
DIDYSIS KARAS 
IR 
LIETUVOS ATGIMIMAS 


I. DABARTINIS KARAS IR 
PRIGIMTINĖS TAUTŲ TEISĖS 


1) Tikrovė ir idealas, 2) teisė į nacionalinį individualumą, 
3) teisė į laisvę nuo ekonominės eksploatacijos, 4) teisė į politinį 
apsisprendimą, 5) tautinės nepriklausomybės teorija ir tautinės 
vienybės idėja. 


1. 


Neregėtas gaisras apėmė mūsų pasaulį. Patrankų griausmas, 
ginklų žvangėjimas ir sužeistųjų bei mirštančiųjų aimanos aidi 
per visą žemės rutulį. Kiekvienas mūsų suvokia, kad vyksta 
kažkas nepaprasta. Mes jau neabejojame, kad artimiausia atei- 
tis slepia įvykius, kurie viršys visus mūsų lūkesčius ir spėliones. 
Istorijos teismui teks iš naujo įvertinti daugybę ankstesnės epo- 
chos vertybių. Šis naujas vertinimas neišvengiamai įvyks ir jau 
vyksta masių ir tautų sąmonėje. Niekas nebegali sustabdyti šio 
stichinio nušvitimo, ir šis nušvitimas pirmiausia turi nušviesti 
pagrindines didžiųjų istorinių negandų priežastis. Pakaks tau- 
toms apgaudinėti save ir kitus, pakaks paklusti melagingų vadų, 
kurie, dažniausiai neišmanydami istorijos, visada taikė skirtingą 
matą sau ir kitiems, hipnozei. Laikas iškelti aiškų klausimą: kas 
valdo atskirų tautų tarpusavio santykius? Galbūt prigimtinės 
tautų teisės? Teigiamai atsakiusiajam į šį klausimą būtų galima 
užduoti kitą: ar būta iki šiol prigimtinių tautų teisių pripažinimo 
tarptautinėje politikoje? Galbūt tarptautinė politika ir žinojo jas, 

tačiau pasirinko jėgos teisę. Tam nebuvo beveik jokių išimčių ir 
visų didžiųjų valstybių politika rėmėsi jėgos teise. Ar galima da- 
bar stebėtis ir kaltinti ką nors dėl to, kad tarptautiniai koncernai 
virto bombų, patrankų ir <neįsk.> koncernais. 

Jėgos teise grįsta politika reiškiasi trejopai: ji siekia, pirma, 
rasinės ekspansijos silpnesnių tautų sąskaita, antra, ekonomiškai 
eksploatuoti silpnesnes tautas, trečia, politinės hegemonijos ir 
riboti silpnesnių tautų teises. Būtų malonu staiga sužinoti, kad 
kuri nors iš didžiųjų valstybių, vadovavusių tarptautinei politikai, 
nėra tokios politikos kaltininkė. Tiesa, ne visos valstybės turėjo 
vienodą galimybę siekti pasaulinės hegemonijos, todėl šis kaltini- 
mas nevienodai skirtas visoms didžiosioms valstybėms, tačiau tai 
menkai keičia reikalo esmę, nes skirtingų šalių politikos skirtu- 
mus lemia ne vadovavimasis teisiniu principu, o faktinės galimy- 
bės. Kai tik kokia nors valstybė gauna galimybę pasiekti faktinę 
hegemoniją kurioje nors pasaulio gyvenimo sferoje - jūroje, že- 
mėje ar kurioje nors ekonominio gyvenimo srityje, - ši valstybė 
pagal turimas galimybes nedvejodama naudoja jėgos teisę. Kie- 
kviena šių valstybių, turėdama įtakos silpnesnėms valstybėms, 
tautoms ir šalims, begėdiškai taiko šią jėgos teisės politiką. 

Šių santykių istoriją gerai atskleidžia pasakėčia apie vilką 
ir ėriuką, kuris buvo kaltinamas vandens teršimu net tada, kai 
gėrė iš žemutinės upės dalies, vien todėl, kad buvo ėriukas, o 
ne vilkas. Štai loginis jėgos teisės pagrindimas. Pažvelkite į di- 
plomatinius aktus be išankstinio nusiteikimo ir pamatysite, kad 
iki šiol diplomatija neturėjo kitokios logikos. Tiesa, diplomatijai 
yra žinoma tai, kas iš pirmo žvilgsnio nedera su šia vilko lo- 
gika: sentimentalumas. Tačiau ar mažai žinome istorijos faktų, 
kad vis dar tikėtume šiuo apgaulingu ašarojimu. Juk krokodilo 
ašaros gerai sugyvena su vilko logika, skiriasi tik paskirtis - sa- 
viems ar svetimiems. Saviems engiamiesiems taikoma vilko lo- 
gika, o svetimiems engiamiesiems - krokodilo ašaros, kitaip ir 
būti negali ten, kur viešpatauja jėgos teisės politika, Krokodilo 
ašaros rodo pavydą, priešininko stiprėjimo baimę, netikrumą 
dėl savo ateities, jos yra būdas stiprėti patiems, bet ne nesava- 
naudiškas prigimtinių tautų teisių pripažinimas, nes jėgos teisė 

nepažįsta nesavanaudiškumo. Tad ar verta stebėtis, jei kuri nors 
valstybė, pasijutusi pakankamai stipri, kad pasiimtų pasaulinės 
hegemonijos karūną, išdrįs padaryti tai atvirai ir nesidrovėda- 
ma? Šiuolaikinėje politikoje tai turėtų būti laikoma tiesiog nuo- ` 
seklumu. Ir mes esame tikri, kad kiekviena valstybė, patekusi 
į tokią padėtį, būtų nuosekli, nes vilko logika yra nuosekli net 
tada, kai liejasi krokodilo ašaros. Tokia yra tikrovė. Prieštarau- 
jant jai gimsta idealas. 

XVIII a. pabaigoje buvo paskelbtos prigimtinės žmogaus ir 
piliečio teisės. Šių teisių deklaracija pasirodė prasidedant tiems 
neramiems laikams, kai bedvasė giljotina atėmė iš tūkstančių 
žmonių svarbiausią prigimtinę teisę — teisę į gyvybę. Likimo iro- 
nija buvo nesuvokta - toks ryškus atrodė kontrastas tarp tikrovės 
ir idealo, o vis dėlto vidinė įvykių logika buvo tokia, kad Žmogaus 
ir piliečio teisių deklaracija sudarė būsimos civilizacijos pagrindą 
ir net valdingas Napoleono kardas, pats to nežinodamas, skleidė 
laisvės, lygybės ir brolybės sėklas. Tegul sako, kad mūsų pilietiš- 
kumas dar netobulas, kad ir dabar yra paminamos švenčiausios 
žmogaus teisės, kad kartuvių ir giljotinos šmėklos dar valdo mūsų 
vaizduotę, tačiau jau tikime ir netgi žinome, kad anksčiau ar vė- 
liau istorijos procesas sukurs pakankamas garantijas mūsų pri- 
gimtinėms teisėms apginti, nes nebeįmanoma grįžti prie žandari- 
nio absoliutizmo, sukausčiusio daugybę žmonių vergija, tamsybe 
ir beteisiškumu. Trumpai tariant, visuomenės ir atskiro individo 
tarpusavio teisių ir pareigų srityje tikrovės ir idealo kontrastas yra 
naujosios civilizacijos atspirties taškas. 

Grįžkime prie nūdienos ir pažvelkime į analogišką tautų - 
kolektyvinių bendro žmonijos kūno subjektų - santykių idea- 
lo ir tikrovės kontrastą. Didžiausias karas buvo neišvengiama 
visų didžiųjų valstybių tarptautinės politikos, turinčios vieno- 
dus tikslus ir priemones ir grįstos jėgos teise, pasekmė, nors 
visi karo dalyviai pasiskelbė esą prigimtinių tautų teisių gynė- 
jai. Ši didžioji idėja - ginti prigimtines tautų teises - įkvepia 
visus kovotojus, dažniau atsidavusius nei įžvalgius. Tie, kurie 
sąmoningai teigia, kad dėl šio nelemto karo vieni tik kalti, o 
kiti tik teisūs, o tokių žmonių - milijonai, priklauso vienai iš 

dviejų žmonių kategorijų: jie arba begėdiškai meluoja, arba yra 
naivūs kaip vaikai. Vaidmenys pasiskirsto taip, kad pirmai kate- 
gorijai priklauso tarptautinės politikos vadovai, o antrai - karo 
marionetės, pavergtos jėga ar tapusios tokios savo noru. Karo 
iniciatoriai gerai žinojo, kad negalima įkvėpti masių vien vado- 
vaujantis grynu instinktu vardan jėgos teisės, todėl sąmoningai 
apgaudinėjo tautas ir žmoniją, o masės - masės naiviai patikėjo 
ir sudėjo ant karo altoriaus viską, kas joms buvo brangiausia, 
taip pat ir gyvybę. Tai liūdnas nesusipratimas, o siaubingai ne- 
teisingai paskirstyta karo našta labiausiai stebina mūsų protą ir 
sąžinę: daugiausiai vargsta ne tas, kuris meluoja (diplomatai, o 
su jais - buržuazija ir plutokratai), o tas, kuris yra ne stipraus, o 
silpnojo vietoje. Nėra atsitiktinė ta istorijos proceso aplinkybė, 
kad labiausiai nuo karo nukentėjo mažosios valstybės ir tautos, 
mažiausiai kaltos dėl tarptautinės politikos, sukėlusios karą. 
Toks yra liūdnas Serbijos, Belgijos, Lenkijos ir Lietuvos likimas. 
Tačiau mes neabejojame, kad šie didieji įvykiai, šis nepaprastas 
idealo ir tikrovės kontrastas turi vidinę savo logiką. 

Mes, žinoma, neturime nė menkiausios galimybės net apy- 
tiksliai numatyti visų politinių ir socialinių kataklizmų, kuriuos 
atneš dabartinis karas, tačiau jau dabar esame įsitikinę, kad 
atėjo laikas pripažinti prigimtines tautų teises. Tegul šių teisių 
įgyvendinimas užtruks daug metų, bet mūsų laikai turi pradėti 
naują tautų santykių erą, idealo ir tikrovės kontrastas turi pa- 
keisti ir tautų psichologiją, panašiai kaip prieš pusantro šimto 
metų dėl to paties kontrasto pasikeitė žmonių psichologija pri- 
gimtinių žmogaus ir piliečio teisių atžvilgiu. O juk šie psicholo- 
giniai prigimtinių tautų teisių požymiai iš tiesų atspindi mūsų 
kultūrą, ir tai negali neveikti tolesnės civilizacijos raidos. 


2. 
Prigimtinių žmogaus ir piliečio teisių ir prigimtinių tautų tei- 
sių pripažinimo analogija, taip pat ryšys tarp, viena vertus, Di- 


džiosios revoliucijos bei Napoleono karų epochos ir, kita vertus, 

mūsų laikų nėra atsitiktiniai. Šiuos du civilizacijos raidos etapus 
jungia bendra vidinė idėja, nes neginčytinos pilietinės žmogaus 
individualumo reikšmės pripažinimas logiškai ir nuosekliai rei- 
kalauja pripažinti ir neginčytiną nacionalinio individualumo 
reikšmę. Jei yra pripažinta pozityvi žmogaus individualumo 
vertybė, turi būti pripažinta ir pozityvi būtinos jo priemonės - 
kolektyvinio individualumo, arba tautos - vertybė. Kultūroje 
bendražmogiškų asmenybės siekių įgyvendinimas negali vykti 
už tautos ribų. Iš esmės tautybė ir yra konkrečių sąlygų, reika- 
lingų žmogaus asmenybės pilnatvei, konglomeratas. Šią nuos- 
tatą tiksliausiai įrodo nacionalinių kalbų egzistavimas: dvasinė 
žmogaus esybė negali pasireikšti be žmonių kalbos ir pakanka- 
mų visuomeninių santykių, o šios raiškos forma turi būti tautinė 
vien praktiniais sumetimais. (Esperanto, volapiukas ir panašūs 
dirbtinės kūrybos vaisiai gali turėti tik utilitarinę reikšmę, ta- 
čiau niekada negalės pakeisti nacionalinių kalbų). Net jei kada 
nors būtų pavykę įdiegti bendrą visam Žemės rutuliui kalbą, ji 
vis dėlto nebūtų išvengusi vietinių ypatumų. Todėl nenuostabu, 
kad didžiausieji žmonijos genijai derino aukščiausią žmogaus 
dvasios universalizmą ir visišką tautinį individualizmą. Tokie 
yra, pavyzdžiui, Platonas, Tacitas, Dante, Shakespeare'as, Goe- 
the, Mickevičius, Dostojevskis. 

Labai svarbus yra istorinis faktas, kad tikroji tautinė savimo- 
nė ir patriotizmas ėmė vystytis tik kai buvo pripažintos prigim- 
tinės žmogaus ir piliečio teisės. Žinoma, vergo negali įkvėpti 
patriotizmas jį pavergusiai visuomenei. Sąmoningas patriotiz- 
mas yra dar naujas reiškinys, gimęs Didžiosios revoliucijos ir 
Napoleono karų metu: nuo to laiko, kai asmenybė tapo savai- 
mine vertybe, ji pradėjo vertinti ir tas būtinas sąlygas, kuriomis 
gali gyventi ir veikti. 

Grįžtant prie mūsų laikų peršasi loginė išvada: tai, kas Di- 
džiosios revoliucijos metu gimė žmogaus asmenybės atžvilgiu, 
turi baigtis didžiųjų nacionalinių įvykių epochoje pripažįstant 
prigimtinę kiekvienos tautos teisę į nacionalinį individualu- 
mą. Kaip kiekvienas teisnus subjektas turi žmogaus ir pilie- 
čio teises, taip ir kiekviena žmonijos tauta turi būti pripažinta 

teisniu kolektyviniu subjektu, ir kaip lygios teisės demokra- 
tiškai suteikiamos visiems piliečiams, turtingiems ir mažatur- 
čiams, stipriems ir silpniems, protingiems ir riboto proto, taip 
jos turi būti suteikiamos visoms tautoms, nesvarbu, stiprios jos 
ar silpnos, didelės ar mažos, turtingos ar ne. Analogija aiški: be- 
sąlygiško žmogaus asmenybės orumo idėja reikalauja pilietinio 
lygiateisiškumo, besąlygiška nacionalinio individualumo reikš- 
mė reikalauja tautų lygiateisiškumo: vienas lygiateisiškumas 
reikalauja kito, nes vienas papildo kitą. 

Šią analogiją galima plėsti. Kaip pilietinis lygiateisiškumas 
sukūrė patriotizmą tautinės vienybės atžvilgiu, taip ir tau- 
tų lygiateisiškumas turi sukurti universalų patriotizmą visos 
žmonijos, taip pat ir tarptautinės valstybių sąjungos, atžvilgiu. 
Tautiškumo ir universalumo sintezė - vienintelė garbinga tau- 
tų egzistavimo forma, tas idealas, vardan kurio kiekviena tauta 
gali reikalauti pripažinti savo teisę į nacionalinį individualumą 
ir sykiu privalo siekti bendrų žmonijos tikslų. Tik tautų teisės 
į nacionalinį individualumą pripažinimas, arba, kitaip tariant, 
tautų lygiateisiškumas gali suvienyti žmoniją, panašiai kaip pi- 
lietinis lygiateisiškumas suvienijo visuomenės narius tautiniam 
patriotizmui. Toks turi būti teisingas bendros asmens ir visuo- 
menės, tautos ir žmonijos naudos suvokimas, visiškai suderina- 
mas su teisingumo reikalavimais. 

Jau buvo minėta, kad iki šiol tarptautinėje politikoje vieš- 
patavo nuotaikos, pateisinusios rasinį siekį plėstis silpnesnių 
tautų sąskaita: stiprios tautos manė turinčios teisę esant gali- 
mybei asimiliuoti silpnesnes, ir tai buvo suprantama - jei jėgos 
teisė yra vienintelis politikos matas, kitaip ir būti negalėjo. Kyla 
klausimas: kokios realios jėgos gali pakeisti tarptautinės politi- 
kos kryptį idealios visų tautų teisės į nacionalinį individualumą 
link. Šiai teisei įgyvendinti reikia visiškai realių garantijų, kaip 
ir žmogaus ir piliečio teisėms įgyvendinti prireikė sudėtingos, 
konstitucijos įtvirtintos administracinių priemonių sistemos. 
Visiškai akivaizdu, kad apie būsimų tarptautinių garantijų for- 
mą mes dabar nieko negalime pasakyti ir nekalbėsime apie tai. 
Tačiau mums atrodo įmanoma jau dabar iš principo teigti, kad 

tokios garantijos apskritai įmanomos. Tuo metu, kai buvo pa- 
skelbta Žmogaus ir piliečio teisių deklaracija, žmogaus sąmonė- 
je taip pat dar nebuvo aiškaus supratimo apie administracines 
garantijas, tačiau masių psichologija jau pripažino minėtas tei- 
ses ir suvokė būtinumą jas įgyvendinti, o tai buvo reali naujos 
civilizacijos krypties jėga ar stichija. Tokia esminio posūkio pri- 
gimtinių tautų teisių link stichija jau dabar gana aiškiai matoma. 
Stichinė demokratinių masių nepasitenkinimo raiška neišven- 
giamai turi sužadinti reakciją prieš jėgos teise grįstą tarptautinę 
politiką, lėmusią didžiausią istorijoje karą. Šiomis aplinkybėmis 
turi didėti pavergtų ir engiamų tautų pasipriešinimas. Pagaliau 
šių dviejų veiksnių pagrindu turi tvirtėti tautų lygiateisiškumo 
suvokimas ir atitinkamai augti moralinė ir materialinė pasau- 
linės valstybių sąjungos reikšmė. Todėl mums atrodo visiškai 
klaidinga manyti, kad dabartinis karas, pradėtas paminant vi- 
suotinai pripažintas kai kurių tautų teises, turi baigtis pasau- 
linės valstybių sąjungos idėjos žlugimu. Mūsų nuomone, yra 
visiškai atvirkščiai. Pažanga nulemia, kad didžiausius istorinius 
kataklizmus beveik visada lydėjo didžiausi kultūriniai pokyčiai, 
ir mes esame tikri, kad ir šį kartą ateityje mūsų laukia išganin- 
gos pasekmės. 


3. 


Nacionalinio individualumo teisė reikalauja galimybės lais- 
vai vystyti tautinę kultūrą, kurią išreiškia kalba, tautinis švieti- 
mas ir tikėjimas, literatūra, menas ir t. t., trumpai tariant, visa 
tai, kas susiję su dvasine tautos esybe. Materialiniams tautų 
interesams apsaugoti turi būti pripažinta jų teisė į laisvę nuo 
ekonominio išnaudojimo. Ši teisė susijusi su ta nacionalinės 
egzistencijos sritimi, kur tautų civilizacija reiškiasi nesutram- 
domai, kur gimsta pagrindinės kruvinų susirėmimų priežastys. 
Žinoma, negalima neigti, kad ekonominės tautų civilizacijos 
pagrindą sudaro tam tikras gyvybinis stimulas. Atvirai kalbant, 
Maltuso dėsnių baimė nėra vien perdėtos vaizduotės vaisius, ji 

remiasi kai kuriais tikrovės faktais. Nors materialinis mūsų Že- 
mės rutulio turtas dar gerokai viršija visos žmonijos poreikius, 
tai dar nereiškia, kad kai kurių pažangesnių tautų, įspraustų į 
tam tikros teritorijos rėmus, jaučiamas Maltuso dėsnių Damo- 
klo kardas - dėl to, kad natūrali jų plėtra primena dėl vidinės 
trinties įkaitusių kūnų plėtimąsi - yra tik tariamas. Tačiau ar tai 
reiškia, kad savisaugos instinktu grindžiama ekonominė tautų 
konkurencija gali plėtotis taip, kad pažeistų net prigimtinę tau- 
tų teisę į laisvę nuo ekonominio išnaudojimo? Tarkime, kad jau 
dabar visų Žemės turtų neužtenka tautų poreikiams visiškai pa- 
tenkinti; tačiau kokia racionali teisė leistų stipriesiems reikalau- 
ti, kad nepriteklius būtų tik silpnųjų dalia? Kodėl stiprieji drįsta 
naudotis silpnesniųjų darbo vaisiais? Kodėl vokietis turi gyventi 
geriau nei prancūzas ar rusas arba anglas geriau nei visi kiti? 
Nejau mūsų civilizacija nesukūrė tiesioginės pareigos prisitai- 
kyti prie ekonominio Maltuso dėsnio protingesniu ir teisinges- 
niu būdu nei silpnųjų išnaudojimas ir kruvini karai? Nejau visus 
šiuos klausimus turi spręsti karinė energija, o ne tautų darbas? 
Trys pagrindiniai veiksniai sudaro materialinę tautų gerovę: 
natūralus šalies turtas, bendra liaudies darbo apimtis ir politinė 
ekonominė konjunktūra. Abstraktaus teisingumo požiūriu tik 
vienas iš šių veiksnių - liaudies darbas - gali pretenduoti į visiš- 
ką neliečiamumą. Natūralus šalies turtas, sudarantis tarptauti- 
nių prekių mainų pagrindą, ir politinė ekonominė konjunktūra 
gali ir netgi turi paklusti visuomenės interesų kontrolei. Kad 
būtų apginta tautos teisė į jos darbo rezultatus, reikia lokalizuoti 
ekonominius santykius, t.' y. palaikyti tokią ekonominių prie- 
monių sistemą, kuri apgintų liaudies darbą nuo tarptautinės 
politikos ir ekonomiškai stipresnių tautų išnaudojimo. Besiran- 
dančio ekonominių santykių lokalizavimo pavyzdys galėtų būti 
miestų ir kaimų savivaldybės, kurios, kaip rodo pavadinimas, 
priskiria kai kurias ekonomines galias tam tikriems visuomenės 
vienetams. Kad būtų nustatyti normalūs tarptautiniai prekių 
mainai, grįsti natūraliais kiekvienos šalies ypatumais, bei būtų 
galima veikti tarptautinę konjunktūrą ir liaudies darbo, ir tarp- 
tautinių prekių mainų požiūriu, turėtų būti pripažinta tarptau- 

tinės valstybių sąjungos teisė reguliuoti ekonominius santykius 
visos žmonijos ir atskirų tautų naudai. Šis ekonominių santy- 
kių universalizavimas turi vykti atsižvelgiant į du pagrindinius 
principus: pirma, tautų teisę į laisvę nuo ekonominio išnaudo- 
jimo ir, antra, tarptautinės sąjungos teisę reguliuoti ekonominę 
tautų konkurenciją siekiant tolygiai paskirstyti galimas Maltuso 
dėsnio pasekmes. Ekonominės žmonijos problemos sprendi- 
mas vienu metu turi vykti dviem priešingomis kryptimis: eko- 
nominių santykių lokalizavimo ir universalizavimo kryptimis. 
Mes suvokiame, kad šie reikalavimai yra visiškai neįprasti 
mūsų visuomeninių reiškinių suvokimui, kuris formavosi tarp- 
tautinės politikos, sukėlusios didžiąją katastrofą, sąlygomis. Ta- 
čiau žmonija, žengdama į naują erą, jau dabar pažymėtą didžių- 
jų socialinių perversmų atošvaitų, turi pripažinti neabejotiną jų 
teisingumą. Kad ir kas nutiktų apšviestajam pasauliui artimiau- 
sioje ateityje, kovotojai dėl kultūros turi drąsiai pakelti naują 
socialinio teisingumo deglą. Be reikalo bailūs žmonės įžvelgia 
dabartiniame kare negrįžtamą socialinių idealų žlugimą. Pažiū- 
rėkite nevaržomi nuostatų į atkaklią demokratinių masių veiklą 
ir supraskite, kas vyksta jų sielose matant, kaip ant beprotiško 
karo altoriaus dedamas beprasmis darbas, jaunos gyvybės, su- 
žlugdyta laimė, ir nejau ir tada, neapgaudinėdami savęs ir kitų, 
norėsite pasakyti, kad šios aukos aukojamos veltui ir kad šios 
masės nemano, jog ši kaina yra pakankama sumokėti už teisę 
riboti piktnaudžiavimą ekonomine privačių asmenų ir atskirų 
tautų laisve, ir ramiai prisiims karo pasekmių likvidavimo naštą. 


4, 


Ir dvasinė tautų - nacionalinių individualumų - gerovė, ir 
materialinė jų gerovė, grįsta laisve nuo ekonominio išnaudoji- 
mo, gali būti pasiekta tik pripažinus tautų teisę į politinį apsis- 
prendimą, todėl toks natūralus yra visų sąmoningų tautų sie- 
kis gauti politinę nepriklausomybę jei ne suverenios valstybės, 
tai bent autonomijos pagrindu. Kai kas dabartinį karą vadina 

nacionaliniu karu. Verta pripažinti, kad toks pavadinimas turi 
didelę tiesos dalį dėl dviejų visiškai skirtingų priežasčių. Pirma, 
šis karas yra kai kurių tautų kova dėl nacionalinės hegemoni- 
jos, antra, šis karas parodo, viena vertus, valstybių siekį plėstis 
iki tautinės vienybės ribų, o kita vertus - engiamų tautų siekį 
egzistuoti valstybiškai. Kariaujančių valstybių diplomatai pasa- 
kė apie tai gana daug gražių žodžių. Tiesa, ne visus juos reikia 
priimti už gryną pinigą, nes dauguma tų žodžių pasakyta norint 
pridengti tikrąsias karo priežastis arba atitraukti dėmesį nuo ti- 
krųjų ketinimų, susijusių su numanoma karo baigtimi. Tačiau 
kartą išsakytos, idėjos paveikia plačiųjų masių psichologiją ir, 
suteikdamos pasipriešinimui karui dėl politinės hegemonijos 
naują turinį, kuria realią jėgą jas įgyvendinti. Ypač palankią dir- 
vą šios idėjos randa tautose, dar tik siekiančiose politinės naci- 
onalinės nepriklausomybės. 

Visateisiu visuomenės piliečiu gali būti tik teisnus asmuo, 
taip pat ir visateise žmonijos tauta gali būti pripažinta teisni 
tauta. Mes, žinoma, neteigiame, kad visos be išimties dabartinės 
tautos gaus teisę į politinį apsisprendimą, tačiau kategoriškai 
reikalaujame pripažinti turinčiomis šią prigimtinę teisę visas 
teisnias tautas. Čia kils praktinis klausimas, kaip nustatyti tautų 
teisnumą. Žinoma, teisė į politinį apsisprendimą niekada nebū- 
tų įgyvendinta, jei dėl tautų teisnumo spręstų užkariautojas arba 
globėjas kaimynas, kurie beveik visuomet norėtų sunaikinti sil- 
pnesnių pavaldinių sielą ir nulupti jiems odą. Logiškai užduotis 
sprendžiama labai paprastai. Jei tik iš esmės pripažinsime pri- 
gimtinę kai kurių tautų teisę į politinį apsisprendimą, tai tuoj 
pat taps akivaizdu, kad tautų teisnumą turi nustatyti aukštesnis 
vienis, į kurį tauta įeina kaip teisnus objektas, kitaip tariant — 
pasaulinė valstybių sąjunga, o teisnumo klausimą galėtų kelti ir 
toji tauta, ir pati sąjunga. Sąjunga turėtų turėti teisę ne tik spręs- 
ti dėl atskirų valstybių teisnumo, bet ir rengti neteisnias tautas 
politiniam apsisprendimui palaipsniui suteikiant joms savival- 
dą, autonomiją, valstybinę nepriklausomybę. Trumpai tariant, 
kaip valstybėje piliečių teisnumą nustato bendri įstatymai tarpi- 
ninkaujant tam tikriems pareigūnams, taip ir dėl pasaulio tautų 

teisnumo, jų teisių išplėtimo ir ribojimo turi spręsti pasaulinė 
valstybių sąjunga tarpininkaujant atitinkamoms institucijoms 
ir vadovaujantis visuotinai pripažintomis prigimtinėmis tautų 
teisėmis. Todėl visus vadinamuosius tautų klausimus, pavyz- 
džiui, lenkų, lietuvių, airių, čekų, ukrainiečių ir daugelį kitų, 
turi spręsti tarptautinė instancija, nes tai priklauso ne <neįsk. 
prierašas pieštuku> vidinei vienos ar kitos valstybės politikai, o 
tarptautinei valstybių politikai. 

Pakartosime - mes visiškai suvokiame, kaip sunku yra su- 
kurti tarptautines prigimtinių tautų teisių garantijas, tačiau šiuo 
metu apie tai iš esmės nekalbame. Žinome nemažai istorijos pa- 
vyzdžių, kai didžiųjų perversmų metu galimumo rėmai netikė- 
tai prasiplečia, ir netgi tiek, kiek anksčiau atrodė visiškai nej- 
manoma. Tai įvyksta todėl, kad visuomeninė tautų psichologija 
gali lengviau patirti esminius pokyčius arba net visiškai pasi- 
keisti, nei atskirų žmonių psichologija. Be to, intensyvaus kultū- 
rinio darbo epochos sužadina visuomeninę kūrybą ir iškelia ją 
iki stichinio įkvėptumo, išskleidžiančio vešlius žmogaus dvasios 
žiedus. Todėl, pavyzdžiui, XIX a. yra daug reikšmingesnis nei 
jį sukūrusi Didžiosios revoliucijos ir Napoleono karų epocha. 
Tačiau kad ir ką atneštų artimiausia ateitis, mums atrodo svarbu 
šiais stichinių reiškinių laikais skaidriai paskelbti idėjinius prin- 
cipus, nes tikrovė paprastai yra įstrižainė tarp idėjinių motyvų 
ir aklos stichijos. 


Taip bendrais bruožais mes suprantame tautinės nepriklau- 
somybės teoriją dabartinio didžiojo karo aplinkybėmis. Baig- 
dami šią mūsų darbo dalį, norėtume aptarti šios teorijos santykį 
su žmonijos vienybės idėja. Esame minėję, kad tautų lygiatei- 
siškumo pripažinimas turi sustiprinti bendražmogišką patrio- 
tizmą, kad ekonominių santykių lokalizavimas, būtinas norint 
apsaugoti tautas nuo ekonominio išnaudojimo, turi indukciškai 
sukelti jų universalizavimą visos žmonijos labui, pagaliau kad 


19 


tautų teisės į politinį apsisprendimą pripažinimas turi logiškai 
atvesti prie pasaulinės valstybių sąjungos svarbos suvokimo ir 
jos galių augimo. Trumpai tariant, žmonijos visuomeniškumo 
raida yra visiškai analogiška valstybės visuomeniškumo raidai. 
Visuomenės idėja sustiprėjo ir įgijo svarbą tada, kai visuomenės 
nariai pripažino prigimtines piliečio ir žmogaus teises. Taip ir 
žmonijos vienybės idėja turi sustiprėti ir įgyti aukštesnį idėjinį 
turinį pripažinus prigimtines tautų teises. Todėl turime padary- 
ti dar vieną logišką išvadą: kaip aukščiausias visuomeniškumas 
teigiamai paveikė vidinį piliečių susitaikymą ir jų bendrabūvio 
kūrimą teisingesniais pagrindais, taip ir bendražmogiško vi- 
suomeniškumo augimas neišvengiamai turi teigiamai paveikti 
tarptautinių santykių sutaikymą ir teisingesnio tautų bendra- 
būvio kūrimą. 

Pasmerkite rasinės ekspansijos silpnesnių tautų sąskaita sie- 
kį ir pripažinkite prigimtinę šių tautų teisę į nacionalinį indivi- 
dualumą, pasmerkite ekonominio išnaudojimo siekį, pasmer- 
kite politinės hegemonijos silpnesnių valstybių atžvilgiu siekį ir 
pripažinkite prigimtinę tautų teisę į politinį apsisprendimą bei 
aukščiausios suverenios visos žmonijos teisės viršenybę prieš 
atskirą tautą ir visą Žemės rutulį, nes to reikia reguliuojant 
tarptautinius santykius ir tvarkant žmonijos gyvenimą pagal že- 
miškąją tikrovę, - ir tą pačią akimirką įsitikinsite, kad kruvinos 
tautų kovos, kurią dabar stebime su siaubu ir pasišlykštėjimu, 
pasikartojimas jau tapo mažiau tikėtinas. 

Nukreipdami mintį į ateitį leisime sau pasakyti dar keletą 
žodžių apie vieną dalyką, kuris padarytų karą visiškai nejma- 
nomą. Šį reiškinį vadiname visuotiniu eksteritorialumu. Mūsų 
bendrais bruožais aprašyta tautinės nepriklausomybės teorija 
skiria teises, priklausančias atskiroms tautoms ir visai žmonijai. 
Be to, visa žmonija turėtų ir kai kurias suverenias teises į viso 
Žemės. rutulio teritoriją bei materialinius turtus. Jei pridurtu- 
me, kad bendražmogiško pilietiškumo jausenos ir teisių raida 
paskatintų nuolatinį tautų maišymąsi, tai tektų pripažinti, kad 
šiuolaikinė teritorijos neliečiamumo samprata ilgainiui turėtų 
smarkiai pakisti ir galiausiai tapti tuo, ką mes anksčiau pava- 

dinome eksteritorialumu. Žinoma, tai negali įvykti greitai vien 
dėl to, kad tam reikia daugiau laiko. Įvykęs eksteritorializavi- 
mas nepakeistų esminių tautinės nepriklausomybės teorijos 
prielaidų ir išvadų, o tik pakeistų šiuolaikinės valstybės formą 
kultūrine nacionaline autonomija. Apibūdindami tolimą epo- 
chą - visuotinį eksteritorializavimą - tautinės nepriklausomy- 
bės teorijos pagrindu, norime tik parodyti, kad teisingas šios 
teorijos supratimas ir įgyvendinimas turėtų visiškai panaikin- 
ti kruviną tautų kovą ir sukurti tokius tarptautinius santykius, 
kuriuose aukščiausias nacionalinės egzistencijos individualu- 
mo laipsnis derintųsi su aukščiausiais visos žmonijos interesais. 
Todėl drąsiai keliame šio idealo vėliavą ir nuosekliai sieksime 
jį įgyvendinti. Mes viliamės, kad visų pirma mūsų silpną balsą 
išgirs tos daug kentėjusios tautos, kurios kaip ir mes, lietuviai, 
bejėgiškai spurda svetimo jungo priespaudoje. Engiamos tau- 
tos, vienykitės gindamos prigimtines savo teises! 


II. NACIONALINIS LIETUVOS VEIDAS 


A. Lietuvių tautos istorijos pradžia ir Lietuvos valstybės for- 
mavimosi laikotarpis (XI ir XII a.): 1) nacionalinis veidas ir tei- 
sė į nacionalinį individualumą, 2) lietuvių vieta indoeuropiečių 
tautų šeimoje, 3) lietuvių kalba ir tautinis lietuvių būdas, 4) se- 
niausios istorinės žinios apie lietuvius, II a., 5) pirmosios tikros 
žinios apie istorinį lietuvių gyvenimą, X a., 6) lietuvių suaktyvė- 
jimas po kaimynų slavų žygių į jų žemes, 7) išoriniai postūmiai 
kurti stiprų valstybingumą, 8) lietuvių genčių žemės ir lietuvių 
valstybės atsiradimo vieta, 9) vidiniai visuomenės raidos veiks- 
niai: a) dorinis religinis būdas, b) religinis pagoniškasis savi- 
tumas, c) socialinės ekonominės santvarkos tvarumas, 10) iki- 
valstybinis sujudimas ir valdžios vienijimo procesas. B. Valstybės 
galios augimo laikotarpis (XIII a. ir XIV a.): 1) didžiojo kunigaikš- 
čio instituto formavimasis - pirmojo didžiojo kunigaikščio vei- 
kla, 2) teritoriniai didžiųjų kunigaikščių laimėjimai: a) Vytenio, 
b) Gedimino, c) Algirdo ir Kęstučio, d) Vytauto, 3) vidinės ir 
išorinės karinės lietuvių ekspansijos XIII a. ir XIV a., 4) užkaria- 
vimų pobūdis, 5) užkariavimų politikos pasekmės. C. Asmeninės 
unijos su Lenkija laikotarpis: 1) rytų bizantiškosios rusiškosios 
ir vakarų lotynų lenkų kultūrų susidūrimas lietuvių valstybėje; 
2) krikščionybės įvedimo Lietuvoje klausimas, 3) Jogailos įžengi- 
mas į didžiojo kunigaikščio sostą ir jo sumanymas įvesti katali- 
kybę Lietuvoje, 4) asmeninis Lietuvos inkorporavimas į Lenkiją 
ir jo reikšmė, 5) palankesnės Lenkijai nei Lietuvai aplinkybės 
kovoti dėl politinio kultūrinio dominavimo, 6) socialinė poli- 

tinė Lietuvos asimiliacija su Lenkija ir jos reikšmė, 8) 1401 m. 
Vilniaus unija, 9) 1413 m. Horodlės unija, 10) Vytauto valdymo 
reikšmė Lietuvai, 11) didysis kunigaikštis Švitrigaila ir jo nuver- 
timas, 12) didysis kunigaikštis Žygimantas Kęstutaitis ir nauja 
1432-1434 m. unija su Lenkija, 13) didžiojo kunigaikščio Kazi- 
miero Jogailaičio įžengimas į sostą ir unijos su Lenkija nutrau- 
kimas, 14) asmeninės unijos su Lenkija atkūrimas išrinkus Ka- 
zimierą lenkų karaliumi, 15) Kazimiero politika, 16) unijos su 
Lenkija nutraukimas prie Aleksandro ir jos atkūrimas išrinkus 
Aleksandrą lenkų karaliumi, 17) faktinės asmeninės unijos iš- 
saugojimas išrinkus Žygimantą I Lietuvos ir Lenkijos karaliumi, 
18) unijos išsaugojimas išrinkus Žygimantą Augustą Lietuvos 
didžiuoju kunigaikščiu ir Lenkijos karaliumi, 19) realios unijos 
su Lenkija rengimas prie Žygimanto Augusto suteikiant šlėktai 
privilegijas pagal lenkų pavyzdį, 20) svarbiausios realios unijos 
su Lenkija priežastys ir jos įtvirtinimas Liublino seime. 

Kiekvienos tautos istorija yra unikali. Krašto savybės, tau- 
tinio charakterio ypatumai, istorinės raidos sąlygos, pagaliau 
vidinė ir išorinė, ekonominė ir politinė konjunktūra, - visa tai 
sukuria tokius istorinius atskiros tautos gyvenimo įvykius, ku- 
rie gali būti panašūs į kitų tautų istorijos įvykius, tačiau niekada 
nebus visiškai analogiški jiems. O šis istorinis savitumas dabar- 
tinio kultūrinio ir nacionalinio tautos siekio gauti individualią, 
ekonominę ir politinę nepriklausomybę kontekste kuria nacio- 
"nalinį jos veidą. Nacionalinio veido turėjimas ir lemia [tautos] 
teisę į nacionalinį individualumą anksčiau išdėstytos tautinės 
nepriklausomybės teorijos prasme. Toliau pasistengsime paro- 
dyti nacionalinį Lietuvos veidą šios teorijos požiūriu, nuosekliai 
apžvelgdami istorinio tautos gyvenimo kitų tautų apsuptyje 
pradžią, vėliau jos politinės nepriklausomybės įgyvendinimą 
didelėje valstybėje, toliau svetimas kultūrines ir politines įta- 
kas, dėl išorinių istorinių aplinkybių lėmusias iš pradžių tik 

valstybinės Lietuvos nepriklausomybės apribojimą ir kultūri- 
nį istorinį Lenkijos dominavimą, o paskui sunkų Rusijos vieš- 
patavimą. Šį pasakojimą baigsime parodydami lietuvių tautos 
nubudimą XIX a. ir jos nacionalinės savimonės, skatinančios 
siekti nepriklausomybės visais įmanomais nacionalinės būties 
pavidalais, augimą. 

Lyginamosios kalbotyros dėka jau seniai yra nustatyta, kad 
lietuvių gentis neabejotinai priklauso tai pačiai didžiai indoeu- 
ropietiškųjų tautų šeimai, kuriai priklausė graikai, romėnai, kel- 
tai, germanai ir slavai. Vieni kalbininkai laiko lietuvių gentį ar- 
timesne slavų genčiai ir mano, kad senovėje būta bendros slavų 
ir lietuvių prokalbės, kiti priskiria lietuvius estijų tautų grupei, 
kuri indoeuropiečių šeimoje turi atskirą vietą greta slavų tautų. 
Pastaroji nuomonė susilaukia vis daugiau šalininkų nuo to laiko, 
kai lietuviai patys pradėjo tirti savo kalbą, kai buvo atkreiptas iš- 
skirtinis dėmesys į slaviškųjų įtakų sluoksnius lietuvių kalboje. 
Iš žinomų mokslui kalbų estijų grupę sudaro lietuvių, latvių ir 
senoji prūsų kalba. Pastaroji nustojo egzistuoti tautų istorijoje 
nuo XVIII a. pabaigos, kai prūsai buvo visiškai suvokietinti ir 
paliko savo vardą savo pačių užkariautojams. Lietuvių ir latvių 
kalbos ir dabar tarnauja dviem giminiškoms gentims -Ĵ lietu- 
viams ir latviams, išlikusiems iki mūsų dienų nepaisant visų šių 
tautų istorinio gyvenimo sunkumų. 

Pati lietuvių kalba apibūdina kai kurias jų tautinio charak- 
terio ypatybes, suvaidinusias svarbų vaidmenį pakreipiant vi- 

„durinę Lietuvos istorijos epochą. Lietuvių kalba yra nepapras- 
tai konservatyvi ir nesmarkiai pakitusi: beveik visi kalbininkai 
pripažįsta, kad lietuvių kalba pagal savo gramatinę ir leksinę 
sandarą yra senesnė nei visos kitos gyvosios kalbos. Todėl lie- 
tuvių kalba yra artimesnė sanskritui ir fonetine, ir morfologine 
prasme. Tačiau ši kalba, nepaisant visų pripažįstamo natūra- 
laus grožio ir turtingumo, per visą lietuvių tautos istoriją vėlavo 
prisitaikyti prie kultūrinių nacionalinių Lietuvos poreikių. Šis 
liūdnas nacionalinio individualumo požiūriu nesusipratimas 
suvaidino milžinišką vaidmenį istoriniame Lietuvos gyvenime, 
suteikdamas neribotas erdves svetimoms įtakoms. Tik XIX a. 

lietuviai suprato šio veiksnio reikšmę ir ėmė įnirtingai, beveik 
liguistai priešintis įtakoms, vykusioms dėl ilgalaikio pasyvaus 
jų protėvių požiūrio į nacionalinę kalbą. Dabar lietuvių kalba 
Lietuvoje yra pirmutinės svarbos dalykas, lemiantis tautinį Lie- 
tuvos savitumą, nors nenormali lietuvių kalbos padėtis lietuvių 
valstybėje kadaise buvo vienas iš organinių veiksnių, nulėmusių 
galiausiai savito lietuvių valstybingumo suirimą. Mums atrodė 
svarbu pateikti šias preliminarias pastabas apie kalbą prieš per- 
einant prie istorinės lietuvių tautos likimo apžvalgos. 

Kai kurie mokslininkai įžvelgia pirmuosius lietuvių genčių 
paminėjimus Tacito estijų genčių, gyvenusių, jo žodžiais, prie 
Svebų jūros kranto, aprašymuose. Tačiau šis Tacito estijų ir lie- 
tuvių gretinimas vis dar kelia abejonių. Mažiau abejonių kelia 
lietuvių genčių tapatinimas su galindais ir sudėnais, gyvenusiais, 
anot Aleksandrijos geografo Ptolemajo (II a. pr. Kr.), palei Bal- 
tijos jūros krantus. Sudėnai ir galindai minimi vėlesniuose XIII a. 
tekstuose kaip rusų lietuvių genties dalis, tad tenka pripažinti, 
kad seniausias lietuvių paminėjimas Europoje datuojamas II a. 
pr. Kr. Lyginamoji kalbotyra gali apskaičiuoti ir didesnę distan- 
ciją, tačiau šie skaičiavimai kol kas neperžengia spėjimų ribos. 
Taigi dar prieš prasidedant didžiajam tautų kraustymuisi aptin- 
kame sėslias lietuvių gentis ant Baltijos jūros kranto, beveik toje 
pačioje vietoje, kur jie gyvena ir dabar, t. y. Nemuno ir Vaka- 
rų Dvinos upių baseine. Didysis tautų kraustymasis tikriausiai 
labai nežymiai paveikė šių genčių gyvenimą, pirmiausia todėl, 
kad jos liko kiek šiauriau šio kelio, o antra, todėl, kad jos gyveno 
sunkiai pasiekiamame krašte, miškingame, pelkėtame ir ežerin- 
game, įvairiomis kryptimis išraižytame upių. Šios topografinės 
krašto ypatybės nulėmė tai, kad jo gyventojai apsistojo sauses- 
nėse vietose tarsi salose; ilgam izoliuodamos juos nuo svetimų 
įtakų, jos sukūrė konservatyvaus tipo gentį - ištvermingą gam- 
tinių sąlygų požiūriu, atkakliai kovojančią už būvį ir tvirtai pri- 
sirišusią prie nusistovėjusių bendruomeniškumo formų. Taip 
pat ir dėl šios priežasties lietuvių gentys nedavė žinios apie save 
ir nebuvo žinomos kaimyninėms tautoms iki tol, kada šios ėmė 
kėsintis į jų žemes, nepriklausomybę ir pagoniškąjį tikėjimą (X a. 

pabaigoje). Tik tada pagyvėjo šių genčių gyvenimas ir jos, lyg 
sujudintas skruzdėlynas, parodė tokią atsako jėgą, kokios pagal 
visus išorinius požymius negalėjo iš jų tikėtis nieko apie juos 
nežinoję kaimynai. 

Būtent šių įvykių kontekste nuo X a. pabaigos ir pasiekia 
mus pirmos tikros žinios apie lietuvių gentis. 983 (?) m. Kijevo 
kunigaikštis Vladimiras Didysis išplėtė savo valdas į vakarus, 
Lenkijos link, įžengė į lietuvių ir jotvingių genčių žemes ir pir- 
masis davė joms patirti svetimos valdžios, kurią neilgam įvedė 
karo žygis, slogumą. Maždaug tuo pačiu metu kitos lietuvių gen- 
ties - prūsų - žemėse kankinio mirtimi miršta misionierius šv. 
Voitechas (997 m.). 1018 m. lenkų karalius Boleslovas Narsusis 
pradeda žygį į jotvingių žemes ir ten, beje, neilgam, įtvirtina 
savo valdžią. Po 20 metų didysis Kijevo kunigaikštis Jaroslavas 
Išmintingasis sumanė įvesti savo valdžią jotvingių žemėse ir pa- 
liko įgulas apsaugotose vietose. Jis pirmas surengė kelis žygius į 
pačią Lietuvą ir kuriam laikui pavergė ją savo valdžion. 

Tačiau nė vienam lenkų ar rusų kunigaikščiui nepavyko kiek 
tvirčiau įsitvirtinti lietuvių žemėse. Rezultatas buvo visiškai 
priešingas tam, kurio siekė pirmieji žygių į lietuvių žemes su- 
manytojai. Svetimšalių įsiveržimas tik sužadino karingą lietuvių 
genčių dvasią ir patriotinį jų prisirišimą prie savojo tikėjimo ir 
bendruomeninio savitumo. Prūsų krašte, anksčiau patyrusia- 
me krikščionių misionierių įtaką, pagoniškasis tikėjimas įgyja 
labiau apibrėžtas formas ir išorinę organizaciją. Jotvingiai, pir- 
mieji dėl savo padėties patyrę ir Rusios, ir Lenkijos užpuolimus, 
rodo nepaprastą karžygiškumą. Jų beatodairiška narsa puolant 
ir didvyriškas tvirtumas ginant laisvę ir tikėjimą pelnė jiems 
vienos narsiausių tuometinės Šiaurės Europos tautų šlovę. Šie 
tautinio jų charakterio bruožai neleido jiems taikstytis su sve- 
timšalių valdžia, ir vėliau jie verčiau rinkosi arba žūti nuožmio- 
je kovoje, arba ieškoti išsigelbėjimo persikeliant į kitų lietuvių 
genčių žemes. 

Tuo tarpu centrinės lietuvių genčių grupės, arba lietuviai, 
naudodamiesi tuo, kad atremti pirmuosius priešų puolimus dėl 
natūralių priežasčių turėjo pasienio lietuvių gentys, instinktyviai 

sutelkė visą kūrybinę energiją kurti stiprų valstybingumą, kuris 
galėtų apginti savarankišką jų būtį. Šiame lietuvių valstybingu- 
mo formavimosi procese svarbiausią vaidmenį suvaidino karai. 
Iš pradžių jais buvo siekiama apsiginti, vėliau jie tapo savotišku 
verslu, o progai pasitaikius buvo būdas išplėsti lietuvių valsty- 
bės ribas. Šis nepriklausomo lietuvių valstybingumo formavi- 
mosi laikotarpis, kupinas nuolatinių karingų ir nepažabojamų 
lietuvių įsiveržimų į kaimynų žemes, kėlė nerimą kaimyninėms 
slavų tautoms, kurios neturėjo galimybės sutramdyti tuometinį 
lietuvių karingumą. Kai kova su lietuvių gentimis savo jėgomis 
nežadėjo pergalės, o lietuvių valstybės formavimasis buvo be- 
veik baigtas, lenkų kunigaikštis Konradas Mazovietis pasikvie- 
tė Teutonų ordiną kovoti su paskutiniais Europos pagonimis. 
Tačiau šis veiksnys, turėjęs itin svarbių pasekmių, nesugebėjo 
sustabdyti stichinės pagoniškosios Lietuvos valstybės individu- 
alumo raidos. Jis tik padarė lietuvių genčių kovą už savitumą 
dar žiauresnę ir dėl to buvo pralieta gausybė visiškai beprasmio 
kraujo. Apie šį lietuvių valstybingumo formavimosi laikotarpį, 
kuris truko du amžius ir baigėsi tik XIII a. pradžioje, jau yra 
gana nemažai to laikotarpio duomenų, taip pat ir iš vėlesnių 
kronikų, todėl toliau pasistengsime bendriausiais bruožais api- 
būdinti organišką šio proceso raidą. 

Pagal to laikotarpio duomenis jau galima teigti, kad lietu- 
vių genties tautelės apgyveno Baltijos jūros pakrantę maždaug 
taip: prūsai gyveno žemutinėje juostoje tarp Vyslos ir Nemuno 
(maždaug dabartinėje Rytų Prūsijoje); žemaičiai, arba žemuti- 
nė Lietuva, užėmė dešiniųjų Nemuno žemupio intakų žemes iki 
Nevėžio imtinai (maždaug dabartinę Kauno guberniją); Aukš- 
taitija, arba aukštutinė Lietuva, užėmė Vilijos ir kitų dešiniųjų 
Nemuno intakų baseiną iki Gaujos imtinai (dabartinę Vilniaus 
guberniją, dalį Gardino ir Kauno gubernijų); žiemgaliai gyve- 
no kairiajame Dvinos žemupio krante (dabartinėse Lifliandijos, 
Kuršo ir iš dalies Vitebsko gubernijose); latgaliai gyveno deši- 
niajame Vakarų Dvinos krante maždaug iki Aa upės (pietinėje 
dabartinės Lifliandijos gubernijos dalyje); jotvingiai - Belovežo 
girioje ir toliau į šiaurę, vietovėse, drėkinamose Bugo ir Narevo 

intakų iš vienos pusės ir Nemuno iš kitos. Archeologai tvirtai 
nustato, kad seniausiais laikais lietuvių gentys gyveno ir toliau 
į rytus, jų gyvenvietės siekė ir Okos upę, tačiau istorinių duo- 
menų apie tai neturime. Iš to, ką esame pasakę anksčiau, taip 
pat iš geografinio lietuvių genčių išsidėstymo nesunku suprasti, 
kodėl valstybinį savitumo pamatą kūrė Lietuva siaurąja prasme, 
susidedanti iš aukštutinės Aukštaitijos ir žemutinės Žemaitijos. 
Pačioje pradžioje visuomenės formavimosi procesui, pagreitin- 
tam išorinių impulsų, čia buvo palankiausios vidinės ir išorinės 
sąlygos. Išorines sąlygas, susijusias su geografine Lietuvos pa- 
dėtimi ir grobuoniškais kaimyninių slavų kėslais, mes jau api- 
būdinome. 

Pažvelkime dabar į vidinį šio krašto gyvenimą ir pasisten- 
kime įvardinti pagrindinius besikuriančio bendruomeniškumo 
veiksnius. (Verta pažymėti, kad šis procesas, ypač jo detalės, 
dar menkai ištirtas istorijos mokslo, tuo labiau kad šių klausi- 
mų nagrinėjimą labai supainiojo iš pradžių to laikotarpio ir net 
vėlesnės kaimyninių tautų, sunerimusių ir nustebusių dėl neti- 
kėto lietuvių galios augimo, kronikos, o vėliau ir Lietuvos bei 
Lenkijos istorikai, papuošę savaime įdomią lietuvių valstybin- 
gumo radimosi istoriją daugybe prasimanymų. Tačiau bendrais 
bruožais lietuvių valstybingumo atsiradimą galima apibūdinti 
jau dabar). Daugiau mažiau tvirtai visuomenei sukurti reikia 
vienokių ar kitokių patvarių pagrindų, galinčių susieti paskirus 
asmenis į visuomenės kūną. Kiek galima spėti dabar, toks pa- 
tvarus pagrindas lietuvių valstybingumui besimezgant buvo do- 
rinis tautinis lietuvių būdas, religinis pagoniškasis jų savitumas 
ir tvirta socialinė ekonominė santvarka. 

Mes jau kalbėjome apie kai kuriuos tautinius lietuvių bruo- 
žus, kai pasakojome apie lietuvių kalbą ir vėliau, kai aptarėme 
lietuvių genčių pasipriešinimą grobuoniškoms kaimynų ten- 
dencijoms. Dabar pakalbėsime apie dorinį tautinio jų charakte- 
rio aspektą. Vertas dėmesio faktas, kad lietuviai geriausiai iš visų 
gyvų tautų užkonservavo prokalbę, iš kurios kilo visos indo- 
europiečių kalbos. Be to, lietuvių kalba geriau, nei būtų galima 
tikėtis žinant tautos istoriją, išsaugojo natūralius šios prokalbės 

turtus, o kartu su ja — tokias sąvokas, kurios negali būti atsi- 
radusios vėliau, bent jau per pastaruosius du tūkstantmečius. 
Žinant tai nenuostabu, kad lietuvių tauta sugebėjo išsaugoti kai 
kurias dorovines savybes iš Europos tautų lopšio - iš azijietiškos 
Indijos arba kitų gretimų kraštų. Senieji Rytai - dėl polinkio į 
askezę, stojiško būdo, kontempliatyvumo ir panteistinio požiū- 
rio į gamtą — perėjo nuo pagonybės prie aukščiausios filosofinės 
pasaulėžiūros formos. Kartu su ja ten turėjo pakilti ir dorovės 
sampratos lygis. Visai gali būti, kad lietuvių tauta, pasižyminti, 
kaip žinoma, nemenku gyvenimo konservatyvumu, sugebėjo 
užkonservuoti nemažai šių dorovinių idėjų ir jas įgyvendinti. 
Tai tuo labiau tikėtina, kad visi išvardinti rytietiškojo tempe- 
ramento bruožai daugiau ar mažiau būdingi tautiniam lietuvių 
charakteriui. Lietuvis ištvermingas, kantrus, atkaklus, susikau- 
pęs ir labiau linkęs į kontempliatyvumą nei į aktyvų savojo in- 
dividualumo įgyvendinimą, jam artima gamta ir jis su pante- 
istine pagarba žvelgia į jos apraiškas, lietuvis santūriai reiškia 
stichinius instinktus ir yra netgi drovus, nors iš tiesų jis yra 
nesutramdomas ir grėsmingas, kai išorinės aplinkybės verčia 
jį elgtis kitaip, nei įprasta. Šie tautinio temperamento bruožai 
beveik vienodai būdingi lietuvių tautai dabar, kaip ir prieš de- 
vynis šimtmečius. Apie tai byloja turtingo priešistorinio jų epo, 
liaudies lyrikos, arba dainų, kupinų ypatingos širdgėlos, romaus 
liūdesio ir dvasinio tyrumo idealizavimo, liekanos. Tai liudija 
net lietuvių priešai nuo pat istorinio jų gyvenimo pradžios, nors 
ne kartą, baimindamiesi augančios lietuvių galios, be pagrindo 
vadina juos perdėm laukiniais ir žiauriais. Pavyzdžiui, lietuviai 
yra kaltinami daugpatyste. Pažvelgus įdėmiau, šis kaltinimas 
atrodo visiškai nepagrįstas. Lietuviai visada vertino dorovinį 
tyrumą ir, priešingai nei kai kurie kaimynai, net nesukūrė savo 
kalboje plačios keiksmažodžių nomenklatūros, turėjo nekaltų 
mergelių vaidilučių, saugojusių negęstančią dieviškąją ugnį, 
institutą bei individualiai ištikimas žmonas, nusižudančias po 
jų mirties. Tokiam doroviniam tipui daugpatystė yra visiškai 
svetima. Istorija nepateikia mums nė vieno konkretaus įteisin- 
tos daugpatystės atvejo, o, atrodytų, kas, jei ne kunigaikščiai ir 

kilmingi lietuvių tautos vyrai, kurių visų vardai liko istorijoje, 
galėjo sau leisti šią menkos vertės prabangą. 

Žinoma, negalima neigti, kad lietuviai atidavė duoklę savo 
amžiui: ne kartą paversdavo ginkluotus kaimynų užpuolimus 
savotišku verslu, žiauriai smurtavo ir toleravo kruvinus valdžios 
siekiančių kunigaikščių susidorojimus. Tačiau jei prisiminsime, 
kad chaotiškas polinkis į ginkluotus užpuolimus dar XI-XII a. 
buvo būdingas ir kaimynams slavams, tada jau krikščionims, 
kad šios tautos taip pat žiauriai smurtaudavo ir savo, ir kaimynų 
žemėse ir kad kitus du šimtmečius kryžiuočių Teutonų ir Kala- 
vijuočių ordinai nešė kryžius ir kalavijus tik dėl to, kad grasin- 
dami kalavijais uždėtų kryžiaus naštą pavergtiems lietuviams, 
tai lyginamasis dorovinis tuometinės Lietuvos vertinimas ne- 
gali būti žemas. Ir kai vėliau XIII a. ir XIV a. Vakarų Europoje 
riteriškąją dvasią, kiek anksčiau sukėlusią neturinčius analogo 
kryžiaus žygius, ištiko nuopuolis, susikūrusi lietuvių valstybė 
iškėlė nenutrūkstamą eilę didžiųjų kunigaikščių riterių, tikrų 
rūsčių ir paprastų stoikų, drąsių ir kilniaširdžių užkariautojų, 
didvyrių, ginančių savąsias žemes ir tikėjimą, išmintingų tėvų, 
tolerantiškai žvelgiančių į pavergtuosius ir savarankiškai bei su 
užmoju kuriančių užsienio politiką. Tuometinių metraštininkų, 
neturinčių su lietuviais nieko bendro, teisingumo jausmas ne- 
leido jiems nutylėti kupinos susižavėjimo nuostabos ir pagar- 
bos pagonių riterių narsai. 

Toks turi būti dorinis vertinimas tautos, sukūrusios pasku- 
tinę pagonišką Europos valstybę ir, nepaisant stipraus kaimynų 
krikščionių spaudimo, išsaugojusios savo pagoniškąjį savitumą 
per beveik keturis šimtmečius nuo XI a. iki XIV a. Todėl nė kiek 
nenuostabu ir nėra atsitiktinis dalykas tai, kad atkaklus pagony- 
bės laikymasis buvo susijęs su palyginti aukštu doroviniu lygiu. 
Šį istorinį paradoksą logiškai paaiškina tai, kad aplinkybių dėka 
pagoniškąjį lietuvių savitumą grindė ir rėmė dorovinis jų tvir- 
tumas. Šis dorovinis tvirtumas buvo patikima atrama besimez- 
gančiam bendruomeniškumui, tačiau kartu ir pagonybė stiprė- 
jo kaip būtina visuomenės raidos sąlyga, savo ruožtu didinanti 
nacionalinį Lietuvos savitumą. Tai paaiškina, kodėl pagoniš- 

kasis lietuvių tikėjimas turėjo patvaresnes formas nei daugelio 
kitų tautų tikėjimas ir kodėl lietuvių pagoniškumas suvaidino 
tokį svarbų vaidmenį formuojant lietuvių valstybę. Savojo pa- 
goniškojo atskirumo suvokimas brandino visų lietuvių genčių 
patriotizmo jausmą ir skatino jas jungtis ginant pagoniškąjį sa- 
vitumą nuo krikščioniškųjų tautų kėsinimosi. Savųjų dorovinių 
idealų turėjimas nematant akivaizdžių dorinio pranašumo tų, 
kurie, atrodytų, daugiausiai kovojo dėl lietuvių atsivertimo į 
krikščionybę, pavyzdžių įkvėpė lietuvius herojiškai kovai. Be to, 
šis tikėjimo idealizmas sėmėsi dvasinio peno iš labiau išplėtoto 
išorinio kulto, saugojamo daugiau mažiau susiformavusios, pa- 
gal visus požymius, pagonių šventikų kastos. 

Kai kaimyninės tautos ėmė spausti pasienio lietuvių gentis 
(ypač skaudžiai jos tai pajuto per paskutinį lietuvių valstybės 
formavimosi laikotarpį, įsitvirtinus Teutonų ordinui Prūsijoje ir 
Kalavijuočių ordinui Livonijoje), Lietuva tapo prieglobsčiu kai 
kurių genčių likučiams ir tiems energingiems žmonėms, kurie 
negalėjo susitaikyti su svetima valdžia. Žinoma, ir vieni, ir kiti 
visuomet buvo karingiausi ir fanatiškiausi asmenys, tapę besi- 
vystančio lietuvių valstybingumo raugu. Šie žmonės tikriausiai 
iš karto patekdavo į karines įgulas, tokias reikalingas tuo metu 
tautai, kurios valstybingumas, taip pat ir didžiojo kunigaikščio 
galios, atsirado ir vystėsi karui vykdyti ir jo dėka. Galima spėti, 
kad į Lietuvą siaurąja prasme rinkosi bėgliai iš įvairių lietuvių 
tautelių: iš jotvingių ir prūsų žemių, Žiemgalos ir Latgalos. Dėl 
išorinių aplinkybių šie bėglių srautai neišvengiamai turėjo su- 
žadinti ir kai kuriuos socialinio ekonominio lietuvių gyvenimo 
pokyčius, kurdami didesnę gyventojų diferenciaciją ir paskirs- 
tydami įvairias valstybinio gyvenimo funkcijas tarp besifor- 
muojančių gyventojų grupių. 

XI a. ir XII a. lietuviai jau yra sėsli gentis, gyvenanti tam ti- 
kroje teritorijoje, nors kai kuriose senose kronikose ir šmėsteli 
žinia apie klajoklišką jų gyvenimo būdą. Tikrai negalėjo būti 
klajokliška tauta, ilgus amžius visiškai atsiskyrusi savo krašte ir 
pasižyminti tomis tautinio temperamento ir būdo savybėmis, 
apie kurias jau kalbėjome. Todėl įtikimesni atrodo jau XII a. 

šaltiniai, gana tvirtai teigiantys, kad tuo metu lietuviai jau buvo 
patyrę sėslūs žemdirbiai, o žemdirbystės mastas viršydavo po- 
reikius. Tačiau dar ir tada medžioklė, gyvulininkystė, žvejyba 
ir drevininkystė lietuvių gentims buvo įprasti užsiėmimai. Tuo 
metu visa jų teritorija buvo padalinta į nuolatines žemes, kurios 
ir vėliau išliko smulkiais administraciniais vienetais (gavusiais 
Aukštutinėje Lietuvoje ir Žemaitijoje rusišką valsčiaus pavadi- 
nimą). Kiekviena iš šių sričių buvo savarankiškos bendruome- 
ninės sąjungos teritorija. Yra duomenų, kad šios bendruomeni- 
nės sąjungos išsivystė iš giminių organizacijų. Giminių sąjungos 
perėjimas į politinę būdingas daugelio tautų istorijai ir visiškai 
natūralus, savaime suprantamas. Vienos giminės nariai, ilgai- 
niui išgausėję ir praradę giminystės jausmą, pasidalindavo žemę 
ir gyveno kartu su priimtais į savo tarpą kitagenčiais, turėdami 
bendrą valdžią, veikdami išvien ir solidariai kaimyninių ben- 
druomenių atžvilgiu. XII a. pabaigoje smulkios lietuvių ben- 
druomeninės sąjungos dažniausiai, be jokios abejonės, būdavo 
jau visiškai politinės bendrijos. 

Šiose sąjungose jau pastebimas žemės pasiskirstymas, turtinė 
nelygybė, o todėl ir socialinė politinė nelygybė. To meto šalti- 
niuose apstu šių bendruomeninių sąjungų valdovų paminėjimų. 
Patys lietuviai vadino juos rikiais Prūsijoje ir kunigais Lietuvoje. Iš 
pradžių jie nepriklausė vieni nuo kitų. To meto kronikose jie va- 
dinami geriausiais žmonėmis, vėliau kilniaisiais ir kilmingaisiais, 
dar vėliau - kunigaikščiais ir netgi karaliais. Aprašant išorinės 
lietuvių istorijos įvykius Aukštutinėje Lietuvoje ir Žemaitijoje jų 
minima dešimtys. Iš skirtingų pavadinimų, priskiriamų rikiams 
ir kunigams kronikose, galima iš dalies spręsti apie tikrosios jų 
reikšmės įvairovę. Vieni jų grindė savo valdžią kildindami save 
iš bendruomenės seniūnų, kiti, būdami stambūs žemvaldžiai, 
galėjo primesti savo viešpatavimą pasinaudodami turima įtaka, 
pagaliau buvo ir tokių, kuriuos sąjungos išrinkdavo vadais. Kai 
karas iš savigynos virto savotišku verslu, šios valdančiosios klasės 
reikšmė natūraliai turėjo išaugti, tuo labiau kad ėmė formuotis 
profesionalių karių klasė, kurią pagal visus požymius jau XII a. 
sudarė įgulos - vadų, siekusių plėsti savo įtaką, atrama. 

XII a. kyla kažkoks karingas sujudimas - tam tikras bū- 
simų įvykių ženklas. Pabėgėliai, plūstantys iš paribių, dar 
labiau stiprino šį sujudimą. Vyko vidinis pasirengimas. Tuo 
metu lietuviai malšino nubudusią energiją tarnaudami užsie- 
nio kariuomenėse, kur pažindinasi su karo menu ir svečiais 
kraštais. Sugrįžę namo, vėliau jie aplanko juos jau dalyvau- 
dami kariniuose žygiuose. Karai pagreitina lietuvių valstybės 
formavimąsi. Ir gynyba, ir puolimas reikalauja sutelkti pajėgas 
ir vieningai vadovauti. Todėl Lietuvoje iš bendros vadų masės 
savaime turėjo iškilti gabiausieji ir įtakingiausieji, palenkiantys 
savo valdžiai kitus didikus. Kai tik XIII a. pradžioje toks aukš- 
čiausio lietuvių tautos sluoksnio susivienijimas įgijo šiokią to- 
kią pusiausvyrą, lietuvių valstybė tapo įvykęs faktas. Taigi jau 
XII a. pabaigoje aptinkame daugiau ar mažiau apčiuopiamas 
būsimų klasių užuomazgas: bendra laisvų valstiečių masė, juos 
valdantys kunigaikščiai, didikai ir vadai, galbūt net daugiau ar 
mažiau įtakinga pagonių šventikų - vaidilų - klasė ir pagaliau 
karių, arba, kaip jie vadinti vėliau - bajorų klasė. Šis esminis 
tautos pasiskirstymas tęsėsi per kitus du Lietuvos istorijos lai- 
kotarpius ir, kisdamas pagal aplinkybes, suvaidino milžinišką 
vaidmenį lietuvių valstybės gyvenime ir raidoje. Paskutiniai 
Europos pagonys kūrė stiprią nepriklausomą valstybę, kuriai 
buvo lemta pasiekti išorinę didybę XIII a. ir XIV a., kai ji, išsi- 
driekusi per Europą nuo Baltijos iki Juodosios jūros ir būdama 
paskutinė pagonybės tvirtovė, jungė krikščioniškuosius Vaka- 
rus su krikščioniškaisiais Rytais. 


2. 


XI a. ir pirmoje XII a. pusėje lietuvių karai yra gynybiniai. 
Dažniausiai jiems tenka gintis nuo rusų ir lenkų kunigaikščių, 
rengusių žygius į Lietuvos gilumas. Nuo XII a. antros pusės lie- 
tuvių karai tampa puolamaisiais: jie patys pradeda pulti Rusią 
ir Lenkiją. Tai įrodo jau įvykusį aukščiausiojo lietuvių vadų 
sluoksnio susivienijimą. Tačiau iš pradžių šis susivienijimas 

yra žemių (valsčių) vadų sąjunga. Pirmas stambesnis Lietuvos 
ir Žemaitijos vadų susivienijimas, žinomas istorijai, įvyko 
1215 m., kai 20 lietuvių kunigaikščių atsiuntė į Haličo žemes 
(pas kunigaikščio Romano Haličiečio našlę) savo įgaliotinius 
pasirašyti taikos sutarties. Tarp įgaliotinių buvo Mindaugas, bū- 
simasis didysis Lietuvos kunigaikštis. Apie Mindaugo tėvą <ne- 
įsk.> vienoje iš kronikų, neminint vardo, sakoma, kad jis buvo 
stipriausias Lietuvos valdovas ir niekas iš kunigaikščių negalėjo 
jam prilygti. Tad faktinė įtaka paveldint atiteko jau pirmajam di- 
džiajam Lietuvos kunigaikščiui. Savo politinės veiklos pradžioje 
Mindaugas yra tik galingiausias iš teisiškai lygių Lietuvos kuni- 
gaikščių. Tačiau kai jo pasitikėjimas savo jėgomis virsta valdžios 
troškimu, jis 1248 m. užgrobia išvykusių į žygį savo giminaičių 
Lietuvos kunigaikščių valdas, o vėliau, pasinaudodamas totorių 
sukelta sumaištimi Rusioje, pavergia Juodąją Rusią, t. y. rytines 
dešiniųjų Nemuno intakų žemes, o Naugardukas tampa pirmą- 
ja Lietuvos Didžiosios Kunigaikštystės sostine. 

Stiprios valdžios kūrimas kunigaikštystės viduje ir jos te- 
ritorijos plėtimas už lietuvių genčių ribų sužadino ryžtingą 
Mindaugo giminaičių, netekusių savarankiškumo kunigaikš- 
tystės viduje, ir Rusios, Lenkijos, taip pat Livonijos kalavijuo- 
čių ordino, gana neigiamai žvelgusių į Lietuvos Didžiosios Ku- 
nigaikštystės sustiprėjimą, pasipriešinimą. Tačiau nei vidiniai 
nesutarimai, nei nuolatiniai karai negalėjo panaikinti vykusio 
Lietuvos susivienijimo, kurį nepaisant visko diktavo paprastas 
savisaugos jausmas. Nors išdidus ir klastingas Mindaugas pats 
tapo pavaldžių kunigaikščių sąmokslo auka 1263 m., vis dėlto jo 
darbas, atitikęs tuometinius Lietuvos valstybės poreikius, ir jam 
mirus gyvavo kaip politinio lietuvių susivienijimo į bendrą 
valstybę precedentas. Šio susivienijimo plėtrai po Mindau- 
go mirties nekliudė net nauja nesantaika, kilusi tarp lietuvių 
kunigaikščių, kovojančių dėl didžiojo kunigaikščio valdžios. 
Istorijos puslapiai, pasakojantys apie varžymąsi dėl valdžios, 
paprastai kupini žiaurumo ir kruvinų susidorojimų. Tokį lai- 
kotarpį teko išgyventi ir Lietuvai prie Mindaugo ir artimiausių 
jo įpėdinių Treniotos, Tautvilos, Vaišvilko, Švarno ir Traide- 

nio. Verta pažymėti, kad rūsčiausieji iš jų - Vaišvilkas ir Trai- 
denis - turėjo didesnę įtaką ir tvirtesnę valdžią nei kiti to meto 
kunigaikščiai. 

Taip audringo sujudimo sąlygomis Lietuvoje kūrėsi didžio- 
jo kunigaikščio institutas, kuris, gavęs visuotinį pripažinimą 
vien dėl to, kad atitiko gyvenimo poreikius, įsitvirtino tautinė- 
je lietuvių, puikiai gebančių paklusti, sąmonėje. Toliau lietuvių 
valstybės raida vyksta lėčiau ir ramiau, tačiau visada nuosekliai. 
Šis procesas vyksta antroje XIII a. pusėje, visą XIV a. ir netgi 
XV a. pradžioje, kai didysis lietuvybės sergėtojas Vytautas vai- 
nikavo šlovingą savo pirmtakų kunigaikščių Vytenio, Gedimi- 
no, Algirdo ir Kęstučio tradiciją. Audringos kovos dėl didžio- 
jo kunigaikščio valdžios laikotarpis laikomas baigtu, didžiojo 
kunigaikščio sostą užėmus protingajam Vyteniui. Jis sugebėjo 
pasiekti, kad būtų pripažintas didžiuoju kunigaikščiu ir atnešė 
Lietuvos valstybei taiką ir tvarką. 1307 m. jis galutinai prijun- 
gia prie Lietuvos Polocko žemes, kuriose jau nuo seno lietuviai 
turėjo didelę įtaką. Kunigaikštis Vytenis tęsia užkariavimus, ku- 
riuos pradėjo kunigaikštis Mindaugas. Valdęs po Vytenio ener- 
gingas Gediminas (1315-1340) išplėtė Lietuvos kunigaikštystę 
iki galingos valstybės. Dėl išmintingos jo politikos kaimyninės 
valstybės rodė pagarbą jam ir pripažino Lietuvos galybę. Ku- 
nigaikštis Gediminas laikomas naujos Lietuvos sostinės Vilniaus 
įkūrėju. Jis prijungė rusų žemes iš rytų ir pietų. Pirmą šių žemių 
ruožą iš rytų sudarė, be jau anksčiau prijungtos Polocko žemės, 
Vitebsko, Minsko ir kai kurios tarpinės kunigaikštystės, o iš pietų 
Polesė (vadinamasis Pripetės upės baseinas) su pagrindiniu mies- 
tu Pinsku ir Brastos žemė kartu su sritimi, vadinama Palenke. 

Tačiau Gediminas nepasitenkino tik pirmojo Rusios žemių 
ruožo prijungimu; jis daugiau ar mažiau pajungė savo valdžiai 
ir kai kurias kitas rusų žemes į pietus ir rytus nuo pirmo už- 
kariauto ruožo. Pavyzdžiui, jis valdė kunigaikščio sostą Kijeve, 
pradėjo Smolensko ir Černigovo-Seversko žemių užkariavimą ir 
netgi turėjo įtakos šiaurinėse Rusios respublikose - Didžiajame 
Novgorode ir Pskove. Tačiau antrajame ruože visiškai įsitvirti- 
no Gedimino sūnus Algirdas, paveldėjęs iš tėvo protingo vado 

ir politinio veikėjo dorybes. Tuo metu, kai jo brolis Kęstutis, 
šis šaunus pagoniškosios Lietuvos riteris romantikas, priešino- 
si vis didėjančiam teutonų riterių spaudimui, Algirdui pavyko 
įtvirtinti savo valdžią Kijeve ir pakeisti rusų kunigaikštį lietu- 
viu, nors jis ir nepajėgė visiškai išlaisvinti Kijevo nuo totorių. Jis 
išplečia savo aukščiausiąją valdžią ir politinę įtaką į Černigovo- 
Seversko žemę ir kai kurias smulkias gretimas kunigaikštystes 
ir tęsia nuolatinę kovą dėl Lietuvos viešpatavimo Smolensko 
žemėje. Be to, Algirdas prijungia prie Lietuvos didžiąją Volui- 
nės žemės dalį ir pirmąkart, bet ne visiems laikams, prijungia 
prie Lietuvos Podolę. Lietuvos valstybės teritorinių ribų plėtrą 
jau XV a. pradžioje baigia Kęstučio sūnus didysis kunigaikštis 
Vytautas, pajungęs Lietuvai Smolensko žemę, susigrąžinęs iš 
Lenkijos Podolę ir užkariavęs naujas žemes Okos aukštupyje. 
Prie Vytauto Lietuvos valstybė jau plėtėsi nuo Baltijos jūros iki 
Juodosios jūros ir apėmė Vakarų Dvinos aukštupio ir viduru- 
pio, Nemuno, Pietų Bugo, Dniepro ir Okos aukštupio baseinus, 
t. y. dabartinę etnografinę Lietuvą, Baltarusiją, didelę Ukrainos 
ir nedidelę Rusijos dalį (rytinę Smolensko gubernijos dalį, Ka- 
lugos, Tulos ir Oriolo gubernijas). 

Karinė Lietuvos ekspansija nagrinėjamuoju laikotarpiu tu- 
rėjo vidinių ir išorinių priežasčių. Iš to, ką jau pasakojome apie 
tautinį lietuvių temperamentą ir būdą, visai nebūtų buvę galima 
tikėtis, kad jie turės ekspansyvios karinės energijos, jei istori- 
nės aplinkybės nebūtų išstūmusios jų iš amžių amžius truku- 
sios konservatyvios patriarchalinės nežinios. Lietuvių genčių 
pasipriešinimo galia ėmė augti XI a. - antroje XII a. pusėje, 
jiems pajutus slavų tautų spaudimą. Jiems teko suvokti, kad, 
kaimyninėms tautoms esant mobilesnėms ir neturint gerai 
ginamų sienų, gintis buvo įmanoma tik puolant ir perkeliant 
karo veiksmus į priešo žemes. Kaip jau žinome, įnirtinga kova 
su kaimynais iškėlė didžiojo kunigaikščio institutą ir paskatino 
nacionalinį politinį Lietuvos susivienijimą. 

Tuo metu, kai Lietuvoje jėgos buvo telkiamos, kaimyninėje 
Pietvakarių Rusioje vyko priešingas nacionalinių politinių jėgų 
susiskaldymo procesas. Ilgai trukusios kruvinos kunigaikščių 

kovos po Jaroslavo Išmintingojo mirties, iš pradžių laukinių po- 
lovcų ir pečenegų puldinėjimai, o vėliau totorių ordų įsiverži- 
mas, vokiečių spaudimas iš šiaurės vakarų ir lenkų iš pietvaka- 
rių, pagaliau besivienijančios Maskvos kunigaikštystės daromos 
skriaudos, - visa tai beaugant kaimyninės Lietuvos valstybinei 
galiai silpnino ir griovė Pietvakarių Rusią. Minėto laikotarpio 
pradžioje, dar pirmoje XIII a. pusėje, kai Lietuva ir Rusia įgijo 
naujus grėsmingus ir nesutaikomus priešus (Lietuva - Teutonų 
ir Kalavijuočių ordiną, o Rusia - totorius), kovos dėl būvio su- 
intensyvėjimas turėjo šioms tautoms priešingų pasekmių. Tuo 
metu, kai nuolatiniai kruvini kryžiuočių riterių „reidai“ stipri- 
na lietuvių kunigaikščių savarankiškumą, moko lietuvius karo 
meno ir apskritai atkakliai grūdina patriotinę jaunos Lietuvos 
dvasią, didžioji nuniokotos ir totorių ordos nukankintos Rusios 
dalis paklūsta barbarų viešpatavimui. Todėl kai narsūs lietuvių 
kunigaikščiai sustabdo pergalingą totorių žygį per Rusią, ne 
kartą versdami juos patirti skaudžių pralaimėjimų, ir kartu su 
išlaisvinimu nuo neapkenčiamo jungo valdant Lietuvai, per- 
smelktai tautinio ir religinio pakantumo, atneša į Rusią politinį 
susivienijimą ir taiką, - Rusia be didesnio pasipriešinimo susi- 
jungia su Lietuva ir jos valdžioje jaučiasi visai neblogai. Rusios 
ir Lietuvos susijungimas buvo reikšmingas pastarosios naciona- 
linei savigynai. Lietuvos valstybės galybės laikais pavojingiausi 
jos priešai buvo vokiečių riteriai, pavergę Prūsiją ir Livoniją ir 
skleidžiantys iš ten vis didesnę užkariavimo energiją. Rusios 
pajungimas suteikė Lietuvai daugiau atramos taškų ir kovojant 
dėl išlikimo padidino materialius jos išteklius. Tad Lietuvos už- 
kariavimų politika konkuravo su totoriais dėl dominavimo Ru- 
sioje. Rusia, vaduodamasi iš totorių, noriai jungėsi su Lietuva ir 
po jos vėliava kovojo ir su totoriais, ir su vokiečių riteriais, jau 
pažįstamais ir stačiatikiškai Rusiai. 

Iš šios santykių kombinacijos nesunku suprasti, kiek triūso, 
išradingumo, politinio ir diplomatinio takto prireikė Lietuvos 
valstybės vadams. Iš tiesų neįmanoma ir dabar nesistebėti viso- 
mis šiomis dorybėmis, kurias turėjo pagonys kunigaikščiai 
Lietuvos istorijos užkariavimų laikotarpiu. Tai suvokė net 

Rusios metraštininkai ir atidavė duoklę užkariautojams, ne- 
šališkai liudydami daug Lietuvos kunigaikščių būdo ir veiklos 
bruožų. Nepaprasta energija, atkaklumas, praktinių augančios 
valstybės uždavinių suvokimas ir sykiu platus vidaus ir užsienio 
politikos užmojis užkariavimų laikotarpiu apibūdina lietuvių 
kunigaikščius. Ypatingą vaidmenį suvaidino išmintinga jų po- 
litika, Lietuvos valstybei sukūrusi tokias sąlygas augti, kuriomis 
net Rusia, jau kelis šimtmečius buvusi krikščioniška pagal rytų 
krikščionybės apeigas, susitaikė su pagoniškosios Lietuvos val- 
džia. Lietuvių kunigaikščiai, ne kartą sėmęsi galios iš pagoniš- 
kojo lietuvių tautos savitumo, užkariaudami rusų žemes pasi- 
rodė esą tautinės, politinės ir religinės tolerancijos šalininkai. 
Kartu lietuvių kunigaikščiai siekė užmegzti tvirtus diplomati- 
nius santykius su kaimyninėmis slavų tautomis ir nepraleisdavo 
progų giminystės ryšiais susijungti su jų valdovais, o tai didino 
diplomatinius ir dinastinius Lietuvos ir slavų tautų saitus ir ne 
kartą padėjo prijungti gretimas rusų žemes prie Lietuvos. 
Apibūdinant Lietuvos rusų žemių užkariavimus įdomu pa- 
minėti rusų istoriko prof. M. K. Liubavskio nuomonę. Jo nese- 
niai išleistoje (1910 m.) „Lietuvių ir rusų valstybės apybraižoje“ 
skaitome, kad Lietuvos valstybė „iš dalies sukurta Lietuvai už- 
kariaujant įvairias rusų žemes ir valsčius, iš dalies - savanoriškai 
joms prisijungiant prie pagrindinio valstybės branduolio - Lietu- 
vos Didžiosios Kunigaikštystės senąja ir tiksliąja prasme, Tačiau 
susidaro bendras įspūdis <...>, kad užkariavimai šiuo atveju tu- 
rėjo antraeilę reikšmę, jau nekalbant apie savanorišką žemių ir 
valdų prisijungimą prie Lietuvos. Lietuvos užkariavimų politika 
nesutikdavo Vakarų Rusioje ryžtingo atkirčio, todėl kai kuriais 
atvejais sunku nuspręsti, ar lėmė karinė lietuvių jėga, ar prisi- | 
jungimas buvo savanoriškas“ (p. 32). Nurodęs, jog lietuvių už- 
kariautojai siekė, kad užkariautieji tik pripažintų aukštesniąją 
Lietuvos didžiojo kunigaikščio valdžią, tarnautų kariuomenėje 
ir mokėtų duoklę, tas pats istorikas kalba apie užkariautas žemes 
ir kunigaikštystes: „Lietuva nesikėsino į vidaus tradicijas ir pa- 
pročius, ir lietuvių kunigaikščiai valdė juos taip pat, kaip ir rusų 
pirmtakai, su tais pačiais rusų bajorais“ (p. 34). „Akivaizdu, kad, 

nepaisant prijungimo prie Lietuvos Didžiosios Kunigaikštystės, 
vietinis politinis gyvenimas ir jėgos buvo tokie galingi, jog lie- 
tuvių kunigaikščiai nenorėjo kėsintis į jų vientisumą ir vienybę, 
atsargiai elgėsi su jų politine senove“ (p. 35). „Stipresnis politi- 
nis organizmas neprarijo silpnesnių, kaip vėliau atsitiko Šiaurės 
rytų Rusioje, ir nepavertė jų saviškiais“ (p. 35-36). Tokios buvo 
lietuvių valstybės plėtros priežastys ir pobūdis Lietuvos istori- 
jos užkariavimų laikotarpiu. Šio laikotarpio pasekmės tautinio 
individualumo prasme galiausiai buvo visiškai priešingos tai iš- 
orinei sėkmei, kuri sukuria istorinio fejerverko įspūdį. 

Savo metu jau aptarėme didžiojo kunigaikščio instituto su- 
sikūrimą ir įsigalėjimą, dabar pridursime, kad kartu su šiuo 
institutu valstybės užkariavimų laikotarpiu Lietuvoje turėjo 
susiformuoti valdančioji klasė, palaikanti kunigaikščių valdžią 
ir sykiu ta valdžia iš dalies pasidalinanti. Atsiradus didiesiems 
kunigaikščiams dalis valsčių vadų ir kunigų, pirmuoju Lietuvos 
istorijos laikotarpiu vadovavusių savarankiškoms bendruome- 
ninėms sąjungoms, liko vietiniais kunigaikščiais, valdančiais 
savo valsčius po didžiojo kunigaikščio sparnu, o dalis jų sudarė 
aukščiausiąjį sluoksnį tos klasės, kuri XIV a. gavo rusišką ba- 
jorų pavadinimą. Tai buvo aristokratų grupė, vėliau pagal len- 
kišką pavyzdį vadinama lietuvių ponais. Vietiniai kunigaikščiai 
ir aukščiausias bajorų sluoksnis, kariai, buvo stambi, tačiau 
daugiausia žemvaldžių aristokratija, kuri laikui bėgant įgavo vis 
didesnę įtaką Lietuvos valstybėje ir iš kurios prie didžiojo ku- 
nigaikščio susiformavo institutas, vadinamas dūma, iš pradžių 
turėjęs tik patariamąjį balsą. Šios aukščiausios valdžios, valdan- 
čiosios ir karių klasės, pokyčiai pareikalavo paversti egzistuo- 
jančią praktiką teisiniais institutais. 

Šis aukščiausias valstybinės Lietuvos organizacijos etapas 
sutapo su užkariavimų politika, pajungusia didelę Rusios terito- 
riją, todėl nenuostabu, kad Lietuva pradėjo perimti rusų tvarką 
ir įstaigas, kuriomis galėjo remtis kunigaikščio valdžia ir kurios 
galėjo apipavidalinti ir įtvirtinti lietuviškąjį valstybingumą. Rusų 
kultūros įtaka Lietuvos valdančiajai klasei ypač sustiprėjo XIV a., 
prijungus Kijevo kunigaikštystę. Įvedus Rusioje krikščionybę 

Kijevas tapo pagrindiniu bizantiškojo rusiškojo švietimo cen- 
tru. Kai Kijevas pakluso lietuvių kunigaikščių valdžiai, ši aplin- 
kybė negalėjo nepadaryti įtakos kultūrinei Lietuvos būklei. Dar 
anksčiau vakarų rusų kalba ir tikėjimas pagal rytų krikščiony- 
bės apeigas ėmė skverbtis į aukščiausius valdančiuosius Lie- 
tuvos sluoksnius. Rusų kalba tapo valdovų kalba ir šnekamąja 
didžiojo kunigaikščio dvaro kalba. Iš pradžių lietuvių kultūra 
įgavo rusiškosios kultūros formas. Rytų krikščionybė, linkusi 
į mistinį kontempliatyvumą ir pasyvumą, iš pradžių pasirodė 
labiau tinkanti tautiniam lietuvių temperamentui, todėl rado 
šalininkų tarp labiausiai išprususių lietuvių, tuo tarpu vakarų 
krikščionybė, jėga peršama kryžiuočių, neturėjo beveik jokio 
pasisekimo. Taip lietuvių savitumas, tapęs nepažeidžiamas iš 
išorės, ėmė griūti susikūrusios Lietuvos valstybės viduje, kur 
susidūrė pagoniškoji užkariautojų kultūra su krikščioniškąja 
užkariautųjų kultūra. 

Nepaisant palyginti aukšto dorovinio pagoniškosios Lie- 
tuvos lygio, krikščioniškoji kultūra pasirodė aukštesnė ir ėmė 
ardyti lietuvių savitumą. Aukščiausioji visuomenės klasė, per- 
siėmusi svetimos kultūros, pradėjo valdyti ir gyventi pagal 
bizantiškojo rusiškojo individualumo formas. O nekurdama 
lietuviško kultūrinio individualumo formų, aukščiausioji Lie- 
tuvos valstybės valdančioji klasė atsiskyrė nuo pagrindinės 
lietuvių liaudies masės, išlaikiusios tautinį savitumą. Ši kul- 
tūrinė atskirtis tarp valdančiosios klasės ir jai pavaldžios liau- 
dies vis naujais pavidalais lydi visą vėlyvąją Lietuvos istoriją 
ir sudaro didžiausią jos nacionalinės egzistencijos tragediją. 
Ne rūstūs kryžiaus ir kalavijo riteriai, ne laukinės totorių or- 
dos, o likimas įkalė pirmą pleištą į nacionalinį lietuvių tautos 
individualumą. Pavėluotas išėjimas į istorijos areną, menkas 
nacionalinis aktyvumas ir kilniaširdiška politika padarė tai, ko 
negalėjo padaryti negailestingas priešas. Toks yra bendras an- 
trojo Lietuvos istorijos periodo rezultatas tautinės nepriklau- 
somybės teorijos požiūriu. 

Per antrąjį Lietuvos istorijos laikotarpį Lietuvoje ėmė vyrauti 
rytietiškos bizantiškosios rusiškosios kultūros elementai. Saviti 
lietuvių tautinio individualumo bruožai, pasireiškę per pirmą- 
jį Lietuvos istorijos laikotarpį, nesudarė organiškos sintezės su 
išoriškai vyraujančia kultūra. Kitaip tariant, universalus Rytų 
kultūros pradas buvo nepakankamai transformuotas į lietuvių 
nacionalinio individualumo formas. Taip pat ir dėl šios priežas- 
ties prasideda demokratinės lietuvių tautos masės, išsaugojusios 
tautinį savitumą, nutolimas nuo aristokratijos, patyrusios bi- 
zantiškosios rusiškosios kultūros įtaką. Taip Rytų kultūra nugali 
pagoniškąjį Lietuvos savitumą antruoju Lietuvos istorijos laiko- 
tarpiu. Trečiuoju laikotarpiu Lietuvos istorija pasuka iš Rytų į 
Vakarus. Susijungusi su Lenkija asmenine unija, Lietuva patiria 
vakarietiškąją lotynų-lenkų kultūros įtaką. Šį kultūra, parem- 
ta katalikų tikėjimo, tapusio Lietuvoje vyraujančiu, susiduria su 
Rytų kultūros, jau įgavusios persvarą ankstesniu Lietuvos istorijos 
periodu, pradais. Vyksta unikali kova tarp dviejų skirtingų kultū- 
ros pradų. Kaip taikliai pasakė lenkų istorikas prof. St. Kutrze- 
ba, „Lietuvos valstybės arenoje įvyko vienas svarbiausių mūšių 
tarp didžiųjų Vakarų ir Rytų dvasių“ („na terenach litewskiego 
państwa rozegrała się jedna z największych walk, jakie stoczyły 
z sobą wielkie duchy Wschodu i Zachodu“. Prof. dr. Stanisław 
Kutrzeba. Unia Polski z Litwą. Ksiąžka zborowa: Polska i Litwa 
w dziejowym stosunku, str. 449). Mūsų artimiausias tikslas yra 
išnagrinėti šios kovos raidą ir rezultatą Lietuvos nacionalinio 
individualumo aspektu. 

Minėtas staigus Lietuvos posūkis iš Rytų į Vakarus įvyko per 
didžiojo kunigaikščio Jogailos, didžiojo kunigaikščio Algirdo 
sūnaus, valdymą. Psichologinės bei istorinės Lietuvos istorijos 
sfinkso Jogailos veiklos priežastys iki šiol nėra visiškai ištirtos. 
Išoriniai jo valdymo faktai, padarę didžiausią perversmą Lietu- 
vos valstybės gyvenime, yra tokie. Lietuvos valstybingumo ser- 
gėtojams, patyrusiems rytų krikščionybės kultūros įtaką, dar 
XIV a. tapo aišku, kad Lietuva negali ilgiau likti pagoniška. 


4] 


Lietuvių kunigaikščiai ir anksčiau bandė oficialiai įvesti krikš- 
čionybę Lietuvoje, tačiau kiekvieną kartą įgyvendinti suma- 
nymą jiems trukdė kryžiaus ir kalavijo ordinai, kurie Lietuvai 
priėmus krikščionybę būtų praradę raison dėtre ir nebegalėję 
vykdyti užkariavimų politikos lietuvių genčių žemėse. Jau pir- 
masis didysis kunigaikštis Mindaugas sudarė su Teutonų ordi- 
nu susitarimą, priėmė katalikybę ir buvo karūnuotas karaliaus 
karūna. Tačiau jam tuoj pat teko įsitikinti, kad ordinas norėjo 
tik užvaldyti visą Lietuvą, todėl Mindaugas išsižadėjo krikščio- 
nybės ir, remdamasis pagoniškąja Lietuvos galybe, išsilaisvino 
nuo teutonų įtakos. Nuo to laiko lietuvių kunigaikščiai nieka- 
da nebetikėjo riterių misionierių ketinimų tyrumu. Kai didysis 
kunigaikštis Gediminas sumanė padaryti Lietuvą krikščionišką, 
jis tiesiogiai susisiekė su Romos popiežiumi. Tačiau ir šį kartą 
krikščionybei nebuvo lemta pasklisti Lietuvoje dėl vis tų pačių 
riterių, kurie kitaip būtų neatlikę tiesioginės savo misijos, kės- 
lų. Teisingas ordinų politikos suvokimas bei savigarbos jausmas 
neleido Lietuvai gauti krikščionybę iš riterių, jėga siekusių pri- 
mesti savo tikėjimą. Galbūt tas pats savigarbos jausmas neleido 
Lietuvai oficialiai priimti krikščionybę ir iš užkariautų rusų že- 
mių. Negalime neigti to, kad oficialaus krikščionybės įvedimo 
Lietuvoje būtinumas XIV a. pabaigoje buvo visiškai pribrendęs. 
Tai aiškiai juto paskutiniai didieji kunigaikščiai, ir klausimas 
buvo tik kokia forma ir kokiu būdu geriausia spręsti šią pagal 
politines pasekmes pirmutinės svarbos problemą. Todėl, kai vi- 
daus ir užsienio politikos konjunktūra privertė didįjį kunigaikštį 
Jogailą stiprinti galią kartu skleidžiant krikščionybę, jis kreipėsi 
į kaimyninę Lenkiją, Lietuvos atžvilgiu buvusią neutraliausią iš 
visų kaimynų. l 
Lietuvos kunigaikščiai Algirdas ir Kęstutis valdė kartu, pasi- 
dalinę tarpusavyje Lietuvos Didžiosios Kunigaikštystės teritori- 
ją ir taikiai sutarę dėl didžiojo kunigaikščio Algirdo viršenybės. 
Pagal jų susitarimą, mirus Algirdui jo sostą turėjo paveldėti jo 
sūnus Jogaila, o mirus Kęstučiui - jo sūnus Vytautas. Algirdui 
mirus 1377 m., susitarimo iš pradžių buvo visiškai paisoma ir 
Algirdo sūnus Jogaila tapo didžiuoju kunigaikščiu, o sykiu gavo 

viršenybę prieš senyvą Kęstutį. Tačiau netrukus tarp dėdės ir 
sūnėno kyla nesutarimai, vėliau ir atviras konfliktas. Kęstutis 
iš pradžių nuverčia Jogailą, bet vėliau laimė nusišypso Jogailai. 
Jis tampa nugalėtoju, o pasenęs pagoniškosios Lietuvos riteris 
visuomenės sumišimo akimirką tampa klastingų žudikų auka. 
Jogailai dar teko įveikti vietinių kunigaikščių, tarp jų ir Kęstučio 
sūnaus, būsimo Lietuvos didžiojo kunigaikščio Vytauto, nepasi- 
tenkinimą. Tačiau jis išsilaikė didžiojo kunigaikščio soste, turė- 
damas, be kita ko, nuolatinę brolio Skirgailos paramą. Lietuvių 
kunigaikščių nesutarimų metu į kovą dėl didžiojo kunigaikščio 
valdžios pradėjo kištis vokiečių riteriai: pavyzdžiui, jie padėjo 
Jogailai nuversti Kęstutį, tačiau kai Jogaila užėmė didžiojo ku- 
nigaikščio sostą, jie pradėjo talkinti nepatenkintam Vytautui 
ir kitiems kunigaikščiams, veikdami prieš Jogailą. Jogaila su- 
sitaikė su Vytautu ir keliais kitais kunigaikščiais, pripažinęs jų 
paveldėtas kunigaikštystes, ir taip išsivadavo iš krizės, kurioje 
atsidūrė didžiojo kunigaikščio valdžia nuo 1377 m. iki 1382 m. 
Netrukus, o būtent 1385 m., aktu, įteiktu lenkų pasiuntiniams 
Krėvoje, Jogaila siūlo Lenkijai sitartį, pagal kurią Lenkija turi 
atiduoti jam savo jaunos karalienės Jadvygos ranką, o kartu su 
ja ir Lenkijos karūną, o Jogaila iš savo pusės įsipareigoja: 1) as- 
meniškai priimti krikštą ir skleisti katalikybę Lietuvoje, 2) be 
išpirkos paleisti karo belaisvius krikščionis, 3) sumokėti karališ- 
kiesiems Austrijos rūmams 200 tūkst. dukatų netesybų Jadvy- 
gos sužadėtiniui, 4) siekti sugrąžinti Lenkijai atimtas provinci- 
jas negailint Lietuvos iždo, ir galiausiai pažada pačią dosniausią 
dovaną - amžiams prijungti savo žemes prie Lenkijos karūnos, 
arba, kaip skelbia originalus dokumentas: „terras suas Lithva- 
niae et Russiae Coronae regni Poloniae perpetuo applicare“. 
Krėvos sutartis suteikė šiam dokumentui teisinį statusą. 

Iš esmės diplomatiniu būdu lenkai gavo tik tai, ką paruošė 
organiška kultūrinė politinė Lenkijos įtaka vidiniam Lietuvos 
gyvenimui. Šią Lenkijos įtaką užtikrino jos padėtis sąjungos 
su Lietuva metu. Tuo metu Lenkijos socialinė politinė santvar- 
ka buvo pasiekusi didesnę darną nei Lietuvoje, be to, to meto 
Vakarų lotyniškoji lenkiškoji kultūra buvo aktyvesnė nei Rytų 

bizantiškoji rusiškoji kultūra, perimta Lietuvos valdovų antruo- 
ju Lietuvos istorijos periodu. Prie lotyniškosios lenkų kultūros 
sėkmės ankstesniu Lietuvos istorijos laikotarpiu prisidėjo ir tai, 
kad pagoniškoji Lietuva priėmė krikščionybę pagal Vakarų ap- 
eigas iš Lenkijos. 

Taigi kultūrinės politinės Lenkijos įtakos sąlygos buvo šios: 
1) visa Lietuva siaurąja prasme priėmė bendrą tikėjimą, 2) na- 
cionalinė politinė Lietuvos santvarka asimiliavosi su Lenkijos 
santvarka, 3) valdančiosios Lietuvos klasės perėmė lotyniškąją 
lenkų kultūrą. Pirmoji kultūrinės politinės Lenkijos įtakos sąly- 
ga buvo įgyvendinta nuo pat trečiojo Lietuvos istorijos periodo 
pradžios: katalikybė iš Lenkijos ėmė sklisti į Lietuvą nuo 1385 m. ir 
dar tuomet tapo vyraujančiu tikėjimu. Trečioji Lenkijos įtakos 
sąlyga pradėjo ryškėti tik į trečio Lietuvos istorijos periodo pa- 
baigą prieš pat Liublino uniją, kai bizantiškoji rusiškoji valdan- 
čiųjų Lietuvos klasių kultūra ėmė sparčiai kisti aktyviai veikia- 
ma lotyniškosios lenkiškosios kultūros. Apie antrąją kultūrinės 
politinės Lenkijos įtakos sąlygą - Lietuvos socialinę politinę asi- 
miliaciją su Lenkija - galima pasakyti, kad ši asimiliacija vyksta 
beveik vienodu tempu visą trečią Lietuvos istorijos periodą ir 
kartu su kitais veiksniais lemia tolesnį Lietuvos valstybės liki- 
mą. 

Vykstant vidinei socialinei politinei Lietuvos asimiliacijai 
su Lenkija ypatingą vaidmenį suvaidino dvi aplinkybės, glau- 
džiai susijusios su politika, kurią formavo Lenkija, o įgyven- 
dino bendras valstybės vadovas - Lenkijos karalius Lietuvos 
didysis kunigaikštis. Šiuo atveju turime mintyje tai, kad, pir- 
ma, susilpnėjo paveldimumo principas ir sustiprėjo renkamo 
Lietuvos didžiojo kunigaikščio institutas, antra, dirbtinai buvo 
spartinamas vidutinių ir smulkiųjų šlėktų sluoksnio, - kurį fe- 
odalinėje Lietuvoje kūrė, viena vertus, didžiojo kunigaikščio 
valdžia, o kita vertus, žemesniųjų sluoksnių laisvė, - vystyma- 
sis ir didinamos politinės jo galios. Šias dvi aplinkybes visiš- 
kai aiškiai pabrėžia jau minėtas lenkų istorikas prof. Kutrzeba. 
Leisime sau pateikti dvi citatas: „Taip Lietuva, kurioje kuni- 
gaikščio valdžia buvo paveldima, eidama vingiuotu istorinės 

raidos keliu tapo elekcine valstybe. Tai ryšių su Lenkija, unijos 
rezultatas. Dėl unijos atsirado būtinybė susikurti atskirai di- 
džiojo kunigaikščio, kaip pavaduojančiojo Lietuvoje, valdžiai, 
lygiai taip vėliau tam tikrų įvykių seka atvedė iki didžiojo 
kunigaikščio renkamumo taisyklės... Tai nebuvo besąlygiš- 
ki rinkimai - jie negalėjo išeiti už Gediminaičių, o faktiškai 
neišeidavo už Jogailaičių dinastijos ribų. Dar tebeveikė net 
atsiminimai apie senąją padėtį — buvo atsižvelgiama į pasi- 
traukiančio valdovo valią“ (p. 526). Teigdamas, kad privilegijų 
Lietuvos bajorijai suteikimas sutampa su sąjunga su Lenkija, 
prof. Kutrzeba sako: „Taigi čia bajorijos siekius aplenkia mo- 
narcho malonė: pirmiau gavo laisves, nei galėjo jų reikalauti... 
Spartesnis aukščiausio visuomenės sluoksnio vystymasis ga- 
vus privilegijas ankstesniu visuomenės raidos momentu, nei 
tai būtų įvykę natūraliai klostantis aplinkybėms, - tai antrasis 
unijos su Lenkija rezultatas“ (p. 531). Vėliau mes pamatysime, 
kokį liūdną vaidmenį šie rezultatai suvaidino jungtinės vals- 
tybės gyvenime, o dabar tik paminėsime, kad abi aplinkybės - 
renkamas didysis kunigaikštis ir dirbtinai spartinama šlėktų 
sluoksnio laisvių raida - buvo organiškai susijusios su, viena 
vertus, lenkų politika, o kita vertus, viena su kita. Lenkija, dar 
Jogailos laikais būdama valstybė, kurios valdžia yra renkama 
ir apribota perdėtų šlėktų sluoksnio laisvių, galėjo susijungti 
su Lietuva į glaudesnę sąjungą tik iškeldama sąlygą įsteigti ten 
analogišką tvarką. Ši tvarka ir įsigalėjo, kaip jau minėta, per 
Lenkijos karalių, buvusį tuo pat metu ir Lietuvos didžiuoju 
kunigaikščiu. Todėl lenkai visada puikiai suvokė, kad asmeni- 
nė unija yra geriausias būdas sudaryti glaudesnę uniją ateityje. 
Kai lietuviai, siekę išsilaisvinti nuo lenkų įtakos ir norėję tik 
gynybinės puolamosios sąjungos su Lenkija, išsirinko kuni- 
gaikštį iš Jogailaičių giminės, lenkai pasitaikius progai tą patį 
asmenį išrinko Lenkijos karaliumi. 

Tokie buvo Lietuvos ir Lenkijos santykiai bendrais bruožais 
trečiuoju Lietuvos istorijos laikotarpiu. Norėdami išplėsti šias 
pastabas, toliau trumpai apžvelgsime konkrečius svarbius šio 
laikotarpio faktus. 

Amžiams prijungęs prie Lenkijos savo lietuviškąsias ir rusiš- 
kąsias žemes, Jogaila persikėlė į bendros valstybės sostinę, kuria 
turėjo tapti Krokuva. Valdyti Lietuvą jis patikėjo broliui Skirgai- 
lai, kuris, kaip Jogailos pavaduotojas, neturėjo visų didžiojo ku- 
nigaikščio galių, tačiau kaip Jogailos brolis ir valdantysis Trakų 
ir Polocko kunigaikštis buvo gana reikšmingas. Mirus Skirgai- 
lai, valdyti Lietuvą nuo 1392 m. Jogaila patikėjo susitaikiusiam 
su juo kunigaikščiui Vytautui. Iš pradžių Vytautas buvo tik Jo- 
gailos pavaduotojas Lietuvoje, tačiau greitai jo padėtis pasikei- 
tė. Turėdamas stambiosios aristokratijos palaikymą, Vytautas 
vykdė Lietuvos vadavimo iš Lenkijos įtakos politiką. Tvirtėjant 
jo pozicijoms Lietuvos viduje, jis veikė vis savarankiškiau ir po 
kelerių metų nuo veiklos pradžios faktiškai buvo Lietuvos di- 
dysis kunigaikštis. Lietuvoje atkurti didžiojo kunigaikščio val- 
džią siekė pirmiausia stambioji aristokratija arba aukščiausioji 
bajorija, sudariusi tuo metu valdančiąją Lietuvos klasę, kuri 
prijungus Lietuvą prie Lenkijos neteko pagrindinio vaidmens 
valstybėje. Jogaila siekė šios klasės palankumo suteikdamas jai 
1387 m. privilegiją, tačiau jo lūkesčiai išsipildė nevisiškai. Aukš- 
čiausioji bajorija, turinti didžiausią laisvę, tik pasijuto drąsiau ir 
gindama savo interesus ėmė ryžtingiau veikti. Todėl natūralu, 
kad ji palaikė savarankišką Vytauto, visuomet buvusio nuose- 
kliu Jogailos politikos priešininku, veiklą. 

Didžiojo kunigaikščio valdžia, stambiosios aristokratijos dėka 
atkurta Vytauto asmeniu, pasidarė priklausoma nuo šios klasės, 
todėl faktiškai, o vėliau ir formaliai buvo tos klasės ribojama. 
Todėl Vytauto valdymo metu Lietuvoje nusistovi didžiojo ku- 
nigaikščio ir stambiosios aristokratijos sąveika, kuri suteikia 
Lietuvai galimybę pasipriešinti Jogailos ir už jo stovinčių lenkų 
politikai iškeliant realią visuomeninę jėgą. Vytautas, kurio gy- 
venimas ir veikla puikiai atitiko gyvybinius Lietuvos valstybės 
interesus, turėjo visus talentus, kurių iš jo reikalavo ši situaci- 
ja. Viename asmenyje susijungė tvirtas, energingas ir griežtas 
administratorius, gudrus politikas ir narsus karžygys. Tokiomis 
kovos su stipriu varžovu sąlygomis Jogailai teko pamažu atsisa- 
kyti sumanyto ir pusiau įgyvendinto plano inkorporuoti Lietuvą 


46 


į Lenkijos Karalystę. Vytautas pakluso Jogailai tiek, kiek to rei- 
kalavo išorinės aplinkybės. Kaip jau minėta, jam greitai pavyko 
atgauti visą didžiojo kunigaikščio valdžią, tačiau kai jo ambi- 
cingą užkariavimų politiką pertraukė pralaimėjimas turkams 
1399 m. (?) prie Vorsklos upės, jis nusileido ir sutiko formaliai 
pasirašyti 1401 m. Vilniaus uniją. Teisiškai tai pirmoji Lenkijos 
ir Lietuvos unija, sudaryta kaip kompromisas tarp priešingų Jo- 
gailos ir Vytauto tikslų. Jogaila atsisako inkorporavimo idėjos 
siekdamas išsaugoti uniją tarp Lenkijos ir Lietuvos, o Vytautas 
atsisako savarankiškumo ir sutinka su unija, vengdamas dides- 
nio Lietuvos teisių apribojimo. Teisiškai Vytauto valdžia buvo 
įforminta kaip Jogailos, kuriam buvo suteiktas Lietuvos didžio- 
jo kunigaikščio titulas, pavadavimas iki mirties. Jogaila taip 
tapo aukščiausiuoju Lietuvos kunigaikščiu ir kartu su Lenkijos 
karūna gavo suverenumą. Be to, Vilniaus unija numatė gyny- 
binę Lietuvos ir Lenkijos sąjungą. Taip buvo sudaryta pirmoji 
asmeninė Lietuvos ir Lenkijos unija, prie kurios iš abiejų pusių 
prisidėjo aukščiausios valdančiosios klasės. Po bendros Jogai- 
los ir Vytauto pergalės prieš Teutonų ordiną prie Tanenbergo 
Lenkijos ir Lietuvos unijos sutartis buvo peržiūrėta Horodlėje 
1413 m. Horodlės unija buvo žingsnis į priekį siekiant dides- 
nės Lietuvos nepriklausomybės, nes ši unija pripažino Lietuvos 
teisę turėti savą didįjį kunigaikštį po Vytauto mirties su sąlyga, 
kad lietuviai pripažins tą didįjį kunigaikštį, kurį paskirs Lenki- 
jos karalius - aukščiausiasis Lietuvos kunigaikštis, pasitaręs su 
Lietuvos ir Lenkijos aristokratija. Taip pavaduojamosios Lietu- 
vos didžiojo kunigaikščio galios kartu su vadovo, kuriuo rėmėsi 
asmeninė unija, funkcijomis įgavo pastovaus teisinio instituto 
formą. S 

Nors šis unijos punktas suteikė Lietuvai didesnę nepri- 
klausomybę nei 1401 m. Vilniaus aktas, kiti Horodlės unijos 
punktai nustatė didesnį faktinį Lietuvos ir Lenkijos suartėjimą. 
Gynybinė sąjunga nuo to laiko virsta gynybine puolamąja. Be 
to, ir tai ypač svarbu, Horodlės unija lenkų šlėktos pripažino 
lietuvių bajorus, kurie gavę lenkų šlėktų herbus dvasiškai suar- 
tėjo su lenkais ir lenkų pavyzdžiu sudarė atskirą luomą, turintį 

tam tikras teises ir privilegijas. Šis masinis aukščiausiosios ir vi- 
dutinės bajorijos ištirpimas lenkų šlėktų sluoksnyje buvo ypač 
reikšmingas būtent tuo metu, kai ryšys tarp Lietuvos ir Lenkijos 
darėsi laisvesnis. 

Iki unijos su Lenkija pasirašymo XIV a. pabaigoje Lietuvoje 
nusistovėjo savotiška hierarchinė feodalinė visuomenės klasių 
priklausomybė nuo vyriausiojo šalies valdovo, apimanti tur- 
tinius, asmeninius ir tarnybos santykius. 1387 m. privilegija 
sustiprino turtines bajorijos teises, atleisdama ją nuo sunkios 
asmeninės ir tarnybinės priklausomybės ir taip padidindama 
visuomeninę bajorijos reikšmę. Horodlės aktas garantavo ne tik 
turtines ir asmenines, bet ir luomines politines aukščiausiosios 
lietuvių bajorijos teises, apibūdino ir įtvirtino ne tik visuomeni- 
nę, bet ir politinę reikšmę, kurią tuo metu buvo įgijusi aukščiau- 
sioji Lietuvos bajorija. Be to, Horodlės privilegija iškėlė vidutinę 
bajoriją ir suteikė jai lygias teises su bajorų diduomene, tačiau 
šios lietuvių bajorijos dalies teisių įgyvendinimą sustabdė Vy- 
tautas, kuris tikriausiai gerai suprato ir nujautė, kokias pasek- 
mes turėjo turėti Jogailos politika. 

Horodlės unija nesumažino didėjančios Vytauto kaip faktiško 
visateisio Lietuvos valdovo reikšmės. Turėdamas aukščiausiosios 
bajorijos palaikymą ir galėdamas moraliai remtis Jogaila kaip 
Lenkijos karaliumi, Vytautas panaikina vietines kunigaikštystes 
Lietuvos viduje. Taip pasiektas didesnis Lietuvos valstybės vienin- 
gumas ir didžiojo kunigaikščio iždo praturtinimas suteikė Vytau- 
tui galimybę vykdant sau naudingą politiką išplėsti Lietuvos ribas 
į rytus rusų žemių sąskaita ir kištis į totorių ordos reikalus. Į Vy- 
tauto gyvenimo pabaigą jo valdžia Lietuvos viduje ir už jos ribų 
buvo tokia didelė, kad jis, palaikomas aukščiausiosios bajorijos, 
ryžosi vainikuotis karaliaus karūna, pasiūlyta jam imperatoriaus 
Zigmanto. Vytauto karūnavimas turėjo vykti prieš Jogailos ir len- 
kų valią, todėl šis aktas būtų buvęs tolygus valdančiosios Lietuvos 
ir Lenkijos skilimui; tai iš esmės ir įvyko, nors karūną pakeliui 
atėmė lenkai ir jau senas Vytautas netrukus mirė nekarūnuotas. 

Faktiškas atskilimas nuo Lenkijos paskatino lietuvius suartėti 
su užkariautų rusų žemių kunigaikščiais ir bajorija. 1387 m. Jogai- 

los aktas ir 1413 m. Horodlės unija nesuteikė šlėktų privilegijų 
rusų žemių, įėjusių į Lietuvos valstybę, bajorijai. Taip Lietu- 
voje, iškeliant katalikiškąją bajoriją, buvo padėtas pagrindas 
religinei tautinei nesantaikai tarp lietuviškųjų ir rusiškųjų Lie- 
tuvos valstybės žemių. Kai tik įvyko valdančiosios Lietuvos 
ir Lenkijos skilimas, lietuviai pasistengė suartėti su rusiškų- 
jų žemių bajorų diduomene, o kai mirė Vytautas, 1430 m. 
netgi kartu iškėlė Algirdo sūnų Švitrigailą savo kandidatu į 
didžiojo kunigaikščio sostą. Tačiau Švitrigaila netiko lietuvių 
didikams, jau pripratusiems turėti viršenybę Lietuvos valsty- 
bėje, todėl 1432 m. jį nuvertė Kęstučio sūnus Žygimantas, kurį 
palaikė šie didikai ir Lenkija. Taip įvykęs naujas skilimas su 
rusų bajorija vertė lietuvių didikus nusileisti lenkiškoms įta- 
koms, tuo labiau kad kunigaikštis Žygimantas turėjo atlaiky- 
ti atvirą nuversto Švitrigailos maištą. Atsižvelgdamas į realų 
jėgų pasiskirstymą, Jogaila savo laiku patvirtino Švitrigailos 
teisę į didžiojo kunigaikščio sostą ir šitaip diplomatiškai tarsi 
išlaikė savo suverenitetą Lietuvos atžvilgiu. Kai faktišku Lie- 
tuvos didžiuoju kunigaikščiu tampa Žygimantas, Jogaila daro 
tą pat, tačiau pasinaudodamas proga stengiasi formaliai pa- 
tvirtinti Lietuvos ir Lenkijos uniją. Tokiomis aplinkybėmis 
buvo pasirašyta trečioji Lietuvos ir Lenkijos unija, ratifikuota 
1432-1434 m. aktais ir bendrais bruožais patvirtinanti anks- 
tesnes unijas. 

Ši unija ir lenkų iniciatyva vertė susimąstyti apie rusų ir lie- 
tuvių bajorijos lygiateisiškumą. Nors 1432 m. ir 1434 m. privile- 
gijos neapėmė visų rusiškųjų žemių, vis dėlto jos turėjo būti tam 
tikra kompensacija už nuverstą Švitrigailą ir turint palankiai į 
uniją žiūrinčio Žygimanto palaikymą bei tarpininkaujant lietu- 
vių bajorijai suartinti rusų ir lenkų bajoriją. Šiuo atveju vidiniai 
Lietuvos ir Lenkijos interesai sutapo. 

1440 m. Žygimantas tapo sąmokslo, kilusio pagal visus m 
žymius dėl jo paties tironijos, auka. Tuo metu Lenkijos karalius 
buvo Jogailos sūnus Vladislovas. Nors pagal 1432 m. sutartį po 
Žygimanto mirties Lietuva turėjo atitekti Lenkijos karaliui, lie- 
tuviai didžiuoju kunigaikščiu išsirinko Lenkijos karaliaus brolį 

Kazimierą. Jo rinkimų nepatvirtino lenkų pusė, Kazimieras ne- 
gavo investitūros iš Lietuvos aukščiausiojo kunigaikščio, kuriuo 
save laikė lenkų karalius Vladislovas, todėl ėmė valdyti visiškai 
nepriklausomai, taip nutraukdamas uniją su Lenkija. 

Tai tęsėsi iki 1447 m., kai lenkai išsirinko Lietuvos didįjį ku- 
nigaikštį Kazimierą Lenkijos karaliumi ir taip atkūrė asmeninę 
Lenkijos ir Lietuvos uniją. Šį kartą unija nebuvo sutvirtinta su- 
tartiniu aukščiausiųjų abiejų valstybių klasių pritarimu, ją palai- 
kė tik bendra aukščiausioji valdžia. Nepaisant lenkų pastangų, 
lietuviai nesutiko priimti glaudesnės unijos sąlygų ir reikalavo 
panaikinti visus ankstesnių unijų įtvirtintus Lietuvos savaran- 
kiškumo apribojimus. Be to, lietuviai reikalavo pripažinti Lie- 
tuvai Podolę ir Voluinę, į kurias pretendavo Lenkija. Tokiomis 
sugedo taip, kad vieno iš seimų metu kai kurie lietuviai lenkų 
riteriams grąžino herbus. 

Tačiau Kazimieras Jogailaitis, išrinktas Lenkijos karaliumi, 
sugebėjo vykdyti tokią politiką, kad išsilaikytų abiejuose sos- 
tuose. Pirma, jis atsisakė paskirti Lietuvai didįjį kunigaikštį pa- 
vaduotoją ir siekė pats valdyti abi valstybes, antra, ėmėsi pati- 
krintos priemonės - suteikė galingiesiems Lietuvos žmonėms 
privilegijų lenkų pavyzdžiu. Tais pačiais metais, kai įžengė į sos- 
tą, jis paskelbė privilegiją, žinomą 1448 m. Žemės privilegijos 
vardu. Ši privilegija galiojo visose lietuviškosiose ir rusiškosiose 
žemėse ir suteikė svarbių nuolaidų stambiajai žemvaldžių aris- 
tokratijai. Prof. Liubavskis apie tai sako: „Apskritai visos šios 
nuolaidos buvo ne kas kita, kaip valstybės liaudies masių valdy- 
mo padalijimas tarp didžiųjų kunigaikščių ir karių žemvaldžių. 
Dėl šių nuolaidų pusė gyventojų, jei ne dauguma, beveik visiš- 
kai nebepakluso tiesioginei didžiojo kunigaikščio valdžiai ir at- 
sidūrė žemvaldžių, kurių galios jų atžvilgiu buvo beveik tokios 
pat, kaip ir didžiojo kunigaikščio visų kitų luomų atžvilgiu, val- 
džioje“ (p. 72-73). Beje, 1447 m. privilegija galutinai pritvirti- 
no žemvaldžių valstiečius prie žemės ir, atleidusi nuo valstybės 
mokesčių, perdavė į tiesioginę žemvaldžių vergovę. Laimėjo tik 
žemvaldžiai, nes, jau nekalbant apie valstiečius, ir didysis kuni- 

gaikštis tapo priklausomas nuo stambiųjų žemvaldžių, iš kurių 
ateityje jam pačiam teko prašyti subsidijų valstybės reikmėms. 
Taip buvo paralyžiuota absoliučios monarcho valdžios Lietuvos 
Didžiojoje Kunigaikštystėje galimybė, nes aukščiausioji bajorija, 
dėl unijos su Lenkija dalyvaujanti viešajame Lietuvos gyvenime, 
kartu gavo materialinį pranašumą prieš didžiojo kunigaikščio 
valdžią. Po Kazimiero mirties lietuviai pirmiausia pasirūpino 
tuo, kad turėtų atskirą valdovą, ir suskubo be lenkų dalyvavimo 
didžiuoju kunigaikščiu išsirinkti Kazimiero sūnų Aleksandrą, 
pranešę lenkams, kad velionio Kazimiero valia lenkai turi išsi- 
rinkti į karaliaus sostą Aleksandro brolį Joną Albrechtą. Lenkai 
iš tiesų išsirinko lenkų karalių nedalyvaujant lietuviams, kurie 
jį atsisakė rinkti. Taip vėl buvo nutraukta Lietuvos ir Lenkijos 
unija. 

Tačiau spaudžiant išorės priešams greitai išaiškėjo šių vals- 
tybių atskyrimo nepatogumas. Lietuva jautė stiprų Maskvos ir 
Krymo totorių, kuriuos palaikė turkai, spaudimą. Pietrytinės 
Lenkijos sienos taip pat buvo puolamos totorių. Dėl šių aplin- 
kybių Lietuvai ir Lenkijai vėl teko susimąstyti apie suartėjimą. 
Nors lietuviai patys inicijavo derybas, jie siekė visiško abiejų 
valstybių savarankiškumo. Po ilgų derybų 1499 m. buvo su- 
daryta sąjunga, paprastai neteisingai vadinama Vilniaus unija. 
Anot prof. Kutrzebos, „Į sutartį buvo įtraukta tik tai, su kuo 
Lietuva nuo seno sutiko, pašalinus visus kitus straipsnius, ku- 
riuos ji atmetė, buvo aptartos tik abipusės pagalbos sąlygos, tik 
sąjunga“ (p. 556). Po dvejų metų, mirus lenkų karaliui Jonui Al- 
brechtui, ryšium su Lietuvos didžiojo kunigaikščio Aleksandro 
rinkimais į Lenkijos sostą vėl iškilo unijos problema. Buvo su- 
rašytas preliminarus aktas, žinomas 1501 m. Melno unijos pa- 
vadinimu, steigiantis asmeninę Lietuvos ir Lenkijos uniją. Aktą 
pripažino Lenkijos valdančioji klasė, abiejų valstybių vadovas 
Aleksandras ir nedidelė lietuvių bajorijos grupė, pasirašiusi po 
aktu tik personaliter. Aleksandrui nepavyko patraukti į savo 
pusę visos valdančiosios aukščiausiosios Lietuvos bajorijos kla- 
sės, nes vykstant sunkiai lietuvių kovai su Maskva bajorija įsiti- 
kino menka gynybinės sąjungos su Lenkija nauda, Tačiau nuo 

pat kunigaikščio Aleksandro rinkimų Lenkijos karaliumi 1501 m. 
asmeninė abiejų valstybių unija, grįsta tik bendru vadovu, dau- 
giau nebebuvo panaikinta iki pat 1569 m. Liublino unijos, kai 
asmeninę uniją pakeitė reali Lenkijos ir Lietuvos unija. 

Mirus Aleksandrui 1506 m., lietuviai be lenkų dalyvavimo 
ir pažeisdami 1501 m. Melno susitarimą išsirinko Aleksandro 
brolį Žygimantą. Lenkai, norėdami išlaikyti uniją, taip pat išrin- 
ko Žygimantą Lenkijos karaliumi. Lietuviai, laikydami Lietuvos 
Didžiąją Kunigaikštystę visiškai nepriklausoma nuo Lenkijos, 
nors ir turėdami bendrą valdovą, 1522 m. iš anksto išrinko di- 
džiuoju kunigaikščiu po Žygimanto mirties jo sūnų Žygimantą 
Augustą. Kai 1529 m. Žygimantas sutiko iškilmingai paskelbti 
mažametį Žygimantą Augustą Lietuvos didžiuoju kunigaikš- 
čiu, lenkai iš anksto išsirinko jį Lenkijos karaliumi. Faktiniu 
Lietuvos valdovu Žygimantas Augustas tapo tik nuo 1544 m., 
valdydamas tėvo vardu, todėl šį kartą faktinė asmeninė unija 
nutraukta nebuvo. 

Nuo 1548 m., mirus Žygimantui I, Žygimantas Augustas 
buvo ir Lietuvos didysis kunigaikštis, ir Lenkijos karalius. Jo 
valdymo metu buvo lemta baigtis šiai savotiškai lietuvių kovai 
su Lenkija dėl savo valstybės savitumo. Paskutinis šios kovos 
aktas, sukomplikuotas daugybės vidinių ir išorinių aplinkybių, 
buvo ypač dramatiškas. 

Nors lenkai, valdant Žygimantui I ir ypač Žygimantui Au- 
gustui, nepraleido nė vienos progos priminti lietuviams ir parei- 
kalauti iš bendro valdovo glaudesnės unijos abipusės sutarties 
forma, lietuviai net tada, kai patiems reikėjo Lenkijos pagalbos, 
siūlydavo tik gynybinės puolamosios sąjungos projektą. Todėl 
Žygimantas Augustas, bevaikis ir patiriantis nuolatinį valdan- 
čiųjų lenkų sluoksnių spaudimą, lietuvių atžvilgiu nusprendė 
veikti ryžtingiau, tuo labiau kad Lietuvos, nuolat kariaujančios 
su Maskva, padėtis tapo gana kebli. Siekiant Lietuvos ir Lenki- 
jos susitarimo, reikėjo įvykdyti paruošiamąsias socialines poli- 
tines reformas. Iš tiesų Lietuvos istorija rodo, kad Liublino uniją 
ruošė sistemingos privilegijos smulkiesiems aristokratams, arba 
žemesniesiems šlėktų sluoksniams, kurie vėliau palaikė lenkiš- 

kąją Žygimanto Augusto politiką ir nulėmė tolesnį lietuvių ir 
lenkų santykių likimą. 

Privilegijos, suteiktos lietuvių šlėktos luomui pirmoje XV a.. 
pusėje, turėjo skirtingą reikšmę stambiajai aristokratijai, kurią 
sudarė kunigaikščiai, didikai (ponai), taip pat aukščiausioji dva- 
sininkija, ir vidutinei bei smulkiajai aristokratijai, iš pradžių daž- 
niausiai vadintai bajorija, o trečiojo laikotarpio pabaigoje - šlėkta. 
Šios privilegijos teisiškai apibrėžė ir įtvirtino faktinę stambiosios 
žemvaldžių aristokratijos valdų nepriklausomybę nuo didžio- 
jo kunigaikščio, o vidutinei ir smulkiajai bajorijai jos užtikrino 
tik tam tikrą žemės, kurios pagrindinis savininkas - valdovas, 
valdymo pastovumą. Todėl ir politinė stambiųjų didikų žemval- 
džių ir eilinių bajorų reikšmė visą amžių (antra XV a. - pirma 
XVI a. pusė) buvo nevienoda. Per šiuos šimtą metų pagrindinį 
vaidmenį valstybės reikaluose, be valdovo, vaidino lietuvių ir 
rusų didikai. Dviejų jėgų - didžiojo kunigaikščio ir stambiosios 
žemvaldžių aristokratijos - viešpatavimas ir kompromisai tuo 
metu atsiliepė visai vidinei Lietuvos valstybės sandarai. Veikusi 
prie Lietuvos kunigaikščio ponų taryba, pamažu susiformavusi 
iš senosios kunigaikščių dūmos, tuo laikotarpiu gauna vis dau- 
giau teisių ir juridiškai įtvirtina savo vaidmenį. Ponų taryba, tu- 
rėjusi tik patariamąjį balsą, gauna didžiojo kunigaikščio pava- 
davimo jam nesant teisę, o vėliau įgyja ir įstatymų leidžiamosios 
valdžios (greta didžiojo kunigaikščio), galią. Politinė ponų ta- 
rybos reikšmė pasiekia kulminaciją 1530 m., kai patvirtinamas 
pirmasis Lietuvos Statutas, kuris kodifikacijos tvarka įtvirtino 
ponų tarybos kaip įstatymų leidėjos galią ir formaliai apribojo 
didžiojo kunigaikščio valdžią atskirais straipsniais, vaidinusiais 
savotiško pagrindinio įstatymo vaidmenį. 

Tačiau Lenkijos įtakos pagreitinta Lietuvos konstituciona- 
lizmo raida tuo nesibaigė. Didžiausios politinės ponų tarybos 
reikšmės metu randasi ir palaipsniui formuojasi naujas, stam- 
besnis institutas, kuriam laikui bėgant atiteko viršenybė prieš 
ponų tarybą, - Didysis laisvasis seimas. Iš esmės Seimo forma- 
vimą paskatino pati ponų taryba. Panašiai kaip Vytautui, kovo- 
jančiam dėl Lietuvos nepriklausomybės ir savitumo, teko ieškoti 

tvirtos stiprios bajorijos paramos, taip ir jai pačiai, gavusiai po- 
litinės reikšmės pripažinimą ponų taryboje ir kovojančiai dėl 
Lietuvos savitumo, teko ieškoti kitų Lietuvos valstybės sluoks- 
nių paramos per Didįjį laisvąjį seimą. Seimą, tapusį valstybi- 
ne praktika antroje XV a. pusėje, sudarė didikai, dalyvaujantys 
ponų taryboje, kilminga Lietuvos šlėkta ir „seniūnai“, t. y. ku- 
nigaikščiai ir ponai, vadinamieji rusų aneksai. Jis sprendė tik 
politinius klausimus, susijusius su unija ir didžiojo kunigaikščio 
rinkimais. Kol Didysis laisvasis seimas buvo minėtos sudėties, 
jis visiškai palaikė ponų tarybos politinę kovą su Lenkija dėl 
Lietuvos nepriklausomybės ir savitumo. Tačiau nuolatiniai sun- 
kūs karai su Maskva ir totoriais pirmoje XVI a. pusėje privertė 
plėsti Didžiojo laisvojo seimo sudėtį ir veiklą. Šie karai pareika- 
lavo didelių materialinių aukų, o didžiojo kunigaikščio iždas ir 
finansinės teisės buvo riboti, todėl jam teko kreiptis į Didįjį lais- 
vąjį seimą norint spręsti klausimus, susijusius su šlėktos valdų 
mokesčiais karo reikmėms ir karo tarnybos trukmės didinimu. 
Daugėjant Seimui pavaldžių reikalų, teko plėsti ir jo sudėtį: į 
Seimą buvo pradėta kviesti eilinius bajorus, kuriems atiteko pa- 
grindinė materialinė ir asmeninė karo tarnybos našta. 

Nuo šio meto į vidinio visuomeninio politinio gyvenimo 
areną įžengia trečioji jėga — šlėkta. Ji pradeda parlamentinę 
kovą su didžiojo kunigaikščio valdžia ir stambiąja aristokratija 
dėl politinio dominavimo. Ši kova, kuri, galima sakyti, prasidėjo 
ir baigėsi vien per Žygimanto Augusto valdymą, nebuvo nuožmi 
ar ilga. Unija su Lenkija nulėmė šios kovos baigtį šlėktos naudai 
dėl toliau išdėstytų priežasčių. Didysis kunigaikštis Žygiman- 
tas Augustas nebuvo linkęs priešintis šlėktos reikalavimams, 
nes ketino lenkų pavyzdžiu praplėsti jos privilegijas ir taip už- 
sitikrinti unijos su Lenkija palaikymą. Stambioji aristokratija, 
nenorėdama sukelti šlėktos priešiškumo sau ir savo nepriklau- 
somybės idėjoms dėl unijos su Lenkija, taip pat nesiryžo per 
daug priešintis didesnių politinių teisių šlėktai suteikimui. Kad 
ir kokia atkakli būtų buvusi politinė bajorų didikų ir eilinių 
bajorų konkurencija, unijos problema būtų buvusi išspręsta di- 
džiojo kunigaikščio nenaudai, jei vidinės ir išorinės aplinkybės, 

glaudžiai susijusios su eiliniais bajorais, arba šlėkta, nebūtų su- 
komplikavusios padėties. 1559 m. prasidėjęs karas su Maskva 
dėl Livonijos užsitęsė neapibrėžtam laikui ir išsekino moralines 
ir materialines šlėktos jėgas. Šis karas davė šlėktai skausmingos 
patirties dėl Lietuvos politinio vienišumo ir atitolimo nuo Len- 
kijos bei paskatino ją imtis savarankiškos iniciatyvos, kuriant 
uniją su Lenkija. Šlėkta, 1562 m. susirinkusi karo stovykloje prie 
Vitebsko, sudarė savotišką konfederaciją unijai pasiekti ir pa- 
siūlė didžiajam kunigaikščiui pasirūpinti sudaryti ją su Lenkija, 
kad šlėkta galėtų dalyvauti seimuose kartu su lenkais, rinkti val- 
dovą, turėti vienodas su lenkais teises ir laisves bei kartu gintis 
nuo priešų. Taip šlėkta tikėjosi lenkams padedant palengvinti 
karo naštą ir sykiu bendrame su lenkais seime įgyti didesnį vai- 
dmenį nei lietuviškajame, kuriame iki tol svarbiausia buvo gausi 
ir galinga stambioji aristokratija. 

Ši išorinė paskata buvo įmanoma esant tam tikrai vidi- 
nei aplinkybei - kultūrinei politinei Lietuvos šlėktos luomo 
asimiliacijai su lenkų šlėkta. Pirmoje XVI a. pusėje, valdant 
kunigaikščiams Žygimantui I ir Žygimantui Augustui, bizan- 
tiškoji-rusiškoji valdančiosios klasės kultūra užleidžia vietą lo- 
tyniškajai-lenkiškajai kultūrai. Dvaro rūmuose, teisme ir litera- 
tūroje vakarų rusų kalbą palaipsniui pakeičia lenkų ir lotynų. 
Nuo to laiko Lietuvos sostinė Vilnius tampa lotyniškosios-len- 
kiškosios kultūros skleidėja visoje Lietuvoje. Tačiau mus domi- 
nančiu laikotarpiu stipriausią Lenkijos įtaką patyrė socialiniai 
politiniai santykiai. Kai lietuvių šlėkta, dirbtinai prikelta gyve- 
nimui unijos su Lenkija, ėmė reikalauti politinių teisių, jos ide- 
alas buvo respublikoniškoji Lenkija. Todėl kai žinia apie minėtą 
pralaimėjimą prie Vitebsko pasiekė Žygimantą Augustą ir lenkų 
Seimą, įvykiai pradėjo plėtotis svaiginančiu greičiu. 

Jau 1563 m. Varšuvoje sukviečiamas Seimas kartu aptarti 
Lietuvos ir Lenkijos uniją. Seimas užsitęsė iki kitų metų, tačiau 
nedavė jokių reikšmingų rezultatų, nes lietuvių atstovai, turė- 
dami lietuvių visuomenės vadovų nurodymus, ryžosi tik tokiai 
unijai, kuri būtų suderinama su Didžiosios Kunigaikštystės 
individualumo išsaugojimu. Šiame etape unijos sudarymui 

formaliai palengvinti Žygimantas Augustas paskelbė deklaraci- 
ją, kad perleidžia didžiojo kunigaikščio sosto paveldėjimo teises 
lenkų karūnai ir išrinktiems jos turėtojams. Iš esmės šis kom- 
promisas buvo tik garsiai skambantis formalumas, nes lenkų 
karalius buvo bevaikis. Seimui baigiantis buvo sudarytas viena- 
šalis aktas, vadinamas recess, minintis tuos numatomos unijos 
punktus, su kuriais lietuviai buvo besutinką, tačiau nesutiko. Šis 
aktas buvo sudarytas tuo tikslu, kad būtų galima tinkamu laiku 
jį įteisinti pasinaudojant „teisių egzekucija“. Taip vadinosi pla- 
čiai suprantamų Lenkijos teisių įgyvendinimo talkinant karaliui 
programa, kurią sudarė jos valdantieji sluoksniai. 

Kitus dvejus metus - 1565 m. ir 1566 m. - vyksta politinė 
lietuvių šlėktos asimiliacija su lenkų šlėkta, o tai ruošė bendro 
dalyvavimo seimuose sąlygas. Steigiami parengiamieji šlėktos 
seimeliai, plečiamos Didžiojo laisvojo seimo, kuris buvo pa- 
pildytas eiliniais bajorais, įstatymų leidimo teisės, smulkiosios 
aristokratijos naudai reformuojamas vietinis valdymas ir tei- 
sėtvarka, naikinamos feodalinių didžiojo kunigaikščio teisių į 
šlėktos valdas liekanos, - trumpai tariant, smulkioji aristokra- 
tija gauna vienodas teises su stambiąja. Šlėktos luomo teises 
1566 m. visiškai įtvirtino naujas kodifikacinis dokumentas, va- 
dinamas antruoju Lietuvos Statutu. „Reformos, - sako prof. Liu- 
bavskis, - atliktos Lietuvoje ryšium su antruoju Statutu, buvo 
paskutinis vidinės ir išorinės Lietuvos asimiliacijos su Lenkija 
etapas. Istorinės evoliucijos laimėjimai šia kryptimi buvo gana 
reikšmingi. Didžioji kunigaikštystė dabar turėjo valdovą, kaip 
ir Lenkijos karalius gavusį sostą laisvai nusprendus visoms Di- 
džiosios Kunigaikštystės žemėms, turėjo iš stambių didikų žem- 
valdžių renkamą ponų tarybą, kaip ir lenkų Senatas sudarytą iš 
vyskupų, vaivadų, kaštelionų ir ministrų; turėjo aristokratijos ir 
šlėktos atstovų Seimą, turintį įstatymų leidimo galią (lietuvių ir 
rusų Seimo ypatybė buvo aristokratijos gausa); tokią pat karinę 
organizaciją kaip ir Lenkijos, beveik vienodą centrinio ir vieti- 
nio valdymo sistemą, vienodas municipalines ir valstiečių įstai- 
gas, tokią pat agrarinę santvarką ir luomų santykį. Šios vidinės 
asimiliacijos su Lenkija sėkmė turėjo palengvinti ir išorinį jų 

susiliejimą į Abiejų Tautų Respubliką, kuris ir įvyko per Liubli- 
no suvažiavimą 1569 m.“ (p. 271-272). 

Tačiau ir reformoms pagal lenkų pavyzdį pasibaigus šlėktos 
naudai, to pasiekti vien parlamentiniu būdu, kaip matysime, 
nepavyko. 1566 m. Statutu įtvirtinus šlėktos teises, Lietuvos 
valdantieji sluoksniai dvejus metus atidėliojo bendro lietuvių ir 
lenkų Seimo, turėjusio aptarti unijos sudarymą, šaukimą. Unijos 
šalininkams pavyksta sušaukti Seimą tik 1569 m. Liubline, kur 
buvo suvaidintas paskutinis individualaus Lietuvos valstybės 
gyvavimo veiksmas. Lenkai norėjo laikyti šį Seimą 1563-1564 m. 
Varšuvos seimo tąsa, nes tada lietuviai buvo linkę į tam tikrus 
kompromisus su lenkais. Tačiau Liublino seime Lietuvos atsto- 
vai laikėsi ankstesnės pozicijos ir sutiko sudaryti tik tokią uniją 
su Lenkija, kuri nenaikintų Lietuvos Didžiosios Kunigaikštystės 
individualumo. Tiesa, šių atstovų padėtis pasidarė keblesnė, kai 
dalis šlėktos pateisino lenkų lūkesčius ir ėmė daryti spaudimą 
stambiajai Lietuvos aristokratijai, siekusiai savarankiškumo. Vis 
dėlto būtent šios įtaka Lietuvos atstovams buvo didžiausia, ir kai 
lietuviai įsitikino, kad taikiai susitarti su lenkais neįmanoma, tai 
slapta pabėgo iš Seimo, neatsisveikinę net su lenkų karaliumi ir 
savuoju Lietuvos didžiuoju kunigaikščiu. 

Likę seime vieni lenkai sumanė veikti visiškai kitaip, nei 
buvo pratę iki tol. Jie įtikino karalių Žygimantą Augustą anek- 
suoti pietrytinės rusiškąsias Lietuvos žemes: Palenkę, Voluinės 
ir Kijevo žemes, ir inkorporuoti jas į Lenkijos Karalystę. Po Lie- 
tuvos ir Lenkijos unijos sudarymo tarp šių provincijų ir Lie- 
tuvos siaurąja prasme kilo religiniai nacionaliniai nesutarimai, 
sužadinti didžiųjų kunigaikščių politikos, teikiančios pirmeny- 
bę katalikiškai lietuvių bajorijai, todėl lenkai aneksavo minėtas 
teritorijas lengvai ir be didesnių įtakingų klasių represijų. Tuo 
labiau kad šios klasės tikėjosi išsilaisvinti iš stiprių stambio- 
sios lietuvių aristokratijos gniaužtų ir, susijungusios su perdėm 
laisva lenkų šlėkta, dalintis šlėktos laisvėmis ir karo našta. Taip 
Lietuvos Didžioji Kunigaikštystė sumažėjo daugiau nei perpus. 
Lenkai įtikino Žygimantą Augustą įsteigti glaudesnę uniją „tei- 
sės egzekucijos“ tvarka, ir tam buvo sudarytas jau vienašališkas 

aktas pagal analogiją su Varšuvos seimo recess'u. Tačiau jiems 
neteko įgyvendinti šio akto, nes lietuviai, laikydami save pralai- 
mėjusiais, nusprendė grįžti į Liublino seimą, kad išgelbėtų tai, 
kas dar buvo įmanoma. 

Kai lietuvių vadovus pasiekė žinia apie rusiškųjų pietinių že- 
mių aneksiją, jie nusprendė kovoti ir paskelbė visuotinę mobili- 
zaciją. Lenkai taip pat tam tikrą dieną paskelbė visuotinę mobi- 
lizaciją. Tačiau kiek šaltakraujiškiau aptarę savo padėtį, lietuviai 
įsitikino, kad Lietuvai, materialiai ir moraliai nustekentai ilgų 
karų su Maskva, dėl pietinių rusiškųjų provincijų aneksijos ne- 
tekusiai nemenkos savo valstybės dalies paramos ir šalies viduje 
turinčiai stiprią karių, palaikančių uniją, grupę, karas su Lenki- 
ja yra visiškai neįmanomas. Lietuvių atstovai, grįžę į Liublino 
seimą, nusprendė kaip įmanydami ginti savo valstybės teises 
parlamentiniu būdu. Seime vyko tragiškos scenos, tačiau rea- 
lios Lietuvos ir Lenkijos unijos klausimas jau buvo negrįžtamai 
išspręstas lenkų, ir lietuviams teko tik susitaikyti su neišven- 
giamybe. Taip 1569 m. Lenkija sudarė realią uniją su Lietuvos 
Didžiąja Kunigaikštyste, apkarpyta inkorporuojant pietines ru- 
siškąsias jos provincijas. 

Vis dėlto nuo tų metų Lietuva nenustojo būti atskira valstybė 
ir nebuvo Lenkijos inkorporuota, kaip kartais yra neteisingai 
manoma, nors jos nepriklausomybė ir individualus savitumas 
buvo labai apriboti dėl kultūrinio politinio Lenkijos dominavi- 
mo. Nuo to laiko Lietuvą sudarė devynios vaivadijos: Vilniaus, 
Trakų, Smolensko, Polocko, Naugarduko, Vitebsko, Bresto, 
Mscislavo ir Minsko, taip pat Žemaitija. Be to, kartu su Lenki- 
ja Lietuva valdė Livoniją (ar taip?). Lietuvių ir lenkų valstybės 
vienovę rodė bendras parlamentas, Senatas ir Didysis laisvasis 
seimas, bendra susijungusių į uniją valstybių užsienio politika. 
Tačiau nuo pat unijos pradžios ir išoriniame, ir vidiniame gy- 
venime buvo aiški Lenkijos viršenybė prieš Lietuvą. Pavyzdžiui, 
tarptautiniuose santykiuose pradeda figūruoti vien Lenkijos 
Karalystė, kartu išrinkto lenkų karaliaus įžengimas į Lenkijos 
sostą buvo laikomas įžengimu ir į Lietuvos didžiojo kunigaikš- 
čio sostą, bendrame Senate ir Seime lenkų didikams atiteko 

pirmosios garbingos vietos. Tačiau Lietuva išsaugojo nepa- 
liestą savo administraciją, taip pat ir aukščiausiuosius valdžios 
organus, sudarytus tik iš lietuvių, be to - iždą, kariuomenę ir 
teisėtvarką. Nepaliestos taip pat liko visos teisės ir privilegijos, 
taip pat kai kurių Lietuvos visuomenės klasių sandara. Teisinei 
Lietuvos santvarkai įtvirtinti po Liublino unijos 1588 m. buvo 
išleistas trečiasis, paskutinis Statutas. 

Taip trečias Lietuvos istorijos periodas, pradėtas nesuvo- 
kiamo Jogailos, inkorporavusio, nors ir trumpam, Lietuvą į 
Lenkijos Karalystę, dosnumo, virto nuolatine lietuvių kova dėl 
savo valstybės nepriklausomybės bei savitumo, ir baigėsi tik 
spaudžiant išorinėms bei vidinėms aplinkybėms sudarius rea- 
lią Lietuvos ir Lenkijos uniją. Ši unija užtikrino beveik neribotą 
kultūrinį nacionalinį Lenkijos dominavimą Lietuvoje ir sykiu 
nulėmė visišką vakarietiškosios lotyniškosios lenkų kultūros 
pergalę prieš rytietiškąją bizantiškąją rusiškąją kultūrą. Lietu- 
vos nacionalinio individualumo požiūriu kultūrinis nacionali- 
nis Lenkijos dominavimas buvo antras reikšmingas įvykis, ilgą 
laiką ardęs vientisą lietuvių tautos savitumą. Todėl ketvirtas 
Lietuvos istorijos laikotarpis, kai pasireiškė Liublino unijos pa- 
sekmės, iš esmės yra lietuvių valstybės likvidavimo laikotarpis. 
Toliau apžvelgsime šį laikotarpį. 

III. REALIOS LIETUVOS IR 
LENKIJOS UNIJOS LAIKOTARPIS 


1. Bendra Liublino unijos pasekmių reikšmė lietuvių valsty- 
bei. 2. Politinės pasekmės - luominių interesų dominavimas prieš 
bendratautinius ir valstybės valdžios irimas. 3. Socialinės ekono- 
minės pasekmės - beteisė baudžiauninkų ir miestiečių padėtis 
ir su tuo susijęs prekybos ir pramonės nuosmukis. 4. Kultūrinės 
nacionalinės pasekmės - valdančiųjų klasių tautinės savimonės ir 
švietimo nuosmukis. 5. Abiejų Tautų Respublikos padalijimai ir 
jų nulemti bevaisiai bandymai atkurti valstybę. 6. Bendros išva- 
dos apie Lietuvos valstybės raidą ir nunykimą. 


l. 


Kaip žinoma, po Liublino unijos Lietuva: 1) neteko ukrainie- 
tiškųjų provincijų, neseniai inkorporuotų į Lenkiją, ir 2) sudarė 
su Lenkija valstybinę uniją. Šie du faktai labai sumažino Lietu- 
vos valstybės individualumą bei leido dominuoti lenkų įtakoms 
apskritai, taip pat ir lotyniškajai lenkiškajai kultūrai. Būtent nuo 
šio momento didįjį ginčą tarp Rytų ir Vakarų Lietuvoje laimėjo 
Vakarai. Vakarietiškoji lenkų kultūra pradėjo pergalingai stumti 
iš Lietuvos kadaise įtakingą rytietiškąją rusų kultūrą. 

Smarkiai paveikta kultūrinės nacionalinės Lenkijos įtakos, 
Lietuva neišvengiamai turėjo patirti ir neigiamų reiškinių, vy- 
ravusių lenkų valstybiniame ir kultūriniame visuomeniniame 
gyvenime, pasekmes. Todėl po Liublino unijos valstybinis Lie- 

tuvos gyvenimas tampa neatsiejamas nuo Lenkijos valstybinio 
gyvenimo ir kartu su ja baigia tą raidos etapą, kuris buvo nu- 
lemtas lenkų valstybinio gyvenimo sąlygų. Analogiški dalykai 
vyksta ir socialinių ekonominių bei apskritai kultūrinių Lietu- 
vos santykių srityje. Tik tautinių santykių srityje negalėjo plėto- 
tis tokia analogija, nors visą nagrinėjamąjį laikotarpį Lietuvoje 
vyko stiprus valdančiosios Lietuvos gyventojų klasės asimiliaci- 
jos procesas Lenkijos naudai. 

Galiausiai lenkiškųjų įtakų pergalė Lietuvoje ištirpdė lietuvių 
valstybės gyvenimą Abiejų Tautų Respublikos gyvenime ir nulė- 
mė liūdną pastarosios baigtį, kuri buvo neišvengiama dėl vien- 
pusės Lenkijos istorijos raidos. Tokiomis aplinkybėmis Lietuva 
tapo dukart nukentėjusi: maža to, kad neteko didžiosios dalies 
savo nacionalinio individualumo Lenkijos naudai, ji dar kartu 
su Lenkija turėjo išgyventi nelaimingą jos dalią, nors iš esmės 
nenusipelnė jos. Šis Lietuvos valstybės likvidavimo procesas po 
Liublino unijos yra tiesioginė šio pasakojimo užduotis. 


2. 


Tiesioginė Liublino unijos pasekmė pirmiausia buvo radika- 
lus valstybinės valdžios padėties abiejose susijungusiose valsty- 
bėse pokytis. 

Mirus bevaikiam Žygimantui Augustui, Abiejų Tautų Res- 
publikos galva tapo jau gana laisvai renkamas karalius, turintis 
valdžią, nemenkai apribotą lietuvių ir lenkų parlamento, kurį 
sudarė Senatas ir Seimas. Todėl karaliaus valdžia neteko dide- 
lės dalies buvusios reikšmės ir tvirtumo tuo metu, kai didikai 
ir šlėkta, pasinaudodami nieko nevaržoma laisve, sutelkė visą 
valstybės valdžią savo rankose. 

Šis galutinis valstybės valdžios instituto raidos rezultatas 
Lietuvoje buvo tiesioginė jos santykių su Lenkija pasekmė, o 
pirmoji jo priežastis - Liublino unija. Evoliucija, kurią Lietuvo- 
je išgyveno didžiojo kunigaikščio valdžios institutas, vyko nuo 
absoliutizmo prie konstitucionalizmo. Šis procesas būtų buvęs 

pozityvus, jei veikiamas Lenkijos įtakų nebūtų tuo pat metu 
dirbtinai ir per anksti susilpninęs valstybės valdžios vien šlėk- 
tos luomo naudai. 

Iš esmės šis valstybinės valdžios susilpninimas šlėktos luo- 
mo naudai Lietuvoje buvo tik lenkų šlėktos ir karaliaus kovos 
atspindys. Kol Lietuva turėjo visišką politinę nepriklausomybę, 
lenkų karaliai, būdami sykiu ir Lietuvos didieji kunigaikščiai, 
galėjo remtis Lietuva kaip realia politine jėga, kuri galėjo atsver- 
ti išcentrinius lenkų šlėktos siekius. Tačiau kai tik Liublino uni- 
ja suvaržė Lietuvą valstybinės sąjungos su Lenkija saitais, kara- 
liaus valdžia neteko Lietuvos paramos bei galimybės sėkmingai 
kovoti prieš šlėktos užmačias. Iš dalies dėl šios priežasties lenkų 
šlėkta noriai ieškojo suartėjimo su lietuvių bajorija ir pasitaikius 
progai atkakliai reikalavo sudaryti glaudesnę Lietuvos ir Lenki- 
jos sąjungą. 

Tuo tarpu Lietuva jau vien dėl savo tautinio būdo ypatumų 
būtų galėjusi būti tvirta stiprios valstybinės valdžios atrama, nes 
ji labiau nei Lenkija buvo linkusi grįsti savo visuomeninę san- 
tvarką tvarka ir teisingumu. Tiesa, istorinio gyvavimo pradžioje 
Lietuvos valstybės raida vyko Rytų absoliutizmo kryptimi, ta- 
čiau kai tik šis despotiškas absoliutizmas dėl santykių su Lenkija 
įtakos buvo apribotas, Lietuva pirmoji pasirūpino savo teisinės 
tvarkos įtvirtinimu kodifikuodama įstatymus. Kodifikavimo, 
vykusio šešiasdešimt metų (1522-1588), metu viena po kitos 
buvo parengtos trys žymiojo Lietuvos Statuto redakcijos. Nors 
šis Statutas dėl to meto ypatumų sujungė lenkų ir rusų įtakas, 
tačiau jo visuma vis dėlto buvo specifinis nacionalinės lietuvių 
dvasios vaisius. Rusija pirmą kartą išleido rašytinį įstatymų ko- 
deksą XVIII a. viduryje, o Lenkija taip ir neturėjo jo iki savo eg- 
zistavimo galo. Anot mokslininkų, XVI a. Lietuvos Statutu būtų 
galėjusios didžiuotis daug pažangių tuometinės Europos tautų. 
Verta pažymėti, kad įstatyminė Lietuvos kūryba realios unijos 
su Lenkija metu iš pradžių silpnėja, o vėliau ir beveik visiškai 
nunyksta. Lietuvos Statutą, išlikusį be ypatingų pakeitimų be- 
veik tris amžius, panaikino rusų valdžia 1840 m., pakeisdama jį 
Lietuvai svetimais rusų įstatymais. 

Kai lenkų ir lietuvių šlėkta pradėjo posėdžiauti kartu bendra- 
me Abiejų Tautų Respublikos parlamente, jų luominiai interesai 
greitai visiškai sutapo, o bendros pastangos buvo nukreiptos į 
karaliaus valdžios pajungimą sau. Lietuvių šlėkta uoliai gynė 
tik savo išskirtinio viešpatavimo Lietuvoje teisės neliečiamumą. 
Taip valdančiosios klasės dėka Lietuva tapo viena iš dviejų šlėk- 
tos respublikos, kokia buvo bendra lietuvių ir lenkų valstybė po 
Liublino unijos, dalių. 

Šio proceso pasekmė buvo ta, kad Lietuvos ir Lenkijos šlėk- 
tos luomas ėmė laikyti valstybinę valdžią privačios nuosavybės 
objektu, suteikiančiu socialinių ir ekonominių gėrybių. Įvairių 
pretendentų, o tai buvo visi šlėktos luomai, į šį objektą nestigo, 
todėl teko dalinti valstybinę valdžią tarp daugelio šio luomo 
atstovų. Tai lėmė ydingą šlėktos laisvės sampratą su garsiuoju 
jos liberum veto, šlėktos savivaldos su jos patriarchaline ne- 
vengusia mirties bausmių teisėtvarka susiskaldymą, konfede- 
racijų laisvę, galėjusią įteisinti net sąmokslus prieš centrinę 
valstybės valdžią (rokosz), etc. Tokiomis aplinkybėmis eilinis 
šlėkta, kaip sako žinoma patarlė, laikė save lygiu vaivadai ir 
puikavosi teigdamas, kad Abiejų Tautų Respublikos stiprybė 
glūdi anarchijoje. 

Pati karaliaus valdžia, grįsta rinkimų sistema, kurioje šlėktos 
luomas dalyvavo viritim, padėjo stiprinti anarchiją Abiejų Tautų 
Respublikoje. Kai absoliutizmo įtvirtinimo valstybėje galimy- 
bė visiškai pranyko, valdančiųjų klasių teisingumo jausmas vis 
silpnėjo, o nesulaikoma frakcijų, susikūrusių renkant karalius, 
kova ėmė įgauti vis anarchiškesnes formas. Turtingi ir įtakin- 
gi magnatai, siekdami faktinės oligarchijos, žaidė demagoginį 
žaidimą su eiline šlėkta ir varžėsi su ja dėl valdžios. Dėl visuo- 

menės sumišimo ginklai ir kruvini susidorojimai sprendžiant 
“ ginčus tapo įprastu reiškiniu. 

Vidinė Abiejų Tautų Respublikos sumaištis didėja kaimy- 
ninėms valstybėms kišantis į karalių rinkimų kampanijas. 
Rusija, Prūsija ir Austrija, gindamos savo interesus, vyk- 
do klastingą politiką, palaikydamos anarchiją Abiejų Tautų 
Respublikoje. XVIII a. minėtos valstybės netgi sudarė slaptą 

susitarimą siekdamos palaikyti anarchiją Abiejų Tautų Res- 
publikoje. Istorijai žinomi atvejai, kai įžvalgesnių Abiejų 
Tautų Respublikos politikų pasiūlymai atšaukti liberum veto 
atsimušdavo į kategorišką minėtos koalicijos pasipriešinimą. 
Tuo tarpu valdančiajam šlėktos luomui pritrūko nacionali- 
nio patriotizmo ir teisingumo savosios valstybės atžvilgiu, 
kad galėtų laiku nutraukti šį nenormalų kaimynų požiūrį į 
Abiejų Tautų Respubliką. 

Iš esmės kaimyninės valstybės, visiškai sąmoningai vykdy- 
damos netinkamą politiką lietuvių ir lenkų Abiejų Tautų Res- 
publikos atžvilgiu, nusprendė pasinaudoti jos silpnąja vieta ir 
iš anksto nulėmė jos likimą. Tikroji galia šioje kovoje priklau- 
sė trijų šalių sąjungai, ir ši nuosekliai vykdė jėgos politiką. Šios 
politikos priežastis buvo nenormali valstybinė lietuvių ir lenkų 
Abiejų Tautų Respublikos raida nuo pat Liublino seimo. Tuo 
metu, kai pradėjo stiprėti anksčiau apibūdinta šlėktos anarchija, 
kaimyninių šalių raida vyko absoliutizmo link, kuriant tvirtą, 
nedalomą ir nepriklausomą valstybės valdžią, telkiančią dau- 
giau ar mažiau visas visuomenės klases privalomai tarnybai 
valstybės stiprinimo labui. Lietuvių ir lenkų valstybė, privers- 
ta amžius kovoti su, iš vienos pusės, vokiečių, o iš kitos - rusų 
tautomis, sužlugo nuo jų suvienytų smūgių kaip tik tada, kai 
Liublino unijos pasekmės atėmė iš jos vidines jėgas. 


3. 


Ne mažiau nepalankus po Liublino unijos buvo ir socialinis 
ekonominis Abiejų Tautų Respublikos gyvenimas. Visa socialinė 
ekonominė valdančiojo šlėktos luomo politika šiuo likvidaciniu 
laikotarpiu buvo nukreipta į asmeninės materialinės naudos di- 
dinimą. Tuo metu Lietuva ir Lenkija tiekė duoną beveik visoms 
Vakarų Europos valstybėms, ir duonos prekyba buvo vienintelis 
stambus lietuvių ir lenkų ūkio pajamų šaltinis. Todėl socialinę 
ekonominę valdančiosios šlėktos politiką ir sudarė siekis įsigyti 
kuo daugiau žemės ir gauti kuo daugiau naudos iš žemės ūkio. 

Šis tikslas buvo pasiektas, visų pirma, begėdiškai išnaudo- 
jant valstiečius, antra, maksimaliai mažinant ir ribojant mies- 
tiečių luomo teises. Baudžiava darėsi vis sunkesnė. Valstiečių 
turtas ir teisės vis mažėjo šlėktos naudai. Be to, valstiečius ne- 
gailestingai slėgė šlėktos monopolijų sistema, Turėdama įsta- 
tymų leidžiamąją galią, šlėkta skelbė ekonomines monopolijas 
visoms kaimo gyventojų reikmėms, o vėliau parduodavo tas 
monopolijas žydams arba miestiečiams amatininkams, kuriems 
visiškai nerūpėjo valstiečių interesai. Trumpai tariant, ir eko- 
nomikos srityje šlėkta skleidė savo vienvaldžio viešpatavimo 
sistemą. 

Ne mažiau liūdnas pasekmes šlėktos politika turėjo ir eko- 
nominiam miestų gyvenimui. Valdančioji šlėktos klasė atkakliai 
priešinosi suteikti politines teises miestiečių klasėms. Miestie- 
čiai, išskyrus vienetinius atvejus, visiškai negalėjo dalyvauti 
Abiejų Tautų Respublikos parlamento veikloje, neturėjo teisės 
gauti karininkų laipsnių, pirkti dirbamos žemės, etc. Jiems buvo 
draudžiama net mėgdžioti šlėktas drabužiais ir elgesiu. 

Municipalinę savivaldą palaipsniui keitė šlėktos valdymo įs- 
taigos, ir 1776 m. Lietuvoje ji buvo visiškai panaikinta, o šlėk- 
tos seniūnai pradėjo elgtis su miestiečiais taip, kaip dvarininkai 
elgėsi su savo valstiečiais. Tuo tarpu pramoninis ir prekybinis 
miestų gyvenimas padedant valstybei plėtojosi šlėktos naudai. 
Mūsų minėta šlėktos monopolijų sistema padarė beveik neįma- 
nomą miestų konkurenciją kaimų prekyboje. Siekdama gauti 
daugiausiai naudos iš miestų prekybos ir pramonės, šlėkta nu- 
statė miestuose maksimalų pelno iš prekybos dydį, uždraudė 
eksportuoti miestų produkciją į užsienį ir įvedė laisvai nustato- 
mus mokesčius miesto pramonės gaminiams. Egoistinė šlėktos 
politika kartu su kitomis aplinkybėmis lėmė miestų pramonės 
ir prekybos nuosmukį ir apskritai pagreitino ekonominį lietu- 
vių ir lenkų Abiejų Tautų Respublikos nuopuolį. 

Tuo tarpu kaimyninių šalių ekonominis gyvenimas stiprėjant 
valstybės valdžiai vyko normaliau [nei Abiejų Tautų Respubli- 
koje]. Išimtinis žemvaldžių aristokratijos viešpatavimas priešta- 
ravo tų šalių absoliutizmo interesams, todėl ne sykį jų miestai 

ir trečiasis luomas gaudavo paramą iš valstybės valdžios. Todėl 
ten žemvaldžių aristokratijai nepavyko sustabdyti trečiojo luo- 
mo raidos, kuriam dėl jo ekonominės reikšmės buvo lemta su- 
vaidinti tokį svarbų vaidmenį pažangiai pertvarkant valstybinio 
gyvenimo formas. Materialine prasme lietuvių ir lenkų Abiejų 
Tautų Respublika taip pat buvo r prieš ekonominę kaimy- 


nų galybę. 


4. 


Kultūrine nacionaline prasme likvidacinis Lietuvos valstybės 
istorijos laikotarpis yra gana sudėtingas procesas. Viena vertus, 
tuo laikotarpiu išryškėja valdančiųjų Lietuvos sluoksnių polo- 
nizacijos procesas, prasidėjęs dar Liublino unijos laikais. Kita 
vertus, tuo pat metu Lietuvoje ėmė formuotis nauja srovė, kuri 
nacionaliniame lietuvių gyvenime stengiasi plėtoti priešingą 
tendenciją: būtent tada atsiranda lietuvių literatūra, sužadinta 
reformacijos judėjimo prūsiškojoje Lietuvoje. 

Protestantizmas, būdamas reakcija į katalikiškąjį universa- 
lizmą, išskirtinį dėmesį kreipė į nacionalines kalbas. Šį dėmesį 
tikriausiai paaiškina sėkmingos propagandos sumetimai. Vie- 
naip ar kitaip, ir lietuvių kalbai teko naujo mokymo puoselėtojų 
dėmesys. Šiomis aplinkybėmis 1547 m. prūsiškojoje Lietuvoje 
Kionigsbergo mieste remiant protestantui kunigaikščiui Alber- 
tui Brandenburgiečiui išleidžiama pirmoji knyga lietuvių kalba. 
Tai buvo Mažvydžio parašytas liuteronų katekizmas. 

Kai protestantų judėjimas pasiekė Lietuvos Didžiąją Kuni- 
gaikštystę, lietuvių tautinis judėjimas sutvirtėjo. 1569 m. kovoti 
su protestantizmu į Lietuvą atvyksta jėzuitai ir, siekdami sėkmin- 
gai įvykdyti savo užduotį, užima tautinę nacionalinę poziciją. Su 
būdinga energija ir atkaklumu jie sėkmingai varžosi su protestan- 
tizmo pradais lietuvių religinėje literatūroje ir kartu su protestan- 
tais deda puikius literatūrinės lietuvių kalbos pamatus. 

Tačiau gana greitai jėzuitai pasiekė visišką pergalę prieš pro- 
testantizmą. Pasiekus pergalę jų triūsas lietuvių nacionalinių in- 

teresų srityje nusilpo, o vėliau ir visai išnyko. Pasauliečiai netapo 
deramais jų pasekėjais. Lietuvių šlėkta, kuri vienintelė dėl savo 
nepriklausomos padėties būtų galėjusi dirbti nacionalinį kultū- 
rinį darbą, tuo metu vis giliau grimzdo į luominių Abiejų Tautų 
Respublikos interesų politiką ir perdėm lengvai pasiduodavo 
lenkų šlėktos įtakai. XVII a. viduryje aukščiausieji jos sluoksniai 
nustoja kalbėti lietuviškai buityje, ir tuo pat metu lietuvių kalba 
visai dingsta iš viešų dokumentų. Dalis smulkios šlėktos išsaugojo 
lietuvių kalbą kur kas ilgiau ir net pirmoje XIX a. pusėje iš 
šios aplinkos atsiranda nemažai lietuvių literatūros puoselėtojų. 
Nors iš esmės likvidacinis laikotarpis pasižymėjo greita Lietu- 
vos šlėktos luomo polonizacija. 

Valdančiosios Lietuvos šlėktos lietuviškosios tautinės sa- 
vimonės nuosmukį lydėjo intelektualinės kultūros nuopuo- 
lis. Apšvieta, daug žadėjusi Lietuvoje XV-XVI a., nykstant 
nacionalinei dvasiai ir valstybinėms valdančiųjų sluoksnių 
dorybėms, įgauna luominės kultūros formą. Ši vienpusiška 
kultūra ilgainiui virsta dvasiniu obskurantizmu, XVII-XVIII a. 
stabdžiusiu bet kokią dvasinę išsilavinusių gyventojų klasių 
kūrybą. 

Taip iš dviejų svarbiausių nacionalinių likvidacinio laiko- 
tarpio srovių - šlėktinės polonizacinės ir lietuvių nacionalinės 
literatūrinės - laimi ir paplinta pirmoji, atitinkanti valdančiųjų 
klasių interesus. 


5. 


Mūsų apibūdinta lietuvių ir lenkų Abiejų Tautų Respublika 
išgyvena visuomeninio valstybės gyvenimo nuopuolį, nulemtą 
Liublino akto. Esame minėję, kad kaimyninės Rusija, Prūsija ir 
Austrija nusprendė pasinaudoti Abiejų Tautų Respublikos silp- 
numu ir nutraukti jos egzistavimą. 1772 m., manydamos, kad 
atėjo tinkamas metas, jos pradėjo pirmąjį lietuvių ir lenkų vals- 
tybės padalijimą, kuris atėmė iš Lietuvos didžiąją baltarusiškųjų 
pakraščių dalį Rusijos naudai. 

Pirmasis padalijimas buvo tik būsimųjų padalijimų šauklys, 
todėl jis, būdamas Abiejų Tautų Respublikos galo pradžia, nega- 
lėjo nesuprotinti net ir bendros šlėktos masės, nugrimzdusios į 
luominį savanaudiškumą ir obskurantizmą. Savisaugos instink- 
tas paskatino valdančiąsias klases pakilti iš visuotinės anarchijos 
ir leistis į tam tikrus kompromisus dėl pačių opiausių to laiko 
visuomeninių problemų. 

Tarp pirmojo Abiejų Tautų Respublikos padalijimo ir vėlesnių 
padalijimų, t. y. dvidešimt su trupučiu metų, buvo vykdoma plati 
visuomenės pertvarkymo programa ir virė didžiųjų reformų įgy- 
vendinimo darbas. To meto demokratijos gūsiai iš Prancūzijos 
suteikė šioms reformoms didesnio užmojo bei drąsos. Parengia- 
masis reformų epochos laikotarpis baigėsi garsiojo Keturmečio 
seimo sušaukimu. 1791 m. po valstybinio perversmo Seimas pa- 
skelbė garsiąją gegužės 3-iosios Konstituciją, padėjusią teisėtos 
tvarkos, grįstos teisingesniu valdžios paskirstymu, pamatus. 

Tačiau vykdyti naująją tvarką kliudė vidinė priežastis - kon- 
servatyvieji sluoksniai nenorėjo netekti išskirtinės padėties - ir 
išorinė priežastis - kaimyninės valstybės nenorėjo Abiejų Tau- 
tų Respublikos atgimimo, nes taip jos galėjo prarasti galimybę 
toliau ją dalinti. Bendros šių dviejų jėgų pastangos ir leido vi- 
siškai sunaikinti lietuvių ir lenkų valstybę. 1793 m. įvyko antra- 
sis padalijimas, o 1795 m. - trečiasis, paskutinis Abiejų Tautų 
Respublikos padalijimas. Pagal šiuos padalijimus etnografinis 
Lietuvos Didžiosios Kunigaikštystės branduolys kartu su balta- 
rusiškųjų žemių likučiu atiteko Rusijai. Nuo to laiko didžiulė 
etnografinės Lietuvos dalis atsidūrė rusų valdžioje ir tik dalis 
etnografinės Lietuvos, kuri vadinama mažąja a: prūsiškąja 
Lietuva, liko vokiečių Prūsijai. 


6. 
Individualaus lietuvių valstybės egzistavimo požiūriu reikia“ 
skirti išorinį jos likvidavimą, nulemtą karinės gretimų valstybių 
politikos, ir vidinį likvidavimą, įvykusį valdančiajai Lietuvos kla- 

sei nutautėjus Lenkijos naudai. Šis vidinis likvidavimas vyko net- 
gi anksčiau nei išorinis ir tam tikra prasme buvo jo priežastis. 

Nuolatinė kova dėl išlikimo, karinė Lietuvos valstybės eks- 
pansija, sužadinta būtinybės priešintis germanizmo spaudimui 
pirmuoju Lietuvos istorijos laikotarpiu, ir organizuotų Rytų ga- 
lia išsekino nacionalinį lietuvių tautos kūrybingumą. Liublino 
unija padėjo panaudoti šią aplinkybę Lenkijos naudai ir įtvirtino 
Lietuvoje lenkų tautos interesų dominavimą per valdančiojo 
šlėktos sluoksnio asimiliaciją. Nacionalinė lietuvių šlėktos sa- 
vimonė nyko per visą likvidacinį laikotarpį ir jo pabaigoje virto 
paprasčiausia lenkiškąja orientacija. 

Šia prasme įdomūs lietuvių ir lenkų Abiejų Tautų Respubli- 
kos bandymai atsinaujinti baigiamuoju jos gyvavimo laikotarpiu. 
Lietuvos atžvilgiu šie bandymai parodė tik tą istorinę evoliuciją, 
kurią išgyveno valdančiosios Lietuvos klasės, veikiamos asimilia- 
cijos su Lenkija. Lietuvių šlėkta jau neberado savyje pakankamai 
iniciatyvos ir jėgų kaip anksčiau ginti Lietuvos autonomiją. 

1774 m. po pirmojo Abiejų Tautų Respublikos padaliji- 
mo buvo įsteigta bendra Lietuvai ir Lenkijai Nuolatinė taryba 
(Rada Nieustająca), tapusi aukščiausiuoju abiejų tautų valdymo 
organu, - taip greta bendro parlamento atsirado bendras vyk- 
domosios valdžios organas. Tais pačiais metais po Jėzuitų or- 
dino kasacijos liaudies švietimą perima bendra abiem tautoms 
Švietimo komisija (Komisja Edukacyjna), kuri, uoliai vykdyda- 
ma savo užduotį, taip pat sėkmingai polonizavo Lietuvą. 

Tačiau stipriausią smūgį valstybiniam Lietuvos savitumui 
sudavė gegužės 3-iosios Konstitucija, kuri iš esmės pakeitė po- 
žiūrį į Lietuvos ir Lenkijos santykius ir pažvelgė į Lietuvą kaip į 
Abiejų Tautų Respublikos provinciją, tarsi skirdama Didžiąją ir 
Mažąją Lenkiją. Tuo pačiu metu buvo įsteigta formaliai bendra 
Lietuvai ir Lenkijai įstatymų leidžiamoji ir vykdomoji valdžia. 

Įdomu, kad valdančiosios Lietuvos klasės atkovojo Lietuvai 
tik savo privilegijas, kurios garantavo joms garbingas valstybės 
dignitorių vietas, o kartu ir faktinę reikšmę valstybės gyvenime. 
. Lietuvos Didžiajai Kunigaikštystei buvo garantuota: 1) kad kari- 
nę ir finansinę komisijas sudarys vienodas Lietuvos ir Lenkijos 

atstovų skaičius, o vadovavimas joms atiteks iš eilės tai Lietuvai, 
tai Lenkijai; 2) kad Lietuva ir Lenkija turės vienodą ministrų ir 
magistratų skaičių ir jie turės vienodus rangus bei pareigas; 3) kad 
Lietuva turės atskirą iždą bei iždo teismą (Kutrzeba, Polska i 
Litwa, p. 657). 

Taip dar prieš galutinį lietuvių ir lenkų Abiejų Tautų Respu- 
blikos padalijimą nacionaliniam Lietuvos valstybės individua- 
lumui buvo suduotas skausmingas smūgis. Verta paminėti, kad 
ta pati Lietuvos ir Lenkijos visuomenės dalis, dėl kurios žlugo 
Lietuvos valstybė, buvo ir bendros lietuvių ir lenkų Abiejų Tau- 
tų Respublikos žlugimo kaltininkė. Toks yra griežtas istorijos 
nuosprendis Liublino unijai. 

Lietuvos valstybės panaikinimas dar nereiškė, kad panaikin- 
ta ir lietuvių tauta. Pagrindinis ir gausiausias jos branduolys, 
kurį sudarė dirbančiosios masės, tebegyvavo išlaikydamas na- 
cionalinį savitumą. Reikėjo tik tinkamų visuomeninių sąlygų, 
kad šios masės galėtų pradėti kūrybingą tautinį darbą. Lietu- 
vių religinė literatūrinė likvidacinio laikotarpio srovė negalėjo 
sužadinti plataus nacionalinio jų judėjimo dėl tos paprastos 
priežasties, kad jie neturėjo elementarių visuomeninių laisvių. 
Tačiau šis judėjimas yra pirmas nacionalinio Lietuvos atgimi- 
mo šauklys. Nepaisant nepalankių visuomeninių aplinkybių, o 
kartais ir smarkiai sulėtėdamas jis vis dėlto nenustojo gyvuoti 
ir plisti. Buvęs menkai vaisingas XVII a., šis judėjimas atsigau- 
na XVIII a. Tuo metu prūsiškoji Lietuva padovanoja pirmą ir 
galbūt iki dabar iškiliausią lietuvių poetą Kristijoną Donelaitį 
(1714-1780). Trumpai tariant, jau likvidaciniu Lietuvos istori- 
jos laikotarpiu atsiranda pirmieji kultūrinės nacionalinės lietu- 
vių kūrybos požymiai. 

Šia prasme likvidacinis laikotarpis buvo dviejų priešingų lietu- 
vių tautos istorijos tendencijų riba. Nors bandymai sukurti vientisą 
nacionalinį individualumą vien valstybine forma baigėsi visišku 
fiasko, vėliau šio individualumo, taip pat ir politinių laisvių siekis 
pasireikš kultūrinės nacionalinės kūrybos tiksliąja prasme formo- 
mis. Į klausimą, kokiomis sąlygomis ir kiek šiai antrajai srovei pa- 
vyko realizuotis, pamėginsime atsakyti kitoje šio darbo dalyje. 

IV. RUSIJOS VIEŠPATAVIMO LAIKOTARPIS. 
LIETUVIŲ TAUTOS ATGIMIMAS 


1) Bendra visuomenės pokyčių, įvykusių Lietuvoje XIX a., 
reikšmė. 2) Senųjų pradų dominavimo laikotarpis: a) visuomeninis 
šlėktos vaidmuo Lietuvoje Aleksandro I valdymo metais; b) Rusi- 
jos politikos pokyčiai ir galutinis šlėktos viešpatavimo žlugimas. 
3) Parengiamoji Lietuvos atgimimo stadija: a) Lietuvos šlėktos 
ir liaudies suartėjimas; b) lietuvininkų judėjimo pradžia išsila- 
vinusiuose Lietuvos sluoksniuose; c) socialinis Lietuvos demo- 
kratizavimas. 4) Stichinio lietuvių tautos atgimimo laikotarpis: 
a) valstiečių išlaisvinimo pasekmės; b) liaudies inteligentijos 
atsiradimas; c) sparti nacionalinės literatūros raida nepaisant lie- 
tuvių spaudos draudimo; d) privatus lietuvių tautos švietimas; 
e) kova dėl nacionalinių teisių 1904-1905 m.; f) lietuviškosios 
spaudos laisvės atgavimas; g) stichinė lietuvių nacionalinės kul- 
tūros raida paskutiniu prieškario dešimtmečiu, 1904-1914. 5) Na- 
cionalinė lietuvių situacija. 


Bendra visuomenės pokyčių, 
įvykusių Lietuvoje XIX a., reikšmė 


Mums artimiausias Lietuvos istorijos laikotarpis yra negai- 
lestingo lietuvių tautos persekiojimo epocha. Tačiau būtent šiuo 
periodu, pagal vidinę istorinės raidos logiką, Lietuvai buvo lem- 
ta išgyventi tautinį atgimimą. Lietuvos istorijos paradoksas yra 
tas, kad nacionalinio lietuvių judėjimo intensyvumas atvirkščiai 

proporcingas išorinių aplinkybių palankumui. Todėl lietuvių 
atgimimo judėjimas įsižiebė su amžiais kaupta jėga būtent tada, 
kada nacionalinė rusų absoliutizmo priespauda po 1863 m. pa- 
siekė kulminaciją. Šį išorinį sutapimą tik iš dalies gali paaiškinti 
nacionalinis lietuvių temperamentas. Tautinį lietuvių atgimimą 
parengė daugelis visuomeninių kultūrinių aplinkybių, kurias 
sukūrė Lietuvos nacionalinės istorijos eiga. 

Kai 1795 m. Lietuva perėjo Rusijos valdžion, ne tuoj pat nuny- 
kojos visuomeninis kultūrinis gyvenimo būdas ir ne tuoj pat Lie- 
tuva pradėjo tautinio atgimimo kelią. Šia prasme verta skirti pa- 
rengiamąją stadiją, kuri tęsėsi iki 1883 m., ir stichinio atgimimo, 
prasidėjusio minėtais metais ir vis stiprėjančio iki šiol, stadiją. 

Rusijai užkariavus Lietuvą, lietuvių polonizavimas dar gana 
ilgą laiką nesilpo, o tam tikra prasme netgi stiprėjo. Daugiausiai 
tai vyko dėl rusų politikos, kuria iš pradžių sąmoningai, o vėliau 
nevalingai buvo kuriamos palankios sąlygos sulenkėjusioms 
Lietuvos klasėms nutautinti lietuvius. Pagrindinė šio reiškinio 
priežastis visada buvo ta, kad rusų valdžia atkakliai priešinosi 
pripažinti Lietuvą atskiros lietuvių tautos šalimi, iš pradžių lai- 
kydama ją lenkų, o vėliau rusų tautos teritorija. Pirmasis požiū- 
ris pasireiškė XVII a. pabaigos - XIX a. pradžios rusų politikoje, 
kai komplikuoti tarptautiniai santykiai privertė Rusiją skaitytis 
su Lenkija kaip su pripažinta istorine Vakarų Europos tauta. Be 
to, XIX a. pradžioje Rusijos soste atsidūrė gana liberalus ir šiek 
tiek suinteresuotas išsaugoti Lenkijai ir Lietuvai tam tikrą realią 
reikšmę žmogus. 

Būtent toks buvo rusų imperatorius Aleksandras I, suge- 
bėjęs užsitarnauti Lenkijos ir ypač Lietuvos šlėktos simpatijas. 
Saikinga, tačiau neatsisakiusi ekspansijos idėjos nacionalinė 
Aleksandro I politika turėjo pranašumą prieš smarkiai germa- 
nizuojančią Austrijos ir Prūsijos, be ceremonijų pradėjusių šei- 
mininkauti neseniai prijungtose lenkų žemėse, politiką. Todėl 
kai lenkams kilo idėja sujungti visas buvusios lietuvių ir lenkų 
Abiejų Tautų Respublikos žemes vienos kurios nors valstybės 
valdžioje, dauguma susivienijimo politikos šalininkų nedvejo- 
dami pasirinko Rusijos imperatorių Aleksandrą. 

Aleksandrą slėgė priklausomybė nuo saujelės aukščiausių- 
jų rusų didikų, atvedusių jį į sostą po kruvino susidorojimo su 
jo tėvu, ir jis svajojo paversti Lietuvą ir Lenkiją savo dinastijos 
galybės ir nepriklausomybės atrama, kaip kad Vengrija tapo 
Habsburgų šeimos atrama. Norint įgyvendinti šiuos abipusius 
tikslus, Lietuva ir įtakingoji jos šlėkta turėjo tapti kertiniu su- 
manymo akmeniu, nes didžioji lenkų tautos dalis tada dar ne- 
buvo Rusijos valdžioje. 

Tokia rusų imperatoriaus ir lenkų žemių susivienijimo jo 
valdžioje šalininkų politika XIX a. pradžioje sukūrė Lietuvoje 
stiprų lenkų šlėktos judėjimą, kuris suteikė nacionalinei politi- 
kai stiprų polonizuojantį atspalvį, o socialinėje politikoje gynė 
luominius šlėktos interesus. Šlėkta, ir rusams valdant išsaugoju- 
si Lietuvoje savivaldą, dabar turėjo šios valdžios palaikymą kitų 
gyventojų klasių nenaudai. Valstiečių ir miestiečių luomai, po 
gegužės 3-iosios Konstitucijos ir generolo Kosciuškos sukilimo 
prieš Abiejų Tautų Respublikos užkariautojus turėję vilčių, da- 
bar neteko visų lengvatų. Sunki baudžiavos forma, visiškai be- 
teisiai miestiečiai ir uždaras žydų gyvenimas sėslumo zonoje, — 
visa tai priminė Lietuvai visagalės šlėktos viešpatavimo laikus. 

Tuo tarpu stambieji Lietuvos žemvaldžiai, naudodamiesi išė- 
jimu prie Juodosios jūros po Lietuvos prijungimo prie Rusijos ir 
pelninga tranzitine prekyba per Odesą, vėl sparčiai lobo ir plėtė 
savo valdas. Tuo pat metu ši stambiųjų žemvaldžių aristokratija 
įgauna nemažą įtaką imperatoriaus Aleksandro I dvarui ir nau- 
dojasi ja įgyvendindama savo luominius tautinius siekius. Iš- 
skirtinę įtaką turėjo asmeninis Aleksandro I draugas kunigaikš- 
tis Adomas Čartoriskis, tapęs netgi užsienio reikalų ministru, 
Tęsdamas Švietimo komisijos darbą, kunigaikštis Čartoriskis 
įgyvendino lenkų mokyklų steigimo Lietuvoje planą bei reorga- 
nizavo lenkų universitetą Vilniuje. Be lenkų mokyklų, Lietuvoje 
buvo lenkiškos administracinės ir teisminės pareigos, skirtos 
sulenkėjusiai Lietuvos šlėktai. Visa tai sukūrė gana palankias są- 
lygas skleistis lenkų kultūrai Lietuvoje, o Vilniaus universitetas, 
veikęs Lietuvos sostinėje, XIX a. pradžioje tampa pagrindiniu 
lenkų švietimo centru. 

Stambiųjų žemvaldžių aristokratija, naudodamasi savo soci- 
aliniu kultūriniu dominavimu Lietuvoje ir politine įtaka rusų 
imperatoriaus dvare, svajojo apie visų buvusių Abiejų Tautų 
Respublikos teritorijų susijungimą rusų valdžioje federacijos 
pagrindais. Iš pradžių buvo ketinama kurti Lietuvos Didžiąją 
Kunigaikštystę, kartu su Varšuvos kunigaikštyste turinčią tapti 
didele karalyste iki pat Dvinos upės ir Bereznos. Įtakingiausieji 
jos atstovai netgi kūrė detalius projektus ir pateikė imperatoriui 
Aleksandrui atmintinę, numatant pertvarkyti Lietuvos Didžiąją 
Kunigaikštystę iš autonominės provincijos į atskirą valstybę, tu- 
rinčią savo Konstituciją, Seimą ir kariuomenę. 

Tačiau lietuvių aristokratijos, neturėjusios plačiųjų masių pa- 
laikymo ir perdėm pasitikėjusios nerimtais imperatoriaus Alek- 
sandro žaidimais, svajonės sudužo, atsitrenkusios į nacionalis- 
tinę rusų absoliutizmo politiką. Pergalė prieš Napoleoną pakėlė 
Rusijos prestižą Vakarų Europos akyse, ir Vienos kongreso metu 
Varšuvos kunigaikštystė buvo atiduota rusų imperatoriui. Taip 
didėjant Rusijos galybei augo ir rusiškosios dinastijos reikšmė, 
dar padidėjusi sudarius monarchų „Šventąją sąjungą“. Rusų im- 
peratoriaus politikos tikslas buvo iš esmės pasiektas. Didžioji 
dalis lietuvių ir lenkų valstybės teritorijos atsidūrė Rusijos val- 
džioje, o rusiškosios dinastijos prestižas pasiekė apogėjų. Rusų 
absoliutizmui liko tik tinkamai įtvirtinti įgytąją naudą. 

Nuo XIX a. trečio dešimtmečio pradžios tai ir buvo daro- 
ma stiprinant rusifikavimą. Imperatorius Aleksandras visai 
pasidavė reakcingos rusų biurokratijos siekiams, ir jo valdy- 
mo pabaigoje rusų valdžia Lietuvoje vykdė žiaurias represijas, 
o Lenkijos Karalystėje pasikėsino į lenkų konstitucijos nelie- 
čiamumą. Reakcijos iniciatorius Lietuvoje buvo aukščiausias 
Rusijos didikas Novosilcevas. Jo iniciatyva įvyko represijos 
prieš Lietuvos sostinės Vilniaus mokinius ir studentus už da- 
lyvavimą laisvai susikūrusių patriotinių organizacijų veikloje. 
Daug visai jaunų žmonių buvo ištremta į Sibirą ir kitas impe- 
rijos vietas arba jie buvo ilgam atiduoti į kareivius. Vilniaus 
universitetas buvo nusiaubtas ir visa vidinė Lietuvos politika 
radikaliai pasikeitė. 

Rusijos vyriausybė atsisakė laikyti Lietuvą „lenkų“ teritorija 
ir pareiškė savo neva „amžinas“ teises į ją. Dėl šios priežasties 
atsirado kliūčių lenkų švietimui ir pradėta vykdyti nuosekli ru- 
sifikavimo politika. Mokyklose pradedama dėstyti rusų kalba, 
įvedama griežta cenzūra ir apskritai rengiamas sistemingo Lie- 
tuvos rusifikavimo planas. Padėtis dar pablogėja, kai 1825 m. 
mirus Aleksandrui I rusų sostą užima despotiškasis Nikolajus I. 
1830 m. Lenkijos karalystėje prasideda sukilimas, siekiant nu- 
versti rusų valdžią ir sujungti savo valdžioje Lietuvą ir Balta- 
rusiją. Tačiau kai rusų kariuomenė jį numalšino, autonominėje 
Lenkijos karalystėje buvo panaikinta Vienos kongrese numa- 
tyta konstitucija, o Lietuvoje dar labiau sustiprėjo rusifikavi- 
mas. Šį kartą visa reakcijos galia atiteko sulenkėjusiai šlėktai. 
Iš jos buvo atimta luominė savivalda, daug bajorų dvarų buvo 
konfiskuota, daug smulkių šlėktų išvežta į Rusijos gilumą arba 
atiduota į kareivius, buvo pakeista teisminė ir administracinė 
tvarka, lenkų mokyklos uždarytos, o jų vietoje atidarytos rusų 
mokyklos, Vilniaus universitetas pertvarkytas į Medicinos aka- 
demiją, kurioje buvo dėstoma rusų kalba, o greitai (1840 m.?) ir 
visai uždarytas. 

Taip Lietuvoje baigėsi absoliutus sulenkėjusios šlėktos vieš- 
patavimas. Verta pažymėti, kad jos nuopuolį nulėmė šlėktinės 
lietuvių ir lenkų Abiejų Tautų Respublikos žlugimas. Šlėktos 
bandymai pertvarkyti besiritančią į nuosmukį Abiejų Tautų 
Respubliką arba prikelti ją po padalijimų nedavė beveik jokių 
realių rezultatų būtent todėl, kad šis luomas per daug vadovavo- 
si vien savo klasiniais interesais, o jo kompromisai niekada ne- 
siekė taip toli, kad galėtų įkvėpti plačias baudžiauninkų mases ir 
beteisius miestiečius visuotiniam patriotiniam sąjūdžiui. Vien 
šlėktos luominių interesų dominavimas bendrame nacionali- 
niame darbe paaiškina atgimimo judėjimo paskutiniais Abiejų 
Tautų Respublikos gyvavimo metais ir visų vėlesnių bandymų 
atgaivinti suskaldytą tėvynę nesėkmę. 

Šia prasme rusofiliška žemvaldžių aristokratijos politika Lie- 
tuvoje niekuo nesiskiria nuo antirusiškos Varšuvos kunigaikš- 
tystės, o vėliau Lenkijos karalystės politikos, nes ir vienoje, ir 

kitoje pernelyg dominavo šlėktos luomo interesai demokratinių 
gyventojų masių nenaudai ir tada, kai pirmoji kovojo prieš Ru- 
siją kartu su Napoleonu, ir tada, kai pastaroji nusprendė mesti 
iššūkį Rusijai. Visų šių bandymų žlugimas reiškė galutinį šlėktos 
kaip nacionalinių vadų žlugimą, tuo labiau kad šis nacionalinės 
šlėktos reikšmės žlugimas kaip tik sutapo su demokratinių idė- 
jų, gimusių Prancūzijos revoliucijos metu, brendimu ir sklaida. 
Todėl kaip atsvara nacionaliniam aristokratiniam judėjimui ir 
Lenkijoje, ir Lietuvoje pradeda bręsti nacionalinis demokra- 
tinis judėjimas, kuriam abiejose šalyse teko suvaidinti svarbų 
vaidmenį pavergtų tautų gyvenime. Tačiau visiškai išskirtinį 
vaidmenį šiam nacionaliniam demokratiniam judėjimui teko 
suvaidinti Lietuvoje. 

Šlėktos visuomeninės reikšmės žlugimas čia iš esmės reiškė 
ir Lenkijos kultūrinio nacionalinio dominavimo baigtį, ir anks- 
čiau ar vėliau iš šios aplinkybės turėjo būti padaryta loginė iš- 
vada, kad lietuvių tautinis atgimimas yra neišvengiamas. Todėl 
suprantama, kodėl pirmieji aiškūs nacionalinio Lietuvos atgi- 
mimo požymiai aptinkami Lietuvoje prasidėjus Rusijos reakci- 
jai, sutapusiai su galutiniu politiniu šlėktos luomo bankrotu. Šių 
požymių ėmė rastis ir aukščiausiuose, ir žemiausiuose Lietuvos 
visuomenės sluoksniuose. Rusijos reakcija panaikino išskirti- 
nę privilegijuotą šlėktos padėtį, paskelbė atvirą karą naciona- 
liniams jos idealams ir nebepaisė politinių jos teisių. Trumpai 
tariant, po daugelio privilegijuotos laisvės metų Lietuvos šlėk- 
tos luomas atsidūrė beteisėje bent jau politine prasme padėtyje. 
Įvykus idėjinei šlėktos nacionalinės vadovybės krizei ir demo- 
kratizuojantis visuomenės idealams apskritai ši aplinkybė tu- 
rėjo tautiškai suartinti lietuvių šlėktą ir lietuvių prastuomenę, 
likusią ištikimą tikroms lietuviškoms tradicijoms. 

Todėl tuo metu, kai didžioji Lietuvos šlėktos dalis nugrimz- 
do į silpnadvasišką apatiją, geriausieji jos atstovai, jautresni 
laiko dvasiai ir šalies interesams, pajuto, kad Lietuvos valstie- 
čiai ir miestiečiai yra artimiausi tautinės jų nedalios bičiuliai, 
ir prisijungė prie lietuvininkų judėjimo. Didžioji lietuvių tautos 
dalis buvo priklausomi baudžiauninkai, todėl šis judėjimas dar 

negalėjo tapti masiniu stichiniu nacionaliniu judėjimu, tačiau 
jis atsiliepė individualioje pavienių žmonių, nujautusių nacio- 
nalinį Lietuvos atgimimą, sąmonėje ir tapo paskutine paren- 
giamąja visuotinio atgimimo stadija. Be to, Lietuvos valstiečiai 
baudžiauninkai, veikiami instinktyviai juntamų demokratinių 
to meto įtakų, pradėjo busti iš ilgaamžio savo neveiklumo. Jie 
negalėjo pamiršti tos geros vilties, kurią teikė Kosciuškos išsi- 
vadavimo judėjimas, taip pat 1812 m. Napoleono paskelbtas 
baudžiavos panaikinimas, nors Lietuvos aristokratijos ir rusų 
vyriausybės valia ji liko galioti. Jie jau puoselėjo svajonę apie so- 
cialinių laisvių Lietuvoje aušrą. Šis nematomas sujudimas kartu 
su individualia atskirų laisvų asmenybių kūryba buvo tas idėji- 
nis pamatas, ant kurio vėliau turėjo iškilti atgimimo judėjimas. 

Verta pažymėti, kad kai lenkų šlėktos dominavimas Lietuvo- 
je baigėsi visišku žlugimu ir kai rusų biurokratija pareiškė savo 
tariamas amžinas teises į lietuvių žemes, Lietuva pirmąkart po 
ilgo buvimo svetimoje valdžioje parodė aiškų norą būti savimi. 
Taip nacionalinio individualumo dvasioje prasidėjo jos apsi- 
sprendimas. 

Būtų svarbu išsamiau paaiškinti, kas tuo metu buvo Lietuvos 
prastuomenė ir kokia buvo pirmųjų sąmoningų Lietuvos nepri- 
klausomybės šauklių tautiškumo puoselėjimo veikla. 

Ilgus amžius lietuvių prastuomenė buvo tautinės lietuvių 
kultūros tikrąja to žodžio prasme reiškėja. Ji ne tik išsaugojo sa- 
vyje tą kultūrinės raidos stadiją, kurią lietuvių tauta pasiekė dar 
tada, kai buvo vientisa, nesuskaldyta svetimų įtakų, bet ir suge- 
bėjo instinktyvioje savo kūryboje perdirbti kultūrinį nacionali- 
nį paveldą ir organiškai sujungti jį su vėlesnėmis kultūrinėmis 
naujovėmis. Tuo metu, kai gana aukšta pagoniškoji aukščiau- 
siųjų lietuvių tautos sluoksnių kultūra nusileido krikščionybei 
iš Rytų ir Vakarų, o patys šie sluoksniai išsižadėjo nacionalinio 
individualumo, žemiausieji lietuvių tautos sluoksniai po truputį 
perdirbinėjo pagoniškąją kultūrą pagal krikščioniškosios kultū- 
ros reikalavimus neišsižadėdami savito kultūrinio nacionalinio 
būdo. Šiam nesąmoningam kūrybiniam tautos procesui bei jo 
reikšmei apibūdinti tiktų ištrauka iš Mykolo Romerio (Michał 


77 


Rėmer) studijos apie lietuvių tautos atgimimą, pavadintos „Li- 
twa“. „Visas milžiniškas liaudies sielos pasaulis, pasireiškiantis 
tikėjimuose, papročiuose bei įpročiuose, dainų kūryboje, kal- 
boje, moralės normose, grožio sampratoje ir t. t. - žodžiu, visa 
vadinamoji liaudies kultūra čia buvo tvirta ir pastovi, einanti 
kaip palikimas iš kartos į kartą. Gilus perversmas krikščionybei 
pakeičiant pagonybę čia įvyko pamažu ir organiškai, jis apėmė 
keletą kartų, sulydydamas naująsias vertybes su senosios kultū- 
ros turiniu. į į 

Visose tautose kaimo liaudis išraiškingiausiai atstovauja tai 
objektyviai istorinei tradicijai, kuri potencialiai glūdi kalboje, 
padavimuose ir dainose, papročiuose, visoje liaudies pasaulė- 
žiūroje, sudarančioje valstiečio psichikos ir kultūros turinį ir 
tiesiog mechaniškai pasireiškiančioje jo veikloje bei darbuo- 
se. Liaudyje slypi potencinė tautos jėga ir turinys. Išlaisvinta 
iš globos vystyklų ir pribrendusi savarankiškiems poelgiams, 
liaudis visada savo veiksmais realizuos tai, kas joje yra užko- 
duota. 

Lietuvis valstietis, žinoma, negalėjo išvengti įvairių išori- 
nių įtakų. Be abejo, polonizacija, kuri intensyviai veikė bajori- 
ją ir miestiečius, tam tikru mastu veikė ir jį. Tik ji pasiekdavo 
valstietį ne betarpiškai,. bet per sulenkėjusius aukštesniuosius 
visuomenės elementus. Priklausomybė nuo dvaro, artimi kon- 
taktai su smulkiąja šlėkta, dvasininkų įtaka, įvairiausi kiti keliai, 
kuriais lenkiškos kultūros įtaka sklido po šalį, pasiekdama ir 
liaudies mases, veikė lietuvių valstiečių psichiką. Tačiau ta įtaka 
pasiekdavo juos tokia negausi ir tokia atskiesta, kad, kontaktuo- 
dama su liaudiškąja kultūra, nepaskandindavo jos savyje, bet, 
atvirkščiai, pati joje skendo ir asimiliavosi. Užduotis, kurios po 
krikščionybės priėmimo nesugebėjo išspręsti bajorija, buvo iš- 
spręsta liaudies. 

Valstietis baudžiauninkas suderino krikščionybę su savo pa- 
goniškos etninės kultūros pagrindu, nuolankiai ir susikaupęs 
per šimtmečius kūrė šią harmoniją ir neiššvaistė savo istorinio 
protėvių palikimo. Labai religingoje lietuvio valstiečio sieloje, 
tarp šių dienų krikščionybės ir giliausią senovę siekiančių dai- 

nų, iki šiol gyvų jo lūpose ir poezijoje, yra tvirtas bendrumo ir 
harmonijos ryšys. Liaudiškoji lietuvių kultūra, plaukianti iš se- 
novinių pagoniškų šaltinių, yra visiškoje santaikoje su jo krikš- 
čionybe“* (str. 29-30). 

Leidome sau pateikti šią ilgą citatą todėl, kad, mūsų nuo- 
mone, būtų sunku geriau ir tiksliau apibūdinti tą konserva- 
tyvų kūrybinį kultūrinį procesą, kurį išgyveno lietuvių pras- 
tuomenė nuo to laiko, kai aukščiausios valdančiosios Lietuvos 
klasės išsižadėjo siekti lietuvių kultūrinio nacionalinio idealo. 
Tai paaiškina, kodėl lietuvininkų judėjimas, gimęs Lietuvoje 
anksčiau minėtomis aplinkybėmis, rado tiesioginį ryšį su sa- 
vita lietuvių prastuomenės kultūra ir aptiko joje neišsemiamą 
įkvėpimo šaltinį. 

Beveik nuo pačios XIX a. pradžios Lietuvoje, Didžiojoje ir 
Mažojoje, iš bajorų, dvasininkų ir apskritai laisvų gyventojų vis 
dažniau atsiranda žmonių, karštai mylinčių Lietuvos prastuo- 
menę ir nuoširdžiai ištikimų kultūrinėms jos tradicijoms. Kuo 
labiau jie gilinasi į turtingos ir savitos tautinės kalbos ypatumus, 
perpranta unikalią liaudies poeziją ir melodiją, pažįsta kupiną 
egzotiško romantizmo pagoniškosios Lietuvos istoriją ir tragiš- 
ką jos savitumo žlugimą, perpranta lietuvio prastuolio tipą ir 
tyrą jo dorovingumą bei papročius, tuo labiau jiems atsiveria 
naujas savitos kultūros pasaulis. Pasirodo, lietuvių prastuome- 
nė, aukščiausiųjų tautos klasių palikta likimo valiai, dėl savo 
santūraus tautinio temperamento, pasyvaus kontempliatyvumo, 
konservatyvaus gebėjimo saugoti turimą kultūros turtą sugebė- 
jo pakilti į aukščiausią kultūros lygį, koks tik buvo įmanomas 
gana nepalankiomis istorinės raidos sąlygomis. 

Žmonėms, pirmą kartą su ja susiduriantiems, lietuvių pras- 
tuomenės kultūra palieka tokį netikėtą įspūdį, jog daugelis jos 
XIX a. tyrinėtojų buvo linkę manyti, kad kadaise senovėje lietu- 
viai išgyveno kažkokios ypatingos aukščiausios kultūros epochą. 


* Mykolas Romeris, Lietuva. Studija apie lietuvių tautos atgimimą. 
Iš lenkų kalbos vertė Žilvinas Norkūnas. - Vilnius: Versus aureus, 
2006, p. 28. 

Parengiamosios lietuvių atgimimo stadijos metu lietuvininkų 
judėjimo atstovams taip pat teko susipažinti su Lietuvos liaudies 
kultūra ir perdirbti jos elementus individualioje savo kūryboje. 
Sąmoninga individuali kūryba čia dar yra visiškai priklausoma 
nuo liaudies kūrybos. Pavyzdžiui, dar XVIII-XIX a. sandūroje 
kunigas Antanas Strazdelis (1763-1833), turintis didelę sintezės 
dovaną, sujungė savo kūryboje lietuvių prastuomenės poezijos 
elementus ir pasaulietiškose dainose bei giesmėse papasakojo 
apie lietuvių liaudies rūpesčius, vargus ir džiaugsmus, lyrines 
nuotaikas ir religinius išgyvenimus. Strazdelio kūryboje liaudis 
atpažino tikrąją dvasinę savo esybę ir iki šiol dainuoja jo dainas 
namuose ir bažnyčiose. 

Kitas XIX a. pradžios tautiškumo puoselėtojas Žemaitijos 
dvarininkas Dionizas Poška buvo didelis lietuvių kalbos, pa- 
pročių ir tradicijų žinovas ir mylėtojas. Visapusiškas poetinis jo 
talentas suteikė jam galimybę praplėsti individualios kūrybos 
rėmus. Jis rašo eilėraščius, satyras, vykusias epigramas ir smul- 
kius kūrinius, be to, verčia į lietuvių kalbą užsienio literatūrą. 
Iš sistemingos jo veiklos verta paminėti abu bandymus sukurti 
lietuvių kalbos žodyną ir senosios lietuvių kultūros paminklų 
rinkimą. 1816 m. žemaičių vyskupas Juozas Arnulfas kunigaikš- 
tis Gedraitis išleidžia naujai (?) išverstą Naująjį Testamentą. 
1829 m. Vilniaus universiteto profesorius Šimonas Staniewicz 
(?) išleido lietuvių liaudies dainų rinktinę. 

Vienas iškiliausių pirmos XIX a. pusės Lietuvos patrio- 
tų buvo Vilniaus universiteto auklėtinis Šimonas Daukantas 
(1793-1864). Turėdamas gana aiškią Lietuvos atgimimo idėją, 
jis išvysto intensyvią literatūrinę veiklą: tai ir svarstymai apie 
tabako ir vaismedžių auginimą, ir lietuvių kalbos apibūdinimas 
pagrindiniais lotynų kalbos principais, ir didžiųjų vadų gyve- 
nimo aprašymai pagal Kornelijų Nepotą. Tačiau pagrindinis 
literatūrinės jo veiklos objektas buvo Lietuvos istorija ir lietu- 
vių tautos pažinimas. Jis parašė pirmą dvitomę Lietuvos istoriją 
lietuvių kalba. Žemaitijos vyskupas Motėjus Valančius (1801- 
1875), vienu metu buvęs minėto Š. Daukanto globėjas ir didelis 
šalininkas, taip pat istoriniu veikalu nusipelnė šlovės tarp lietu- 

vių. Jis parašė Žemaitijos vyskupijos istoriją nuo pat Žemaitijos 
krikšto 1414 m. iki XIX a. vidurio. 

Kunigas Antanas Juška (1819-1880) įgijo lietuvių pagarbą 
visą gyvenimą nenuilstamai rinkdamas liaudies dainas ir me- 
lodijas, taip pat žodžius ir posakius būsimam išsamiam lietu- 
vių kalbos žodynui. Lietuvių kalbos žodyno rengimas išgarsino 
ir jo brolį Joną Jušką bei kunigą Miežinį. Kultūrai ir švietimui 
daug nusipelnė Vladas Ivinskis, 1846-1862 m. periodiškai lei- 
dęs liaudies kalendorius. XIX a. viduryje lyrine poezija pagarsėjo 
kunigas Antanas Vienažinskis (?) ir kunigas Baranauskas, vė- 
liau tapęs Seinų vyskupu. 

Tuo pačiu laikotarpiu tautiškumo sąjūdis prasideda ir Prūsi- 
jos Lietuvoje. 1832 m. Kionigsberge lietuvių literatas Frydrichas 
Kelkis (1801-1877) pradeda leisti pirmą periodinį religinio tu- 
rinio leidinį „Nusidavimai apie Evangelijos praplatinimą tarp 
Žydų ir Pagonų“. Kitas Prūsijos lietuvis, Kelkio amžininkas Kio- 
nigsbergo universiteto profesorius Frydrichas Kuršaitis didžiai 
nusipelnė moksliškai aprašydamas lietuvių kalbą ir skleisdamas 
jos žinias Prūsijos Lietuvoje. Be to, nuo 1846 m. iki 1880 m. 
prof. Kuršaitis leido periodinį leidinį „Keleivis“. Apskritai Prū- 
sijos Lietuva anksčiau nei Didžioji Lietuva pradėjo leisti peri- 
odinius leidinius. 1848 m. Memelyje (Klaipėdoje), nors ir visai 
neilgai, buvo leidžiamas „Lietuvininkų Prietelius“. 1863 m. vie- 
name nedideliame Prūsijos Lietuvos miestelyje kaip priešprie- 
ša konservatyviajam „Keleiviui“, buvo leidžiamas „Lietuvninkų 
Pastas“. 1878 m. Memelyje išeina „Lietuviszka Ceitunga“, o 
1879 m. Priekulėje - „Konzervatyvu Draugystės Laiszkas“. Vė- 
liau pamatysime, kad Prūsijos Lietuva kaip Lietuvos leidybos 
centras suvaidino gana svarbų vaidmenį. 

Kiti verti paminėti žmonės, prisidėję prie parengiamosios 
Lietuvos atgimimo stadijos, - tai kun. Rupeikis, kun. Cypryan 
Niezabitowski (?), Jerzy hr. Plater, kun. Rumowica, Songaila, 
Walentowicz, Užukalnis, tačiau atskirai kiekvieno iš jų veiklos 
neaptarsime, nes jų vaidmuo lietuvininkų sąjūdyje nebuvo ypač 
reikšmingas. 

Verta atkreipti dėmesį į tai, kad gana daug parengiamojo 
Lietuvos atgimimo etapo veikėjų yra kilę iš Žemaitijos šlėktos. 
Dėl istorinių aplinkybių ir geografinės padėties Žemaitija visa- 
da buvo ir tebėra tvirčiausia lietuvių tautos dalis. Kelis amžius 
nuolat patirdama iš Vakarų vokiečių spaudimą, Žemaitija už- 
grūdino savo nepriklausomą būdą ir polinkį į savivaldą, ne kar- 
tą gelbėjusią išmušus tautos negandų valandai. Todėl valstietis 
žemaitis buvo mažiausiai linkęs paklusti svetimam valdovui ar 
įtakai, jis buvo visuomet pasiryžęs kovoti dėl savo teisių su gin- 
klu rankose. Taip pat ir Žemaitijos šlėkta mažiausiai pasidavė 
lenkų kultūros įtakai ir iš esmės išsaugojo tautinį lietuvišką pra- 
dą. Todėl natūralu, kad jos išrinktiems atstovams buvo lemta 
parengiamuoju Lietuvos atgimimo laikotarpiu suvaidinti tokį 
svarbų vaidmenį lietuvininkų sąjūdyje. 

Taip buvo iki septinto XIX a. dešimtmečio, kai nauji istoriniai 
įvykiai nutraukė taikią lietuvininkų sąjūdžio veiklą ir sužadino 
jo krizę. 1863 m. Lenkijoje prasidėjęs sukilimas persimetė ir į 
Lietuvą, jame daugiausia dalyvavo lenkų šlėkta. Vienas iš sukili- 
mo šūkių buvo Lietuvos ir Lenkijos karalystės susijungimas, - to 
ypač norėjo šlėktos luomas. Demokratiškesnė ir radikalesnė su- 
kilėlių dalis nedvejodama paskelbė visišką baudžiavos panaikini- 
mą ir pažadėjo duoti valstiečiams žemės, tikėdamasi taip įtraukti 
juos į revoliucinį judėjimą. Be to, didelės viltys buvo dedamos į 
diplomatinę ir karinę Vakarų Europos šalių, ypač Prancūzijos, 
paramą. Tačiau jėgos buvo visiškai nelygios net partizaniniam 
karui. Sukilėlių būriai buvo visiškai nepajėgūs ilgai priešintis di- 
džiulei rusų kariuomenei. Vakarų valstybių pagalba apsiribojo 
nota Rusijos valdžiai, reikalaujančia sušvelninti režimą Lenkijo- 
je, tačiau šis įsikišimas neturėjo jokių pasekmių, nes Rusija pa- 
sirašė su Prūsija abipusės pagalbos malšinant sukilimą sutartį. 
Nepasiteisino ir kiek svaresnio valstiečių dalyvavimo sukilime 
viltys, nes jie nebebuvo linkę tikėti sukilėlių vadų pažadais, be 
to, Rusijos valdžia, pradėjusi Rusijoje baudžiavos panaikinimą 
dar 1861 m., iš esmės aplenkė išlaisvinamąjį sukilėlių sąjūdį. 
Nepaisant to, Žemaitijoje lietuvių valstiečių būriai, vadovauja- 
mi kun. Mackevičiaus, kurį laiką gana sėkmingai tęsė partizani- 

nę kovą. Galiausiai sukilimas visur buvo numalšintas, o Lenkija 
ir Lietuva patyrė žiaurias represijas. 

Grafas Muravjovas, liaudies pramintas Koriku dėl aršumo 
slopinant sukilimą, Lietuvoje pagarsėjo liūdna Herostrato šlo- 
ve. Tūkstančiai žmonių buvo ištremta į Sibirą, daug nužudyta, 
daug dvarų konfiskuota arba dar blogiau - buvo priversti mokė- 
ti kontribuciją daugelį metų. Ypač nukentėjo sulenkėję bajorai, 
nes sukilimas Lietuvoje ir Lenkijoje buvo, galima sakyti, pasku- 
tinis karinis lenkų šlėktos žygis siekiant susigrąžinti tėvynę. Vis- 
kam pasibaigus Rusijos valdžia paskelbė ryžtingą karą prieš patį 
lenkų tautybės žmonių egzistavimą Lietuvoje, kurie atsirado čia 
daugiausia polonizuojant šlėktą ir Lietuvos miestiečių klasę. 
Ne mažiau keista, kad buvo paskelbtas toks pat, o kartais netgi 
nuožmesnis, karas prieš nuo seno čia gyvenusią lietuvių tautą. 

Mūsų minėtas M. Romeris, neigdamas, kad Lietuvos atgi- 
mimas buvo Rusijos intrigos dalis, teisingai pažymi: „Lietuvos 
atgimimas ne tik nekilo iš valdžios intrigos, bet dar ir patyrė 
tam tikrų praradimų dėl istorinių Lenkijos ir Rusijos santykių 
raidos - vardan savo istorinio ryšio su Lenkų Tauta“*. Siekda- 
ma įsprausti lenkų tautą į etnografines ribas ir persekiodama 
bet kokių jos įtakų apraiškas buvusioje lietuvių ir lenkų Abiejų 
Tautų Respublikoje, rusų valdžia nusprendė kartu sutrukdyti 
plėtotis bet kuriam kitam nacionaliniam judėjimui. Todėl pa- 
rengiamasis Lietuvos atgimimo sąjūdis, prasidėjęs pirmoje 
XIX a. pusėje, dabar susidūrė su ryžtingu rusų valdžios pasi- 
priešinimu. Ji vis aktyviau vykdo rusifikavimo programą: per 
rusų mokyklas, vietinę administraciją, kurioje vietas gauna tik 
rusifikuoti, orientuoti į stačiatikybę žmonės ir rusų žemvaldžiai, 
diegiama visapusiška rusų įtakos sistema. Laisva pilietinė ini- 
ciatyva laikoma nusikaltimu, visuotinis švietimas sąmoningai 
stabdomas, jokia savivaldos forma, taip pat ir ūkinė, nesivysto 
reikiamai ir nevaržomai, bet kokios piliečių laisvės laikomos re- 
voliucine prabanga, žodžiu, bet kokia kultūrinė tautos kūryba 
draudžiama griežtai ir neginčijamai. 


* Ten pat, p. 43. 

Tačiau patį stipriausią smūgį patyrė lietuvių literatūra, kuri 
kiek anksčiau tapo tautinio atgimimo svertu. 1865 m. buvo 
uždrausta lietuvių spauda lotyniškaisiais lietuvių rašmenimis. 
Knygas lietuvių kalba buvo galima leisti tik rusiškaisiais rašme- 
lietuvių literatūrą rusų kultūros įtakai: rusiškieji rašmenys, kaip 
naiviai manė rusifikatoriai, turėjo padėti įtvirtinti rusų kultūros 
dominavimą Lietuvoje. Lietuvių tauta instinktyviai suprato, kuo 
grėsė rusų biurokratijos politika, ir surengė neregėtą obstrukci- 
ją. Lietuviškų knygų rusiškaisiais rašmenimis buvo paskelbta: 
nuo 1864 m. iki 1869 m. - 20, nuo 1870 m. iki 1874 m. - 3, nuo 
1875 m. iki 1879 m. - 3, ir nuo 1880 m. iki 1884 m. - tik viena 
knyga. 

Taip per dvidešimt metų buvo visiškai sunaikinta kultūrinė 
nacionalinė lietuvių tautos kūryba slegiant dar nematytai rusų 
biurokratinio absoliutizmo priespaudai. Dėl jo Lietuvoje prasi- 
dėjo kultūros sutemos. Galėjo atrodyti, kad Lietuvos atgimimas 
buvo sužlugdytas dar negimęs. Tačiau šiose kultūros sutemose 
užaugo pirmoji tautinės inteligentijos karta, kuri vien dėl savo 
vardo turėjo pakelti visuotinio tautinio atgimimo vėliavą. Kad 
ir kokios sunkios buvo visuomenės gyvenimo sąlygos, valstiečių 
išlaisvinimas, nors ir smarkiai pavėluotas, turėjo suvaidinti le- 
miamą vaidmenį tolesniame lietuvių tautos gyvenime. Baudžia- 
vos panaikinimas 186 - ? (Kaip čia yra, nesuprantu!) bei asme- 
ninės valstiečių laisvės pripažinimas buvo tas būtinas žingsnis, 
žengiant visuomeninės Lietuvos santvarkos demokratizavimo 
keliu, leidęs lietuvių prastuomenei viešosios kultūros formomis 
atskleisti vidinį tautinį savo turinį. Matant, kad Lietuvos gyve- 
nimą suspaudė geležiniai rusų priespaudos gniaužtai, galima 
tik stebėtis tautos dvasios ištvermingumu. Kai užaugo pirmoji 
laisva tautinių inteligentų karta, tuojau pat, beveik matematiniu 
tikslumu, ši dvasia ima reikštis ir beveik iškart įgauna galingo 
tautinio judėjimo formą. Toks posūkio taškas, kai pradedama 
skaičiuoti nauja Lietuvos atgimimo era, ir buvo 1883 m. 

Tais metais Ragainės mieste Prūsijos Lietuvoje pradedamas 
leisti mėnesinis žurnalas „Aušra“, skirtas Didžiajai Lietuvai. 


84 


Žurnalo sumanytojas ir leidėjas buvo daktaras Basanavičius, 
nuo to laiko tapęs idėjiniu tautinio atgimimo vadu. Į Rusijos 
Lietuvą „Aušra“ buvo gabenama kontrabanda ir ten buvo slap- 
tai platinama tarp jaunos lietuvių inteligentijos, dar stokojusios 
idėjinio bendrumo. Iš pradžių šį idėjinį vienijimą ir atliko jaunas 
patriotinis „Aušros“ romantizmas. Karšta meilė istorinei tautos 
praeičiai ir nacionalinėms tradicijoms, kuriomis išreiškiamas 
tautinis lietuvių individualumas, siekis sujungti šias tradicijas į 
tolesnę lietuvių tautos raidą - toks buvo „Aušros“ turinys. Sem- 
damasi įkvėpimo daugiausia iš patriotinio romantizmo, „Aušra“ 
vykdė savo veiklą klaidingai manydama, kad kultūrinis atgimi- 
mas įmanomas vien kultūrinės veiklos pagrindu, be politikos. 
Tačiau būtent čia „Lietuvos mylėtojų“ (taip vadino save inteli- 
gentija, susibūrusi aplink „Aušrą“) laukė didžiausias nusivyli- 
mas. Pats lietuvių tautiškumo atgimimas rusų valstybės teritori- 
joje jau buvo politinis faktas. Todėl nuo pat „Aušros“ atsiradimo 
visi Lietuvos kaimynai laikė atgimimą puoselėjančią jos veiklą 
politiniu reiškiniu. Lenkija įžvelgė tame Rusijos divide et impe- 
ra politikos, nukreiptos prieš jos kultūrinius laimėjimus, pada- 
rinį. Rusija įtarė Bismarko kėslus, o Vokietija, nepatenkinta tau- 
tinio judėjimo Prūsijos Lietuvoje sustiprėjimu, kaltino karingąjį 
panslavizmą. Po veiklaus „Aušros“ redaktoriaus d[aktaro] Šliu- 
po ištrėmimo iš Prūsijos „Lietuvos mylėtojų“ veiklą ištiko krizė 
ir 1886 m. „Aušros“ leidimą teko nutraukti. 

Pirmaisiais po „Aušros“ uždarymo metais lietuvių inteli- 
gentija išgyveno didelę idėjinę krizę, tačiau „Aušros“ reikšmė 
nė kiek nenublanksta. „Aušra“ praturtino Lietuvos tautinį 
judėjimą ilgiems metams. Jai idėjiškai remiant greta moksli- 
nės draugijos „Litauische literarische Gesellschaft“ (1879 m.) 
Prūsijos Lietuvoje atsirado tautinė mokslinė draugija „Biru- 
tė“ (1885 m.). Tuo pačiu metu pagausėja leidyba apskritai: jau 
1885 m. išėjo 12 lietuviškų periodinių leidinių, kasmet buvo 
leidžiami 7 sistemingi liaudies kalendoriai. 1886-1889 m. po 
„Aušros“ uždarymo buvo nesėkmingų bandymų suburti tauti- 
nę Lietuvos inteligentiją aplink kurį nors leidinį. Atgimstanti 
tauta turėjo vis aiškesnių visuomeninių ekonominių poreikių — 

tokių poreikių, kurių negalėjo patenkinti „Aušra“, besilaikan- 
ti apolitiškos tautinio romantizmo pozicijos. Iškilo būtinybė 
derinti kultūrinį atgimimą su visuomeniniais ekonominiais 
lietuvių tautos poreikiais, o ypač su didelės valstiečių masės, 
tik neseniai atsikračiusios baudžiavos ir formuojančios savo 
gyvenimą asmeninės laisvės pagrindais, poreikiais. Reikėjo 
atvirai pažvelgti į itin vargingą politinę tautos padėtį ir sufor- 
muluoti savo požiūrį į rusų absoliutizmo rusifikavimo poli- 
tiką. Tačiau kaip lengva buvo visiems „Lietuvos mylėtojams“ 
susiburti aplink „Aušrą“ grynai tautiniu pagrindu, lygiai taip 
pat sunku buvo visai tautai vienytis visuomeniniais ekonomi- 
niais ir politiniais pagrindais. 

Be to, augant atgimimo judėjimui ir stiprėjant katalikų dva- 
sininkų vaidmeniui jame, vis sunkiau buvo suderinti tautinius ir 
bažnytinius interesus. Todėl toliau besiplėtojant tautiniam Lie- 
tuvos atgimimui tautinė lietuvių inteligentija, viena vertus, vis 
labiau diferencijuojasi idėjiškai, kita vertus, siekia visapusiškai 
apimti liaudies masių interesus ir tapti tikruoju lietuvių tautos 
balsu. 1889 m. Prūsijos Lietuvoje pradedamas leisti literatūri- 
nis, politinis ir mokslinis mėnesinis žurnalas „Varpas“. Šis žur- 
nalas iš esmės atstovavo pasaulietiškajai lietuvių inteligentijos 
srovei, kuri įveikė ankstesnę krizę įgydama pozityvistinę pasau- 
lėžiūrą, nuostatą derinti kultūrinį darbą su socialine ekonomine 
ir politine veikla bei radikaliai opozicinį požiūrį į rusų valdžią. 
Nuo 1890 m. „Varpas“ leidžia mėnesinį žurnalą žemdirbiams 
„Ūkininkas“. Apskritai žurnalas „Varpas“ atstovavo krypčiai, 
kuri rėmėsi plačiomis valstiečių masėmis, todėl Lietuvoje turė- 
jo moralinį palaikymą. Tais pačiais 1890 m. taip pat Prūsijos 
Lietuvoje pradedamas leisti katalikų žurnalas „Apžvalga“. Šis 
žurnalas buvo katalikų dvasininkijos, dar nuo „Aušros“ laikų 
pabrėždavusios išskirtinę savo vietą lietuvių tautinio atgimimo 
judėjime, leidinys. Perdėtas pagoniškosios Lietuvos idealizavi- 
mas ne kartą trikdė lietuvių dvasininkiją, o Lietuvos atgimimo 
judėjimui dažnai tekdavo pasisakyti apskritai prieš Lietuvos 
katalikų dvasininkiją, buvusią nemenku polonizavimo įrankiu. 
Šios aplinkybės lėmė gana keblius santykius tarp pasaulietiškų- 

jų ir bažnytinių atgimimo atstovų, tuo labiau kad visuomeninio 
darbo sąlygos stūmė pasauliečius socialinio radikalizmo link, 
o bažnyčios atstovai visuomet buvo linkę laikytis nuosaikumo, 
Tačiau ir „Apžvalga“, ir „Varpas“ nuoširdžiai tarnavo valstie- 
čių interesams ir rėmėsi jais. Nuo „Varpo“ „Apžvalga“ iš esmės 
skyrėsi tuo, kad tautinius lietuvių interesus tapatino su katalikų 
bažnyčios interesais ir tautinį atgimimą suvokė tik per krikščio- 
niškąją kultūrą. Be to, „Aušra“ buvo pasyvaus pasipriešinimo ša- 
lininkė, o „Varpas“ propagavo aktyvią kovą su rusų absoliutizmu. 
1896 m. atsirado naujas katalikų dvasininkijos leidinys „Tėvynės 
Sargas“, kuris nuo 1897 m. pakeičia ir nustojusią gyvuoti „Apž- 
valgą“. „Tėvynės Sargas“ iš esmės perėmė „Apžvalgos“ pakraipą, 
savo tikslu laikydamas būti lietuvių tautos švietimo, tikėjimo ir 
kalbos sergėtoju. Be jau minėtų žurnalų, tuo metu atsirado kitų 
periodinių leidinių ir Prūsijos Lietuvoje, ir Amerikoje lietuvių 
kolonistų bendruomenėje, tačiau tautiniame lietuvių atgimime 
jie suvaidino antraeilį vaidmenį. Šios dvi kryptys - pasaulietiška 
(„Ukininkas“ ir „Varpas“) bei bažnytinė („Apžvalga“ ir „Tėvynės 
Sargas“) - ilgą laiką vienijo ir ugdė tautinę lietuvių inteligentiją 
bei švietė liaudies mases, kol vis stiprėjantis stichinis bažnytinės 
krypties judėjimas sukūrė naujas kultūrinio nacionalinio darbo 
sąlygas. Šį tautoje vykusį procesą verta aptarti kiek išsamiau. 

Kai skleidėsi ir brendo nacionalinė tautinės lietuvių inteli- 
gentijos savimonė, stiprėjo ir jos įtaka plačiosioms lietuvių tau- 
tos masėms. Nepaisant griežto rusų valdžios draudimo gabenti 
ir platinti lietuviškas knygas Rusijos Lietuvoje ~ tai buvo lai- 
koma politiniu nusikaltimu, - jų kontrabanda, augant leidybai 
Prūsijos Lietuvoje, vis didėjo ir tobulėjo, o liaudies švietimo 
stoką iš dalies kompensavo privati šviečiamoji veikla. Pirmoje 
XIX a. pusėje šviečiamoji liaudininkų veikla sužadino tautinio 
liaudies švietimo poreikį, tuo labiau kad išlaisvinus valstiečius 
atsirado nemažai konkrečių poreikių, kuriuos teko tenkinti ska- 
tinant liaudies iniciatyvą. 

Rusų valdžia, įsitikinusi, kad rusiškieji rašmenys neprigijo 
lietuvių literatūroje, nusprendė panaikinti Lietuvoje atgimi- 
mo veiklos, plėtotos užsienyje, vaisius represijomis. Lietuvių 

judėjimui augant ir pasiekus zenitą paskutinio XIX a. dešim- 
tmečio antroje pusėje jo persekiojimas stiprėjo. Tuo laikotarpiu 
rusų valdžia naudojo visas įmanomas priemones, kad nuslopin- 
tų nacionalinę lietuvių tautos savimonę ir persekiotų bet kokias 
savarankiškos veiklos apraiškas. Vietinei administracijai, teis- 
mui ir mokykliniam švietimui buvo keliamos didelės rusifikavi- 
mo užduotys. Administracija spaudė valsčių savivaldos įstaigas, 
versdama jas pripažinti ir platinti lietuviškus leidinius rusiškais 
rašmenimis. Rusų mokytojai turėjo atlikti tiesioginių tautos ru- 
sifikatorių vaidmenį, o kartu ir šnipinėjimo funkcijas. Vidurinė 
mokykla virto policijos padaliniu, turinčiu sekimo funkcijas. 
Gimnazijoje buvo draudžiama viskas, kas galėjo žadinti tautinę 
jaunimo savimonę, patyčios iš jo tautiškumo ir tikėjimo netu- 
rėjo ribų. Stačiatikių bažnyčių lankymas buvo viena iš mokykli- 
nių mokinių katalikų prievolių. Vidurinių mokyklų auklėtiniai 
negalėjo gyventi privačiuose butuose (nebent tik su tėvais arba 
artimiausiais giminaičiais), bet privalėjo apsistoti konviktuose. 
Ten kartu su mokymosi priežiūra buvo vykdomas ir rusinimas, 
kurį dažniausiai lydėjo dorovės nuopuolis. Tačiau valdžia są- 
moningai leido jaunimui demoralizuotis, siekdama jį surusinti 
lygiai taip pat, kaip neabejodama būtų galėjusi nugramzdinti 
lietuvių tautą į visišką tamsumą, siekdama panaikinti švietimą 
lietuvių kalba. Tuo tikslu 1892 m. buvo uždraustas privatus mo- 
kymas. Taip buvo tikimasi suduoti paskutinį smūgį lietuviška- 
jam švietimui. 

Tuo pat metu buvo persekiojamas ir katalikų tikėjimas, kurį 
išpažino lietuvių tautos dauguma. Buvo draudžiama viešai 
melstis, statyti bažnyčias, net statyti pakelės kryžius pagal lie- 
tuvių papročius ir taisyti senus. Dvasininkija patyrė visokeriopą 
priespaudą ir buvo griežtai baudžiama už bet kokias tautišku- 
mo apraiškas. 1894 m. (?) vienas religinio persekiojimo atvejis 
padarė tautos sąmonei ypač didelį įspūdį ir nuteikė ją dar prie- 
šiškiau rusų valdžios atžvilgiu. Tais metais Kražių miestelio ti- 
kintieji ryžosi ginti savo bažnyčią. Norėdami taikiai baigti ginčą 
dėl savo neginčytinų teisių lietuviai bandė įtikinti Kauno guber- 
natorių nesiimti jokių ryžtingų veiksmų, kol negaus atsakymo 

į savo peticiją rusų imperatoriui. Tačiau Kauno gubernatorius 
žymusis Klingenbergas (ar taip?) išsikvietė kazokus ir žiauriai 
susidorojo su beginkliais gyventojais. Kazokai daugelį sužalojo, 
kitus suvarė į artimiausią upę ir paskandino, o moteris išprie- 
vartavo. Kruvinas Kražių susidorojimas nepaprastai apkartino 
lietuvių sielas ir sužadino jų ryžtą kovoti su cariniu absoliutiz- 
mu iki galo. 

Sunku apsakyti visus smulkmeniškos biurokratinės pries- 
paudos, kuri tarsi šimtakojis jūrų polipas surakino visas Lietu- 
vos gyvenimo sritis ir spaudė ją mirties gniaužtuose, baisumus. 
Ši priespauda peržengė XIX a. ribą ir vyko jau mūsų XX a. dar 
taip neseniai, iki pat didžiojo karo pradžios. Taip apšviestaisiais 
mūsų laikais rusų valdžia atsidėkojo lietuviams už kilnią jų po- 
litiką XIII a. ir XIV a. užkariautose rusų žemėse. Tačiau jokia 
reakcija negalėjo numarinti tautinio lietuvių judėjimo. Lietu- 
vių atgimimo procesas - lietuvių liaudies kultūrinė evoliucija, 
vykusi demokratėjant visuomenei, - negalėjo sustoti būtent 
tada, kai Lietuvos valstietis, lietuvių tautiškumo pamatas, gavo 
asmeninę laisvę, o su ja ir žemės. Amžius pavergtas Lietuvos 
valstietis savo pečiais atlaiko naują tautinės vergijos formą, be 
to, žingsnis po žingsnio, nenuilsdamas lyg darbšti skruzdėlė, 
deda tautinės savo kultūros pagrindus. Jo nenuvilia nesėkmės 
ir rusų valdžios kuriamos kliūtys, ir jis tarsi voras audžia nau- 
ją kultūrinio darbo tinklą vietoje nuolat ardomo. Lietuvių 
liaudis, kaip ir anksčiau, slaptai mokosi uždrausto lietuvių 
rašto, daugelyje vietų kuriasi savišvietos būreliai, tenkinan- 
tys kultūrinius ir visuomeninius savo narių poreikius, visur 
didėja susidomėjimas užsienietiška lietuvių spauda, vis daž- 
niau nubunda liaudies iniciatyva visuomeninėje ekonominėje 
veikloje, tačiau svarbiausia, kad smarkiai sustiprėja sąmonin- 
gas opozicinis požiūris į politinio pobūdžio kliūtis kultūrinės 
nacionalinės raidos kelyje. Nuolatinės pasipriešinimo veiklos 
būtinumo suvokimas dar labiau išauga, kai 1896 m. kraštutinis 
kairysis inteligentijos flangas, susibūręs aplink „Varpą“, orga- 
nizuoja lietuvių socialdemokratų partiją ir pradeda energingą 
agitaciją. Artimiausias politinis šios partijos tikslas - sukurti 


89 


savarankišką federacinę respubliką iš vakarinių Rusijos impe- 
rijos tautų, viena kurių yra lietuviai. 

Kairiajam tautinės inteligentijos sparnui, susibūrusiam 
aplink „Varpą“, suformavus socialdemokratinę organizaciją, 
turinčią savo leidinį, likusi „Varpo“ inteligentija toliau diferen- 
cijavosi. Netrukus iš jos vėl susiformavo dvi srovės: radikalioji ir 
nuosaikioji. Viena buvo linkusi aktyviai kovoti dėl laisvos ir ne- 
priklausomos Lietuvos, kita — taikiai dirbti kultūriniame tauti- 
niame bare. Pirmojoje srovėje vyravo demokratinės nuotaikos, 
antrojoje - aiškiai nacionalistinės. Pirmoji srovė buvo stipresnė 
idėjiškai ir skaičiumi, tačiau būtent nacionalistinė pareikalavo iš 
jos kompromiso. Nusileisdamas šiai srovei, „Varpas“ greta žur- 
nalo „Ukininkas“ nuo 1901 m. iki 1903 m. leido „Naujienas“, 
kurios turėjo atlikti tik taikų kultūrinį darbą. Kompromiso su 
nacionalistine srove neišvengiamybė tapo akivaizdi 1902 m., 
kai idėjiniai „Varpo“ šalininkai nusprendė susijungti į Lietuvos 
demokratinę partiją, turinčią radikalią programą. Nors radika- 
lūs demokratai turėjo aiškią persvarą, partijai nepavyko visiškai 
susiformuoti dėl tų nesutarimų, kuriuos sukėlė nacionalistinės 
pakraipos „Varpo“ šalininkų grupė. Vėliau jie sudarė atskirą 
nacionaldemokratų partiją. Verta paminėti, kad tuo partinės 
diferenciacijos laikotarpiu sąmoningoji katalikiška lietuvių in- 
teligentijos dalis ketino kurti stiprią ir stambią Lietuvos krikš- 
čionių demokratų partiją. 

Taigi jau didžiausių valdžios represijų metu Lietuvoje nusi- 
stovėjo idėjinių srovių grupė, kurioje vienos lietuviškos parti- 
jos buvo jau beveik visai susiformavusios, o kitos tik pradėjo 
formuotis. Tačiau netrukus stichinis tautinis judėjimas ne tik 
pagreitino lietuviškų partijų formavimąsi, bet net dėl <neįsk.> 
bendros politinės Rusijos konjunktūros sukūrė palankesnes 
tautinės jų veiklos sąlygas. Jau pirmais šio šimtmečio metais 
rusų valdžia pamatė, kad represinės jos pastangos sunaikinti 
tautinį Lietuvos atgimimą bevaisės. Nepaisant represijų, nepai- 
sant netgi Prūsijos policijos bendradarbiavimo su Rusijos val- 
džia persekiojant lietuvių raštiją, ji vis gausėjo ir plito po visą 
Lietuvą. Dar prieš prasidedant Rusijos-Japonijos karui Vilniaus 

generalgubernatorius, o vėliau palyginti liberalus vidaus reikalų 
ministras kunigaikštis Sviatopolkas-Mirskis slaptoje ataskaitoje 
vadovybei pripažino: „Jeigu lietuvių spaudos klausimas pasiliks 
vyresnybės permainomas po senovei, tai aš tvirtai tikiu, jog ilgai- 
niui visa tauta gali teip subrusti, kad pati vyresnybė turės nemažai 
vargo... Mums reikia leisti lietuviams jųjų lotyniškai lietuviškasias 
raides dėlto, juog nėkokia galybė negal suturėti vis kaskart dides- 
nio lietuviškų knygų platinimos“* (M. Römer, str. 320). 

Rusų biurokratija jautė būtinybę pakeisti nesėkmingą savo 
taktiką. Ji tik laukė tinkamos progos. Greitai proga pasitaikė, 
bet jos reikšmė visai imperijai nepaprastai viršijo kuklius trum- 
paregės rusų biurokratijos lūkesčius. 1904 m. prasidėjo Rusijai 
nesėkmingas Rusijos-Japonijos karas. Jau seniai brendęs masių 
nepasitenkinimas rusų absoliutizmu tapo aiškiai matomas. Kad 
išsaugotų imperijos gyventojų pritarimą nepopuliariam karui, 
nepatenkintoms gyventojų grupėms rusų valdžia pradėjo daryti 
nedidelių nuolaidų. Viena tokių nuolaidų buvo lietuviams su- 
grąžinta prigimtinė teisė leisti knygas ir periodinius leidinius 
lotyniškaisiais lietuvių rašmenimis. Tais pačiais 1904 m. šiek 
tiek susilpnėjo nacionalinės konfesinės represijos apskritai. Ta- 
čiau kitais metais, po didžiojo rusų pralaimėjimo Rytuose, rusų 
absoliutizmas buvo priverstas nusileisti dar labiau. Bendra pa- 
dėtis imperijoje paskatino paskelbti 1905 m. spalio 17 d. kons- 
titucinį manifestą. Tuo pačiu metu Lietuvoje plinta nacionalinis 
politinis judėjimas, kurį metų pabaigoje vainikavo nacionalinis 
ir politinis Lietuvos apsisprendimas, paskelbtas vadinamojo 
Seimo Lietuvos sostinėje Vilniuje. 

Šis delegatų Seimas įvyko štai kokiomis aplinkybėmis. Kai 
revoliucinis politinis judėjimas Rusijoje sudrebino biurokratinę 
santvarką ir ši dėl neįprastos padėties ėmė prarasti pusiausvyrą, 
Lietuvos valsčių sueigos pradėjo energingą veiklą. Iš pradžių ši 
veikla neperžengė sueiginių nutarimų ir agitavimo už valdymo 
ir mokymo įstaigų nacionalizavimą, tačiau 1905 m. spalį ji išau- 
ga įaktyvų rusų valsčių valdininkų ir liaudies mokytojų boikotą. 


* Ten pat, p. 187. [Varpas, 4-5, 1903 m.) 

Netrukus beveik visos valsčių tarybos buvo liaudies savivaldos 
rankose. Dabar ant rusų tvarkos griuvėsių teko kurti naciona- 
linį valdymą. Šiomis aplinkybėmis dalis lietuvių inteligentijos 
sumano sušaukti liaudies atstovų ir dirbančių inteligentų suva- 
žiavimą. Tarp suvažiavimo iniciatorių svarbią vietą vėl užima 
daktaras Basanavičius, idėjinis Lietuvos atgimimo tėvas. Suva- 
žiavimas įvyko Vilniuje lapkričio 21-22 d. gausiai dalyvaujant 
liaudies delegatams ir dirbančių inteligentų atstovams. Pirmą 
kartą po sunkių tautos išbandymų čia buvo išreikšta organizuo- 
ta tautos - natūralios savo šalies, naujos atgimusios Lietuvos šei- 
mininkės - valia. Suvažiavime masiškai dalyvavo visos partinės 
lietuvių inteligentijos srovės, kurių mažiausiai apsisprendusios 
vien dėl paties visuotinio suvažiavimo apsisprendė ir netrukus 
pagal galimybes susibūrė į organizuotas grupes. Susikūrė dvi 
profesinės politinės sąjungos - valstiečių sąjunga ir lietuvių mo- 
kytojų sąjunga, kurios suvaidino svarbų vaidmenį formuojant 
lietuvių tautos savimonę. 

Tokiomis aplinkybėmis visuotinis Lietuvos suvažiavimas Vil- 
niuje tarp aktualiausių reikalavimų Rusijos valdžiai iškėlė reika- 
lavimą suteikti Lietuvai plačią autonomiją užtikrinant naciona- 
lines lietuvių tautos teises. Tuo metu ir tomis aplinkybėmis šis 
reikalavimas reiškė politinį atgimusios Lietuvos apsisprendimą. 
Kitą dieną po suvažiavimo aukščiausia vietinė valdžia pranešė 
Lietuvos gyventojams apie potvarkį, kuris iš esmės patenkino 
lietuvių reikalavimus dėl lietuvių kalbos pradinėje mokykloje ir 
didesnės vietinės valsčių savivaldos nepriklausomybės nuo rusų 
biurokratijos. Todėl galima daryti išvadą, kad Vilniaus lietuvių 
delegatų suvažiavimas padarė savo darbą. 

Tačiau dėl bendros politinės konjunktūros revoliucinis ju- 
dėjimas Rusijoje vėliau nuslopo. Vyriausybės nuolaidų laikotar- 
pi pakeitė biurokratinė reakcija, o paskui ir žiaurios represijos. 
Lietuvai taip pat teko brangiai sumokėti už laisvės siekimą. Bet 
ir visoje Rusijoje, ir Lietuvoje jau buvo neįmanoma atimti visa 
to, kas kruvinu liaudies prakaitu buvo iškovota. Biurokratija ap- 
karpė spalio 17 d. manifesto, skelbusio konstitucinę santvarką 
Rusijoje, nuostatas kiek tik įmanoma, tačiau vienaip ar kitaip 

šis manifestas tapo Rusijos konstitucionalizmo, plitusio taip pat 
ir į Lietuvą, pradžia. Todėl 1905 m. Lietuvoje prasideda nauja 
kultūrinės nacionalinės raidos era, kurią galima skaičiuoti net 
nuo 1904 m., kai po 40 draudimo metų buvo atgauta lietuvių 
_ spauda. Nuo šio momento kultūrinis nacionalinis lietuvių ju- 
dėjimas, tarsi išsiveržęs į laisvę požeminis upelis, liejosi platus 
ir sraunus. 

Nuo lietuvių spaudos atgavimo ir minimalių nacionalinių 
politinių teisių lietuviams suteikimo iki karo pradžios praėjo 
vos dešimt metų. Ką vienas dešimtmetis reiškia tautos gyveni- 
mui? Tačiau būtent per šį dešimtmetį lietuviai atliko milžiniš- 
ką kultūrinį nacionalinį darbą. Prieš septynis amžius menkai 
kaimynų pažįstami pagonys lietuviai išėjo iš savo miškų ir ties 
Vakarų ir Rytų Europos riba sukūrė didingą valstybę. Dabar 
kaimynų nuostabai lietuviai, ilgai gyvenę beteisėje tamsumoje 
ir neturėję galimybės veikti, ne mažiau energingai rodo savitos 
tautinės kultūros užuomazgas ir įgyvendina jas visais tautinio 
gyvenimo aspektais. Amžius kaupta potenciali dvasinė energija 
per dešimtmečius turi sukurti tai, ką kitos tautos kūrė per am- 
žius. Be to, atskiros talentingos asmenybės, tapusios svetimos 
kultūros darbuotojais, buriasi dabar prie tautinio židinio ir at- 
sineša kultūrinį įdirbį, perleistą per lietuviškojo individualumo 
prizmę. 

Per dešimt pastarųjų metų lietuviai išėjo politinės veiklos 
mokyklą šalies viduje, per savo atstovus dalyvaudami naujame 
Rusijos parlamente, vykdo energingą ekonominę visuomeninę 
veiklą keldami materialinę šalies gerovę ir vaduodami ją nuo 
priklausomybės bei drąsiai ir sėkmingai bando savo jėgas kul- 
tūrinės kūrybos bare. Kuriama lietuvių pradinė mokykla, kovo- 
jama dėl tautinės vidurinės mokyklos ir žengiami pirmi žings- 
niai organizuojant ją bei lietuvių universitetą Vilniuje, plečiasi 
periodinių leidinių ir mokslinės bei grožinės literatūros leidyba, 
pradėta kurti nacionalinį teatrą ir muziką. Grožinė literatūra 
sparčiai gausėja ir tobulėja, Organizuojama menų draugija, kas- 
met Vilniuje rengianti meno parodas. Kuriama mokslinė draugi- 
ja, kasmet taip pat Vilniuje rengianti mokslinius suvažiavimus. 

Kuriami projektai steigti tautinius namus didžiuosiuose Lie- 
tuvos miestuose ir telkti juose įvairialypį kultūrinį nacionalinį 
lietuvių gyvenimą. Kaune tokie liaudies namai buvo pastatyti 
dar prieš karą, Vilniuje buvo tik ketinama pradėti tokių namų 
statybas. Mes kalbame tik apie kultūrinio nacionalinio lietuvių 
gyvenimo įvairovę pastaruoju palyginti laisvu dešimtmečiu, 
nenagrinėdami jo turinio, nes tai galėtų būti atskiros studijos 
tikslas. 

Čia verta pridurti, kad, mūsų manymu, dėl tautinio lietu- 
vių temperamento, dėl Lietuvos padėties ties Rytų ir Vakarų 
Europos riba bei tolygaus Rytų ir Vakarų kultūrų dalyvavimo 
Lietuvos istorijoje tautinė lietuvių kultūra formuojasi kaip or- 
ganiška Rytų ir Vakarų pasaulių sintezė. Lietuvos likimas iškėlė 
visiškai savitą nacionalinį tikslą sujungti dvi skirtingas pasaulio 
kultūrų kryptis į individualias savosios kultūros formas. Šis sa- 
vitas tikslas visiškai atitinka savitą istorinę Lietuvių tautos raidą. 
Netolimoje ateityje šią raidą turi užbaigti visiškas nacionalinis 
apsisprendimas nacionalinės ekonominės ir politinės laisvės 
pavidalu. Dabartinis didysis tautų karas, tvirtu visos tautos įsiti- 
kinimu, kad ir kokia būtų jo baigtis, turi tik priartinti šio apsis- 
prendimo akimirką. Nors visa Lietuvos teritorija tapo žiauraus 
Vokietijos ir Rusijos karo lauku, kultūrinis nacionalinis lietuvių 
darbas pristabdytas ir smarkiai sutrikdytas, o šimtai tūkstančių 
lietuvių buvo priverstinai iškeldinti į Rusijos gilumą, lietuviai 
nė akimirkai neprarado vilties bei tvirto ryžto išeiti iš šio naujo 
išbandymo ne tik nesužlugus, bet dar labiau sutvirtėjus kovo- 
jant dėl savo nacionalinių teisių. Dar karo metu lietuvių tauta 
mobilizavo visas kultūrines jėgas, kad, viena vertus, išsaugotų 
tremtinių į Rusiją tautiškumą, o kita vertus, apsaugotų nuo iš- 
nykimo Lietuvos gyventojus, išgyvenančius karo žiaurumą. 

Šią sunkią tautinės nelaimės akimirką lietuviai įdėmiai stebi 
didįjį tautų karą ir tikisi, kad ateityje engiamų tautų teisės bus 
pripažintos. Jau ne pirmą kartą didžiųjų tautų gyvenimo ritmas 
atsiliepia tautiniam Lietuvos gyvenimui. XVI a. religinė refor- 
macija Vokietijoje sukūrė Lietuvoje religinę lietuvių literatūrą. 
Didžioji Prancūzijos revoliucija pirmoje XIX a. pusėje paskati- 

no Lietuvos visuomenės demokratizavimą, dėl kurio susikūrė 
tautinė lietuvių literatūra. 1905 m. politinė Rusijos revoliucija 
padėjo Lietuvai iškovoti pirmąsias politines teises. Dabar lietu- 
vių tauta siekia tarptautinio tautinės nepriklausomybės pripa- 
žinimo tarp kitų apsišvietusių tautų. Jei tikroji kultūrinė tautos 
vertė bei nacionalinis jos veidas yra ne tautos narių skaičius, ne 
išorinė šlovė ar kiekybiniai kultūros požymiai, o vidinė tautinio 
turinio kokybė, tai lietuvių tauta, turėjusi kankinių istoriją, gali 
oriai žvelgti į pačias pažangiausias pasaulio tautas. 


V. EKONOMINIS LIETUVOS GYVENIMAS 


1) Teorinėje šios studijos dalyje minėjome, kad materialinė 
tautos gerovė priklauso nuo trijų pagrindinių veiksnių: gamti- 
nių šalies turtų, bendros liaudies darbo apimties ir ekonominės 
politinės konjunktūros. Gali būti, kad pirmųjų dviejų veiks- 
nių - gamtinių turtų ir liaudies darbo - visiškai pakanka eko- 
nominei tautos gerovei sukurti, o konjunktūra griauna šių dvie- 
jų veiksnių sąjungos rezultatą bei priverčia tautą sunkiai kovoti 
dėl būvio. Tokia yra Lietuvos padėtis nuo to laiko, kai ji pateko į 
Rusijos valdžią bei atsidūrė beteisė tarp dviejų konkuruojančių 
tautų - rusų ir vokiečių - girnų. 

Lietuvos pavyzdys įtikinamai parodo, kokia ekonominė ne- 
teisybė gali ištikti silpnesnes tautas, nevaržomai besigrumiant 
stipresnėms. Neribotos laisvos tautų konkurencijos principo 
turi būti atsisakyta taip pat, kaip pažangus pasaulis jau atsisakė 
neribotos laisvos konkurencijos tarp atskirų visuomenės narių. 
Abiem atvejais nuoseklus šio principo įgyvendinimas iš esmės 
reiškia stipriojo teisių užtikrinimą ir faktinį silpnesniųjų betei- 
siškumą. Todėl turi būti pripažinta aukščiausioji visuotinė ir 
atskirų visuomenės narių, ir tautų teisė į laisvę nuo ekonominio 
išnaudojimo. Šios prigimtinės teisės požiūriu mes ir nagrinė- 
sime ekonominį Lietuvos gyvenimą rusų valdžios laikotarpiu. 
Mes tik šiek tiek paminėsime istorines ekonominių santykių 
aplinkybes ir kalbėsime apie Lietuvą ne kaip apie Lietuvos vals- 
tybę istorinėje jos teritorijoje, bet kaip apie etnografinę buvu- 
sios Lietuvos Didžiosios Kunigaikštystės teritoriją. 

2) Didžioji šiuolaikinės Lietuvos dalis priklauso teritori- 
jai tarp dviejų stambių upių - Nemuno ir Vakarų Dvinos. O 
etnografinė Lietuva telpa į keturkampį, kurio kampai yra Kio- 
nigsbergas, Ryga, Daugpilis ir Gardinas. Ši teritorija, šiaurės va- 
karuose ribojama Vakarų Dvinos, pietvakariuose pažymėta Ne- 
muno, o vakaruose apribota Baltijos jūros, yra iš esmės vientisa 
ir uždara. Jos dirvožemis ir klimatas yra gana vienodi, įvairovė 
atsiranda už šio keturkampio ribų. Iš to kyla šalies gyvūnijos ir 
augmenijos, o todėl ir žemdirbystės bei gyvulininkystės, įvairo- 
vės nebuvimas. 

Krašto reljefas yra beveik visiška lyguma, kurią kiek paj- 
vairina aukštumos palei upių ir jūros krantą. Šios aukštumos 
nėra uolingos ar itin didelės. Visą vidinę šalies teritoriją raižo 
daugybė smulkių upių, tekančių į Nemuną ir Baltijos jūrą. Iš- 
orinius krašto ypatumus papildo gana gausūs ežerai ir miš- 
kai. Šalies dirvožemį suformavo ledynų judėjimas iš šiaurės ir 
šiaurės vakarų nuo Baltijos jūros. Šį ledynų judėjimą iki šiol 
žymi visur likusios granito uolienos ir kitų akmenų nuolau- 
žos. Lietuvos moreną daugiausia sudaro devono molis ir tos 
pačios epochos smėlis. Tik retkarčiais pasitaiko silūro kreidos 
(NB: reikia patikrinti iš „Vairo“ - rašau iš atminties). Šie ele- 
mentai kartu su vėlesnėmis organinėmis nuosėdomis sudaro 
dabartinės Lietuvos dirvožemį. Šis dirvožemis yra ne toks der- 
lingas kaip juodžemis, kuriam nereikia intensyvios priežiūros, 
ir ne toks našus kaip intensyviai dirbamas geltonžemis (miš- 
kas), tačiau duoda šeimininkui pakankamą derlių už nuolatinį 
įtemptą darbą. Galima teigti, kad vidutinis Lietuvos dirvože- 
mio derlingumas yra pakankamas, o šalies šiaurės vakaruo- 
se, Žemaitijoje, dirvožemio derlingumas yra netgi didesnis 
nei vidutinis. Kraštas gana skurdus mineralų. Daugelyje vietų 
pastebimi geležies rūdos klodai, tačiau pagal visus požymius 
jie nėra nors kiek reikšmingi. Didesni yra gipso klodai Žemai- 
tijoje ir gintaro atsargos pajūryje, ypač Prūsijos Lietuvoje. Jei 
pridėtume dar kelis mineralinio vandens šaltinius (pvz., Drus- 
kininkai), tai būtų beveik viskas, kas iki šiol yra atrasta, tačiau 
dar nepanaudota iš Lietuvos mineralų pasaulio. 

Lietuvos klimatas yra vidutinis, veikiamas jūros. Žiemos čia 
nėra itin atšiaurios, o vasaros retai būna karštos ir sausos. Kritu- 
lių gana daug ir jie pasiskirsto tolygiai per visus metus. Vidutinė 
metų temperatūra yra maždaug 5* C aukščiau nulio. Geogra- 
finė Lietuvos padėtis yra gana palanki. Šalis turi pakankamai 
natūralių vandens kelių patogiai susisiekimo sistemai sukurti 
bei viena savo puse išeina į jūrą. Tiesa, ši jūra dėl savo padė- 
ties neturi didelės reikšmės prekybai bei politikai, lygiai kaip ir 
Lietuvos pajūris nėra itin patogus didelei prekybos apyvartai. 
Tačiau bendra šalies padėtis yra pakankamai gera. 

3) Sudėtingos vidinės geografinės Lietuvos sąlygos bei santy- 
kinė geografinė jos padėtis leidžia daryti išvadą apie bendrą eko- 
nominio Lietuvos gyvenimo kryptį, formuojamą gamtinių šalies 
ypatumų. Aišku, kad dėl natūralių priežasčių šalies liaudies ūkyje 
turi vyrauti žemdirbystė ir glaudžiausiai su ja susijusios ūkinin- 
kavimo šakos. Šis vienos ekonominio gyvenimo srities vyravimas 
vienpusiškai plėtoja liaudies ūkį ir daro ekonominį šalies gyve- 
. nimą priklausomą nuo kitų šalių ekonominių interesų. O tai sil- 
pnesnei šaliai, kokia yra Lietuva lyginant su kaimynais, nežada 
nieko paguodžiančio. Vienpusę ūkinio Lietuvos gyvenimo plė- 
trą galėtų kiek paveikti ekonominė valstybės politika, jei istori- 
nės Lietuvos valstybės gyvavimo sąlygos ketvirtuoju jos istorijos 
laikotarpiu, o vėliau beteisė jos padėtis Rusijos valstybėje nebūtų 
suformavusios itin nepalankios politinės ekonominės Lietuvos 
konjunktūros. Iš pradžių šią konjunktūrą daugiausia lėmė vidinės 
socialinės politinės Lietuvos sąlygos, o vėliau - išoriniai politiniai 
ekonominiai stipriųjų kaimyninių tautų santykiai. Konjunktūra 
visiškai nulėmė ūkinį Lietuvos gyvenimą ir nugramzdino ją į tą 
sunkią padėtį, kurioje ji liko visą XIX a. iki pat dabartinio karo 
pradžios, todėl būtų teisinga pirma bendrais bruožais parodyti 
Lietuvos padėties ypatumus, o tada pradėti nuosekliai nagrinėti 
tris pagrindines ekonominio gyvenimo sritis - žemdirbystę, pra- 
monę ir prekybą - bei parodyti, kaip liaudies darbas šiose srityse 
sąveikauja su politine ekonomine konjunktūra. 

4) Jau pirmuoju savo istorinio gyvenimo laikotarpiu lietuviai 
buvo įgudę žemdirbiai, nors žemdirbystė nebuvo vienintelis ir 

netgi pagrindinis jų užsiėmimas. Žemė buvo dirbama greta gy- 
vulininkystės, medžioklės, žūklės ir drevininkystės. Tačiau jau 
tada žemdirbystė buvo gana paplitusi. Tai įrodo istorinės kro- 
nikos, ne kartą mininčios dideles grūdų atsargas, rastas žygių 
į lietuvių genčių žemes metu. Susikūrus Lietuvos valstybei ir 
praplatėjus jos riboms, didieji Lietuvos kunigaikščiai pradeda 
kreipti dėmesį į prekybos bei pramonės plėtrą Lietuvoje. Ska- 
tinamas miestų vystymasis, kviečiami užsieniečiai meistrai, 
miestams suteikiama Magdeburgo teisės. Jau antruoju Lietuvos 
istorijos laikotarpiu didieji kunigaikščiai pasirašo prekybos su- 
tartis ir sąmoningai skatina visapusišką ūkinio šalies gyvenimo 
raidą: pirmasis didysis kunigaikštis Mindaugas sudaro sutartį 
su Ryga, Gediminas palaikė Hanzos sąjungą, o jo sūnus Kęstutis 
netgi sudarė prekybinę sutartį su Anglija. Antrojo laikotarpio 
pabaigoje Lietuva, išsidriekusi nuo Baltijos iki Juodosios jūros, 
atsidūrė palankioje padėtyje, nes Baltijos jūros krantas tuo metu 
buvo gyvos Vokietijos miestų Hanzos sąjungos veiklos vieta, o 
Juodąja jūra ėjo didysis prekybos kelias iš Azijos į Europą. To 
meto Lietuva sugebėjo įsilieti į šias dvi pasaulinės prekybos 
kryptis ir dėl išmintingos savo kunigaikščių politikos pradėjo 
sparčiai vystytis ir ekonomiškai turtėti. 

Ši ekonominio šalies gyvenimo plėtra tęsiasi dar visą trečią 
Lietuvos istorijos laikotarpį prie Jogailaičių, nors šio laikotarpio 
pabaigoje pasaulinės prekybos kryptys radikaliai keičiasi. Kai 
turkai užkariavo Konstantinopolį ir buvo atrasta Amerika bei 
naujas didysis vandens kelias, tranzitinė prekyba per Juodąją 
jūrą nunyksta, tačiau smarkiai pagyvėja prekyba prie Baltijos 
jūros krantų. Beje, maždaug tuo metu Lietuva praranda siaurą 
Juodosios jūros kranto juostą, bet prijungus Livoniją ji geriau 
ir plačiau įsitvirtina Baltijos krante, valdydama jį nuo Kionigs- 
bergo iki Rygos ir dar toliau į abi puses (?). Jogailaičiai, tęsda- 
mi šlovingas pirmųjų didžiųjų Lietuvos kunigaikščių tradicijas, 
plėtoja įvairiapusę ekonominę politiką ir skatina tolygią žem- 
dirbystės, prekybos ir pramonės raidą. Žemdirbystė sėkmingai 
vystosi plūstelėjus į Europą tauriesiems metalams ir dėl padidė- 
jusios paklausos išaugus žemdirbystės produktų kainoms. Dėl 

to sparčiai auga materialinė šlėktos, priklausančios daugiausiai 
žemvaldžių klasei, gerovė. 

Tuo pat metu auga ir miestai, palaikomi didžiųjų kunigaikš- 
čių ir gaunantys iš jų teises ir privilegijas. Lietuvos miestai šiuo 
laikotarpiu klesti labiau nei Lenkijos miestai, kurie tuo metu 
jau patyrė šlėktos viešpatavimo pasekmes. Tačiau ekonominio 
gyvenimo paveikslas smarkiai pasikeičia ir Lietuvoje, politinei 
valdžiai perėjus vien į šlėktos rankas. Ketvirtasis Lietuvos istori- 
jos laikotarpis, tapęs likvidaciniu Lietuvos valstybės laikotarpiu, 
taip pat buvo Lietuvos miestų nykimo periodas. Šlėkta, pamu- 
si valdžią Lietuvoje palaikant lenkams, nenorėjo dalintis ja su 
miestiečių luomu. Ji visomis priemonėmis siekė neleisti mies- 
tiečiams daryti įtaką valstybės reikalams, riboti miestų teises 
ir privilegijas ir galiausiai išsiugdė išdidų požiūrį į miestelėnų 
luomą ir užsiėmimus. 

Aukščiausioji valstybės valdžia, būdama visiškai priklauso- 
ma nuo laisvojo šlėktos luomo ir todėl perėmusi jos požiūrį į 
miestus ir miestų luomus, ketvirtuoju laikotarpiu neparodė 
nei deramo rūpestingumo, nei teisingo miestų reikšmės šalies 
pramonei bei prekybai supratimo. Todėl šiuo laikotarpiu mies- 
tai pradeda nuosekliai smukti, o kai prie to prisideda išorinės 
negandos (karas su Švedija, religiniai persekiojimai), išny- 
kus turtams, sugriūva pramonė ir prekyba. XVIII a. viduryje 
dauguma Lietuvos miestų buvo taip nuskurdę ir nužeminti, 
jog „nebeturėjo jėgų priešintis 1776 m. konstitucijai, kuri vie- 
nu plunksnos brūkštelėjimu panaikino Magdeburgo teisę 150 
mažų miestelių (neminint sostinių ir didžiųjų miestų), atidavė 
juos visiškai seniūnų valdžiai ir teismui, kad tie juos sunaikin- 
tų iki galo“ (Obraz Litwy pod względem jej cywilizacji. Częsč. 
II, str. 150-151, J. Jaroszewicz. Wilno, 1844) „Jie jau neturėjo 
galios sustabdyti sprendimo 1776 metų Konstitucijos, kuri, vie- 
nu plunksnos brūkštelėjimu panaikinusi Magdeburgo teisę 150 
miestelių (išskyrus sostines ir didžiuosius miestus), galutinai 
atidavė juos seniūnų valdžiai ir teismams, kad būtų sunaikinti 
iki galo.“ Kaip matome, tie patys veiksniai, kurie skatino lietu- 
vių tautos vientisumo irimą ir lėmė Lietuvos valstybės sunai- 

kinimą, tapo pagrindiniu viso ekonominio Lietuvos gyvenimo 
plėtros, įmanomos dėl šalies gamtinių ypatumų ir geografinės 
padėties, stabdžiu. Vėliau šalies prekyboje ir pramonėje išskirti- 
nį vaidmenį pradeda vaidinti žydai, kurie vieninteliai gyvenimo 
priversti galėjo atlaikyti visus miestų gyvenimo sunkumus ir, 
kovojant dėl būvio, susikurti iš miestietiškų užsiėmimų išskir- 
tinę atramą. 

5) Taip dėl vidinės socialinės politinės konjunktūros jau nuo 
pat pradžių Lietuvoje buvo pristabdyta kiek didesnė pramonės 
ir prekybos plėtra, ir tai įvyko prieš pat prasidedant seniai bren- 
dusio kapitalizmo epochai visoje Vakarų Europoje. Turėdama 
tokį liūdną ekonominį palikimą XVIII a. pabaigoje Lietuva pe- 
rėjo į Rusijos valdžią. Nuo to laiko ekonominis Lietuvos gyve- 
nimas tapo dar sunkesnis, bet jau ne tiek dėl vidinės, kiek dėl 
išorinės politinės ekonominės konjunktūros, kurią kūrė dviejų 
kaimyninių tautų - rusų ir vokiečių - santykiai ir konkuren- 
cija. Beteisės tautos tarp dviejų stiprių kaimynų padėtis buvo 
ypatinga jau todėl, kad Rusija ir Vokietija iki tol buvo dvi šalys, 
einančios visiškai priešingomis ekonominio gyvenimo krypti- 
mis. Pakaktų paminėti, kad Vokietijos miestų gyventojai sudaro 
54 proc., o Rusijos miestiečių yra vos 13 proc. visų gyventojų, 
kad įsitikintume, jog šių dviejų šalių ekonominė kultūra yra vi- 
siškai skirtinga. Šio skirtumo esmė yra ta, kad Rusija iki šiol yra 
labiau žemdirbystės šalis, o Vokietija - gerai išvystytos pramo- 
nės ir prekybos šalis. Tačiau pirmiausia žemdirbystės šalis yra ir 
Lietuva, kurioje miestiečiai sudaro net mažesnį visų gyventojų 
nuošimtį nei Rusijoje - vos 11 proc. Taigi Lietuva ir etnografinė 
Rusija, būdamos žemdirbystės šalys, pasižymi vienodomis, bet 
ne bendromis ekonominio gyvenimo tendencijomis, todėl tarp 
jų natūraliai turėjo kilti konkurencija. Nesunku atspėti, kam 
buvo lemta laimėti šias nelygias varžybas. Lietuva buvo tik be- 
teisė Rusijos provincija, svetima jai etnografiškai, todėl Rusijos 
valdžia, vadovaudamasi stipresniojo teise, visada turėjo galimy- 
bę netrukdoma vykdyti ekonominę politiką centrinės Rusijos 
naudai. Ši politika buvo įgyvendinama visomis įmanomomis 
priemonėmis, nes pavaldi Rusijos valdžiai Lietuva neturėjo jokių 

teisių rusų absoliutizmo atžvilgiu, o tas nesijautė turįs įsiparei- 
gojimų užkariautam kraštui. Vidinės rusų ekonominės politikos 
pavyzdys galėtų būti tokio geležinkelių tarifo įvedimas, dėl ku- 
rio Lietuvos miestai buvo pilni duonos iš Rusijos stepių guber- 
nijų, o lietuviški grūdai, auginami intensyvesnio ūkininkavimo 
sąlygomis, turėjo už grašius keliauti į užsienį mokant visiškai 
nepalankius mokesčius. 

Ekonominė Rusijos ir Vokietijos konkurencija atsiliepė 
Lietuvai tuo sunkiau, kuo silpnesnė darėsi Rusija. Jau minėtas 
duonos prekybos pavyzdys rodo, kad nepalankios Rusijos ir 
Vokietijos ekonominių santykių aplinkybės pirmiausia ir la- 
biausiai atsiliepdavo Lietuvos ekonomikai, viena vertus, todėl, 
kad Rusijos protegavimo politika buvo palanki etnografinei 
Rusijai kitataučių paribių, kuriems priklausė ir Lietuva, sąskai- 
ta, kita vertus, todėl, kad Lietuva, šalis, gyvenanti beveik vien 
iš žemdirbystės ir besiribojanti su pramonine Vokietija, buvo 
labiausiai suinteresuota sukurti teisingus prekybos santykius 
su ja. Susidarė tokia padėtis, kad lietuvis buvo priverstas pigiai 
parduoti žemės ūkio produktus į užsienį ir brangiai mokėti už 
atvežamas iš ten prekes (ypač už žemės dirbimo mašinas), tik 
pirmu atveju didelius mokesčius mokėjo vokiečiams, o antru - 
rusams. Tokios išorinės aplinkybės vertė lietuvį žemdirbį pagal 
galimybes laikytis natūralaus ūkio, o todėl neleido jam taikyti 
intensyvesnės žemdirbystės. Dėl to įdėmiai žvelgiant į ekono- 
minį Lietuvos gyvenimą negalima nepastebėti, kad nusistovė- 
jusios šio gyvenimo formos jau seniai neatitinka tos vidinės 
lietuvių tautos brandos, kuriai reikštis trukdė išorinės politinės 
beteisio gyvenimo sąlygos. 

Iš visa to matyti, kad ir ekonomine prasme Lietuvos gyveni- 
mas apsisuko tokiu pat uždaru ratu kaip ir Lietuvos valstybin- 
gumas. Ekonomiškai Lietuva klestėjo ir vystėsi tol, kol turėjo 
savarankišką valstybingumą. Vos tik Lietuvos valstybingumą 
faktiškai nustelbė šlėktinė Lenkija, pradėjo smukti ekonominė 
Lietuvos gerovė, ekonominis šalies gyvenimas pakrypo vienin- 
tele kryptimi veikiamas valdančiosios šlėktos, kuri, savo poli- 
tika pakirtusi Lietuvos pramonę ir prekybą, atidavė šias ūkio 

sritis į gausios žydijos rankas. Rusijos valdžia užbaigė griau- 
namąjį ankstesnio visagalės šlėktos viešpatavimo poveikį ir 
nugramzdino Lietuvą į sunkias materialines kančias. Lietuvos 
pavyzdys eilinį kartą patvirtina demokratinių masių politinės 
laisvės būtinybę norint užtikrinti ekonominį tautos gyvenimą. 
Šio elementaraus principo suvokimas persmelkė jaunos Lietu- 
vos sąmonę, ir ji įrašė du lozungus atgimimo vėliavoje - ekono- 
minio savarankiškumo ir politinės laisvės šūkius. 

6) Todėl toliau nagrinėdami neturinčią palyginimo sunkią 
liaudies darbo kovą su politine ekonomine konjunktūra trijose 
pagrindinėse ekonominio Lietuvos gyvenimo srityse, tinkamo- 
se vietose nurodysime ekonominio šalies atgimimo, žengiančio 
koja kojon su kultūriniu tautiniu jos atgimimu, požymius. 

Iš to, kas pasakyta, galima padaryti išvadą, kad Lietuvai pe- 
rėjus į Rusijos valdžią žemė tapo kone vieninteliu materialių 
tautinio lietuvių tvirtumo pagrindu. Todėl pirmiausia žemės 
klausimas tapo svarbiausiu lietuvių kovos dėl tautinio išlikimo 
klausimu. Šią kovą sunkino tai, kad, kaip jau žinome, Lietuvos 
žemvaldžius istoriškai sudarė dvi pagrindinės klasės - bajorai 
ir valstiečiai, turintys skirtingus, o kartais priešingus interesus. 
Iš esmės lygiateisiais žemvaldžiais bajorai ir valstiečiai tampa 
tik nuo 1861 m., kai valstiečiai buvo visiškai išlaisvinti nuo 
baudžiavos. Realios Lietuvos ir Lenkijos unijos metais bajorų 
ir valstiečių santykius grindė griežtai luominis principas. Nuo 
rusų valdžios įsigalėjimo Lietuvoje luominiai skirtumai prade- 
da virsti klasiniais skirtumais, visiškai įsigalinčiais nuo 1861 m., 
t. y. po baudžiavos panaikinimo. Šis klasinis lietuvių žemvaldžių 
susiskirstymas buvo ypatingas todėl, kad jis beveik visiškai su- 
tapo su lietuvių pasidalijimu į senuosius lietuvius ir jaunuosius 
lietuvius. Neskaitant nedidelio vietinių lenkų procento, daugu- 
ma Lietuvos bajorų priklausė seniesiems lietuviams, o valstie- 
čiai nuo pat išlaisvinimo nuo baudžiavos ir tautinės savimonės 
nubudimo beveik visi priklausė jauniesiems lietuviams. 

Po 1863 m. sukilimo, kilusio dėl rusų tironijos, Rusijos 
valdžia dar energingiau ėmėsi rusinimo politikos Lietuvoje. 
Baimindamasi bajorų simpatijų lenkams ir tautinės lietuvių 

valstiečių savimonės, ji pritaikė vieniems ir kitiems skirtingas 
represijų sistemas. 

Priskirdama visą sulenkėjusių bajorų klasę lenkams, Rusijos 
valdžia uždraudė jiems pirkti žemės Lietuvoje, o kad dvarininkai 
ateityje nedarytų įtakos Lietuvos valstiečiams, ji ėmėsi priemo- , 
nių izoliuoti šias Lietuvos žemvaldžių grupes klasiniu pagrindu. 
Tuo tikslu valdžia siekė apriboti bajorų valdas tik paveldimomis 
valdomis ir, prisidėdama prie dvarininkų luomo išsigimimo, po 
truputį sunaikinti pagrindines senųjų lietuvių, ištikimų lenkų 
kultūrai, jėgas. 

Tuo pat metu, kai bajorams buvo pritaikyta dirbtinio susinai- 
kinimo sistema, Lietuvos valstiečiams buvo taikoma visapusio 
denacionalizavimo sistema. Šia sistema buvo siekiama izoliuoti 
eilinius valstiečius nuo, viena vertus, sulenkėjusių bajorų, o kita 
vertus - nuo inteligentijos ir netgi tos inteligentijos, kuri pati 
buvo kilusi iš valstiečių. Mes žinome, kad jau vien dėl šios prie- 
žasties buvo uždrausta lietuvių spauda, buvo draudžiama likti 
valstiečių luomo ir eiti luomines pareigas asmenims, gavusiems 
išsilavinimą, valstiečiai galėjo pirkti žemės iki 60 dešimtinių, o 
galiausiai buvo surengtas rusų valstiečių perkėlimas į Lietuvą. 
Be to, valstybiniai žemės bankai - Bajorų ir Valstiečių, - kurių 
tikslas turėjo būti prieinami kreditai bajorams ir valstiečiams, 
pirmiausia ėmė vykdyti rusų valdžios rusifikavimo politiką. Šie 
bankai niekada nepraleido progos perleisti bankrutavusių ba- 
jorų valdas rusų kilmės asmenims ar paskirstyti jas rusų persi- 
kėlėliams, atkeltiems iš Rusijos vykdant rusifikavimo politiką. 
Ir visa tai vyko tuo metu, kai dešimtys tūkstančių lietuvių vals- 
tiečių, vargusių dėl žemės stygiaus ir nepalankios konjunktū- 
ros, kasmet buvo priversti emigruoti į Ameriką. Tiesa, stambūs 
ir smulkūs rusų žemvaldžiai, įpratę nerūpestingai ūkininkauti 
Rusijos platybėse, negalėjo įsitvirtinti Lietuvoje dėl sunkių že- 
mės dirbimo sąlygų, kurias galėjo pakelti tik lietuvio ūkininko 
prisirišimas prie žemės ir tautinis atkaklumas. Žemės, išsekin- 
tos grobuoniško rusų valdžios statytinių ūkininkavimo, anks- 
čiau ar vėliau buvo grąžinamos lietuviams, kurie tokiu būdu už 
įprastą kainą gaudavo prastos kokybės prekę. 

Tačiau nepaisant tokios sunkios lietuvių kovos dėl žemės, 
vietiniai Lietuvos gyventojai iki šiol turi truputį mažiau nei 90 
proc. visos žemės. Maždaug 55 proc. šių žemių priklauso vals- 
tiečiams ir 35 proc. bajorams. Šių dviejų pagrindinių rūšių že- 
mės valdų dydžiai yra visiškai apytikriai dėl tikslios statistikos 
stokos ir su tam tikromis išlygomis gali kisti bajorų žemių naudai 
valstiečių žemių sąskaita iki 50 proc. valstiečių žemių ir 40 proc. 
bajorų žemių. Tačiau mes minėjome, kad vietinių Lietuvos 
gyventojų rankose buvo kiek mažiau nei 90 proc. žemių, nes 
į šiuos 90 proc. vis dėlto įeina tas nedidelis skaičius dažniausiai 
dirbtinai perkeltų stambių ir smulkių rusų žemvaldžių, kurie 
iki šiol liko Lietuvoje. Iš likusiųjų 10 proc. Lietuvos žemių 
beveik 9 proc. yra valstybinė Rusijos imperijos nuosavybė. Šią 
valstybinę nuosavybę daugiausia sudaro valdiškos lietuvių ir 
lenkų Abiejų Tautų Respublikos pagal paskutinį 1795 m. padali- 
jimą žemės. Prie jų prijungta ir tam tikra dalis privačių Lietuvos 
žemių, konfiskuotų po 1831 ir 1863 m. sukilimų ir neišdalintų 
rusų kilmės asmenims (?). 

Iš trijų pagrindinių Lietuvos žemvaldystės tipų - valstybinės, 
valstiečių ir bajorų — tik valstiečių valdos aiškiai turi tenden- 
ciją plėstis. Išoriškai šią plėtrą per pastaruosius penkiasdešimt 
metų paskatino tai, kad per minėtą laikotarpį bajorai, kaip ži- 
nome, neteko formalios galimybės įsigyti naujų žemių, o vals- 
tiečiai turėjo santykinę laisvę pirkti žemės iki 60 dešimtinių. Iš 
tikrųjų, kaip pamatysime toliau, valstiečių ūkiai kenčia, nors ir 
ne labiau nei bajorų, nuo politinės ekonominės konjunktūros 
ir žemės stygiaus, tačiau savo pobūdžiu valstiečių žemvaldystė 
yra gyvybingesnė ir atsparesnė, o todėl tvirčiau kovojanti dėl 
savęs. Tačiau nors iki šiol lietuviams pavykdavo laimėti kovą dėl 
žemės, tai nereiškia, kad jie buvo pajėgūs apsaugoti nuo išnau- 
dojimo nacionalinį darbą. Šia prasme lietuviai, neturintys jokio 
politinio savarankiškumo, buvo visiškai bejėgiai prieš politinę 
ekonominę konjunktūrą. 

7) Visų pirma paminėsime, kad ši konjunktūra dirbtinai 
stabdė Lietuvos žemės ūkio perėjimą nuo ekstensyvių prie in- 
tensyvių ūkininkavimo formų. Viena vertus, vienpusė Lietuvos 

ekonominio gyvenimo raida, o kita vertus — visiškai nepalan- 
kios prekybos su gretimomis šalimis sąlygos ilgiau nei kitur 
išlaikė Lietuvoje natūralųjį žemės ūkį ir neleido pereiti prie 
intensyvaus ūkininkavimo sistemos, nes nebuvo tinkamų pa- 
grindinių šalies gaminių realizavimo sąlygų ir negalėjo vysty- 
tis gamybos specializacija. Be to, rusų valdžia beveik visiškai 
nesirūpino ekonominiu Lietuvos gyvenimu ir, galima sakyti, 
paliko jį likimo valiai nepalankiomis konjunktūros sąlygomis. 
Lietuvis žemdirbys negalėjo gauti konsultacijų, kreditų melio- 
racijai, ištisus penkiasdešimt metų jam buvo draudžiama semtis 
specialių žinių apie ūkininkavimo meną iš privačiai leidžiamų 
šaltinių, nes specialioji literatūra lietuvių kalba buvo uždrausta. 
Todėl nenuostabu, kad dėl šių priežasčių Lietuvos žemdirbystė 
iki šiol yra menkai produktyvi, nes iki šiol negalėjo įvykti visuo- 
tinis perėjimas nuo trilaukio ūkio prie daugialaukės sistemos. 
Iš esmės Lietuva dabar išgyvena perėjimą nuo vienos sistemos 
prie kitos. Didelė bajorų dalis ir dalis turtingesnių valstiečių jau 
perėjo prie daugialaukės sistemos. Tačiau ir dabar beveik ke- 
tvirtadalis ariamos žemės metų metus paliekama pūdymuoti. 
Ne kartą yra pastebėta, kad valstiečių žemių produktyvumas 
apskritai yra mažesnis nei bajorų. Iš dalies šitai gali paaiškinti 
tai, kad bajorų valdose, apimančiose palyginti daugiau žemės, 
lengviau įvesti intensyvesnę ūkininkavimo sistemą nei vals- 
tiečių žemėse. Tačiau yra ir specifinių priežasčių, mažinančių 
valstiečių ūkių našumą. Daug valstiečių ūkių jau seniai jaučia 
žemės stygių. Šį stygių jaučia net tie valstiečių ūkiai, kurių pagal 
žemės plotą negalima priskirti prie mažažemių. Žemės stygiaus 
pojūtį lemia neturėjimas galimybės pereiti prie intensyvesnės 
ūkininkavimo sistemos. Todėl daugelio valstiečių ūkių maža- 
žemystė verčia ūkininkus dirbti ir tas žemes, kurios netinka 
žemdirbystei ir todėl negali būti derlingos. Tuo tarpu ne visos 
net tinkamos žemdirbystei bajorų žemės yra dirbamos. Todėl 
bajorų dirbamos žemės dydžio ir bendro žemės dydžio santykis 
yra daug mažesnis nei tas pat valstiečių žemių dydžių santykis. 
Iš kitų priežasčių, mažinančių valstiečių žemių našumą, pa- 
minėsime šias: 1) valstiečiui yra sunkiau įsigyti žemės dirbimo 

mašinų nei bajorui, 2) jis labiau stokoja specialaus išsilavinimo 
ir patarėjų pagalbos, 3) jis dažnai yra priverstas skirti dalį savo 
darbo laiko šalutiniams uždarbiams, 4) valstiečių ūkis išvargin- 
tas rėžių. Rėžių sistema, istoriškai atsiradusi formuojantis gru- 
piniams valstiečių ūkiams, dar ne visiškai išnyko iš kaimo gy- 
venimo. Bendras jos susaistytų ūkių našumo lygis yra vienodai 
žemas, be to, ji reikalauja iš ūkininko daug beprasmio darbo ir 
laiko. Tik pastaruoju metu rusų valdžia atkreipė dėmesį į šį ža- 
lingą valstiečių ūkio reiškinį ir suteikė jiems galimybę, talkinant 
specialiai žemėtvarkos komisijai, atskirti savo ūkius į vienkie- 
mius. Tačiau valstiečių žemių komasacija sparčiai pasistūmėjo į 
priekį tik paskutiniais metais. 

Taigi nepalankios žemės ūkio produktų realizavimo sąly- 
gos, iš esmės ekstensyvi ūkininkavimo sistema ir menkas jos 
našumas, priklausydami vieni nuo kitų, lemia sunkią Lietuvos 
žemdirbystės padėtį. Galiausiai ši padėtis atsiliepia ūkinin- 
kui gana žemu žemės ūkio pelningumu, o tai yra tik natūrali 
minėtų priežasčių pasekmė. Kad ir kaip būtų, XIX a. Lietuvos 
žemdirbiai jau nebegalėjo tenkintis natūraliuoju ūkiu. Vienaip 
ar kitaip, kovojant su konjunktūra, lietuviui ūkininkui teko rū- 
pintis žemės ūkio produktų realizavimu, kad turėtų pinigų as- 
meniniams ir savo ūkio poreikiams tenkinti. Menką žemės ūkio 
pelningumą šiek tiek kompensavo pienininkystė ir apskritai 
gyvulininkystė, taip pat paukštininkystė. Gana anksti Lietuvoje 
suprasta, kad šios pagalbinės ūkio šakos gali nemenkai paremti 
vietinę žemdirbystę. Šios šakos viršija šeimos poreikius, todėl 
jų svarbą Lietuvos žemės ūkiui paaiškina tai, kad dėl natūra- 
lių priežasčių šių liaudies ūkio sričių konkurencija su centri- 
. nėmis Rusijos gubernijomis nebuvo tokia didelė, kaip duonos 
prekyboje, nes, pirma, Rusijos pienininkystė ir gyvulininkystė 
dar nepasiekė tokio lygio, kad sudarytų didelę eksporto dalį ir 
konkuruotų su Lietuva vidaus ir užsienio rinkose, o antra, šių 
sričių prekybai yra svarbūs atstumai, o šia prasme ir šalies vidu- 
je, ir užsienyje Lietuva turėjo pranašumą prieš centrinę Rusiją. 
Būtent šiuo pranašumu Lietuvos žemdirbiai ir siekia pasinau- 
doti, kad remdamiesi šalutinėmis žemės ūkio šakomis pakeltų 

bendrą savo ūkio pelningumą ir taip palengvintų perėjimą prie 
pažangesnio ūkininkavimo. Verta pažymėti, kad intensyvesnė 
nei Rusijos stepių Lietuvos žemdirbystė atsidūrė nepalankio- 
je padėtyje būtent dėl savo techninio pranašumo, o aukštesnė 
Lietuvos pienininkystės ir gyvulininkystės kultūra atnešė jai 
tiesioginės naudos. Reikia konstatuoti, kad santykinis galvijų ir 
kitokių gyvulių skaičius Lietuvoje yra didesnis nei Rusijoje. Šia 
prasme Lietuva užima vietą tarp Vokietijos ir Rusijos. Stambūs 
Lietuvos ūkininkai jau seniai eksportuoja savo pieno produk- 
ciją į Lenkijos karalystę, Daniją ir Angliją, o valstiečiai savo 
produktus parduoda artimiausiuose miestų turguose. Galvijai, 
arkliai ir paukščiai daugiausia parduodami į Prūsiją. 

Dvarininkų ūkiai gyvena ir iš miškininkystės. Valstiečiams, 
paleidžiamiems iš baudžiavos, buvo skiriama labai nedaug miš- 
kų, o kartais jie gaudavo tik servituto teisę į bajorų miškus. Dėl 
to didžioji miškų, užimančių maždaug 1/5 šalies teritorijos, 
dalis pateko į dvarininkų rankas. Sunkiu metu miškai tapo ba- 
jorų ūkių pajamų šaltiniu. Todėl bajorai įprato laikyti miškus 
atsarginiu kapitalu, kuris reikalui esant paleidžiamas į apyvartą. 
Dėl tokio netolygaus miškų paskirstymo labai dažnai nuken- 
čia šalies gerovė, nes neretai miškai yra naikinami norint ne- 
vykusiai palaikyti beviltiškai pašlijusį ūkį, o Lietuvos valstiečiai 
neturi galimybės naudoti miškus natūraliems ūkio poreikiams 
tenkinti. Taigi gretutinės ūkio šakos, atsverdamos nepalankias 
žemės ūkio produktų pardavimo sąlygas, kiek pagerina Lietu- 
vos žemdirbio dalią. Gretutinių šakų vaidmuo yra ypač reikš- 
mingas stambiems dvarininkams, kurie gali organizuoti pažan- 
gesnį pieno ūkį, vystyti gyvulininkystę ir tinkamai eksploatuoti 
miškus. Šia ir techninio produktyvumo prasme valstiečių ūkiai 
atsilieka nuo dvarininkų ūkių. 

Tačiau jei kalbama apie ūkio stabilumą, tai paaiškėja, kad 
Lietuvos valstiečių ūkiai yra tvirtesni ir atsparesni nepalan- 
kioms išorinėms sąlygoms. Šį tvirtumą nulemia tai, kad dva- 
rininkų ūkiai turi naudoti samdomąją darbo jėgą, o dauguma 
valstiečių ūkių tenkinasi savo pačių darbu. Pasirodo, anksčiau 
minėtas stambiųjų žemvaldžių pranašumas nepalankios kon- 

junktūros sąlygomis yra nepakankamas dvarininkų ūkiams 
klestėti, ir būtent jie kartais nunyksta, o valstiečių ūkis, nereika- 
laujantis samdomos darbo jėgos, atlaiko sunkumus. Tam tikra 
prasme tai nulemia ir kultūriniai socialiniai bajorų ir valstiečių 
klasių ypatumai. Ir vienai, ir kitai klasei yra būdingas stiprus 
prisirišimas prie žemės. Bet ypač prisirišę prie jos yra Lietuvos 
valstiečiai. Prisirišimas prie žemės yra svarbi tautinio jų tem- 
peramento dalis. Dar ir todėl kultūrinis nacionalinis lietuvių 
atgimimas, kuriame dalyvauja vietinių valstiečių masės, vyksta 
po kovos dėl žemės vėliava, ir tai, viena vertus, įkvepia lietuvių 
valstiečius šiai sunkiai kovai, o kita vertus - teikia nacionali- 
niam atgimimui materialų pagrindą. 

Senųjų stambių lietuvių žemvaldžių klasė dar ir dabar gyve- 
na pagal senų gerų laikų tradicijas, kai visagalis šlėktos luomas 
sprendė Lietuvos valstybės likimą. Šis luomas dar nepakanka- 
mai išmoko demokratinio XIX amžiaus pamokas, jam stinga 
ir siekio atsikovoti politinę Lietuvos nepriklausomybę, kuri 
vienintelė galėtų pakelti visų klasių ekonominę gerovę. Todėl 
kultūrinės nacionalinės Lietuvos bajorų klasės nuotaikos nepa- 
sižymi tokiu pat gyvybingumu, kaip stichinis lietuvių valstie- 
čių temperamentas. Nepaisant menko savo ūkio pelningumo, 
lietuvių valstietis sugeba taupyti ir naudojasi kiekviena proga 
įgyti žemės ir plėsti savo mažažemį ūkį. O bežemiai valstiečiai 
perka žemę ir pradeda ūkininkauti. Šis valstiečių žemvaldystės 
plitimas vyksta stambių žemvaldžių sąskaita, nes tam tikra ban- 
krutavusių dvarininkų valdų dalis perleidžiama valstiečiams, 
tarpininkaujant Valstiečių bankui. Tačiau pavieniai pirkimai 
gali patenkinti tik nedidelį visų valstiečių žemės poreikį. 

Didėjant šeimai žemės stygių pradeda jausti net pasiturintys 
valstiečiai, nes valstiečių žemės nepereina pagal majorato teisę 
vyriausiajam sūnui, o dažnai tradiciškai padalijamos tarp visų 
vyriškosios giminės šeimos narių. Valstiečių šeimų darbo jėgos 
perteklius negali būti naudingai ir lengvai pritaikytas nei gre- 
timose valdose, nei šalies pramonėje, nes pirmuoju atveju už 
samdomą darbą negali būti tinkamai atlyginama dėl nepalan- 
kios konjunktūros, o antrasis atvejis dar nepakankamai paplitęs 

ekonominiame Lietuvos gyvenime. Todėl matome vieną liū- 
dniausių lietuvių tautos gyvenimo paveikslų. Valstiečiai kenčia 
nuo mažažemystės, bajorai kenčia nuo darbo rankų stygiaus, o 
laisva kaimo darbo jėga, neturėdama galimybės rasti darbo vie- 
tinėje pramonėje ir nenorėdama veltui dirbti gretimame dvare, 
yra priversta emigruoti į užsienį ieškoti tinkamo uždarbio. To- 
dėl lietuvių emigrantų srautas plūsta į Ameriką. Kokia didelė 
yra ši emigracija, galima matyti iš to, kad bendras lietuvių emi- 
grantų Amerikoje skaičius sudaro maždaug penktadalį visos 
lietuvių tautos. 

Aišku, kad tautinio atgimimo judėjimas negali likti abejin- 
gas emigravimui. Jis negali šaltai žiūrėti į emigrantų ne savo 
valia iš Lietuvos srautą, nes ne tautos turtų stygius, o beteisė 
Lietuvos padėtis beveik nepalieka išeities ir stabdo liaudies ūkį. 
Todėl beveik kartu su sąmoningu Lietuvos atgimimo judėjimu 
nuo 1883 m. kyla ir privačių iniciatyvų, pabrėžiančių būtiny- 
bę vystyti šalies ekonomiką, ypač kelti materialinę valstiečių, 
tvirčiausio Lietuvos atgimimo pagrindo, gerovę. Nuo to laiko 
Lietuvoje imta labai propaguoti plačių kooperatyvų idėją. Ko- 
operatyvų judėjimas rėmėsi gyvybiškais demokratinių masių 
interesais. Pamažu kooperatyvai pradeda vaidinti vis didesnį 
vaidmenį ekonominiame šalies gyvenime. Norėdami pagerinti 
savo padėtį, valstiečiai pradeda jungtis į kooperatyvų sąjungas 
pačiais įvairiausiais tikslais: auginti gyvulius, plėsti pieno ūkį, 
įsigyti sintetinių trąšų ir t. t. Taip pat steigiamos kreditų ir tau- 
pomosios kasos bei vartotojų sąjungos, kuriose daugiausia da- 
lyvauja taip pat valstiečiai. Pagaliau pastaruoju metu siekiant 
tautinio atgimimo imta plėtoti nacionalinių bankų idėją. Taip 
kuriasi Lietuvos kredito kooperatyvai Kaune ir Vilniuje. 

Tuo pat metu savo ekonominės gerovės kėlimu ima rūpin- 
tis ir bajorų klasė, tačiau ir jų privačios įstaigos, įsteigtos tam 
tikslui, yra dažniausiai luominio pobūdžio organizacijos, per- 
smelktos kultūrinės socialinės bajorų dvasios. Tokioms įstai- 
goms priklauso žemdirbių bendrovės, kredito kooperatyvai ir 
reguliarios žemdirbystės parodos Lietuvos apskričių centruose. 

"Taigi ir ekonominę santykių sritį veikia valstiečių ir bajorų kla- 

sių atskirtis. Socialinį priešiškumą stiprina šių klasių kultūrinės 
politinės pasaulėžiūros skirtumai. Socialinę politinę jų atskirtį 
sąmoningai padidino rusų valdžios politika. Daugybės nesu- 
tarimų tarp dvarininkų ir valstiečių (?) dingstis buvo bajorų 
miškų ir ganyklų servitutai, nustatyti atleidžiant valstiečius nuo 
baudžiavos. Nuo pat baudžiavos panaikinimo įsigali valstiečių 
ir bajorų luominių organizacijų priešinimas, tarp jų kyla nesuta- 
rimų dėl neteisingo natūralių prievolių skirstymo - visa jų naš- 
ta atitenka valstiečiams. Išskyrus Suvalkų guberniją, Lietuvoje 
nebuvo įsteigta vietinių organizacijų, jungiančių visus luomus 
ir galinčių teikti lygybės ir teisingumo pradą vietiniam visų Lie- 
tuvos luomų gyvenimui. Klasinė valstiečių ir bajorų kova išliks 
esant bet kuriai politinei Lietuvos santvarkai, tačiau ir vienų, 
ir kitų materialinė gerovė, sureguliavus opiausius ekonominius 
šalies poreikius, gali kilti tik politinės Lietuvos laisvės sąlygo- 
mis. Šioje srityje valstiečių ir bajorų interesai sutampa. 

8) Dabartinė Lietuvos pramonės būklė taip pat yra dviejų 
veiksnių rezultatas: natūralių šalies ypatumų bei politinės eko- 
nominės konjunktūros. Jau esame minėję tam tikrą gamtinių 
Lietuvos turtų vienpusiškumą, dėl kurio ekonominiame šalies 
gyvenime labiausiai išsivystė žemdirbystės kultūra. Minėta 
konjunktūra susiformavo tuo pat metu, kai šalies likvidavimo 
istorijos laikotarpiu nukentėjo Lietuvos miestai. 1776 m. Lie- 
tuvos miestų savarankiškumui, o sykiu savarankiškai Lietuvos 
pramonės plėtrai buvo suduotas paskutinis mirtinas smūgis. 
Iš esmės 1776 m. Konstitucija teisiškai apipavidalino tą padėtį, 
kuri susiklostė ir vystėsi Lietuvoje po Liublino unijos, t. y. nuo 
1569 m. Tačiau paskutiniais nepriklausomybės nykimo metais 
šviesiausios asmenybės suprato ydingą Abiejų Tautų Respubli- 
kos vidinės prekybos ir pramonės politikos poveikį. Tuo metu 
aukščiausias Lietuvos Didžiosios Kunigaikštystės didikas Anta- 
nas Tyzenhauzas, suvaidinęs Lietuvos finansų ministro vaidme- 
nį, plėtojo ekonominių reformų planą. Tačiau jo vaisinga veikla, 
prasidėjusi nepaprastai ryžtingai, buvo nutraukta beveik pačioje 
pradžioje. Viena vertus, perdėm drąsių sumanymų ir liūdnos ša- 
lies būklės neatitikimas, o kita vertus, vis dar visagalės šlėktos, 

kuri dėl luominio obskurantizmo nebejautė šalies gyvenimo 
pulso, intrigos privertė Tyzenhauzą palikti postą, o vietoj padė- 
kos jis užsitarnavo įtarimą, neva netvarkingai valdąs finansus. 
Tačiau šauni Tyzenhauzo veikla paliko pėdsaką ir ekonominia- 
me šalies gyvenime ir paskatino visuomenę suvokti ekonomi- 
nius šalies poreikius. 

Žymioji 1791 m. gegužės 3 d. Konstitucija yra tarsi nuose- 
kli šaunių Tyzenhauzo tradicijų tąsa. Abiejų Tautų Respublika, 
nusilpusi dėl vidinės anarchijos ir iš išorės spaudžiama kaimy- 
nų, paskutinį kartą pamėgino atnaujinti visuomeninį ekonominį 
šalies gyvenimą. Miestai vėl gavo autonomiją. Keldami trečiojo 
luomo prestižą, žymūs veiklios aristokratijos atstovai užsirašo 
į miestiečių luomą. 1791 m. Konstitucija tapo oficialiu vidinės 
ekonominės Abiejų Tautų Respublikos politikos jos likvidavi- 
mo laikotarpiu pasmerkimu, tačiau nauja gyvenimiška pakrai- 
pa nepajėgė ištaisyti praeities nuodėmių, nes kaimyninės šalys, 
pasmerkusios Abiejų Tautų Respubliką žūčiai ir todėl nepalan- 
kiai vertinusios visuomeninį jos atgimimą, pasinaudojo pirma 
palankia proga nutraukti jos gyvavimą. Todėl Lietuvos preky- 
bos ir pramonės raida, 1795 m. Lietuvai atsidūrus Rusijos val- 
džioje, vyko neturint tvirtų tradicijų ir ta kryptimi, kurią vė- 
liau nužymėjo nauja konjunktūra. XIX a. naujoji konjunktūra 
nuolat stabdė bet kokią šalies pramonę. Dėl konjunktūros kritęs 
krašto ūkio pelningumas buvo visai nepalankus kaupti kapitalą 
pramonės įrangai. 

Tuo tarpu rusų valdžia, suinteresuota kurti stiprią pramonę 
centrinėje Rusijoje, sąmoningai ignoravo kitataučių paribių in- 
teresus. Todėl Rusijos valdžia nesuteikė net minimalios valsty- 
bės paramos Lietuvos pramonės vystymuisi, nors tokią paramą 
būtų galėjusi suteikti net pati netobuliausia savivalda. Nebuvo 
organizuotas pramonės kreditas, šalyje nebuvo rengiami vieti- 
niai specialistai (vienintelė Lietuvos aukštoji mokykla - Vilniaus 
universitetas - buvo uždaryta 1840 m.) ir t. t. Privati iniciatyva, 
slegiama sunkių konjunktūros sąlygų ir priešiškos rusų valdžios 
politikos, negalėjo pasiekti reikšmingų rezultatų vietinės pra- 
monės srityje. Tiesa, kaip jau buvo minėta, dėl akmens anglies, 

geležies ir kitų mineralų stokos Lietuva apskritai niekada nega- 
lėtų tapti stambios pramonės šalimi, vietinės pramonės plėtrą 
riboja gamtiniai šalies trūkumai. 

Tačiau kokia didelė buvo XIX a. ekonominės politinės kon- 
junktūros įtaka Lietuvai, galima pamatyti lyginant Rusijos Lie- 
tuvą, vadinamąją Didžiąją, su Prūsijos Lietuva, vadinamąja 
Mažąja, kurių gamtinės sąlygos yra iš esmės vienodos. Prūsi- 
jos Lietuvos gyventojų taupomoji galia yra 3-4 kartus didesnė 
nei Rusijos Lietuvos gyventojų taupomoji galia. Pirmoji turi 
maždaug tris kartus daugiau geležinkelių ir 15 kartų daugiau 
žvyrkelių nei antroji. Prūsijos Lietuvoje taip pat didesnis miestų 
gyventojų procentas. Rusijos Lietuvoje, kurioje miestų gyven- 
tojai sudaro 12 proc. visos gyventojų masės, didžioji miestiečių 
dalis yra žydai. Didžiuosiuose miestuose jie sudaro beveik pusę 
gyventojų, mažuosiuose miestuose ir miesteliuose jų santykis 
su bendru gyventojų skaičiumi yra netgi didesnis. Žydai suda- 
ro ne mažiau kaip 60 proc. miestų amatininkų, o prekyboje jie 
turi dar didesnį pranašumą. Ši Lietuvos miestų būklė, rodanti 
nenormalią jų raidą, yra likvidacinio Lietuvos istorijos laiko- 
tarpio, lėmusio visapusio Lietuvos miestų gyvenimo nunykimą, 
liekana. 

Tokiomis aplinkybėmis Lietuvoje galėjo stipriau ar silpniau 
plėtotis tik tokios pramonės šakos, kurios buvo glaudžiai su- 
sijusios su žemdirbyste, gyvulininkyste ir pienininkyste ir ku- 
rios natūraliai ir ūkine prasme reikšmingai papildė šiuos tris 
pagrindinius ekonominio šalies gyvenimo pradus. Tokioms 
pramonės šakoms priklauso degtinės ir alaus darymas, ma- 
lūnininkystė, odos dirbimas bei miškininkystė. Galima teigti, 
kad tik šios pramonės šakos yra bent kiek reikšmingesnio dy- 
džio. Dauguma šių gamyklų, išskyrus odos dirbimo fabrikus, 
priklauso stambiems žemvaldžiams ir todėl aiškiai susijusios su 
žemdirbyste ir miško ūkiu. Lietuva taip pat turi puikios žaliavos 
audimo ir verpimo amatams, tačiau kadangi šie amatai turėtų 
būti savarankiška pramonė, nepriklausoma nuo pagrindinio 
šalies ūkio, jie esant nepalankiai konjunktūrai neišsivystė, iki 
šiol neperžengia namų ūkio lygio ir tenkina daugiausia valstiečių 

ūkio poreikius. Nepriklausomos pramonės šakos iki šiol nega- 
lėjo išsivystyti Lietuvoje, nors esant palankesnei ekonominei bei 
politinei konjunktūrai pramoninis šalies gyvenimas neišvengia- 
mai turėtų labai pagyvėti. Pastaraisiais metais Lietuvos atgimi- 
mo judėjimas pradėjo kreipti daugiau dėmesio ir į šią Lietuvos 
ūkio dalį. Lietuviai savo iniciatyva pradėjo rūpintis atitinkamų 
kreditų organizavimu, taip pat pajiniais pagrindais pradėjo 
steigti pramonės įmones. Tiesa, rezultatai kol kas nėra reikš- 
mingi, tačiau suvokimas, kad reikia vystyti Lietuvos pramonę, 
jau susiformavo. 

Čia verta pasakyti keletą žodžių apie darbininkus. Ir po- 
litinės, ir ekonominės Lietuvos aplinkybės, žinoma, negali 
suteikti palankių sąlygų bent santykinai klestėti darbininkų 
klasei. Klasinės darbininkų savimonės augimas ir jų organi- 
zuotumas tam tikra prasme priklauso nuo bendrų ekonomi- 
nio šalies gyvenimo raidos sąlygų, ir ten, kur šią raidą stabdo 
nepalanki konjunktūra, o taip yra Lietuvoje, darbininkų klasė 
neturi tinkamos dirvos sėkmingai vystytis ir įgauti didelę, re- 
alią galią. Be to, darbininkų judėjimas susiduria su nemažai 
kliūčių, kuriamų ir gamyklų įstatymų, ir vidinės Rusijos po- 
litikos. Rusijos gamyklų įstatymai dar tik atsiranda ir visiškai 
negina darbininkų klasės interesų. Rusijos politika kaip tik 
siekia neleisti darbininkų klasei rodyti savarankišką iniciaty- 
vą gerinant savo padėtį, o ten, kur tokia iniciatyva rodoma, ji 
yra persekiojama, kol sunaikinama. Todėl beveik visa darbi- 
ninkų klasės veikla, siekiant didinti klasinę savimonę ir ge- 
rinti padėtį, vyksta pogrindyje ir įgauna ne tiek klasinės, kiek 
revoliucinės politinės veiklos formas. Tokiomis sąlygomis ir 
žemdirbių, ir darbininkų padėtis yra tokia nepavydėtina, kad 
laisva darbo jėga iš valstiečių luomo verčiau ieško darbo toli- 
moje Amerikoje, nei pernelyg nepalankiomis žemdirbystės ar 
pramonės darbo sąlygomis tėvynėje. Dėl šių priežasčių nuo 
pat darbininkų organizacijų atsiradimo Lietuvos darbininkų 
klasė kelia pačius radikaliausius politinės laisvės reikalavimus, 
norėdama žengti pirmą reikšmingą žingsnį gerinant sociali- 
nes darbininkų darbo sąlygas. 

9) Žemdirbystės kultūra ir su ja susijusi pramonė, taip pat 
gamtinių šalies turtų ypatumai nulemia Lietuvos eksporto ir im- 
porto kryptį ir sudėtį. Verta pažymėti, kad šiuo atveju eksportas 
ir importas nagrinėjamas regioniniu požiūriu, t. y. mes laikome 
Lietuvą atskiru regionu, nepaisant to, kad ši šalis nei ekono- 
mine, nei politine prasme nėra atskirta nuo Rusijos imperijos. 
Todėl Lietuvos prekių mainus su kitomis Rusijos provincijomis 
mes taip pat priskiriame Lietuvos eksportui arba importui. 

Iš to, kas buvo pasakyta apie Lietuvos liaudies ūkį, jau gali- 
ma padaryti natūralią ir teisingą išvadą, kad Lietuvos eksporto 
objektas yra visų pirma žemdirbystės, pienininkystės, gyvuli- 
ninkystės bei miškininkystės produktai. Tik nedidelę eksporto 
dalį sudaro perdirbimo pramonės produktai, nes perdirbimo 
pramonė, kaip jau žinome, nepasiekė kiek reikšmingesnio ly- 
gio, be to, būtų galima paminėti visai nedaug žaliavos pavadini- 
mų, kuri būtų įvežama į Lietuvą perdirbti ir vėliau tie produktai 
būtų eksportuojami už Lietuvos ribų. Tokį vaidmenį iš dalies 
turi odos, tabako, saldainių gamyba ir kai kurios kitos vietinės 
pramonės šakos. Importą visų pirma sudaro žaliava ir pusfa- 
brikačiai, reikalingi Lietuvos pramonės įrenginiams bei darbui. 
Todėl jam atitenka visos mašinos, akmens anglys, nafta ir pan. 
Importui priklauso žemdirbystės įrenginiai ir sintetinės trąšos. 
Pagaliau į Lietuvą atvežama daug kolonijinių galanterijos ir ba- 
kalėjos prekių, nes vietinė pramonė nepasiekė šiose srityse pa- 
gal vietines sąlygas galimo lygio. 

Jei Lietuvoje įsigalėtų politinė ir ekonominė laisvė, šalies 
ūkininkavimo kultūra labai greitai turėtų sustiprėti, pavyzdžiui, 
turėtų pakilti žemės ūkio, susijusio su gretutinėmis vietinės 
pramonės šakomis, našumas. O tai reikštų minėtų krypčių Lie- 
tuvos eksporto ir importo didėjimą. Beveik visos prekių rūšys 
išlaikytų tas pačias eksporto ir importo tendencijas, išskyrus gal 
kai kurias kolonijines, galanterijos ir bakalėjos prekes, nes ati- 
tinkamos vietinės pramonės šakos dar turi galimybių plėtotis. 
Tačiau apskritai imant, Lietuva turi visus šansus visada likti su- 
balansuoto eksporto ir importo šalimi, būtinai palaikant preky- 
bos apyvartą daugiausia su išsivysčiusios pramonės šalimis. 

Čia verta paminėti itin sudėtingą Lietuvos užsienio preky- 
bos padėtį. Ekonominiai Lietuvos prekių mainai su užsieniu — 
pirmiausia su Vokietija, toliau su centrine Rusija ir pagaliau su 
Lenkija - paverčia ją prekybos prasme ypatingu Rusijos kraštu, 
turinčiu aiškias politines ir ekonomines tendencijas. Naciona- 
liniai Vokietijos interesai verčia laikyti Lietuvą savo ekonomi- 
nės įtakos sferoje, parduodant jai savosios pramonės produktus 
bei perkant iš jos trūkstamus žemės ūkio produktus. Savaran- 
kiška bei visapusė ekonominio Lietuvos gyvenimo raida nėra 
Vokietijos interesas, nes kuo savarankiškesnė bus Lietuva, tuo 
mažiau naudos Vokietija gaus iš prekybos santykių su ja. Lie- 
tuvos ir centrinės Rusijos prekybos santykiai yra ir greičiausiai 
liks konkuruojantys: iš esmės Rusija neturi Lietuvos eksporto 
produktų poreikio, o Lietuva neturi didžiosios Rusijos eksporto 
dalies poreikio, Iki šiol Lietuva Rusijai buvo priverstinės eks- 
ploatacijos rinka, tačiau normalia rinka ji jai taps tik tada, kai 
Rusijos pramonė pasieks aukštesnį lygį. Kol kas savarankiška 
Lietuvos, kaip ekonominio vieneto, esančio tarp dviejų šalių, 
turinčių priešingas ekonomines tendencijas, reikšmė būtų tran- 
zitinis tarpininkavimas. 

Šiuos santykius dar labiau komplikuoja Lenkijos kaimynys- 
tė. Jau dabar Lenkija yra šalis, kurios pramonė ir prekyba pa- 
siekė aukštą lygį. Šiuo aspektu Lenkija seniai aplenkė centrinę 
Rusiją ir net sugebėjo paversti daugelį tolimų Rusijos imperi- 
jos pakraščių savo rinkomis. Oficiali Rusijos protekcionizmo 
politika niekada nebuvo linkusi taikytis su Lenkijos pramonės 
plėtra taip pat griežtai, kaip ji neleido Lietuvai naudotis savo 
gamtinės padėties ir žemdirbystės pranašumais. Muitų sistema 
bei skirtingais geležinkelio tarifais skirtingoms kryptims rusų 
valdžia didžiąja dalimi paralyžiavo stichinę Lenkijos pramonės 
raidą centrinės Rusijos pramonės naudai. Ši aplinkybė negali 
nenukreipti lenkų dėmesio į kaimyninę Lietuvą, kuri, jų nuo- 
mone, būdama ekonomiškai išnaudojama Rusijos, galėtų tapti 
naudinga ekonomine Lenkijos sąjungininke. Lenkijos dėmesį 
Lietuvai stiprina dar ir tai, kad Lenkijos kelias prie jūros eina 
per Lietuvą. Iš dalies dėl šios priežasties lenkams sunku išsiža- 

dėti prisiminimų apie jų politines teises į Lietuvą. Dar ir todėl 
dabar, kai karas iškėlė lenkų klausimą, lenkų ir lietuvių santykiai 
darosi ypač įtempti. Esant tokiems sudėtingiems santykiams ir 
priešingiems interesams, Lietuvai iškyla pavojus tapti nuolati- 
nės ekonominės ir politinės besivaržančių kaimynų kovos are- 
na. Tik pati Lietuva gali rasti tinkamą išeitį iš susikūrusios sudė- 
tingos padėties ir subalansuoti interesus, jei jai bus garantuota 
laisvė nuo ekonominio išnaudojimo. Tik teisės į aukščiausią 
teisingumą įgyvendinimas gali suteikti ramybę šaliai, esančiai 
stambių valstybių pasienyje. 

Norint pateikti išsamų ekonominio Lietuvos gyvenimo vaiz- 
dą, verta paminėti vidaus prekybos ypatumus. Didžioji Lie- 
tuvos eksporto ir importo prekybos tarpininkavimo, taip pat 
prekių judėjimo nuo gamintojo iki vartotojo dalis sutelkta žydų 
rankose. Mes jau minėjome didelį žydų dalyvavimo amatuose 
ir prekyboje procentą, čia tik pažymėsime, kad tai yra Lietu- 
vos vidaus prekybos savitumo priežastis. jau žinome, kad žydų 
vyravimas Lietuvos prekyboje prasideda Lietuvos valstybės li- 
kvidavimo laikotarpiu, kai visagalės šlėktos viešpatavimas lėmė 
Lietuvos miestų nuopuolį ir atidavė juos į gausios žydijos ran- 
kas, kuri vienintelė, turėdama menkus poreikius, galėjo išsilai- 
kyti gyvendama miestuose. Todėl XIX a. Lietuvoje didžioji žydų 
dalis yra amatininkai arba prekeiviai. Žinomas žydų gebėjimas 
kaupti kapitalą ilgainiui suteikė jiems vyraujančią padėtį šalies 
prekyboje. Šią padėtį rodė tai, kad prekyba pradėjo taikytis prie 
prekybos tarpininkų klasės poreikių, o ne atvirkščiai. Iš esmės 
tai buvo visiškai natūralu, nes rusų valdžia draudė žydams pa- 
likti sėslumo zoną,-jie galėjo verstis amatais, prekyba ir šiek 
tiek pramone. Dėl šių aplinkybių prekybos tarpininkavimas 
ėmė virsti išimtinai gausios žydų masės užsiėmimu. Tokiomis 
sąlygomis, suprantama, galėjo vystytis iš esmės decentralizuo- 
ta prekyba, kurios įmonių skaičius viršijo tikrai būtinų skaičių. 
Smulkių prekybos įmonių perteklius, nesusijęs su ekonominiais 
šalies poreikiais, yra būdingas visų pirma Lietuvos vidaus pre- 
kybai. Kita Lietuvos prekybos ypatybė, susijusi su pirmąja, yra 
ta, kad, nesant Lietuvoje teisingai organizuoto kredito, prekybos 

tarpininkavimas dažnai jungėsi su kreditavimu. Lietuvos žydas 
prekeivis yra sykiu eksportuojamų produktų pirkėjas, impor- 
tuojamų produktų pardavėjas ir dar savo klientų kreditorius. 
Todėl prekybos tarpininkavimas Lietuvos ūkininkui kainuoja 
labai brangiai, nes, pirma, tarpininkavimas pritaikytas ne pir- 
kėjų ir pardavėjų, o pačių tarpininkų poreikiams; antra, tarpi- 
ninkavimas, priešingai nei normaliomis sąlygomis, derinamas 
su kreditavimu, todėl skolininko padėtis tarpininko atžvilgiu 
tampa nepalanki. 

Reaguojant į tokią padėtį, XIX a. pabaigoje kartu su tau- 
tiniu atgimimu Lietuvoje prasidėjo kooperacijos judėjimas. 
Devintajame praėjusio amžiaus dešimtmetyje buvo organi- 
zuotos pirmosios taupomosios kredito kasos, o 1900 m. rusų 
valdžia leido įsteigti pirmąją vartotojų sąjungą. Po 10 metų 
Lietuvoje buvo jau daugiau nei 120 vartotojų sąjungų, turinčių 
kelias dešimtis tūkstančių <narių - neįsk.> ir kelis milijonus 
rublių metinės apyvartos. Kooperacinis judėjimas Lietuvoje 
kaip naujas reiškinys dar turi daug trūkumų: dar nėra reikia- 
mo patyrusių verslininkų skaičiaus, nėra tinkamai parengtų 
specialistų, nepakanka visuomenės žinių apie kooperaciją, o 
svarbiausia - kooperacijos judėjimas stokoja darnumo ir ben- 
drumo. Nė vienas iš parengtų kooperacijos sąjungos projektų 
nebuvo patvirtintas rusų valdžios, kuri, atsakydama neigia- 
mai, tikriausiai bijojo suteikti Lietuvos gyventojams ekono- 
minį savarankiškumą. Lietuvos kooperacijos sąjunga galėtų 
šiek tiek sureguliuoti eksportuojamų prekių pardavimą ir im- 
portuojamų prekių pirkimą, taip pat tam tikru mastu sukurti 
normalias prekybos kredito sąlygas. Prekybos kreditų pro- 
blema yra svarbi dar ir todėl, kad iki šiol teisingas prekybos 
kreditas buvo teikiamas didesniuose miestuose, pavyzdžiui, 
Vilniuje ar Kaune, ir tik visai neseniai, prieš karą, komerciniai 
bankai pradėjo atidaryti skyrius ir mažesniuose miestuose. 
Pastaruoju metu į tai pradėjo kreipti dėmesį ir Lietuvos vi- 
suomenė, skatindama privačių kredito įstaigų steigimąsi, nes 
tik tai buvo įmanoma esant nepalankioms ekonominėms rusų 
valdžios nuotaikoms. 

Tokia buvo ekonominė Lietuvos padėtis prieš prasidedant 
karui. Nuo pat karo veiksmų Rytų fronte pradžios Lietuvos teri- 
torija tapo kruvinos dviejų didžiausių tautų kovos lauku. Pirmi 
šūviai buvo iššauti Lietuvoje, ir nuo to laiko jau dvejus metus 
Lietuva yra be perstojo niokojama ir žlugdoma karo režimo. 
Pavyzdžiui, Šiaulių miestas, turintis trisdešimt tūkstančių gy- 
ventojų ir esantis pačiame Lietuvos centre, visuotinai pagarsėjo 
dėl to, kad karo stichija jį nepaprastai nuniokojo. Visa šalis nu- 
skurdo dėl karo ir dabar išgyvena didžiulį nepriteklių. Daugybė 
gyventojų liko be stogo ir darbo. Dauguma pramonės ir preky- 
bos įstaigų turėjo užsidaryti, nes arba buvo sugriautos, arba fak- 
tiškai neturėjo galimybės veikti nenormaliomis karo sąlygomis. 
Kaimo ūkius sunaikino gaisrai ir pernelyg didelės rekvizicijos. 
Visur trūksta inventoriaus ir darbo rankų. Be to, daugybė ūkių 
neteko šeimininkų, nes gyventojai turėjo trauktis iš pavojinges- 
nių vietų. Tačiau dauguma pabėgėlių yra nekalti žmonės, ku- 
riuos rusų valdžia jėga iškėlė iš karo veiksmų rajono, siekdama 
neįgyvendinamo tikslo - sukurti priešo neįveikiamą dykumą 
beveik Europos centre. Žinoma, materialūs lietuvių nuostoliai 
tiksliai nesuskaičiuojami. Jau neminint to, kas buvo sunaikin- 
ta ugnimi ir kalaviju, rekvizicija iš gyventojų buvo atliekama 
nemokant jiems ekvivalento, taip pat ir neįteikiant atitinkamo 
rekvizicijos raštelio arba įteikiant iš pat pradžių negaliojančius 
dokumentus, todėl dabar neįmanoma net apytiksliai apskai- 
čiuoti atlygio už kovojančių šalių padarytą nusavinimą dydžio. 
Nuo gaisrų, artilerijos ugnies, neteisėtų kirtimų nukentėjo ir 
miškai - Lietuvos turtas ir grožis. 

Matydami tokį didelį ekonominio šalies gyvenimo nunioko- 
jimą, lietuviai gali guostis tik tuo, kad žemdirbių Lietuva nu- 
kentėjo palyginti mažiau nei pramoninė Belgija arba Lenkija, 
ir būtent ta prasme, kad žemdirbystė, išskyrus pačią žemę, kuri 
nebuvo sunaikinta, reikalauja mažiau mirusio kapitalo, nei pre- 
kybos ir pramonės įmonės. Todėl Lietuvai lengviau grįžti prie 
ankstesnio gyvenimo nei minėtoms šalims, žinoma, jei būtų 
apytiksliai atlyginta už suniokotą turtą ir tiesioginius nuosto- 
lius. Lietuvių tauta, natūrali teisėta savo šalies šeimininkė, mano 

turinti teisę reikalauti ir gauti teisėtą atlygį už karo padarytą 
žalą, neatsižvelgiant net į karo baigtį. Dėl šio darbo pradžioje 
minėtos tautų teisės į laisvę nuo ekonominio išnaudojimo šis 
atlygis būtų paprastas tarptautinio teisingumo aktas, juolab kad 
lietuvių tautai jokiomis aplinkybėmis negalima primesti atsa- 
komybės, net ir pačios menkiausios, už dabartinį karą, nes ilgą 
laiką Lietuva buvo tik bejėgė bei užguita ir Rusijos, ir Vokietijos 
ekonominio išnaudojimo auka. 

Greta reikalavimo teisėtai atlyginti karo padarytus nuos- 
tolius, lietuviai jau dabar iškėlė Amerikos tautiečiams tautinį 
reikalavimą suteikti ekonominę paramą nuniokotai tėvynei ir 
aktyviai dalyvauti ją atgaivinant. Esame minėję, kad Amerikos 
lietuvių emigrantų skaičius sudaro maždaug penktadalį lietuvių 
tautos. Ši didelė lietuvių kolonija pakankamai gerai organizuo- 
ta ir yra gana pasiturinti, kad atkuriant Lietuvą taptų svarbia 
ekonomine jėga. Amerikos lietuvių kolonija, nenukentėjusi nuo 
karo veiksmų ir netgi pakėlusi savo gerovę viso ekonominio 
Amerikos gyvenimo dėka, gana ilgą laiką gali būti ekonominiu 
savo nukentėjusios metropolijos rezervu. Lietuvių kolonija jau 
vaidino šį vaidmenį ir prieš karą, kai sunki ekonominė Lietuvos 
padėtis privertė lietuvių valstietį ieškoti papildomo uždarbio 
užsienyje, esant laisvesnėms gyvenimo sąlygoms. Prasidėjus ka- 
rui, tautiniai Amerikos lietuvių kolonijos uždaviniai išaugo ir 
tapo neatidėliotini. Sąmoningesni lietuvių išeivijos Amerikoje 
veikėjai jau suvokė šį tikslą ir kuria nacionalines organizacijas, 
kurios dabar pajėgtų suteikti svarią paramą karo nuniokotai 
Lietuvai, o vėliau galėtų vykdyti nuoseklią veiklą atkuriant visas 
ekonominio Lietuvos gyvenimo sritis. Viso karo metu Ameri- 
kos lietuviai dirbo organizacinį darbą, kuris turėjo pakelti lietu- 
vių tautinio sąmoningumo lygį ir rasti naudingiausias lietuvių 
dalyvavimo tėvynės gyvenime formas ir privačios labdaros, ir 
privataus verslo srityse. Kuriami projektai ir daromas pirmas 
bandymas sukurti nacionalinius bankus, prekybos ir pramonės 
įmones, kurios vienaip ar kitaip atlieptų atgimstančios Lietu- 
vos poreikius. Šis judėjimas dar tik formuojasi, bet reikia tikė- 
tis, kad ypatingo momento iškeltas nacionalinis tikslas suvienys 

darnias Amerikos lietuvių pajėgas didžiajam Lietuvos atgimi- 
mo darbui. 

Baigdami ekonominę šio darbo dalį, pamėginsime apiben- 
drinti galutines mūsų išvadas. 

1) Iki šiol Lietuva buvo šalis, kurios nepalanki politinė eko- 
nominė konjunktūra griovė tautos darbo ir gamtinių šalies tur- 
tų jungties vaisius. Likvidaciniu laikotarpiu ši konjunktūra buvo 
labiau vidinė, ją lėmė socialiniai politiniai valdančiojo šlėktos 
luomo interesai. Nuo XIX a. pradžios konjunktūra tapo labiau 
išorinė, ją lėmė politiniai ekonominiai santykiai su stipresniais 
kaimynais, daugiausia su Rusija ir Vokietija. Konjunktūra nelei- 
do Lietuvai pasinaudoti palyginti palankia geografine padėtimi 
ir dirbtinai stabdė liaudies ūkio plėtrą, išnaudodama liaudies 
darbą iš pradžių Lietuvos valdančiosios klasės naudai, o vėliau 
kaimyninių tautų naudai. Todėl lietuvių tauta, viduje pasirengu- 
si aukštesnei visuomeninei ekonominei kultūrai, iki šiol negali 
įveikti gana primityvios ekonominio gyvenimo stadijos. 

2) Lietuvos liaudies ūkyje vyrauja žemdirbystės kultūra ir 
ekonominio gyvenimo sritys, glaudžiai susijusios su ja; pramo- 
nė ir prekyba Lietuvoje vaidina antraeilį vaidmenį. Ši vienpusė 
liaudies ūkio raidos kryptis nulėmė ekonominio Lietuvos gy- 
venimo priklausomybę nuo kitų šalių ekonominių interesų ir 
sustiprino išorinės konjunktūros reikšmę paskutiniu Lietuvos 
istorijos laikotarpiu. Tačiau žemė tapo vienintele tautinio lie- 
tuvių tvirtumo atrama ir kova dėl jos sudarė tautinio Lietuvos 
atgimimo dalį. Iš dviejų pagrindinių Lietuvos žemdirbių kla- 
sių - bajorų ir valstiečių - antriesiems būdingas didesnis atspa- 
rumas ir tvirtumas, nes jų gyvybiniai interesai labiau susiję su 
visos šalies interesais. Sykiu, esant nenormaliems agrariniams 
santykiams, valstiečiai labiau kenčia nuo ekonominės konjunk- 
tūros ir todėl labiau suinteresuoti kovoti dėl politinių Lietuvos 
teisių, nes šios kovos baigtis jiems yra, galima sakyti, gyvybės ir 
mirties klausimas. 

3) Beveik visa Lietuvos žemdirbystė kenčia dėl konjunktū- 
ros, o Lietuvos pramonės raidą iki šiol beveik vienodai stab- 
dė ekonominė konjunktūra ir gamtiniai šalies trūkumai. Nors 

gamtiniai Lietuvos ypatumai ateityje liks tie patys, tačiau eko- 
nominės konjunktūros pasikeitimas, galįs įvykti Lietuvai gavus 
teisę tvarkyti savo ekonominį gyvenimą, turėtų smarkiai pakelti 
šalies pramonės našumą. Labiausiai galima tikėtis tų pramonės 
šakų plėtros, kurios yra glaudžiai susijusios su žemdirbystės kul- 
tūra, gyvulininkyste bei miškininkyste, ir kurios ūkininkavimo 
prasme yra natūralus šių trijų pagrindinių šalies ekonominės 
gerovės šaltinių papildymas. Vietinės pramonės plėtra išspren- 
dus agrarines problemas turi sukurti normalias darbininkų 
darbo sąlygas, pavyzdžiui, sustabdyti priverstinės anomie 
lietuvių emigracijos srautą. 

4) Lietuvos eksportas daugiausia yra žemdirbystės ir pie- 
nininkystės, gyvulininkystės ir miškininkystės produktai. 
Perdirbimo pramonė duoda labai nedaug prekių eksportui. 
Importą sudaro visų pirma žaliava, pusfabrikačiai ir prekės, 
reikalingos įrengti Lietuvos pramonės įmones bei užtikrinti jų 
darbą ir pakelti žemdirbystės lygį, taip pat šiek tiek koloni- 
jinių, galanterijos ir bakalėjos prekių. Žemdirbystės kultūros 
kėlimas bei vietinės pramonės plėtra, greta politinių laisvių, 
turėtų smarkiai padidinti minėtų krypčių eksportą ir impor- 
tą. Tik kolonijinių, bakalėjos ir galanterijos prekių importas 
turi mažesnę tikimybę augti, nes atitinkamos pramonės sritys 
turėtų labiau išsiplėtoti Lietuvoje. Tačiau Lietuva visada liks 
subalansuoto eksporto ir importo šalis. Lietuvos užsienio pre- 
kyba patenka į sudėtingą trijų gretimų tautų - rusų, vokiečių 
ir lenkų - ekonominių interesų mazgą, kurį taikiai išpinti ga- 
lėtų tik pati Lietuva, jei jai būtų suteikta teisė tvarkyti savo 
ekonominį gyvenimą. Lietuvos vidaus prekybai būdingas pri- 
sitaikymas prie gausios tarpininkų klasės, kurią dėl istorinių 
aplinkybių sudaro daugiausia žydų kilmės šalies gyventojai. 
Lietuvos prekyba ypatinga tuo, kad ji dažnai susieta su kredi- 
tų teikimu. Reakcija į šiuos du nenormalius Lietuvos vidaus 
prekybos reiškinius vyksta per kooperacinį judėjimą, turintį 
šalyje geras perspektyvas, nes socialinė ir politinė gausiausios 
ir gyvybingiausios valstiečių klasės izoliacija neišvengiamai 
stumia juos į kooperacinio judėjimo kelią. 

5) Visos šios aplinkybės įtikina mus, kad Lietuva, netekusi 
nacionalinių, ekonominių ir politinių teisių, dėl stipresnių kai- 
myninių šalių santykių ir politikos kuriamos politinės ekono- 
minės konjunktūros tapo didžiulio ekonominio išnaudojimo 
auka, nors Lietuva yra atskiras geografinis kūnas, pasižymintis 
gana aukšta technine kultūra ir suvokiantis savo ekonominių 
interesų savitumą, ir turi neginčytiną teisę į savarankišką eko- 
nominę plėtrą, o tuo labiau teisę į laisvę nuo ekonominio iš- 
naudojimo. Įgyvendinti šias teises yra ypač svarbu dabar, kai 
gretimų tautų karas nustūmė Lietuvą į varganą padėtį, nes jos 
liaudies ūkį atkurti įmanoma tik laisvai ir aktyviai dalyvaujant 
patiems šalies gyventojams. 


1) Santykis tarp gamtos turtų, bendros liaudies darbo masės 
ir ekonominės politinės Lietuvos konjunktūros. 2) Geografiniai 
Lietuvos ypatumai: padėtis, dirvožemis, klimatas, geografinė 
kaimynystė su kitomis valstybėmis. 3) Vienpusė ekonominio 
Lietuvos gyvenimo kryptis ir politinė ekonominė konjunktūra. 
4) Trumpa Lietuvos ekonominių santykių istorijos apybraiža. 
5) Sunkios vidinės konjunktūros likvidaciniu Lietuvos istorijos 
laikotarpiu pasekmės ir išorinė konjunktūra paskutiniu tauti- 
nio atgimimo laikotarpiu; Rusijos ir Vokietijos santykių įtaka 
ekonominiam Lietuvos gyvenimui. 6) Kova dėl žemės Lietu- 
voje: bajorų ir valstiečių žemvaldystė ir rusifikavimo politika. 
7) Konjunktūrinis liaudies darbo išnaudojimas žemdirbystės sri- 
tyje. 8) Lyginamoji bajorų ir valstiečių padėtis Lietuvoje. 9) Būdai 
valstiečių ir bajorų gerovei didinti. 10) Istorinis Lietuvos pramonės 
palikimas. 11) Rusijos politika ir Lietuvos pramonė. 12) Lietuvos 
pramonės kryptis. 13) Darbininkų klausimas. 14) Lietuvos 
eksportas ir importas. 15) Išoriniai Lietuvos prekybos ryšiai. 
16) Lietuvos vidaus prekybos ypatumai. 17) Kooperacijos ju- 
dėjimas. 18) Lietuvos ekonominis gyvenimas ir karas, 19) Bai- 
giamosios išvados.! l 

VI. POLITINIAI LIETUVOS ELEMENTAI 


Mes matėme, kokią sunkią individualią tautinę priespaudą 
ir materialines negandas dėl politinės laisvės Lietuvoje netu- 
rėjimo teko patirti lietuvių tautai rusų valdžioje. Ši pamokanti 
istorinė patirtis seniai jau išsklaidė apolitinį pirmosios Lietu- 
vos atgimimo stadijos romantizmą ir paskatino lietuvių tautą 
sukaupti visas nacionalines jėgas kovai dėl visapusių politinių 
teisių. Visa kultūrine politine Lietuvos atgimimo veikla siekta ir 
tebesiekiama sukurti vienokį ar kitokį daugiau ar mažiau sava- 
rankišką politinį organizmą. Didieji dabarties įvykiai, atgaivinę 
tautų prigimtinių teisių klausimą, tik sustiprino šiuos lietuvių 
tautos siekius, sužadindami viltį greičiau įgyvendinti brangią 
svajonę palankiai pasikeitus bendrai politinei konjunktūrai ma- 
žųjų tautų teisių pripažinimo linkme. 

Tam tikrose šios studijos vietose stengėmės parodyti kultūri- 
nius nacionalinius siekius ir visuomeninį ekonominį pagrindą, 
suteikiančius lietuviams natūralių teisių į politinį apsisprendimą. 
Šioje darbo dalyje pamėginsime išskirti tuos politinius Lietu- 
vos elementus, kurie galėtų sudaryti jos politinio organizmo 
dalį, jei jis susiformuotų. Tokiems elementams priskiriame vien- 
tisą Lietuvos teritoriją, suvienytą bendrų gyventojų interesų, ir 
politinę jų savimonę, gebančią įgauti vienokią ar kitokią politinės 
valdžios formą. Toliau nagrinėdami Lietuvos padėtį remsimės 
šiais trimis aspektais, nes bus kalbama apie politinį jos apsispren- 
dimą. Vengdami nesusipratimų, norėtume pažymėti, kad taikant 
abstrakčius politinės laisvės principus konkrečioms nacionalinio 

tautos gyvenimo sąlygoms - nacionalinės teritorijos riboms, visų 
gyventojų interesų bendrumui, politinės valdžios problemai - 
neišvengiamas tam tikras sąlygiškumas ir kompromisai, be kurių 
neapsieinama sprendžiant kiekvieną sudėtingą visuomenės gyve- 
nimo problemą. Prašome ypač šioje studijos dalyje prisiminti šį 
mūsų tyrimo rezultatų santykiškumą. 

Apie šiuolaikinės Lietuvos teritoriją galima kalbėti įvairiai. 
Visų pirma, Lietuvos teritoriją galima nagrinėti istoriniu ir 
etnografiniu požiūriu. Pirmasis aspektas tikriausiai negali pats 
savaime turėti lemiamos reikšmės kalbant apie prigimtines po- 
litines tautos teises. Priešingai, kalbant apie kiekvienos atskiros 
tautos teritoriją privalu vadovautis etnografiniu požiūriu. Ta- 
čiau tikrovėje šį vienintelį teisingą kriterijų dažnai komplikuoja 
įvairios papildomos istorinio psichologinio, politinio ir ekono- 
minio pobūdžio aplinkybės. Be to, tose vietose, kur susitinka 
įvairios tautos, sąveikaujant skirtingoms tautinėms įtakoms 
susiformuoja neaiškus etninis tipas. Tautų maišymasis vyksta 
taip pat ir tose teritorijose, kurios anksčiau priklausė tik vienai 
tautai. Tokiais atvejais norint teisingai išspręsti teritorijos klau- 
simą, be etnografinio kriterijaus, tenka pasitelkti gretutinius 
principus - tam tikrą reikšmę gali turėti politiniai, ekonominiai 
ir net istoriniai sumetimai. 

Kalbėdami apie Lietuvos teritoriją, mes paliekame nuošalyje 
grynai istorinį požiūrį, nes Lietuvos valstybės teritorija per visą 
jos gyvavimo laiką toli gražu nesutapo su etnografinėmis lietu- 
vių tautos ribomis. Tačiau nemanome, kad teisinga vadovautis 
vien gyventojų, šiuo metu kalbančių lietuvių kalba, skaičiumi, 
nustatant kai kurias ginčytinas etnografines lietuvių tautos ri- 
bas. Nesant tvirtų gamtinių ribų geografinė Lietuvos padėtis 
tarp didelių ir stiprių tautų, lietuvių tautos istorija, jos nacio- 
nalinė politinė psichologija ir pagaliau ekonominiai šalies inte- 
resai suformavo šiuo metu perdėm sudėtingą situaciją didelėje 
buvusios Lietuvos Didžiosios Kunigaikštystės teritorijos dalyje, 
kad visi teritoriniai Lietuvos klausimai būtų sprendžiami vien 
statistiniu būdu. Tačiau lietuvių tautos teritorijos ribų nusta- 
tymas yra keblus dviem atvejais: pirma, ties vokiečių žemėmis 


125 


Prūsijos Lietuvoje, antra, ties Rusijos baltarusių provincijomis 
Lietuvos pietryčiuose. Tai būtent tos Lietuvos teritorijos dalys, 
kurios per amžius patyrė stipriausią gretimų tautų spaudimą: 
pirmuoju atveju - vokiečių, antruoju - slavų. Tačiau šios Lietu- 
vos teritorijos dalys turi didžiausią reikšmę Lietuvai kaip ypa- 
tingam ekonominiam bei politiniam kūnui, nes Prūsijos Lietu- 
va tiesiogiai išeina prie Baltijos jūros ir jai priklauso vienintelės 
stambios Lietuvos upės - Nemuno - žemupys, o pietrytinėje 
Lietuvos dalyje yra Vilniaus miestas - visomis prasmėmis stam- 
biausias ir svarbiausias šalies centras, senoji Lietuvos Didžiosios 
Kunigaikštystės sostinė. 

Tačiau prieš pereinant prie šių ginčytinų teritorijų klausimo 
mums atrodo būtų teisinga nurodyti apytiksles Lietuvos terito- 
rijos ribas, dėl kurių nekyla esminių nesutarimų. Bendriausias 
Lietuvos teritorijos skirstymas į Didžiąją ir Mažąją, arba Rusijos 
ir Prūsijos, Lietuvą jau žinomas iš ankstesnio pasakojimo. Rusi- 
jos Lietuva nelygiomis dalimis padalinta tarp trijų administra- 
cinių Rusijos vienetų. Dauguma Didžiosios, arba Rusijos, Lie- 
tuvos teritorijos yra vadinamojo Šiaurės vakarų krašto dalis. Ją 
sudaro Kauno gubernija, didelė vakarinė Smolensko gubernijos 
dalis ir nedidelis šiaurinis Gardino gubernijos pakraštys. Šiaurės 
vakarų krašte Lietuvos teritorija glaudžiai ribojasi su Baltarusi- 
jos teritorija. Kita Didžiosios Lietuvos dalis priklauso Lenkijos 
karalystei, ją sudaro maždaug 2/3 Suvalkų gubernijos. Pagaliau 
nedidelė šiaurrytinė ir šiaurvakarinė Kauno gubernijos dalis 
įeina į latvių Kurliandiją. Šiaurės rytuose, nuo Palangos miesto, 
Lietuvos Baltijos jūros krantas yra visiškai dirbtinai įtrauktas į 
Kurliandiją. Pažvelgus į tokį administracinį Lietuvos teritorijos 
paskirstymą Rusijos imperijos, kurios valdžia sąmoningai ven- 
gė paties Lietuvos vardo, dalims, galima susidaryti bent pradinį 
vaizdą, kaip rusų valdžia nesiskaitė su atskirų tautų interesais, 
palikdama jas varžytis ir kovoti prieš asimiliaciją. 

Kaip jau esame minėję, tik vietovės, gyvenamos baltarusių, 
t. y. vadinamasis Šiaurės vakarų kraštas, kelia keblumų nustatant 
tikslias etnografines Lietuvos teritorijos ribas. Šiaurinė etnogra- 
finė Lietuvos teritorijos, esančios greta Latvijos teritorijos, riba 

didžiąja dalimi sutampa su Kurliandijos riba ir ją reikia tik tru- 
putį ištiesinti į šiaurę vakaruose įtraukiant Palangos miestą ir 
gretimą Baltijos jūros pakrantę, o rytuose - įtraukiant siaurą 
ruožą tos Kurliandijos dalies, kuri nuo seno vadinasi Semigali- 
ja. Pietuose, kur Lietuvos teritorija ribojasi su lenkų tautos že- 
mėmis, t. y. prie Lenkijos karalystės sienos, etnografinės Lietu- 
vos teritorijos ribos nustatymas taip pat kelia keblumų. Ši riba 
kerta pietinę Suvalkų gubernijos dalį šiaurės vakarų kryptimi ir 
į Lietuvos teritoriją neįtraukia tik nedidelės Suvalkų gubernijos 
dalies su Suvalkų miestu ir visos Augustavo apskrities. 

Etnografinius pietryčių Lietuvos pakraščių ir Vilniaus mies- 
to ypatumus reikia aptarti smulkiau. Pietrytinės žemės, gyve- 
namos lietuvių, per amžius buvo veikiamos slavų rusų genčių 
srauto, judėjusio į vakarus. Taip pat čia buvo labai juntama kul- 
tūrinė nacionalinė Lenkijos įtaka, stelbusi nacionalinę Lietuvos 
kultūrą, kai Lietuva buvo susieta su Lenkija unijos saitais. To- 
dėl Vilniaus miestas, būdamas valstybinis ir kultūrinis Lietuvos 
Didžiosios Kunigaikštystės centras, buvo labiausiai veikiamas 
polonizavimo, ir dabar jame yra daug stipraus lenkų elemento, 
o lietuvių kraštas į rytus ir pietus nuo Vilniaus patyrė nemenką 
denacionalizaciją baltarusių genties naudai. 

Apie lenkiškąjį Lietuvos elementą, iš esmės neturintį jokio 
teritorinio pobūdžio, kalbėsime kiek vėliau, aptardami Lietuvos 
gyventojų sudėtį. Dabar mums svarbi tik vadinamoji lietuviš- 
koji Rusia, kuri pietryčiuose apglėbia Lietuvą siaurąja prasme 
ir apima Gardino guberniją ir nedidelę vakarinę bei rytinę Vil- 
niaus gubernijos dalį. Visoje šioje teritorijoje istoriniu Lietuvos 
istorijos laikotarpiu lietuvių denacionalizavimo procesas vyko 
baltarusių naudai ir tam tikra prasme dar nesibaigė. Nagrinėjant 
etnografiniu požiūriu tą nacionalinę formaciją, kuri tarp slavų 
yra žinoma Baltarusijos vardu, nesunku pastebėti, kad etnogra- 
fine prasme baltarusiai iki šiol nėra visiškai susiformavęs etni- 
nis tipas. Rytinė Baltarusijos dalis nacionaliniu, politiniu ir eko- 
nominiu požiūriu panaši į centrinę didžiarusių Rusiją, vidurinė 
dalis sudaro labiausiai nepriklausomą ir sąmoningą baltarusių, 
kuriems nėra svetima siekti kultūrinio tautinio individualumo, 

branduolį. Pagaliau vakarinė Baltarusijos dalis, arba vadinamoji 
lietuviškoji Rusia, beveik neturi kokio nors apibrėžto kultūrinio 
tautinio individualumo, neminint vietinių gyventojų pasisko- 
lintos baltarusių kalbos su didelėmis lietuvių ir lenkų kalbų žo- 
džių ir frazių priemaišomis. 

Iš esmės čia įvyko įvairių etninių elementų maišymasis, su- 
kūręs tarpinį tarp lietuvių ir slavų etninį tipą. Pagrindinį, gi- 
luminį šio tipo pamatą sudaro vietinis lietuviškasis elementas. 
Išorinę jo stichiją, perimtą susidūrus su slavų rusų įtaka, sudaro 
baltarusiškasis elementas. Pagaliau lenkiškasis šio pereinamojo 
tipo elementas susiformavo per lenkiškas kultūrines įtakas. Bui- 
tyje šis pereinamasis tipas menkai skiriasi nuo kaimynų lietuvių 
ir turi bendrus su jais papročius bei liaudies kultūrą. Lietuviš- 
koji Rusia, kaip ir lietuviai, išpažįsta katalikų tikėjimą, o visa 
likusi Baltarusija laikosi stačiatikių tikėjimo. Be to, ekonominiu, 
politiniu ir apskritai visuomenės gyvenimo požiūriu lietuviško- 
ji Rusia panaši į Lietuvą, ir jos liaudies psichologija iki šiol iš- 
saugojo prisiminimus apie tą politinį bendrumą, kurį ji turėjo 
su Lietuva Lietuvos valstybės laikais. Jei dar atsižvelgsime į tai, 
kad pereinamasis tarp lietuvių ir slavų tipas susikūrė lietuvių 
etniniu pagrindu, tai bus natūralu ir teisinga spręsti kai kuriuos 
teritorijos klausimus lietuvių naudai. 

Tokiems ginčytiniems klausimams kai kurios suinteresuotos 
grupės norėtų priskirti ir dabartinį nacionalinį Vilniaus tapa- 
tumą tuo pagrindu, kad šis miestas, kadaise Lietuvos sostinė, 
priklauso kaip tik paribio zonai, kurioje etniškai grynas lietuvių 
tipas susilieja su pereinamuoju, baltarusiškos išvaizdos tipu, ir 
kad šiame mieste istoriškai susiformavo gausus ir stiprus len- 
kiškasis elementas. Vilnius negali būti įtrauktas į etnografinę 
lenkų teritoriją jau vien todėl, kad jis nėra tiesiogiai susietas su 
jokia lenkų teritorijos dalimi ir lenkų tautos atžvilgiu kultūrine 
prasme yra izoliuota lenkiškųjų elementų kolonija. Be to, lenkų 
elementų buvimą Lietuvoje dažniausiai lemia ne etninė kilmė, 
o kai kurių lietuvių tautos sluoksnių kultūrinės nacionalinės 
asimiliacijos procesas, todėl ir dėl šios priežasties vadinamieji 
lenkiškieji Lietuvos elementai, kaip jau minėjome, neturi teri- 

torinio pobūdžio. Lietuvių ir baltarusių ginčas dėl Vilniaus turi 
būti išspręstas lietuvių naudai dėl anksčiau minėtų priežasčių. 
Todėl visų pakraipų lietuviai viena pagrindinių savo naciona- 
linio politinio susivienijimo sąlygų vieningai laiko reikalavi- 
mą paskelbti Vilnių kultūriniu politiniu autonominės Lietuvos 
centru. Kultūrinė nacionalinė lietuvių trauka prie Vilniaus kaip 
Lietuvos centro buvo juntama nuo pat Lietuvos atgimimo sąjū- 
džio pradžios, tačiau ypač sustiprėjo tada, kai lietuviai išsikovo- 
jo minimalias teises vykdyti šiame krašte kultūrinę nacionalinę 
veiklą. Nuo to laiko Vilnius tapo lietuvių kultūrinės nacionali- 
nės veiklos centru, nors lietuviai iki šiol toli gražu dar neturi čia 
daugumos, nes mieste gyvena daug žydų (beje, tai yra visų Lie- 
tuvos miestų ypatumas), o sulenkėję lietuviai linksta prie lenkų 
tautos, nors tai nėra būdinga mažiau sulenkėjusiems mažesnių 
Lietuvos miestų gyventojams. Reikia taip pat pripažinti, kad į Vil- 
nių atvyksta palyginti daugiau Lenkijos lenkų, nei į kitus Lietuvos 
miestus, kur jų apskritai visai nedaug. Vilniuje įsikūrė mokslinė 
ir meninė lietuvių draugijos, čia leidžiama daug lietuviškų peri- 
odinių leidinių, čia lietuviai stengiasi atidaryti universitetą visos 
Lietuvos labui. Paminėsime, kad Vilnius yra visų tikinčių lietuvių 
religinės piligrimystės vieta. Trumpai tariant, Vilnius yra ne tik 
tradicinė Lietuvos Didžiosios Kunigaikštystės sostinė, bet ir ti- 
krasis kultūrinis nacionalinis šiuolaikinės Lietuvos centras. 

1905 m. Didysis Lietuvos seimas neturėjo jokių abejonių dėl 
Vilniaus, kuriame jis susirinko paskelbti nacionalinius lietuvių 
reikalavimus, ir pareikalavo Lietuvos autonomijos su seimu Vil- 
niuje. Lietuvos autonomijos teritorijai nubrėžti tose vietose, kur 
teritorinės ribos gali būti ginčytinos, Seimas priėmė tokią for- 
mulę: „Toji autonomiškoji Lietuva turi būti sudėta iš dabartinės 
etnografiškosios Lietuvos, kaip branduolio, ir tų pakraščių, ku- 
rie dėlei ekonomiškų, kultūriškų, tautiškų arba kitų priežasčių 
traukia prie to branduolio ir kurių gyventojai priklausyti prie jo 
panorės“* (M. Römer, p. 394). Turint mintyje ginčytinus toli- 
miausius pietrytinius Lietuvos pakraščius ir stebint sąmoningą 


* Ten pat, p. 228-229. 

lietuviškosios Rusios trauką prie autonominės Lietuvos, reikia 
pripažinti, kad ši teisinga formulė neprarado savo reikšmės ir 
dabar. 

Antras teritorinis klausimas, kurį turime išnagrinėti - šiaur- 
rytinės Rytų Prūsijos dalies, arba, kaip ją vadina lietuviai, Prūsų 
ar Mažosios Lietuvos, priklausomybė lietuvių tautos teritorijai. 
Iš Baltijos jūros pusės Prūsijos Lietuva ribojasi su pietvakari- 
ne Rusijos Lietuvos riba ir apima visą Nemuno žemupio basei- 
ną. Etnografinė lietuvių teritorijos riba iš rusų pusės prasideda 
maždaug vienoje ilgumoje su Suvalkais ir laužtine linija drie- 
kiasi šiaurės vakarų kryptimi šiek tiek į rytus nuo Insterburgo, 
truputį piečiau Nemuno žiočių siekdama Baltijos jūros įlanką. 
Taip apibrėžta Rytų Prūsijos dalis su Mėmelio, Tilzito ir Ragni- 
tos (Ragainės) (?) miestais yra tik nedidelė plačios teritorijos, 
kadaise apgyventos lietuvių genčių ir siekusios Vyslos upę, da- 
lis. Didelėje šios teritorijos dalyje kadaise gyveno lietuvių gentis 
prūsai. Prūsus, po ilgos ir atkaklios kovos nugalėtus Teutonų 
ordino, nugalėtojai sistemingai denacionalizavo ir naikino. Jie 
sunaikino prūsų kultūrinį nacionalinį savitumą ir vos užgimu- 
sią visuomeninę savivaldą, o XVII a. jų įpėdiniai baigė dena- 
cionalizuoti šią lietuvių gentį. Šiuolaikinė Prūsijos Lietuva yra 
likutis didelės teritorijos, kadaise apgyventos lietuvių genčių ir 
palaipsniui mažėjusios, kai spaudžiant karingiems germanams 
etnografinė Lietuvos riba judėjo iš vakarų į rytus. Po prūsų atėjo 
ir lietuvių, gyvenusių greta prūsų genties žemių, eilė. Ši Lietuvos 

"teritorijos dalis irgi po truputį mąžta, netekdama savo etnogra- 
finių pietvakarinių pakraščių vokiečių prūsų naudai. Dėl ilgai 
trukusios vokiečių kultūros įtakos per tam tikras visuomeninio 
gyvenimo formas, religiją (prūsų lietuvių dauguma yra protes- 
tantai) ir švietimą Prūsijos Lietuvos gyventojai jau iš dalies pasi- 
davė germanizavimo procesui - kultūriniu politiniu ir net buiti- 
niu požiūriu vietiniai lietuviai perėmė nemažai vokiškų bruožų. 
Germanizavimas natūraliai greičiau vyksta miestuose, ir čia gy- 
ventojų dauguma jau perėmė net vokiečių kalbą, tačiau kaimo 
gyventojų dauguma dar kalba gimtąja kalba. XVIII a. Prūsijos 
Lietuva padovanojo didžiausią lietuvių poetą Duonelaitį (taip 

rašo M. Römer), o XIX a. - vieną geriausių lietuvių kalbos žino- 
vų ir mokslinės lietuvių kalbos gramatikos kūrėją prof. Kuršaitį. 
Antroje XIX a. pusėje Prūsijos Lietuva pradėjo periodinę leidy- 
bą, kuri iki šiol vis labiau vystosi (ar taip?) ir suvaidino svarbų 
vaidmenį tautiniame lietuvių gyvenime, būdama jų kultūrinės 
nacionalinės veiklos bazė kategoriško lietuvių spaudos Rusijos 
imperijoje draudimo metu. Dar neseniai (ar taip?) Prūsijos Lie- 
tuvoje buvo aptinkama tautinės (ludowego) kūrybos (lyrinės 
dainos), tačiau aktyvesnį tautinį judėjimą čia stabdė iki šiol sti- 
pri vokiška įtaka. 

Kai dėl politinio nacionalinio susivienijimo, lietuviai neatsi- 
sako savo teisių į Prūsijos Lietuvą lygiai taip pat, kaip jie negali 
atsisakyti savo senosios sostinės - Vilniaus. Karo pradžioje Vil- 
niaus lietuvių organizacijų ir lietuvių spaudos atstovai rusų val- 
džiai įteikė deklaraciją, pasirašytą 1914 m. rugpjūčio 4 d. (pagal 
seną stilių), kurioje skelbiama taip pat ir tai: „Nuo germaniz- 
mo smūgių subiro musų gintaro karėliai. Lietuvių tautos prusų 
atžala žuvo pirmoji. Išnaikintojas pasiėmė sau jo išnaikintosios 
tautos vardą, bet vargas tam, kas, apgalėjęs priešininką, drįso 
išniekinti jo lavoną. Lietuvos Žemaitija, ne kartą kentėjusi vo- 
kiečių vergijos sunkiąją dalį, galų gale buvo suskaldyta pusiau 
ir viena josios pusė buvo galutinai pavergta germanų po Rytų 
Prusijos vardu. 

Ir vėl suėjo draugėn lietuvių karžygiai su slavų karžygiais ko- 
voti su teutonų palikimu - visaprarijančiu germanizmu. 

Mes tikime, kad tai paskutinis grandinys laimėjimų retežiaus, 
pradėtojo ties Žalgiriu. Mes tikime, kad musų užsieniniai kraujo 
broliai bus atimti iš po germanų jungo ir suvienyti su mumis“. 

Kai keliamas Prūsijos Lietuvos ir Vilniaus su jo artimiausio- 
mis pietrytinėmis apylinkėmis priklausomybės pagrindiniam 
etnografiniam branduoliui klausimas, turi būti atsižvelgta į 
bendrus nacionalinius politinius sumetimus. Ir vienoje, ir kitoje 
vietoje lietuvių denacionalizavimas yra gana sėkmingas, tačiau 
kai kultūrinė nacionalinė lietuvių savimonė pradeda reikalauti 
nutraukti tolesnį denacionalizavimą, tai, pripažįstant šio rei- 
. kalavimo teisėtumą, būtina nuosekliai pripažinti ir konkrečių 

priemonių, suteikiančių galimybę siekti šio tikslo, įgyvendini- 
mo teisėtumą. Tokia lietuvių denacionalizavimo, patiriamo ir 
iš vokiečių, ir iš slavų rusų, nutraukimo sąlyga yra ir vokiečių, 
ir slavų rusų elementų lokalizavimas, prijungiant Prūsijos Lie- 
tuvą ir patyrusius baltarusių įtaką pietrytinius Lietuvos terito- 
rijos pakraščius bei Vilniaus miestą prie nacionalinio politinio 
Lietuvos organizmo. Būtent šiose Lietuvos teritorijos dalyse turi 
būti pastatytos užtvankos tolesniam etniškai svetimų elementų 
srautui sustabdyti, juolab kad jie sustiprėjo šiuose kraštuose vie- 
tinių lietuvių sąskaita. 

Tautinė Vilniaus ir Prūsijos Lietuvos reikšmė nacionaliniam 
politiniam suvienytos Lietuvos organizmui gana didelė. Vilnius 
yra kultūrinis politinis Lietuvos centras, o Prūsijos Lietuva su 
Baltijos jūros pakrante ir Nemuno žemupiu turi išskirtinę eko- 
nominę svarbą visai šaliai. Todėl iš esmės pripažįstant Lietuvos 
teisę į autonominį nacionalinį politinį gyvenimą, tenka pripa- 
žinti ir tas realias sąlygas, kurios nulemia Lietuvos kaip atskiro 
nacionalinio politinio vieneto gyvavimą, jei, žinoma, šių sąlygų 
įgyvendinimas nepažeidžia kieno nors esminių nacionalinių 
teisių. Šiuo atveju galima kalbėti ne apie kieno nors naciona- 
linių teisių pažeidimą, o tik apie atėmimą iš kai kurių tautų tų 
nacionalinių gėrybių, kurias jos gavo ir galėtų toliau turėti tik 
denacionalizuodamos lietuvius. 

Mūsų bendrais bruožais nusakyta lietuvių tautos teritori- 
ja, pačiais kukliausiais pietrytinės ribos skaičiavimais, sudaro 
beveik 100 000 kvadratinių kilometrų, joje gyvena apie 5 mln. 
gyventojų. Iš jų maždaug 3 mln. yra vietiniai šalies gyventojai, 
namuose kalbantys lietuvių kalba. Visi kiti 40 proc. pasiskirs- 
to maždaug taip: 12 proc. žydų, 9 proc. baltarusių (daugiausia 
subaltarusėję lietuviai), 7 proc. lenkų (daugiausia sulenkėję lie- 
tuviai), 7 proc. vokiečių (daugiausia suvokietėję lietuviai), paga- 
liau 5 proc. sudaro rusai ir kitos atvykusių arba visai negausių 
gyventojų grupės. Kai kalbama apie nacionalinio politinio or- 
ganizmo arba daugiau mažiau autonomiško teritorinio vieneto 
kūrimą tam tikroje teritorijoje, kyla gana natūralus klausimas, 

kiek ir kaip visi šios teritorijos gyventojai gali sudaryti politiškai 

vieningą tautą. Šiuo aspektu mes ir panagrinėsime minėtas Lie- 
tuvos teritorijos gyventojų grupes. Visų pirma turėtume aptarti 
principinį požiūrį į skirtingų šalies gyventojų grupių teises. 

Mums atrodo, kad visiškai lygias pilietines teises į kultūrinę 
nacionalinę autonomiją turėtų turėti visos Lietuvos teritorijos 
gyventojų grupės, nes gyvendamos čia nuo seno jos įgijo vie- 
tinės pilietybės teises. Todėl mes laikome visateisiais šalies pi- 
liečiais žydus, kurie per kelis amžius natūralizavosi Lietuvoje, 
taip pat visas denacionalizuotų lietuvių grupes, būtent: lenkus 
Lietuvos rytuose, baltarusius Lietuvos pietryčių pakraščiuose 
ir vokiečius Rytų Prūsijoje. Todėl, laikydamiesi nuostatos, kad 
asmens poreikių patenkinimas yra galutinis tautinės ir politi- 
nės bendruomenės tikslas ir kad individo asmeninis tautinis 
tapatumas jokiu būdu negali būti ribojamas, pripažįstame visų 
keturių įvardytų grupių teisę į plačią kultūrinę nacionalinę au- 
tonomiją nacionalinio politinio Lietuvos kūno sudėtyje. Tačiau 
tai nė kiek nereiškia, kad mes pripažįstame vienodą visuomeni- 
nį visų Lietuvos gyventojų grupių vaidmenį lygiomis teisėmis 
su vietiniais lietuviais. Toks vienodas visų grupių vaidmuo yra 
iš esmės neįmanomas vien dėl lietuvių daugumos. Visos tau- 
tinės valstybės, įkurtos daugiau mažiau teisingai etnografiniais 
pagrindais, pripažįsta visuomeninę vietinės etninės grupės pir- 
menybę. Todėl ir Lietuvoje vietinė etninė lietuvių grupė turi 
turėti tokias pat teises, kaip prancūzai Prancūzijoje, vokiečiai 
Vokietijoje ir t. t. 

Būtų neteisinga lyginti tokiais pagrindais sukurtą Lietuvą, 
kaip to norėtų kai kurios Lietuvos grupės, su Šveicarija, sukur- 
ta kelių etninių grupių lygiateisiškumo pagrindu ir šia prasme 
neturinčia individualios tautybės, nes negalėtume to pasakyti 
apie Lietuvą. O jei Lietuvoje bus pripažinta visuomeninė na- 
cionalinė lietuvių pirmenybė, natūraliai teks daryti nuoseklias 
išvadas. Visų pirma, politinė valstybinė veikla savaime turi 
vykti pagrindinės tautybės formomis, taigi pirmiausia čia turi 
pasireikšti skirtingas visuomeninis pagrindinės ir šalutinių tau- 
tybių vaidmuo Lietuvos gyvenime. Be to, turėtų labai skirtis ir 
valdžios uždaviniai pagrindinės ir šalutinių tautybių atžvilgiu. 

Šalutinių tautybių atžvilgiu valdžia turi pasyvią pareigą nevar- 
žyti individualaus tautiškumo išlaikant kultūrinę autonomiją, o 
pagrindinės tautybės atžvilgiu valdžia turi aktyvią pareigą remti 
ją visose nacionalinio gyvenimo srityse, kur tik toks valdžios 
kišimasis yra iš principo leistinas ir pageidautinas. Toks pagrin- 
dinės ir šalutinių šalies tautybių skirtumas nulemtas tiesioginės 
būtinybės užtikrinti daugumos, vienaip ar kitaip besinaudojan- 
čios savo teisėmis, interesus. 

Mes kiek smulkiau aptarėme šį klausimą, kad parengtume 
tinkamą dirvą spręsti, pirma, gan opią Lietuvai lenkų ir lietuvių 
santykių problemą, o antra - lietuvių santykių su žydais, bal- 
tarusiais ir vokiečiais, gyvenančiais lietuvių tautos teritorijoje, 
klausimą. Iš esmės tai keturi nacionaliniai klausimai, kurių du - 
lenkų ir žydų - neturi teritorinio aspekto, o kiti du - baltarusių 
ir vokiečių — turi teritorinį atspalvį. Šią baltarusių ir vokiečių 
gyvavimo Lietuvos teritorijoje aplinkybę mums jau yra tekę ap- 
tarti, kai kalbėjome apie Lietuvos teritorijos ypatumus. Dabar 
tik pridursime, kad teritorinis Lietuvos baltarusių ir vokiečių 
grupių gyvavimo pobūdis - jie yra vietiniai gyventojai - natūra- 
liai suteikia joms tam tikrų lokalinių pranašumų lyginant su ki- 
tomis šalutinėmis šalies tautybėmis, nes kultūrinė nacionalinė 
autonomija ir kai kurios vietinės aplinkybės smarkiai praplečia 
visuomeninį šalutinių tautybių vaidmenį ir atitinkamose šalies 
vietose suteikia joms beveik lygią su pagrindine tautybe padėtį. 
Todėl lietuviams visada teks išskirtinai atsižvelgti į baltarusius 
pietrytiniuose Lietuvos pakraščiuose ir į vokiečius Prūsijos Lie- 
tuvoje, pripažįstant maksimumą tų jų teisių, kokias gali turėti 
šalutinės tautinės valstybės tautybės. 

Daug sudėtingesnis Lietuvoje yra lenkų ir žydų klausimas, 
neturintis jokio teritorinio pagrindo. Lenkų klausimas Lietuvo- 
je yra kultūrinės politinės lietuvių valstybės evoliucijos šlėktos 
viešpatavimo laikotarpiu išdava ir iki šiol turi ryškų nacionalinį 
luominį atspalvį. Žydų klausimą nulėmė ekonominė šalies rai- 
da, jis pradėjo formuotis šlėktos viešpatavimo metu dėl vien- 
pusės luominės politikos ir visiškai susiformavo dėl Lietuvos 
atgimimo judėjimo ekonominės emancipacijos link. Šios dvi 

problemos yra labai sudėtingos, todėl mums buvo svarbu atitin- 
kamose šios studijos vietose išnagrinėti istorines jų prielaidas. 
Dabar pamėginsime padaryti apibendrinančias išvadas politi- 
niu požiūriu. 

Vadinamojo lenkų klausimo šiuolaikinėje Lietuvoje objektas 
yra, viena vertus, sulenkėjusi lietuvių tautos dalis, kitas vertus, 
tariama Lietuvos priklausomybė nuo nacionalinių politinių 
Lenkijos tradicijų, įsitvirtinusi lenkų tautos sąmonėje dėl to, 
kad dviejų tautų unija savo valstybinio gyvavimo pabaigoje iš- 
sigimė į šių tautų susimaišymą. Šios dvi aplinkybės yra tarpusa- 
vyje susijusios ir palaiko viena kitą, todėl mums teks nagrinėti 
jas kartu, logiškai susietas. 

Jau ne kartą esame minėję, kad vadinamasis lenkų klausimas 
Lietuvoje susiformavo kultūriškai ir politiškai evoliucionuojant 
vietiniams lietuviams. Didesnį ar mažesnį denacionalizavimą 
bei asimiliuojančią lenkų įtaką patyrė tie Lietuvos visuomenės 
sluoksniai, kurie iš Lietuvos valstybingumo, unijos susieto su 
Lenkijos valstybe, gavo daugiausiai naudos. Todėl ir dabar, kai 
po Abiejų Tautų Respublikos žlugimo pasikeitė jau kelios kar- 
tos, dažniausiai sulenkėjusi yra dvarininkų-bajorų žemvaldžių 
klasė, tradicinė smulkiosios šlėktos klasė, iki šiol besipuikuo- 
janti savo šlėktiška kilme, dalis miestų inteligentijos, dažniau- 
siai šlėktinės kilmės, ir dalis eilinių miestiečių, patyrusių anks- 
čiau minėtų sulenkėjusių Lietuvos sluoksnių įtaką. Didžioji visų 
šių grupių dalis yra lietuvių kilmės, o grynai lenkiškos kilmės 
gyventojai ne istorinėje Lietuvoje, o Lietuvoje siaurąja prasme, 
apie kurią dabar ir kalbame, sudaro menkiausią dalį. Beje, pri- 
minsime, kad valdančiosios Lietuvos klasės paskutiniu Lietuvos 
istorijos laikotarpiu nebuvo jautrios tautiniam jos individualu- 
mui ir gynė savo tarnybinį, luominį ir materialinį pranašumą 
Lietuvoje. Tai iš dalies paaiškina ir įrodo lietuvių pagal kraują 
grynumą sulenkėjusiuose lietuvių tautos sluoksniuose. Anks- 
čiau išvardytos sulenkėjusios Lietuvos grupės nevienodai pa- 
tyrė denacionalizavimą. Denacionalizavimo laipsnis priklausė, 
pirma, nuo vietos, antra, nuo kultūros lygio ir tautinės savimo- 
nės. Dideliuose miestuose sulenkėję Lietuvos gyventojai turi 

daugiau lenkų įtakos požymių nei mažuosiuose. Sulenkėjimo 
laipsnis yra didžiausias Lietuvos pietryčiuose ir mąžta judant į 
šalies šiaurės vakarus, į vadinamąją Žemaitiją. Šia prasme len- 
kiškiausias miestas yra Vilnius, turintis net atvykusių lenkų. 
Antras pagal sulenkėjimo lygį yra Kaunas. Lenkiškos įtakos ma- 
žiems miestams požymiai ne tokie matomi ir ryškūs. Labiausiai 
sulenkėję yra labiausiai išsilavinę minėtų sluoksnių asmenys, 
paprastai besilaikantys lenkiškos visuomeninės kultūros ir todėl 
dažniausiai teikiantys jai pirmenybę. Tačiau net kilmingiausieji 
sulenkėję Lietuvos gyventojai gana retai tautiškai apsisprendžia 
visiškai lenkų naudai, nes kultūriniam tautiniam Lietuvos su- 
lenkėjusių sluoksnių būdui dažniausiai stinga vientisumo. Dar 
mažiau apibrėžtas žemiausių sulenkėjusių Lietuvos sluoksnių 
tautinis tapatumas. Nuo gryno etnografinio tipo šiuos sluoks- 
nius skiria tik tai, kad namuose jie kalba iškraipyta lenkų kalba 
su lietuvių kalbos priemaišomis, puikuojasi lenkų kalbos mokė- 
jimu ir nesugeba suvokti savo-tautinės politinės padėties Lietu- 
voje. Tokie bendrais bruožais yra Lietuvos lenkai. 

Apibūdinant istorinį tam tikros lietuvių dalies polonizavimo 
procesą, reikia pažymėti, kad lenkų tauta įgijo Lietuvoje tam 
tikrą tautinį politinį pranašumą lietuvių tautinio individualu- 
mo sąskaita. O valdančiosios Lietuvos klasės, buvusios Lietuvos 
polonizacijos skleidėjos, dėl šio proceso įgijo tam tikrą luominį 
ir klasinį pranašumą visos lietuvių tautos gerovės sąskaita. Ta- 
čiau pranašumo įgijimas pažeidžiant esmines prigimtines kie- 
no nors teises (o čia svarbios visos trys prigimtinės tautų tei- 
sės) negali suteikti jokių teisėtų teisių. Todėl nuo pat pradžių 
lietuvių tautos atgimimas, jau pats jo atsiradimo faktas visada 
buvo protestas prieš nenormalią Lietuvos valstybės raidą ir dėl 
to kaltų visuomenės klasių politiką. Taigi siekis, viena vertus, 
išlaikyti neteisėtai gautą pranašumą, o kita vertus, įgyvendinti 
savo aukščiausias nacionalines teises ir sudaro lenkų ir lietuvių 
ginčo Lietuvoje pagrindą. 

Iš visų sulenkėjusių Lietuvos sluoksnių bajorai žemvaldžiai, 
uoliausiai palaikantys lenkų idėją Lietuvoje, yra labiausiai suin- 
teresuoti išlaikyti status guo ante. Visi kiti sulenkėję sluoksniai 

yra ištikimi lenkų kultūrai dėl tradicijos, įpročio, platoniškos 
meilės lenkiškiesiems idealams ir tautinių lietuviškų interesų 
ignoravimo, o sulenkėję bajorai lenkų ir lietuvių ginče buvo 
linkę vadovautis luominiais ir klasiniais savo interesais. Todėl 
Lietuvos atgimimo judėjimui tenka skaitytis ir atkakliai kovoti 
būtent su šia klase, kuri Lietuvoje vis dar stipri ir laiko savo ran- 
kose didelius materialinius turtus. Visa kita sulenkėjusi masė, be 
sąmoningosios miesto inteligentijos, yra tik stambus įrankis, ku- 
riuo naudojasi ir Lietuvos bajorai, ir užsienio lenkų politikai. 
Esame minėję, kad parengiamuoju Lietuvos atgimimo lai- 
kotarpiu Lietuvos bajorų klasės atstovai suvaidino gana svarbų 
vaidmenį. Tai buvo lietuvininkų judėjimas, įkvėptas liberalių to 
meto idėjų ir kilęs pirmiausia dėl pačios bajorų klasės idėjinių 
ieškojimų, pagimdytų nacionalinio nusivylimo. Tačiau stichinis 
lietuvių tautos pagrindas - valstiečiai - dar nebuvo nubudęs ir 
judėjime aktyviai nedalyvavo. Atgimimo judėjimas tada buvo 
tik pavienių asmenų individualistinės ideologijos išraiška. Ver- 
gaujantys valstiečiai tada dar negalėjo sukurti savo ideologijos 
ir iškelti jos prieš viso bajorų luomo interesus. Todėl parengia- 
mojoje stadijoje atgimimo judėjimas ne tik nepatyrė stipraus 
bajorų pasipriešinimo, bet netgi sulaukė daugelio iškilių veikėjų 
iš šio luomo. Santykiai visiškai pasikeitė, kai po valstiečių išlais- 
vinimo Lietuvos atgimimo judėjimas dėl plačių demokratinių 
masių dalyvavimo įgavo stichinę formą. Visuomenės demo- 
kratizavimas, sužadinęs tautinę Lietuvos atgimimo judėjimo 
stichiją, toliau besiplėtodamas kėlė bajorams pavojų paversti jų 
luomo narius paprastais piliečiais, atimti luomines privilegijas ir 
baigti jų politinį dominavimą šalyje. Trumpai tariant, atgimimo 
judėjimas, sukeltas visuomenės demokratizavimo, savo ruožtu 
gilino šį demokratizavimą ir vedė tiesiai prie atėmimo iš bajorų 
luomo visų tų privilegijų, kurias jie turėjo esant luominei Lietu- 
vos santvarkai unijos su Lenkija laikais. Taigi tautinę sulenkėju- 
sių bajorų ir atgimimo judėjimo nesantaiką stiprina luominiai 
ir klasiniai prieštaravimai. O kadangi Lietuvos bajorai neketina 
patys atsisakyti istoriškai įgytų visuomeninių politinių privile- 
gijų, jis turi naudoti tas nacionalinės gynybos priemones, kurias 

sukūrė šis istorijos procesas. Tokios priemonės visų pirma yra 
tautinės lenkiškosios dvasios palaikymas ir daugiau ar mažiau 
sulenkėjusių Lietuvos gyventojų masių sutelkimas ir sąjunga su 
Lenkija. Todėl sulenkėjusi Lietuvos bajorų klasė iki šiol yra va- 
romoji tolesnio polonizavimo jėga, nes ji, siekdama savo luomi- 
nių nacionalinių tikslų, suinteresuota įtvirtinti istorinio lietuvių 
polonizavimo rezultatus. Kita vertus, ši klasė puikiai suvokia, 
kad gali išsaugoti savo nacionalinį vaidmenį ir visuomeninę 
reikšmę tik turėdama išorinį Lenkijos, kurios interesai Lietu- 
voje visiškai sutampa su bajorų klasės interesais, palaikymą. 
Tačiau ir sulenkėjusių Lietuvos bajorų klasė, ir lenkų politikai, 
norėdami pagrįsti savo veiklą, remiasi lietuvių ir lenkų santykių 
istorija, o ne dabartiniais lietuvių tautos poreikiais siekiant įgy- 
vendinti prigimtines nacionalines jos teises. 

Dėl šių priežasčių ir vieni, ir kiti idealizuoja praeities lietuvių 
ir lenkų santykius. Suprantama, kad šiuos santykius idealizuoja 
tie, kurie praeityje iš jų pasipelnė, tačiau ne mažiau supranta- 
ma ir tai, kad lietuvių tauta, kurios sąskaita buvo pasipelnyta, 
negali praeities laikyti dabartinių ir būsimų santykių su lenkų 
tauta pagrindu. Realių lietuvių tautos interesų ir prigimtinių 
nacionalinių jos teisių požiūriu lietuvių ir lenkų santykių isto- 
rijos idealizavimas nė kiek nėra lietuvių psichologijos dalis, tuo 
labiau kad dar neseniai lietuviai turėjo galimybę aiškiai matyti 
šio istorinių tradicijų idealizavimo vaisius. Sulenkėję Lietuvos 
bajorai ir visi daugiau mažiau sąmoningi sulenkėję Lietuvos 
gyventojai visas savo dvasines ir materialines jėgas atiduoda- 
vo kultūriniams nacionaliniams ir politiniams Lenkijos intere- 
sams, pamiršdami pilietines pareigas savo gimtajam kraštui. Jų 
ištikimybė lenkiškumui davė lenkų politikams dingstį, remian- 
tis istorinėmis unijos sujungtų dviejų tautų tradicijomis, daryti 
dvi naudingas Lenkijai prielaidas: pirma, apie politinę lietuvių 
priklausomybę lenkų tautai, antra, apie vienodą visuomeninį 
politinį vietinių lietuvių ir lenkų vaidmenį Lietuvoje. Tačiau 
prasidėjus tautiniam atgimimui, siekiančiam įgyvendinti pri- 
gimtinės tautines teises, lietuviai turi ryžtingai atmesti abi šias 
prielaidas. Lietuviai nepripažįsta savo politinės priklausomybės | 

nuo lenkų tautos jau vien dėl tos paprastos priežasties, kad nei 
realiai, nei formaliai tokia priklausomybė neegzistuoja nuo 1795 
m., o vienintelis gyvybingas ir stichinis nacionalinis judėjimas 
Lietuvoje — didysis lietuvių tautos atgimimas - demonstruoja 
savo idėjinį savarankiškumą net rusų absoliutizmo pančiuose. 
Lygiai taip pat lietuviai negali pripažinti vienodo su vietiniais 
lietuviais visuomeninio nacionalinio lenkų vaidmens Lietuvo- 
je. Toks pripažinimas iš esmės moraliai ir faktiškai legalizuotų 
Lietuvos polonizavimo procesą, kurio rezultatus siekia įtvirtinti 
lenkų politikai. Trumpai tariant, jų kultūrinė nacionalinė poli- 
tika Lietuvoje radikaliai prieštarauja esminiams nacionaliniams 
lietuvių tautos siekiams. Todėl lietuviai nepripažįsta ne tik savo 
priklausomybės lenkų tautai ir nuo jos, bet ir vienodos su jais 
visuomeninės nacionalinės lenkų reikšmės Lietuvoje. To reika- 
lauja nacionalinis orumas, o nacionalinės savisaugos jausmas 
liepia griežtai laikytis nepriklausomos lenkų atžvilgiu politikos, 
į kurią lietuviai turi prigimtinę teisę. 

Visos išvardytos aplinkybės leidžia visiškai išspręsti lenkų ir 
lietuvių ginčą Lietuvoje. Turėdami tas prigimtines teises, kurias 
turi visos tautos, lietuviai negali atsisakyti jokios savo visuome- 
ninės nacionalinės viršenybės Lietuvoje dalies lenkų naudai, 
todėl lenkai gali turėti Lietuvoje tik tas nacionalines teises, ku- 
rios yra būtinos individualiam apsisprendimui, kitaip tariant, 
jie gali turėti kultūrinės nacionalinės autonomijos teisę. Su- 
teikdami lenkams kultūrinę nacionalinę autonomiją Lietuvoje, 
lietuviai nė kiek nepažeistų asmeninio kiekvieno sulenkėjusio 
lietuvio tapatumo ir neverstų jo dirbti tautiniam lietuvių tautos 
individualumui. Gerbtinas yra kiekvieno visateisio visuomenės 
nario apsisprendimas, nes bet koks išorinis spaudimas tautinio 
tapatumo dalykuose yra toks pats neleistinas, kaip ir vykdant 
grynai dorovines pareigas. Tačiau suteikti lenkams Lietuvoje 
ypatingas teises vien dėl to, kad jie yra atšaka, atsiskyrusi nuo 
pagrindinio lietuvių tautos kamieno, prieštarautų natūraliai 
logikai, jei kartu pripažintume ir gyvybišką lietuvių tautos 
reikšmę. Mūsų nuomone, sulenkėję lietuvių tautos nariai nėra 
atleidžiami nuo dorovinės nacionalinės pareigos prisidėti prie 

kultūrinio nacionalinio lietuvių tautos darbo nacionaliniam 
individualumui palaikyti, ir jei ši dorovinė pareiga nėra vykdo- 
ma, tai negali būti kalbos apie tokio visuomeninio nacionalinio 
vaidmens turėjimą, kokį savo šalyje turi vaidinti lietuvių tauta. 
Atlikdamas šią pareigą patyręs polonizavimą lietuvis įsilies į lie- 
tuvių tautos visuomenę, todėl nebus poreikio pripažinti išskir- 
tines lenkų tautybės teises. 

Visi panašūs reikalavimai vienaip ar kitaip siekia sustiprinti 
lietuvių tautos polonizavimą ir pavergti ją lenkų tautos įtakai. 
Ši kultūrinio užkariavimo, iš esmės - kėsinimosi į aukščiausias 
nacionalines lietuvių tautos teises tendencija negali būti palai- 
koma. Todėl vienintelis būdas panaikinti lietuvių ir lenkų gin- 
čą yra visiškas lenkų atsisakymas nuo visų pretenzijų Lietuvai, 
kartu sulenkėjusioms Lietuvos gyventojų klasėms atsisakant 
pretenzijų į dominuojančią arba net lygią su lietuviais padėtį 
Lietuvoje. Turint mintyje stichinį lietuvių tautinio judėjimo gy- 
vybingumą, neverta abejoti, kad tik jam priklauso šalies atei- 
tis, tuo labiau kad jo idėjinis varžovas savo galios šaltiniu laiko 
atgyvenusios praeities tradicijas. Sulenkėję Lietuvos gyventojų 
sluoksniai gali sulaukti daugmaž reikšmingo palaikymo iš iš- 
orės, t. y. iš suinteresuotos Lenkijos, tačiau tai negali sulaikyti 
nenumaldomos logiškos lietuvių tautos raidos, o gali tik pablo- 
ginti dviejų kaimyninių tautų santykius. Esame įsitikinę, kad 
gyvenimas teisingai išspręs šių dviejų tautų ginčą tada, kai ir 
viena, ir kita gaus vienodas ir nepriklausomas viena nuo kitos 
teises. Tada dauguma nuskilusiųjų, neteisingai pakrypus Lietu- 
vos valstybingumui, nuo pagrindinio lietuvių tautos kamieno 
vėl įsilies į bendrą nacionalinį srautą, grąžindami lietuvių tautai 
tai, ko per amžius neteko nacionalinis jos lobynas. Taip mes ma- 
tome šią tikriausiai skausmingiausią mūsų tėvynės problemą. 

Lietuvos žydų klausimas yra visai kito lygio. Nei lietuviai 
žydams, nei žydai lietuviams tiesiogiai nekelia denacionaliza- 
vimo grėsmės. Žydai tik netiesiogiai padeda rusifikuoti kraštą, 
perimdami iš rusų valdžios švietimą ir bendravimo formas. 
Tačiau nacionalinės konkurencijos siaurąja prasme tarp žydų 
ir lietuvių nėra. Žydų klausimo Lietuvoje ypatumą sudaro eko- 

nominė lietuvių ir žydų santykių pusė. Žydai, kaip jau buvo 
minėta ekonominėje šio darbo dalyje, gyvena beveik išimtinai 
Lietuvos miestuose ir miesteliuose ir verčiasi prekyba, pramo- 
ne ir amatais, kuriuos jie didžia dalimi monopolizavo. Istorinė 
žydų klausimo Lietuvoje genezė bendrais bruožais yra tokia. 
Lietuvos valstybės plėtros laikotarpiu žydai, amatų, prekybos ir 
pramonės skleidėjai, buvo gana noriai priimami Lietuvoje. Li- 
kvidaciniu Lietuvos istorijos laikotarpiu žydai tampa beveik iš- 
imtiniais miestų šeimininkais. Rusų valdžios metu ši išskirtinė 
žydų padėtis Lietuvos miestuose ir miesteliuose net sustiprėjo, 
nes ekonominis šalies gyvenimas neturėjo galimybių tinkamai 
vystytis, o žydai buvo varžomi sėslumo zonos buvusios lietuvių 
ir lenkų Abiejų Tautų Respublikos teritorijoje ir verčiami vers- 
tis amatais, prekyba ir pramone, neminint laisvųjų inteligenti- 
jos profesijų, kurių siekimas buvo iš esmės ribojamas. Iš to kilo 
žydų minėtų sričių monopolizavimas ekonominiame šalies gy- 
venime bei nenormalus jų veikimas, siekiant palaikyti išimtinai 
žydų interesus. 

Tačiau susiklosčiusi padėtis dar nesukūrė žydų klausimo Lie- 
tuvoje, kol neprasidėjo Lietuvos atgimimas. Siekdamas būti rea- 
listiškas ir visapusis, jis negalėjo nekreipti dėmesio į ekonominį 
Lietuvos gyvenimą. Jis instinktyviai juto, kad stipri ir gyvybinga 
tauta turi turėti tvirtą materialinį pagrindą. Tam tikra prasme 
šią nuostatą jau patvirtino stiprus Lietuvos valstiečių luomas, 
tautiniame atgimime suvaidinęs svarbų vaidmenį. Tačiau vien 
žemdirbystė negali tinkamai aprūpinti materialinių lietuvių tau- 
tos interesų. Todėl beveik nuo pat Lietuvos atgimimo pradžios 
lietuviams teko rūpintis teisinga ekonominio šalies gyvenimo 
raida ir šalies ekonomikos pritaikymu nacionaliniams lietuvių 
tautos interesams. Pirmąją užduotį smarkiai stabdė politinė 
ekonominė konjunktūra, viešpataujanti beteisėje šalyje, o vyk- 
dant antrąją užduotį kliūtimi tapo žydų veiklos ypatumai šalies 
prekyboje ir pramonėje. 

Reakcija į šiuos ypatumus, kaip jau esame minėję, tapo ko- 
operacijos judėjimas, kuris iš esmės buvo tik konkurencijos 
su žydais ekonominių santykių srityje forma. Ši konkurencija 

neišvengiamai išliks ir ateityje ir vis didės, nes ji sudaro lietuvių 
tautos, negalinčios daugiau likti pasyvia ekonominio šalies gyve- 
nimo srityje, raidos pamatą. Svarbu tik suteikti šiai konkurenci- 
jai teisingas ekonomines sąlygas, nes pati konkurencija, būdama 
laisva ir teisėta, yra faktas, o ne vienos ar kitos pusės teisė. Kadan- 
gi iš esmės kalbame apie teises, tai konkurencijos pagrindą turi 
sudaryti lygios teisės ir išlygas būtų teisinga daryti žydų naudai, 
nes jie Rusijos imperijoje yra smarkiai varžomi daugybėje sričių. 
Pati konkurencija su žydais ekonomikos srityje, kaip minėjome, 
dar ilgai išliks nacionalinio lietuvių gyvenimo būtinybė. Lietuvių 
ir žydų santykiai būtų visiškai išspręsti ekonominiu būdu. 

Politinių teisių Lietuvai suteikimas smarkiai pakeltų šalies 
našumą ir paskatintų visų ekonominio gyvenimo sričių plėtrą, 
taip pat ir prekybos bei pramonės plėtrą. Todėl sparčiai augant 
Lietuvos ekonominiam gyvenimui bei gerovei, žydai pajustų 
ekonominę konkurenciją iš lietuvių pusės ne dėl išstūmimo iš 
rinkos, o dėl vis didesnio lietuvių dalyvavimo tose ekonomikos 
srityse, kurios anksčiau beveik visiškai buvo monopolizuotos 
žydų. Jei išliktų ankstesnė politinė ekonominė Lietuvos padėtis, 
tolesnė sėkminga lietuvių konkurencija keltų pavojų ir iš dalies 
išstumti žydus iš Lietuvos rinkų. Šiuo atveju vienintelė išeitis 
būtų panaikinti žydų sėslumo zoną ir suteikti jiems galimybę 
gyventi Rusijos gubernijose. 

Mes apsiribosime šiomis trumpomis pastabomis apie žydų 
klausimą Lietuvoje, nes nagrinėti jį smulkiau čia atrodo netiks- 
linga. Nedaug kalbėjome apie šią grupę todėl, kad tautinio at- 
gimimo ir ekonominių interesų požiūriu pakankamai išsamiai 
apibūdinome ją ankstesnėse darbo dalyse, o apie jos politinę 
savimonę dar kalbėsime. 

Bendrais bruožais apibūdinus Lietuvos teritoriją ir išana- 
lizavus atskirų jos gyventojų grupių santykius, būtų nuoseklu 
išnagrinėti pagrindinės Lietuvos gyventojų grupės, kuriai dėl 
materialaus ir formalaus pranašumo (kiekybinės persvaros ir su 
ja susijusių teisių) lemta suvaidinti išskirtinį vaidmenį kuriant 
politinį Lietuvos organizmą (jai politiškai apsisprendžiant), po- 
litinę savimonę. 

Mums jau yra tekę kelis kartus minėti Lietuvos seimo, įvyku- 
sio 1905 m. Vilniuje, reikšmę nacionaliniam lietuvių apsispren- 
dimui. Šis Seimas tapo pradiniu tašku tolesnei politinės lietuvių 
tautos savimonės raidai nuo to momento, kai lietuviai gavo mi- 
nimalias teises vykdyti kultūrinę nacionalinę veiklą savo šalyje. 
Nuo to laiko politinė lietuvių savimonė sustiprėjo ir išsivystė 
kartu sparčiai augant tautinei kultūrai. Dabar politiniame lie- 
tuvių gyvenime aiškiai pastebimas tokios politinės laisvės, kuri 
- yra kiekvienos savarankiškos tautos politinės egzistencijos riba, 
siekis. Didžiojo tautų karo metu yra lengviau nei kada nors su- 
vokti, kad šis siekis yra logiškai būtina kiekvienos sąmoningos 
nacionalinės raidos baigtis. 

Dramatinę šios tautinės raidos padėtį kuria dviejų reiškinių 
kolizija: viena vertus, egzistuoja prievartinis vienos tautos 
užvaldymas kitos tautos valstybinės sankcijos dėka, kita ver- 
tus - priklausoma tauta siekia politinio idealo, kurio išsižadėji- 
mas prilygsta nacionalinei jos mirčiai. Todėl realiems priklau- 
somų tautų reikalavimams, keliamiems valdančioms tautoms, 
yra būdingas tam tikras kompromisas, kuris iškelia politinių 
reikalavimų minimumą, iš esmės neišsižadėdamas politinio 
idealo. Tokia yra ir lietuvių politinės savimonės raida pastaruo- 
sius dešimt metų iki karo. 1905 m. Vilniaus seimas taip nusakė 
politinius lietuvių reikalavimus: „Kadangi Lietuvos gyventojų 
reikalai pilnai gali būti užganėdinti tiktai prie tikros mųsų kraš- 
to autonomijos (savivaldos) ir kadangi norima, idant ir kitos 
Lietuvoje begyvenančios tautos galėtų pilna laisve naudotis, 
„Lietuvių susivažiavimas“ nusprendė: 

Reikalauti Lietuvai autonomijos su Seimu Vilniuje, išrinktu 
visuotinu, lygiu, tiesiu ir slaptu balsavimu, neskiriant lyties, tau- 
tos ir tikėjimo“*. Tuo revoliuciniu metu Seimas netgi įvardijo 
bendras ir specialias kovos dėl nacionalinių teisių priemones. 
Pirmąsias Seimas apibūdina taip: „Pripažindami, jog dabarti- 
nė caro vyriausybė yra pikčiausiu mųsų priešu, jog dabar prieš 
tą vyriausybę pasikėlė visi rusų valstijos kraštai, jog geresnį 


* Ten pat, p. 228. 

gyvenimą galima įgyti tik laimėjus kovą su senąja tvarka, susi- 
rinkime dalyvavusieji lietuviai nustatė: 

Šviestis, rištis ir stoti kovon drauge su sukilusia visų Rusijos 
tautų liaudimi“* (M. Römer, p. 393). Kalbėdamas apie specia- 
liąsias kovos priemones, Seimas nurodė tokias: „nemokėti jokių 
mokesčių, uždarinėti monopoles, neleisti vaikų į rusiškas pra- 
dedamasias mokyklas, neiti Kauno, Vilniaus ir Gardino guber- 
nijose į valsčiaus teismus ir visas kitas dabartinės valdžios įstai- 
gas, neleisti savo brolių į kariuomenę, reikalui prisiėjus streikuoti 
visiems darbo žmonėms miestuose ir sodžiuose“** (p. 393). 

Mes jau žinome, kad 1905 m. revoliucija nedavė lietuviams 
lauktų rezultatų. Dėl grįžtamosios biurokratinės reakcijos ban- 
gos nepavyko išsikovoti Lietuvos autonomijos, kurios reikalavi- 
mas tuo metu buvo pateiktas rusų valdžiai. Tačiau pavyko šiek 
tiek praplėsti nacionalines lietuvių teises, ir prieškario dešim- 
tmečio tikslas buvo įtvirtinti išsikovotas pozicijas ir panaudoti 
jas toliau kovojant dėl politinių teisių, Lietuviai gauna kiek ma- 
žiau nei dešimt vietų Rusijos parlamente, o bendras Lietuvos 
krašto atstovų skaičius net viršija dešimt. Lietuvos parlamen- 
tarų dauguma priklauso autonomijos šalininkams, jie stengiasi 
pasinaudoti kiekviena tinkama proga, kad iš parlamento tribūnos 
kalbėtų apie Lietuvos klausimo svarbą ir plėstų nacionalines 
lietuvių teises. Siekdami gauti kuo daugiau palaikančių balsų, 
jie dažniausiai susitaria su pažangiomis Rusijos partijomis, ku- 
rių programose yra reikalavimas suteikti daugiau teisių visoms 
priklausomoms Rusijos tautoms. Tačiau iki šiol Lietuvos auto- 
nomijos klausimas nebuvo rimtai iškeltas Rusijos parlamente, 
nors karas ir jo sužadinti įvykiai padarė jį neatidėliotiną. Jei 
lietuvių parlamentarai nekalba apie tai kategoriškai Rusijos 
parlamente dabar, tai tik dėl taktinių sumetimų. Tačiau šio 
klausimo aktualumą visa lietuvių tauta visiškai aiškiai jaučia. 
Tai įrodo: 1) kultūrinis nacionalinis tautos inteligentijos mo- 
bilizavimasis; 2) politinės jos savimonės augimas. 


* Ten pat. 
** Ten pat, p. 229. 

Vėliau pamatysime, kad dėl esamo meto nuotaikų ir kon- 
junktūros lietuvių reikalavimai dabar netgi peržengia minima- 
lios autonomijos reikalavimus. Ta aplinkybė, kad Lietuva tapo 
dalies karo kovų tarp Vokietijos ir Rusijos arena, savaime turėjo 
padidinti lietuvių tautos savarankiškumą ir sutelkti ją į kultūri- 
nes nacionalines organizacijas apsaugant save nuo visiško mate- 
rialinio ir dvasinio nuniokojimo. Rusų valdžia, visada priešiška 
bet kokiam visuomenės telkimuisi, šį kartą nepajėgė pasiprie- 
šinti ir rusų, ir lietuvių visuomenės susitelkimui. 

Ypatingos karo laiko sąlygos netgi privertė ją šauktis visuo- 
menės pagalbos, be kurios ji nebūtų sugebėjusi patenkinti vals- 
tybės kasdienių ir karo poreikių. Kai Lietuva patyrė karo ne- 
gandas ir nepriteklių, joje tuoj pat ėmė rastis tautinės lietuvių 
draugijos, siekiančios padėti nukentėjusiems nuo karo. Ilgai- 
niui, esant poreikiui jungtis, susiformuoja viena bendra drau- 
gija „Lietuvių draugija nukentėjusiems nuo karo šelpti, tapusi 
milžiniška organizacija. Turėdama centrą Vilniuje, ji sukuria 
pusantro šimto skyrių tinklą visoje Lietuvoje ir savo naudingai 
veiklai mobilizuoja didžiąją Lietuvos inteligentijos dalį. Tuo pat 
metu rusų valdžia priverstinai iškeldina šimtus tūkstančių lietu- 
vių, Lietuvą okupuoja vokiečiai, o didelė organizuotos Lietuvos 
inteligentijos dalis turėjo pasitraukti tremtinių keliais į Rusi- 
jos gilumą, kad išsaugotų save lietuvių tautai ir karui pasibai- 
gus grįžtų į tėvynę nepakitusi. Tremtyje lietuviai greitai įsteigė 
daugiau kaip pusšimtį skyrių ir išvystė energingą materialinės 
ir kultūrinės šalpos veiklą. Šis organizuotos lietuvių inteligen- 
tijos išsibarstymas apsunkina tautinę veiklą, nes tokią sunkią 
akimirką, kokia yra dabar, Lietuvoje liko nepakankamai inteli- 
gentų. Tačiau abi „Lietuvių draugijos“ dalys, ir Lietuvos, kuriai 
vadovauja nusipelnęs lietuvių literatas A. (?) Smetona, ir Rusijos, 
kuriai vadovauja aktyvus Valstybės Dūmos narys M. Yčas, dirba 
intensyviai ir sėkmingai. 

Naudodamasi rusų valdžios, suvokusios, kad tautinės or- 
ganizacijos yra nepakeičiamos rūpinantis maisto produktais 
skurstantiems gyventojams, subsidijomis, „Lietuvių draugija“ 
stengėsi visų pirma patenkinti materialinius nukentėjusių nuo 

karo gyventojų poreikius. Sykiu ji ne mažiau energingai orga- 
nizuoja kultūrinį nacionalinį lietuvių gyvenimą. Ir Rusijoje, ir 
Lietuvoje steigiamos pradinės lietuvių mokyklos ir vidurinės 
mokymo įstaigos, taip pat rengiami bendrojo lavinimo ir spe- 
cialūs kursai. Trumpai tariant, savo iniciatyva ir savo jėgomis 
lietuvių tauta susitelkė naujomis gyvenimo sąlygomis, ir reikia 
pasakyti, kad turimomis sąlygomis ji puikiai išlaikė šį pirmąjį 
organizacinės ir kūrybinės veiklos egzaminą. 

Vykstant didesniems pasaulinio karo įvykiams politinė lie- 
tuvių tautos savimonė taip pat vystosi ir įgauna naujų raiškos 
formų. Jau pačioje karo pradžioje, kai lietuviai įteikė rusų val- 
džiai Didžiosios ir Prūsijos Lietuvos suvienijimo deklaraciją, 
Lietuvos klausimas peržengė Rusijos valstybės vidaus santykių 
ribas. Šią deklaraciją tarsi pratęsė Lietuvių konferencijos, įvy- 
kusios 1915 m. rugpjūčio 3-4 d. Berne, rezoliucija. Joje pirmą- 
kart visos Europos akivaizdoje keliamas Lietuvos autonomijos 
Rusijos valstybės sudėtyje federacijos su latviais - vienintele 
tauta, etniškai artima lietuviams, - pagrindais klausimas. Berno 
konferencija iš esmės. parodė lietuvių nuotaikas, susiformavu- 
sias per pirmuosius karo metus. Tačiau šį laikotarpį baigė visos 
etnografinės Lietuvos perėjimas Vokietijos valdžion, ir Lietu- 
va atsidūrė jai visiškai neįprastoje padėtyje. Antrųjų karo metų 
pradžioje Vokietija pasiekė savo karinių laimėjimų kulminaci- 
ją ir apsvaigusi nuo jų ėmė plėtoti aneksijos planus, tiesiogiai 
nukreiptus prieš Lietuvą ir Latviją. Vokiečiams atrodė, kad šios 
dvi šalys, XIX a. netekusios, jų manymu, apčiuopiamų politinių 
tradicijų, yra nepajėgios iš vidaus pasipriešinti prijungimui prie 
Vokietijos. Todėl Vokietijoje nė nepasigirdo protesto balsų prieš 
Baltijos krašto aneksiją, nors joje egzistavo gana aiškus opozici- 
nis judėjimas prieš Belgijos ir Lenkijos aneksiją. Tačiau sufor- 
muotos aplinkybių dabartinės lietuvių ir latvių nuotaikos atnešė 
Vokietijai visai netikėtų siurprizų. 

Tuo metu, kai Lietuva yra apsvaigusios nuo laimėjimų ir 
puoselėjančios aneksijos planus Vokietijos valdžioje, o nunio- 
kota Rusija yra netikra dėl tolesnių karo veiksmų, lietuviai pa- 
reiškia prigimtines savo teises į politinį savarankiškumą. Šią 

užduotį atliko antrosios Berno lietuvių konferencijos, prasi- 
dėjusios 1916 m. vasario 28 d., rezoliucija. Šioje rezoliucijoje 
lietuviai motyvuoja savo teisę į politinę laisvę ir išsako ryžtą 
pateikti svarstyti šią teisę Tautų taikos konferencijai. Šią re- 
zoliuciją papildė atskira lietuvių rezoliucija, priimta tų pačių 
1916 m. balandžio pabaigoje Hagoje. Joje minima tautinė 
priespauda, kurią lietuviai patyrė iš rusų valdžios XIX a., ir 
kategoriškai pareiškiama, kad lietuviai jokiu būdu nesutinka 
pakeisti vieną svetimšalių jungą kitu, t. y. pereiti į Vokietijos 
valdžią. 

Latviai buvo dar mažiau linkę palaikyti vokiečių valdžią ir 
laikėsi autonomijos reikalavimų. Latvius paskatino tai, kad tik 
mažesnė jų teritorijos dalis atiteko vokiečiams, tačiau svarbiau- 
sią vaidmenį suvaidino vokiečių ir latvių santykiai, susiformavę 
latvių teritorijoje. Leisime sau kiek smulkiau aptarti latvių tautos 
likimą, kad galėtume palyginti lietuvių ir latvių, dviejų tautų, išli- 
kusių iš kadaise vešlios lietuvių atšakos nuo arijų tautos, padėtį. 

Latvių teritorija dabar užima didžiąją Kurliandijos ir Lif- 
liandijos gubernijų dalį, tai sudaro beveik 1500 kvadratinių 
mylių (nežinau, kaip išreikšti kilometrais), svarbiausias jos 
miestas - Ryga, 2⁄2 mln. gyventojų, iš kurių apie du milijonus 
yra latviai. Maždaug 1200 m. šią teritoriją užkariavo Kalavijuo- 
čių ordinas, 1237 m. jis susijungė su kitu teutonų - Kryžiuo- 
čių - ordinu, tuo metu jau užkariavusiu lietuvių gentį prūsus. 
Vėliau abu teutonų ordinai visą laiką siekė sujungti savo val- 
das į vientisą valstybę, tačiau nuolat kliudė nepaprastai atspari 
Lietuvos Žemaitija, ir tik trumpam nuo 1404 m. iki 1409 m. 
ordinų norai buvo patenkinti. Vokiečių riterių valdžioje latviai 
iš dalies perima vokiečių kultūrą, taip pat ir protestantų tikė- 
jimą. 1561 m. didelė latvių teritorijos dalis - Livonija - perei- 
na į Lietuvos protektoratą (matyt — unija?), o vėliau lietuvių 
ir lenkų valstybės valdžion. Nuo to laiko visa latvių valstybės 
teritorija priklauso jai ir tik XVIII a. pabaigoje, šią padalijus, 
pereina į Rusijos valdžią. Vokiečių riterių viešpatavimo paliki- 
mą dabar sudaro beveik 8 proc. vokiečių gyventojų, daugiausia 
miestiečių ir stambių žemvaldžių. Kadaise atvykę iš Vokietijos 

vokiečiai, būdami nugalėtojai, tapo valdingais kulturtrūger'iais, 
latvių tautoje pagarsėjusiais kaip žiaurūs užkariautojai. Ypač 
pagarsėjo Latvijos baronai, laikę savo rankose stambius dva- 
rus. Latviai, ilgai ir sunkiai kentėję šią visuomeninę santvarką, 
įsteigtą svetimšalių vokiečių, jaučia jiems didžiulę neapykantą 
ir artimiausiu savo nacionalinės politikos tikslu šalyje laiko vi- 
sišką visuomeninės vokiečių oligarchijos panaikinimą. Todėl 
kai Rusija įžengė į karą su Vokietija, paveldėjusia iš teutonų 
riterių norą savo valdžioje sujungti Baltijos kraštą, latviai dva- 
sia ir veiksmu perėjo į Rusijos pusę, nepaisant to, kad Latvijos 
vokiečiai beveik du šimtmečius tiekė reakcingiausius veikėjus 
rusų biurokratijai. 

Latviai gana gerai suvokia, kad, Vokietijai užkariavus jų šalį, 
joje atsirastų tiek vokiečių, jog tautinis gyvenimas visiškai susto- 
tų. Latvių priklausomybė Vokietijai turėtų tokias pat pasekmes, ` 
kaip ir Lietuvos priklausomybė Lenkijai. Latviai netgi dvejotų 
gauti visišką nepriklausomybę iš nugalėjusios Vokietijos rankų, 
nes tokiu atveju jie neturėtų pakankamai garantijų prieš Vo- 
kietijos paramą Latvijos krašto vokiečiams. Todėl kai antrosios 
Berno konferencijos metu lietuviai iškėlė savo teisę į politinę 
laisvę prieš Vokietijos užkariavimo siekius, latviai liko laikytis 
ankstesnių autonomijos reikalavimų. Šis Lietuvos ir Latvijos 
padėties skirtumas visiškai paaiškėjo per trečiąją tautų konfe- 
renciją, surengtą 1916 m. birželio 27-29 dienomis Lozanoje. Ši 
konferencija parodė antrųjų karo metų nuotaikas, kai vokiečių 
laimėjimai privertė daugelį politikų paisyti vokiečių aneksijos 
galimybės. Būtent tai pirmiausia paaiškina, kodėl minėtoje 
konferencijoje lietuviai paskelbė Lietuvos teisės į visišką nepri- 
klausomybę deklaraciją, o latviai, matydami rusų kariuomenės 
tvirtumą savo teritorijoje, tebeskelbė savo teisę į autonomiją 
rusų valdžioje. Apibūdindami politinę lietuvių savimonę, leisi- 
me sau pacituoti baigiamąją lietuvių atstovų deklaracijos dalį: 
„Karo baigtis yra žinoma, tačiau Lietuva nebenori nei sugrįžti 
į politinę vergiją, nei būti įstumta į tokią padėtį, kokią numa- 
to Rusija ir Vokietija - vėl uždėti Lietuvai sunkų jungą. Laisva 
lietuvių tauta etninėse nacionalinėse žemėse, laisvas politinis, 

kultūrinis ir ekonominis vystymasis — tokie yra reikalavimai, 
kuriuos lietuviai reiškia visoms šalims. 

Kariaujančios valstybės tiek pradėdamos karą, tiek jo metu 
skelbė, kad kariauja ne vien dėl savo interesų, bet ir dėl pavergtų 
tautų laisvės. Visos neutralios šalys yra įsitikinusios, kad ilgalai- 
kė taika gali būti atkurta tik tada, jeigu bus pripažinti teisėti pri- 
spaustų tautų reikalavimai. Šitas siekis ir jo garantijos stiprina 
lietuvių ir kitų pavergtų tautų tikėjimą, kad jų likimas ir ateitis 
priklausys ne nuo pragaištingų aplinkybių, o bus sprendžiami 
pagal žmoniškumo ir teisingumo principus, kuriuos yra pripa- 
žinusios kariaujančios šalys. 

Lietuvių tauta turi savo istoriją, kultūrą ir tautinę vienybės idėją 
ir mano tik tada galėsianti apginti savo nacionalinę vienovę ir savi- 
tumą, jeigu visais viešojo gyvenimo klausimais galės savarankiškai 
lemti savo likimą. Kadaise Lietuva buvo galinga nepriklausoma 
valstybė, o naujoji Lietuva turi teisę pasirinkti savo lemtį, atsižvelg- 
dama į baltarusių ir rusėnų tautas, kurios gyvena žemėse, kadaise 
buvusiose Lietuvos Didžiosios Kunigaikštystės dalimi. 

Lietuvių tauta patyrė daug sunkiausių nusivylimų, o ta patirtis 
sustiprino tikėjimą, kad gera žadanti ateitis bus užtikrinta tik tada, 
jei pavyks išsikovoti visišką nepriklausomybę“ (Litauen?, Nr. 3). 

Taip konferencijos metu lietuvių atstovai apibūdino Lietu- 
vos padėtį, viena vertus, baimindamiesi vokiečių aneksijos, kita 
vertus, vengdami duoti menkiausią dingstį Lietuvoje moraliai 
legalizuoti rusų valdžios viešpatavimą, įtvirtintą karinės jėgos. 

Matome, kad pačioje karo pradžioje Lietuvos klausimas 
peržengė Rusijos imperijos vidaus reikalų ribą vien todėl, 
kad vienoks ar kitoks jo sprendimas priklauso nuo Rusijos ir 
Vokietijos santykių, o netiesiogiai nuo bendros tarptautinės 
konjunktūros. Todėl turime paminėti Lietuvos kaip buferinės 
valstybės tarp Rusijos ir Vokietijos prie Baltijos jūros koncep- 
ciją. Pagal šią koncepciją, pietryčiuose numatoma sukurti dar 
vieną, didesnę Lenkijos buferinę valstybę. Atrodo neabejoti- 
na, kad Lietuva, tapusi buferine valstybe, labai greitai pasiektų 
aukštą kultūros lygį ir padidintų savo tautinį atsparumą indi- 
vidualaus tautinio tipo prasme. Tai sukurtų tvirtą ribą Baltijos 

jūros pakrantėje etnografinėms rusų ir vokiečių tautybėms 
plisti. Trumpai tariant, dvi didžiosios konkuruojančios tautos 
būtų apsaugotos nuo galimos tiesioginės tautinės trinties, ir 
sykiu Lietuva negalėtų kelti jokio pavojaus nei Rusijai, nei Vo- 
kietijai. Dar viena teigiama Lietuvos buferinės valstybės kūri- 
mo ypatybė būtų, kaip jau esame minėję, gebėjimas savaran- 
kiškai formuoti ekonominių interesų pusiausvyrą tarp trijų 
kaimyninių tautų - rusų, vokiečių ir lenkų, - kurių kiekviena 
suinteresuota išnaudoti Lietuvą. 

Baigdami norėtume pateikti kelias mintis apie tas realias j jėgas, 
kurios galėtų paremti Lietuvos siekį gauti politinę laisvę vienokia 
ar kitokia forma. Visų pirma paminėsime, kad faktinis Lietuvos 
suvienijimas, t. y. rusų ir prūsų dalių sujungimas, galimas tik 
esant vienai sąlygai — visiškai pralaimėjus Vokietijai ir prijungus 
Prūsijos Lietuvą prie Rusijos Lietuvos. Nugalėjusi Vokietija bet 
kokiu atveju neleistų šio susijungimo. Net prijungus visą etnogra- 
finę Lietuvą prie Vokietijos, faktinio jos suvienijimo nebūtų, nes 
Vokietija pasistengtų kuo labiau izoliuoti suvokietėjusią Prūsijos 
Lietuvą nuo Didžiosios Lietuvos, persmelktos atgimimo patoso. 
Jei, geriausiu atveju, atkovotai iš Rusijos Lietuvai būtų suteikta 
nepriklausomybė, tai Vokietija būtų dar mažiau linkusi atiduoti 
jai lietuviškąją savo provinciją. Todėl, mūsų nuomone, Lietuvos 
susijungimas galimas tik pasiekus tokį keturių šalių susitarimą, 
kuris leistų perimti Vokietijos provincijas, kurios nėra vokiečių 
tautos nuosavybė etnografine prasme. 

Tačiau Lietuvos sujungimas, žinoma, dar nereiškia nors ne- 
didelės politinės laisvės. Lietuvai daugiau mažiau pakenčiamai 
padėčiai pasiekti reikia kitokių aplinkybių sutapimo. Nors nė 
kiek nemanome, kad Lietuva galėtų gauti politinę laisvę savo 
jėgomis, tačiau laikome politinę lietuvių tautos savimonę pa- 
grindine teigiama sąlyga tokiai laisvei įgyti. Tik esant politinei 
lietuvių savimonei ir tik jiems nenumaldomai siekiant naciona- 
linės laisvės gali turėti galios ir kiti veiksniai, išlaisvinantys Lie- 
tuvą iš politinio beteisiškumo, taip pat gali susikurti vienokios 
ar kitokios vidinės politinės valdžios formos. Ši vidinė lietuvių 
laisvės sąlyga Lietuvoje jau yra išpildyta. 

Antroji, išorinė Lietuvos atžvilgiu ir vidinė Rusijos imperi- 
jos atžvilgiu sąlyga yra bendras Rusijos politinių laisvių plitimas 
ir biurokratinio centralizavimo pakeitimas federaciniu decen- 
tralizavimu. Stiprų postūmį šiam pažangiam Rusijos procesui 
davė dabartinis karas. Sąmoningas rusų visuomenės ir apskritai 
beveik visų Rusijos gyventojų grupių dalyvavimas kare skatina 
spartų visų Rusijos piliečių politinės savimonės augimą, dėl ku- 
rio auga ir politinių laisvių reikalavimai senajai rusų valdžiai. 
Karui pasibaigus Rusijos visuomenė rengiasi atkakliai kovoti 
su rusų biurokratija, o Rusijos valdymo decentralizavimo idėja 
pagal Lenkijos pavyzdį jau dabar paplito tarp gausių Rusijai pa- 
valdžių tautų. Vykstant šiems bendriems imperijai reiškiniams 
Lietuva turės galimybę praplėsti savo politinę laisvę. 

Pagaliau trečioji politinės laisvės augimo sąlyga, išorinė ir Lie- 
tuvos, ir rusų valstybės atžvilgiu, yra tarptautinis visų sąmoningų 
tautų prigimtinių teisių pripažinimas ir pažangių tautų federaci- 
nių santykių įtvirtinimas didesniu ar mažesniu mastu, kitaip ta- 
riant - iš tiesų tvirta tarptautinė sąjunga. Pripažinus prigimtines 
tautų teises ir sukūrus teisingus tarptautinius pažangių valstybių 
santykius, visos sąmoningos, bet ne suverenios tautos nuolat da- 
lyvautų tarptautiniuose santykiuose ir įgytų tą politinio savaran- 
kiškumo laipsnį, kuris apskritai būtų leistinas atskiroms tautoms 
tarptautinėje valstybių sąjungoje. Ir vėl, grįždami prie dabartinio 
didžiojo tautų karo, negalime nepareikšti įsitikinimo, kad mūsų 
laikais tarptautinė politika pasuks būtent šia kryptimi. 

Taigi Lietuva, turinti savo nacionalinį veidą, atskirus ekonomi- 
nius interesus ir politinę savimonę, yra prigimtinių nacionalinių 
teisių subjektas - būtent teisės į kultūrinį nacionalinį individualu- 
mą, teisės į laisvę nuo ekonominio išnaudojimo ir teisės į politinį 
apsisprendimą. Šios idealios teisės visada bus aukščiausias lietu- 
vių siekis tol, kol bus visiškai įgyvendintos Lietuvoje. Mes tiki- 
me, kad Lietuva, išsaugojusi savo tautiškumą iki dabartinio karo, 
anksčiau ar vėliau sulauks savo tautinio idealo įgyvendinimo, 
nauja geresnių tarptautinių didžiųjų ir mažųjų tautybių santykių 
aušra jau aušta kruvinose didžiųjų dabarties įvykių atošvaitose. 

ĮVAIRŪS SMULKUŪS 
TEKSTAI 


STUDENTAI LIETUVIAI 
DABARTINĖJ GADYNĖJ 


Metai atgal, pavasary 7-tų metų, tarp lietuvių studentų Mas- 
kvoj pakilo klausimas apie visų lietuvių studentų konferencijos 
reikalingumą, nes visi atjausdavo apsireiškusį pastaraisiais me- 
tais dvasios puolimą, atjausdavo snaudulį, kuris po trumpo lai- 
ko stipraus, galbūt per daug intensyviško gyvavimo apėmė visus 
ir pavertė lyg į pavidalus, mirties kvėpavimo apgobtus. 

Iš buvusiųjų tuomet Maskvoj studentų nieks neprieštaravo 
jos, t. y. konferencijos, reikalingumui, ir visi vienu balsu pri- 
pažino jai didelį lietuvių studentų gyvenime svarbumą. Buvo 
išrinkta tam tikra komisija, kuri turėjo susinešti šiame klausime 
su kitų universitetų studentais, išdirbti konferencijos programą 
ir pagaliau ją sušaukti. 

Bet... kaip tai tankiai mūsų gyvenime atsitinka - konferenci- 
ja pasiliko svajonių krašte. 

Neaiškinsiu čia visų priežasčių, kodėl šita garsioji mūsų kon- 
ferencija neįvyko, nes tas pats per save išsiaiškins žemiau. 

Nuo šito laiko praėjo metai! 

Kai kuriems kyla klausimas: „Kaip? Ar dalykų stovis tiek per- 
simainė geresnėn pusėn, kad galime tyliai ir ramiai sau gyventi, 
ar atsikratėme apgobusio mus snaudulio, o gal jau konferencija 
visai nereikalinga?“ 

Į šiuos klausimus pasistengsiu atsakyti, ir tokiu būdu: pirm 
nustatysiu dabartinio studentų lietuvių stovio diagnozę, o pas- 
kui remdamasis ja padarysiu išvedimus dėl konferencijos rei- 
kalingumo. l 

Galimų nesusitikimų prašalinimui skaitau reikalingu pažy- 
mèti, iš kur semsiu medžiagą studentų stovio pažinimui. 

Aišku, kad tos medžiagos, kurią gali duoti statistikos meto- 
das, geram šio dalyko ištardymui neužtenka. Jisai, t. y. šitas me- 
todas, šiame klausime teslenka tiktai paviršutine dalykų puse ir 
vargiai gali pažinti tikrą jų stovį. 

Man manos, jog čia galėtų mums daug pasakyti ypatiškas 
persitikrinimas, remiantis ypatišku prityrimu ir betarpišku da- 
lykų atjautimu. 

Priimdamas šitą atidon manau, kad subjektyviškas mano 
tvirtinimų būdas gali būti šiek tiek išteisintas, nes aš pirmų 
pirmiausia remiuos tuo, ką savyje patyręs esu ir kaip aš ypa- 
tiškai dalykų stovį atjaučiu. Su visu galimu atvirumu aš išpa- 
sakosiu savo bojimus ir abejojimus, ištrauksiu aikštėn iš savo 
omens visas pesimistiškas mintis dėl dabartinio lietuvių stu- 
dentų stovio, o jūs, draugai, meldžiu, teiskit jas: prieštaraukit 
radę jas neteisingas esančias ir pabrėžkit jas dar stipriau, pa- 
matę jose tiesą. 

Manau irgi, kad toks minėtas Subjektyiskumas nekliudo 
bešališkumui. 

Pakėlę klausimą apie lietuvių studentų stovį, privalome tyri- 
nėti dalyką taip, lyg tai ne apie mus kalba būtų. 

Nebijokime savo blogų pusių ieškoti, nebijokim irgi jų pri- 
sipažinti, nes žinoti savo ydas ir jas prisipažinti, aš tikiu - tai 
didžiausia išmintis ir tikriausias geresnės ateities užstatas. Todėl 
laikykime šitą omeny! 

Kas neatsimena tų laikų, kuomet būdamas gimnazistu kie- 
kvienas iš mūsų svajojo apie studentystę, svajojo apie savo būsi- 
muosius draugus studentus, piešdamas juos savo omeny lyg su 
kokia įstabia aureole, lyg iš anksto pažinotus galingus pranašus, 
su kuriais reikia tiktai susidurti, idant išsimokytum aukščiau- 
sios išminties, ir kurie visur, kur tik pasisuktų, neša galybę, lais- 
vę, tiesą ir t. t. Žinoma, kiekvienam iš mūsų, papuolus studentų 
tarpan, svajonių išauklėti pavidalai dingdavo, lyg rasa ryto lai- 
ke, pamačius saulės spindulius. Likdavo širdyse tiktai liūdnas 
gailestis, tikrumoje jauną viltį apjuokus. Šitas atsitikdavo jau 


156 


tuomet, kuomet dar visa studentija, lyg ūžiančios jaunos vilnys, 
plėšančios žiemos ledą, puldavo kovon su priešingais piktais 
gaivalais, širdims liepsnojant šventa blogybės neapykanta. Ką 
jau sakyti apie dabartinę gadynę. 

Iš kur tas nusiminimas, kurį matom dabar aplink save, ko- 
dėl galvos visų nulinkusios, kodėl kaktos raukšlėtos, kodėl aky- 
se liūdnumas, o rankos nusileidusios nežino, ką veikti? Kodėl 
taip? Ar idealas, šitas Dievas, kuris švietė mums pirm tolybėse 
ir šaukė pas save, nustojo mums švietęs ir mūsų akyse užvieš- 
patavo tamsybė? Taip, iš tikro taip atsitiko, kad ir kaip tai sunku 
būtų pripažinti. Tas idealas, kurio pergalėjimu tikėjome ir kuris 
įkvėpdavo mums jėgas, tąsyk negavo dar viršaus, o mes, tą pa- 
matę, pasidavėm pagundinimui paversti šitą savo Dievą ir gy- 
venti savo vardan. Visų akys atsikreipė į savo ypatiškus reikalus, 
pradėjo mums pirmų pirmiausia rūpėti mūsų nuosava gerovė. 
Ir paskendom kasdieninio gyvenimo mažmožiuose! 

Neseniai „Vilniaus žiniose“ Jaunutis-Vienuolis! savo laiške iš 
Krokuvos, taikindamas Wyspianskio Chocholą prie Lietuvos, 
rado galima sakyti apie „tikrai lietuvišką, šiaudinį Chocholą“. 
Kaip ten nebūtų su Lietuva, bet kalbant apie Lietuvos studentus 
nėra, man rodos, geresnio jų charakteristikai vaizdo, kaipo šiau- 
dinio Chocholo viešpatavimas. Susipažinkim su šituo dabarti- 
niu viešpačiu arčiau! 

Žmonės turėjo aukštą idealą. Daugelio aukų jisai reikalavo. 
Ir žmonės su savęs išsižadėjimu viską ant jojo aukuro sudėdavo. 
Pareikalavo jisai ant galo irgi jų gyvasties. Iš jųjų tiktai vienas 
užsilaikė aukštumoj, kitų gi širdyse kilo abejojimai - ar iš ti- 
kro jų idealas yra jiems gėrybė, šitasai viešpatis, reikalaująs taip 
daug iš jų aukų. Ir išgirdo savo širdyse murmėjimą ir perkeitė 
savo idealą, ir ėmė gyventi savo vardan, ieškodami malonybių ir 
laimės gyvenime pačiame per save. 

Ėmė linksmintis, jų gyvenimas pavirto į ištisas vestuves, kur 
visi susirinkę sukosi lyg užkerėtoj valstybėj pasiutusiame šoky- 
je. Atėjo čionai ir Chocholas ir pradėjo visus valdyti. Chocholas 
tai šiaudinis pavidalas, kursai pirm saugojo medį nuo šalčio. Bet 
jaunajai pakvietus jisai nusikėlė nuo medžio ir atėjo vestuvėsna, 

atėjo valdyti mušdamas savo lazdomis taktą ir įsišliauždamas į 
kiekvieno širdį šiaudine savo esybe. 

Dabar idealai ir aukšti vestuvninkų norai tai tiktai malonus 
priedas, kuris saldžiai migdino sielą ir tvirtais retežiais slopino 
jų veiklumą. Jų lūpose dar gražios svajonės, bet kas iš šių, joms 
užsnūdus širdyse ir tiktai po Chocholo valdžia šokant. 

Ir mums griežia Chocholas, šitasai šiaudinis, ir mes šokame 
aplink jį ir nesistebime ir nenorime išsiliuosuoti iš po jo val- 
džios. Bet ir kam? Taip smagiai galime šokti Chocholui prita- 
riant, galime su jausmu sakyti apie aukštus daiktus su godojimu 
širdyse, bet įvykdint juos, aukštas mintis ir gražias svajones, 
mes ir nesistengiam. Tą, manom, padarys už mus Chocholas. Ir 
taip idėjai mumyse atsiradus, mes kalbėsime apie ją su slaptingo 
godojimo jausmu, ir galima būtų manyti, mūsų kalbą išgirdus, 
jog ji, t. y. idėja, užsidegė mūsų širdyse didele neužgesinama 
liepsna, kuri spirte spirs mus į darbą. Bet kur ten! Mūsų širdžių 
liepsna tuoj gęsta - lyg šiaudas, ugnies apimtas, smarkiai užsi- 
liepsnoja, bet tuoj užgęsta, pasilieka tiktai pelenai, bet ir jie vėjui 
pučiant dingsta ore. Jau kurį laiką tokia šiaudinė ugnis liepsnoja 
mūsų širdyse! 

Mes neprieštarausim geram sumanymui, mes jį pagirsim, nes 
gražiai apie jį kalbėsime, siūlydami sau ir savo visuomenei viso- 
kias gėrybes, bet kas svarbiausia - galų gale darbo vengsime. 

Kaip buvo teisingai ištarta viename mūsų susirinkime, dar- 
bas yra mums lyg koks kamuolys, kurį kiekvienas iš mūsų mėto 
ant kito, stengdamasis atstumti jį nuo savęs, it bijodamas, kad 
jisai neprislėgtų jo prie žemės. Panašiai ir su mūsų pažangumu, 
pirmeiviškumu. Mokslą einant mes beveik visi radikalai, mes 
taip neapkenčiam reakcijos, mes su tokiu paniekinimu kalbam 
apie atžagareiviškumą, jog iš šalies žiūrint būtų galima manyti, 
kad mes esam darbui atsidavusieji revoliucionieriai, kurie savo 
karta atgaivins žmoniją, atnešę jai laisvę, šviesą ir laimę. Bet ko- 
dėl mums mokslą pabaigus biurokratijos ir buržuazijos eilės vis 
prisipildo, kodėl jų skaičius nesimažina? 

Dalykas tame, kad pabaigus universitetą su mumis atsitinka 
staigi metamorfozė. 

Aukštas idėjas nusiunčiam tuoj svajonių kraštan, radikaliz- 
mą skaitom jau vaikiškumu (o viltį be pinigų permainom į viltį 
su pinigais), mes net neskaitom reikalingu atsilyginti už savo 
skolas, idant nors tokiu būdu sušelpti savo jaunesnius vargstan- 
čius draugus. Dabar jau skambučiai mus valdo. 

O viskas tas atsitinka dėl tos priežasties, kad būdami univer- 
sitete mes žaidžiame pirmeiviškumu, mes nenorime įsigilinti 
kaip reikia į pirmyneigos prasmę, nesistengiam įgauti tam ti- 
kros žinijos, nes nėra mumyse jokio noro tikrą mokslą pažinti, 
nes mūsų lavinimasis tankiai pasibaigia kapeikinių brošiūrėlių 
skaitymu. Ir čia žaidimas, ir čia šokiai aplink šiaudinį Chocho- 
lą! 

Visa, kas aukščiau išpasakyta, taikinama kaip prie mūsų, 
lietuvių, taip ir prie visų apskritai studentų. Tai bendri bruožai 
visai dabartinei studentijai. O dabar pažiūrėsime, kas charak- 
terizuoja mus, kaipo lietuvius, kas priguli tiktai mums, kaipo 
lietuvystės šulams. 

Tankiai atsitinka matyti, kaip maži vaikai, ypač bernaičiai, 
žaidžia kareiviją. Jie manosi esą kareiviai, atsistoja eilėsna, ima 
lazdas ant pečių, marširuoja dainuodami ir šaudo iš savo lazdų, 
žinoma, be parako. 

Tai vadinasi žaisti kareiviją. Panašiu būdu galima žaisti lie- 
tuvystę. Mes, pavyzdžiui, labai tankiai pasilinksminam tokiu 
žaislu. Paaiškinsiu šitą plačiau! 

Mes sustatėm Lietuvių studentų draugiją, mes darom susi- 
rinkimus, kalbam juose lietuviškai, darom skaitymus, turime 
net „Apšvietos kuopą“ Maskvoj ir remiame kultūros darbus 
Lietuvoj. Ko, rodos, daugiau galima reikalauti? 

Bet tai tiktai sceniškas mūsų gyvenimas, pažvelgsime gi į už- 
kulisius, ką ten pamatysime? 

Pažvelgus ten, įsitikinsime, jog gyvenimas ant scenos - tai 
tik dėl parodos, o užkulisiuose, t. y. mūsų širdyse, visai kas kita. 
Pirmų pirmiausia pamatysime čia, kad mes stengiamės pasi- 
rodyti didesniais lietuviais, negu tikrumoj esame. Mes nesi- 
stengiam įsigilinti į didelę žmonijos gyvenime prasmę tautiško 
individualizmo, o užsiganėdiname paviršutiniais lietuvystės 

apsireiškimais. Mes lyg su kokiu pasigėrėjimu nešiojame lietu- 
vių vardą. O ką mes darome, kad tasai vardas nepasiliktų tuščiu 
garsu? 

Kuo mes prisidedam prie naudingo visai žmonijai tvėrimo? 
Bet kur čia apie tokį tvėrimą kalbėti, jeigu mes kitąkart per 10 
metų būdami universitete neišsimokom kaip reik lietuvių kal- 
bos, jeigu iš mūsų tiktai neskaitlingas vienetas moka šiek tiek 
lietuviškai rašyti, jeigu mes neturime mažiausio noro išnaudoti 
nei dešimtos dalies arba tiktai pažinti tautiško originalumo, pa- 
slėpto lietuvių kalboj, liaudies poezijoj, išdarbiuose ir naujausioj 
literatūroj? Ir iš tikro, kaip galima rimtai žiūrėti į mūsų darbavi- 
mąsi, nesistengiant mums šiek tiek prasimokti lietuviškai rašyti, 
kalbėti ir net skaityti? 

Jau ne kartą mūsų susirinkimuose pažymėta ir net į protoko- 
lus įrašyta, „jog tarpe visų lietuvių moksleivių viešpatauja apa- 
tija ir šalinimasis nuo tautiškojo darbo ir jog lietuvių mokslei- 
vių kuopelėse pastebima absentizmo dvasia ir dezorganizacija“. 
Mes pripažindavom viską šitą, darydavom savo rūšies išpažin- 
tis, gailėjomės savo kalčių ir galų gale prižadėdavom pasitaisyti, 
imtis už darbų. Bet kas iš to prižadėjimo, jeigu tuomet jau patys 
sau meluodavom, nes mūsų širdis graužė abejojimo kirminas, 
apie kurį mes iki šiolei tylėdavom. Taip tylėjome... o tuo tarpu 
vis šaudėm ir šaudėm be parako. 

Tokiu būdu iš mūsų eilių išeidavo ir išeina žmonės, kurie 
niekuo nepalengvino Lietuvos likimo, atbulai, užsikabinę už jos 
kaklo lyg sunkus akmuo, uždeda dar vieną naštą ant jos pečių. 

Štai tokiom juodom spalvom piešiausi sau mūsų, t. y. lietu- 
vių studentų, dabartinį stovį. Kilo klausimas, kas daryti? 

Aš nesakysiu čia plačiai apie tai, nes tas išeina už mano užda- 
vinio ribų, pasakysiu tiktai, kokią prasmę turėtų mūsų gyveni- 
me visų studentų lietuvių konferencijos sušaukimas. 

Pridursiu irgi, jog nesiimu čia spręsti, kiek konferencija yra 
dabartinėj gadynėj įvykdinama. 

Šitą tenusprendžia visi draugai. 

Pažinus, jog mūsų dabartis tokia esanti, kaip aš aukščiau 
nupiešiau, žinoma, nėr galima tylėti. Mes turime galvoti, kaip 

kokiu nors būdu pakelti užsnaudusią mūsų dvasią, atgaivinti 
mumyse valią, veiklumą, sužadinti troškimą kitokio, geresnio ir 
gražesnio gyvenimo. 

O šitą dabar gal padaryti konferencija, kaipo viešo svarbumo 
faktas. Lai konferencija suieško, kaip įgyti atgijimą. O jeigu ji 
ras, kad mūsų stovis beviltinis ir nėra galybių, kurios prikeltų 
mus iš snaudulio, tai lai apgarsina pasauliui, kas mes per vieni. 
Težino Lietuva, ko laukti iš tokių sūnų, kokie mes dabar esame, 
težino ji visą liūdną tiesą. Kam slėpti ją, jeigu tylėti ilgiau nėra 
galima! 


MASKVOS 
LIETUVIŲ STUDENTŲ DRAUGIJOS 
PIRMININKO ATASKAITA 


Ant manęs, kaipo ant stovėjusio paskutiniais metais prišaky 
Maskvos lietuvių studentų draugijos, draugai uždėjo prieder- 
mę duoti jos gyvavimo apyskaitą. Man rodos, geram to dalyko 
atlikimui būtinai reikia kuo bešališkiausiai svarstyti draugijos 
gyvavimą. Aš labai nenorėčiau ir nenoriu imtis ant savęs tą 
pareigą: aš gerai nujaučiu, jog bešališku visai negaliu būti, visas 
pranešimas, kurį aš pasistengsiu duoti kuo trumpiau, idant ne- 
trukdyti klausytojų ir negaišinti laiko, bus perimtas, lyg dūmais, 
subjektyviškumo dvasia. Už ką ir atsiprašau savo draugų. Aš jau 
pasakiau: man reikia duoti draugijos gyvavimo apyskaitą, bet 
visgi nežinau, tiesą pasakius, ar galima mūsų draugijos būvį pa- 
vadinti gyvavimu. Vienas mano draugas, pavasarį kalbėdamas 
apie mūsų draugiją, išsireiškė, kad visi jos nariai atjausdavo pa- 
skutiniais laikais apsireiškusį dvasios puolimą (žiūr. 1). 

Aš negaliu pasakyti, kad mūsų draugija to nemėgino išveng- 
ti - išbristi iš apatijos vilnių, kurios ją apėmė. Taip, ji bandė, ir 
bandė visaip. Pernai, vasarai besiartinant, keli draugai užmanė 
pasinaudoti vasaros laiku Lietuvos visuomeniško stovio pa- 
žinimui ir, išdirbę tam dalykui tam tikrą programą, kreipėsi į 
draugus ragindami imtis to darbo; visi pripažino to darbo nau- 
dingumą ir reikalingumą, žadėjo dirbti kiek galėdami... ir nieko 
negalėjo. 

Nuolat be perstojo skamba žodžiai, kad jaunuomenė, moks- 
Jus einanti, - šalies barometras, ir aš negaliu nepripažinti su kai 
kuriais apribavimais tų žodžių teisybės: mūsų draugija, draugi- 

ja, paremta grynai ant tautiškų papėdžių, man rodosi, žuvo kar- 
tu su senąja tvarka laike didžiosios revoliucijos. Jei būtų galima 
pasinaudoti kasos stoviu kaipo savo žodžių patvirtinimo argu- 
mentu, aš pasakyčiau, kad pradedanti gyventi 1906 m., pirmais 
metais po pirmos revoliucijos bangos, ji neturėjo savo kasoj nė 
kapeikos, visa draugijos organizacija buvo išnykusi, ir su ugnimi 
būtų buvę sunku suieškoti kokį valdybos narį, prisiėjo, tiesą pa- 
sakius, tverti draugiją iš naujo. Ir buvo ji tveriama, bet tveriama 
ant senųjų tautystės pamatų, bet dveji paskutinieji metai mums 
aiškiai parodė, kad pilti vynas į senuosius maišus netinka, ir 
mūsų draugija visą laiką liko kovoti už naujų pamatų tvėrimąsi, 
bet kol kas negalime pasidžiaugti naujo tvėrimo vaisiais: viskas 
liko po senovei, vėl viešpatauja nuliūdimas mūsų tarpe. 

Šių metų pradžioje vėl kilo naujas sumanymas: įtaisyti kur- 
sus Maskvos lietuviams darbo žmonėms, kursus lietuvių kalba. 
Kaip kiekvienas naujas sumanymas, sukėlė laikinai daug kalbų 
ir ginčų, ar verta taisyti tokius kursus arba paskaitų. Daugiausia 
buvo kalbama apie tai, kad buržujams taisyti paskaitas lietuvių 
kalba gaila triūso ir laiko, kas kita būtų, jei vietoje buržujų būtų 
darbininkai. Tačiau kursai buvo sumanyti ir mėginta juos įkū- 
nyti tokiais skyriais: skaitymo, rašymo, Lietuvos istorijos, litera- 
tiškasis, kurin turėjo įeiti geriausių lietuvių raštijos veikalų skai- 
tymas ir aiškinimas, ir sociališkai-ekonomiškasai. Kaip matote, 
programa gana plati ir kiekvienam buvo patogu ir lengva pasi- 
rinkti savo darbavimuisi tinkamą dirvą. Bet prasidėjo darbas su 
savo erškėčių takais ir vėl pasirodė, kad tasai mūsų užsidegimas, 
kaip visados, buvo laikinas ir greitai praėjo: iš pirmos dienos 
Maskvos lietuvių ėmė mažai lankytis, kaip dėl viešpataujančios 
ten apatijos, taip ir dėl pačių lietuvių kaltės, kuriuose pastebi- 
mas buvo nemokėjimas kalbos, neatsakąs prisirengimas, ir ėmė 
dalykas irti. To irimo sustabdymui buvo sumanyta ir įkūnyta 
išsirašyti [neįsk.] idant su josios pagalba darytai, taip sakant, iš 
vienos pusės paslėpti lietuvių ydas ir vaizdais pritraukti klau- 
sytojus, bet ir tai mažai sekėsi: iš karto pasididinęs klausytojų 
skaičius po kurio laiko taip sumažėjo, jog nebebuvo galima dėl 
klausytojų trūkumo taisyti lekcijų ir reikėjo liautis skaičius. 

Bet grįžtu prie draugijos kaipo tokios. 

Galima nors truputį apsidžiaugti, jog, sulyginus su pernai 
metais, mūsų draugijos ūpas šiek tiek pagerėjo: iš paviršutinės 
pusės tai apsireiškė bent tame, jog visi draugijos susirinkimai, 
kurių buvo 5, buvo pilnateisiai, iš vidurinės - tame, jog draugi- 
jos narių buvo surengti 3 referatai, o pernai, kaip jau minėjau, 
buvo tik vienas pranešimas ir tai dar pašalinės draugijos ypatos, 
ir per ištisus metus tik vienas pilnateisis susirinkimas. 


SENOJI TVARKA JAU GRIŪVA 


„Senoji tvarka jau griūva“, - šitų žodžių, taip tankiai skam- 
bančių mūsų lūpose, negalima skaityti neteisingais dabartinėj 
gadynėj. Apsidairykim aplink save, ir tuoj persitikrinsime, kad 
visos mūsų gyvenimo sferos tapo tvirtai sujudintos, kad šen ir 
ten užsidegė smarki revoliucija, kitąkart nuslėpta ir netėmijama 
mūsų akimis. Trumpame laike turėjom tiek pergyventi, kad ne- 
galim savęs pažinti, negalim dar galutinai ištirti, kur nužengėm 
ir ar visur ir visame ėjom pirmyneigos taku į šitą pertvarką. Šią 
revoliuciją galima skaityti jau įvykusiu faktu, kurio negalima 
neigti arba nustumti atgal. Tai yra taip aišku kiekvienam, kad 
nereikalauja jokių prirodymų. 

Bet kas su jaunuomene, tuo barometru, geriausiai atjau- 
čiančiu visokias visuomenės permainas? Kaip ji pasielgė šitoj 
pertvarkoj, kaip reagavo į ją, nužemino ar pakėlė savo minčių 
skrajonę, metėsi atgal ar nužengė pirmyn? 

Šių klausimų supratimas ir sąmoningas į juos atsakymas 
yra reikalingiausias dalykas mūsų gadynėj. Kontrolė tokia yra 
būtinai reikalinga, nes kriticizmo stoka gali įtraukt mus atža- 
gareivybės, tamsumo ir tingybės gilumon ir supuvusio bur- 
žuaziškumo balon. Antra gi vertus, imtis už darbo ir kur nors 
žengti galima tiktai tuomet, kuomet atsakančiai ištirsime tikrą 
dalykų stovį: dabartinį savo padėjimą ir savo jėgas. Todėl tai 
norėčiau padaryti keletą ypatiškų patėmijimų tame dalyke. 
Bet pirm norėčiau duoti vieną pasargą. Kaip pasirodys toliau, 
aš ne visai optimistiškai žiūriu į dabartinį mūsų jaunuomenės 

padėjimą, ir todėl ne viens gali manyti, kad šitie užmetinėji- 
mai, kuriuos aš darau mūsų jaunuomenei, paeina iš filisterio 
stovyklos. Šitų galinčių kilti nesusipratimų prašalinimui pasa- 
kysiu dabar keletą žodžių. 

Ne tame matau mūsų jaunuomenės ydas, kad ji puolasi 
į darbą, meta pirštinę senam pasauliui ir drąsiai stoja kovon, 
kad stengiasi sutraukyti visokios vergijos pančius ir svajoja 
apie tai, kaip šviesos ir laisvės spinduliais sušildyt tamsią ne- 
laimingą žmoniją. Ne! Tai filisteriai ir buržuazija nepripažįsta 
jai teisių nors mintim pasikelti į tobulesnę ateitį ir, vadindami 
nobradiškumu kiekvieną pažvalgą į šią pusę, norėtų priversti 
nuo mažens šliaužioti kartu su jais, pripažįstant vieną tik princi- 
pą - „mes pasaulio nepermainysim“. Priešingai, tame visame aš 
matau geruosius mūsų jaunuomenės ruožus, būtinai reikalingą 
sąlygą žmonijos atsigimimui. Jaunoji karta - tai būsimoji mūsų 
visuomenė, žmonija bus tokia, kokia ateity bus dabartinė mūsų 
jaunuomenė. Todėl jos uždavinys atgimdyt žmoniją. 

Bet jeigu dabartinis stovis tęsis ir toliau, tai nežiūrint į idealo 
troškimą, nežiūrint į visas geras puses, savo uždavinio išpildyti 
jaunuomenė negalės, nes kliūtimi tam yra visa ydų eilė, ištirti 
kurias ir noriu savo darbe. 

o $ 

Dabartinis mokslą einančios jaunuomenės padėjimas Lietu- 
voj yra tvirtai sujungtas su mūsų šalies likimu per paskutinius 
keturiasdešimt metų. 

Šitoji našta, kuri prislėgė vergiamos tautos pečius per 63 me- 
tus, paliko ant visos visuomenės, o kartu ir jaunuomenės, bjau- 
rią dėmę, kuri dar iki šiam laikui negalėjo būti nuvalyta. Dabar, 
kuomet mums prašvito mažas laisvės spindulėlis, galime prie jo 
šviesos atsakančiai apkainoti tąją skriaudą, kokia mums buvo 
daroma beveik pusamžį. 

Buvom atiduoti į niekadėjų valkatų nagus, valkatų, kurių 
ne kartą nenorėjo prisipažinti jų viengenčiai. Jie tai beširdžiai 
skriauste skriaudė mus, stengdamiesi išplėšti iš mūsų brangiau- 

sius dorus jausmus, jie tai apliejo kraujais mūsų širdį ir, nuolat 
ją įžeisdami, padarė iš jos vieną gyvą kruviną žaizdą. 

Negalima paprastais žodžiais išreikšt visų kančių, kurias tu- 
rėjome iškentėti persekiojimų laike, negaliu todėl neperskaityt 
vieno lenkų poeto žodžių, kurie puikiausiai iliustruoja dalyko 
stovį: 


„Ale najszerzej rozwinęły harpie 

Na naszym lądzie swe ponure znamię 

Tam, w tej najkrwawszej w całym globie plamie 
Lud się w rozpaczy z widmem śmierci szarpie 
Tam oczy, ślepe od płaczu, błękitu 

Nie mogą dojrzeć, ani słońca w niebie! 

Tam klnie swą dolę każdy prorok świtu, 

Aż wszystkie iskry najlepsze zagrzebie 

I, połamany torturą męczeństwa, 

Zapomni szlaków, co do nieba wiodły, | 
Zaprze się wszystkich znamion człowieczeństwa, 
I zacznie pełzać, jak zimny gad podły! 
Geniusza sławią tam siły brutalne, 

Tam orlom młodym podcinają skrzydła, 

Tam zaprzęgają w jarzmo kozy skalne, 

Dla duszy ludzkiej tam piszą prawidła! 

Tam z młodu biorą wszystkie dzieci drobne ` 
I by z nich prędzej stali się nędznicy, 

Na jeden model kują duszy młode, 

By wszystkie były do siebie podobne, 

Jak pieniądz w jednej wybity miednicy; 

Tam już u źródła zatruwają wodę; 


A gwiazdy za to że jeszcze promienne, 
Chętnie by z nieba zerwano rozkazem! 
Tam łkać nie wolno, tam nie wolno kochać, 
Nie wolno myśleć, mieć marzenia senne!.. 
Nie! Takiej ziemi nie ująć wyrazem, 
Trzeba by o niej płakać, jęczeć, szlochać! 
Albo wam z piersi pokazać me serce 
Krwawe, pokryte nienawiści pleśnią!“ 

Tokioj atmosferoj, tokiose sąlygose turėjom lavintis! 

Mokykla liko kankinimu, pragaru tiems, kurie norėjo siekti 
išsilavinimo ir inteligentiškumo, kurie ieškojo mokslo šviesos. 
Jaunos sielos, įžengus mokyklon, kuri, teisingiau sakant, buvo 
policistų ir žandarų kvartalu, daugume atsitikimų mažėjo, sil- 
pnėjo ir tankiausiai išsižadėdavo šitų brangių jaunystės sparnų, 
su pagalba kurių ir galima išsikelti iš kasdieninių žemybių, iš 
pūvančio gyvenimo vandens. 

Oportunizmas - toji vergų etika - tapo gyvenimo principu 
ir tiktai jo dėka buvo galima įžengti mokyklon ir tęsti ten moks- 
lą. O kas kartą atsistojo ant šito kelio, tasai negalėjo nė žingsnio 
padaryti be melagystės, be veidmainystės, tasai stengėsi paro- 
dyti tironams savo manomąjį paklusnumą, o tuo tarpu turėjo 
širdį, apsemtą keršto geismų. 

Suerzinti brangiausieji jausmai išsigimdavo ir gaudavo li- 
Lastas bruožus: po persekiojimų įtekmės tautiškas jausmas 
| pereidavo į dabar jau viešpataujantį nacionalizmą, religiškas 
| jausmas - į klerikalizmą, apskritai gi humaniškieji jausmai 

liko užtemdinti noro pirmų pirmiausiai atkeršyti savo perse- 
kiotojams. 

O tuo tarpu šitie paskutinieji, stengdamiesi visomis jėgomis 
užmigdyt jaunuomenėj sąmonę, prieš nieką nepasipriešino stu- 
miant ją į fiziško ir doriško išsigimimo bedugnę. 

Tam tikslui tarnavo „mokinių butai“ — visokių nedorybių 
prieglauda. 

Mokyklų vyresnybė puikiai žinodavo dalykų stovį šituose 
butuose, bet protegavo juos, nes jiems rodėsi, jog čia lengviau- 
siai galima išrauti priešingus valdžiai jausmus ir pažiūras. 

Tokiose sąlygose tiktai vienetams pasisekdavo pereiti per 
mokyklą, užlaikant savyje grynus doriškus jausmus su atjauti- 
mu savo žmoniškos vertės ir neišsižadėti prakilnios savo dva- 
sios. Šitieji tai likimo numylėtieji tankiausiai užpildydavo savi- 
mi kovotojų už žmonijos laimę ir laisvę eiles. 

Dauguma gi mažėjo doriškai ir protiškai, išsižadėdavo savo 
individuališkumo, lenkdavosi prieš savo likimą ir tarnaudavo 
melagingam vergiškam oportunizmui, kuris pamažu naikinda- 

vo žmoguje visus prakilnesnius jausmus ir darė iš jo buržujų ir 
filisterį. | 

Kas link oficiališko mokslo, tai tarnavo jisai tik tam tikslui, 
kaip kokiu nors būdu išteisint valdininkų veikimą ir išplėšt iš 
jaunuomenės jos idealus ir individuališkumą. 

Dėlei to tai stengėsi mūsų mokytojai tiesą užmainyti išgalvo- 
tų faktų kompiliacija, kurioj kitąkart labai jau begėdiškai apsi- 
reikšdavo jų tendencija. 

Nestebėtina, kad jaunuomenė nenorėdavo niekuo tikėti, kas 
išeidavo iš jos nedorų mokytojų lūpų. Plėtojosi tokiu būdu kri- 
ticizmas, kursai, iš vienos pusės, buvo labai geistinas, nes nelei- 
do pripažinti jaunuomenei savo auklėtojų autoriteto, tačiau iš 
kitos pusės, atmesdamas žiniją, ėjo ne kartą toliau, negu reikėjo, 
ir platino neapykantą ir nepasitikėjimą visokia apskritai žinija, 
visokiu mokslu. 

Iš čia bepelnis stengimasis prie tiesos kasmet silpnėjo, o kar- 
tusu tuo intelektuališkas jaunuomenės stovis vis blogėjo. Moks- 
lai ar tai mokykloj, ar už mokyklos sienų liko paniekinti. Kaip 
tankiai buvo galima išgirsti, kaip jaunuomenė gyrėsi tuo, kad 
nieko nedaranti, ir juokėsi iš tų, kurie stengėsi surinkti šiokias 
tokias žinias ir apsišviesti. 

Tokio nenormališko padėjimo pasekme buvo pirmiausia iš- 
silavinimo stoka ir individuališkų gabumų išnykimas. 

Nestebėtina todėl, kad jaunuomenė - be išsilavinimo, be ži- 
nijos, be individuališkumo, atsistojusi gyvenimo kovon ir netu- 
rėdama jokių tvirtų ginklų, jau pačioj pradžioj puola ir nepajėg- 
dama pasikelti doriškai miršta. 

Toksai buvo dalykų stovis iki paskutinių laikų, iki didžio- 
sios rusų revoliucijos pradžios. Kaip gyvos upės vilnys, sukeltos 
saulės spindulių šilumos, plėšia pavasarį ledo pančius, taip sti- 
prūs revoliucijos gaivalai, sukelti laisvės pūtimo, sujudino visą 
valstybės tvarką, plėšdami vergijos pančius ir ardydami senas 
tironų tvirtovės sienas, — ir nors savo griuvimu vietomis užtvė- 
rė jos laisvės bėgimą, negalime išsižadėti vilties, kad anksčiau 
ar vėliau kliūtys šitos, naujų jėgų stumiamos, dings ir laisvės 
žvaigždė užtekės mums visoj savo didybėj. 

O tuo tarpu mažas jos spindulėlis atliepė ir į mūsų liūdną šalį 
ir truputį apšvietė juodas mūsų tamsumas. 

Visi nuskriaustieji metėsi ieškoti savo teisių. Teisingai to- 
dėl ir jaunuomenė atsistojo kovon už savąsias ir iš karto jai 
pasisekė. 

Ir nors didesnioji pasekmių dalis išslydo jai iš rankų, vis 
liko laisvų dienų atminimas, liko brangus išsvajotas laisvės 
pavidalas, kursai lyg bėgantis pasaulyj meteoras užsidegė ir 
apsireiškė tamsumais apsiaustam žmogui ir tuoj dingo, pa- 
likdamas žmogaus sieloj po savęs malonų atminimą, kuris 
neduoda žmogui ramumo, kol jisai neiškovos sau nuolatinės 
saulės šviesos. 

Šitas atminimas neleis užgesti jaunuomenėj laisvės idealui, 
bet reik atmint, kad vienas idealo troškimas dar jaunuomenės 
neatgaivins. Silpnas puses ir ydas, įgytas ilgoj vergijoj, galima 
prašalint tiktai su pagalba nuolatinio darbo su savim pačiu. Vie- 
nok dabartinėj gadynėj atsakančiai supranta šitą tiktai labai ne- 
skaitlingos vienatos. Toj pakraipoj revoliucija nepadarė nieko, o 
teisingai sakant, atnešė žalos. 

Jaunuomenė neužtektinai sau sugebėjo [paaiškinti] geras 
kovojimo pasekmes, nesuprasdama, kad buvo jos istoriškomis 
sąlygomis nulemtos, o tarp ko kito milžiniškomis neskaitlingų 
iki šiolei kovotojų už laisvę pastangomis; jaunuomenė skaitė jas 
savo stengimųsi užpelnu, atsiremdama į savo pasitikėjimą savo 
jėgomis. 

Taip pat nesuprato jaunuomenė revoliucijos stovio, nesupra- 
to, kad yra tai stovis pereinamas, po kurio užstos įtemptas tva- 
rumo darbo laikas. Priešingai, jaunuomenė ėjo nuo šitos min- 
ties vis tolyn ir be reikalo kitąkart gilinosi visomis savo sielos 
jėgomis į revoliucinius efektus. 

Tokiu būdu žinijos meilė, stengimasis prie tiesos ir noras 
dirbti pasiliko ir toliau snauduly. 

Plėtojasi tiktai partiškumas, kurio aš negaliu skaityti geru 
tarp jaunuomenės apsireiškimu. 

Neturėdama jokio supratimo visuomenės mokslų ir bendrose 
ribose filosofijos, jaunuomenė priimdavo su aklu tikėjimu parti- 

nes dogmas be pamatinio kritiško darbo, užmiršdama apie tai, 
kad ateity turės ji sudaryti inteligenciją, tai yra luomą geriausiai 
susipratusių, o todėl netur teisės priimti su aklu tikėjimu jokių 
visuomeniškų dogmų, nejsigilinus į jas pirmiau kritiškai. 

Vietoj kriticizmo ir susipratimo plėtojasi siauras dogmatiz- 
mas, kursai labai tankiai užmušdavo jaunuomenėj visokį sava- 
rankiškumą ir individuališkus gabumus. 

Įžengus gi kovon už geresnę ateitį, jaunuomenė tankiausiai 
pamesdavo savo dogmas ir likdavosi ant gyvenimo vilnių be 
vairo ir irklų. 

Dėka partiškumo plėtojosi tarp jaunuomenės netolerancije 
kitoms pažiūroms. 

Nesakant apie tai, kokią žalą daro kiekviena apskritai neto- 
lerancija gyvenime, pridursiu tiktai, kiek yra ji žalinga draugų 
gyvenime, 

Ilgos ir sunkios priespaudos laike tikras draugavimas mūsų 
šalyj sužydėti negalėjo, nes kliūtis tam buvo - prieš pervartą — 
negalėjimas bendrai liuosiai darbuotis, o taip pat mažas protiškas 
ir doriškas išsiplėtojimas ir rimtesnio darbo meilės stoka; o da- 
bartiniame laike - doktrinališkas partiškumas tų, kurie, rodėsi, 
daugiausiai numylėjo laisvę ir greičiausiai paaukotų save kovai 
už ją. Bet šitie dėka savo netolerancijos su paniekinimu žiūrėjo į 
tuos savo draugus, kurie manė kitaip arba visai nemokėjo rimtai 
manyti. 

Matom tai, kad pirmiau svarbesnės kliūtys draugavimo iš- 
siplėtojimui neprigulėjo taip nuo jaunuomenės, o dabar šitos 
kliūtys pareina iš jos pačios. Iš šitos pusės žiūrint, aš randu, kad 
draugavimo stovis sublogėjo. 

Čia turiu atkreipti atidą į mūsų jaunuomenės pasilinksmini- 
mo būdą. Yra pas mus išsiplatinę daug žaislų, pripažintų amžiais 
ir turinčių savo pusėj tokį mūsų tėvų, perdėtinių ir valdininkų 
prielankumą, kad jų užpuldinėjimas skaitosi kitąkart nobradiš- 
kumu. Aš vis dėlto pasistengsiu perstatyti juos toj šviesoj, kurią, 
mano nuomone, jie yra užsitarnavę.- 

Čia turiu omenyj ne lošimą kortomis ar alkoholio varto- 
jimą, kurie nors gan išsiplėtoję tarp mūsų moksleivių, tačiau 

neranda principialių apgynėjų - turiu čia omenyj visus tuos 
žaislus, kurie savo pamatu turi flirtą. Priskaitau prie jų visas su 
šokiais vakaruškas, gegužines, o kitąkart ir mėgėjų spektaklius. 
Aš esu tvirtai persitikrinęs, kad visi šitie žaislai neatneša jau- 
nuomenei jokios naudos, bet daro daug žalos. 

Iš vienos pusės, sunku juos skaityti kaipo duodančius rei- 
kalingą po mokslu užsiėmimo atilsį, nes mūsų žaislai, ypač su 
šokiais, tiktai vargina žmones ir silpnina sielą ir kūną, kiekvie- 
nas iš mūsų puikiausiai šitą žino iš praktikos. Iš kitos pusės, 
šitoji atmosfera, kuri yra tveriama dėka mūsų žaislų, yra prie- 
šingiausia doriškam ir protiškam jaunuomenės išsilavinimui. 
Yra tai daromoji veidmainystės atmosfera, be jokio praktiškojo 
turinio, be prakilnesnių jausmų ir minčių, atmosfera, įžengus 
kurion jaunikaitis turi galų gale išsižadėt savo individuališku- 
mo ir plėšt nuo dvasios viską, kas prakilnu ir turi besąlygišką 
vertę. 

Dar keletas žodelių apie flirtą. Sakysiu apie jį tiktai iš vie- 
nos pusės, kiek jis yra žalingas abiejų lyčių jaunuomenės san- 
tykiuose. 

Būdamas priešu visokių grynesnių jausmų, flirtas neleidžia 
tikrai jungtis abiejų lyčių moksleiviams ir dirbti ant bendros 
dirvos. O nuo to daugiausiai prisieina kentėti moterims, kaipo 
pusei, prispaustai per daugybę amžių juodomis vyrų spėkomis. 
Joms tai pirmoms reikėtų užprotestuoti prieš tokį dalykų stovį. 

Baigdamas savo darbą, turiu suvest į krūvą viską, kas aukš- 
čiau pasakyta. 

Visos tautos vergija atsiliepė kuo blogiausiai mūsų mokslą 
einančiai jaunuomenei. 

Mokslo įstaigos buvo ne mokslų žibintuvais, bet mokyklo- 
mis melagystės, vergiško oportunizmo ir visokių žemų jausmų. 
Tos tai išplėšdavo iš jaunuomenės visokius aukštesnius idealus 
ir migdydavo, todėl tai ji ir nesistengė įgyti šviesos, nebrangino 
visų rimtesnių mokslų ir dėlei šito nustodavo savo gabumų, in- 
dividuališkumo ir savarankiškumo. 

Laike pertvarkos platinosi tarp jaunuomenės siauras partiš- 
kumas, paremtas aklu tikėjimu partijos dogmomis, o tuo tarpu 

plėtojosi persitikrinimas į savo jėgas ir tikėjimas lengvu perga- 
lėjimu nežiūrint galutinių individuališkų jėgų stokos. Doktrina- 
liškas dogmatiškumas platino netoleranciją, kuri tveria bedu- 
gnę ant draugavimo išsiplėtojimo kelio. 

Pagaliau žaislų atmosfera varo toliau naikinantį darbą, kurį 
taip pasekmingai pradėjo oficiališkos mokslo įstaigos ir apskri- 
tai rusų valdžios režimas. 

Kas gi daryti? 


„BROLIAI KARAMAZOVAI“ KAIP GENIALI 
ŽMONIJOS DVASIOS EPOPĖJA 


I. Psichologinė Dostojevskio drama ir jo kūryba. 

II. Karamazovų stichijos esmė - gyvuliškoji žmogaus pri- 
gimtis. Gyvenimo troškulys ir himnas džiaugsmui kaip neabe- 
jotina žmogaus gyvenimo psichologijos ypatybė. Gyvenimiš- 
kasis kriterijus tiesos beieškant - gyvybingumas ir gyvenimo 
džiaugsmas. 


Visos žmogaus kūriniuose pavaizduotos ir tikrame gyveni- 
me vykstančios tragedijos turi kai ką bendra, kas leidžia kalbėti 
apie pagrindinę žmogaus dvasios tragediją. Visas šias tragedijas 
vienija tai, kad formali žmogaus dvasios begalybė arba idėjinis 
absoliutumas nedera su materialiu gyvybinių - subjektyvių ir 
objektyvių - žmogaus egzistencijos sąlygų ribotumu. 

Geležiniai materialios gamtos dėsnių gniaužtai nenumal- 
domai riboja ir gyvūnų gyvenimą, tačiau gyvūnui dvasinio 
absoliutumo suvokimas neįmanomas, todėl neįmanomas ir jo 
padėties tragizmas. Tragedija - žmogaus dalia, suteikianti jo 
kančioms didingumo žavesį ir džiaugsmingą viltį patirti išga- 
ningą katastrofos galią. . 

Šių nelygių žmogaus prigimties stichijų raida vyksta priešin- 
gomis kryptimis. Žmogaus dvasia, kurios pradžia yra tik po- 
tenciali begalybė, siekia tikro universalumo. O psichofizinė jo 
sandara, visomis prasmėmis materialiai ribota, siekia įtvirtinti 
savo individualios gyvūnų rūšies formos atskirumą. Formos in- 
dividualumą ir turinio universalumą sąlygiškai suvienija gyva 

žmogaus asmenybė, tačiau visiškai sutapti ir galutinai susitaiky- 
ti šios priešingos stichijos negali, todėl ši priešybė išgyvenama 
kaip pagrindinė žmogaus gyvenimo tragedija. 

Svarbu, kad gyvenimo tragizmas yra visiškai analogiškas meni- 
nės kūrybos tragizmui. Tai, kas gyvenime yra žmogaus asmenybė, 
kūryboje atstoja simbolis, jungiantis nematerialią idėją su mate- 
rialiu ženklu. Mene turinio universalumo ir individualios formos 
jungtis kuria konkrečius ir gyvenimiškus vaizdus. Šie vaizdai yra 
meniški vien todėl, kad juos kuria tas netyčinis, natūralus simbo- 
lizmas, kuris yra neatsiejama tikrai gražaus kūrinio savybė. 

Idėjos, t. y. turinio, tobulumas turi sutapti su ženklo, t. y. for- 
mos, tobulumu -~ tai yra pagrindinė meninės kūrybos taisyklė, 
tačiau iš tikrųjų šios taisyklės labai sunku nuosekliai laikytis. 
Didžiausi kūrybiniai polėkiai ir sumanymai bejėgiškai sužiug- 
davo ir sužlunga dėl mūsų gyvenimo formų netobulumo. Ga- 
lima net drąsiai teigti, kad kūrybos genijaus didybės matas yra 
meninės kūrybos tragedijos išgyvenimo galia, o ši [tragedija] 
yra iš esmės pagrindinės žmogaus dvasios tragedijos rūšis. 

Išdėstytomis prielaidomis bus vadovaujamasi nagrinėjant 
puikų, mano nuomone, Dostojevskio romaną „Broliai Karama- 
zovai“. Šiame kūrinyje Dostojevskis apibendrino savo kūrybą ir 
gyvenimą, kuriuos jis visuomet laikė neatskiriamai susijusiais. 

Pakaktų tik probėgšmais pažvelgti į Dostojevskio likimą ir 
veiklą, kad įsitikintume, jog jo gyvenimas ir kūryba pažymėti 
išskirtinio tragizmo. Tarsi kokia savita kankinio aureolė gaubia 
šį Didįjį Katorgininką. Stulbinamai kontrastingos yra vidinio ir 
išorinio jo gyvenimo sąlygos. Niekieno netramdoma amžinai 
neramios jo dvasios laisvė ir sunkios tikrovėje jį kaustančios 
grandinės. Dvasios laisvė ir materialinė vergovė būdingi ne tik 
Dostojevskio katorgos laikotarpiui, bet ir visam jo gyvenimui. 
Tačiau dvasinės Dostojevskio dramos galybę ir sunkumą lėmė 
ne išorinės gyvenimo sąlygos. Žinoma, kad Dostojevskis atbūtą 
katorgą laikė savotiška savo gyvenimo išpirka ir baigė ją labiau 
nei kada nors dvasiškai romus, nors jo elgesyje nebuvo įmano- 
ma įžvelgti nieko smerktina, kas būtų galėję bent kiek pateisinti 
jam skirtos bausmės griežtumą. 


175 


Tai, kas visą gyvenimą kamavo Dostojevskį ir buvo didžiau- 
sių dvasinių jo kančių šaltinis, kilo iš materialios jo prigimties, 
psichofizinės jo sandaros, pasižyminčios pernelyg dideliu jau- 
trumu tiek gyvuliškos stichijos proveržiams, tiek didžiai idea- 
listiniams siekiams. Būtų sunku surasti pasaulyje kitą rašytoją, 
kuris taip kaip Dostojevskis mokėtų pamatyti žmogaus jausmų 
stichijos bedugnę ir taip gyvai pajusti dvasinio idealo grožį. Šią 
dovaną jis turėjo tik todėl, kad visas jo gyvenimas buvo nuožmi 
dviejų nesutaikomų stichijų, sudarančių žmogaus būtį, kova. 

Dvasinės Dostojevskio kovos tragizmą didino dar ir tai, kad 
psichofizinė jo sandara, turinti išsigimimo požymių, neturėjo 
pakankamai stiprių stabdančių centrų. Tačiau vidinė Dosto- 
jevskio patirtis yra itin vertinga, nes dėl nepaprasto savo jau- 
trumo jis išgyveno žmogaus gyvenimo tragediją ypač stipriai. 
Todėl kai mums pasakojama apie didelius dvasinius Dosto- 
jevskio nuopuolius, teisingumo dėlei turime prisiminti apie jo 
pakilimus į tas svaiginančias žmogaus dvasios aukštumas, kur 
jis lieka vienišas ir dvasiškai genialus. 

Taigi mano minėtas žmogaus būties tragizmas, suprantamas 
kaip idėjinio žmogaus dvasios absoliutumo ir materialinio psi- 
chofizinės jo prigimties ribotumo neatitikimas, buvo labai su- 
bjektyviai išreikštas Dostojevskio asmenybėje, ir todėl vienoks 
ar kitoks jo įveikimas buvo Dostojevskiui ypač svarbus, buvo jo 
dvasios gyvybės ar mirties klausimas. 

Jo kūryba ir buvo nuolatinės pastangos išspręsti didžiąją 
žmogaus gyvenimo problemą. Nuostabus yra tas kelias, kuriuo 
Dostojevskis ėjo siekdamas savo tikslo. 

Kaip rašytojas psichologas spręsdamas žmogaus sąmonės 
problemą jis vadovaujasi visų pirma ne proto, o jausmų logi- 
ka. Šia prasme jis kaip niekas kitas moka virtuoziškai paversti 
jausmus tokio pajėgumo argumentu, kad, palyginti su jų balsu, 
teoriniai samprotavimai atrodo visiškai neįtikinami. 

Galėtume pasakyti, kad Dostojevskis sukūrė visą jausmų fi- 
losofiją ir taip tarsi įrodė, kad žmogaus protas, neradęs harmo- 
nijos su valia ir jausmais, negali suvokti visos tiesos: tik visų šių 
žmogaus gebėjimų derinys, sujungtas į harmoningą organiškos 


176 


sintezės sistemą, gali sukurti vientisą asmenybę, gebančią pa- 
žinti tiesą ir įgyvendinti ją sąmonėje ir tikrovėje. 

Tačiau pats Dostojevskis nebuvo tokia darni asmenybė: pro- 
to, jausmų ir valios disharmonija visą gyvenimą kūrė daugybę 
disonansų, tačiau kiekviena iš šių stichijų atskirai galėjo pasiekti 
ir iš tiesų pasiekdavo didelę įtampą. Nuolat kintant išgyveni- 
mams ir nuotaikoms dėl skirtingų šių stichijų derinių Dosto- 
jevskio asmenybėje gimdavo nepaprasta psichologinių galimy- 
bių įvairovė, Jam pakako vien tik savianalizės, į kurią jis buvo 
iš prigimties linkęs, išskaidyti šią įvairovę į atskiras grupes, kad 
gautų visą tipų galeriją. 

Tačiau, be įžvalgios savianalizės, Dostojevskiui buvo būdin- 
gas nepaprastas pastabumas. Tai jam leido skaidyti savo asme- 
nybės įvairovę pagal kategorijas, sukurtas rusų tikrovės. Iš to 
kyla glaudus ryšys tarp individualių ir nacionalinių elementų 
visuose Dostojevskio kūriniuose, taip pat ir „Broliuose Karama- 
zovuose“. Antai, ko gero, visų Karamazovų ir net senojo Fiodo- 
ro Karamazovo bruožai vienodai būdingi paties Dostojevskio 
charakteriui įvairiais dvasinės jo raidos etapais ar netgi - visi 
kartu vienu kuriuo jo gyvenimo laikotarpiu. Tačiau ir beveik 
visi nacionaliniai rusų tipai, pradedant Ivanu Rūsčiuoju ir bai- 
giant Vladimiru Solovjovu, gali būti su tam tikromis išlygomis 
sulyginti su vienu ar kitu Karamazovu. 

Galbūt dėl jo paties asmenybės įvairovės Dostojevskiui kilo 
Visažmogio [Bceweno6exa), kaip nacionalinio rusų idealo, idė- 
ja. Šį idealą Dostojevskis suvokė kaip individualią formą, kurio- 
je glūdi universalus turinys. 

„Aš - žmogus, ir viskas, kas žmogiška, man neturi būti sveti- 
ma“, - tarsi kalba Visažmogis Dostojevskio lūpomis. 

„Broliuose Karamazovuose, atrodytų, paprasčiausioje 
kasdienybėje plėtojama universali žmogaus dvasios epopė- 
ja. Veiksmas vyksta mažame miestelyje, turbūt neatsitiktinai 
Dostojevskio pavadintame Skotoprigonjevsku*. Dostojevskis 


* Užuomina į gyvuliškumą: rusų k. ckoTorpKroKH»IA gBop - dien- 
daržis (vert. past.). 

užsibrėžė parodyti, kaip iš žmogaus-gyvulio gimsta naujas dva- 
singas žmogus. Parodyti loginę ir psichologinę šio proceso seką 
yra mūsų artimiausia užduotis, o pradėti turėtume nuo klausi- 
mo, kas yra karamazoviškumas. 

Karamazovų stichijos, gavusios visiškai konkrečią nacionali- 
nę išraišką „Broliuose Karamazovuose“, esmė turi bendražmo- 
gišką reikšmę. Tai yra tiesiog gyvuliškasis žmogaus prigimties 
pagrindas, neišvengiama, lemtinga realaus žmogaus gyvenimo 
žemiškojoje mūsų tikrovėje sąlyga. Gyvuliškasis gyvenimo troš- 
kulys, kaip ir visa gamta, yra nesąmoningas ir nesutramdomas, 
jis visuomet pasižymi raiškos spontaniškumu, o jo tikslas nesie- 
kia toliau šios akimirkos. Tokia yra „žemiškoji karamazoviška 
jėga, <...> pašėlusi, žiauri“*, žmogaus gyvenime ji yra tas gam- 
tinis chaosas, kuris tampa atspirties tašku kuriantis žmogaus 
asmenybei. 

Ir iš tiesų karamazoviškoji stichija yra vienintelė neginčytina 
žmogaus asmenybės dalis, be kurios neįmanoma suvokti gy- 
venimo tikslo ir prasmės, nes nesant valios gyventi negali būti 
aktyvios veiklos siekio apskritai, taip pat ir pažinimo siekio. Gy- 
venimo troškulys jau pats savaime turi meilę jam ir džiaugsmą, 
kaip būtiną priežastį ir pasekmę. Tiesa, kiekvienas žmogus dėl 
skirtingo vidinio turinio myli gyvenimą ir džiaugiasi juo savaip, 
tačiau visų žmonių gyvenimo džiaugsmas kyla iš žemiškosios 
karamazoviškosios jėgos, kuri visada maitina vidinį, kartais ne- 
sąmoningą, bet visada džiaugsmingą žmogaus tikėjimą gilumi- 
ne gyvenimo prasme. 

»<J>ei aš ir netikėčiau gyvenimu“, - sako Ivanas Karamazo- 
vas savo broliui Aliošai, - „nusivilčiau mylima moterimi, nusto- 
čiau tikėjęs pasaulio prasmingumu, jei netgi, priešingai, įsitikin- 
čiau, kad viskas yra tik padrikas, prakeiktas ir galbūt velniškas 
chaosas, jei mane ištiktų didžiausias žmogiško nusivylimo siau- 
bas, - aš vis dėlto norėčiau gyventi, ir jeigu jau kartą įsikibau į 
šitą taurę, tai neatsitrauksiu nuo jos, kol ją visą išgersiu! <...> 


* Fiodoras Dostojevskis, Broliai Karamazovai. į tomas. (Vertė M. Miš- 
kinis). Vilnius: Vaga, 1960, p. 235. Vertimas taisytas (vert. past.). 

Aš daug kartų klausiau pats save: ar yra pasaulyje tokia neviltis, 
kuri įveiktų šitą mano padūkusį ir galbūt nešvankų gyvenimo 
troškulį, ir nusprendžiau, kad, rodos, tokios visai nėra <...> Gy- 
venti norisi, ir aš gyvenu, nors tai ir prieštarauja logikai. Nors 
ir netikiu vidine gyvenimo prasme, bet man brangūs tie lipnu- 
čiai, pavasarį sprogstantys pumpurėliai, brangus žydras dangus, 
brangus tūlas žmogus, kurį kartais, ar patikėsi, nė nežinai, už ką 
myli, brangus tūlas žmogaus žygdarbis, kuriuo galbūt jau seniai 
nustojai tikėjęs, bet vis dėlto senu įpročiu gerbi jį širdimi. <...> 
Lipnučius pavasario pumpurėlius, žydrą dangų aš myliu, va kas! 
Čia ne protas, ne logika, čia kūnu ir siela myli, pirmas savo jau- 
nas galias myli... Ar tu bent kiek supranti šitą mano kliedesį, 
Alioška, ar ne? - staiga susijuokė Ivanas. 

- Per daug gerai suprantu, Ivanai: kūnu ir siela norisi mylė- 
ti, — tu gražiai pasakei, ir aš baisiai džiaugiuosi, kad tu taip nori 
gyventi, - sušuko Alioša. - Aš manau, kad visi turi pirmiausia 
gyvenimą pamilti, 

- Pamilti gyvenimą labiau negu jo prasmę? 

- Būtinai taip, pamilti pirma logikos, kaip kad tu sakai, būti- 
nai pirma logikos, tik tada aš ir prasmę suvoksiu. Štai kas man 
seniai vaidenasi.“* 

Daug patyrusio vienuolio Zosimos žodžiai padeda mums 
suprasti, kodėl būtent gyvenimą reikia pamilti pirma logikos ir 
prieš suprantant jo prasmę. Pridursiu, kad tai yra senukas, ypač 
gailintis savižudžių. 

„Dievas“, - sako jis, - „paėmė sėklas iš kitų pasaulių ir pasėjo 
šioje žemėje, ir užaugino savo sodą, ir išdygo viskas, kas galėjo 
išdygti, bet tai, kas išdygo, gyvena ir nemiršta tik dėl to, kad jun- 
ta kitų, paslaptingų pasaulių esimą; kai nusilpsta ir išnyksta tavo 
sieloje šis jausmas, tada miršta joje ir tai, kas išdygo tavyje. Tada 
pasidarai abejingas gyvenimui ir netgi pradedi jo neapkęsti. “** 

Išvertus vaizdingą vienuolio kalbą į abstrakčią būtų galima 
pasakyti, kad tas kūrybinis pradas, kuris sukuria gyvenimą, 


* Ten pat, p. 245-246. 
** Ten pat, p. 339. 

suteikia jam ir tinkamą prasmę, o todėl tiesa apie gyvenimą 
turi būti gaji. Ir jei Dostojevskis ieškodamas gyvenimo pras- 
mės atspirties tašku pasirenka karamazoviškąją stichiją kaip 
neginčytiną nesutramdomo gyvenimo troškulio, kylančio iš 
gyvuliškosios žmogaus prigimties, faktą, tai pagrindinis šių 
ieškojimų kriterijus yra neginčytinas teiginys, kad tiesa negali 
nebūti gaji. 

Maža to, tiesa turi būti džiaugsminga. „Juk žmonės sutverti 
laimei“, - sako vienuolis Zosima, - „ir kas yra visiškai laimingas, 
tas turi teisę tarti pats sau: „Aš įvykdžiau Dievo priesaką šioje 
žemėje“. Visi teisuoliai, visi šventieji kankiniai buvo laimingi.“* 
Štai kodėl Zosima prašo mylėti žemę - šį materialų gyvenimo 
pamatą: „Priprask pulti ant žemės ir bučiuoti ją. Bučiuok žemę 
nenuilstamai, nepasotinamai mylėk ją, visus mylėk, viską my- 
lėk, ieškok aistringos ekstazės.“** 

Taip pateisinama „žemiškoji karamazoviškoji jėga“. Dmitri- 
jus, šis tikras Karamazovų sūnus, didžiausio pažeminimo ir slo- 
gaus gėdos suvokimo akimirką pradeda himną džiaugsmui: „Tai 
kas, kad esu prakeiktas, kas, kad esu šlykštus ir bjaurus, bet ir 
aš noriu bučiuoti kraštą to švento apdaro, kuriuo rengiasi mano 
Dievas; kad ir einu tuo pačiu metu paskui velnią, bet vis dėlto 
esu ir Tavo sūnus, Viešpatie, ir myliu Tave, ir juntu džiaugsmą, 
be kurio negali laikytis pasaulis.“*** Nors Dmitrijaus gyvenimo 
džiaugsmas, jo paties pripažinimu, neatsiejamas nuo geidulin- 
gumo, būdingo smulkiems vabzdžiams, ši aplinkybė neatima iš 
jo atsimainymo vilties, nes: 


„Kad dvasia galingo aro 
Būtų prikelta jame, 
Amžių sąjungą sudaro 
Jis su motina žeme.“**** 


* Ten pat, p. 61. 
** Ten pat, p. 341. 
*** Ten pat, p. 116. 
**** Ten pat, p. 115. Iš Vasilijaus Žukovskio baladės „Eleusino šven- 
tė“ (1833) (vert, past.). 

Nors Alioša, dar neužbaigęs savo raidos ir savivokos, abejo- 
ja, ar Dievo Dvasia plasnoja virš žemiškosios karamazoviško- 
sios jėgos, mums visiškai aišku, kad išmintingas Dostojevskio 
žvilgsnis pasiekė karamazoviškosios stichijos bedugnę ir aiškiai 
pamatė virš jos skriejančią kūrybos dvasią. Dostojevskis pats 
patyrė jos galią ir pasakoja mums apie didžiąsias naujojo Visa- 
žmogio veido kūrimo dienas... 

Pagal romano sumanymą, Karamazovų pradininkas yra Fio- 
doras Pavlovičius Karamazovas. Tai tipiškas nuogos gyvuliško- 
sios stichijos įsikūnijimas. Todėl jam būdingas visiškas dvasinio 
ir materialiojo prigimties pradų priešingumo bei idėjų ir jaus- 
mų kovos nebuvimas. Tai savotiškai vientisas žmogus, kuriam 
svetimos dvejonės arba nukrypimai nuo vienintelio jam natūra- 
laus gyvenimo kelio - praktinio materializmo. 

Jau vien jo išvaizda aiškiai rodė vidinį jo turinį. Romane sa- 
koma, kad „jo fizionomija įsakmiai bylojo apie viso jo praleisto 
gyvenimo charakteristiką ir esmę. Be ilgų ir mėsingų maišelių 
po mažutėmis akelėmis, visada tokiomis įžūliomis, įtariomis 
ir pašaipiomis, be daugybės gilių raukšlelių mažučiame, bet 
riebiame veidelyje, po smailiu smakru dar kabojo didelis Ado- 
mo obuolys, mėsingas ir pailgas nelyginant kapšas, kuris teikė 
jam kažkokią šlykščiai gašlią išvaizdą. Dar pridėkite prie to ilgą 
geidulingą burną su putniomis lūpomis, už kurių buvo matyti 
menki juodų, beveik sutrūnijusių dantų likučiai. Pradėdamas 
kalbėti, jis kiekvieną kartą taškydavosi seilėmis. Beje, ir pats 
mėgo pasijuokti iš savo veido, nors, rodos, visada buvo juo pa- 
tenkintas. Ypač mėgo rodyti savo nosį, nelabai didelę, bet labai 
ploną, su smarkiai išsišovusia kuprele: „Tikra romėniška, - sa- 
kydavo jis, - drauge su Adomo obuoliu - tikra senosios Ro- 
mos, dekadanso meto, patricijaus fizionomija“. Šituo jis, rodos, 
didžiavosi.“* 

Visai nepagrįstai ieškotume tokiame žmoguje šviesesnio 
proto, nepaisant materialaus gyvenimo sąlygų išlavinto inte- 
lekto, tačiau galime jame tikėtis perdėm įsigalėjusio juslumo, 


* Ten pat, p. 28. 

slopinančio viską, kas tikrai žmogiška. Iš tiesų Fiodoro Pavlovi- 
čiaus juslumas yra virtęs nieko neribojama paleistuvyste, iš gob- 
šumo jis atidarinėja vis naujas smukles ir nevengia sukčiavimo, 
iš šykštumo jis džiaugiasi, kai kas nors priglaudžia pas save jo 
vaikus, nes kitaip jis apie juos tyčia pamiršta ir nemato reikalo 
dorai pasirūpinti jais. 

Tačiau niekas netrukdo tokiam žmogui būti nuovokiam 
praktiniuose reikaluose, kurie teikia materialios naudos. Tokių 
žmonių juslumas ir godumas žengia koja kojon ir išlavina pro- 
to gebėjimus, būtinus žemiems jų polinkiams tenkinti. Kitose 
srityse tokie žmonės yra visiškai nesupratingi. „Tai buvo keis- 
tas“, - sako Dostojevskis, - „tačiau dažnokai pasitaikąs tipas, 
būtent, ne tiktai abuojo ir ištvirkusio, bet drauge ir nesupratin- 
go žmogaus tipas, - tačiau iš tokių nesupratingųjų, kurie puikiai 
moka tvarkyti savo turto reikaliukus, ir, rodos, vien tai ir temo- 
ka. Fiodoras Pavlovičius, pavyzdžiui, pradėjo beveik iš nieko, 
dvarininkas jis buvo pats mažiausias, lakstydavo pietauti prie 
svetimų stalų, taisėsi įsikurti įnamiu, o jo mirties valandą pas 
jį susirado vos ne šimtas tūkstančių grynais pinigais. Ir tuo pat 
metu vis dėlto jis visą savo gyvenimą buvo vienas iš nesupra- 
tingiausių pakvaišėlių visoje mūsų apskrityje. Dar kartoju: čia 
ne kvailumas, dauguma šitų pakvaišėlių - žmonės protingi ir 
gudrūs, o kaip tik nesupratingumas, ir dar kažkoks ypatingas, 
nacionalinis.“* 

Šio žmogaus nesupratingumas ryškus, pavyzdžiui, jo san- 
tykiuose su pirmąja žmona. Iš pradžių jis slapta susituokė, 
išvežęs ją iš šeimos. Tapęs vyru buvo jos mušamas. O kai ji 
pabėgo nuo jo, jis su kažkokiu pasimėgavimu vaidino įžeistą 
vyrą ir net pagražindamas pasakojo savo skriaudos smulkme- 
nas. Kai būdamas girtas sužinojo apie jos mirtį, „sako, pasilei- 
dęs bėgti gatve ir ėmęs šaukti, iš džiaugsmo tiesdamas rankas 
dangop: „Dabar atleisi savo tarną“, o kiti pasakoja, kad balsu 
raudojęs kaip mažas kūdikis, ir taip graudžiai, kad, sako, buvę 
gaila į jį žiūrėti, nors ir koks jis atrodęs šlykštus. Labai galimas 


* Ten pat, p. 11. 

daiktas“, - priduria Dostojevskis, - „kad yra buvę ir viena, ir 
kita, tai yra jis ir džiaugėsi savo išsilaisvinimu, ir verkė savo 
išlaisvintojos — viskas drauge. Dažniausiai žmonės, net pikta- 
dariai, būna kur kas naivesni ir atviresni, negu apskritai mums 
atrodo.“* 

Šis naivus paprastumas leido Fiodorui Pavlovičiui būti kar- 
tais sentimentaliam, nors iš esmės jis buvo piktas, arba tam ti- 
kromis aplinkybėmis būti dosniam, nors dažniausiai jis būdavo 
šykštus. Apgirtusį jį galėdavo sugraudinti jaunėlio sūnaus Alio- 
šos tyrumas, bet čia pat jis imdavo niekinti jam šventus dalykus. 
Kai Alioša, rūpindamasis motinos, antros Fiodoro Pavlovičiaus 
žmonos, kapu, primena jam velionę, jis staiga veža į vienuolyną 
tūkstantį rublių žmonos atminams, bet ne tos, apie kurią primi- 
nė Alioša, o pirmosios, kuri jį mušė ir nuo jo pabėgo. 

Taigi visi žemieji žmogaus prigimties bruožai susipynė į 
nepertraukiamą jausmingo Fiodoro Pavlovičiaus charakterio 
ypatybių grandinę. Čia gyvuliškoji stichija, apskritai būdinga 
žmogaus prigimčiai, nė kiek nebuvo tramdoma ir netramdoma 
veikė šio žmogaus išvaizdą ir gyvenimą. 

Savo prigimties nuogumą Fiodoras Pavlovičius ir pats su- 
vokė. Vis dar likęs žmogiškumo krislelis vertė jį kaip nors pri- 
sidengti būnant tarp žmonių. Iš tiesų jis prisidengdavo kome- 
dianto kepure. 

Reikia iš karto pasakyti, kad jokios atgailos, jokios sąžinės 
graužaties dėl savo gyvenimo ir poelgių jis nejaučia ir todėl 
nedaro nė menkiausių žingsnių kaip nors keisti savo gyveni- 
mą, tačiau būtinybę pridengti kokiu nors rūbu savo gyvuliškąjį 
pradą nuo kitų žmonių akių jaučia instinktyviai. Kai žmogus, 
patekęs į komišką padėtį, neatsisako orios povyzos, padėties ko- 
miškumas tik padidėja, tačiau jei jis, suvokęs savo juokingumą, 
pirmas viešai juoksis iš savęs, taip sušvelnins padėties komišku- 
mą kitų akyse. 

Fiodoras Pavlovičius, vaidindamas komediantą, vadovavo- 
si panašiais sumetimais. Pavyzdžiui, jam labai būdingas toliau 


* Ten pat, p. 13-14. 

pateikiamas epizodas iš vienuolyno, į kurį visa Karamazovų šei- 
ma susirinko prašyti vienuolio Zosimos išspręsti ginčą tarp tėvo 
ir vyresniojo sūnaus Dmitrijaus. 

Iš pirmo žvilgsnio perpratęs senojo Karamazovo esmę, vie- 
nuolis tarė jam tokius žodžius: „Nesivaržykite, būkite visiškai 
kaip namie. O svarbiausia, nesigėdykite per daug pats savęs, nes 
tik dėl šito viskas ir pasidaro. 

- Visiškai kaip namie?“ - sušuko senis. - „Vadinasi, būti na- 
tūraliam? O, tai jau daug, bet - priimu susigraudinęs! Žinote, 
palaimintasis tėve, jūs nekurstykite manęs, kad būčiau natūra- 
lus, nerizikuokite... natūralios būsenos aš ir pats nepasieksiu. Aš 
jus perspėju norėdamas jus apsaugoti. Na, o visa kita dar skęsta 
nežinios ūke, nors kai kas ir norėtų mane visaip išdirbti. <...> o 
jums, švenčiausioji būtybe, jums štai ką: susižavėjimą reiškiu! 
<...> Jūs mane dabar su savo pastaba: „Nesigėdykite per daug 
pats savęs, nes tik dėl šito viskas ir pasidaro“, - jūs mane šita 
pastaba kiaurai pervėrėte ir mano vidų atskleidėte. Man kaip tik 
visada taip atrodo, kai nueinu pas žmones, kad esu pats didžiau- 
sias niekšas ir kad visi mane komediantu laiko, tai va imsiu ir 
iš tikrųjų suvaidinsiu komediantą, nebijau jūsų nuomonės, nes 
jūs visi aliai vienas bjauresni už mane!“ Štai kodėl aš esu kome- 
` diantas, iš gėdos komediantas, didysis senuoli, iš gėdos. Vien 
iš įtarumo keliu riaušes. Juk jeigu tik aš, eidamas pas ką nors, 
būčiau tikras, kad visi mane tuojau pat palaikys maloniausiu ir 
protingiausiu žmogumi, - Viešpatie, koks aš tada būčiau geras 
žmogus! Mokytojau! - staiga puolė jis ant kelių. - Ką aš turiu da- 
ryti, kad paveldėčiau amžinąjį gyvenimą? - Sunku buvo ir dabar 
suprasti: ar jis juokus krečia, ar iš tikrųjų taip susigraudino? 

Senuolis pakėlė į jį akis ir tarė su šypsena: 

- Pats seniai žinote, ką turite daryti, proto jums nestinga: 
negirtaukite, būkite santūrus kalboje, nepaleistuvaukite, o ypač 
negarbinkite pinigo, ir dar uždarykite savo smukles, jei visų ne- 
galite, tai nors dvi ar tris. O svarbiausia, visų svarbiausia - ne- 
meluokite.“* 


* Ten pat, p. 48-49. 

Žinoma, senis ir čia meistriškai vaidino pajaco vaidmenį, 
nes jis nė kiek nebuvo linkęs rūpintis sielos išganymu. Vėliau tai 
pasitvirtino: minėta scena buvo įvadas to skandalo, kurį pašėlęs 
senis sukėlė vienuolyne. 

Būdingas yra jo įsitikinimas, kad natūralaus pavidalo jis ir pats 
nepasieks. Iš tiesų jis nepasiekia natūralaus pavidalo jau vien todėl, 
kad jaučia poreikį apsirengti pajacu. Tačiau tai netrukdo jam būti 
savotiškai vientisu žmogumi ir nesukti iš savo gyvenimo kelio. 

„Aš, mieliausias Aleksejau Fiodorovičiau“, - sako jis savo 
sūnui, - „esu nusistatęs kuo ilgiau pagyventi pasaulyje, prašom 
tai įsidėmėti, todėl man kiekviena kapeika reikalinga, ir juo il- 
giau gyvensiu, juo reikalingesnė man bus <...> Taigi va aš dabar 
ir kraunuosi vis daugiau sau pačiam, žinokite tai, mano mielas 
sūnau Aleksejau Fiodorovičiau, nes aš ligi galo noriu gyventi ši- 
toj bjaurystėj, prašom tai įsidėmėti. Bjaurystėj maloniau: visi ją 
koneveikia, bet visi joje paskendę, tik visi slapčiomis, o aš viešai. 
Va už mano atvirumą visi nešvankėliai ir puola mane. O į tavo 
rojų, Aleksejau Fiodorovičiau, aš nenoriu, prašau tai įsidėmėti, 
nes padoriam žmogui į tavo rojų tartum ir nepritinka lįsti, net 
jeigu jis ten ir yra. Man atrodo, užmigai ir nepabudai, ir nieko 
nėra, atminkite mane, jei norite, o jei nenorite, tai tegu griebia 
jus velniai. Štai mano filosofija.“* 

„Tvirtai atsistojo žmogus ant savo gašlumo tartum ant 
akmens“, - taip apie savo tėvą kalba sūnus Ivanas; čia „karama- 
zoviškosios niekšybės jėga“** yra vienintelė gyvenimo filosofija. 
Pažymėtina, kad iš daugybės Fiodoro Pavlovičiaus nuodėmių 
vienuolis Zosima svarbiausia laiko melą: „O visų svarbiausia, 
visų svarbiausia - nemeluokite!“ Kokia prasme melas yra šito 
senio gyvenimo esmė? Šis klausimas sprendžiamas kartu su 
kitu klausimu, iškeltu jo paties sūnaus Dmitrijaus: kodėl toks 
žmogus gyvena? i 

Jusliškosios materialios stichijos, atskirtos nuo bendro gam- 
toje viešpataujančio tikslingumo, protrūkiai neturi jokios tvirtos 


* Ten pat, p. 185-186.. 
** Ten pat, p. 279. 

tiesos, neturi protingo tikslingumo, Žmogus, būdamas racionali 
būtybė, yra iš principo neteisus paklusdamas šiai stichijai, tačiau 
tai būna neišvengiama, todėl šis paklusimas turi būti išgyvena- 
mas kaip žmogaus egzistencijos tragizmas. Šio fakto neigimas, 
kad ir kokia būtų to priežastis: pataikavimas savo įgeidžiams ar 
noras nuraminti save ir pateisinti lemties būtinybe, - yra aki- 
vaizdus melas. Žmogus turi galvoti apie savo gyvenimo prasmę, 
ir jei jis neigia šią prievolę arba vengia ją vykdyti, tai nederamai 
ir neleistinai meluoja. 

Taip, teisus buvo senasis Zosima, sakydamas Fiodorui Pav- 
lovičiui: „O svarbiausia, visų svarbiausia - nemeluokite!“ Čia 
parodoma, kad Fiodoro Pavlovičiaus filosofija, kurią tik ką iš- 
davė jo paties žodžiai, yra visų pirma melaginga filosofija ir kad 
jo atgimimas turi prasidėti atsisakant jos idėjų. 

Tačiau Fiodoro Pavlovičiaus filosofija atskleidžia ir vieną ne- 
gailestingą tiesą apie tikrąjį žmonių gyvenimą. „Bjaurystėj ma- 
loniau: visi ją koneveikia, bet visi joje paskendę, tik visi slapčio- 
mis, o aš viešai“. Aišku, kad šis visuotinis faktas leido Fiodorui 
Pavlovičiui ir daugybei kitų žmonių pateisinti storžievišką savo 
epikūrizmą. Tiesa, storžieviškas epikūrizmas retai skelbiamas 
nepagražintas, tačiau faktiškai jo laikosi dauguma žmonių: visi 
paslapčiomis ir tik nedaugelis viešai. Iš tiesų Dostojevskio Sko- 
toprigonjevskas simbolizuoja liūdną mūsų tikrovę. 

Nors Skotoprigonjevsko filosofija yra paplitusi, pats gyveni- 
mas suduoda jai sunkų smūgį. Dostojevskis instinktyviai lieka 
ištikimas sau ir įvertina šią filosofiją pagal jos teikiamą gyvy- 
bingumą ir gyvenimo džiaugsmą. Jei praktinis jos taikymas 
gyvenime neduoda nei vieno, nei kito, vadinasi, tokia filosofija 
yra iš esmės melaginga ir ja neturi būti vadovaujamasi žmogaus 
siekiuose. 

Žinoma, kad materiali gamta yra inertiška ir tamsi, todėl du 
materialūs dalykai, būdami toje pačioje erdvėje, vienas kitą nei- 
gia. Materialios gamtos pažanga siekia įveikti šį inertiškumą ir 
bent iš dalies sukurti visumos vienovę. Žmogus, būdamas psi- 
chofizinė būtybė, gali savo valingo veikimo centru laikyti arba 
dvasinio vienijimosi sferą, arba grynos gamtinės materialios 

būties, kaip minėta, inertiškos ir tamsios, sferą. Pastaruoju atve- 
ju Žmogaus santykis su kitais žmonėmis bus atskiriantis ir todėl 
antisocialus, o kadangi kiekvienas veiksmas sukelia atoveiksmį, 
tai žmonių tarpusavio santykiai vien gyvuliškosios egzistencijos 
srityje neišvengiamai virsta abipusiu priešiškumu ir pražūtingu 
varžymusi. 

Dabar aišku, kad Fiodoras Pavlovičius Karamazovas turė- 
jo susidurti su kitais romano personažais, besivadovaujančiais 
motyvais, panašiais į storžievišką Fiodoro Pavlovičiaus epikū- 
rizmą. Dostojevskio genijus, tikriausiai nesąmoningai simboliš- 
kai, privertė Fiodorą Pavlovičių susidurti su savo paties sūnumis 
Smerdiakovu ir Dmitrijumi, nes stichiškai natūrai yra būdinga 
kuriančiųjų ir griaunančiųjų protrūkių kaita: juk kita gyvenimo 
pusė - visada mirtis ir griovimas. 

Fiodoras Pavlovičius visai negalėjo varžytis su savo sūnumi 
Ivanu, sprendusiu amžinuosius žmogaus dvasios klausimus ir 
savo paties sąžinės klausimus. Jis taip pat negalėjo varžytis su 
savo sūnumi Alioša, sutelkusiu visą savo aktyvią veiklą į dvasinę 
pergalę prieš gyvenimą, tačiau neišvengiamai turėjo susidurti 
su Smerdiakovu dėl abiem būdingo gobšumo ir su Dmitrijumi 
dėl abu apėmusios netramdomos aistringos meilės. 

Pražūtingą Fiodorui Pavlovičiui susirėmimą nulėmė Smer- 
diakovo ir Dmitrijaus charakteriai tik todėl, kad abu kunkulia- 
vo karamazoviškąja niekšybės jėga, paveldėta iš tėvo. Jo paties 
kraujas sukilo prieš Fiodorą Pavlovičių ir jo paties gyvenimas 
ištarė griežtą nuosprendį jam ir jo gyvenimo filosofijai. Kitaip 
ir negalėjo būti, 

Smerdiakovas, nevisprotės Lizavetos Pasmirdėlės ir Fiodo- 
ro Pavlovičiaus sūnus, pradėtas ir pagimdytas nepaprastomis 
aplinkybėmis, buvo išauklėtas atsidavusio Fiodoro Pavlovičiaus 
tarno Grigorijaus ir jo žmonos. Nuo pat ankstyvos vaikystės jis 
buvo keistai atšiaurus, tylus ir uždaras. Jis nerodė nė menkiau- 
sio prieraišumo ar dėkingumo savo auklėtojams. „Vaikystėje 
labai mėgo karti kates ir paskui laidoti jas su ceremonijomis. 
Apsigaubdavo tada paklode nelyginant kokiu cerkviniu drabu- 
žiu, giedodavo ir kuo nors mosuodavo viršum negyvos katės, 


187 


lyg ir smilkydavo. Visa tai darydavo patyliukais, nuo visų slėp- 
damasis. <...> „Argi tu žmogus <...>“, - sakydavo jau nubaudęs 
Grigorijus, - „tu ne žmogus, tu iš pirties drėgmės atsiradai, štai 
kas tu esi...“ Vėliau paaiškėjo, kad Smerdiakovas niekuomet ne- 
galėjo dovanoti Grigorijui už tuos žodžius. “* 

Grigorijus išmokė Smerdiakovą skaityti ir pradėjo mokyti 
Šventojo Rašto, tačiau jau per trečią pamoką mokinys sutrik- 
dė savo mokytoją įgimtu skeptiškumu, pašaipiai pareikšdamas: 
„Viešpats Dievas sukūrė šviesą pirmąją dieną, o saulę, mėnulį 
ir žvaigždes ketvirtąją dieną. Tai iš kurgi galėjo pirmąją dieną 
spinduliuoti šviesa?“** 

Vėliau, kai Fiodoras Pavlovičius priglaudė jį pasireiškus 
nuomariui, jis galėjo naudotis namų biblioteka. Tačiau ir čia 
jis nerado nieko sau įdomaus: „Vakarai viensėdyje prie Dikan- 
kos“ jam nepatiko, nes, jo žodžiais tariant, „apie netiesą vis- 
kas parašyta“***. Smaragdovo „Istorija“ jam atrodė nuobodi. 
Trumpai tariant, Smerdiakovas neparodė jokių polinkių nei 
dorovės studijoms, nei grožinei literatūrai, nei teoriniam pa- 
žinimui. Tačiau jis tapo puikiu virėju: sužinojęs, kad Smerdia- 
kovas ėmė viskuo nepaprastai šlykštėtis, Fiodoras Pavlovičius 
nusprendė, kad jis turi būti virėjas, ir net išsiuntė mokytis į 
Maskvą. Iš Maskvos šis grįžo puošeiva ir liokajiškai puoštis 
tapo kone vienintele jo aistra. Dideliame mieste jis nerado 
nieko verto jo dėmesio, išdidžiai žiūrėjo į viską, kas tautiška, 
tačiau išsiugdė perdėtą visa to, kas užsienietiška, ypač prancū- 
ziška, vertinimą. Tai pastūmėjo jį mokytis prancūziškų žodžių 
ir svajoti apie gyvenimą užsienyje. 

Fiodoras Pavlovičius buvo visiškai patenkintas savo virėju ir 
laikė jį itin sąžiningu žmogumi, nes tasai pats grąžino jam tris 
pamestus margaspalvius banknotėlius. Tačiau Smerdiakovas į 


Fiodorą Pavlovičių, kaip ir į visus kitus žmones, žiūrėjo šnairo- 


* Ten pat, p. 134. 
** Ten pat. 
*** Ten pat, p. 135. 

ir su panieka, tačiau mokėjo būti vergiškai paklusnus ir liokajiš- 
kai saldžiai meilikauti. 

Svarbiausias Smerdiakovo asmenybės bruožas buvo pomėgis 
stebėti. Štai kaip Dostojevskis apibūdina šią savybę: „jis kartais 
namie, arba kad ir kieme, arba gatvėje, ima, būdavo, ir stabteli, 
susimąsto ir stovi šitaip net kokią dešimtį minučių. Fizionomis- 
tas, įsižiūrėjęs į jį, būtų pasakęs, kad jis nei galvoja, nei mąsto, 
o tik kažką pasyviai stebi. Yra vienas įstabus dailininko Krams- 
kojaus paveikslas, pavadintas „Stebėtoju“: pavaizduotas miškas 
žiemos metu, ir miške, ant kelio, stovi su nudriskusiu kaptonė- 
liu vyžotas, vienui vienas, nuo viso pasaulio atsiskyręs, iš kažkur 
atklydęs mužikėlis, stovi lyg ir susimąstęs, bet jis ne mąsto, o 
kažką „stebi“. Jeigu jį pastumtumei, jis krūptelėtų ir pažvelgtų 
į jus tartum nubudęs, bet nieko nesuprastų. Tiesa, tučtuojau ir 
atsigostų, o jei paklaustumėt, ką čia jis stovėdamas galvojo, tai 
tikriausiai nieko neatsimintų, bet būtinai užslėptų savyje tuos 
įspūdžius, kurių patyrė kažką stebėdamas. O tie įspūdžiai jam 
brangūs, ir jis tikriausiai juos kaupia, nejučiomis, netgi nesą- 
moningai, - kodėl ir kam, irgi, aišku, nė pats nežino; gal, pri- 
sirinkęs per daugelį metų įspūdžių, staiga mes viską ir išeis į 
Jeruzalę, bastytis ir sielos išganymo ieškoti, o gal ims ir sudegins 
gimtąjį kaimą, o gal ir taip atsitiks, kad ir viena, ir kita padarys. 
Stebėtojų liaudyje netrūksta. Štai vienas iš tokių stebėtojų, ma- 
tyt, buvo ir Smerdiakovas, ir taip pat, matyt, godžiai kaupė savo 
įspūdžius, beveik nė pats nežinodamas, kam tai daro.“* 


* Ten pat, p. 137. 

KARAS IR KULTŪRA 


Galbūt dar niekada karas nėra sužadinęs tiek šviesių vilčių 
dėl naujų kultūros laimėjimų, nei dabar. Abi kariaujančių vals- 
tybių koalicijos kovoja be galo sunkias nesuskaitomų aukų rei- 
kalaujančias kovas po kultūros gynimo vėliava. Tačiau kokios 
kitos sąvokos gali būti labiau priešingos nei šios dvi: karas ir 
kultūra? Kas teikia pagrindą šioms džiaugsmingoms viltims, 
kad ateina nauja kultūros era? Kas yra teisūs toje sąlygiškumų 
jūroje, kuri užlieja istorijos likimą? Štai klausimai, savaime ky- 
lantys audringomis mūsų dienomis ir neduodantys mums ra- 
mybės tol, kol rasime nors kiek tinkamą atsakymą į juos. 

Tiesa, išspręsti juos yra be galo sunku, ir aš negaliu kelti sau 
tokio tikslo jau vien todėl, kad laikraščio straipsniuose tai net 
neįmanoma, tačiau drįstu tikėtis, kad būtų prasminga pasiūly- 
ti skaitytojams pamąstymų apie tai, kaip reikėtų tinkamai kelti 
klausimą, ir nurodyti kai kuriuos simptominius nūdienos reiš- 
kinius, kuriems reikia išskirtinio dėmesio. 

Visą XIX amžių, kultūringiausią šimtmetį, žmonija siekė 
puikiausių laimėjimų visose kultūros srityse ir sykiu pražūtin- 
gais žingsniais artėjo prie tos kruvinos atomazgos, kurios liudi- 
ninkai (kas žino - savo laimei ar nelaimei?) mes esame. Juk nie- 
kas negali dabar apgaudinėti savęs, kad šį karą sukėlė kažkoks 
atsitiktinumas, kurio nebuvo galima nuspėti ir išvengti. Visa 
bėda, kad nuspėti jį buvo galima, tačiau išvengti jo - vargiai, 
bent jau esant dabartinei psichologinei ir dorovinei žmonijos 
būklei. Ypač vertas dėmesio tas faktas, kad didesnę paskatą ka- 

rui turėjo tautos, laikomos pažangiausiomis ir kultūringiausio- 
mis Europoje, bet ne palyginti atsilikusios ir esančios žemesnėje 
socialinėje pakopoje. Vadinasi, priežastys, sukėlusios karą, yra 
bendro pobūdžio; vadinasi, socialinės naujausiųjų laikų istori- 
jos formos slepia savyje sprogstamąją medžiagą; vadinasi, kul- 
tūros vystymasis mums žinoma kryptimi nepanaikina bendrų 
karą sukeliančių priežasčių. 

Dabar tik nedovanotina trumparegystė ir siauras požiūris 
leistų aiškinti karo kilimą vien atskirų asmenų veikla ir laikyti 
juos visiškai atsakingais už pragaištingą karo košmarą. 

Žinoma, nederėtų menkinti asmenybės vaidmenį istorijo- 
je, tačiau asmenybė ir socialinė stichija yra pernelyg skirtingi 
dydžiai, be to, asmenybės ir visuomenės santykiams turi įtakos 
daugybė sąlygų. Stichiniuose visuomenės reiškiniuose asmeny- 
bė gali turėti tik žiebtuvo reikšmę, tačiau jų priežastys vis dėlto 
priklauso nuo sprogstamosios medžiagos savybių. Kita vertus, 
nekyla abejonių, kad vienos ar kitos socialumo formos užde- 
da neišdildomą antspaudą visoms asmenybės veiklos kryptims, 
tuo labiau kad būna atvejų, kai visuomenės psichologija įgyja 
aiškią persvarą prieš asmenybės sąmonę. Tada bergždžios yra 
pastangos priešintis stichiniams visos visuomenės protrūkiams, 
o tokiems reiškiniams, be abejonės, priklauso karas. 

Rasiniai prietarai arba vienų tautų antipatija kitoms taip pat 
nėra karo priežastys. Karas lemia per daug netekčių ir kančių 
abiem kariaujančioms pusėms, kad gryna psichologinė ar idėji- 
nė konkurencija būtų pakankamas pagrindas jam įsižiebti. 

Ne, karo priežasčių reikia ieškoti kituose reiškiniuose. 

Kalbant apie pačias elementariausias biologinio gyvenimo 
apraiškas, tenka pripažinti, kad valgymas iš tiesų yra žudymas: 
gyvenimą palaiko tik kitas gyvenimas - toks yra gamtos dėsnis. 
O kadangi žmogus yra gyvūnas, tai šis dėsnis nenumaldomai 
galioja ir jam: kad gyventų, žmogus turi valgyti. 

Nekantrus skaitytojas galėtų stebėdamasis paklausti manęs: 
„Juk žmogus neminta kitais žmonėmis?“ Žinoma, prieštaravi- 
mas būtų teisingas, tačiau dėl skubotumo - nereikalingas. 

DIDYSIS KARAS IR 
LIETUVOS ATGIMIMAS 


I. Dabarties karas ir neatimtinosios tautų teisės. 
II. Tautiškoji Lietuvos fizionomija. 

III. Lietuvos ekonomika. 

IV. Politiškieji Lietuvos elementai. 


Rašinio tikslas - duoti sintetiškąjį Lietuvos, kaipo aktualės 
tautos, supratimą. Lietuvos, kaipo aktualės tautos, sintezė reika- 
linga yra dabarties momente kaip mūsų vidujinėj, taip ir viršu- 
jinėj politikoj. Be to, tik tokia sintezė tegal surišti lietuvių klau- 
simą su karo likvidacija internacionalėj politikoj. 


I. DABARTIES KARAS IR 
NETIMTINOSIOS TAUTŲ TEISĖS 


Dabarties karas yra būtinoji konsekvencija visos internaci- 
onalės politikos, besiremiančios daugiausiai spėkos teise. Spė- 
kos politika buvo bendroji karo priežastis. Šitokia politika yra 
prasikaltusios visos didžiosios valstybės. Artimiausieji faktai, 
iššaukusieji karą, tikrai sakant, buvo tik proga apsireikšti ben- 
drajai priežasčiai. Todėl už karą neša atsakomybę visos didžio- 
sios valstybės, variusios politiką, paremtą spėka. 

Šita politika apsireikšdavo: 1) stipresniųjų tautų stengime- 
si prie rasiškojo išsiplėtimo silpnesniųjų tautų sąskaita, 2) sti- 
presniųjų šalių stengimesi ekonomiškai eksploatuoti silpnesnes 

šalis, 3) stipresniųjų valstybių stengimesi prie hegemonijos sil- 
pnesnėms valstybėms. 

Sulig daugybės apsireiškimų esą tikėtina, jog karo likvida- 
cija įvyks formoje reakcijos prieš spėkos politiką, privedusią 
prie karo. Kaipo kontrastiškoji šitos politikos priešingybė yra 
politika, besiremianti tautiškosios neprigulmybės teorija. Prieš 
tris nurodytus spėkos politikos krypsnius statomi trys inter- 
nacionalės teisės principai, kurie natūraliu būdu atitinka trims 
neatimtinosioms tautų teisėms. Yra tai: 1) tautiškosios indivi- 
dualybės teisė, 2) nuo ekonomiškosios eksploatacijos laisvė ir 
3) politiškojo apsisprendimo teisė. 

Pripažinimas neatimtinųjų tautų teisių tautiškosios nepri- 
gulmybės teorijos dvasioje suteikia kiekvienam tautiškam klau- 
simui internacionalio klausimo reikšmę. 

Todėl karas, vedąs prie tautiškosios neprigulmybės teorijos 
iškėlimo, tur būtinai iškelti ir tautiškąjį Lietuvos klausimą, kai- 
po internacionalį. 

Sulig šios teorijos tautiškoji Lietuvos sintezė įvyksta orga- 
niškajam trijų elementų susipynime vienumon, būtent: tautiš- 
kosios Lietuvos fizionomijos, Lietuvos ekonomikos ir Lietuvos 
politikos. 


II. TAUTIŠKOJI LIETUVOS FIZIONOMIJA 


Istoriškasai tautos savitumas sąryšyje su kultūriškai-nacio- 
naliu jos stengimusi prie savistovumo sudaro tautos fizionomi- 
ją, kuri suteikia tautai neatimtinąją individualybės teisę. 

Tautiškoji Lietuvos fizionomija yra labai sudėtinė dėlei ypa- 
tingų Lietuvos istorijos aplinkybių. Tautiškosios individualybės 
atžvilgiu Lietuva perėjo sekančius periodus. 

1 periodas. Lietuvių valstybės formacija XI ir XII šmt. Šia- 
me periode užpuldinėjimai ant lietuvių tautų-kaimynių sužadi- 
no Lietuvoje stengimąsi prie susiorganizavimo į valstybę, o pas- 
kui - užkariaunamąją ekspansiją mažiausio atsispyrimo linkon. 
Valstybei sutverti padeda lietuviams jų tautiškai-doriškas būdas, 

užpuldomoji stabmeldystė ir socialiai-ekonomiškųjų santykių 
tvirtumas. Tačiau vienalaikinis valstybės tvėrimas su viršujine 
ekspansija sudarė tokį lietuvių istorijos krypsnį, dėl kurio lietuvių ` 
buvo eita prie aukštesnės tautiškosios kultūros per valstybę, o ne 


. atbulai — per aukštesnę tautiškąją kultūrą prie valstybės. 


2 periodas. Lietuvių valstybės stiprinimas XIII ir XIV šmt. 
Dėlei nurodytos aukščiau priežasties lietuvių valstybė, sutrau- 
kusi dideles rusų žemes, prispyrė lietuvius gerokam laipsny 
pasisavinti bizantiškai-rusiškąją Rytų kultūrą, kuri greitu laiku 
negalėjo sintetiškai susilieti su tautiškuoju stabmeldiškosios lie- 
tuvių kultūros branduoliu. Tačiau valstybės gyvenime bizantiš- 
kai-rusiškoji Rytų kultūra ima viršų. 

3 periodas. Personalė Lietuvos unija su Lenkija 1385-1569 m. 
Personalė su Lenkija unija per praplatinimą katalikystės, ben- 
drą abiejų valstybių viešpatį ir socialiai-politiškąją valdančiųjų 
luomų asimiliaciją įnešė Lietuvon lotyniškai-lenkiškąją Vakarų 
kultūrą, kuri šitame periode eina lenktynėn su bizantiškai-ru- 
siškąja Rytų kultūra. Laimėjimas šitoje ypatingoje kovoje loty- 
niškai-lenkiškosios Vakarų kultūros veda prie parlamentarės 
Lietuvos unijos su Lenkija. 

4 periodas. Parlamentarė unija su Lenkija 1569-1795 m. 
Lotyniškai-lenkiškosios kultūros pergalėjimas Lietuvoje leido 
patvinti lenkų įtekmei. Šita beribė įtekmė privedė galutinai prie 
lietuvių valstybės likvidacijos, todėl buvo tai likvidacijinis pe- 
riodas. Didžiojo kunigaikščio valdžia tapo apribota, sumažinta 
ir visiškai susilpninta, o suvienytoj jau lenkų-lietuvių valstybėj 
karaliaus valdžia pasidarė visagalinčios diduomenės žaislu. O 
tuo tarpu kitose Europos valstybėse augo absoliutizmas, kuriam 
lemta buvo sustiprinti valstybių jėgas. Lietuvių-lenkų valstybė 
pastojo visagalinčios diduomenės rankose vien įrankiu savo 
anarchistiškiems tikslams pasiekti. O tuo tarpu absoliutizmas 
kitose valstybėse rišdavo visus luomus valstybiškoje tarnystoje. 
Lietuvių-lenkų valstybėje žemvaldžių diduomenė apverčia savo 
naudai ekonomiškąjį kraštų gyvenimą, suardo miestų pramoni- 

ją bei pirklybą, o tuo tarpu kitose valstybėse auga tretysis luo- 
mas, kuris darosi nauju valstybių ramsčiu. Todėl lietuvių-lenkų 

valstybė kovoje su absoliutiškosiomis valstybėmis turėjo būti 
pergalėta. Įdomu pažymėti, jog tai atsitiko tuomet, kuomet len- 
kų kultūra gavo Lietuvoje visiškąjį viršų. Persodas, prasidėjęs 
Lietuvos teisių kodifikacija, privedė prie Lietuvos inkorporaci- 
jos. Krypsnis, privedusis prie Lietuvos inkorporacijos į Lenkiją, 
privedė tuo pat laiku ir prie puolimo vienatinios jau Lenkijos. 
Tokiu būdu likviduota buvo lietuvių valtybė. Tautiškasai Lie- 
tuvos progresas, ėjęs per valstybę prie aukštesnes individualės 
kultūros, nesutvėrė savosios kultūros ir net pasisavinęs svetimą 
kultūrą privedė prie savistovios lietuvių valstybės likvidacijos. 

5 periodas. Rusų viešpatavimas. Tautiškasai lietuvių atgi- 
mimas. Pirmykščio lietuvių istorijos krypsnio likvidacija buvo 
kartu kito tautiškojo progreso pradžia. Kaipo priešingybė pir- 
mykščiam krypsniui gimsta stengimasis prie valstybės per 
aukštesnę tautiškąją kultūrą. Pradžią padeda didžiosios revo- 
liucijos pirmtakūnė reformacija. Kaip didžioji revoliucija paga- 
mino pasaulinį humanizmą, taip reformacija pagamino religinį 
humanizmą. Ir viena, ir kita iškėlė individualizmo principą, o 
kartu su juo ir tautiškąjį individualizmą. Todėl reformacija pir- 
ma sužadina Lietuvoje stengimąsi prie savitaus tautiškojo in- 
dividualizmo. Kaipo reakcija prieš reformaciją įvyksta jėzuitų 
veikimas, kuris, kad pergalėjus reformaciją Lietuvoje, turėjo 
įstoti į tautiškojo veikimo vėžes. Tačiau grynai tautiškasai judė- 
jimas negalėjo likvidacijiniame periode daug ką padaryti, nes, 
neskaitant dvasiškijos, visas laisvųjų žmonių luomas dvarponija 
paskendo lenkystės jūrose. 

Po didžiosios revoliucijos, kuomet atėjo demokratizmo ga- 
dynė, tautiškojo judėjimo Lietuvoje likimas žymiai persimainė. 
Pirmą XIX šmt. pusę, kol dar negalėjo įvykti laisva klasių rivali- 
zacija, nes valstiečiai traukė dar baudžiavos jungą, lietuvių tau- 
tiškojo judėjimo žadintojais buvo daugiausiai dvarponiai. Rusų 
vergystė, gerokai sulyginusi prieš rusiškąjį absoliutizmą dvar- 
ponį su valstiečiu, neleido dvarponijai skęsti ir toliau anarchijoj 
ir paspyrė pamatyti valstiečiuose artimesnius tautiškai žmones. 
Taip gimsta pasaulinė lietuvių literatūra dar prieš paliuosuojant 
valstiečius iš baudžiavos. Gi kuomet valstiečiai liko paliuosuoti 

ir priaugo pirma laisvųjų karta, demokratizmo banga stumia 
tautiškąjį Lietuvos atgimimą nepaprastai smarkiai. Atgimimo 
gaivalas apima visas tris tautiškojo gyvenimo sritis: individualę 
kultūrą, ekonomiką ir politiką, ir visose šiose srityse reikalauja 
sau neprigulmingo plėtojimos sąlygų. Tokiu būdu lietuvių tauta 
yra pergyvenusi savo istorijoj Rytų kultūros, o paskui Vakarų 
kultūros gadynę. Kiekviena iš jųdviejų paliko savo pėdsakus 
lietuvių individualybėje, bet kartu lietuviai reagavo prieš kie- 
kvieną kultūrą su sau prigimtuoju temperamentu ir įnešė savo 
dvasios gaivalą kaip rusų, taip ir lenkų kultūron. Kuomet demo- 
kratizmo gadynė pastatė Lietuvai uždavinį eiti prie tautiškojo 
savistovumo per individualę kultūrą, pirmapradės šios kultūros 
buvo jau pagamintos, ir tautiškojo atgimimo gadynėj prisieina 
tik sintezuoti turtingą istoriškąjį lietuvių prityrimą. Prityrimas 
šitas yra ypatingas tuo atžvilgiu, kad jis nurodo lietuviams, kaip 
vienpusiškoji įtekmė ar Rytų, ar Vakarų kultūros skaldė iki šiolei 
tautiškąją lietuvių individualybę, todėl prieš atgimstančią Lietu- 
vą atsistojo uždavinys pagaminti pasiremiant prityrimu savitą 
tautiškąją kultūrą, kurioje galėtų susiderinti sintezėje Rytų ir 
Vakarų kultūros pirmapradės. 


III. LIETUVOS EKONOMIKA 


Materialis tautų pasiturėjimas priguli nuo trijų veiksnių: 
1) nuo natūralių krašto turtų, 2) visos tautiškojo triūso masės 
ir 3) politiškai-ekonomiškosios konjunktūros. Lietuva priguli 
prie tų nelaimingų šalių, kurios, būdamos beteisiame padėjime, 
kenčia nuo politiškai-ekonomiškosios konjunktūros. Natūraliai 
krašto turtai, nors vienpusiški, tačiau pusėtinai užtenkami. Ge- 
ografinis Lietuvos padėjimas pats savaime visai neblogas. Tau- 
tiškojo triūso padedama nemažai, nors visas tautos triūsas dėlei 
politiškai-ekonomiškosios konjunktūros nebegal rasti pritaiki- 
nimo krašte. Esant lenkų valstybės įtekmei, susidėjo Lietuvoje 
neprielanki socialiai-politiškoji konjunktūra viduje Lietuvos. 
Visagalintis dvarponijos luomas privedė prie miestų puolimo, 

kartu su jais ir prie pramonijos ir prekybos puolimo, ir neda- 
vė iškilti trečiajam luomui. Užstojus rusų viešpatystei Lietuva ir 
Rusija, abi būdami žemdirbystės kraštais, atsirado konkurenci- 
jos stovyje, o kadangi spėka buvo ant Rusijos pusės, tai Lietuva 
šitoje konkurencijoje negalėjo laimėti. Todėl rusų javai buvo 
pardavinėjami pačios Lietuvos miestuose, o Lietuva turėjo ga- 
benti savo javus užsienin nežiūrint į tai, kad muitas buvo labai 
nepatogus. Padėjimas Lietuvos pasirodė dar sunkesnis dėl tos 
priežasties, kad ekonomiškoje rivalizacijoje su vokiečiais Rusija 
buvo silpnesnė pusė. Iš čia gimsta kliūtis pakilti žemdirbystei, 
pramonijai ir prekybai. Ekonomiškas Lietuvos padėjimas page- 
rės tik tuomet, kuomet Lietuva įgis galią tvarkyti ekonomiškai- 
politiškąją konjunktūrą, t. y. kuomet įgis politiškojo apsispren- 
dimo teisę. 


IV. POLITIŠKIEJI LIETUVOS ELEMENTAI 


1) Teritorija. Vilniaus Seimo nutarimas. Jei kokiam politiš- 
kam kūnui pripažinta teisė gyventi, tai jam tur būt pripažinta ir 
gyvenimo sąlygos. Todėl Lietuva, nežiūrint į priekaištus, negal 
atsisakyti Vilniaus kaipo Lietuvos sostapilio ir Baltijos jūrų pa- 
kraščių su prūsų Lietuva, per kurią plaukia į jūras žemasis Ne- 
munas. Kiti teritoriškieji klausimai rišami ar laisvos sutarties, ar 
plebiscito keliais. 

2) Gyventojai. Tautiškai-politiškuoju atžvilgiu Lietuvos gy- 
ventojai dalinas į jaunalietuvius, senalietuvius, baltarusius ir žy- 
dus ir nedidelį skaičių lenkų. Jaunalietuviai - tai demokratiškas 
gaivalas, remias valstiečiais ir darbininkais, dalimi inteligentijos 
ir šiaip miestelėnų. Jaunalietuviai eina prie tautiškojo savistovu- 
mo per tautiškai-individualę kultūrą. Senalietuviai remias dva- 
rininkais, dalimi inteligentijos ir šiaip miestelėnų. Senalietuviai 
gyvena tradicija ir eina prie politiškosios laisvės per susivienijimą 
su Lenkija federacijos, autonomijos ar inkorporacijos formoje. 
Žydai reikalauja sau Lietuvoje kultūriškosios autonomijos ir gal 
susitaikinti vien su demokratiškuoju jaunalietuvių krypsniu, 

Baltarusiai, tikrai tariant, sugudėję lietuviai, sutinka su jauna- 
lietuviais užlaikydami savo gyvenimo formas. Neprigulmybė 
patenkintų jaunalietuvius, baltarusius ir žydus, jeigu gautų suti- 
kimą post factum ir nuo daugumos senalietuvių. Šakniniai len- 
kai galėtų natūralizuotis ar pasilikti svetimtaučių padėjime. 

Valstybės valdžia. Paskutiniais laikais Lietuvos visuomenės 
sąmoningumas yra išaugęs dėlei tos priežasties, jog visose tau- 
tiškojo gyvenimo srityse atgimimas tegalėjo eiti tik laisvos inici- 
atyvos keliu. Karas prispyrė lietuvius dar daugiau mokintis save 
valdyti. Karas sumobilizavo visas Lietuvos inteligentijos jėgas, 
pavyzdžiui, Centro Komitetas. 


TAUTIŠKASIS MŪSŲ PAŠAUKIMAS 


Kiekvienas asmuo yra tūla individualybė, ir tik dėlei šitos 
priežasties kiekvienam žmogaus asmeniui pripažinoma nea- 
bejojamoji vertė. Ten, kame nėra plačiai suprantamos indivi- 
dualybės, nėra irgi jokios objektyvios vertybės. Visos pasaulio 
individualybės dalinamos yra sulig rūšių. Kiekvienai individu- 
alybių rūšiai pridera tam tikra moralė vertė. Šioji moralė vertė 
teikiama vienokiai visoms vienos rūšies individualybėms, nors 
ir ne visos individualybės sudaro vienokias vertybes. Taip prin- 
cipialiai visiems žmonėms pripažinomos lygi moralė vertė bei 
teisės, nors ne visi žmonės esti vienokiomis vertybėmis. 

Panašiai esama ir su rinktinėmis individualybėmis. Pavyz- 
džiui, pavienios tautos tėra vien tūlomis individualybėmis visoj 
žmonijoje. Visuotinosios istorijos žvilgsniu jos gal būti mažes- 
nėmis ar didesnėmis objektyviomis vertybėmis, tačiau visoms 
tautoms, kaipo vienos rūšies individualybėms, pridera vienokia 
moralė vertė ir, kas toliau seka, vienokios teisės. Kaip visiems 
vienos visuomenės nariams principialiai teikiamos yra lygios 
pilietiškumo teisės, taip lygiai ir visoms žmonijos tautoms tur 
būt tikrumoj pripažintos neliečiamosios, tautiškosios individu- 
alybės žvilgsniu, teisės. 

Pripažinus tautos individualybę esant neliečiamąja, tuoj kyla 
klausimas apie savistovų tautos uždavinį bei pašaukimą. For- 
maliai dalyką imant, kiekvienos individualybės uždaviniu yra 
išplėtimas padėtųjų joje pirmapradžių iki galimųjų ribų, ogi 
šitų pirmapradžių turinys ir potencialis krypsnis sudaro tai, ką 

paprastai vadiname pašaukimu. Todėl, taikinant pasakytąjį prie 
tautos, išeina, jog tai, kas subjektyviu žvilgsniu yra tautos už- 
daviniu, objektyviu atžvilgiu tėr tautos pašaukimu. Jei paliepia- 
muoju tautos uždaviniu yra kuo stipriausias jos individualybės 
išplėtimas, tai providencialį jos pašaukimą sudaro esminės šios 
individualybės pirmapradės ir padėtas jose potencialis kryps- 
nis. 

Taip suprantamas tautos pašaukimas nieko netur bendro su 
vadinamuoju mesianizmu. Pastarasis nepripažįsta lygios mora- 
lės vertės bei teisių visoms tautoms, nepajėgia nustatyti lygsva- 
ros tarp įvairių tautų individualybių, ir tai todėl, kad visai ne- 
tinkamai stengias įnešti į tautiškąją sritį solidariškosios moralės 
atsakomybės sąvoką. Mesianizmas su teokratijos idėja tegalėjo 
turėti vietą tik vieną kartą pasaulio istorijoje ir atsikartoti jau 
nebegal, nors kai kuriose tautose stengtasi daryti nevykusius 
plagiatus. Tačiau kalbėti apie tautos pašaukimą ne tik galime, 
bet ir privalome, nes sąmoninguoju mūsų tautos uždaviniu te- 
gal būti vien vykinimas tautiškojo mūsų pašaukimo. Mes turi- 
me suvokti tautiškąjį savo pašaukimą, jei tik geidžiame gyventi 
su tikru tautiškosios savo vertės pajautimu ir nenorime tapti 
nelemtuoju dykažoliu kitų tautų tarpe. 

Toliau pabandysiu duoti apskrituose bruožuose sintetiškąjį 
supratimą apie tautiškąjį mūsų pašaukimą, kiek jisai apsireiškia 
lietuvių būde, temperamente bei gabumuose, geografiškosio- 
se ir istoriškosiose aplinkybėse ir kultūriniame darbe. Manau, 
jog mums svarbu įgyti aukščiausią tautiškojo mūsų supratimo 
laipsnį ypač dabar, kuomet mūsų šalis virto ašarų pakalne, kuo- 
met gyvastingiausiems tautiškojo mūsų gyvenimo pamatams 
gresia pavojus, kuomet tolimesnis mūsų likimas nepermatomai 
paslėptas ateities ūkanoje. Todėl nūnai svarbu mums sustiprinti 
savo tikėjimą į tautiškąją mūsų žvaigždę, nes tik šitas tikėjimas, 
Apvaizdai leidžiant, pajėgs mus, lyg Mozė, pravesti per nelaimių 
juodąsias jūras, kad išpildytumėm tai, ką lemia mums mūsų 
tautiškoji Laima. 

Tiek susipratimui abstrakcijos. 

Gal niekas taip gerai necharakterizuoja tautiškąjį būdą, kaip 
kalba: joje atsispindi tautos dvasios turiningumas ir tempera- 
mentas. Todėl nenuostabu, kad ir lietuvių kalboje, jos privalu- 
muose bei likime, geriausiai apsireiškia tautiškasis lietuvių bū- 
das. Lietuvių kalba ypatinga yra tuomi, kad ji, jei taip galima 
išsireikšti, kitaip atrodo statikoj, nekaip dinamikoj. Nepaprastas 
natūralis turiningumas bei turtingumas nepajudinamai užsili- 
ko lietuvių kalboje per ištisus tūkstančius metų kartu su fone- 
tiškomis ir morfologiškomis jos ypatybėmis, bet dinamiškuoju 
žvilgsniu šita kalba neparodė stengimosi prisitaikinti prie isto- 
riškųjų lietuvių gyvenimo aplinkybių ir beveik iki šiolei buvo 
neeikvojamu kapitalu tautiškajame lietuvių brangumyne. Todėl 
lietuvių kalba, viena iš gražiausiųjų ir, be abejo, archajiškiau- 
sia iš gyvųjų Europos kalbų, ir dabar dar pasilieka sulyginant 
žemame, kultūriškuoju žvilgsniu, stovyje. Kitaip sakant, didelis 
konservatyvumas užsilaikyme ir mažas aktyvumas plėtojime- 
si ir prisitaikinime prie gyvenimo reikalavimų charakterizuo- 
ja lietuvių kalbą. Bet kadangi šioji kalba tėra vien tautiškosios 
lietuvių dvasios padaras, tai nurodytos lietuvių kalbos ypaty- 
bės yra vienkart tautiškojo lietuvių būdo objektyvacija. Todėl 
mutatis mutandis galima iš čia padaryti išvadą, jog tautiškasis 
lietuvių būdas pasižymi nepaprastu konservatyvumu buvime ir 
mažu grynai tautiškuoju aktyvumu veikime (tai dar visai ne- 
reiškia, kad lietuviam trūksta darbštumo). Šiuodu pamatiniu 
privalumu atliko nepaprastą rolę tautiškojoje lietuvių istorijoje, 
juo labiau kad šiaip jau geografiškosios bei istoriškosios aplin- 
kybės tvėrė didžiai ypatingą lietuvių padėjimą tarpe dviejų Rytų 
ir Vakarų kultūrų, iš kurių dviejų kiekviena stengėsi mažiau ar 
būdui ir padėjimui Lietuva pastojo arena, ant kurios stipriau- 
siai susirėmė dvi priešingai skirtini kultūri: bizantiškai-rusiškoji 
Rytų kultūra bei lotyniškai-lenkiškoji Vakarų kultūra. Lietuvos 
istorija ir yra istorija apie tai, kaip ypatinga tautiškoji lietuvių 
dvasia perėjo per šitą nepaprastą dviejų nuošalinių kultūrų kovą 

ir, užsilaikiusi ačiū savo konservatyvumui, pradeda aktyviai 
tverti sintezę iš dviejų priešingų kultūrų pirmapradžių. Šiuo 
atžvilgiu įdomiausioji lietuvių istorija yra, be abejo, vienintelė 
savo rūšyje. 


Tuo tarpu, kuomet didžioje tautų kilnojimosi gadynėj žymi 
Europos dalis sukrutėjo ačiū gaivališkai-tautiškiems judesiams, 
Lietuva užsiliko nepaliesta patriarchalėje savo ramumoje ir po 
senovės gyveno vidujiniu savo pasauliu. Šitasai vidujinis lietuvių 
pasaulis taip nepaprastai atrodė paskesniems istorikams, kad kai 
kurie iš jų darė spėjimą, būk lietuviai esą pergyvenę gilioje senovė- 
je aukštesnį kultūros laiptą. Ir iš tikro apie tai galima būtų rimčiau 
spėlioti, jei lietuvių tautoje galima būtų pastebėti nors mažiausias 
išgimimo žymes. O aukštas doros skaistumas, kaip papročiuose, 
taip ir liaudies tvėryboje, rodo tik į tai, kad lietuvių tauta, išnešusi 
iš savo lopšio geras etniškąsias tradicijas, stropiai saugojo jas ačiū 
konservatyviam savo būdui. Galima spėti, jog lietuvių paplūdi- 
mas iš Azijos gelmių įvyko kaip tik tuomet, kuomet ten užsibaigė 
pirmoji pažanga nuo grynai stabmeldiškosios pasaulėžvalgos prie 
pirmo aukštesnio laipsnio filosofiškosios pasaulėžvalgos, kuriuo 
buvo indiškasai panteizmas. Gal būt, kad kartu su pasaulėžvalga 
lietuvių tauta išnešė iš Azijos savo būdo ypatybes, susiformavu- 
sias Rytų aplinkybėse, Net dabar, kuomet viešajai lietuvių isto- 
rijai baigia jau eiti tūkstantis metų, pagrindinį lietuvių liaudies 
būdą sudaro Rytų dvasios pirmapradės beveik taip pat, kaip tai 
buvo pradedant aušti lietuvių istorijai. Kontempliatyviškas viduje 
susitelkimas, mistiškas pasaulio suėmimas, panteistiškas gamtos 
pajautimas ir prie askezės palinkimas, būdami pirm visa ko Rytų 
dvasios privalumais, charakterizuoja lietuvių dvasią taip dabar, 
kaip ir tuomet. 

Paprastai visas lietuvių dvasios turtingumas pasilieka po- 
tencialiai neapreiškiamajame stovyje, nes lietuvių būde nesama 
palinkimo prie objektyvacijos tautiškojo savo individualumo 
nuošaliniame tarpe. Čia glūdi priežastis tos stokos tautiškojo 
aktyvumo, apie kurią esame aukščiau kalbėję. Čia irgi gimsta 
dar viena lietuvių dvasios ypatybė, būtent: lietuvis sulyginant 

labai nežymiai reaguoja prieš paprastus gyvenimo spausnius, 
bet jis pradeda reaguoti su neproporcionale spėka, kuomet šitie 
spausniai perviršija jo kantrumą bet ištvermę. Potencialė ener- 
gija išsikrauna tuomet su žaibo staigumu ir stiprumu. Pažymė- 
sim, jog šis lietuvių dvasios dėsnis apsireiškia kaip pavienio lie- 
tuvio psichikoje, taip ir viešame tautiškajame gyvenime, o ypač 
jisai pasižymėjo dviejuose svarbiuose lietuvių istorijos momen- 
tuose, būtent: XI šmt., kuomet kaimynų užpuolimai sužadino 
lietuviuose užkariaunamąją ekspansiją, ir XIX šmt., kuomet 
svetimas tautiškasai prispaudimas pagreitino gaivališkąjį Lietu- 
vos atgimimą. Pirmą kartą pagaminta lietuvių dvasios reakcija 
sutvėrė plačią ir galingą valstybę, antrą gi kartą panaši reakci- 
ja netikėtu būdu prisidėjo prie greitesnio tvėrimo aukštesnės 
tautiškai-individualės kultūros. Nors tuodu momentu skiriasi 
pamatiniais savo krypsniais, tačiau viens su antru randasi orga- 
niškame sąryšyje, nes riša juodu vidujinė lietuvių istorijos logi- 
ka. Kadangi lietuvių tautos stengimasis prie aukštesnės savitos 
kultūros per neprigulmingą valstybę ne tik nepasiekė tikslo, bet 
dar paskandino lietuvių tautą svetimų įtekmių bei prispaudimų 
jūrose, tai vėl tautiškąjį savistovumą tegalima įgyti tik per aukš- 
tesnę tautiškai-individualę kultūrą. 

Suprantamas dalykas, kad jokia tautiškoji kultūra nebegal 
gimti visai neprigulmingai nuo tautiškosios istorijos žengimo, 
nes jinai nėra tveriama iš nieko. Todėl ir besitveriamoji aukštes- 
nė lietuvių kultūra tėra vien paskutiniu sąnariu nenutraukiama- 
me lietuvių istorijos tęsimesi. Šiuo žvilgsniu principialė lietu- 
vių kultūros pakraipa nėra pripuolamas padaras, ir istoriškųjų 
veiksnių suvokimas gal mums tąją pakraipą paaiškinti ir nuro- 
dyti tikrą kelią tolimesniam tautiškosios kultūros statymui. 

Aukščiau buvo jau nurodyta, kokie tautiškieji stumnsniai pri- 
sidėjo prie įkūrimo neprigulmingos lietuvių valstybės. Toliau 
svarbu suprasti, kokią rolę atliko lietuvių valstybė individualėj 
lietuvių tautos kultūroj. Pažymėtina yra pirm visa ko, kad lie- 
tuvių valstybės tvėrimasis supuolė su užkariaunamąja jų eks- 
pansija mažiausio atsispyrimo linkon, t. y. rytslavių tautų šalyse. 
Todėl, kuomet susitvėrusi lietuvių valstybė turėjo pasirūpinti 

savitai suforminti viešąją tvarką bei teisę, o taipogi - pagaminti 
aukštesnį tautiškosios kultūros laipsnį, reikalingą naujai viešo- 
jo gyvenimo stadijai, lietuviai jau savo valstybės ribose surado 
tam tikrą bizantiškai-rusiškąją Rytų kultūrą. Pagundinimas 
pasinaudoti jąja savo reikalams buvo per stiprus, kad lietuviai, 
pasižymėję tuomet mažu tautišku aktyvumu, galėtų prieš jį nu- 
2 stovėti ir imtis tautiškosios tvėrybos įrankių. Todėl per visą lie- 
li tuvių valstybės formavimosi bei plėtojimosi periodą lietuviai, 
ii kad ir apreiškė nepaprastą konservatyvio savo buvimo pasto- 
AB vumą, tačiau pasyviai savinos bizantiškai-rusiškąją visuomeniš- 
i |. kumo kultūrą. Lietuviai, kad ir stabmeldžiai, užlaikė sulyginant 
l aukštą savo dorą, tvirtai laikėsi stabmeldiškosios savo tikybos 
ir neišsižadėjo pastovių socialiai-ekonomiškojo savo gyvenimo 
formų, - čia lietuvių konservatyvumas ima viršų ir saugoja juos 
nuo išsitautinimo. Bet susidūrę su pavergtaisiais rusais, lietuviai 
eina net toliau, negu liepia tolerancijinė jų politika, ir apreiškia 

jau tiesiog žalingą tautiškojo aktyvumo stoką. 
"ši Tai yra pamatinė priežastis, kodėl nepaprastai greitas lietu- 
li vių valstybės išsiplėtimas, tautiškojo individualumo žvilgsniu, 
Hi pasirodė lietuviams visai nenaudingas, nes, antmetęs valdan- 
čiajam Lietuvos luomui bizantiškai-rusiškąją kultūrą, jis pirmą 
kartą suskaldė tautiškąją lietuvių individualybę. O kartą jau įsi- 
vyravus į lietuvių valstybę, šita kultūra tvirtai laikėsi užimtosios 
pozicijos ir jos įtekmė negreit pasidavė kitos kultūros spausniui, 
kuomet Lietuva susijungė su Lenkija ir atidarė plačiąsias duris 
lotyniškai-lenkiškajai Vakarų kultūrai. Priežastimi šito Rytų 
kultūros pastovumo iš dalies buvo tai, kad bizantiškai-rusiškoji 
kultūra žymiu saiku atitiko ne tik valstybiniams Lietuvos rei- 
kalams, bet ir tautiškajam lietuvių būdui, pritvinkusiam Rytų 
dvasios. Be to, bizantiškai-rusiškoji kultūra, jau kaipo krikš- 
čioniškoji kultūra, pasirodė aukštesne už stabmeldiškąją lie- 
! tuvių kultūrą, nors pastaroji sulyginant pasiekė aukštą laipsnį. 
Lu Tai dar nereiškia, kad laimėjusi kultūra sintetiškai susiliejo su 
i tautiškuoju stabmeldiškosios lietuvių kultūros branduoliu. Ti- 
krai sakant, bizantiškai-rusiškoji kultūra nepasiekė tautiškosios 
lietuvių dvasios gelmių, nors ir paliko savo pėdsakus lietuvių 

gyvenime. Daug stipresnė buvo paskui įtekmė lotyniškai-len- 
kiškosios Vakarų kultūros. Vakarų kultūros veikmė turėjo būti 
didesnė jau vien dėl to, kad šita kultūra pati savaime pasižymi 
didesniu praktiškuoju aktyvumu negu Rytų kultūra, kurią cha- 
rakterizuoja žymus teoretizmas bei pasyvumas. Šiuo atžvilgiu 
vakarų kultūra iš pat pradžios turėjo daugiau šansų laimėti ne- 
kaip jos rytinė priešė. Bet čia įdomu pažymėti, jog Lietuva, kai- 
po savistovus politiškas kūnas, gerai prosperavo lig tol, kol buvo 
užlaikoma joje dviejų skirtinų kultūrų lygsvara. Juo labiau loty- 
niškai-lenkiškoji kultūra ėmė viršų ant bizantiškai-rusiškosios 
kultūros, politiškasis Lietuvos savistovumas pradėjo silpnėti ir 
palengvėl nykti. 

Ačiū Jogailos žygiams Lietuva staiga tapo pasukta iš Rytų į 
Vakarus. Iš karto toksai fronto atsukimas tebuvo vien visai me- 
chaniškas, bet čia pat jau įvyko trys stambūs atsitikimai, kurie 
padėjo tvirtą pamatą tolimesniam Lietuvos asimiliavimui sulig 
lotyniškai-lenkiškosios kultūros. Buvo tai priėmimas kataliky- 
bės nuo lenkų, suvienymas didžiojo Lietuvos kunigaikščio ir 
lenkų karaliaus viename asmenyje ir susibičiuliavimas Lietuvos 
bajorijos su lenkų aristokratija. Per šituos tris tiltus be paliovos 
žengė Lietuvon lotyniškai-lenkiškosios kultūros nešėjai nuo Jo- 
gailos iki Sigmantui Augustui (1385-1569 m.) ir varė smarkią 
kovą kaip su lietuvių stabmeldyste, taip ir su įsiviešpatavusia 
Lietuvoje bizantiškai-rusiškąja kultūra. Beveik per visą per- 
sonalės unijos periodą tęsėsi šita ypatinga kova, užlaikydama 
lygsvaroje abi kovojanti kultūri. Rytiškas lietuvių kunigaikščių 
despotizmas rado dabar sau apribojimą vakariniame valstybės 
piliečių aktyvume, o iš šitos lygsvaros sužibėjo didesnė laisvė ir 
geresnė tvarka, kuriedvi, personalės unijos periodui baigiantis, 
buvo sukodifikuoti garsiuose Statutuose. 

Kuomet lotyniškai-lenkiškoji kultūra, ačiū vidujinei Lietu- 
vos asimiliacijai su Lenkija, gavo galutinai viršų ant Rytų kultū- 
ros, Lietuva buvo priversta susijungti su Lenkija parlamentarės 
unijos ryšiais. Nuo šito laiko lotyniškai-lenkiškoji kultūra pa- 
plūdo Lietuvon dar platesnėmis vėžėmis ir greit visiškai perga- 
` lėjo pirmykščią Lietuvos kultūros pakraipą. Valdančiųjų luomų 

aktyvumas nerasdavo toliau suorganizuotos priešstatos iš pusės 
tvarkingos ir mokančios paklusti lietuvių dvasios. Todėl, vei- 
kiant lenkų pavyzdžiui ir įtekmei, šitas valdiškasis aktyvumas 
virto paprasta anarchija. Tokiu būdu galutinas lotyniškai-len- 
kiškosios kultūros laimėjimas privedė Lietuvoje prie likvidaci- 
jos savistovios lietuvių valstybės, o lietuvių valstybės likvida- 
cija buvo tuo pat laiku vienu iš svarbiausių vidujinių veiksnių, 
patraukusiujų suvienytą lietuvių-lenkų valstybę prie puolimo, 
nes šitie ardantieji veiksniai negalėjo jau daugiau turėti tvirtos 
priešstatos lietuvių valstybės tvarkoje bei teisėje. Suvienytoje 
valstybėje karaliaus valdžia, nerasdama daugiau paramos Lietu- 
voje, tapo dar stipriau apribota, sumažinta ir visiškai susilpnin- 
ta ir galop pasidarė žaislu visa galinčios diduomenės rankose, 
kuomet kaimyniškose šalyse augo absoliutizmas, kuriam lem- 
ta buvo sustiprinti valstybinės valdžios jėgas. Lietuvių-lenkų 
valstybė pastojo visa galinčios diduomenės įrankiu anarchistiš- 
kiems savo tikslams pasiekti, o tuo tarpu kaimyniškose valstybė- 
se absoliutizmas rišdavo visus luomus valstybiškoje tarnystoje. 
Lietuvių-lenkų valstybėje žemvaldžių diduomenė apvertė savo 
naudai ekonomišką kraštų gyvenimą ir suardė miestų pramoni- 
ją bei prekybą tuo pačiu laiku, kuomet kitose valstybėse tretysis 
luomas tapo nauju jųjų ramsčiu. Įdomu pažymėti tąjį, be abejo, 
nepripuolamą faktą, kad laikotarpis didžiausio lenkų kultūros 
laimėjimo Lietuvoje ir galutinos lietuvių valstybės likvidacijos 
(1791 m.) buvo kartu ir lenkų valstybės likvidacijiniu perio- 
du. Pažymėsim dar, kad suvienytoje lietuvių-lenkų valstybėje 
pozityvi grynai kultūringoji tvėryba pasiekdavo kulminatyvių 
momentų tik tuomet, kuomet tiksli lietuvių dvasia, pasisavi- 
nusi Rytų kultūros elementus, jungė juos su vakariniu lenkų 
kultūros aktyvumu. Šitokios sintezės padaru buvo žinomasis 
kodifikacijinis periodas Lietuvoje (1522-1588), o paskui, lie- 
tuvių-lenkų valstybei puolant ir net paskiau, - kultūringasis 
liuminatizmas su Vilniaus universiteto klestėjimu. Nors tau- 
tiškuoju žvilgsniu abu tuodu nusidavimu buvo tik pirmykščios 
lietuvių istorijos pakraipos likvidacija, tačiau kultūriškuoju 
žvilgsniu buvo tai tokios sintezės išdava, kurioje lietuvių dva- 

sia padėjo geriausią dalį. Lenkai neturėjo savo kodifikacijinio 
periodo, o atgimimo gadynėj Vilnius, Lietuvos sostapilis, tapo 
lenkiškaisiais Atėnais. 

Tokiu nepaprastu būdu buvo likviduotas pirmykštis lietuvių 
istorijos krypsnis, bet šita likvidacija buvo kartu kito tautiško- 
jo progreso pradžia. Kaipo priešingybė pirmykščiam krypsniui 
jau likvidacijiniame lietuvių valstybės periode gimsta stengimasis 
prie politiškosios neprigulmybės per aukštesnę tautiškąją kultūrą, 
Pradžią padeda didžiosios revoliucijos pirmtakūnė - reformaci- 
ja. Kaip didžioji revoliucija pagamino natūralį demokratizmą, 
taip reformacija dar anksčiau pagamino religijinį natūralizmą. 
Ir viena, ir antra iškėlė individualizmo principą, o kartu su juo 
ir tautiškąjį individualizmą. Todėl reformacija pirma sužadino 
Lietuvoje stengimąsi prie savitaus tautiškojo individualumo. 
Kaip reakcija prieš reformaciją įvyksta jėzuitų akcija, kuri, kad 
pergalėjus reformaciją Lietuvoje, turėjo įstoti į tautiškojo vei- 
kimo vėžes. Tačiau grynai tautiškasai judėjimas negalėjo likvi- 
dacijiniame periode daug ką nuveikti, nes svarbiausias laisvų- 
jų žmonių luomas - bajorija - paskendo lenkystės jūrose. Po 
didžiosios revoliucijos, kuomet atėjo demokratizmo gadynė, 
tautiškojo lietuvių judėjimo likimas žymiai persimainė. Pir- 
mą XIX šmt. pusę, kol negalėjo įvykti Lietuvoje laisva klasių 
rivalizacija, nes valstiečiai traukė dar baudžiavos jungą, lietu- 
vių tautiškojo judėjimo žadintojais buvo daugiausiai bajorijos 
luomo asmens. Rusų vergystė, gerokai sulyginusi prieš rusiškąjį 
absoliutizmą dvarponį su valstiečiu, neleido bajorijai ir toliau 
skęsti anarchijoj ir paspyrė numatyti valstiečiuose artimiausius 
tautiškuoju žvilgsniu žmones. Taip gimsta pasaulinė lietuvių 
literatūra dar prieš paliuosuojant valstiečius iš baudžiavos. Gi 
kuomet valstiečiai liko paliuosuoti ir priaugo pirma laisva jų 
karta, demokratizmo banga stumia tautiškąjį Lietuvos atgimi- 
mą nepaprastai smarkiai. Priaugusi amžiais potencialė lietuvių 
dvasios energija išsikrauna su gaivalinga jėga. Atgimimo gaiva- 
las apima visas tris tautiškojo gyvenimo sritis: individualę kul- 
tūrą, ekonomiką ir politiką, ir visose šiose srityse reikalauja sau 
savistovaus plėtojimosi sąlygų. 

Tokiu būdu lietuvių tauta yra pergyvenusi savo istorijoje iš 
pradžios Rytų kultūros, o paskui Vakarų kultūros gadynes. Jei 
Rytų kultūra daugiau pritiko rytiškai lietuvių prigimčiai, tai 
Vakarų kultūra, kartu su katalikybe, yra daugiau išsišaknėjusi 
istoriškajame lietuvių tautos plėtojimesi. Todėl kiekviena iš jų- 
dviejų paliko beveik lygius pėdsakus lietuvių individualybėje, 
bet kartu lietuviai reagavo prieš kiekvieną kultūrą su įgimtuoju 
sau temperamentu ir įnešė savo dvasios gaivalą kaip rusų, taip ir 
lenkų kultūron, kiek jiedvi buvo paplitusi Lietuvos krašte. Kuo- 
met demokratizmo gadynė pastatė Lietuvai uždavinį eiti prie 
tautiškojo savistovumo per individualę kultūrą, pirmapradės 
šios kultūros, tikrai sakant, buvo jau pagamintos, ir tautiškojo 
atgimimo gadynėje lietuviams prisieina tik sintezuoti turtingą 
istoriškąjį savo prityrimą, juo labiau kad šitam prityrimui atsa- 
ko Lietuvos tikruma, kurioj dabar randasi greta Rytų bei Vaka- 
rų kultūrų elementai. 

Istoriškasis lietuvių prityrimas yra ypatingas tuo žvilgsniu, 
kad jis nurodo lietuviams, kaip vienpusiškoji ar Rytų, ar Vakarų 
kultūros įtekmė pragaištingai skaldė iki šiolei tautiškąją lietuvių 
individualybę. Todėl prieš atgimstančią Lietuvą kyla uždavinys 
pagaminti pasiremiant tautiškuoju būdu ir prityrimu savitą kul- 
tūrą, kurioje galėtų susiderinti organiškojoje sintezėje Rytų ir 
Vakarų kultūros pirmapradės. 

Šitasai tautiškas uždavinys objektyviu žvilgsniu ir yra di- 
džiuoju mūsų pašaukimu. Geografiškasis mūsų padėjimas 
tarpe dviejų skirtinų kultūrų, istoriškasis mūsų prityrimas, iš- 
mėginęs savyje abiejų kultūrų veikmę, tautiškasis mūsų būdas, 
gimęs Rytuose ir augęs Vakaruose, - viskas tai lemia mums 
sintezę dviejų principialių kultūringojo pasaulio srovių. Vi- 
suotinojoje istorijoje nerandame kito panašaus padėjimo, ne- 
randame kitos tautos, ėjusios tokiais nepaprastais keliais prie 
savo tautiškosios kultūros, nerandame irgi kitos tautos, kuri 
taip daug būtų kentėjusi ir taip mažai nuskriaudusi kitus. To- 
dėl ne veltui tautiškojoj lietuvių ornamentikoj pastebime ne- 
paprastą kryžiaus ženklo reikšmę, simbolizuojančią aukštą, 
bet sunkų pašaukimą. 

Mickevičius, nors rašė lenkiškai ir pirm visa ko Lenkijai, bet 
drauge su karšta Lietuvos meile turėjo savyje didelį Rytų bei Va- 
karų kultūros sintezės pajautimą ir šiuo žvilgsniu savo tvėryboj 
jis buvo visiškai lietuviškuoju dainiumi. Ne kraujas darė Mic- 
kevičių lietuviu ir ne kalba galėtų jį padaryti tautiškuoja mūsų 
dainiumi, bet jis buvo lietuviu tąja įkūnyta jo tvėryboj dviejų 
kultūrų sinteze, kurią jisai sučiuopė lietuviškojoje dvasioje ir 
apie kurią tarytum ištaręs yra tuos ypatingus žodžius: „Kas pa- 
jėgs išmatuoti lietuvių tyrlaukių bedugnės gelmes?“ („Ale ktož 
zmierzy puszcz litewskich przepastne krainy?“) 

Tautiškasis mūsų atgimimas, nors padarė per paskutinius 
dešimtmečius netikėtus milžiniškus žingsnius pirmyn, tačiau 
jis dar neišėjo iš stadijos gaivalingo judėjimo, kuris pirm visa 
ko vadovaujas užsilaikymo instinktu. Stadija šita, be abejo, tur 
savo providencialę rolę tautos gyvenime, bet kaipo faktą reik 
dar pripažinti joje stoką grynai kultūringosios refleksijos. Ta- 
čiau žymiausiuose tautiškojo mūsų atgimimo atstovuose šita 
refleksija aiškiai jau apsireiškia ir užbrėžia sintezę, atitinkančią 
tautiškajam mūsų pašaukimui. Prie tokių mūsų kultūros tvėrė- 
jų manding galima, pavyzdžiui, priskaityti Čiurlionį ir Vydūną. 
Abudu augo ir lavinosi Vakarų kultūroje, o tuo tarpu kiekvienas 
iš jųdviejų aktyviai savo tvėrybai naudojosi kaipo objektu ryti- 
niais lietuvių dvasios elementais. Todėl vokiškasis aktyvizmas 
nesutrukdė Vydūnui sučiuopti lietuvių dvasioje rytinės filoso- 
fijos pirmaprades, o Čiurlionis, didelis aktyvistas dailėje ir tvė- 
rėjas naujos sintezės tarp priešingai skirtinų dailės šakų, kaip 
muzikos ir tapymo, - pripildė savo tvėrybą grynai rytiškosios 
kontempliatyvės mistikos. Vakarinis vyriškumas jungiasi jau čia 
su rytiniu moteriškumu ir atidengia mums naujas tautiškąsias 
padanges. Toks mūsų pašaukimas ir toks mūsų uždavinys. Pa- 
šaukimas aukštas - uždavinys didelis. Ar pajėgsim jį tinkamai 
išpildyti? Ar nenukrypsim į vieną kokią šalį? Ar nepaskęsim per 
anksti miesčioniškojo pervenizmo savidžiaugsmėj? Veltui da- 
bar ieškosime šitiems paklausams atsakymų. Tačiau tautiškoji 
mūsų priedermė aiški: budėkime ir matuokime ne savo pašau- 
kimą pagal jėgas, bet savo jėgas pagal pašaukimą. 

[STUDIJŲ FRIBŪRE LAIKŲ 
DIENORAŠČIO FRAGMENTAI] 


5.IX.1918. Friburgas 

Kantono knygynas. Skaitau Sertillageso „Saint Thomas 
d'Aguin“. Apsistojau beskaitęs apie Dievo amžinumą (I, 207). 
Daug žmonių apie tai galvota. Milžiniškas dvasios darbas jau 
atliktas. Bepigu juom gėrėtis, - reik tik gerai pažinti atgyvenu- 
siųjų savo amžių mąstytojų protavimus. Ne anksčiau galima 
nusitverti nuosavų minčių ir jas pinti į tiesos tinklą... Staiga 
girdžiu žąsies riksmą. Sužadina jis daug įspūdžių, pergyventų 
įvairiais laikais visokiose vietose, tarp kitko - karštą gyvenimo 
norą. Jaunas dar esu. Gyvenime geidžiu patirti jaunybės negęs- 
tančios, nepereinančios. 

Kyla noras išreikšti tučtuojau savo jausmus. Atsimenu gal- 
vojęs apie dienyno rašymą. Pradedu ilgai nesvarstęs. Gera juk 
proga pradžiai padaryti. [pratęs rašyti apie save ir savo jausmus, 
aprašysiu prisiminęs irgi praėjusių atsitikimų, patirtų pergyve- 
nimų. Neskubėsiu, savęs prie rašymo nespirsiu. Tai dėsiu ant 
popieriaus, kas savaime iškilo iš sielos gelmių. Vengsiu irgi be- 
reikalingų žodžių. <...> 

Paskutinį kartą padėjau plunksną nepatenkintas savo raštu. 
Gal iš dalies todėl nebeturėjau ilgesnį laiką, ištisą mėnesį, noro 
vėl jos imtis. Jaučiu, kaip sunku visiškai suderinti savo vidaus 
gyvenimą su jo apreiškimu žodžiais. Ir nors stengiaus save įti- 
kinti, kad neverta iš karto apsistoti prieš tokią sunkenybę, ta- 
čiau nebeturėjau savaiminio palinkimo prie rašymo. Šiandien 
vėl jis atsirado. 

8.IX.1918. Vakaras 

Sugrįžau šiandien popiet iš Lozanos. Per dvi dieni, ką 
ten išbuvau, teko ilgai matytis su tautiečiais, atvažiavusiais 
iš Lietuvos. Buvo malonu ir naudinga, nors buvo taipogi ir 
skaudžių valandėlių, nelinksmų minčių. Nesvarbu, kas atsi- 
tiko; svarbu tai, kad nemoku su žmonėmis gyventi. Likimas 
paskyrė man temperamentą, kuris netinka mano proto indi- 
vidualybei, kitaip sakant, pasaulėžvalgai. Savo temperamentu 
bijau žmonių. <...> 

Vienumoj pasilikęs ilsiuos; grįžtu savęsp. Darosi palengvėl 
ramu. Savo vertės pajautimas prabilsta nuosavu balsu. Sąmo- 
nė prasiblaivina. Auga supratimas, kaip daug dar trūksta mano 
būdui, kiek reikia dar darbo padėti jo patobulinimui. Raštu 
stengiuos dalį tojo darbo atlikti. Gal tokiu būdu susiprasiu tuo- 
se mano asmens dalykuose, kurie iki šiolei man pačiam nėra 
aiškūs. 


11.IX.1918. Vakaras 

Vakar vėl buvau Lozanoje, gi šiandien - Berne. Turėčiau va- 
žiuoti Paryžiun, jei prancūzų konsulatas, susinešęs su savo val- 
džia, suteiks man vizą. Vėl mačiaus su tautiečiais, atvažiavusiais 
iš Lietuvos. Iš pasikalbėjimų su jais supratau aiškiai, kad nieks 
iš jų negiria mano pasielgimo su kun. V[iskantu]. Beveik į akis 
vadina mane liurbiu. Sutinku su jais, tačiau klausimas yra dau- 
giau supainiotas, negu jie mano. Juk ir aš pats jau ilgesnį laiką 
stengiuos išspręsti klausimą apie tai, kaip privaloma elgtis su 
žmonėmis ir reaguoti prieš netikusius jų žygius. Neabejojant 
nesipriešinimo principas nėra teisingas, bet, iš kitos pusės, be- 
pigu pavirsti Don Kichotu. Tikrai klausimą išspręsti ir teisingą 
principą pritaikinti man iki šiolei nesiseka. Daug, matyti, kliu- 
do temperamentas ir energijos stoka. 

Tautiečiai man net užmeta, jog tik dėl mano tylėjimo kun. 
[Viskantas], padaręs plagiatą iš mano rankraščių, tegalėjo iškil- 
ti Amerikos lietuvių akyse ir gauti iš jų įgaliojimą dalyvauti jų 
vardu prispaustųjų tautų konferencijoje Paryžiuje!. Nežinoda- 
mi visų aplinkybių, jie iš dalies klysta dėl daugelio smulkmenų, 

tačiau reik pripažinti, kad post factum nurodo teisingas pase- 
kmes. Bet jei laikyčiau principu jų patarimą demaskuoti pla- 
giatorius, falsifikatorius, denunciatorius, išdavikus, tai, Dieve 
mano, kiek turėčiau šito nemalonaus darbo vien per trejus savo 
buvimo Šveicarijoje metus. Tikrai sakant, kun. [Viskantas] nėra 
blogesnis už daugelį kitų asmenų, kurie džiaugiasi šiokiu tokiu 
padėjimu ir visuomenės pasitikėjimu. Skirtumas tik toks, kad 
jie yra kol kas ant ratų, gi kun. [Viskantas] - po ratais. Apskri- 
tai dabarties karta daugiausia yra pagedusi, ir sunku man su ja 
susitarti. Ji nesupranta manęs, gi aš jaučiuos jos tarpe visai ne 
savo gaivale. <...> 


11.X.1918. Humilimont pres Bulke. Saulei leidžiantis 

Rudens diena. Popiet išėjau iš gydyklos pasivaikščioti. Pa- 
lengvėl tiesiau žingsnį po žingsnio įsiklausęs, atsidavęs gamtos 
gyvenimui. Rudens rūkai šviesūs ir permatomi slenka per kal- 
nų viršūnes. Esama jų užtektinai ir ant dangaus, vienok saulė 
maloniai šypsosi. Medžių lapai šen ir ten jau gerokai paraus- 
vę, pageltonavę. Ramu ir kažkaip maloniai liūdna. Rudenį ypač 
apsireiškia gamtos veidas. Ilgesys - štai žodis, kuris apsako jo 
išvaizdą. Nebenujausčiau to taip aiškiai, kad ne šitas paukšte- 
lis, kurio negaliu niekuomet ramiai klausyti: „Uit, uit“, - čiulba 
jis liūdnai, ir visas dreba, ir moja uodegėle. Šiandien jį išgirdęs 
persikėliau jausmais į gimtąją savo šalį ir paskendau pasiilgime, 
atminimuose. Tai buvo mūsų rudens atsiminimai. Dieve mano, 
kaip pasidaro graudu ant širdies. Kuomet, kuomet vėl ten būsiu? 
Ar sugrįš dar jaunybės džiaugsmai, skaistūs jausmai, šeimynos 
malonumai? <...> 

Viena žiemos prietema. Dangus dar tebesišypso rausvais nu- 
sileidusios saulės spinduliais. Baltos drapanos pridengė žemės 
skurdą ir nutildė jos ūžesį. Miškas, ir tas nurimo. Dar valandėlė, 
ir pirmoji žvaigždė prašvito mėlynoje erdvėje. Jos spindulėlis 
atnešė vilties pasiilgstančiai širdžiai. Jisai tarsi sakė: „Nenusi- 
mink, šiandien kartu su manim atgimsta širdyje didelio įvykio 
atsiminimas. Atgimsta širdyje Jisai, mūsų Viešpats, apsimetęs 
kūdikėlio pavidalu. Žemės vargšai - piemenėliai ir dangaus ga- 

liūnai - angelai gieda Jam lygiai garbės giesmę: „Eikit tatai sa- 
vųjų tarpan ir džiaukitės“. 

Apleidęs gamtos prieglobstį, eini panašių sau žmonių būrin 
jei ne džiaugtis, tai bent pasilinksminti. Kasdieniniai rūpesčiai 
valdo čia mūsų ūpą bei elgimąsi. Mūsų geiduliai, it įsisiūbavusi 
jūra, nebenurimsta taip lengvai, kaip išviršinės gamtos apraiš- 
kos, ir nebenutilsta net visai iškilmės valandoje. Šiandien, šitą ` 
dar vakarą, Jisai turi atgimti mūsų širdyse, bet mus dar tebemė- 
to tartum neramios vilnys gyvenimo smulkmenos. Štai Jis jau 
žengia, Jisai jau atėjęs į mūsų širdies Betaniją, o mes vis dar pa- 
sidavę kartu su Morta materialiems mūsų prigimties reikalams. 
Sušlamėjo baltas plotkas, nekaltas kaip kritęs ką tik sniegas, 
pakilo širdis, prabilo lūpos meilės žodžiais, bet tik valandėlei. 
Grįžtančioji banga pagavo mus vėl į savo sūkurį ir tebetraukia 
mus prie to, kas glamonėja mūsų kūno jusles, kas pataikauja 
mūsų savimeilės palinkimams. Ir Jo vėl nėra su mumis. 


3.IV.1919. Asil de Vieillards (Friburg) 

<...> Kūnas mane ypač slegia. Nepajėgiu paliuosuoti nuo jo 
savo valios, proto, ūpo. Jo silpnumas atima man visą gyvenimo 
džiaugsmą. Kad pakilčiau dvasia, kad laisvai skrajočiau idealo 
padangėse, reik juk nustoti buvus jo vergu. Tuo tarpu jau vie- 
na tik sveikatos stoka neleidžia man tai padaryti. <...> Kiek su- 
manymų, kiek vaisingų idėjų jaučiu savo dvasioje. Ir kaip maža 
teturiu fiziškos energijos jiems vykinti, plėtoti. Tikiu - dar pa- 
sveiksiu ir gerokai pasidarbuosiu, gi tuo tarpu toksai bejėgis pa- 
dėjimas, kuomet laikas spiria prie darbo, dar labiau gamina me- 
lancholijos ūpą. Pasipasakot apie šitą ūpą ir kilo didelis noras. 

Per paskutinį mėnesį daug turėjau rūpesčių ir daug pergyve- 
nau triukšmo. Atvažiavo Friburgan iš pradžių atstovai iš Lietu- 
vos, paskui atstovai iš Amerikos. Teko šiek tiek jais užsiimti, o 
galop irgi nuvažiuoti Bernan, kad ten jų visų tarpe pasižmonė- 
čiau. Tai, kas kitam būtų vien malonus pasilinksminimas, mano 
sveikatai pasirodė per sunki našta, Turėjau pagaliau, ja besirū- 
pindamas, išvažiuoti iš Friburgo ir stoti gydyklon. Gaila, kad 
taip vėlai ėmiau apie tai rūpintis; juk geriausias, vasaros, laikas 

praėjo man veltui kaip sveikatos, taip ir darbo žvilgsniais. Ką gi 
padaryti, kuomet trūksta tam tikrų išgalių. Na, bus geriau, nėra 
ko dejuoti. 

Atžvilgiu į savo artimus stengsiuos įgyti tikrą meilę. Nesi- 
piktinsiu dėl jų silpnumų ir nusižengimų. Nekalbėsiu net apie 
tai. Kantrumu ir geru pavyzdžiu stengsiuos juos pakelti; kiek 
įmanydamas dėsiuos su jais bendram tobulinimosi darbui. Nie- 
kuomet nenustosiu vilties. Niekuomet nepasiduosiu visiškam 
nusivylimui. <...> 


14.IV.1919. Antra rekolekcijų diena 

Žmogaus puikybė sudaužyta. Sielos dirvonai dar kartą išar- 
ti. Nelengva tai pakęsti, bet naudinga. Skausmuose irgi gimsta 
dvasios žmogus. Užtat užgimus šitokiu būdu, džiaugsmas pasi- 
rodo didesnis, negu tikėtasi. Kyla noras laikytis aukštybių, nuo- 
lat kopti. Pasiryžtama vengti senų ydų, praktikuot dorybes. Ką 
gi aš privalau daryti? Kaip turiu elgtis, kad išsitobulinčiau tiek, 
kiek tai man prieinama? Apie tai šiandien galvojau ir dariau at- 
sakančius pasiryžimus. 

Mano gyvenimas privalo būti doras bei gražus: 

1. Dievuje turiu ieškoti šventos religinio gyvenimo ugnies. 

2. Savo artimus turiu patraukti prie to pat tikslo pavyzdžiu 
ir meile. 

3. Juo didesnį turiu atlikti uždavinį, juo mažiau privalau tu- 
rėti savimeilės. 

4. Privalau ieškoti kūno supramo ir gražumo skaistybėje ir 
apsisaikavime. 

Stengsiuos įsivaizdinti šituos pasiryžimus smulkmenose. 


15.IV.1919. Trečia rekolekcijų diena 

Reik įgyti sielos ramybę. Čia tik esama laimės. Vengsiu reli- 
giniame gyvenime atšalimo. Nesitenkinsiu pusiau įrankiais. Ne- 
statysiu rūmų ten, kame jų neprivalo būti. Apsvarstymai, malda, 
šv. Mišios, komunijos, Švč. Sakramento aplankymas, kasdieni- 
nės sąžinės sąskaitos, religinė visų darbų intencija, nuolatinis 
tobulinimusi rūpinimasis - štai pamatinės priemonės. <...> 

Vengsiu ambicijų, tuščios savimeilės. Žinau - likimas skiria 
man uždavinius, kuriuos tik su Apvaizdos pagalba tepajėgsiu 
išpildyti. Pats esu silpnas. Pamiršęs apie tai, pastosiu dar sil- 
pnesniu. Nesididžiuosiu tad pasisekimuose, nenuliūsiu mano 
tikslams nevykstant. Neieškosiu sau garbės. Neduosiu save pa- 
pirkti jokiais pagarbos viliojimais, o garbingiems paskyrimams 
pritarsiu tik tiek, kiek tai naudinga ir reikalinga aukštesniems 
tikslams. <...> 

„Būk valia Tavo“ - štai kiekvienos maldos pamatas. Tasai, 
kuris yra visko pradžia ir galutinis tikslas, kieno galybe mes visi 
gyvename ir veikiame, Tasai savo apvaizda veda visą pasaulį į 
šviesią idealo valstybę. Ir galop nesvarbu tai, kokiais keliais lem- 
ta žengti prie tikslo, svarbu, kad tasai būtų padoriai vykdomas 
ir pasiektas. <...> 

<...> Vakar ėjau išpažinties, šiandien - komunijos. Be sakra- 
mentų tiesiog negaliu gyventi. Kitaip puolu, nustoju gerbęs pats 
save ir nebeturiu nei kūno, nei dvasios ramybės. Reik arba kilti, 
arba pulti. Doros tvarka nežino nepajudinamojo stovio. 


28.XII.1919 Friburgas 

Sunkiausiai įgyjama man dabar lygsvara paliečia santykius 
su žmonėmis. Draugija teikia man pagundų, kurių nepajėgiu iki 
šiolei pergalėti. Tai kyla žymia dalimi dėl to, kad šituose santy- 
kiuose lygiai stipriai veikia mane savimeilė ir žmonių baimė, o 
kartu palinkimas teisti savo artimus. Iš kitos pusės, silpni mano 
nervai ir nenusistovėjęs dar temperamentas atlieka irgi nemažą 
rolę. Sąžinės sąskaita: šiandien be reikalo dariau aliuzijų kun. 
M. apie draugijos nenaudingumą, turėdamas omeny mūsų kuo- 
pelės santykius, suirusius dėl silpno mūsų nusistatymo stengtis 
tobulėti, o antra, išreiškiau per daug pesimizmo drg. J. apie gerą 
sumanymą gaminti naudingą literatūrą. Pasipiktinimas žmonė- 
mis ir pasidavimas ūpui vadovavo šitam mano elgimuisi, kuris 
be reikalo kiršino žmones, nedarydamas jų geresniais. <...> 

Planai ir pasiryžimas ateičiai 


Tikiuosi galėsiąs susitarti su jauniausiąja karta, kuriai teks 
man vadovauti. Jai noriu pašvęsti visus savo darbus; jai norėčiau 
tarnauti, iš jos laukiu pasitikėjimo ir pritarimo savo idealams. 

Bet pirma reikia man pačiam susitvarkyti, kad neįneščiau 
sumišimo į jaunąsias sielas. Reikia nugalėti savyje svyravimus, 
kurie kyla dėl būdo trūkumų ir nenusistovėjusių dar pažiūrų kai 
kuriais klausimais. Tai pasiekęs, būsiu maždaug pasirengęs di- 
deliam darbui, kurį skiriuosi ateičiai. Jei ir tuomet sutiks mane 
nusivylimas, tai reikės rinktis tarp pesimizmo subjektyvaus ar 
objektyvaus, t. y. nustoti pasitikėjimo savimi ar žmonėmis. Pa- 
matysime, ką lems ateitis. <...> 

PROVIZORINĖ LIETUVIŲ KATALIKŲ 
MOKYTOJŲ SĄJUNGOS 
IDEOLOGINĖ PLATFORMA 


Lietuvių katalikų mokytojų sąjungos ideologija apsispren- 
džia pagal tris pagrindines Sąjungos žymes: lietuviškumą, kata- 
likiškumą ir mokytojiškumą. 


I. Lietuviškumas 

1. LKM sąjunga mato tautybėje būtiną, nepanaikinamą ir 
aukštai vertingą sutelktinės individualybės formą, arba lytį, 
bet sykiu nelaiko jos nei sau-tikslu, nei aukščiausiu gyvenimo 
veiksniu. Ji pripažįsta neatjungiamąjį tautybės sąryšį su realiu 
gyvenimu ir laiko reikalinga pareikšti per tautybės lytį univer- 
salų ir nelygstamai vertingą gyvenimo turinį. 

2. Dėl nusakyto principo LKM sąjunga nesisolidarizuoja nei 
su nacionalizmu, kuris vienašališkai vertina tautinę lytį, nei su in- 
ternacionaliniu kosmopolitizmu, kuris tevertina vien universalinį 
turinį, - ir todėl ji vykdo Lietuvos jaunuomenėje patriotinį auklė- 
jimą, stengdamasi per ją išugdyti lietuviuose pilnutinį tautos tipą. 

II. Katalikiškumas 

3. LKM sąjunga gyvenimo idealą semiasi iš universaliosios 
krikščioniškosios Katalikų bažnyčios pasaulėžiūros, kuri iš savo 
prigimties realizuoja integralinio sintetizmo principus, ir todėl 
ji vykdo savo ugdomajame darbe pilnutinio ugdymo sistemą, 
kuri, ugdydama pilnutinį žmogų, ruošia jį visoms gyvenimo 
sritims: prigimčiai, kultūrai, religijai, — ir išvysto jame visas ga- 
lias: protą, valią, širdį. 

4. LKM sąjunga pripažįsta tėvams niekados neprarandamą 
ir niekieno nepanaikinamą teisę ir pareigą ugdyti savo vaikus 
pagal savo įsitikinimus ir todėl taip pat laisvai steigti ir tvarky- 
ti, arba kuo mažiausia laisvai pasirinkti savo vaikams tinkamas 
mokyklas. 

5. Dėl nurodyto 4 punkte principo ir dėl Lietuvos Konstitu- 
cijos, konkordato ir šv. kanonų nuostatų LKM sąjunga reika- 
lauja katalikams laisvų konfesinių mokyklų, kuriose rastų vie- 
tos katalikų tėvų ir Katalikų bažnyčios priežiūra šalia teisėtos 
įstatymuose numatomos valstybinės kontrolės, ir kurios, kaipo 
atliekančios visuomeninę viešo patarnavimo pareigą, naudotųsi 
moraline ir materialine valstybės pagalba pagal distributyvinio, 
arba skirstomojo, teisingumo principą. 

6. Vadovaudamasi skirstomojo teisingumo principu ir nu- 
sakyta 4 punkte neprarandama ir nepanaikinama tėvų teise 
ir pareiga, LKM sąjunga laiko vieninteliai racionalia tą laisvų 
ideologinių mokyklų sistemą, kurioje kiekvienos pasaulėžiūros 
tėvai turėtų atitinkamą mokyklų skaičių, valstybės aprūpinamą 
materialiomis lėšomis proporcionaliai šitos pasaulėžiūros tėvų 
skaičiui ne išmaldų ar pašalpų, bet vieną tik kartą renkamų iš jų 
mokesčių pavidalu. Sykiu ji tikisi, kad, išsprendus tokiu būdu 
pagal skirstomojo teisingumo, lygybės, reciprociteto ir propor- 
cionalumo principus mokyklų klausimą, būtų laimėta švietimo 
srityje ta taika ir ramybė, kuri yra taip reikalinga mokyklų gy- 
venimui. 

7. Nusakyta mokyklų sistema yra LKM sąjungos siekiama 
dar tam, kad kiekvienas mokytojas galėtų laisvai pasirinkti dar- 
bą tokioje mokykloje, kuri atitiktų jo įsitikinimus, ir kad joje 
jis galėtų laisvai, lojaliai, pilnai ir pedagogiškai reikštis savo as- 
mens ir savo įsitikinimais ir tuo išvengti vergavimo valstybei ar 
mokyklai. 

8. LKM sąjunga gerai įsisąmonina tai, kad lietuvio kataliko 
mokytojo priklausomumas Katalikų bažnyčiai jį įpareigoja vi- 
same savo darbe ir elgimesi tiek mokykloje, tiek už mokyklos 
ribų reikštis sutariamai su Katalikų bažnyčios doktrina, etika ir 
aspiracijomis, neprasilenkiant sykiu nei su savo tautos, nei su 

savo valstybės, nei su savo profesijos reikalais, kas, giliu katalikų 
įsitikinimu ir kartotiniu patyrimu, yra visai galimas dalykas. 

9. Stovėdama ant krikščioniškosios pasaulėžiūros papėdės ir 
turėdama net bendrą racionaliai sutvarkytų mokyklų sistemos 
programą, LKM sąjunga yra apolitinė organizacija ir nėra jo- 
kioje priklausomybėje nuo kokios nors politinės partijos ir net 
laiko moraliai neleistinu savo nariams dalyku varyti politiką pe- 
dagoginiame savo darbe. 


III. Mokytojiškumas 

10. Tarnaudama vienai mokytojų profesijai, LKM sąjunga 
aukštai vertina mokytojų korporaciją, kaipo specializuoto viešo 
patarnavimo organizaciją, ir todėl laiko privalomą kiekvienam 
savo nariui aukštą korporatyvinio pašaukimo, solidarumo ir 
garbės supratimą. 

11. LKM sąjunga ypatingai skaitosi su tuo faktu, kad pro- 
fesinis mokytojų pašaukimas reiškiasi ne vienu kuriuo proti- 
niu pasiruošimu ir vienu kuriuo faktiniu sugebėjimu, bet visa 
žmogaus asmenybe, taip kad šioje beveik nieko nėra abejingo 
ugdomajam mokytojo darbui: tai, iš vienos pusės, įrodo didelį 
mokytojiško pašaukimo vertingumą, bet, iš kitos pusės, uždeda 
mokytojui didelę atsakomybę ir aiškią pareigą labai rimtai ir są- 
žiningai pasiruošti prie savo pašaukimo, kad jo asmenyje galėtų 
būti realizuotas pilnutinis žmogaus tipas. 

12. LKM sąjunga laiko normalia tokią mokyklos santvarką, 
kurioje mokomasis personalas sudaro vieną solidarią šeimą, 
įdvasintą bendrais įsitikinimais, bendromis pažiūromis į ugdo- 
mąjį darbą ir bendra savo pareigų meile, kurioje, iš kitos pusės, 
harmoningai yra suderinti mokyklos personalo santykiai su 
tėvais, Bažnyčia ir valstybe. Kadangi tokia normali mokyklos 
santvarka tegalima vien toje sistemoje, kuri nusakyta 6 punk- 
te, tai paminėto susiharmonizavimo pageidavimas verčia LKM 
sąjungą dar energingiau propaguoti šitos sistemos realizavimą 
švietimo srityje. 

13. LKM sąjunga yra įsitikinusi, kad joks mokytojas ne- 
gali stovėti tinkamoje aukštumoje savo profesiniame darbe 

pedagoginiu, moraliniu ir intelektualiniu atžvilgiu be pasto- 
vaus bendravimo su kitais savo profesijos nariais, susibūrusiais 
į mokytojų sąjungą, ir todėl laiko privalomu kiekvienam savo 
nariui dalyku kuo aktyviausiai dalyvauti Sąjungos gyvenime ir 
veikime. 

14. LKM sąjunga pripažįsta visai pateisinamu dalyku, kad 
įvairių įsitikinimų mokytojai spiestųsi į skirtingas mokytojų 
sąjungas, ir net principialiai neatsisako federuotis su kitomis 
sąjungomis bendrų profesinių reikalų plotmėje, su sąlyga, kad 
visos sąjungos laikytų sau privalomu korektišką savitarpinį atsi- 
nešimą, kaip to reikalauja korporatyvinis solidarumas ir korpo- 
ratyvinės garbės pajautimas. 

15. Korporatyvinės garbės pajautimas, LKM sąjungos supra- 
timu, įpareigoja jos narius stovėti savo profesijos aukštumoje, 
tarnauti geru pavyzdžiu tiek auklėjamajai jaunuomenei, tiek 
savo kolegoms ir išlaikyti profesinį solidarumą su Visais moky- 
tojų korporacijos nariais, tiek keliant dvasinį jų lygmalą, tiek 
rūpinant materialinius jų reikalus. 

16. LKM sąjunga laiko privalomu visiems savo nariams ti- 
krą profesinį kompetentingumą, pagrįstą bent minimaliniais 
pedagoginiais gabumais, apšviestą studijomis įsigytu teoriniu 
nusimanymu, sustiprintą asmenišku patyrimu ir realizuojamą 
faktiniu sugebėjimu dirbti pedagoginį darbą. 

17. Teorinis grynai pedagoginis LKM sąjungos narių nusi- 
manymas privalo būti atremtas į rimtas studijas tos paedagogiae 
perennis, t. y. trunkančios per amžius, pedagogikos, kuri, nesi- 
vaikydama sensacijų, nuolatos didina savo mokslo lobį naujais 
žmogiškosios minties ir patyrimo laimėjimais ir nebijo sykiu 
rimtai pagrįstų pedagoginių eksperimentų, siūlančių praturtin- 
ti sintetinę pedagoginę žmonijos mintį. 

PASTABOS APIE 
KANDIDATO] A. MACEINOS RAŠTĄ 
„MYSTERIUM MAGNUM“ 


1. Matyti aiški pažanga, palyginant su licenciato darbu: 
a) minties reiškimas individualesnis, 
b) stilius ryškesnis, sugestyvesnis, 
c) organiškas tikslingumas jaučiamesnis, 
2. Pats darbas yra jauno idealizmo padaras: 
a) idealiai skaistus nusistatymas meilės klausime, 
b) pageidavimas idealių santykių tarp vyro ir moters, 
c) pasiryžimas ginti aukščiausią šitų santykių normą gy- 
venime, | 

3. Sykiu palinkimas eiti atitrūkusio nuo realaus gyvenimo 
idealizmo linkme sudaro: a) teorinio vienašališkumo ir b) prak- 
tinių apsivylimų pavojų. Apie šituos apsivylimus kalbėsime į 
galą. Dabar apie atitrauktojo idealizmo pavojų teorijų srityje. 

4. Integralinis sintetizmas, be ko kita, reikalauja išmintingai 
ir tiksliai suderinti praktinį idealizmą su praktiniu realizmu, t. y. 
idealinį nusistatymą siekime to, kas privalo būti, su realiniu ti- 
krovės pažinimu. Atitrūkęs nuo tikrovės idealizmas veda į nusi- 
vylimą ir net pesimizmą, kartais į puolimą ir cinizmą. Realinis 
tikrovės pažinimas be nusistatymo siekti idealo neleidžia nie- 
kados pakilti iš gyvenimo pelkių. Išdavos dažnai panašios, nors 
pradedamieji išvykimo punktai griežtai priešingi. 

5. Rašte nusakytas aukštas vyro ir moters santykių idealas, 
tiesiog žavintis savo kilnumu ir gražumu. Principialiai prieš jį 
būtų neteisinga išsitarti; bet kai jo šviesoje netiksliai yra atvaiz- 
duojama tikrovė arba bent ta tikrovė nėra pakankamai paisoma, 

netenkame tikros perspektyvos tarp idealo ir tikrovės, o tai la- 
bai lengvai gali išeiti į nenaudą ir pačiam idealui. 

6. Rašte tarsi jaučiama, kaipo bendra prielaida, dvasios ir 
medžiagos principialus nors ne visai sąmoningas priešingumas, 
būtent toks, kuriame medžiaga eina blogo prado pareigą. Tuo 
tarpu ar puolimas būtų galėjęs įvykti, jei jis nebūtų įvykęs dva- 
sios srityje. Pati tezė nėra aiškiai suformuluota, todėl ir priekaiš- 
tas taip pat negali būti aiškiai formuluojamas. 

7. Jei vyras ir moteris per lytį eis „ligi giliausių savo buities 
gelmių“ (4); jei „vyriškumo ir moteriškumo sintezė kuria pilnu- 
tinį žmogų“ (5); jei „žmogaus lyčių pagrindas nėra gyvybė, bet 
dvasia - amžinoji žmogaus Idėja“ (9); jei „amžinas yra ir lyčių 
skirtumas“ (11); jei „vyriškumas ir moteriškumas kuria pilnuti- 
nę sielą“ (13); jei „vyras ir moteris sudaro vieną mistinį žmogų“ 
(14); jei „vyro ir moters susivienijimas ... tai sąlyga visokiai ki- 
tokiai vienybei“ (31) ir t. t., tai ar iš čia neišeitų, kad kiekvienam 
žmogui susivienijimas su papildomąja savo lytimi yra būtina to- 
bulumo ir laimės sąlyga. Kas tuomet daryti su aukštuoju krikš- 
čioniškosios nekaltosios mergystės idealu? 

8. Jei lyčių pagrindas yra dvasia (9) ir jei jų skirtingumas yra 
amžinas (11), tai turėtų išeiti, kad vienos dvasinės žymės yra 
moteriškos, kitos vyriškos. Tuo tarpu einant nuo fiziologijos per 
psichologiją į dvasios sritį vyro ir moters skirtingumas tampa 
vis mažiau ryškus, kad galų gale sutirptų dvasios gelmėje. 

9. Yra abejotina, ar tikslu yra kalbėti apie „begalinį Dievo 
poliariškumą“ (6), apie „poliarinę žmogaus idėją“ (7), apie „dva- 
sios poliariškumą“ (8). Jei suprasti poliariškumą kaipo žymę, 
atitinkančią poliaus prigimtį, tai poliariškumas būtų vienašališ- 
kumas; jei poliariškumą suprasime kaipo turėjimą dviejų polių, 
tai poliariškumas būtų tam tikras sudėtingumas, dvilinkumas, 
kas netiktų nei Dievo esmei, nei Jo idėjai, nei dvasiai apskritai. 

10. Rašte yra sustatomi priešais dvasia ir gyvybė (16), geidu- 
lingumas ir meilė (18, 19, 23, 33, 36), tuo tarpu tikrovėje tarp 
šių dalykų nėra tokio antagonizmo, kuris rašte yra piešiamas: 
gyvybė kaip tik yra dvasinio prado įsigalėjimas materialinėje 
srityje, o geidulingumas, jei jį suprasti ne kaipo ištvirkimą, bet 

kaipo passio - emociją, aistrą, geismą - nebūtinai prieštarauja 
meilei, nors ir nėra dvasinis lyčių santykiavimas. 

11. Geidulingumas, kaipo geidimas lytinių santykių, rei- 
kalautų žymiai atsargesnio traktavimo. Jo genezės pradžia yra 
jau toje berniuko įsivaizduojamoje mergaitės galvelėje, kurioje 
autorius neįžvelgia jokių seksualizmo pėdsakų. Iš tikrųjų reik 
skaitytis kaipo su faktu, kad paprastai vyro ir moters santykiai 
pereina šiuos tarpsnius: a) psichologinis bendravimas, b) elek- 
tromagnetinis bendravimas, c) fizinis susiartinimas (susiarti- 
nimo instinktas), d) lytinis bendravimas (susijungimo instink- 
tas), ir kad ėjimas šita linkme, neatbaigtas susijungimu, suardo 
nervų sistemą ir lytines funkcijas ir sugadina lyčių santykius 
psichologine prasme. 

12. Vyro ir moters meilė yra kitokia negu susižadėjusių mei- 
lė, bet tai nereiškia, kad apskritai lytinis bendravimas suardo 
lyčių meilę. Susižadėjusių meilė yra labiau egzaltuota ir idea- 
lizuojanti, susituokusių - labiau reali ir paremta tuo, kas tikrai 
yra. Idealu yra sujungti pirmųjų idealizmą su antrųjų realizmu. 

13. Celibatinė moterystė (21, 35) yra-idealas, kuris vargu ar 
dažnai yra atsiekiamas mūsų realiame gyvenime. Yra reikšmin- 
ga, kad šito „ideališkiausio ir tobuliausio gyvenimo būdo“ kaip 
tik vengė šventieji, kurie, rodos, turėtų daugiausia davinių jam 
realizuoti tikrovėje. Į šitą dalyką reik žiūrėti su dideliu atsar- 
gumu, kad čia nepasitikrintų prancūzų posakiai: gui veut faire 
lange fait la bête arba le mieux est lennemi du bien’. Reikšminga 
yra ir tai, kad krikščioniškoji etika pasitenkina posakiu „du bus 
viename kūne“, bet nekalba apie „vieną sielą dviejuose kūnuose“ 
(12, 35). 

14. Užuot kritikavus Mausbachą (28), kurio posakis yra kla- 
siškai tikslus, reikėtų, teigiant ką naujo arba nesutinkančio su 
bendrai įsigalėjusiomis pažiūromis, paieškoti pirmos didybės 
autoritetų, kurie galėtų paremti teigiamus dalykus. Tai turi būti 
tiesiog griežta taisyklė savo išvedžiojimo pateikinėjime. 

15. Teigimas, kad „žmogiškosios Idėjos polių vienybė krikš- 
čionybėje pasidaro tokia didi ir keitimasis dvasine gyvybe toks 
vaisingas, jog jis tobulai atstoja fizinį gimdymą“ (34) apreiškia 

tokį spiritualizmą, kuris realioje tikrovėje negali būti pateisintas 
savo nelygstamajame pobūdyje. Čia pasireiškia vienašališkas 
idealizmas. 

16. Panašiai, jei yra teisinga principe, kad „krikščionybė ... 
nežino jokių vad. meilės tragedijų“ (38), tai realiai to negalima 
pasakyti apie krikščionis, kuriems meilės degradacijos linkmė 
yra tam tikra tragedija. 

17. Supratimas meilės kaipo „paties pasipildymo, paties kei- 
timosi trokštamais priešingais pradais“ (25), kaipo „pačio ap- 
gyvendinimo priešingojo poliaus savyje“ (26), kaipo „išvidinės 
dviejų sielų vienybės“ (27) (29) turi tą trūkumą, kad į jį netelpa 
neatsakytoji meilė. 

18. Meilė kalbamajame rašte yra idealizuojama tokiame 
laipsnyje, kuris nėra savas krikščioniškajai pasaulėžiūrai; iš jos 
padaromas savo rūšies stabas: „Krikščionybė meilę išskaidrina 
ligi šventumo, pagilina ligi amžinumo ir išplečia ligi visuotinu- 
mo ... ji meilę atbaigia. Tik krikščionybėje meilė tampa didi ir 
amžina, kaip Dievas“ (41). 

19. Ką reiškia neaiškus pasakymas: „kitose religijose (ne 
krikščioniškose) meilė pasistūmi žymiai aukščiau“ (32)? 

20. Metodologinis pastebėjimas: dažnai Šv. Rašto teiginiai 
arba žodžiai yra imami prielaidomis spekuliatyviniams išve- 
džiojimams, kurie nėra pakankamai įtikinami, tuo tarpu reikė- 
tų, kad sugestyvūs išvedžiojimai, paremti realiomis prielaido- 
mis, turėtų savo išvadomis Šv. Rašto tekstus. 

21. Terminologijos trūkybės: 

tvarinija = kūrinija, 

įvairybėje = įvairumoje 

jungė = jungtis = jungis 
sociališkumas = socialumas 

būklė = stovis 

pilnutinumas = pilnatvė = pilnybė 
erosas = eras, kaip logas 

chaosas = chaas, kaip kosmas 
šventykla = šventovė = maldykla 
poliariškumas = poliarumas 

lygsvara = pusiausvyra 
pasekmė = išdava 
pasėka = pasaika (radinio pasieka) 
visa Platono stiprybė, silpnybė = visas Platono stiprumas, 
silpnumas 
prieš vienas kitą = antrą (du) 
išeinamasis = pradedamasis 
visata = pasaulis 
ideališkiausias = idealiausias 
22. Apsivylimo pavojus: a) dėl kitų žmonių, kurie nesugeba 
tinkamai įvertinti jauno idealizmo ir vienašališką spiritualizmą 
vertina iš šalies tuo matu, kuris yra bendras masei; b) dėl paties 
savęs, kai atitrūkęs nuo tikrovės idealizmas pasirodo priežasti- 
mi nerealizuojamų užsimojimų. 
23. Čia ypatingai svarbu skaitytis su kita savo puse, kuri kai- 
po pasiduoda vadovaujama, nes nepasisekimai atsilieps ir jai, o 
jos garbė turi atsakyti už tai, už ką atsakomybę iš tikrųjų neša 
vyras. 

MANO ATSIMINIMAI 
IŠ GIMNAZIJOS LAIKŲ 


Tamstos norite žinoti apie žymesnius epizodus iš mano jau- 
natvės laikų. Apskritai turiu pastebėti, kad mano gyvenimas 
nėra gausingas išviršiniais įvykiais, nekalbant apie keliones, ku- 
rių teko padaryti iš tikro nemaža. 

Gimnazijos laikai paliko mano atmintyje apskritai malonių 
atsiminimų. Tai nereiškia, kad anų laikų mokyklos gyvenime 
viskas būtų buvę tvarkoje ir nebūtų buvę dalykų, kurie eitų prieš 
jaunuomenės interesus ir prieš tautinius ir religinius mūsų įsi- 
tikinimus. Atvirkščiai, rusų mokykla, kad ir turėjo jau šiokių 
tokių pedagoginių tradicijų intelektualinio lavinimo atžvilgiu, 
auklėjimo atžvilgiu buvo iš tikrųjų policijos nuovados skyrius. 
Rusinimo tendencijos, šnipinėjimo metodai ir demoralizavi- 
mo išdavos, štai kas charakterizavo rusų mokyklą. Bet kaip tik, 
iš vienos pusės, kova su šita rusų mokyklos dvasia ir, iš kitos 
pusės, jauki draugiškumo atmosfera, susidariusi tarp mokinių, 
tiek pajdomindavo mokinių gyvenimą ir net sudarydavo tam 
tikrą kovos hazardą, kad ir gyvenimas rodėsi pakenčiamas, ir 
atsiminimai neatrodo nė kiek nemalonūs. 

O reik žinoti, kad man teko įstoti į gimnaziją tais laikais, 
kai Aleksandro III policinis režimas buvo dar jaučiamas visu 
savo brutaliu žiaurumu, nors ir buvo jau įsiviešpatavęs Myka- 
lojus II. Šitas režimas, pavyzdžiui, reikalavo, kad mes, mokiniai 
katalikai, vaikščiotume į pravoslavų cerkvę. Atsimenu, pirmais 
mano buvimo gimnazijoje metais man ne kartą tekdavo eiti į 
gimnazijos cerkvę ir stovėti pirmose mokinių eilėse. Žinoma, 

tokia moralinė prievarta sukeldavo vien pasibiaurėjimą ir jokia 
prasme nebuvo naudinga jaunuomenės auklėjimui. Laimė, kad 
mums teko greit nuo jos išsivaduoti, nes kilusios dėl šitos prie- 
žasties riaušės Mintaujoje, Šiauliuose ir kitose vietose ir iškėli- 
mas klausimo apie pravoslavinimo netikslingus ir neracionalius 
metodus paragino rusų vyriausybę persvarstyti šitą klausimą ir 
panaikinti prievolę katalikams mokiniams lankytis į pravoslavų 
cerkvę. 

Neatsimenu dabar gerai, bet, rodos, trečiais mano buvimo 
gimnazijoje metais (1897 m. rudenį) įvyko riaušės Šiaulių gim- 
nazijoje dėl reikalo dalyvauti pravoslavų pamaldose. Mokslo 
metų pradžioje paprastai gimnazijos didžiojoje salėje buvo lai- 
komos iškilmingos pamaldos, kuriose turėjo dalyvauti ir visi 
katalikai. Šitą kartą aukštesniųjų klasių mokiniai, pasitarę su 
gimnazijos kapelionu, nutarė iš pamaldų demonstratyviai išei- 
ti. Ir iš tikro, kai tik pravoslavų kunigas buvo pradėjęs pamal- 
das, vyresniųjų klasių mokiniai, išgirdę savo draugo komandą 
„eikim“, išsiveržė pro užpakalines salės duris. Nieko nepadėjo 
direktoriaus ir inspektoriaus grūmojimai ir riksmai: mokiniai 
nepanorėjo grįžti į salę. Tuo tarpu iš salės išbėgiojome ir mes, 
jaunesni moksleiviai, pasekdami vyresniųjų pavyzdžiu, nors ir 
ne visi supratome, ką visa tai reiškė. 

Gimnazijos vyresnybė įžvelgė šitame įvykyje tikrą maištą. 
Prasidėjo tardymai ir grasinimai, bet galų gale nukentėjo la- 
biausiai gimnazijos kapelionas, kuris buvo išsiųstas į Kretin- 
gą. Mokiniams, palyginti, viskas baigėsi gana gerai, nes greitu 
laiku paaiškėjo, kad rusų vyriausybės nusistatymas privalomo 
katalikams cerkvės lankymo klausimu pasikeitė pageidaujama 
katalikams prasme. Įvyko rusiško režimo suminkštinimas pra- 
voslavinimo atžvilgiu. Užtat rusinimo atžvilgiu šitas režimas te- 
suminkštėjo vien 1904 m., man pereinant į paskutinę, aštuntąją, 
gimnazijos klasę. 

Pravoslavinimo ir rusinimo režimas padarė tai, kad tarp mo- 
kytojų ir mokinių buvo išaugusi kinų siena, Retai kada pasitai- 
kydavo mokytojas, kuris sugebėjo savo žmonišku ir bešališkų 
nusistatymu pralaužti šitą sieną ir moraliai kiek prisiartinti prie 

mokinių. Šiaip jau įtemptas kovos padėjimas buvo paprastas 
mokinių nusistatymas. Tai, žinoma, vertė mokinius arčiau su- 
sidraugauti ir tvirčiau susigyventi tarp savęs. Ir iš tikro draugiš- 
kumas buvo pagrindinė mokinių dorybė. Nusižengimai prieš 
draugiškumo taisykles buvo mokinių tarpe griežčiausiai perse- 
kiojami ir nusižengusieji patekdavo į didžiausią negarbę savo 
draugų akyse. Pavyzdžiui, pranešinėjimai mokytojams, kas da- 
rosi mokinių tarpe, arba nusiskundimai gimnazijos vyresnybei 
savo draugais dėl patirtųjų skriaudų, kad ir visai realių, buvo 
laikomi niekados nedovanotinais pasielgimais. 

Atsimenu, kaip buvo baudžiamas vienas rusas, kuris mūsų 
septintoje klasėje įskųsdavo mokinius už nelojalius mokinių 
pasielgimus rusicizmo atžvilgiu. Buvo nutarta, kad pabaudą 
įvykdys grafas Zubovas, kaip asmuo, kuriam gresia mažiausias 
pavojus už tai skaudžiai nukentėti. Jau anais laikais Zubovas 
jautėsi Lietuvos piliečiu ir lietuviu patriotu, nors tai rusų vy- 
riausybei buvo, žinoma, visai nesuprantama. Pabauda buvo fizi- 
nio pobūdžio: skundikas gavo viešai klasėje antausį ir kai norė- 
jo tuo pačiu atsilyginti, buvo kito draugo pagautas už pakarpos 
ir išmestas iš klasės už durų. Be to, šnipinėjančiam skundikui 
buvo paskelbtas visos klasės boikotas. 

Apskritai draugiškumas, kad ir ne visados reiškėsi visai ra- 
cionaliai, bet turėjo dideliausios auklėjamosios reikšmės mūsų 
tarpe, Šituo atžvilgiu mano jaunatvė susidėjo labai laimingai, 
nes man pasisekė turėti gerų draugų ir gerai su jais sugyventi. 
Tarp jų trys broliai Biržiškos vaidino žymiausią rolę. Jie trys, 
mudu su broliu ir keletas draugų ne tik naudojomės susidrau- 
gavimu pasilinksminimų tikslais, kam turėjome geras gamtos 
aplinkybes, bet ir lavinimosi tikslais. Žaidimai plačioje gamtoje, 
gyvenimas viena draugų bendruomene ir keitimasis pažiūro- 
mis įvairiais literatūros ir gyvenimo klausimais turėjo didelės 
įtakos fiziniam, doriniam ir protiniam auklėjimuisi bei lavini- 
muisi. Tuos nerūpestingo bendravimo su draugais laikus aš ir 
dabar atsimenu ne tik maloniai, bet ir su dėkingumo jausmu 
likimui, nes kai kurie geri palinkimai buvo susidarę jau anais 
laikais. Tada būtent išsidirbo intelektualiniai interesai, kurie 

suvaidino vedamąją rolę visam paskesniam gyvenimui. Kad 
bendro draugavimo čia būta įtakos, matyti iš to, jog visi trys 
Biržiškos ir mudu su broliu esame patekę dėstytojais į Lietuvos 
universitetą: bendra draugavimo pakraipa yra, matyti, sudariusi 
bendrų pamėgimų gyventi intelektualiniais interesais. 

Tiesa, einant į aukštesnes klases mūsų draugija ėmė po tru- 
putį skirtis ir gyvenamąja vieta, ir savo pažiūromis, nors bendri 
palinkimai pasiliko tie patys. Tarp šitų palinkimų visados buvo 
pasiryžimas kovoti su neteisingais rusų mokytojų reikalavi- 
mais, su visa jų rusinimo politika ir sykiu demokratinis nusis- 
tatymas atsižvelgti į liaudies reikalus, užstoti pavergtųjų teises 
ir ta prasme reformuoti visuomenės gyvenimą. Esant tokiam 
nusistatymui, savaime susidarė palankus taip pat nusistatymas 
ir tautiniam lietuvių atgimimui, nors anais laikais mūsų gyve- 
nime buvo labai galingi veiksniai, kurie dirbo lenkinimo arba 
rusinimo darbą. Kokis tada buvo būvis, galima spręsti kad ir 
iš to, jog, man esant aštuntoje klasėje, iš 36 mokinių tik, kiek 
atsimenu, 6 iš mūsų buvome susipratę lietuviai ir tai dar su tam 
tikrais susipratimo trūkumais. 

Mes domėjomės jau lietuvių knygomis, kartais pasisekdavo 
įgyti vieną kitą knygą, dar tais laikais draudžiamą, mokinome 
veltui vieną kitą gabesnį vaikiną iš liaudies, perrašinėjome, at- 
simenu, Žemaitės raštus, išbraukytus dėl rašybos paklaidų, lan- 
kydavomės į lietuvių gegužines; bet tikrais aktyvistais iš mūsų 
buvo tik tie, kurie buvo prisidėję prie socialdemokratų partijos. 
Tiesa, šitiems gyvenimas susidėjo ne visai laimingai. Iš mūsų 
ratelio du buvo prisidėję prie socialdemokratų. Baigę gimnaziją 
ir vienas, ir antras turėjo bėgti iš Lietuvos, vienas - nuo rusų 
valdžios, antras, nusižengęs prieš partiją, - nuo partijos baus- 
mės. 

Nėra ko ir sakyti, kad spaudos atgavimas ir lietuviškų leidi- 
nių atsiradimas buvo labai gyvai mūsų atjausta. Šituo atžvilgiu 
1904 metų pavasaris buvo mums naujo visuomeninio gyvenimo 
pavasaris. Prasidėjęs rusų ir japonų karas sugestionavo geresnių 
vilčių, nes greitu laiku rusų valdžia buvo priversta padaryti nu- 
sileidimų visuomenės reikalavimams. 

Anas pavasaris, nuo kurio suėjo jau lygiai 25 metai, man 
ypatingai atsimintinas dar tuo, kad tuomet man teko dalyvau- 
ti draugiškoje ekskursijoje po Lietuvą. 5 draugai buvome išėję 
pėsti iš Šiaulių ir 17 dienų keliavome po mūsų kraštą. Kurtuvė- 
nuose aplankėme Povilą Višinskį, tiek prisisielojusį spaudos rei- 
kalais; su juo, kiek atsimenu, buvome nuvykę į Girnikų kalną. 
Iš ten keliavome per Šaukėnus į Užventį. Apie Kaltinėnus ap- 
lankėme Baublį. Kražiuose matėme dar kazokų apgriautą baž- 
nyčią. Per Nemakščius, iš kur pasukom iš kelio į Šatrijos kalną, 
nuvykome į Raseinius; toliau per Klemborgo dvarą, kur aplan- 
kėme tapytoją ir archeologą Tadą Daugirdą, priėjome Dubysos 
krantą, kuriuo paskui ėjome per Ariogalą iki pat Nemuno. Prie 
Nemuno jau garlaiviu aplankėme Seredžių, Veliuoną, Vilkiją ir 
paskui atplaukėme į Kauną. Kaune mus sutiko pirmas nepasise- 
kimas. Befotografuojant mums Kauną iš Aleksoto kalno, kaip iš 
po žemės atsirado žandaras ir nugabeno mus visus pas miesto 
komendantą. Tačiau nieko ypatingai blogo čia mes nepatyrėme, 
nes pasirodė, kad komendantas buvo dėkingas mano tėvui už 
asmeninį patarnavimą Šiauliuose. Todėl jis mus visus pavaišino 
pietumis ir atleido laisvais, tik pareikalavo grąžinti visas klišes 
su Kauno ir jo apylinkių vaizdais. Mat Kauno būta tuomet tvir- 
tovės, ir jokios fotografijos čia negalėjo būti traukiamos be vy- 
riausybės žinios. 

Iš Kauno nuvykome gelžkeliu į Vilnių, su kuriuo neblogai 
susipažinome. Čia irgi susipažinome su vienu kitu lietuviu 
veikėju. Iš Vilniaus nuvykome dar į Trakus aplankyti lietuvių 

„kunigaikščių pilies griuvėsių, o iš ten jau išsiskirstėm į namus. 
Per šitą ekskursiją, iš kurios pasiliko geriausi įspūdžiai ir atsimi- 
nimai, turėjau progos įsitikrinti, kiek panašios ekskursijos yra 
naudingos visais atžvilgiais: ir sveikatos, ir aktyvumo auklėji- 
mo, ir išsilavinimo, ir krašto pažinimo bei jo meilės atžvilgiu. 
Todėl tokios ekskursijos tegali būti vien labai patariamos moks- 
lą einančiam jaunimui. 

Eidamas aštuntą klasę turėjau progos patirti geras ekskursi- 
jos išdavas sveikatai. Tuo tarpu visuomenės atmosfera karo su 
japonais metu darėsi vis labiau įtempta, ir dėmesys buvo vis 

labiau kreipiamas į bebręstančius rusų režimo įvykius. Vis dėlto 
mes dar pabaigėme mokslą gana ramiai, nors išėjome iš gim- 
nazijos su aiškia neapykanta rusų režimui. Kiek jis buvo įkyrus, 
galima spręsti kad ir iš tokio pavyzdžio. Įvykstant gimnazijoje 
pasilinksminimams su muzikaline vokaline programa buvo vy- 
resnybės prižiūrima, kad mokiniai būtų salėje, kai buvo gieda- 
mas rusų himnas „Bože caria chrani“. Kai himnas buvo gieda- 
mas vakaro pradžioje, kai kurie mokiniai pavėluodavo tyčia į jį 
ateiti. Tuomet gimnazijos vyresnybė įsakė giedoti himną vakaro 
gale. Mokiniai ėmė bėgti anksčiau iš vakaro. Vyresnybė, patyrus 
sąmoningą mokinių nusistatymą, ėmė daryti represijas. Šituo 
atžvilgiu ypatingai pasižymėjo mūsų direktorius Jakuševičius, 
kuris buvo ne tiek pedagogas, kiek policijos valdininkas. Baig- 
dami gimnaziją buvome nutarę padaryti jam demonstraciją. 
Jam išdalinus mums brandos atestatus ir pradėjus kalbėti į mus 
tokiais žodžiais: „Sveikinu jus, gavusius brandos atestatus...“, 
mes nebeklausėm toliau jo prakalbos ir visi urmu išbėgom pro 
duris. Tai buvo pirmas laisvas mūsų pareiškimas savo tikro nu- 
sistatymo nuo momento įstojimo į gimnaziją. 

Į įvykusią tomis dienomis Šiaulių apylinkėje (Andrejavo 
dvare) lietuvių gegužinę važiavome jau be baimės būti pagauti 
gimnazijos vyresnybės ir nubausti. Atsimenu dar, kad anais me- 
tais gegužinė buvo itin gyva ir, kaip paprastai, susieta su Lietu- 
vos klausimo svarstymu. Nepriklausomos Lietuvos perspekty- 
vos anais pirmos rusų revoliucijos metais buvo jau numatomos 
ir diskutuojamos. Dar šiek tiek atsimenu iš tos gegužinės kan. 
Tumo, inž. St. Kairio ir Sirutavičiaus kalbas. 

Rudenį tais pačiais metais teko išvažiuoti į Maskvą ir patekti 
į tokią revoliucinę nuotaiką, kurioje joks rimtas mokslas nebu- 
vo galimas. Šis tas būtų galima prisiminti ir iš studentiško gyve- 
nimo Maskvoje, bet tuo tarpu gal pakaks ir to, kas jau pasakyta, 
o apie studentiškus laikus bus galima pakalbėti tinkamai progai 
pasitaikius. 

ATSAKYMAS PROF. PR. DOVYDAIČIUI, 
pritaikytas jo 50 metų sukakties progai 
(1886 12 02-1936) 


Mielas drauge! 

Maždaug prieš pusę metų esi man adresavęs „Ateities“ 5-6 
numery viešą draugiškąjį pasišnekučiavimą, pavadinęs jį „Tu, aš 
ir aplink mudu». Į tą pasišnekučiavimą noriu dabar atsiliepti, 
sukeisdamas mudviejų roles, bet neliesdamas liudytojų sudė- 
ties. 

Jau ne pirmą kartą turėjau progos stebėtis Tavo sugebėji- 
mu surasti naujų formų ir temų atsiliepiant į draugų gyvenimo 
reikšmingus įvykius, ir, nors mano atveju kukliai atsiprašinėji 
už tarsi „nepavykusį pasišnekučiavimą,, vis dėlto ir šį kartą gė- 
rėjausi Tavo literatūriniu išmaningumu. Šita prasme negalėsiu 
Tau prideramai atsilyginti. Samanymo originalumas priklauso 
Tau, ir paveržti iš Tavęs šitos pirmenybės neįstengčiau ir norė- 
damas. Taigi neturiu pretenzijos išeit iš „atsakymo“ galimybių. 

Savo pasišnekučiavime esi nusakęs mano ir savo gyvenimo 
pagrindinius bruožus. Kartoti juos nebūtų dabar jokios pras- 
mės; bet norėčiau čia daugiau prisiminti apie mūsų pažinties 
užsimezgimą, mūsų bendravimą ir apie tuos mano įspūdžius, 
kurių sužadindavo Tavo asmenybė ir darbai. Manau, kad tokie 
dalykai ne tik įdomūs žilstančių žmonių pasišnekučiavime, kai 
prisiminimai ima vaidinti vis didesnę psichologinę rolę, bet ir 
naudingi mūsų kartos istorijai. Mat aš esu tokiu laipsniu utili- 
taristas, kad net jubiliejų proga gailiuos laiko ir energijos „be- 
prasmiam postringavimui“ ir visokiems „balamutijimams“, 
Kad ir vartoju šituos Tavo pasiteisinimo terminus, vis dėlto 

neprikaišioju tokio darbo ir Tau, nors vienoje kitoje vietoje ir 
esi man šūktelėjęs „valio“ pernelyg stipriai. 

Mūsų pažintis tegalėjo užsimegzti tik 1910 m. pavasarį, nors 
beveik jau dvejus metus buvome buvę vienu laiku Maskvos 
universitete. Maskvoje pastoviai negyvenau nuo 1908 m. pava- 
sario; tuo tarpu Tu tik tų metų rudenį buvai įstojęs į Maskvos 
universitetą. Nuo tų pačių metų rudens gyvenau Turkestane, 
kur gydžiau savo susilpnėjusius plaučius. 1909 m. Maskvoje su- 
stodavau tik pravažiuodamas ir atlikdamas reikiamas formaly- 
bes universitete. Pasiruošęs Turkestane egzaminams, atvykau į 
Maskvą 1910 m., jei neklystu, balandžio pradžioje. Neišlaikytų 
dalykų turėjau labai daug, nes pirmoje savo buvimo universitete 
pusėje maža teko studijuoti dėl tuo metu viešpatavusios studen- 
tijoje revoliucinės nuotaikos ir nuolatinių streikų. Pradėjęs lai- 
kyti egzaminus 1910 m. pavasarį, išlaikiau jų iki 1911 m. sausio 
pabaigos, berods, penkiolika. Tuo laiku ir buvome susitikę ir net 
susiartinę. 

Kodėl šis pradinis mūsų pažinties tarpsnis nepaliko Tavo 
atmintyje aiškių įspūdžių, tuo tarpu kai aš prisimenu jį gana 
gyvai, - tam yra keletas psichologinių priežasčių. Ne vienas 
tik, kaip Tu sakai, „kaimietiškas“ savotiškumas atkreipė į Tave 
mano akį. To ano laiko Tavo savotiškumo iš tikro negaliu neigti, 
bet šalia to buvo kas kita, kas traukė mane prie Tavęs. Būtent, 
Tavyje iš pat pradžios pajutau vieno pasaulėžiūrinio nusistaty- 
mo žmogų. Nors ne kartą mus skyrė temperamentas, taktika, 
metodas, bet visados mus jungė teistinė katalikų pasaulėžiūra. 
Be to, aktyvus apologetinis nusistatymas jos atžvilgiu tuo laiku 
tarp studentų toks buvo retas dalykas, kad į tai negalima buvo 
neatkreipti dėmesio žmogui, kuris pats siekė aiškaus religinio 
apsisprendimo ir katalikiškosios doktrinos pateisinimo. 

Anų laikų rusų studentijos dauguma, kaip prisimeni, sken- 
dėjo, sykiu su žymia dalimi savo profesorių, pozityvistinėje 
marksizmo nuotaikoje. Revoliucinis ir nihilistinis nusistatymas 
buvo tuomet tiek įsiviešpatavęs, kad retam iš mūsų pasisekda- 
vo atsispirti šitai bendrai linkmei. Suprantu dabar, kaip lygiai 
suprasdavau ir tada, kad šitas neigiamasis nusistatymas turėjo 

savo pagrindą tų laikų rusų tikrovėje ir istoriniame išsivysty- 
me. Bet vyravęs rusų studentijoje amorfiškumas, griaunamasis 
nusistatymas ir netolerantiškumas atžvilgiu į kitaip manančius 
žmones visada keldavo manyje pasibaisėjimo nuotaiką. 
Ieškojau visai ko kito. Buvau įsirašęs į religinę filosofinę 
VI. Solovjovo atminimo draugiją, kurioje suėjo rusų inteligen- 
tai, bandę derinti krikščioniškąją pasaulėžiūrą su politiniu ir 
socialiniu radikalizmu. Čia susipažinau net su aktyvesniais to 
sąjūdžio veikėjais - V. P. Svencickiu ir V. F. Ernu. Man, jaunam 
Teisės fakulteto studentui, imponavo šitie iškalbingi ir veiklūs 
vyresni mano kolegos, kurie baigė istorinį filologinį fakultetą, 
berods, netrukus po to, kai aš buvau įstojęs į universitetą. Su 
jais man teko religinio filosofinio lavinimosi ratelyje skaity- 
ti VI. Solovjovą. Tada ir pamėgau bei susižavėjau šituo dideliu 
rusų filosofu, kuris, sykiu su jau anksčiau painėgtu E. Hello, tu- 
rėjo labai didelės reikšmės mano dvasiniam išsivystymui. 
Svencickis ir Ernas leido anuo laiku žurnalą „Živaja žizn“ 
(Gyvasis gyvenimas), kuriame rasdavo savo atspindį visos aktu- 
aliosios idėjos, svarstytos sakytosios religinės filosofinės draugi- 
jos posėdžiuose. Tasai žurnalas buvo vedamas socialinio chris- 
tianizmo linkme ir kėlė daug klausimų, kurie dabar yra susiję su 
katalikiškosios akcijos koncepcija. Visa tai man buvo ir nauja, 
ir sykiu gerai atitiko mano dvasinius pareikalavimus. Ir nors 
aš, katalikas, buvau atsidūręs tarp rusų pravoslavų, bet radau 
jų tarpe ne tik palankų priėmimą: niekada neteko patirti tarp 
šitų nuoširdžių „Dievo ieškotojų“ nei siauro užsisklendimo savo 
tarpe, nei neapykantos kitatikiams, pavyzdžiui, katalikams. 
Lietuvių studentų tarpe iki Tavo atvykimo į Maskvą, t. y. iki 
1908 m. rudens, panašaus sąjūdžio nebuvau radęs. Mūsų tarpe 
buvo vienas kitas praktikuojąs katalikas, bet jokio religinio filo- 
sofinio sąjūdžio nebuvo buvę. Dauguma lietuvių studentų ėjo 
įprasta rusų studentų linkme: pozityvizmo, laisvamaniškumo 
ir marksizmo. Todėl, sugrįžęs iš Turkestano į Maskvą 1910 m. 
pavasarį ir patyręs, kad aplink Tave buvo jau susispietęs būre- 
lis studentų lietuvių katalikų, linkusių į religinį filosofinį sąjūdį 
net nepriklausomai nuo rusų „bogoiskatelių“ (Dievo ieškotojų), 

buvau maloniai nustebęs ir ėmiau Tavimi domėtis ir prie Tavęs 
artintis, kaipo prie naujo sąjūdžio įkvėpėjo ir vado. 

Dar Tau nesant Maskvoje, 1907 ir 1908 m., buvau skaitęs 
Maskvos lietuvių studentų draugijoje porą referatų, kuriuose 
dariau bendrą lietuvių studentų nusistatymo ir idealų kritiką, 
bet nebuvau ryžęsis padaryti iš tos kritikos kokių nors prak- 
tinių išvadų ir kurti pozityvią programą naujam religiniam fi- 
losofiniam sąjūdžiui, nes ir neturėjau tada aiškaus supratimo 
apie naujus tikslus ir priemones. Užtat 1910 m. radau Tave jau 
prasidėjusio sąjūdžio priešakyje, aiškiai nusistačiusį ir veikiantį 
plunksna bei žodžiu. Ar galėjau po to nesidomėti Tavimi ir pa- 
miršti apie mūsų pirmus susitikimus ir susiartinimo pradžią? 

Iš tų metų mano atmintyje labai gerai išliko du Tavo darbu, 
kurie ypač kreipė mano dėmesį: tai buvo Tavo susirašinėjimas 
su kun. Pr. Kuraičiu, studijavusiu tada Luveno universitete, ir 
Tavo studijos Maskvos universiteto bibliotekoje. Tavo susiraši- 
nėjimas man buvo įdomus prasidėjusio sąjūdžio atžvilgiu, stu- 
dijos bibliotekos skaitykloje - mokslinės kūrybos atžvilgiu. 

Anuo laiku kelis kartus buvau pas Tave apsilankęs Tavo gy- 
venamame kambaryje; buvai ir Tu pas mane atėjęs į vadinamąjį 
„bendrabutį Gruzinuose“, kur tuomet gyvenau. Per šituos ap- 
silankymus papasakojai apie savo susirašinėjimą su kun. Ku- 
raičiu, rodei net, tiesa, gana iš tolo, jo sieksninius laiškus, pa- 
pasakojai apie studentų lietuvių katalikų organizavimo reikalą, 
bet, matyti, eidamas savo palinkimu dangstytis enigmomis, o 
gal ir paslapties pažadu varžomas, nebuvai man pilnai atidengęs 
viso dalyko. Tiesa, nedaug buvome dar susipažinę ir nebuvai 
dar nustojęs nepasitikėjimo mažai pažįstamam žmogui. Tai ta- 
čiau nesukliudė kilti projektui apie eventualinį mano važiavimą 
į Dorpatą (dabar estų Tartu), kur būčiau turėjęs susipažinti su 
studentais lietuviais katalikais ir apsvarstyti su jais susiorgani- 
zavimo klausimą. 

Spėju, kad tuo reikalu buvai, be kita ko, susižinojęs su Lu- 
venu ir net su luveniškių žinia daręs man šitą siūlymą. Važiuoti 
į Dorpatą negalėjau jau todėl, kad turėjau neatidėliojant vykti 
sykiu su sergančiu tuomet broliu į pietus (vėl į Turkestaną), o 


235 


be to, nesijutau turįs patyrimo organizavimo dalykuose. Kiek 
prisimenu, šitas projektas buvo iškilęs 1910 m. pabaigoje arba 
1911 m. pradžioje. Ogi aš, baigęs laikyti valstybinius egzaminus 
1911 m. sausio gale, greitu laiku, būtent kovo mėnesį, išvažiavau 
iš Maskvos sakytąja kryptimi. 

Tavo darbas Maskvos universiteto bibliotekoje man buvo 
pavyzdžiu drąsaus pasiryžimo ir atkaklaus atsidėjimo. Anais 
laikais nebuvau nė svajojęs, kad man tektų kada dirbti mokslo 
darbą. Mokslui apskritai mažai buvau atsidėjęs. Savo fakulteti- 
niu mokslu nedaug tebuvau susidomėjęs, nes nuo jo atitrauk- 
davo mane, iš vienos pusės, politiniai visuomeniniai įvykiai 
su nuolatiniais streikais, o iš kitos pusės - savo pasaulėžiūros 
išsiaiškinimo reikalas. Tiesa, ir dirbti su atsidėjimu tada dar ne- 
mokėjau. Kas yra tikras darbas, supratau vien vėliau, kai buvau 
padirbėjęs dvejus metus komercijos bankuose. 

Bet atsidėjęs studijoms ir mokslui žmogus ir tada man jau 
imponavo. Štai dar viena priežastis, kodėl jaučiau Tau simpa- 
tiją ir domėjausi Tavo darbu. Ne kartą ateidavau į universiteto 
bibliotekos skaityklą, norėdamas pasimatyti su Tavimi ir patir- 
ti, kokį darbą Tu dirbdavai. Pastebėjau tada, kad buvai jau nu- 
galėjęs visas technines akademinių studijų ir mokslinio darbo 
sunkenybes; mačiau, kaip prakaituodavo bibliotekos kurjeriai, 
turėdami Tau pristatinėti visas krūvas knygų. Žodžiu tariant, 
bibliotekoje buvai jau savas žmogus, nuolatinis lankytojas ir jos 
sąžiningas naudotojas. Tuomet jau pasireiškė Tavo palinkimas į 
erudiciją, kurios man visados trūko. 

Nepasakysiu, kad mano apsilankymai pas Tave bibliotekoje 
Tau labai būtų patikę. Pakalbėjęs kiek su manimi Tu veržeisi 
prie savo karštai dirbamo darbo. Ir atrodė, kad Tu šitą darbą 
dirbai su dideliu įnirtimu ir be jokio saiko, turbūt po keliolika 
valandų per parą. Net Tavo išvaizda darė įspūdį persidirbusio 
asketo, žinančio tik savo darbą ir marinimosi praktikas. Man 
rodėsi, kad tada Tu ėjai maksimalinio rigorizmo linkme ir kad 
tam tikras maksimalizmas charakterizavo visą Tavo pobūdį. 
Matyti buvo, kad nebuvai linkęs niekam atsidėti pusiškai. Tuo- 
met nepripažindavai net arbatžolių ir gerdavai vietoje arbatos 

vieną tik virintą vandenį. Taip toli ėjo Tavo abstinencija! Tai bu- 
vau pastebėjęs, jei neklystu, išleistuvėse, kurias man suruošė ar- 
timesni draugai 1911 m. pradžioje. Nemėgimas pusiškumo tada 
taip pat mano akyse buvo vienas iš Tavo aktyvų, kurie rasdavo 
kreditą mano širdyje. 

Kaip matai, daug psichologinių aplinkybių susidėjo tam, kad 
aš Tave pastebėčiau, įsiminčiau, draugiškai Tau nusiteikčiau ir 
priskirčiau Tave prie artimų savo akademinių draugų. Štai ko- 
dėl susitikęs su Tavimi maždaug dešimt metų vėliau Kaune, jau 
nepriklausomoje Lietuvoje, ėmiau iš karto Tave „tujinti“, kaipo 
seną draugą. O tai man visai neįprastas atsitikimas, nes iš vėles- 
nių savo akademinių draugų nė vieno kito „netujinu“ (nesikrei- 
piu sakydamas: Tu). 

Jei iš anų laikų Tu manęs aiškiai neprisimeni, tai toks mano 
išnykimas iš Tavo atminties suprantamas todėl, kad aš, užsida- 
ręs savo vidaus darbe ir nepasireiškęs jokia išviršine akcija, ne- 
galėjau palikti jokių aiškesnių įspūdžių Tavo psichikoje. Mano 
aktyvesnis pasireiškimas Maskvos lietuvių studentų draugijoje, 
kurioje tam tikrą laiką man teko sekretoriauti, buvo įvykęs dar 
prieš Tau atvykstant į Maskvą. O paskui, man tik protarpiais 
gyvenant Maskvoje, Tau būdavau tik atsitiktinis atėjūnas, kuris 
tik kartais pastodavo Tau kelią ir prieš Tavo norą atitraukdavo 
Tave nuo Tavo įkarščio darbe. 

Neprisimeni net, kad buvai mano pirmas ragintojas į 
plunksnos darbą. Tu man esi davęs lenkų jaunuomenės laikraštį 
„Zarzewie“, prašydamas jį recenzuoti „Ateityje“. Tai buvo man 
pirmas aiškus paraginimas spausdintis laikraštyje. Jei neklystu, 
recenzuotą laikraštį nusivežiau su savim į Turkestaną ir tik iš ten 
straipsnelį Tau atsiunčiau. Jis buvo įdėtas 1911 m. „Ateities“ 3 
numery. Turbūt dar anksčiau buvai man Maskvoje rodęs „Atei- 
ties“ pirmąjį numerį ir skatinęs laikraštyje bendradarbiauti. To- 
kiu būdu „Ateities“ 2 numery buvo atsiradęs mano vertimėlis iš 
E. Hello: „Vienas būtinai reikalingas dalykas“. Šitą vertimą turė- 
jau Tau įteikti dar Maskvoje, nes jis išėjo iš spaudos kaip tik tą 
kovo mėnesį, kai aš, baigęs universitetą, išvykau į Turkestaną. 
Tai buvo pirmas mano išspausdintas dalykas, nors jis ir buvo tik 

vertimas. Štai kokiu būdu Tau teko ragintojo rolė mano spaudos 
darbo pradžioje. Todėl kaip tik su „Ateitimi“ yra susijusi mano 
periodinėje spaudoje darbo pradžia. Tiesa, ši pradžia buvo ne- 
žymi, nereikšminga ir netgi pridengta anoniminėmis raidėmis, 
bet vis dėlto tai buvo pradžia, kuri negalėjo nereikalauti savo 
tęsinio. 

Deja, šitas tęsinys ne iš karto atėjo. Atvykęs į Samarkandą 
ir gavęs vietą banke, pasinėriau su „baigto žmogaus“ nuotaika 
į praktinį darbą ir gyvenimiškus santykius. Tokioje nuotaikoje 
praėjo man 1911 ir 1912 m. Tik 1913 m. pradžioje buvau išsinė- 
ręs iš pirmo gyvenimo bandymo su įsitikinimu, kad toli gražu 
nebuvau dar baigtas žmogus ir kad, iš kitos pusės, labai lengva 
žmogui baigtis pilkose gyvenimo pelkėse. Tada vėl pasirūpinau, 
kad „Ateityje“ pratartų mano minčių vadovai. Taip atsirado joje 
E. Hello „Religijos nežinojimas“ (1913 m. J nr.) ir VL Solovjovo 
„Kristus iš numirėlių prisikėlė“ (4 nr.). Ta proga teko vėl susi- 
durti su Tavimi, kaipo su faktiškuoju „Ateities“ redaktoriumi. 

Tai, berods, buvo paskutinis mūsų kontaktas prieš karą. Po to 
sekiau dar Tavo redaguotą „Viltį, bet asmeninių santykių mums 
prieš karą, rodos, nebeteko jau palaikyti. Prieš karą Tu man bu- 
vai studiozu draugu, kuris žymiai skyrėsi nuo vėlesnio kolegos 
prof. Dovydaičio. Studentiškojo gyvenimo aplinkybėse ir Mas- 
kvos atmosferoje Tu man atrodei mažai prigijusiu prie aplinkos 
augmeniu, atplėštu atsitiktinai nuo savo gimtosios dirvos. Bet 
sykiu Tavyje buvo tiek idėjinio užsikirtimo, jog rodėsi, kad Tu 
įstengi pergalėti visas kliūtis savo tikslui pasiekti. Tarp tavo iš- 
viršinės išvaizdos ir vidaus turinio buvo jaučiamas neatitikimas, 
nes, Tau nepaisant išviršinių formų, Tavo esmiškas turinys ne- 
galėjo adekvačiai pasireikšti Tavo išvaizdoje ir elgsenoje. Jaučia- 
mas buvo individualizmas, pagrįstas cholerišku temperamentu. 
Maksimalistinis nusistatymas savo idėjų atžvilgiu rodėsi maža 
tepaliekąs vietos nuolaidumui. Bet entuziastiškas pasitikėjimas 
mokslu ir atkaklus atsidėjimas darbui, rodos, nustelbdavo visas 
kitas Tavo, kaipo studiozo, žymes. Buvai, žodžiu tariant, rigo- 
ristiškai nusistatęs idealistas, visas palinkęs į mokslą ir nepaisąs 
išviršinės gyvenimo pusės. 

Toks žmogus, koks kad Tu buvai, laimi pasitikėjimą kitų ir 
yra laikomas gimusiu išvaduotoju visose sunkiose aplinkybėse. 
Štai kodėl, mano manymu, Tave iš pradžios įsodino 1913 m. į 
„Vilties“ redaktoriaus vietą, o vėliau, 1919 m., net į ministerio 
pirmininko kėdę. Kai mums, Friburgo studentams lietuviams, 
atėjo paskutinė naujiena, ne vienas iš mūsų su įsitikinimu tarė: 
„Na, jei turėjo pastatyti Pr. Dovydaitį ministeriu pirmininku, 
tai tikrai buvo rimta padėtis; bet jei jis pasiėmė šią naštą, tai jau 
tikrai išveš“. Toks buvo didelis pasitikėjimas Tavo asmeninėmis 
ypatybėmis žmonių, kurie Tave pažinojo! Tačiau kiekvienas iš 
mūsų turi savo pašaukimo galimybes, už kurių ribų negali išeiti. 
Pasirodė, kad politinė akcija ir visuomenės organizavimas yra 
kiek tolimesni Tavo pašaukimui. Tai turėjai praktiškai patirti, 
kad galėtumei su tikresniu nusistatymu atsidėti tam, kam esi 
skirtas. | 

Ogi Tau buvo skirta dideliu įvairialyčiu mastu toliau dirbti 
tą darbą, kurį pas mus taip drąsiai ir sėkmingai buvo pradėjęs 
gerb. prel. A. Dambrauskas. Tai buvo Lietuvos mokslinimo ir 
katalikiškojo įsąmoninimo darbas. Savo asmeniu ir raštais Tu 
įrodinėjai Lietuvai, kad ne mokslo šviesa yra pavojinga kata- 
likiškajai pasaulėžiūrai, bet tamsybė ir pseudomokslas, sužalo- 
tas vienašališkoje įvairių -izmų įtakoje. Tu su entuziazmu sekei 
mokslo pažangą įvairių įvairiausiose srityse ir savo raštais bei 
steigiamais laikraščiais skleidei ir skleidi jį Lietuvoje jau dau- 
giau kaip per šimtmečio ketvirtį. Tu pasidarei Lietuvoje tikras 
mokslo platinimo čempionas. 

Taja linkme ėjo jau Tavo redaguota „Viltis“ su jos mėnesi- 
niu priedu. Ne ką kita Tu darei ir darai, būdamas gimnazijos 
direktoriumi, steigdamas visą eilę žurnalų, rašydamas juose ne- 
suskaitomus straipsnius, profesoriaudamas universitete ir dirb- 
damas vicedirektoriaus darbą „Lietuviškojoje enciklopedijoje“. 
Jei kam iš tikro priklauso Lietuvoje enciklopedisto vardas, tai 
pirmoje eilėje Tau. 

Jei Tave palygintume šituo atžvilgiu su didžiaisiais XVIII 
šimtm. enciklopedistais, tai palyginimas išeitų ne jų, bet Tavo 
naudai. Anie enciklopedistai, būdami scientizmo išpažintojai, 

ėjo vienašališkais racionalizmo, materializmo ar skepticizmo 
keliais. Tu sugebėjai nepasiduoti jokiam siaurumui ir, derinda- 
mas žinojimą ir tikėjimą organišku būdu, palaikai lygiai teigia- 
mus santykius su gamta, kultūra ir religija. 

Šituo atžvilgiu labai reikšminga yra Tavo įkurta laikraščių 
triada: „Kosmos“, „Logos“ ir „Soter“. „Kosmos“ atstovauja gam- 
tos pasauliui; „Logos“ - filosofiškos minties pasauliui, tai aukš- 
čiausias kultūros reiškėjas; „Soter“ skiriamas religijos pasauliui. 
Visi sykiu sudaro jie tam tikrą vienovę, kuri apima žmogiškojo 
pažinimo visumą, t. y. specialiuosius mokslus, filosofiją ir teolo- 
giją. Tik tikras enciklopedistas galėjo įstengti įkurti ir net kurį 
laiką redaguoti visus šituos žurnalus. 

Bet Tu nepasitenkinai tyrinėjamųjų mokslų sritimi; Tu sy- 
kiu griebei ir ugdymo sritį, steigdamas „Lietuvos mokyklą“, 
dar anksčiau „Ateitį“, o vėliau - „Naująją vaidilutę“, ir pagaliau 
„Gamtos draugą“, kaipo „Kosmos“ skyrių ir „Ateities“ priedą. 
Čia vėl susidaro tam tikra visuma: iš vienos pusės, „Lietuvos 

- mokykla“ su jos mokytojais auklėtojais, o iš kitos pusės - Lie- 
tuvos jaunuomenė, vyriškoji ir moteriškoji. Žodžiu tariant, Tau 
parūpo visas Lietuvos ugdymo pasaulis. Mokslinių straipsnių 
skaičiumi ir žurnalų steigimu Tu laimėjai Lietuvoje neabejotiną 
pirmenybę. 

Apie Tave kada nors Lietuvos kultūros istorikas turės 
pasakyti, kad mokslinai Lietuvą visu mokslų ratu, kitaip ta- 
riant, buvai jos tikras enciklopedistas gerąja prasme. Bet sy- 
kiu su enciklopedisto pašaukimu Tu dalini ir enciklopedisto 
likimą. Enciklopedistas dirba pasiaukojimo darbą: jis aukoja 
savo vardą bevardžiam mokslo skleidimui. Jis iš reikalo yra 
priverstas atsisakyti nuo vienos kurios specialiosios kūrybos: 
jis turi padaryti auką iš savo kūrybinių ambicijų. Tokią auką 
ir Tu esi padaręs, teikdamas Lietuvai tai, kas jai reikalinga 
dabar ir tuojau. Tu padėjai savo pastangas tam, kad Lietuva 
įstengtų įsijungti į visuotinio mokslo pasaulį, palikdamas pa- 
sinaudoti Tavo darbo vaisiais tiems, kurie bus jau pašaukti, 
naudojantis laimėtu mokslu, statyti naujus mokslinės kūry- 
bos rekordus. 


240 


Tavo nuopelnas yra didelis ne tik tuo, kad labiausiai esi pri- 
sidėjęs prie Lietuvos įjungimo į pasaulinį mokslą, bet ir tuo, 
kad Lietuvos mokslui tiesei teisingą linkmę į amžinąją Tiesą ir 
Šviesą. Mokslas, atitrūkęs nuo pirmutinės savo versmės ir nuo 
Amžinosios Šviesos, tampa ne šviesos, bet patamsių skleidėju ir 
gamina žmonių protuose tą sąmyšį, kuris turi nelemtų vaisių ne 
tik teorinėje, bet ir praktinėje gyvenimo srityje. Šitos Amžino- 
sios Šviesos spinduliuose Tavo enciklopedizmas itin yra reikš- 
mingas ir brangus. Lietuvių spaudos ir mokslo srityje yra di- 
džiausi Tavo nuopelnai. Šituo atžvilgiu Tavyje visą laiką reiškėsi 
tasai mokslo ir darbo entuziastas, kuris 1910 m. spyrė išversti 
visą Maskvos universiteto biblioteką ir ištisas dienas studijuoti 
jos skaitykloje. Iš šitos linijos Tu niekados nesi išsilenkęs kiek 
ilgesniam laikui. Čia pasireiškė Tavo atsidėjimas, pastovumas, 
atkaklumas. Čia Tu esi suradęs savo pašaukimo esmę ir tą pa- 
mėgimą, kuris įprasmina Tavo gyvenimą. 

Tau žymiai sunkiau sekėsi surasti teisingą liniją praktinės 
akcijos srityje. Kaip kadaise, studentavimo laikais, nebuvo atiti- 
kimo tarp Tavo išviršinės išvaizdos ir esmiško turinio, taip vė- 
lesniame Tavo gyvenime ne visados Tau sekėsi suharmonizuoti 
išviršines Tavo akcijos lytis su tuo giliai doru nusistatymu, kuris 
glūdėjo visų Tavo pasiryžimų pagrinde. Savotiškas individualiz- 
mas, ne visada suderinamas su visuomeninio gyvenimo organi- 
zacija, tam tikras nerūpestingumas išviršiniame pasireiškime, 
ne visuomet pakankamas pajautimas politinio konvencialumo 
ir visuomeninės drausmės reikalo sukliudė Tau ne vieną kartą 
užimti visuomeninėje hierarchijoje tą aukštą vietą, kurios esi 
nusipelnęs ir savo moksliniu išsilavinimu, ir savo doriniu nu- 
sistatymu. 

Apie tai drįstu paminėti šiąja iškilminga proga ne tam, kad 
padaryčiau Tau kokį nors priekaištą, bet tam, kad pareikščiau 
Tau ir mūsų draugiškojo pasišnekučiavimo klausytojams mano 
aiškinimą Tavo kai kuriems nepasisekimams. Visi Tavo savotiš- 
ki pasireiškimai kartais kliudo žmonėms turėti pilną ir teisingą 
supratimą apie Tavo asmenį ir darbus. Tai ir buvo pagrindinė 
Tavo nepasisekimų priežastis. 

Kiekvienas iš mūsų turi savo gyvenime nelemtų nepasiseki- 
mų ir niekam iš mūsų gyvenimo kelias nėra išklotas rožėmis be 
dyglių. Neatsisakyk priimti šitą paguodos žodelį sykiu su mano 
Tau nuoširdžiu sveikinimu reikšminga sukaktimi ir su mano 
geriausiais linkėjimais Tavo ateičiai. Tavo gyvenimo kelias nėra 
dar baigtas ir Tavo pašaukimas nėra dar pilnai įvykdytas. Linkiu 
Tau jį apvainikuoti reikšmingiausiu ir sėkmingiausiu darbu ir 
rasti į gyvenimo galą tą moralinį pasitenkinimą, kuris kyla iš 
įsitikinimo, kad esi padaręs visa, ką buvai galėjęs. Lik sveiks, 
mielas Drauge, ir dovanok, jei kas šitame mūsų pasišnekučiavi- 
me Tau nepatiko. Užtikrinu Tave apie savo geriausius Tau jaus- 
mus. 


Tavo, kaip visada, 
St. Šalkauskis 


Kaunas, 1936 m. lapkričio 15 d. 


P.S. Savo pasišnekučiavime esi padaręs man malonumą pla- 
čiai minėdamas mano gimtinę - Ariogalos miestelį ir jo apy- 
linkes. Antrojoje savo gyvenimo pusėje Tu eini įsisteigti tuose 
padubysiuose, kuriuose aš esu gimęs ir augęs pirmaisiais keliais 
savo gyvenimo metais. 1889 m., beeidamas ketvirtuosius savo 
amžiaus metus, sykiu su mano tėvais palikau savo gimtąją vie- 
tą ir „gyventinai“, kaip sako mano sūnelis, tikriausiai niekados 
neteks į ją grįžti. Ją buvau aplankęs vieną tik kartą 1904 metais, 
kai sykiu su keliais savo draugais gimnazistais buvau padaręs 
ekskursiją po Lietuvą. Tuomet, atėjęs į Ariogalą pėsčias, mačiau 
paskutinį kartą tuos namus, kuriuose buvau gimęs. Dabar jų jau 
nebėra, nes jie tapo ugnies auka karo metu. Iš Ariogalos mes, 
ekskursininkai, ėjome kairiuoju Dubysos krantu pro Čekiškę 
iki Vilkijos. Tada, be abejo, buvome pramynę taką ir per Tavo 
„žemę maitintoją“. Man visada bus malonu prisiminti, kad Tavo 
status possessionis yra susijęs su man atmintinomis vietomis. 

BiA! 


MANO GYVENIMO FIGA 


1886-V-4/16 d. - gimimas Ariogaloje 


1887 - gyvenimas » 
1888 - » » 
1889 - 5 iš 
1890 - » Rygoje 
1891 - » Šiauliuose 
1892 - » » 
1893 - » » 
1894 - » » 
1895 - » » 
1896 - » » 
1897 - » » 
1898 - » » 
1899 - » » 
1900 - » » 
1901 - » » 
1902 - » » 
1903 - » » 
1904 - » » Birželio mėn. 17 dienų 
daryta ekskursija po 
Lietuvą 
1905 I-VIII » » 
» IX-X » Maskvoje 
» XI-XII» Šiauliuose 
1906 I-IV » » 
1906 V-VI » Maskvoje, papild. vasaros 
semestras 
» VII-VIII » Šiauliuose 
» IX-XI > | Maskvoje 

1907 I-IV gyvenimas Maskvoje 


» V-VIII » Šiauliuose 

» IX-XII » Maskvoj e 
1908 I-III » » 

» IV-V » Kryme, Jaltoje 


1908 VI-VII gyventa gydymuisi Ufos gub. 
» VIII-IX gyvenimas Šiauliuose 


„1908nu0X |. 
1909 iki V-25 Katakurgane Turkestane 
1909 VI-VII-VIII » Šiauliuose 
1909 nuo IX Į 
1910 iki IV Samarkande 
1910nuo IV Į. 
1911 iki II i Maskvoje 
1911 I-II >» Šiauliuose 
1911 nuoI Į 
1913 iki VI „ Samarkande 
1913 VI » Šiauliuose 
1913 VII-VIII » Eupatorijoje Kryme 
1913 nuo X | 
1915 iki XI 4 Samarkande 
1915 XI + - XII A Kelionėje iš Samarkando į Berną 
1915 XII 14 iki 1916 gyvenimas Berne Šveicarijoje 
1916 I 0 
1918 X } Friburge (Berne, Lozanoje, 
Marle) 
1918 X-XI-XII » Humilimont prės Bulle 
1919I-VII 4 >» Friburge 
1919 VII 4 » Schėnbrunn 
1919 VIII » Ciuriche 
1919 IX » Lozanoje 
1919 IX-X% >» Šiauliuose 
1919 X A » Lozanoje 
1919X 4 » Friburge 
1920 iki II %2 » » 
1920 nuo IV» Šiauliuose 

PROE ST. ŠALKAUSKIO 
50 METŲ SUKAKTIES PROGA 


(Žinios apie gyvenimą, studijas ir darbus) 


1. Gyvenimas ir studijos. Stasys Šalkauskis gimė Arioga- 
loje gydytojo šeimoje 1886 m. gegužės mėn. 4/16 d. Vidurinį ir 
aukštesnį mokslą ėjo Šiaulių gimnazijoje nuo 1895 iki 1905 m. 
Paskui, nuo 1905 iki 1911 m. pradžios, studijavo ir baigė juri- 
dinius ekonominius mokslus Maskvos universitete. Būdamas 
dar studentu, važinėjo nuo 1908 m. į Rusų Turkestaną, nes dėl 
plaučių ligos turėjo reikalo praleisti ne vieną žiemą pietuose. 
Baigęs mokslą apsigyveno ten Samarkando mieste, tarnavo 
komercijos bankuose ir sykiu ėjo prisiekusiojo advokato pa- 
dėjėjo pareigas. 

1915 m. gale Lietuvių draugijos Centralinio komiteto nuken- 
tėjusiems dėl karo šelpti (Petrapilyje) buvo pasiųstas specialiuo- 
ju įgaliotiniu į Šveicariją organizuoti pagalbai vokiečių okupuo- 
tai Lietuvai ir lietuviams belaisviams šelpti. Atvykęs Šveicarijon, 
apsigyveno Friburge, prisidėjo prie jau sudaryto čia gyvenančių 
lietuvių Generalinio komiteto karo aukoms šelpti ir vienu laiku 
ėmė studijuoti filosofijos ir pedagogikos mokslus Friburgo uni- 
versitete. 1916 m. vasarą atsisakė nuo savo pareigų Petrapilio 
Centraliniame komitete ir labiau atsidėjo akademinėms studi- 
joms, tačiau drauge dirbo lietuvių belaisvių šelpiamąjį darbą ir 
gamino informacinius raštus apie Lietuvą. 1919 m. įteikė Filo- 
sofijos fakultetui savo disertaciją, o 1920 m., išlaikęs daktarato 
egzaminus, gavo filosofijos daktaro laipsnį. 

2. Darbai ir raštai. Sugrįžęs Lietuvon buvo pakviestas lek- 
torium į Kauno aukštuosius kursus, kuriuose dirbo 1920 ir 1921 m. 

Įsisteigus Lietuvos universitetui, buvo pakviestas 1922 m. kovo 
mėnesyje filosofijos docentu į Teologijos fakultetą, kuris labai 
greit buvo pertvarkytas pagal Steigiamojo Seimo priimtą Uni- 
versiteto statutą į Teologijos- Filosofijos fakultetą. Nuo 1922 m. 
vasaros buvo pakeltas ekstraordinariniu, o nuo 1928 m. galo - 
ordinariniu profesoriumi šito fakulteto. Iki 1935 m. rudens čia 
dėstė įvairius filosofijos ir pedagogikos mokslus, bet paskutiniu 
laiku apsiribojo vien pedagoginės teorijos sistema. 

Nuo pat Liet. kat. mokslo akademijos įsisteigimo 1922 m. 
yra jos narys: iš pradžių narys mokslo mėgėjas, paskui narys 
mokslininkas. Nuo 1924 iki 1930 m. buvo antruoju Akademi- 
jos vicepirmininku. Pirmajame lietuvių katalikų mokslininkų ir 
mokslo mėgėjų suvažiavime (1933 II 27-28 d.) buvo paskelbtas 
sykiu su prel. Al. Dambrausku ir prof. Pr. Dovydaičiu vienu iš 
trijų pirmųjų Lietuvos katalikų akademikų. 

Yra vienas iš dalyvių ateitininkų sąjūdžio, su kuriuo pirmą 
kartą suėjo į kontaktą 1910-1911 m. Maskvoje, susitikdamas su 
kol. Pr. Dovydaičiu. Šito pastarojo paragintas, ėmė 1911 m. ra- 
šyti į „Ateitį gyvendamas jau Samarkande. Friburge priklausė 
prie lietuvių studentų draugijos „Lituania“ kuri ateitininkų buvo 
laikoma savo skyriumi. Sugrįžęs Lietuvon dalyvavo sendraugių 
ateitininkų organizavime ir, kaipo sendraugis, prisideda prie at- 
eitininkų gyvavimo. Nuo 1927 iki 1930 m. buvo vyriausiuoju 
ateitininkų vadu. 1930 m. kongrese paskelbtas pirmuoju Ateiti- 
ninkų federacijos garbės nariu. 

1920 m. sykiu su kol. K. Pakštu įsteigė Romuvos draugiją i ir 
ėmė redaguoti „Romuvos“ metraštį, tačiau žurnalo teišėjo vien 
du numeriai, o Romuvos draugija buvo likviduota 1930 m. 

Bendradarbiavo šiuose laikraščiuose: „Ateityje“, „Draugijo- 
je“, „Romuvoje“, „Naujojoje vaidilutėje“ , „Logose“, „Židinyje“, 
„Tiesos kelyje“, „Naujojoje romuvoje“. Jo raštai pagal savo turinį 
galėtų būti suskirstyti šiais skyriais: a) filosofija, b) pedagogika, 
c) tautybės problema, d) visuomeniniai klausimai, e) katalikų 
jaunuomenės (ateitininkų) ideologija, d) filosofinė terminolo- 
gija, e) įvairenybės. Žemiau stengiamasi suteikti kuo pilniausią 
jo raštų bibliografiją chronologine tvarka. 

1911 m. 
Ernestas Hello: „Vienas būtinai reikalingas dalykas“. Vertė N. 
Ateitis, 2 nr., p. 52-56. 
„Zarzewie“ (Žarija) - lenkų jaunuomenės laikraštis, išeinąs Lvo- 
ve. NN. 8-9, 11-12, 1910 m. Parašė Aa. Ateitis, 3 nr., p. 101-103. 


1913 m. 

Ernestas Hello: „Religijos nežinojimas“. Vertė N. Ateitis, 1 nr., 
p. 5-10. 

VI. Solovjovas: „Kristus iš numirėlių prisikėlė“. Vertė S. Š. 

„Bažnyčia bei kultūra“ (Pratartis. Tiesa apie Dievą). Draugi- 
ja, 83 nr, p. 257-263. 

„Bažnyčia bei kultūra“ (Tiesa apie žmogų). Draugija, 84 nr., 
p. 360-372. 


1914 m. 
„Bažnyčia bei kultūra“ (Tiesa apie žmogų). Draugija, 86 nr., 
p. 160-180. 
„Bažnyčia bei kultūra“ (Tiesa apie Dievažmogį Kristų). 
Draugija, 87 nr., p. 266-282. 


1919 m. 

„Det oekomomiske Liv i Litauen“ (Ekonominis Lietuvos gy- 
venimas). Rinkinyje „Lysskaer“, Koebenhavn, p. 40-58. (Pasira- 
šyta Dr. Goštautas). 

„Sur les Confins de deux Mondes“ (Essai synthėtigue sur le 
problėme de la Civilisation Nationale en Lituanie). Ed. „Atar“, 
Genėve. 271 p. 


1920 m. 
„L Ame du monde dans la philosophie de Vladimir Solo- 
viev“. Knospe u. Daue Berlin. 122 p. 


1921 m. 
„Pirmosios atžalos“ (Tautybės esmė. Istorinio lietuvių tautos 
likimo ypatybės). Romuva, 1 nr., p. 20-44. 

„Krikščioniškoji politika ir gyvenamoji valanda“. Ten pat, 
p. 45-76. 

J. J. R.: „Ernesto Hello gyvenimas ir veikalai“. Vertė Salduvos 
Žynys. Ten pat, p. 79-87. 

Ernestas Hello: „Krizio valandos ir aktualūs dalykai“. Vertė 
Salduvos Žynys. Ten pat, p. 88-92. 

Ernestas Hello: „Praktingieji žmonės“. Vertė Salduvos Žynys. 
Ten pat, p. 93-98. 

„Filosofija ir mūsų gyvenimas“. Logos, 1-2 sąs., p. 18-26. 

„Rūtų darželis“. Naujoji vaidilutė, 1-ųjų metų 1-asis sąs., 
p. 6-13, 


1922 m. 

„Prof. M. de Munnynckas lietuvių tautai“. Romuva, 2 nr., p. 3. 

„Prof. M. de Munnynckas: Prakalba, pasakyta palaiminant 
lietuvių studentų vėliavą“ (vertimas). Ten pat, p. 5-19. 

„Pirmosios atžalos“ (Tautinės civilizacijos problema Lietu- 
voje). Ten pat, p. 20-56. 

„Pilnutinio ugdymo gairės“. Ten pat, p. 67-88. (Pasirašyta 
St. Š-is). 

„Pirmutinės prielaidos visuomeninei kritikai Lietuvoje“. Ten 


pat, p. 89-98. 
Ernestas Hello: „Kritika“. Vertė Salduvos Žynys. Ten pat, 
p. 99-110. 


Ernestas Hello: „Kritikos prievolės“. Vertė Salduvos Žynys. 
Ten pat, p. 111-116. 
„Filosofijos mokslo ypatybės“. Logos, 3-4 sąs., p. 129-139. 


1923 m. . 

„Mokyklų tipai ir mūsų vyriausybės vidurinių ir aukštesnių- 
jų mokyklų įstatymo projektas“. Lietuvos mokykla, 11 sąs., 
p. 433-453. 

„La probleme de nacia civilizacie en Litovuje“ (J. Mačernio 
versta iš lietuvių kalbos). Litova Almanako, p. 103—140. Kaunas. 

„La vera patriotizmo kai la formej de gia esprimiĝo“ (J. Ma- 
černio versta iš lietuvių kalbos). Ten pat, p. 179-207. 

„La proprecoj de la historia sorto de Litovuje“ (J. Mačernio 
versta iš lietuvių kalbos). Ten pat, p. 263-267. 


1924 m. 
„Prof. M. de Munnynckas apie mūsų tautinę vėliavą“. Rytas, 
32 nr. (atkarpa). 
„Pasaulėžiūra ir filosofija“. Logos, 1 nr., p. 46-65. 
„Pilnatvės, sutartinės ir priklausomybės principai ugdymo 
sistemoje“. Lietuvos mokykla, 7 nr., p. 285-296. 
„Rimvydas-Mickevičius“. Židinys, 1 nr., p. 34-50. 


1925 m. 

„Kultūros vajus ir studentija“. Draugas (Chicage), 8 nr. 

„Terminologijos teorija ir lietuviškoji filosofijos terminija“. 
Logos, 1 nr., p. 1-21. 

»Derinimo reikalas mokykloje“. Lietuvos mokykla, 9 nr., 
p. 321-345. 

„Tikrasis patriotizmas ir jo reiškimosi lytys“. Logos, 2 nr., 
p. 169-185. 

„M. K. Čiurlionis“ (Stud. A. Januševičiaus versta iš prancūzų 
kalbos). Ateitis, 9-10 nr., p. 396-402. 

„Susidraugavimo puotą pradedant“ (Pasirašyta St. Š-is). 
Ateitis, 11 nr., p. 465-469. 

„Ateitininkų principai bei pareigos“. Židinys, 8-12 nr., 
p. 225-268; Ateitis, 2-ojo Jubiliejaus kongreso sąs., p. 33-70. 

„Kultūros filosofijos metmens“. Logos, 2 nr., p. 124-161. 


1926 m. 

„Bendrosios mokslinio darbo metodikos pradai“. Pratartis. 
(Įžanga. Studentas, kaipo akademinių studijų darbininkas). Ži- 
dinys, 1-2 nr., p. 57-77. 

To paties dalyko tęsinys: „Moksliškasis subrendimas. Moks- 
linio darbo priemonės bei šaltiniai“. Židinys, p. 175; 4 nr., p. 227- 
247; 5 nr., p. 313-338. 

To paties dalyko tęsinys: „Mokslinio darbo rūšys“. Židinys, 
6-7 nr., p. 458-478; 8-9 nr., p. 61-68. 

To paties dalyko tęsinys: „Mokslo veikalo rašymas“. Židinys, 
12 nr., p. 326-346. 

„Bendrosios mokslinio darbo metodikos pradai“. Kaunas, 
136 p. (Atspaudas iš „Židinio“ 1-2, 3, 4, 5, 6-7, 8-9 ir 12 nr.) 

„Kultūros filosofijos metmens“. Logos, 1 nr., p. 1-56. 

„Kultūros filosofijos metmens“. (Stud. K. Barkausko santrau- 
ka, sudaryta pagal autoriaus užrašus). Kaunas, 96 p. (Atspaudas 
iš „Logoso“ 1925 m. 2 nr, ir 1926 m. 1 nr.). 

„Lietuvių tautos ugdymo uždaviniai“. Kaunas, 15 p. (Atspau- 
das iš „Židinio“ 3 nr.) 

„Lyčių skirtumai ir ugdymo individualizacija“. Naujoji vaidi- 
lutė, 3 nr., p. 113-126; 4 nr., p. 163-173. 

„Racionali mokyklų organizacijos sistema“ (Platesnio refe- 
rato santrauka). Kaunas, 16 p. 

„Skautai ir pasaulėžiūra“. Ateitis, 4 nr., p. 211-220; 5 nr., 
p. 279-288. 

„Vladimiras Solovjovas ir jo pasaulio sielos koncepcija“. Lo- 
gos, 2 nr., p. 175-214. 

„Autokritikos žodis dėl rašinio: Bažnyčia bei kultūra“ Židi- 
nys, 8-9 nr., p. 36-38. 

„Momento reikalai ir principų reikalavimai“ (Visuomeninės 
pusiausvyros stoka ir pašauktasis pusiausvyros veiksnys). Židi- 
nys, 6-7 nr., p. 436-450. 

To paties dalyko tęsinys: „Krikščioniškoji pusiausvyros tak- 
tika“. Židinys, 8-9 nr., p. 40-47, 

To paties dalyko tęsinys: „Visuomeninė pusiausvyros organi- 
zacija ir atitinkamas katalikų visuomenės susiorganizavimas“. Ži- 
dinys, 10 nr., p. 163-172; 11 nr., p. 230-242; 12 nr., p. 303-319. 


1927 m. 
„Racionali mokyklų organizacijos sistema“. Kaunas, 39 p. (At- 
spaudas iš „Lietuvos mokyklos“ 1926 m. 12 nr.) 
„Terminologijos teorija ir lietuviškoji filosofijos terminija“. 
Logos, 1 nr., p. 1-32; 2 nr., p. 171-174. 
„Pedagoginė pažanga ir didieji pedagogai“. Lietuvos moky- 
kla, 1-3 nr., p 2-6. 

„Reikiamoji reformų dvasia“. Rytas, 27 nr. (atkarpa). 

„Visuomeninis auklėjimas ir jo svarba šiais laikais“. Židinys, 
1 nr., p. 20-29. 

„Visuomeninio auklėjimo tikslai“. Židinys, 2 nr., p. 93-108; 
3 nr., p. 198-208. 
„Pagrindinės visuomeninio auklėjimo priemonės“. Židinys, 

4 nr., p. 258-269; 5-6 nr., p. 380-387. 

„Bendrieji visuomeninio auklėjimo uždaviniai“ Židinys, 
7-8 nr., p. 29-45; 9 nr., p. 130-138; 10 nr., p. 209-218. 

„Menas vadovauti“. Jaunimo vadas, 4-6 nr., p. 16-25. 

„Išvidinis moters atsivadavimas kaipo tikros jos emancipaci- 
jos pradžia“. Židinys, 11 nr., p. 331-332. 

„Gimnastika ir sporto esmė“. Židinys, 11 nr., p. 301-305. 

„Fizinis lavinimas ir jo tikslai“. Švietimo darbas, 9 nr., p. 860- 
872; 10 nr., p. 1023-1041; 11 nr., p. 1161-1175. 

„Pastabos apie Herberto Spenserio pedagogiką“. Pratartis 
prie A. Kasakaičio vertimo: Herbertas Spencer'is, Proto, doros 
ir kūno auklėjimas. Kaunas, 1927, p. II-XXIII. 


1928 m. 

„Visuomeninio veikimo principai“. Tiesos kelias, 1 nr., p. 37- 
38. 

„Fizinis lavinimas ir jo tikslai“. Klaipėda, 49 p. (Atspaudas iš 
„Švietimo darbo“ 1927 m. 9, 10 ir 11 nr.). 

„Filosofijos įvadas. I. Propedeutinė dalis“. Kaunas, 31 p. (At- 
spaudas iš „Logoso“ 1 nr. straipsnio: „Propedeutiniai filosofijos 
mokslo klausimai“). l 

„Jaunuomenės idealizmas ir modernieji šokiai“. Kaunas, 16 p. 
(Atspaudas iš „Židinio“ 3 nr.). 

„Specialieji visuomeninio auklėjimo uždaviniai“ (Politinis 
auklėjimas). Židinys, 4 nr., p. 262-275. 

„Tautybė, patriotizmas ir lietuvių tautos pašaukimas“. Kau- 
nas, 24 p. (Atspaudas iš „Židinio“ 5-6 nr.) 

„Grožis filosofijos šviesoje“. Logos, 2 nr., p. 126-136. 

„Lithuania“. Educational Yearbook of the International Insti- 
tute of Teachers' College Columbia University, 1927. New York, 
p. 231-259. 


251 


„Vienas iš giliausių mano įsitikinimų“. Ateitis, 4 nr., p. 171- 
172. 


1929 m. 
Mano atsiminimai iš gimnazijos laikų“. Ateitis, 5-6 nr., p. 247- 
251. 
„Spaudos draudimo pamoka lietuvių tautai“. Židinys, 5-6 nr., 
p. 462-465. 
„Ateitininkų ideologija ir josios realizavimas gyvenimo 
praktikoje“. Židinys, 11 nr., p. 313-327. 


1930 m. 

„Skautai ir pasaulėžiūra“. Kaunas, 24 p. (Perspausdinta iš 
„Ateities“ 1926 m. 4 ir 5 nr.). 

„Lietuva politinės geografijos šviesoje“. Židinys, 1 nr., p. 38- 
47; 2 nr., p. 137-148; 3 nr., p. 246-258. 5 

„Specialieji visuomeninio auklėjimo uždaviniai“ (Politinis 
auklėjimas). Židinys, 5-6 nr., p. 464-472. 

„Visuomeninio mūsų tautos atgimimo reikalu“. Židinys, 7 nr., 
p. 49-52; Ateitis, 11 nr., p. 470-474. 

„Konfesinė mokykla“. Tiesos kelias, 10 nr., p. 569-584. 


1932 m. 

„Ekonominis auklėjimas“. Židinys, 1 nr., p. 18-33. 

„Socialinis auklėjimas“. Židinys, 2 nr., p. 128-145. 

„Tautinis auklėjimas“. Židinys, 3 nr., p. 221-229. 

„Tarptautinis auklėjimas“. Židinys, 4 nr., p. 316-331. 

„Visuomeninio auklėjimo veiksniai“. Židinys, 5-6 nr., p. 406- 
421. 

„Su pirmuoju „Židinio“ redaktoriumi prof. V. Mykolaičiu at- 
sisveikinant“. Židinys, 7 nr., p. 3-4. 

„Svarbieji lietuvių tautos ugdymo uždaviniai“. Židinys, 8-9 nr., 
p. 110-126; 10 nr., p. 227-243. 

„Estetinė ateitininkų ideologija“. Židinys, 4 nr., p. 364-367; 
Ateitis, 5 nr., p. 218-221. 

„Pažiūra į studentų ateitininkų dabartį ir ateitį . Studentų atei- 
tininkų sąjungos leidinyje „Savu keliu“ (Kaunas, 1932), p. 22-23. 

„Vykdomuoju ateitininkų vajaus reikalu“ (Atviras laiškas vi- 
* siems Ateitininkų federacijos nariams). Kaunas, 24 p. (Atspau- 
das iš „Ateities“ 6 nr.). 

„Visuomeninis auklėjimas“. Kaunas, 198 p. (Atspaudas iš 
„Židinio“ 1927 m. 1, 2, 3, 4, 5-6, 7-8, 9, 10 nr.; 1928 m. 4 nr; 
1930 m. 5-6 nr.; 1932 m. 1, 2, 3, 4, 5-6 nr. 


1933 m. 
„Ateitininkų ideologija paskutinių laikų formavimosi vyks- 
me“. Kaunas, 219 p. Šv. Kazimiero draugijos leidinys. 
„Lietuvių tauta ir jos ugdymas“. Sakalo b-vės leidinys, Kau- 
nas, 196 p. 


1934 m. 

„Na pograniczu dwóch swiatow“. Wiadomosci Literackie 
(Warszawa), 12 nr. 

„Terminologijos teorija ir lietuviškoji filosofijos terminija“ 
(Terminų kategorijos). Logos, 1 nr., p. 1-58. 

„Kritinės pastabos kai kuriems mūsų gramatikas termi- 
nams“. Gimtoji kalba, 5-6 sąs., p. 66-69. 

„15 metų kultūrinėje Lietuvos tarnyboje“ (prof. J. Ereto atvy- 
kimą Lietuvon minint). Kaunas, 39 p. (Atspaudas iš „Židinio“ 7 
ir 8-9 nr.). 

„„Židinys“ - vedamasis minties laikraštis“. Židinys, 12 nr., 
p. 474-478. 


1935 m. 

„Įvedamoji pedagogikos dalis“ (Sisteminga santrauka). Kau- 
nas, 53 p. (Atspaudas iš „Logoso“ 1 nr.). 

„Pagrindiniai terminų darybos principai“. Gimtoji kalba, 
4 sąs., p. 49-52. 

„Kariuomenė kaipo tautos ugdyme veiksnys“. Židinys, 7 nr., 
p. 12-18. 

„Apie darbo ir bendradarbiavimo programos projektą“. Ry- 
tas, 152 ir 153 nr. 


„Vyskupas Paltarokas kaipo vado tipas“. Panevėžio balsas, 
36 nr. 

1936 m. 

„Lavinimo mokslas“. Lietuvos mokykla, 1 nr., p. 3—13. 

„Protinimo organizacija“. Lietuvos mokykla, 2 nr., p. 81-95. 

„Išviršinės pratinimo sąlygos“. Lietuvos mokykla, 3 nr., p. 161- 
172. 

„Ideologiniai dabarties krizių pagrindai ir katalikiškoji pa- 
saulėžiūra“. Židinys, 3 nr., p. 257-271. 

„Romuviečių deklaracija“ (Sveikintina iniciatyva visuomne- 
ninės minties srityje). Naujoji romuva, 11 nr., p. 241-246. 

„Išvidinės pratinimo sąlygos“. Lietuvos mokykla, 4 nr., p. 241- 
251. 

„Mokomasis lobis ir jo santvarka“. Lietuvos mokykla, 6-7 nr., 
p. 401-412. l 

„Žodis mano kritikams“. Naujoji romuva, 21-22 nr., p. 484. 

„Mano kritikų pasiaiškinimų įvertinimas“. Naujoji romuva, 
25-26 nr., p. 532-536. 

„„Vairo“ redaktoriaus diskvalifikavimo klausimu“. Naujoji 
romuva, 31-32 nr., p. 605-607. . 

„Bendroji protinimo metodika“ (Įžanga. Protinimo vyks- 
mas). Lietuvos mokykla, 8-9 nr., p. 481-491. 

„Ideologiniai dabarties krizių pagrindai ir katalikiškoji 
pasaulėžiūra“ (Ilgesnioji redakcija). Suvažiavimo darbų II t., 
p. 45-80. 

„Atsakymas „užpultajam“ „Vairo“ redaktoriui“. Naujoji ro- 
muva, 38 nr., p. 703-704. 

„Mokymo metodai“. Lietuvos mokykla, 10 nr., p. 561-569. 

„Kas kaltas dėl nusitęsusio triukšmo ir išblėsusios polemi- 
kos?“ Naujoji romuva, 42 nr., p. 831-832. 

„Mokymo lytys“. Lietuvos mokykla, 11 nr., p. 641-648 ir 12 nr., 
p. 749-750. 

„Prof. Pr. Dovydaičio vaidmuo Lietuvos mokslinime jo 50 
metų sukakties proga“. Židinys, 11 nr., p. 413-422. 

„Atsakymas prof. Pr. Dovydaičiui, pritaikytas jo 50 metų su- 
kakties progai“. Ateitis, 12 nr., p. 474-481. 

„Jaunesniojo mokslo personalo pasiruošimas profesūrai“ 
(Keli aukštosios autodidaktikos bruožai). V. D. universiteto ži- 
nios, 5 nr., p. 132-143. 

„Studento St. Šalkauskio laiškai kunigui J. Tumui: a) 1918. 
IV.14 d., b) 1918.IV.16 d., c) 1918.IV.22 d., d) 1918.IV.29 d.“. 
Mūsų senovė, 1922 m. I t. 4 ir 5 nr., p. 527-538. 

„Žaidimas ir fizinis darbas pedagogikos šviesoje“ (Ištrauka 
iš pedagoginių paskaitų). Jėga ir grožis, 1927 m. 325 nr., p. 2-5. 

„Laiškas „Lietuvos studento“ redaktoriui apie pavardžių su- 
lietuvinimą“. Lietuvos studentas, 1933 m. 12 nr., p. 1. 

„Fizinio lavinimo reikšmė“ Jėga ir grožis, 1928 m. 1 nr., p. 2-6. 

„Pasisakymas apie abstinenciją ir blaivybę. Lietuvos žmonės, 
kurie negeria“. Kaunas, 1933 m. p. 28-29. 

„Sveikinimas „Kariui“. Karys, 1934 m. 21 nr., p. 406. 

„Sveikinamasis laiškas „Ateities“ redaktoriui“. Ateitis, 1936 m. 
1 nr., p. 13-14. 

„Laiškas „Naujosios romuvos“ redaktoriui“. Naujoji romuva, 
1936 m. 44 nr., p. 881. 

„Laiškas „Naujosios romuvos“ redaktoriui“. Naujoji romuva, 
1936 m. 41 nr., p. 766. 

„Vedamosios ruošimosi profesūrai idėjos“. V. D. universiteto 
žinios, 1936 m. 6 nr., p. 161-167. 


1937 m. 

„Vilniaus atvadavimas ir tautinio mūsų gyvenimo proble- 
mos“. Mūsų Vilnius, 1-2 nr., p. 6-7 ir 3 nr., p. 41-42. 

„Medžiaga „XX amžiaus“ ideologijai: I. Visuomenė ir asme- 
nybė“. XX amžius, 25 nr., p. 3. 

„Medžiaga „XX amžiaus“ ideologijai: II. Fašizmas, komu- 
nizmas ir christianizmas“. XX amžius, 31 nr., p. 3. 

„Trys visuomenės“. XX amžius, 48 nr., p. 3. 

„Tarptautinė „Lietuvos mokyklos“ fizionomija“. Lietuvos 
mokykla, 12 nr., p. 822. 


1938 m. 
„Gyvosios dvasios reikalu“. Tiesos kelias, 2 nr., p. 112-119. 
„Bendroji filosofijos terminija“. Kaunas, 1938, 100 p. (At- 
spaudas iš Logoso 1937 m. 2 nr., p. 113-210. 

„Katalikai ir sportas“. Židinys, 3 nr., p. 316-320. 

„Katalikiškosios pasaulėžiūros reikšmė Lietuvos ateičiai“. 
Tiesos kelias, 5 nr., p. 336-350. 

„Gyvoji dvasia“. Ten pat, p. 361-363. 

„Mūsų vėliavos klausimu“. XX amžius, 117 nr., p. 3. 

„Geopolitinė Lietuvos padėtis ir lietuvių kultūros problema“. 
Židinys, 5-6 nr., p. 587-605. 

„Būkime gyvosios dvasios žmonės“. XX amžius, 125 nr., 
p. 1-2. 

„Degančios širdys, vienykitės!“ Tiesos kelias, 6 nr., p. 419- 
421. 

„Rytų ir Vakarų kultūrų sintezės klausimu“ (Atsakymas p. Vy- 
tautui Alantui). XX amžius, VI.20 d., 136 nr. 

„Vienos sukakties paraštėse“ (Tėvo J. Kipo S. J. veikimą Lie- 
tuvoje minint: 1923.VII.20 - 1938). Židinys, 7 nr., p. 87-109. 

„Dar tautinės mūsų kultūros klausimu“ (Antras atsakymas 
P. Vyt. Alantui). XX amžius, 1938.VIJ.15, 158 nr., p. 3-4. 

„Dėl ginčo apie tautinę kultūrą“ (Trečias atsakymas ponui 
Vyt. Alantui). XX amžius, 1938.VIIL4, 178 nr., p. 5, 8. 

„Jaunuomenė ir gyvoji dvasia“ (Trumpesnioji redakcija). 
Studentų dienos, 1938.XI.1, 13(26) nr., p. 1-2. 

„Jaunuomenė ir gyvoji dvasia“ (Platesnioji redakcija). Židi- 
nys, 11 nr., p. 449-513. 

„Kun. Al. Dambrauskas, mano mokytojais ir kritikais“ (Abi- 
pusis susirašinėjimas). Logos, 1-2 nr., p. 1-53. 

„Bendroji filosofijos terminija“ (Vokiškai lietuviška versija). 
Logos, 1-2 nr., p. 162-186. 

„Asmeninis tobulinimasis kaipo kiekvienos pažangos pra- 
džia“. Židinys. 

VĮYTAUTO] D[IDŽIOjO] UNIVERSITETO 
REKTORIAUS 
PROF ST. ŠALKAUSKIO PASIKALBĖJIMAS 
SU ŽURNALISTAIS 


Gerbiamieji, man labai malonu sueiti su Tamstomis į kon- 
taktą, nors jis šiuo metu negali būti nei pilnas, nei tiesioginis. 
Ne visai dar atkutęs po ligos priverstas esu naudotis tam tikro 
tarpininko pagalba. Tikiuos tačiau, kad Tamstoms svarbiausia 
gauti iš manęs atsakymus į rūpimus klausimus. Kaip ir kiek 
įmanydamas stengsiuos į juos atsakyti. Jei kartais Tamstų ne visai 
patenkinsiu, prašau man dovanoti: matyti bus tam savo priežas- 
tys. Prašyčiau taip pat nelaikyti man už bloga, jei kai kur pakei- 
siu atsakymų tvarką ir jei kartais saviškai suformuluosiu iškeltąjį 
klausimą. Po šių įžengiamųjų pastabų einu prie paties dalyko. 

Pirmas klausimas: Kaip reikia vertinti mūsų studentų su- 
brendimą ir mokslinį pasiruošimą? 

Su pirmu klausimu patenku į nepatogią padėtį: nemalonu 
nuoširdžiai peikti ir nepadoru nenuoširdžiai girti mūsų studen- 
tus. Laimei, tarp šitų dviejų kraštutinybių yra kritiškas nusista- 
tymas, kuris leidžia imti realybę tokią, kokia ji yra, t. y sudėtin- 
ga, kintama, įvairialytė. 

Štai kodėl apie mūsų studentus negalima pasakyti ar tiktai 
gera, ar tiktai bloga. Ateinanti iš provincijos į universitetą jau- 
nuomenė yra gera, rimta ir pozityvi medžiaga, kuri žadina daug 
gerų vilčių ir turi iš tikro gerų perspektyvų. Bet, iš kitos pusės, 
labai dažnai mūsų provincija dar nesugeba sudaryti tokių lavi- 
nimosi bei auklėjimosi sąlygų, kad mūsų jaunuomenė, ateinan- 
ti į universitetą, būtų pakankamai intelektualiai subrendusi ir 
moksliškai pasiruošusi akademinėms studijoms. 

Turbūt dėl šitos priežasties, kaip man teko pastebėti, didžioji 
studentų dauguma ne studijuoja, bet tik mokosi, arba tebesi- 
moko gimnazijoje įprastu būdu. Šituo atžvilgiu padėtis galėtų 
pagerėti dvejopu būdu: arba intelektualinės kultūros pakėlimu 
gimnazijose, arba sudarymu universitete aiškesnio pereinamo- 
jo laipto nuo gimnazinio mokymosi prie akademinio studija- 
vimo. 

Šiaip jau reikia pastebėti, kad intelektualinė visuomenės kul- 
tūra lengvai nepasiekia viršūnių ir kad intelektualinės kultūros 
trūkumai su tam tikru būtinumu- persiduoda ir į jaunuomenę. 
Nenuostabu todėl, kad ir mūsų akademinė jaunuomenė nepa- 
sižymi nei pakankamu protiniu aktyvumu, nei pakankama pro- 
tine iniciatyva. Bet pažanga nuolat yra jaučiama, ir viltys, apie 
kurias buvo užsiminta, kaskart skaidrėja. 

Antras klausimas: Kaip yra su studentų auklėjimusi? 

Štai klausimas, kuris pas mus retai kada aiškiai yra kelia- 
mas; o iš tikrųjų jis vertas rimto svarstymo. Būtų juk liūdna, 
jei studentai tesirūpintų vien mokslinimusi, bet visai nepaisy- 
tų auklėjimosi. Neišsiauklėjusių žmonių rankose mokslas būtų 
pavojingas ginklas. Visas dalykas, kaip šitas auklėjimasis turėtų 
normaliai vykti. Universitetas nėra auklėjamoji įstaiga paprasta 
šito žodžio prasme. Todėl ir profesoriai čia nėra paprasti auklė- 
tojai. Neabejotina, kad mokslas, visoms kitoms sąlygoms esant 
lygioms, turi auklėjamosios reikšmės. Profesoriai, jei tik jie 
tinkamai supranta savo uždavinius, privalo taip pat turėti stu- 
dentams auklėjamosios įtakos. Mokslinis entuziazmas, tiesos 
meilė, teisybės pajautimas, sąžiningas savo pareigų ėjimas yra 
tie patraukiamieji pavyzdžiai, kuriais profesoriai auklėja savo 
studentus. Gerai sutvarkyta drausmė turi taip pat auklėjamo- 
sios įtakos. 

Bet ne čia dar glūdi studentų auklėjimosi centras. Akademi- 
nė bendruomenė, akademinė aplinka ir akademinės studentų 
organizacijos turi didžiausios reikšmės studentų išsiauklėjimui. 
Studentų organizacijos, ar jos to nori, ar nenori, turi didžiausios 
reikšmės visuomeniniam, doriniam, kultūriniam ir šiaip dvasi- 
niam jų susiformavimui. Jose studentai laisvai auklėjasi pagal 

savo įsitikinimus ir idealus. Čia kaip tik yra atbaigiamas tasai 
auklėjimas, kuris paprastai gaunamas iš viršaus šeimoje ir mo- 
kykloje. O kadangi pas mus labai dažnai šeiminis ir mokyklinis 
auklėjimas stovi labai žemai ir maža teduoda jaunajai kartai, tai 
šitas atbaigiamasis akademinis auklėjimasis yra labai svarbus, 
kartais turįs net sprendžiamosios reikšmės visam žmogaus gy- 
venimui. 

Labai būtų pageidaujama, kad mūsų studentai aiškiai ir 
sąmoningai išsikeltų auklėjimosi klausimą nusakytąja ką tik 
prasme ir padėtų visas galimas pastangas auklėjimosi tikslams 
siekti. Išvidinis susidrausminimas, atitinkamas išviršinis išsi- 
auklėjimas, visuomeninis išsidirbimas, - štai keli svarbūs au- 
klėjimosi tikslai, kurių nesiekiant negalima BE išsilavinusiu ir 
išsiauklėjusiu inteligentu. 

Trečias klausimas: Kaip žiūrėti į išsišokimus prieš žydus mūsų 
universitete ir ar bus studentams žydams atskiri suolai? 

Atsakymą į šitą klausimą noriai jungiu su mūsų studentų au- 
klėjimosi klausimu. Sunkus ir painus žydų klausimas yra tikras 
dorinio bei visuomeninio išsiauklėjimo egzaminas. Per šitą eg- 
zaminą labai lengva nustoti aiškios sąmonės, ypač jei susilpsta 
dorinis jausmas ar teisingumo pajautimas. 

Reikia pripažinti, kad ta antisemitizmo banga, kuri per ke- 
lerius paskutinius metus plačiai paplūdo pasaulyje, rado šiokį 
tokį atgarsį ir pas mus. Iš vienos pusės, nekritiškas pasidavimas 
mados sąjūdžiui, o iš antros pusės, ateinanti iš svetur, bet stro- 
piai užmaskuota propaganda nuteikė antisemitiškai kai kuriuos 
silpniau susipratusius mūsų visuomenės elementus ir pastūmė 
juos į pavojingus bei kenksmingus išsišokimus prieš žydus. La- 
bai liūdna, kad ir tarp studentų atsirado negausi nesusipratėlių 
grupė, kuri eina agresyvaus antisemitizmo linkme. 

Antisemitizmas lengvai randa gražių progų savo išsišoki- 
mams ir pateisina juos kilniais tikslais ir aukštais interesais. Bet 
iš tikrųjų už šitų gražių žodžių ir šūkių slepiasi pliki zoologiniai 
instinktai, pagrįsti anarchiniais polinkiais. Nelaikau žydų tau- 
tos nei idealia, nei ypatingai išsiauklėjusia, nei sugebančia būti 
ypatingai maloni tiems, su kuriais jai tenka gyventi. Bet kai tuo 

laiku, kada daromi išsišokimai prieš žydus ir nukreipiami prieš 
juos prievartos veiksmai, atsiranda grupė lietuvių studentų, 
kurie skelbia studentus žydus pirmaisiais agresoriais ir smurto 
vykdytojais, elementarinis teisingumo jausmas negali nepro- 
testuoti prieš tokį nesąžiningą vaidmenų sukeitimą. Čia turime 
reikalą ne su drausmės, bet su anarchijos apraiška, ne su garbės 
pajautimu, bet su zoologiniu instinktu, ne su tautos interesų 
gynimu, bet su kenkimu tautos interesams. Galiu prileisti, kad 
studentai žydai gali kartais netinkamai pasielgti ir kad vienas 
kitas iš jų gali padaryti universitete netoleruotiną nusižengimą, 
bet tai nereiškia, kad studentams lietuviams priklauso rasinio 
teismo ir rasinės egzekucijos teisė. Tokia uzurpacija universitete 
negali būti toleruojama. 

Labai reikšminga šiuo atveju, kaip visais kitais panašiais 
atvejais, kad antisemitizmo vykdytojai pateisina savo žygius lie- 
tuvių tautos gerove. Tuo tarpu šitokiame pasiteisinime yra fata- 
lus nesusipratimas: joks agresyvus antisemitizmas nėra atnešęs 
naudos tai tautai, kurios vardu jis buvo vykdomas. Tai yra pa- 
tyrusios net didžiosios tautos, brangiai, moraliai bei materialiai, 
apmokėjusios savo neapykantą ir žiaurumą žydams; o ką besa- 
kyti apie mažąją lietuvių tautą, turinčią pas save žymiai didesnį 
žydų nuošimtį. Tik nesusipratėliai arba užsislėpę lietuvių tautos 
priešai gali drįsti įžiebti antisemitizmo ugnį mūsų visuomenėje 
ir mūsų jaunuomenėje. 

Tačiau nenorėčiau plačiau įrodinėti šitos tezės, pagrįstos 
utilitariniu motyvu: esu labiau linkęs apeliuoti į jaunąjį aka- 
deminės mūsų jaunuomenės idealizmą, kuris yra neišsenka- 
mas taurių užsimojimų ir kilnių jausmų šaltinis. Didžiausia 
mūsų akademinės jaunuomenės dauguma, esu tikras, ras ši- 
tame idealizme geriausių savo tradicijų pateisinimą ir mora- 
linį pasmerkimą tiems negausiems išsišokėliams, kurie taip 
nelemtai buvo pasinešę kompromituoti gražų ir brangų stu- 
dento vardą. Tikiu, kad giedrioje mūsų studentų daugumos 
nuotaikoje nejučiomis sutirps atsiradę mūsų padangėje ats- 
kiri debesys, ir vėl įsiviešpataus darnus visuotinis draugiš- 
kumas. 

Akivaizdoje pareiškiamų čia pažiūrų negaliu prileisti, kad 
mūsų universitete galėtų atsirasti atskiri suolai studentams žy- 
dams. Mano giliu įsitikinimu, toks „getto“ pažeistų ne tik vieną 
mūsų studentijos dalį, bet ir viso mūsų universiteto garbę ir net 
tą garbę visų pirma. Tačiau per daug pasitikiu mūsų studentų 
sveiku protu ir doriniu pajautimu, kad galėčiau manyti, jog ko- 
kia nors mūsų studentijos grupė rimtai galėtų kelti klausimą 
apie atskirus suolus studentams žydams. 

Ketvirtas klausimas: Kokia susidaro padėtis Teologijos-Filo- 
sofijos fakultetui ryšium su eventualiu kėlimusi į Vilnių ir aki- 
vaizdoje jo Filosofijos skyriaus tam tikro lygiagretiškumo su Hu- 
manitarinių mokslų fakultetu? 

Kaip jau buvo anksčiau sakyta, tuo tarpu nieko tikro ne- 
galima pasakyti apie šitų fakultetų kėlimąsi į Vilnių. Dabar 
galima laikyti lygiomis visas galimybes: jie abudu gali pasi- 
likti Kaune; jie abudu gali persikelti į Vilnių; vienas iš jų gali 
pasilikti Kaune, antras - persikelti į Vilnių. Abudu fakultetai 
tiria klausimą per savo atstovus Vilniuje ir svarsto argumentus 
prieš ir už kėlimąsi. 

Dėl Filosofijos skyriaus tam tikro lygiagretiškumo su Huma- 
nitarinių mokslų fakultetu tenka girdėti balsų, kad būtų tikslin- 
ga vieną iš šitų dviejų fakultetų palikti Kaune, o antrą - perkelti 
į Vilnių. Negalima nepripažinti, kad tokiame klausimo kėlime 
yra daug racijos. Skiriant šitų dviejų fakultetų buveines, būtų 
einama kaip tik ta dviejų universitetų išvystymo linkme, apie 
kurią man teko anksčiau plačiau kalbėti. Bet tai yra viena iš ga- 
limybių, neturinti dar jokios autoritetingos paramos. 

Penktas klausimas: Ar nebūtų pravartu Technikos fakulte- 
tui išsivystyti į visą politechniką ryšium su eventualiu kėlimusi 
į Vilnių? 

Principialiai nieko negalima turėti prieš Technikos fakulteto 
išsivystymą į visą politechniką, jei, žinoma, pats fakultetas to 
panorėtų. Reikia pripažinti, kad fakultetas, faktiškai apimąs visą 
politechniką, savo svoriu būtų didelėje disproporcijoje su kitais 
fakultetais. Tokiu atveju kartais galėtų nukentėti ir jo funkcio- 
navimo pilnumas bei tikslingumas. Manyčiau, kad universitetas 

turėtų palikti Technikos fakultetui pilną laisvę apsispręsti ta ar 
kita linkme ir išsirinkti tinkamiausią momentą, jei jis panorė- 
tų atsipalaiduoti nuo universiteto sąvaržų. Ar ir kada tai įvyks, 
priklausys nuo paties fakulteto ir nuo to, kiek jo aspiracijos ras 
pritarimą aukštojoje švietimo vadovybėje. Šiuo gi metu nieko 
tikro pasakyt negaliu. 

Šeštas klausimas: Kokių atmainų galima laukti Medicinos fa- 
kulteto gyvenime ryšium su naujųjų klinikų užbaigimu ir kada 
galima tikėtis šito užbaigimo? 

Naujasis V. D. universiteto statutas 114 sapane nustato 
taisyklę, kad „universiteto klinikos valdomos švietimo ministro 
nustatyta tvarka“. Šių metų spalio 3 d. Vyr. Žin. Nr. 667 švie- 
timo ministras paskelbė V. D. universiteto klinikų reglamentą. 
Šis reglamentas nustato klinikų sudedamąsias dalis, jų funkcijas 
ir uždavinius, numato įvairias personalo kategorijas, apibūdina 
klinikų direktoriaus ir atskirų klinikų vedėjų pareigas, numato 
klinikų tarybą, susidarančią iš klinikų direktoriaus, visų klinikų 
ir Patologijos instituto vedėjų, apibūdina pagalbines, adminis- 
tracijos ir ūkio įstaigas ir k. d. Žodžiu tariant, reglamentas ko- 
ordinuoja visų universitetinių klinikų funkcionavimą ir padaro 
iš jų tam tikrą suorganizuotą visumą, gyvenančią savo atskiru 
autonomišku gyvenimu. Reikia manyti, kad toks universitetinių 
klinikų sutvarkymas yra racionalus ir turės duoti gerų vaisių. 

Reikia gailėtis, kai naujosios klinikos dėl nenumatytų prie- 
žasčių negalėjo būti užbaigtos iki naujų 1939-1940 mokslo 
metų ir negalėjo pradėti funkcionuoti jau nuo šių mokslo metų 
pradžios. Remdamasis žiniomis, einančiomis iš statybos ko- 
miteto, galiu pranešti, kad vis dėlto tikimasi klinikų statybą ir 
įrengimus užbaigti iki Naujųjų metų. Statyba ir ypač klinikų 
įrengimas susitrukdė ryšium su prasidėjusiu karu, kuris suardė 
normalų susisiekimą su užsieniu, kur buvo užsakyta daug klini- 
kų įrengimui reikalingų dalykų. Ypač daug užsakymų padaryta 
Vokietijoje, kuri negalėjo laiku šitų užsakymų išpildyti. 

Įvykusi pas mus rudenyje dalinė mobilizacija taip pat su- 
trukdė kai kuriuos surištus su statyba darbus. Todėl nenuosta- 
bu, kad vieną kartą užsitęsę darbai vis labiau komplikavosi ir 


262 


vis sunkiau buvo įveikiami. Vis dėlto, kaip sakyta, jie tikimasi 
baigti dar šiais kalendoriniais metais, nes pagerėjo perspekty- 
va išgauti iš Vokietijos užsakytas klinikų įrengimo dalis. Šiaip 
ar taip, netikėtas klinikų baigiamųjų darbų užsitęsimas padarė 
valstybei didelių nuostolių, nes į valstybės iždą negalėjo įplaukti 

„tie mokesčiai, kurie būtų buvę realūs, jei klinikos būtų galėju- 
sios nuo rudens funkcionuoti. 

Septintas klausimas: Kurios universiteto įstaigos numatoma 
kelti į Vilnių ir kurios yra keltinos, Pono Rektoriaus nuomone? 

Gerai suprantu, kad šis klausimas gali rūpėti mūsų visuo- 
menei, bet sykiu turiu pasakyti, kad į jį nieko tikslaus tuo tarpu 
atsakyti negalima. Universiteto Senatas iš dviejų atvejų svarstė 
šitą klausimą ir tegalėjo vien bendrai nusistatyti, kaip šito klau- 
simo sprendimas turi būti paruoštas. Senatui yra aišku, kad joks 
fakultetas negalės sąmoningai ir pagrįstai spręsti savo kėlimosi 
į Vilnių klausimo, jei pirm jo atstovai nebus tiksliai ištyrę, ką jis 
ras Vilniuje, kokias patalpas, kokias darbo ir gyvenimo aplin- 
kybes. 

Bet jei net prileisime, kad kiekvienas fakultetas bus jau išsi- 
aiškinęs savo kėlimosi klausimą, tai vis dėlto liks dar bendros 
politinės konjunktūros bei perspektyvos klausimas, kuris tegali 
būti sprendžiamas ryšium su faktiškuoju mūsų sostinės perkė- 
limu į Vilnių. Žodžiu tariant, universiteto kėlimas į Vilnių ar 
palikimas Kaune, kėlimas jo viso ar tik dalies, tokio ar kitokio 
kėlimo laikas, - visa tai priklauso nuo viso komplekso politinių, 
visuomeninių, socialinių, tautinių, urbanistinių ir kitų aplin- 
kybių, kurių dabar visų nė numatyti negalima. Todėl šiuo mo- 
mentu pasakyti ką nors tikslaus apie universiteto persikėlimą į 
Vilnių tiesiog neįmanoma. 

Tiesa, kiekvienas savo atsakomybe gali spėlioti ir spekuliuoti 
šituo klausimu. Pakalbintas neiškenčiu ir aš nepareiškęs šiokių 
tokių bendrų sumetimų savo asmenine atsakomybe, neužanga- 
žuodamas nei universiteto apskritai, nei vieno kurio jo organo. 

Reikia manyti, kad šiuo metu Kaunas yra moderniausias ir 
geriausiai sutvarkytas Lietuvos miestas. Vilnius, išbuvęs 20 metų 
Lenkijos valstybės pakraštyje, nuo Kauno žymiai atsiliko ir šiuo 

metu kaipo sostinė negali sudaryti nė tų aplinkybių, kurias buvo 
jau sudaręs Kaunas. Reikalingas bus tikslingas planas ir ilgesnės 
pastangos, kad Vilnius galėtų būti paverstas moderniąja tinka- 
mai sutvarkyta sostine. Bet tai nereiškia, kad Kaunui gali būti 
leista nusmukti ir prarasti savo ekonominę, kultūrinę ir tautinę 
reikšmę. Todėl keliant Vilnių reikia saugotis ardyti Kauną. 

Apskritai būtų išmintinga išvengti mūsų krašte vienašališkos 
kultūrinės ir ekonominės centralizacijos, kuri nualina provin- 
ciją ir pasmerkia ją skendėti pasyvinėje inercijoje, atsilikime ir 

nekultūringume. Todėl kai dabar suskato pas mus raginti kelti 
į Vilnių ir Prekybos institutą iš Šiaulių, ir Pedagogikos institu- 
tą iš Panevėžio, reikia labai paabejoti apie tokios centralizacijos 
išmintingumą. 

Man visai aišku, kad Vilnius ir dėl savo istorinių tradicijų, ir 
dėl savo sostiniškosios padėties negali pasilikti be universiteto. 
Bet man būtų taip pat liūdna, jei be universiteto liktų ir Kaunas. 
Tegul per abu tuodu miestus būna iš pradžios tik vienas pilnas 
universitetas, padalytas į dvi maždaug lygias dalis, bet kiekvie- 
nai daliai turi būti suteikta galimybė augti į pilną universitetą. 
Nesvarbu, kad toks pilnas išsivystymas gali užtrukti 20 ar 25 
metus; svarbu tokią galimybę numatyti ir sudaryti aplinkybių 
jai realizuotis. 

Yra nuomonė, kad mums dviejų universitetų per daug. Kad 
šiuo metu mums dviejų universitetų per daug ir pagal kišenių, 
ir pagal reikalą, su tuo galima sutikti; bet kad jų bus mums per 
daug po 25 metų, labai galima abejoti. Šveicarija šiuo metu turi 
7 universitetus (Bazelyje, Ciuriche, Berne, Ženevoje, Lozanoje, 
Friburge ir Neušatelyje), neskaitant specialiųjų aukštųjų moky- 
klų. Tiesa, Šveicarija gyventojų turi vienu milijonu daugiau už 
Lietuvą ir gauna maždaug trečdalį savo studentų iš užsienio. Bet 
vis dėlto, padarius šitas skaičiavimo pataisas, išeitų, kad pagal 
Šveicarijos normas mes turėtume turėti 3 universitetus. 

Be to, ir mokslinės rivalizacijos, ir kultūrinės decentralizaci- 
jos bei diferenciacijos atžvilgiu daug geriau turėti du mažesnius 
universitetus negu vieną didelį, nors, reikia pripažinti, vienas 
didelis atsieina pigiau. Apskritai lėšų klausimas vaidina čia toli 

gražu nepaskučiausią vaidmenį; bet reikėtų padaryti visa, kas 
galima, kad galėtų būti padidinti kultūriniai mūsų tautos ište- 
kliai. Privatinė iniciatyva ir savivaldybės tokių išteklių sudary- 
me galėtų dalyvauti drauge su valstybės iždu. Tikiuos, kad čia 
galima būtų pasiekti dar labai daug; reikia tik pasitikėti privati- 
ne iniciatyva ir sudaryti jai reikštis tinkamų aplinkybių. 

Svarbiausia numatyti, kad artimoje ateityje bus reikalingi 
universitetai ir Vilniuje, ir Kaune, ir sudaryti aplinkybes, kad 
šitie universitetai galėtų pilnai išsivystyti iš dviejų V. D. univer- 
siteto dalių, iš kurių viena turėtų pasilikti Kaune, o antra - būtį 
perkelta į Vilnių. Kaip turėtų įvykti šitokis universiteto suskai- 
dymas, yra labai sunkus klausimas, į kurį tuo tarpu nieks ne- 
įstengtų atsakyti. Reikalingi, kaip jau buvo sakyta, fakultetų 
pasiteiravimai ir apsisprendimai, o gal ir šiokie tokie kompro- 
misiniai sprendimai, kurių dabar nė numatyti negalima. Lauk- 
dama atsakymo į šitą klausimą, visuomenė tuo tarpu turi apsi- 
ginkluoti kantrumu. 

Aštuntas klausimas: Kokia yra Pono Rektoriaus nuomonė 
apie ausų, nosies, gerklės ir akių klinikų iškraustymą? 

Mano nuomone, negalima neapgailestauti, kad pavyzdingai 
įrengtos klinikos turėjo būti paskubomis iškraustytos iš pasto- 
vių savo patalpų ir netvarkingai įgyvendintos nepakenčiamose 
patalpose, kur apie normalų jų funkcionavimą negali būti nė 
kalbos. Sykiu nieko nekaltinu ir savo pliku konstatavimu nie- 
kam nenoriu padaryti nemalonumo. Gyvename nenormalius 
laikus, kurie kelia nenormalių ir kartais net netikslingų reika- 
lavimų. 

Ypač apgailestautina yra tai, kad ausų, nosies, gerklės ir akių 
klinikos prarado savo gerai įtaisytas patalpas ir neturi tuo tarpu 
perspektyvos laimėti naujas patalpas ir naujus įrengimus naujų- 
jų universitetinių klinikų ribose. Šituo atžvilgiu tų klinikų pa- 
dėtis yra tikrai dramiška. Nenuostabu todėl, kad taip ją ir per- 
gyveno vienas iš tų klinikų steigėjų - a. a. prof. dr. P. Avižonis. 
Prieš pusantrų metų jis su pasigėrėjimu ir pasididžiavimu išro- 
dinėjo man savo akių kliniką, kuri darė man (tiesa, profanui) 
nepaprasto pavyzdingumo įspūdį. Šiemet rugsėjo pabaigoje, 

tuoj po klinikų iškraustymo, man teko kalbėti telefonu su prof. 
Avižoniu. Su manimi dabar kalbėjo nelaimės ištiktas, vos gyvas 
žmogus, kuris klinikų katastrofą pergyveno kaipo savo asmens 
dramą. Buvo gaila, kad paskutinį šito nusipelniusio profesoriaus 
gyvenimo mėnesį sudrumstė toks nelemtas įvykis. Bet kuo gali- 
ma stebėtis mūsų nepaprastais laikais? 

Devintas klausimas: Kaip stovi Studentų atstovybės reikalai? 

Studentų atstovybė įgijo jau mūsų universitete pilietybės 
teises ir eina mūsų akademinės jaunuomenės gyvenime nau- 
dingas funkcijas, kurių reikšmė ateityje gali dar labiau padidėti, 
Studentų atstovybė yra tvarkos ir savivaldos organas, kuris turi 
organizuojamosios ir drausminamosios svarbos. Ji yra, be abe- 
jojimo, visuomeninio auklėjimosi veiksnys. Todėl universiteto 
vadovybė teigiamai žiūri į šitą organą, stengiasi palaikyti su juo 
nuolatinį kontaktą ir paremti kiekvieną naudingą jo iniciatyvą. 

Paskutiniais laikais Studentų atstovybė buvo iškėlusi suma- 
nymą, kad atstovybė būtų renkama kiekvienų mokslų metų 
pabaigoje ir galiotų visiems kitiems mokslo metams. Atstovy- 
bės rinkimas vėlyvą rudenį, kaip parodė patyrimas, turi savo 
nepatogumų ir užsitęsdavo kartais beveik iki pat Kalėdų. Sena- 
tas pritarė šitam racionaliam sumanymui, tad nauja Atstovybė 
turės dabar būti renkama tik 1940 m. pavasario semestro gale, 
būtent gegužės mėnesyje. Dabartinė Studentų atstovybė buvo 
pradėta rinkti 1938 m. rudens semestre ir baigta rinkti 1939 m. 
pavasario semestro pradžioje, Senatas, matyti, turės pailginti 
dabartinės Atstovybės kadenciją keliais mėnesiais, kad ji būtų 
legali iki 1940 m. rudens semestro. Studentų atstovybės regla- 
mentas tokį pailginimą numato ir todėl perėjimas prie naujos 
tvarkos gali būti visai teisėtai sutvarkytas. 

Paskutiniais laikais Studentų atstovybė buvo taip pat iškėlusi 
kitą pozityvų sumanymą. Ji būtent sumanė įsteigti studentams | 
vilniečiams šelpti fondą. Pagrindą šitam fondui turėtą sudaryti 
santaupos, padarytos iki 1938 m. rudens semestro, kurių susi- ` 
darė iš viso 6 000 litų. Senatas principialiai nebuvo priešingas 
šitam geram tikslui, bet jam rodėsi praktiškiau steigti platesnio 
pobūdžio fondą, kuris dabar galėtų ypatingai rūpintis studentais 

vilniečiais, o paskui rūpintis visais tais studentais, kurie pašal- 
pos ypatingai yra reikalingi. Todėl Senatas grąžino Studentų 
atstovybei pirmykštį projektą, kad jis galėtų būti patobulintas 
neprasilenkiant su pirm iškeltuoju tikslu. 

Universiteto vadovybė džiaugiasi, kad Studentų atstovybė 
eina praktinės savišalpos linkme, ir pageidautų, kad jos veikla 
šitoje srityje plistų ir stiprėtų. Vadovybei teko girdėti, kad Stu- 
dentų atstovybė yra jau susirūpinusi valgyklos steigimu studen- 
tams ir kad jau numatoma prašyti universiteto vadovybės tam 
tikslui 1-ųjų universiteto rūmų pusrūsinę patalpą, kai iš jos bus 
išsikėlusios į naująsias klinikas odontologinės laboratorijos. Su- 
manymas yra tikrai svarstytinas ir, reikia tikėtis, ir universitetas, 
ir V. D. universiteto studentams remti draugija kiek galėdami 
stengsis jį paremti. 

Studentų atstovybėje, kaip teko girdėti, buvo svarstytas ben- 
dros studentams uniformos klausimas. Šitą klausimą iš tikro 
būtų pravartu teigiamai išspręsti. Korporacijų spalvos ir organi- 
zacijų spalvotos uniformos nėra dalykas, kuris gali būti bet kur 
ir bet kada valkiojamas. Tai iškilmių, išeigos, švenčių dalykai. 
Tuo tarpu šiokioms dienoms, visoms aplinkybėms ir bet kuriai 
vietai reikalinga yra bendra studentiška uniforma, praktiška, 
patogi, rimta, tvirta ir sykiu graži. Žodžiu tariant, nėra reikalo 
atsisakyti nei spalvingo įvairumo, nei paprasto bendrumo. 

Dešimtas klausimas: Ar numatoma įvesti stojamieji konkur- 
siniai egzaminai ir sustiprinti svetimų kalbų reikalavimai? 

„Stojamieji konkursiniai egzaminai yra praktikuojami tik 
tada, kai vakuojančių vietų yra žymiai mažiau negu norinčių 
įstoti į aukštąją mokyklą. Pas mus iki šiolei tik į Medicinos 
fakultetą norinčių stoti yra daugiau negu laisvų vietų, kurių 
skaičius dabar nustatytas švietimo ministro nutarimu. Čia 
konkursinio egzamino vaidmenį vaidina lietuvių kalbos eg- 
zaminas; be to, sveikatos patikrinimas tarnauja čia atrankos 
tikslui. Šiaip jau kituose fakultetuose jokių konkursinių egza- 
minų nėra ir tuo tarpu nenumatoma. Nebent artimoje ateityje 
pasidarytų disproporcija tarp laisvų vietų ir norinčių įstoti į 
fakultetus. 

Kai kuriuose fakultetuose iš tikro yra jaučiama tendencija 
sustiprinti svetimų kalbų reikalavimus. Iki šiolei buvo fakulte- 
tų, kurie suteikdavo tam tikrą terminą, per kurį naujai įstojęs į 
universitetą studentas turėjo tiek pramokti bent vienos sveti- 
mos kalbos, kad galėtų ja naudotis mokslo literatūrai skaityti. 
Tiesa, šitas reikalavimas ne visados buvo griežtai pravedamas ir 
kartais studentai laikė patikrinamąjį egzaminą iš svetimos kal- 
bos tik į savo universitetinių studijų galą. Mokslinių interesų 
sumetimais būtų ne pro šalį svetimos kalbos reikalavimą pada- 
ryti griežtesnį ir greičiau realizuojamą. Būtų gera, kad fakultetai 
nustatytų šitame klausime vienodus reikalavimus ir šitų reikala- 
vimų griežtai laikytųsi. Tada svetimos literatūros panaudojimas 
studijų reikalams būtų daug sėkmingesnis. 

Vienuoliktas klausimas: Ar numatomas universitete naujų 
skyrių atidarymas? 

Naujasis V. D. universiteto statutas 9 straipsnyje nustato fa- 
kulteto skyrius. Todėl nauji universiteto skyriai tegalėtų būti 
atidaryti vien įstatymo pakeitimo tvarka. Apskritai tai nėra 
lengvas dalykas, nors principialiai jis visad yra galimas. Šiuo 
metu, kiek man žinoma, naujų skyrių steigimas yra aktualiausia 
Technikos fakultete. Šitas fakultetas faktiškai yra politechnika 
užuomazgoje. O tuo tarpu pagal dabartinį statutą jis formaliai 
teturi vien du skyrius - statybos ir technologijos. De facto sky- 
rių arba specialybių yra daugiau, net visas ketvertas: statybos, 
elektrotechnikos, mechaninės technologijos ir cheminės tech- 
nologijos. Gyvenimas neišvengiamai sprogdo siaurus dabarti- 
nio Technikos fakulteto rėmus. 

Tačiau gyvenimas ir čia nenori dar sustoti. Technikos fakul- 
tetas gavo paraginimų iš dviejų ministerijų plėsti savo veikimą, 
būtent iš Susisiekimo ministerijos ir Žemės ūkio ministerijos. 
Pirmajai rūpi geodezijos, antrajai - kultūrtechnikos ir meliora- 
cijos dalykai. Be to, vis iškalbingiau gyvenimas stato architek- 
tūros klausimą. Fakultetas yra jau apsvarstęs principialiai šitų 
naujų skyrių reikalą, numatęs mokslo planus ir net susižinojęs 
šituo reikalu su švietimo ministro įgaliotais atstovais. Skyrių 
padauginimas Technikos fakultete yra tokiu būdu principialiai 

numatomas ir priklausys nuo aplinkybių, kada jis galės būti re- 
alizuotas. ' 

Universiteto persitvarkymas ryšium su kėlimosi į Vilnių 
problema gali šitą klausimą pastūmėti pirmyn, bet gali taip pat 
ir sustabdyti, jei lėšų klausimas ypatingai pasunkėtų. Šiaip ar 
taip, reikalas yra gyvas. 

Dvyliktas klausimas: Kada bus leista profesoriauti advoka- 
tams? 

Teigiamas šito klausimo išsprendimas principialiai pasi- 
darė jau galimas atskiriems asmenims, bet ne visam advokatų 
luomui kaipo tokiam. Naujajame Teismų santvarkos įstatyme 
advokatams buvo uždrausta turėti valstybės arba vietos savival- 
dybės tarnybą, išskyrus juriskonsulto tarnybą. Šių metų liepos 
mėn. 17 d. įstatymo pakeitimu išimtys jau numatomos dvi: iš- 
skyrus juriskonsulto tarnybą ir Ministrų Tarybos leidimu teisių 
mokslų dėstytojo tarnybą mokyklose (V. Ž., Nr. 652). Vadinasi, 
principe panaikintas nelygstamas uždraudimas advokatui pro- 
fesoriauti ir tuo pačiu profesoriui advokatauti; bet tik kiekvienu 
atskiru atveju reikalingas specialus Ministrų Tarybos leidimas, 
kad advokatas galėtų profesoriauti arba, atvirkščiai, profesorius 
galėtų advokatauti. Taip dalykas stovi principialiai; kitas yra 
dalykas, kada Ministrų Taryba ims davinėti atskirus leidimus 
advokatams profesoriauti ar profesoriams advokatauti. Apie tai 
tegali žinoti vien pati Ministrų Taryba. 

Mano pasikalbėjimas užsitęsė ilgiau, negu pats pradžioje 
buvau manęs. Todėl neturiu jau galimybės atsakinėti į mažiau 
apribotus klausimus ir ne tiek aktualius. Tikiuos, kad šitas mūsų 
pasikalbėjimas nėra paskutinis. Dažnai daryti tokius pasikalbė- 
jimus, žinoma, būtų per sunku. Bet svarbesniais mūsų univer- 
siteto momentais mielu noru ir toliau palaikysiu kontaktą su 
spaudos atstovais ir kiek galėdamas stengsiuos painformuoti vi- 
suomenę apie aktualiuosius akademinio gyvenimo klausimus. 
O tuo tarpu nuoširdžiai dėkoju mūsų Gerbiamiesiems Žurna- 
listams už naudingą iniciatyvą. 

PILNUTINĖ DEMOKRATIJA 


(Naujosios santvarkos metmens) 

A. Bendrieji pagrindai. 

B. Naujosios konstitucijos projektas. 
C. Aiškinamosios pastabos. 


A. Bendrieji pagrindai: 

I. Demokratijos supratimas. - II. Bendrieji trisritės demo- 
kratijos organai. - III. Politinė demokratija. - IV. Ekonominė- 
socialinė demokratija. - V. Kultūrinė-dvasinė demokratija. - 
VI. Trisritės demokratijos vieningumas. - VII. Išvados ir pa- 
vaizdai. 

I. Demokratijos supratimas: 

1. Valstybė ir visuomenė. - 2. Demokratija kaipo normalus 
valstybės ir visuomenės susiderinimas. - 3. Demokratijos tei- 
siškumas. - 4. Demokratijos organiškumas. - 5. Demokratijos 
sąmoningas veiklumas. - 6. Demokratijos laisvingumas ir par- 
eigingumas. — 7. Demokratijos aukštumas. — 8. Kalbos vaidme- 
nų (funkcijų) ir valdymo sričių paskirstymas. 

II. Bendrieji trisritės demokratijos organai: 

1. Vyriausias valstybinės valdžios veikėjas. - 2. Koordinaci- 
jos žinyba. — 3. Kontroliuojamoji ir teisiamoji valdžia. 

III. Politinė demokratija: 

1. Politinės demokratijos organiškumas. - 2. Politinės visuo- 
menės veiklumas. - 3. Politinės vykdomosios valdžios teisišku- 
mas. - 4. Visuomenės dalyvavimas politinių valstybės formų 

sudaryme. - 5. Parlamentarizmas kaipo politinių teisių ir lais- 
vių laidas. 

IV. Ekonominė-socialinė demokratija: 

1. Ekonominės-socialinės demokratijos organiškumas. - 
2. Ekonominės-socialinės visuomenės veiklumas. - 3. Eko- 
nominės-socialinės vykdomosios valdžios teisiškumas. - 4. Visuo- 
menės dalyvavimas ekonominių-socialinių valstybės formų 
sudaryme. - 5. Korporatyvinė santvarka kaipo ekonominių- 
socialinių teisių ir laisvių laidas. 

V. Kultūrinė-dvasinė demokratija: 

1. Kultūrinės-dvasinės demokratijos organiškumas. - 2. Kul- 
tūrinės-dvasinės visuomenės veiklumas. - 3. Kultūrinės-dva- 
sinės vykdomosios valdžios teisiškumas. - 4. Visuomenės 
dalyvavimas kultūrinės-dvasinės srities formų nustatyme. - 
5. Kultūrinė autonomija kaipo kultūrinių-dvasinių teisių ir 
laisvių laidas. 

VI. Trisritės demokratijos vieningumas: 

1. Sutelktiniai derinamieji trisritės demokratijos organai. - 
2. Demokratijos pliuralizmas ir federalizmas. - 3. Principiali 
lygybė, visuotinė laisvė ir bendroji gerovė kaipo tikrieji trisritės 
demokratijos pagrindai. 

VII. Išvados ir pavaizdai: 

1. Demokratijos reformavimo reikalas. - 2. Valdymo sričių 
paskirstymo būtinumas. - 3. Korporatyvinė santvarka ir kul- 
tūrinė autonomija kaipo demokratijos formos. — 4. Schemiški 
pavaizdai. 


B. Naujosios konstitucijos projektas: 

I. Bendrieji nuostatai. 

II. Respublikos Prezidentas ir Koordinacijos žinyba. 

III. Valstybės kontrolė ir Teismas. 

IV. Politinė santvarka: 

1. Bendrieji principai. - 2. Politinės srities ministerijos ir 
Ministrų kabinetas. - 3. Vietinės savivaldybės. — 4. Partijos. - 
5. Politiniai rūmai, arba Mažasis teismas. 

V. Ekonominė-socialinė santvarka: 

1. Bendrieji principai. - 2. Ekonominės-socialinės srities mi- 
nisterijos ir Ministrų kabinetas. - 3. Profesinės korporacijos. - 
4. Korporacijų rūmai. 

VI. Kultūrinė-dvasinė santvarka: | 

1. Bendrieji principai. - 2. Kultūrinės-dvasinės srities mi- 
nisterijos ir Ministrų kabinetas. - 3. Ideologinės bendruome- 
nės. - 4. Bendruomenių rūmai. 

VII. Atskirų valdymo sričių derinimas; 

1. Bendrieji principai. - 2. Ministrų Taryba. - 3. Didysis | 
Seimas. - 4. Respublikos Kongresas. - 5. Tautos atsiklausi- 
mas. 

VIII. Pereinamieji nuostatai. 


C. Aiškinamosios pastabos: 

I - vyriausiasis valstybinės valdžios reiškėjas. 
II - teisiamoji valdžia, 

III - vykdomoji valdžia. 

IV - nustatomoji valdžia. 


Pavaizduojamosios galimybės 


Korporacijos: 
Žemės ūkio korporacija 20 (8+8+2+2) 
Komunalinio ūkio korporacija 4 (2+2) 
Pramonės korporacija 12 (5+5+2) 
Prekybos korporacija 4(2+2) 
Susisiekimo korporacija 2(1+1) 
Finansų korporacija 2(1+1) 


Valstybės tarnautojų korporacija 2 (1+1) 
Laisvųjų profesijų korporacija 2(1+1) 


Mokslo ir meno korporacija 4 (2+2) 

Tikybos tarnautojų korporacija 2 (1+1) 

Seiminio darbo korporacija 4(2+2) 

Beverslių korporacija 2(1+1) 
60 

Bendruomenės: 
Lietuvių katalikų bendruomenė | 25 75% 


Lietuvių laisvamanių bendruomenė ¢ 10 45 
Kitų lietuvių bendruomenės 10 
Lenkų bendruomenė 5 8% 
Žydų bendruomenė 5 8% 
Gudų bendruomenė 2 4% 
Rusų bendruomenė 2 3% 
Kitų nusistatymų bendruomenė 1 2% 


DARBI R 
GAUNIO f ViESOsipę 
gGPiNiMOL DORON, 
a E MJO 


RESPUBLIKOS 
PREZIDENTAS 


I Vyriausiasis valstybinės valdžios reiškėjas 
II Teisiamoji valdžia 

III Vykdomoji valdžia 

IV Nustatomoji valdžia 

LAIŠKAI 


PRANUI DIELININKAIČIUI 


J. M. 

Ponui 

Dr. Pr. Dielininkaičiui 

Juškų kaimas (pas Iešmantus) 
Žaliosios paštas 

Vilkaviškio apsk. 

Prof. St. Šalkauskis, 

Vytauto pr. 59 b. 8, Kaunas 


Julija ir Stasys Šalkauskiai 


Gerbiamas ir brangus Kolega! 

Teko išgirsti, kad šį šeštadienį Jūsų gyvenime turi įvykti 
reikšmingas stovio pasikeitimas, būtent, praturtėjimas mote- 
rystės sakramentu. Ta proga sykiu su žmona sveikiname Jus ir 
Jūsų Išrinktąją ir nuoširdžiai linkime Jums visų palaimų, kurių 
gali suteikti laimingas šeiminis gyvenimas. Telaimina Jus Aukš- 
čiausias ir niekados neatsako Jums savo pagalbos! Tebūnie Jums 
šeima džiaugsmas, atrama, įkvėpimo šaltinis ir energijos kaupė- 
ja! Sykiu priimkite mūsų geriausių jausmų pareiškimą. 


St. Šalkauskis 
Klaipėda, 1935. VII. 25 

Kaunas, 1938 m. gruodžio 25 d. 
Vytauto pr. 59 b. 8 


Gerbiamas ir Brangus Kolega! 

Sužinojęs Jūsų adresą, laikau sau malonia pareiga parašyti 
Jums, kad galėčiau Jums pareikšti savo jausmus įvairių dalykų 
proga. Nors esu jau Jus sveikinęs Jūsų pastoviu adresu Kaune, 
priimkite dar kartą mano nuoširdų sveikinimą ir geriausius lin- 
kėjimus besiartinantiems naujiems 1939 metams". Kad jie Jums, 
Jūsų Šeimai ir visai mūsų Lietuvai būtų skaidresni ir viltinges- 
ni! - Antra proga sveikinimams, tai Jūsų dukrelė, kuri džiugina 
Jus Jūsų mintyse, bet, deja, negali Jūsų džiuginti savo balseliu, 
būdama kur kitur, Jūsų Laisvutė, panašiai kaip kad to vardo 
dukrelė džiugino prof. Eretą jo „atgailos“ vietoje?. Šiaip ar taip, 
linkiu Jums susilaukti kuo daugiausia džiaugsmo iš šitos Jūsų 
pirmgimės įpėdinės. Manau, kad ji jums visada bus ypatingai 
brangi. Trečias dalykas tai mano Jums užuojauta, kad negalite 
būti per Džiaugsmo Šventes ir N. Metus savo šeimoje, arčiau 
prie mūsų visų, Jus branginančių ir mylinčių draugų. Netekę 
Jūsų ilgesniam laikui, gavome progos pajusti, kiek draugų Jūs 
turite ir kokius gerus jausmus jie Jums jaučia. Paskutinį kartą 
Jus esu matęs gruodžio 12 d. iš ryto. Norėjau su Jumis dar pasi- 
kalbėti, bet kažkaip mums neteko arčiau sueiti, užimtiems įvai- 
riais darbais. Linkiu Jums kuo greičiausiai grįžti į mūsų tarpą su 
linksmu ir geru ūpu viltingesnėje išorės ir vidaus perspektyvoje. 
Jums visada atsidėjęs pasilieku su draugiškąja pagarba. 


Prof. St. Šalkauskis 


P. S. Mano žmona taria Jums geriausius linkėjimus N. Metų 
proga. 


St. S. 

PRANUI DOVYDAIČIUI 


Kaunas, 1940 m. kovo 4 d. 
Ponui Prof. Pr. Dovydaičiui 
„Kosmo“ Redaktoriui 
Kaune 


Gerbiamasis Redaktoriau ir Brangusis Drauge, 

Norėdamas pažymėti keliais žodžiais Tavo mylimo padaro, 
„Kosmo“, 20 metų gyvavimo sukaktį, esu paėmęs į rankas jo 
pirmąjį ir paskutinįjį sąsiuvinį. Tikėjausi juose rasti pakanka- 
mai medžiagos jo pradžiai ir dabarčiai palyginti. Ir iš tikro nesu 
apsirikęs. 

Visų pirma esu pastebėjęs, kad „Kosmos“, - gamtos mokslų 
ir geografijos laikraštis, gamtos tyrėjų ir mėgėjų rašomas, — yra 
virtęs „Kosmu“, - gamtos ir šalimų mokslų iliustruotu žurnalu. 
Pirmykštis sudėtingas žurnalo žymėjimas - 1-ųjų (1920-1921 m.) 
knygų 1-asis sąsiuvinis - pasikeitė daug paprastesniu ir raciona- 
lesniu - XX metai, 1939 m., 10-12 nr. O svarbiausia, Redakto- 
rius, buvęs pradžioje bendradarbiu enciklopedistu, prirašančiu 
penkis septintadalius viso žurnalo, pasidarė tikru redaktoriumi, 
turinčiu vaisingų bendradarbių. 

Atmainos, įvykusios žurnalo turinyje, yra, žinoma, reikš- 
mingiausios. Žurnalas, buvęs pradžioje populiarinio turinio, 
tapo rimtu mokslo organu, kur galėjo rasti vietą toks specialus 
dalykas kaip A. Prielgauskienės disertacija „Planaria lugubris 
regeneracijos histologinis tyrinėjimas“. Nenuostabu, kad dabar 

Redaktorius pasitenkino parašęs pats kiek daugiau kaip devintą 
sąsiuvinio dalį. 

Iš viso matyti, kad žurnalas visais atžvilgiais yra padaręs aiš- 
kią pažangą ir yra pakilęs į aukštesnį gamtos mokslų kultūros 
laipsnį. Bet šita pažanga buvo galima tik todėl, kad pradžioje 
atsirado redaktorius, kuris pats įstengdavo prirašyti daugiau 
kaip du trečdalius viso žurnalo. Savaime juk suprantama, kad 
pradžioje žurnalas ir jo Redaktorius nesiskyrė viens nuo antro. 

Brangus Drauge, žinau gerai, kiek materialinių sunkenybių 
visada esi turėjęs, leisdamas į pasaulį mylimąjį savo vaiką. Tu- 
rėjai jų ir daugiau. Iš jų du mylimiausius laikai pastovioje savo 
globoje - „Kosmą“ ir „Logą“. Bet turbūt iš visų labiausiai myli 
tą, kuris atsiėjo Tau daugiausiai jėgų ir rūpesčių. Dabar, žiūrė- 
damas iš 20 metų aukštumos į išeitą kelią, gali teisėtai didžiuotis 
savo pasiekimais periodikos srityje. Ta proga nuoširdžiai Tave 
sveikinu ir linkiu geriausio pasisekimo ateičiai. 

Pradėdamas „Kosmo“ leidimą prieš 20 metų, pratartyje esi 
parašęs šiuos baigiamuosius žodžius: „Tad į darbą, vyrai, Lie- 
tuvos gamtininkai. Tenesmerkia mūsų ainiai, kad ištižėliai bu- 
vom.“ Esu tikras, kad mūsų palikuonys, vartydami pageltusius 
„Kosmo“ lapus, nepasakys, kad jo Redaktoriaus ištižėlio būta. 
Ir kaip ištižėliu pavadinti tą, kuris, pats nebūdamas gamtininkų 
specialistu, gamtos mokslų kultūrai yra padaręs Lietuvoje labai 
daug. 

Lik sveiks, Drauge Darbininke. 

FONDAMS, DRAUGIJOMS 


Stanislas Šalkauskis Merlingen, 23 rugsėjo 1916 
Fribourg (Suisse) poste restante 
Nr. 16 


(Nr. 15 - 28/VIII. 16) 
Centraliniam komitetui Lietuvių draugijai Petrapilyje 


Gerbiamieji, 

Cirkuliarinio Tamstų laiško dėlei (6/VIII.16 - Nr. 3537) pra- 
nešu Tamstoms, jog mano gautiems avansams nuvalyti išsiun- 
čiau sekančius kvitus betarpiai Tamstoms: 

1-3) kartu su mano laišku Nr. 2 - 11/1. 16 m. tris kvitus ant 590 rub. 
4) š 4-16/II. 16. vieną kvitą „ 300 „ 
5) 2 11 -23/VI.. 16. „ 400 „ 

išviso „1290, 

Be to, įteikiau 13/VI. 16 Eriburge p. M. Yčui sugrąžinimui 
Tamstoms 300 » 

iš viso 1 590 » 

Čia pat turiu paaiškinti, jog mainais už sugrąžintuosius 
p. M. Yčui 300 rub. gavau sulig jojo įsakymo nuo Stockholmo 
įgaliotinio p. J. Aukštuolio tą pačią sumą ir nusiunčiau jam: 

6) kartu su mano laišku, rašytuoju 9/VII. 16, kvitą ant 300 rub. 

Atvejui, kad šitie kvitai būtų dingę kelionėje, dedu šičion vi- 
sus 6 antrinius kvitus ant 1 590 rub., nes galų gale, ačiū sutarčiai 
su p. M. Yču, liko Tamstoms sugrąžinti tik 10 rub. 

Turiu dar priminti, jog sulig p. M. Yčo įsakymo gavau dar 
iš Stockholmo 500 frankų (490 prancūzų fr. ir 10 šveicarų), už 
kuriuos šveicarų pinigais gavau iš viso 448 fr. 55 sant. Kadangi 
šita skirta specialiems reikalams suma mažai bepadeda, o dargi 
nežinau, kiek buvo jos rusų valiutoj, tai ją [neįsk.] ar iš jos duo- 
siu ataskaitą tik ateityje. 

Savo laiškais Nr. 14 - 20/VII. 16 ir Nr. 15 - 28/VIII. 16 pra- 
šiau belaisvių dvasios reikalams 1 200 fr. Dabar gi dėlei atsimai- 
niusiųjų aplinkybių šelpimo belaisvių galimumo atžvilgiu mel- 
džiu prašytųjų pinigų nebesiųsti. Jei pinigai būtų jau perleisti, 
tai prašau Tamstų neatsisakyti man pranešti, ar turiu juos Tams- 
toms sugrąžinti atgal, o gal pavesit Tamstos juos įteikti Friburgo 
„Lituanijai“, kaipo savo sekcijai. 

30 š. m., šiek tiek pasitaisęs, grįžtu Friburgan prie darbų „Li- 
tuanijos“ komitete. 

Teikitės Tamstos priimti tikros pagarbos išreiškimą. 

St. Šalkauskis 


P.S. Visus tris „Liet. balsas“ egzempliorius gaunu. Iš jų du 
egzemplioriu suteikiu mūsų likusiesiems pasiskaityti. 


Tas pats St. Š. 
6 priedai 


Pasižadėjimo raštas 
„Lituanijos“ susišelpimo fondui Friburge 


Šiuomi pasižadu išmokėti „Lituanijos“ susišelpimo fondui 
Friburge, prisilaikydamas visų jo įstatuose pramatytų taisyklių, 
sekančias grąžinamas pašalpas, gautas einant man mokslą Švei- 
carijoje, - 

iš Generalio komiteto „Lituanijos“ Lozanoje 5 156 fr. 50 cts. 

iš „Lituanijos“ susišelpimo fondo Friburge 3 983 fr. 85 cts., iš 
viso 9 140 fr. 35 cts., kuriuos privalau grąžinti mokėdamas kas 
mėnuo kuo mažiausiai 10 96 nuo visų savo pajamų. 

Be to, pasižadu išmokėti gautas greit grąžinamas paskolas - 
iš viso 1 000 fr., kuriuos privalau grąžinti kuo veikiausiai neatsi- 
žvelgiant į minėtus 10 % nuo savo pajamų. 

Visa mano paskolų suma 10 140 fr. 35 cts. 

Šitas pasižadėjimo raštas netur reikšmės savistovaus doku- 
mento ir galioja vien kartu su man išduotais anksčiau paskolos 
rašteliais, kurių vertė yra lygi nurodytai aukščiau sumai. 


Eriburgas, 10 kovo mėn. 


Kaunas, 1925 m. kovo 18 d. 
Akademinei Friburgo lietuvių draugijai „Lituania“ 
Friburge 


Gerbiamieji Draugai, 

Į Tamstų laišką, rašytą 7 š[io] mėn. d., turiu garbės atsaky- 
ti, kad pernai buvo man žodžiu buvusiojo „Lituanijos“ pirmi- 
ninko pranešta, kad atsiskaitymas už paskolas, gautas iš Tautos 
fondo, turi būti daromas tiesioginiu būdu susižinant su šituo 
Fondu. Praeitų 1924 m. pabaigoje šituo reikalu susirašinėjau su 
A[merikos] L[ietuvių] K[atalikų] federacija, norėdamas išgau- 
ti iš jos sutikimą, kad mano paskola būtų perleista Ateitininkų 
susišelpimo fondui, kurio reikalai čia vietoje labai nujaučiami ir 
todėl gali mus, skolininkus, greičiau priversti išmokėti skolas. Į 
šitą mano pasiūlymą Katalikų federacija atsakė neigiamai, pra- 
nešdama, kad jos nusistatymas yra reikalauti tiesioginio si jąja 
atsiskaitymo. Taip dalykams stovint, prašyčiau Tamstas man 
išaiškinti, kaip mes, skolininkai, turime iš tikrųjų pasielgti ir 
kuo privalu aiškinti Tamstų nesutarimas su Katalikų federacija 
Amerikoje. 

Teikitės, Gerbiamieji Draugai, priimti tikrai draugiškosios 
pagarbos išreiškimą. 

Kaunas, 1925 m. balandžio 3 d. 


Gerbiamasis Drauge, 

Sąryšyje su paraginimais grąžinti skolas, gautas iš Tautos 
fondo per „Lituanijos“ susišelpimo fondą Friburge, yra iškilęs 
skolininkams reikalas susitarti apie normalias skolų grąžinimo 
sąlygas. 

Privačiai pasitarus keliems asmenims drįsau prisiimti parei- 
gą sukviesti draugus friburgiečius, kurie yra suinteresuoti kal- 
bamuoju klausimu. Draugas Pr. V. Raulinaitis maloniai sutiko 
patarnauti šitam reikalui savo butu (Vasario 16 d. g-vė, 8 Nr. 4b.), 
kur pasitarimas ir turi įvykti sekmadienį, š. m. balandžio 5 d., 
pusę 12 val. 
 Kviesdamas Tamstą, kaipo suinteresuotą asmenį, dalyvauti 

pasitarime, prašau priimti tikrai draugiškos pagarbos išreiški- 
mą. 


(Pavardžių sąrašas) 
l. Ruginis Kl. 

2. Ruginienė M. 

3. Iz. Tamošaitis 

4. L. Bistras 

5. V. Mykolaitis 

6. St. Šalkauskis 

7. U. Urnežiutė 

8. Petrauskaitė 

9. Pr. V. Raulinaitis 
10. M. Ambrozėjutė 
11. J. Žilevičaitė 

12. H. D. Žilevičius 
13. [K.] Ambrozaitis 

Kaunas, 1925 m. balandžio 15 d. 


Gerbiamas Drauge, 

Š. m. balandžio 5 d. turėjo įvykti pasitarimas apie grąžinimą 
skolų, gautų per „Lituanijos“ susišelpimo fondą Friburge; bet 
kadangi dauguma suinteresuotų asmenų į pasitarimą apsilan- 
kyti negalėjo, tai atvykusiųjų sutarta susirinkti tuo pačiu reikalu 
pas kun. prof. I. Tamošaitį (Maironio namai ties Rotuše) balan- 
džio mėn. d. val. 

Kviesdamas Tamstą į kalbamąjį pasitarimą, prašau priimti 
tikrai draugiškos pagarbos išreiškimą. 

St. Šalkauskis 


Kaunas, 1926 m. sausio 21 d. 
Akademinei Friburgo lietuvių draugijai „Lituania“ Friburge 


Gerbiamieji Draugai, 

Tamstų laiškas, išsiųstas iš Friburgo 1925.XII.28 d., tik šian- 
dien pateko į mano rankas, nuklydęs iš pradžios į Šiaulius pas 
mano brolį. Štai kodėl taip vėlai Tamstoms atsakau. 

Apsvarstęs Tamstų paraginimą sumokėti Friburgo „Lituani- 
jai“ mano gautus studentavimo laikais iš Generalinio komiteto 
„Lituania“ Lozanoje 5 156 fr. 50 cts., sutinku šitą sumą Tams- 
tų Draugijai išmokėti, prisilaikydamas taisyklių, nustatytų 31 
paragrafe „Lituanijos“ susišelpimo fondo statuto. Bet kadangi 
Generalinis „Lituanijos“ komitetas Lozanoje faktinai gaudavo 
pinigus šelpimui iš Tautos fondo, susidariusio Amerikoje, tai 
prašyčiau Tamstų prisiimti ant savęs atsakomybę tam atsitiki- 
mui, jei Amerikos Lfietuvių] R[omos| K[atalikų] federacija, 
paveldėjusi visus Tautos fondo reikalus, pareikštų man preten- 
zijų, kad kalbamus pinigus išmoku Tamstų Draugijai, bet ne jai 
pačiai. Tuo tikslu prašyčiau parašyti man patikinamąjį laišką, 
kurio pavyzdį prie šio laiško pridedu. 

Tikėdamasis, kad pastaroji sąlyga bus Tamstoms priimtina, 
pirmomis kiekvieno mėnesio dienomis, pradedant ateinančiu 

vasario mėnesiu, mokėsiu reguliariai į „Lituanijos“ sąskaitą 
Ūkio banke Kaune ne mažiau 50 Lt, kas sudarys per metus ne 
mažiau 5 nuošimčių visos mano mokėtinos „Lituanijai“ sumos. 
Mielu noru mokėsiu ir daugiau, jei aplinkybės man leis tai da- 
ryti. Tuo tarpu, mano skolai susiskirsčius į dvi mokėtinas dalis, 
išpuola skaitytis su reikalu mokėti sykiu „Lituanijai“ ir A.L.K. 
federacijai. l 

Tiesa, iki šiolei su skolos mokėjimu gerokai esu sugaišęs dėl 
trijų priežasčių: pirma, todėl, kad šelpimo reikalai čia, Lietu- 
voje, versdavo mane per paskutinius du metu aukoti organiza- 
cijoms ir privatiniams asmenims vidutiniu matu apie 250 Lt į 
mėnesį; antra, todėl, kad mano sveikatos stovis reikalauja kas 
vasarą gydymosi dažniausiai užsienyje, kas brangiau apsieina; 
ir, trečia, todėl, kad neišaiškintas iki šiolei tiksliai mokėjimo 
klausimas nesudarydavo reikiamų psichologinių motyvų nuro- 
dytose aplinkybėse. 

Kaip Tamstoms turbūt žinoma, pernai mes, friburgiečiai 
skolininkai, buvome susirinkę, dalyvaujant buvusiam Tamstų 
Draugijos pirmininkui dr. Ambrozaičiui, išaiškinti mokėjimo 
klausimą ir nustatyti mokėjimo tvarką. Tuomet buvo nutarta 
pasiūlyti A.L.K. federacijai pavesti pinigų rinkimą iš skolininkų 
Ateitininkų susišelpimo fondui Kaune su sąlyga, kad šitam fon- 
dui tektų vienas trečdalis grąžinamų skolų, o du trečdaliu būtų 
skiriamu stipendijoms lietuviams studentams, studijuojantiems 
Friburge. Žinoma, skirstant stipendijas Federacijai turėtų būti 
užleistas sprendžiamasis balsas. Tuomet manėme, kad šitokis 
būdas skoloms grąžinti būtų visoms suinteresuotoms šalims 
naudingas ir todėl priimtinas. Deja, šitas reikalas nėra sutvar- 
kytas iki šiolei dėl paprasto mūsų nerangumo. 

Tarp kitko, manyčiau, kad ir Tamstoms būtų ne pro šalį 
rinkti skolas per Ateitininkų susišelpimo fondą, užleidžiant jam 
skolų nedidelę dalį. Išsižadėjimas, pvz., penktos skolų dalies ga- 
lėtų tokiu būdu laiduoti skolų grąžinimo tvarkingumą. 

Pakartodamas savo pasižadėjimą, išdėstytą aukščiau, prašau 
Tamstų, Gerbiamieji Draugai, priimti tikrai draugiškos pagar- 
bos išreiškimą. 

Kaunas, 1930 Vytauto Didžiojo metai, lapkričio 13 
Amerikos lietuvių R.K. federacijai Brooklyne 


Tikrai Gerbiami Tautiečiai, 

Tamstų laiškas, rašytas 1930. X. 22 d., pasiekė mane kaip tik 
tokiu laiku, kai aš, gydytojų patariamas, turiu nutraukti visus 
savo darbus universitete ir kuo veikiausiai vykti į užsienį sui- 
rusios sveikatos taisyti. Tad ant greitųjų likviduoju visus savo 
reikalus Kaune ir maždaug po savaitės išvažiuoju iš čion į Aus- 
triją. 

Dėl nurodytos priežasties - labai man gaila - neturiu jokios 
fiziškos galimybės pagaminti Tamstų organizuojamai „Katalikų 
akcijos savaitei“ kokį nors raštą: bet kuris proto darbas ir šiaip 
jau rūpesčiai yra man gydytojų tiesiog uždrausti. 

Į grąžinamųjų paskolų sąskaitą per kiek laiko mokėdavau 
Ateitininkų susišelpimo fondui, norėdamas grąžinti visų pir- 
ma tą mano skolos dalį, kuri pridera Friburgo „Lituanijai, bet 
paskutiniais dviem metais ir to faktinai neįstengiau daryti dėl 
dviejų priežasčių: pirma, todėl, kad mano skolos iki šiolei didė- 
jo dėl nuolatinio gydymosi reikalo, antra, todėl, kad ir čia, Kau- 
ne, tenka viešiems reikalams nuolat skirti tam tikrą, palyginti 
didelę, savo pajamų dalį. 

Tuo anaiptol neatsisakau išmokėti suteiktą man paskolos 
pavidalu stipendiją, bet tik, nenorom būdamas neišsimokąs 
skolininkas, noriu paaiškinti savo neakuratiškumo priežas- 
tis. Prie pirmos galimybės pasistengsiu mano skolos klausimą 
prideramai sutvarkyti, o dabar, atsižvelgiant į tai, kad gydy- 
tojų man įsakytas ilgesnis kliniškas gydymasis užsienyje sta- 
to mane į sunkią materialinę padėtį ir neabejojant padidins 
dar labiau grąžinamųjų mano skolų sumą, nuolankiai prašau 
Tamstas prolonguoti man dar metams skolos mokėjimo Fe- 
deracijai terminą ir apie tai pranešti Ateitininkų susišelpimo 
fondui. 

Man labai nemalonu, kad mano gyvenimo aplinkybės pa- 
darė iš manęs tuo tarpu neišsimokantį skolininką, bet prašau 
tikėti, kad turiu tikrą pasiryžimą sutvarkyti skolos mokėjimo 

klausimą prie pirmos progos, o šiuo tarpu reiškiu Tamstoms, 
Gerbiamieji Tautiečiai, giliausią pagarbą. 


Kaunas, 1931 m. spalio 10 d. 
Ateitininkų susišelpimo fondo Centro valdybai Kaune 


Gerbiamieji Fondo valdybos Nariai, 

Šiuo turiu garbę prašyti priimti iš manęs ir pakvituoti šias 
sumas: 994 litai į Amerikos lietuvių R.K. federacijos sąskaitą ir 
60 litų į „Lituanijos“ susišelpimo fondo Friburge sąskaitą, iš viso 
1 054 litai, kuriuos sykiu su šiuo laišku perteikiu. 

Šiuos išmokėjimus darau pasiremdamas gautais praneši- 
mais, kad Ateitininkų susišelpimo fondas yra įgaliotas priimi- 
nėti grąžinamas stipendijas, gautas savo laiku iš paminėtųjų 
organizacijų. 

Teikitės Tamstos priimti tikrai draugiškos pagarbos išreiš- 
kimą. 


Kaunas, 1932 m. vasario 10 d. 
Ateitininkų susišelpimo fondo valdybai Kaune 


Gerbiamieji Fondo valdybos Nariai, 

Šiuo turiu garbę prašyti priimti iš manęs ir pakvituoti šias 
sumas: 940 litų į Amerikos liet. R. Kat. federacijos sąskaitą ir 
60 litų į „Lituanijos“ susišelpimo fondo Friburge sąskaitą. Viso 
1 000 (tūkstantis) litų, kuriuos sykiu su šiuo laišku perteikiu. 

Prašau priimti tikrai draugiškos pagarbos išreiškimą. 

K. HACHUI 


Ryga, 1933 m. rugpjūčio 2 d. 


Didžiai gerbiamas Pone Daktare! 

Labai gaila, kad man tenka išvykti, kai Jūsų nėra. Niekada 
nedrįsčiau to padaryti, jei Jūs nebūtumėte įspėtas apie mano iš- 
vykimą. 

Visų pirma leiskite man padėkoti Jums už tas pastangas, 
kurias Jus dėjote gydydamas mane. Aš gerai suprantu, kad esu 
vienas iš moraliai sunkių pacientų, kuriuos gydant daktaras 
susiduria su dideliais sunkumais. Būtent todėl aš nenorėčiau, 
kad Jūs turėtumėte įspūdį, jog aš neatsižvelgiu į Jūsų kaip gy- 
dytojo padėtį ir nevertinau Jūsų sunkaus pasiaukojančio pa- 
šaukimo. Jei aš prisidėjau prie šių sunkumų savo kaip paciento 
našta, tai dėl to kalta ne mano pikta valia, bet mano liūdna 
dalia. 

Jūsų klinikos garbei turiu pasakyti, kad jaučiausi joje geriau 
nei bet kurioje iš klinikų, kur man teko būti. O Jums asmeniš- 
kai aš galiu prisipažinti, kad kiekvienas Jūsų apsilankymas ra- 
mindavo mane ir suteikdavo man tvirtumo, nors Jums pačiam 
kartais galėdavo atrodyti kitaip. Priimkite mano nuoširdų dė- 
kingumą už viską. 

Baigdamas norėčiau paprašyti Jūsų, Pone Daktare, atsiųsti 
man: 1) trumpą man darytų tyrimų rezultatą, 2) mano virškini- 
mo aparato diagnozę bei 3) rekomendacijas dėl dietos ir vaistų 
ateičiai. 

Mažiausiai abejonių aš turiu dėl Jūsų rekomenduojamos die- 
tos, nes užsirašiau visą man duotą klinikoje maistą, tai bus labai 
vertinga mano žmonai. 

Jei Jums būtų patogiau atsakyti man vokiškai, prašau nesi- 
varžyti: aš pakankamai moku vokiečių kalbą. Jei spėsite, prašau 
perduoti atsakymą mano seseriai. 

Prašau priimti, Pone Daktare, nuoširdžiausios mano pagar- 
bos pareiškimą. 


[Nubrauktas PS.: Jei kas nors nesutrukdys, prašau perduoti 
atsakymą mano seseriai, nusprendusiai sulaukti Jūsų sugrįž- 
tant.] 


Prof. St. Šalkauskis, 
Trakų g. 14, Šiauliai (Lietuva) 


Šiauliai, 1934 m. rugpjūčio 10 d. 


Didžiai gerbiamas Pone Daktare! 

Aš puikiai žinau, koks nuolatos užsiėmęs Jūs esate, tačiau esu 
priverstas prašyti Jūsų patarimo. 

Mano sesuo, kaip ji pati man rašė, pranešė Jums apie mano 
gerą savijautą ir nuotaiką. Deja, ši žinia neatitinka tikrovės, nes 
aš nuslėpiau nuo jos savo tikrą būseną nenorėdamas sukurti ne- 
malonaus įspūdžio prieš jai atsigulant į Jūsų kliniką. 

Iš tikrųjų palikus Jūsų kliniką man nutiko tokia reakcija, 
jog aš sunkiai judėjau ir laikiau pusiausvyrą. Todėl Memelyje, 
kur man iš pradžių teko lankytis, kreipiausi į d-rą Parčevskį, 
kurio patarimais aš naudojausi anksčiau. Jei teisingai jį supra- 
tau, tarp kitų mano organizmo sutrikimų jis pažymėjo: mano 
silpnai veikiančią širdį ir dėl to defektinę kraujotaką bei ne- 
pakankamą tulžies funkcionavimą. [Nubraukta: Manau, kad 
šie sutrikimai iš dalies paaiškina mano chronišką nemigą. 
Priemonė jai įveikti] D-ras P. paskyrė gerti chininą mažo- 
mis dozėmis, Boldo ir herba adonis vernalis trauktinę. Mano 

virškinimo aparato ir nervų sistemos jis, nebūdamas šių ligų 
specialistas, neaptarinėjo. 

Grįžęs į Šiaulius, aš kelias dienas bandžiau laikytis man pa- 
skirto gydymo, tačiau jau trečią dieną pajutau virškinimo apa- 
rato pablogėjimą ir sykiu išorinę plaštakų pusę bei užpakalinę 
kaklo dalį išbėrė (kruopelės po oda, kurios jas pakasius paraus- 
ta ir susilieja į [neįsk.] lizdą) ir atsirado niežulys, juntamas po 
valgio, ypač suvalgius kepto [maisto] ar nuo kai kurių rūgščių. 
Nustojau vartojęs vaistus, sustiprinau dietą ir dabar, praėjus vi- 
sai savaitei, pasijutau geriau, niežulys dingo ir išbėrimas praei- 
na. Ši savaitė kainavo man 1 14 kilogramo svorio. 

Tikiuosi, kaip ir prieš metus, pataisyti savo pernelyg su- 
jaudintą ir todėl išsekusią nervų sistemą sūrių angliavandenių 
[neįsk.] vonių, tonophosphano ir neaxsano (natr. arsenic. 0,01 + 
strychn. nitr. 0,001) injekcijų pagalba; šias ne kartą patikrintas 
injekcijas aš jau gaunu. Tačiau man dabar aktualūs kiti klausi- 
mai. . 

Protokole, kurį aš gavau Jūsų klinikoje, pažymėta diagnozė 
gastritis, opstipatio. Iš to aš suprantu, kad tie subjektyvūs jaus- 
mai, kuriais aš skundžiausi Jūsų klinikoje, nebuvo vien mano 
įtarumo vaisius, o jei taip, tai man labai svarbu žinoti, ką to- 
kiu atveju siūlo medicinos mokslas. Mano patirtis, kuria tenka 
kliautis neturint geresnės, palyginus su kolektyvine daug amžių 
kaupta moksliškai sisteminta medicinos patirtimi, yra tik klai- 
džiojimas tamsoje. Praeis dar geros trys savaitės, kol aš būsiu 
pajėgus kreiptis Kaune į d-rą Finkelšteiną, todėl nuolankiausiai 
prašau Jūsų, pone Daktare, pagal man nustatytą diagnozę nu- 
rodyti dietą, gydymą kuria tokiais atvejais numato medicinos 
mokslas. Drįstu prašyti Jūsų atsisakyti perdėtos nuomonės apie 
mano „baisų įtarumą“, kokią tikriausiai susidarėte prieš metus, 
kai aš be deramo apdairumo pateikiau Jums „opus magnum“ 
apie savo ligos istoriją. Jūs galėjote palaikyti šį mano bereikalin- 
gą uolumą maniakišku įtarumu, nors iš tiesų tai buvo tik akade- 
minis pedantizmas. 

Kitas man svarbus klausimas - mano širdies veiklos, o kartu 
ir kraujo apytakos stiprinimas, nes aš viliuosi, kad dėl to pagerės 

mano bendra savijauta ir miegas. Dar birželį prof. Wagner von 
Jauregg paskyrė man ephetomin. Bandžiau jį vartoti, bet dėl 
mano ypatingo jautrumo vaistams vyksta panaši istorija, kaip 
ir dėl sausio m. d-ro Parčevskio skyrimų. Žinau, kad ephetomin 
dabar yra ampulėse injekcijoms. Ar Jūs rekomenduotumėte ` 
man jį vartoti, ar paskirtumėte ką nors kita? 

Labai atsiprašau, kad taip ilgai trukdau Jus klausimais apie 
savo sveikatą, bet man labai svarbu gauti į juos Jūsų atsakymus 
ypač dabar, kai gydydamas mano seseris Jūs geriau nei kada 
nors suprantate mano šeimos paveldėjamus polinkius. 

Prašau perduoti mano nuoširdžius linkėjimus poniai Liber- 
man ir d-rui Mejeriui bei priimti nuoširdžiausios mano pagar- 
bos pareiškimą. 


ZENONUI IVINSKIUI 


(Atvirukas) 
J. M. 


Ponui Z. Ivinskiui 
Ukmergės pl. 385 

Kaunas 

Litauen via Berlin 


Gerbiamas Drauge, 
Sveikiname Jus ir tariame daug labų dienų iš saulėtos Vie- 
nos. 


Julija ir Stasys Šalkauskiai 
Viena, 1929-VI-21 d. 


(Ant kortelės) 
Gerbiamasis Kolega! 
Grįžęs iš atostogų į darbą, radau Tamstos velykinę kortelę. 
sisekimo Tamstos užsimojimuose. 
Su draugiška pagarba 
St. Šalkauskis 
Kaunas, 1933. IV. 27. 

(Ant kortelės) 
Prof. Stasys Šalkauskis 
Linksmų Kalėdų ir laimingų N. Metų! 
Kaunas, 1933. XII. 21. 


(Ant kortelės) 
Julija ir Stasys Šalkauskiai 
Geriausi linkėjimai Kalėdoms ir N. Metams! 
1936. XII. 23. 
(Ant kortelės) 
Prof. Stasys Šalkauskis 
Linksmų Kalėdų Švenčių ir laimingų N. Metų! 
1938. XII. 21. 
(Ant kortelės) 


Julija ir Stasys Šalkauskiai 
Linksmų prisikėlimo švenčių 
J. ir St. Šalkauskiai 


(Atvirukas) 
Gerb. Profesoriui 
Dr. Z. Ivinskiui 
Kaunas 
Višinskio g. 32 a 
Petreliai, 1940. VII. 29. 


Brangusis Kolega, 

Ačiū už laiškelį, rašytą VII. 25. Malonu buvo patirti žinių apie 
rūpimus dalykus. Apie fakulteto likimą išgirdau per radiją VII. 
25, t. y. tą pačią dieną, kaip buvo rašytas Jūsų laiškelis!. Įdomu, 
kokias sąlygas Šv[ietimo] Ministeris nustatys mūsų buvusiems 
studentams pereinant į Hum[anitarinių] mok[slų] f[akulte]tą ar 
šiaip likviduojant savo studijas pas mus. - Tuo tarpu rašė man 
J. Kašelionis, teiraudamasis apie savo darbą „Lietuvos liaudies 
universitetai“. Jis yra pas mane. Komisijos nuomonė įvertinime 
svyravo tarp „patenkinamai“ ir „gerai“. Dr. Maceinai buvo 

pavesta surašyti galutinę rezoliuciją, bet jis nesiskubino dėl vo- 
kiečių kalbos pažymėjimo nebuvimo. Jei Kašelionis nukentės, 
tai bus kaltas galų gale jo apsileidimas, kuris buvo iš tikro nema- 
žas. Jo darbas parodo vertingą gausią medžiagą, kurią jam pa- 
sisekė surinkti, bet pedagoginis temos apdirbimas yra nekoks. 
Tik iš bėdos galima būtų jam pažymėti „gerai“. - Greit galė- 
sime pasimatyti Kaune, kur vykstu įvairiais reikalais. Pareigų 
Ul[niversite]te, žinoma, eiti neteks. Drauge su žmona tariame 
Jūsų Žmonelei ir Jums daug labų gražių dienų. 
Kaip visada Jūsų 
St. Šalkauskis 


Kaunas, 1940 m. rugpjūčio 11 d. 


Brangus Kolega, 

Labai gailiuos, kad apvilsiu Tamstą, neatvažiuodamas į Ku- 
lautuvą. Yra dvi rimtos priežastys: pirma, Juliukas, iš visa ko 
sprendžiant, susirgo šiltine, ir kiekvienu momentu galiu gau- 
ti kvietimą atvykti; antra, skubotai turiu ruoštis į persikėlimą 
į Vilnių. Buto klausimas taip susidėjo, kad nėra man prasmės 
tvarkytis ilgam gyvenimui Kaune. Tvarkysiuos Vilniuje drauge 
su broliu, kuris ten turi jau butą. Iš Kauno turėsiu išsikelti ne vė- 
liau kaip 14 š. m. d. Taigi laiko labai maža, o darbo labai daug. 

Širdingai Tamstas sveikinu ir atsiprašau už apvylimą. 


St. Šalkauskis 

(Atvirukas) 
Prof. St. Šalkauskis 
Žygimantų g. 20 bt. 4 
Vilnius 
1940 m. rugpjūčio 19 
P. S. Laiškelis iš pašto 
Gerb. 
Prof. Dr. Z. Ivinskiui 
Kaune 
Višinskio g. 32 a 


Brangusis Kolega, 

Ačiū širdingai už įdomų laiškelį. Čekį, man atsiųstą, grąži- 
nau atgal, nes nebuvo galimybės atlikti prašomo dalyko. Pasi- 
naudoti esamais pas Tamstą pinigais tuo tarpu neturiu reikalo, 
be to, matau kai kurių nepatogumų, kurie gali staiga atsirasti. 
Be to, kredito dar turiu ir galiu šiaip taip verstis. Šiaip ar taip, 
esu labai dėkingas už draugišką pasiūlymą. - Aš taip pat laukiu 
darbo perspektyvų paaiškėjimo. Kai kas daro vilties, kad galėsiu 
grįžti į akademinį darbą. To daugiausiai pageidaučiau, bet esu 
pasiruošęs dirbti ir kitą kokį darbą. Kol nėra paaiškėjęs galu- 
tinai akademinio darbo klausimas, nedarau konkretinių žygių 
gauti kito darbo. Bet tikiuos, kad apie 15 š. mėn. d. tas klausimas 
turės paaiškėti. - Įdomu, kiek yra vilties atleistiesiems profeso- 
riams gauti pašalpas už 3 mėn. Tai mūsų padėtyje būtų visai ne 
pro šalį. - Jei Akademija? uždaroma, tai bus gera, jei pasiseks 
tvarkoje perduoti jos turtą. Tikiuos, kad Tamstai pasiseks tai 
padaryti. - Po truputį lankaus įvairiose Vilniaus vietose. Turiu 
įspūdį, kad čia laukia didelis darbas mūsų istorikų ir archeolo- 
gų. Miestas, kaipo sostinė, turi didelių galimybių. Yra kur plės- 
tis, kaip gražėti ir turtėti. Didelės valstybės praeitis yra palikusi 
čia pėdsakus, kurie, tiesa, yra dabar gerokai apnešti nuosėdo- 
mis. Su žmona ir Juliuku sveikiname Tamstos Žmoną ir tariame 
Tamstai geriausius linkėjimus. . 


Tamstos 
St. Š. 

(Atvirukas) 
Prof. St. Šalkauskis 
Žygimantų g. 20 bt. 4 
Vilnius 
1940 m. rugsėjo 6 d. 
Gerb. 
Prof. Dr. Z. Ivinskiui 
Višinskio g. 32 a 
Kaunas 


Brangusis Kolega, 

Šio laiškelio antrojoje pusėje pranešu Jums savo adresą. Ap- 
sigyvenau sykiu su savo broliu. Turiu jau leidimą gyventi Vil- 
niuje nurodytu adresu. - Nors Vilnius gerokai atsiliko nuo Kau- 
no, vis dėlto yra įdomus savo istoriniais priminimais. Gyvenu 
dar vienas ir nesu visiškai susitvarkęs. Laukiu pasiliuosuojant 
antrą kambarį. Jei būsite Vilniuje, malonu būtų Jus pamatyti pas 
save, nors ir netvarkos aplinkybėse. Juliukas vis dar serga para- 
tifu Mažeikių ligoninėje, kur kiek laiko gulėjo ir mano žmona. 
Draugiškai spaudžiu Jūsų dešinę. 

Jūsų 

St. Š. 


(Atvirukas) 
Prof. St. Šalkauskis 
Vilnius, Žygimantų g. 20 bt. 4 
1940 m. rugsėjo 16 d. 
Gerb. 
Prof. Z. Ivinskiui 
Kaunas 
Višinskio g. 32 a 


Brangusis Kolega, 
Ačiū širdingai už laiškelį, iš kurio su įdomumu patyriau apie 
Jūsų reikalų stovį. Šiuo metu Jūs esate vienintelis pastovus 


mano korespondentas, su kuriuo sistemingai apsimainau nors 

trumpais, bet turiningais laiškeliais. Labai gailėjausi, kad mūsų 
„šoferis“, atvykęs į Vilnių su dviem pilietėmis, nerado manęs na- 
mie. Taip ir neteko su kauniečiais pasimatyti. - Jūsų padėtis yra 
daug geresnė už mano: Jūs turite jau pastovų darbą ir aprūpintą, 
bent kukliai, gyvenimą. Aš vis dar laukiu, kol paaiškės akade- 
minio darbo klausimas. Hum[anitarinių] mok[slų] f[akultelte 
turiu palankių žmonių, gal net ir kur kitur, bet ar jų užtarimo 
pakaks, abejotina. Esu pasiruošęs dirbti ir kitą kokį man tinka- 
mą darbą, nors nesu dar galutinai nusistatęs, kas man geriausiai 
tiktų. Baigiu šiomis dienomis pedagoginę terminiją, kuri turės 
eiti per Terminologijos komisiją (Lit[uanistikos] instituto). Tas 
darbas pakiša man mintį, kad galėčiau pastoviai jį dirbti, jei Lit. 
institutas sudarytų man minimalines sąlygas. Tada būtų kam iš 
pareigos judinti terminologijos reikalus mūsų kultūriniame gy- 
venime. Bet ar iš tokio projekto galėtų kas išeiti, sunku dabar ką 
nors pasakyti, nes, kaip nujaučiu, Lit. inst. dabar yra „įšalęs“ gal 
kaip tik todėl, kad bene projektuojama jį perorganizuoti į Lietu- 
vos Akademiją. Žinoma, tai tik spėjimas, kuris galėtų sėkmingai 
būti realizuojamas. - Gavau žinią iš Klauno Ulniversite]to, kad 
pašalpų klausimas perteiktas jau Šv[ietimo] kom[isaria]tui, kur 
jis principialiai sprendžiamas. Jei būtų teigiamai išspręstas, turė- 
tume gauti jau už du mėnesius mokėtų d-rų normomis. Drauge 
su žmona tariame Jums ir Jūsų žmonai geriausius linkėjimus. 
Kaip visada Jūsų 


St. Š. 
(Atvirukas) 
Gerb. 
Prof. Dr. Z. Ivinskiui 
Kaunas 


Višinskio g. 32 a 
Brangusis Kolega, 


Malonu buvo gauti Jūsų laiškelį, rašytą VIII. 25, juo labiau 
kad iš Kauno apskritai iš nieko žinių negaunu. Paskutinę žinelę 

iš Kauno gavau per savo žmoną, kuri VIII. 27 atvyko su Juliu- 
ku iš Mažeikių, sustodama Šiauliuose ir Kaune. Juliukas sirgo 
tris savaites. Mažeikių ligoninėje išgulėjo 13 dienų. Dabar grįžta 
jau į normą, bet tik prasidėjo pūliavimas vienoje auselėje. Turiu 
dabar jį vedžioti pas daktarus, kurie gerokai atsieina, o mums 
bedarbiams tai labai jaučiama. - Darbo perspektyvos dar nėra 
galutinai paaiškėjusios. Yra šiek tiek vilties, gal pasiseks grįžti 
į Universitetą, bet nieko tikro. Galvoju taip pat apie kitas gali- 
mybes, pvz., apie vertimus, bet ir tam reikės turėti Šv[ietimo] 
komlisaria]to pritarimą ir sutartas sąlygas. Tuo tarpu laukiu, 
kad paaiškėtų akademinės galimybės, tik po to ieškosiu ener- 
gingiau, jei bus reikalas, kitokio darbo. Šiuo metu noriu baigti 
pedagoginės terminijos projektą. Pirmąją jo pusę esame jau ap- 
svarstę Lituanistikos instituto Terminologinėje sekcijoje. - Kiek 
aš girdėjau, Lit. inst. likimas yra teigiamai išsisprendęs, ir ma- 
nau, kad Jums pasiseks pereiti jame į pirmaeiles pareigas. Jei 
šitas Jūsų pervedimas iš vienos kategorijos į kitą yra užsitęsęs, 
tai toks delsimas yra visai suprantamas švietimo srityje, kurioje 
dabar eina didžiausias persitvarkymo darbas. - Jei būsite kada 
Vilniuje, būtinai užeikite pas mus pasikalbėti. Mums pasisekė 
įsitaisyti dviejuose kambariuose; jaučiamės juose visai gerai: 
vienas tarnauja man kabinetu ir miegamuoju, o antras miega- 
muoju ir valgomuoju. Visi trys tariame Jūsų Poniai ir Jums ge- 
riausius linkėjimus. 
Jūs 

i St. Š. 

Vilnius, 1940. IX. 1. 

(Atvirukas) 
Gerb. 
Prof. Dr. Z. Ivinskiui 
Kaunas 
Višinskio g. 32 a 
Vilnius, 1940. IX. 24. 


Brangusis Kolega, 

Labai malonu patirti, kad netolimoje ateityje galėsime drau- 
ge gyventi Vilniuje. O jei dar anksčiau tektų pasimatyti Vilniuje, 
tai prašyčiau man atvežti kuriam laikui dr. Bartuškos atsimini- 
mus, kurie man bus reikalingi mano straipsniui apie Genera- 
linį Komitetą Šveicarijoje?. Man taip pat bus reikalingas mano 
susirašinėjimas su k[un]. Ant. Viskantu. Jei Jūsų atvažiavimas į 
Vilnių užsitęstų ilgesniam laikui, gal pasitaikytų gera proga rei- 
kalingus dalykus man persiųsti čionai. Pedagoginės terminijos 
projektą esu jau baigęs. Dabar norėčiau padaryti išvyką į praeitį, 
juo labiau kad tuo tarpu darbo neturiu, bent akademinio. Pa- 
aiškėjo, kad negaliu nieko gero tikėtis filosofijos ir pedagogikos 
srityse. Dėl to esu žodžiu pareiškęs H[umanitarinių] m[okslų] 
f[akulteto] Dekanui, kad neatsisakysiu skaityti Mok[slinio] dar- 
bo metodiką viso U[niversite]to studentams lektoriaus teisė- 
mis. Darbas būtų nesunkus, atsietas nuo ideologinių momentų, 
bet vis dėlto galima būtų dirbti akademinį darbą ir moksliškai 
kurti. Visa bėda, nėra kam patį dalyką išjudinti iš mirties taš- 
ko. Sveikata mano neblogiausia. Gaila, kad Jūs nerašote tiksliau 
apie savo žmonelės sveikatą. Mano žmona pradėjo mažą darbą 
liet. kalbos kursuose, o šiandien ėmė daryti pastangų patekti į 
pastovią tarnybą L[ietuvos] banke. Jei Existenz minimumas su- 
sidarytų, galima būtų man lukterti ir kitaip apsiversti. Rašau iš 
pašto, todėl nelabai patogu rašyti. Savo žmonos ir savo vardu 
siunčiu Jūsų Žmonelei ir Jums geriausius linkėjimus. 

Jūsų 

St. Š. 

(Atvirukas) 
Gerb. 

Prof. Z. Ivinskiui 

Kaunas 

Višinskio g. 32 a 

Vilnius, 1940. IX, 30. 


Brangusis Kolega, 

Labai gailėjausi prasilenkęs su Jumis Vilniuje. O taip norėjo- 
si pasimatyti, pasikalbėti. Antrą jau kartą nesusitinku su atvy- 
kusiais į Vilnių kauniečiais. Labai gaila! Mano žmonai Jūs este 
sakę, kad paimtumėte butą, jei toks tuo tarpu pasitaikytų Vil- 
niuje. Su šituo dalyku ne taip lengvai eina. Paimti butą galima, 
bet apsigyvenimo tokiame bute teisė gaunama tada, kai butų 
skyrius duoda leidimą, remdamasis realiais daviniais. Kol Jūsų 
įstaiga yra Kaune, vargu ar Jums pasisektų apsigyventi Vilniuje. 
O ar Jūsų įstaiga iš tikrųjų lapkričio 1 d. persikels į Vilnių, tai ga- 
lima dar abejoti. Žinoma, visa tai nekliudo dairytis buto, Jums 
tinkamo. Jei apie tokį ką nors sužinosime, tuoj Jums praneši- 
me. - Mano darbo perspektyvos tuo tarpu nė kiek nėra pakitė- 
jusios. Gal taip susitvarkyti dalykai, kad tarnaus mano žmona, 
o aš rašysiu dviejų tomų „Mokslinio darbo metodiką: 1 tomas 
bus bendroji metodika (akademinės studijos) ir 2 tomas spe- 
cialioji metodika (pasiruošimas profesūrai). Tikiuos, kad toks 
veikalas yra reikalingas ir galėtų būti sėkmingai spausdinamas. 
Darbą jau esu suplanavęs bendrais bruožais. - Ačiū širdingai už 
atgabentus šaltinius mano straipsniui. Jį parašysiu to didesnio 
darbo protarpiais. - Prof. B. Čėsnys buvo man atsiuntęs Mar- 
čiulaitytės darbą atsiliepimui. Daro labai abejotiną įspūdį. Jį jau 
grąžinau drauge su Kašelionio darbu. - Visa mūsų šeima siun- 
čia geriausius linkėjimus Jūsų Žmonai ir Jums. Aš draugiškai 
dar spaudžiu Jūsų dešinę. 

Jūsų 

St. Š. 

(Atvirukas) 
Gerb. 
Prof. Z. Ivinskiui 
Kaunas 
Višinskio g. 32 a., b. 2 


Brangusis Kolega, 

Ačiū širdingai už pinigus. Ši paskola atėjo apskritai į laiką. 
Tikriausiai praėjus dar trumpam laikui aš pats jos paprašyčiau. 
Taigi neblogai atspėjote mano nusistatymą. - Džiaugiausi su 
žmona perspektyva turėti Jus su ponia Vilniuje, taigi kaimy- 
nystėje. Girdėjau, jog Jūsų švogeris laimėjo vietą Kaune. Labai 
malonus netikėtumas, juo labiau kad šis įvykis sudaro prece- 
dentą mūsų kolegoms. - Nieko negirdėti, kaip Šv[ietimo] ko- 
misariatas yra nusistatęs mūsų pašalpų klausimu. Ar neturite 
galimybės patirti faktiškąją padėtį? - Po truputį krapštaus apie 
savo mokslinio darbo metodiką. Planą esu jau sudaręs dviem 
tomams. Dabar galėtų išeiti geresnis dalykas, negu kad jis buvo 
savo pirmoje labai netobuloje redakcijoje. Su dideliu malonu- 
mu dirbčiau šitą darbą, jei tik turėčiau minimalines gyvenimo 
sąlygas. - Šiaip jau neblogai pailsėjau per vasarą ir neintensyvų 
rudenį. Pasirodo, priverstas „nedarbas“ turi savo ir gerą pusę. 
Ypač po intensyvaus pavasario ir po jo nemalonumų toks po- 
ilsis man buvo tikrai reikalingas. - Ruduo šiemet nekoks, todėl 
netenka plačiai naudotis gamta ir išvykų galimybėmis. Vis dėlto 
labai mėgstu Vilnių ir labai gerai jaučiuos šitame mieste. Gal 
ne kiekvienam lietuviui jis taip artimas ir malonus kaip man. 
Aš žiūriu į jį ištisiniu sintetiniu požiūriu ir numatau galimybes, 
kurios galėtų realizuotis, jei jis išliktų ateičiai mūsų sostine. Jį 
gerai sutvarkius, jis galėtų būti vienas iš gražiausių ir įdomiau- 
sių miestų Europoje. - Prie progos teiraujamės Jums apie butą. 
Tikiuos, kad gali kas nors tinkamo pasitaikyti. - Mūsų šeima 
nuoširdžiai sveikina Jūsų Ponią ir Jus, o aš dar draugiškai spau- 
džiu Jūsų dešinę. 

Jūsų 

St. Š. 

Vilnius, 1940. X. 5. 


(Atvirukas) 
Gerb. 


Prof. Z. Ivinskiui 
Kaunas 

Višinskio g. 32 a 
Vilnius, 1940.X.17. 


Brangusis Kolega, 

Širdingai dėkoju už laišką ir priedą. Tamstos sumetimai visai 
teisingi, ir mes panašiai elgiamės. Nenorėtume tik, kad mūsų 
skolos neribojamai augtų. Mūsų darbo galimybės dar nėra pa- 
aiškėjusios. Žmona tik šio mėnesio gale sužinos, koks bus jos 
prašymo rezultatas, ar bus ji priimta į banką. Mano perspekty- 
vos labai neaiškios. Kiek man teko patirti, griežto nusistatymo 
prieš mane nėra, bet nėra taip pat tokio palankaus nusistatymo, 
kuris ragintų duoti netrukus man darbą. Padariau žygių privat- 
docento teisėms gauti. Gal pasisektų bent minimalinį uždarbį 
laimėti; o svarbiausia, netektų atitrūkti nuo akademinio darbo. - Su 
vertimais yra maždaug tas pats kaip ir su mano mokslinio darbo 
metodika, kurios bendroji dalis galėtų būti sutvarkyta palyginti 
gana greit. Kaipo techninio mokslinio metodo dalykas, ji ne- 
turėtų niekam užkliūti. - Kiek spėju iš kitų analoginių drau- 
gijų likimo, Akademijos turtas atiteks Lit[eratūros] institutui, 
kuris, matyti, bus pertvarkytas Akademijos linkme. Jei Tams- 
ta turėsi išvykti iš Kauno, susidarys nepatogumas su tuo turto 
perdavimu. Gal reikėtų pasirūpinti, kad greičiau šitas dalykas 
susitvarkytų, jei nėra kitos išeities. - Iš paskolintų dr. A[ntanui] 
Mlaceinai] knygų didžiausią daugumą esu atgavęs. Negrąžintos 
man tik trys knygos, kurias tikrai esu jam paskolinęs, ir dar dvi 
knygelės, kurias galėjau paskolinti ir kam kitam. - Turėda- 
mas palikti vietos savo žmonos rašymui, tuo ir baigiu tardamas 
Tamstos žmonai ir Tamstai geriausius linkėjimus ir nuoširdų 
pasveikinimą. 

Tamstos 

St. Š. 

Gerbiamasis Daktare! 

Nuolatos teiraujuosi Tamstoms reikalingo buto reikalu, bet 
dar nepasisekė aptikti tinkamo. Prieš kelias dienas sužinojusi, 
kad yra 3 kamb. už 150 lt., tuojau buvau nuėjusi jo pažiūrėti, 
nors atrodė ir brangoka. Bet vietoje apsidairius teko nusivilti: 
reikalingas labai didelis remontas, nes ten buvusi dirbtuvė ir 
nors vieta gana gera, bet butas nejaukus — tuo tarpu net negali- 
mas gyventi. Taigi iš mano pastangų tuo tarpu jokio rezultato. 
Tiesa, mačiau judriojoje Vilniaus gatvėje 3 aukšte languose žen- 
klus laisvos patalpos, bet spėju, kad ten turbūt kokiai prekybi- 
nei kontorai patalpa, spėjant pagal vietą. Be to, Poniai būtų per 
aukštai laipioti ir per daug triukšmo. Dar teirausiuosi ir toliau, 
bet vilties nedaug turiu ką nors tinkamo rasti. Gal kartais pa- 
bandytum Tamsta atvykęs universiteto namuose pasiteirauti, 
gal nebūtinai būti Vlilniaus] univ[ersiteto] personalo nariu, 
kad turėti teisę gyventi jam priklausančiuose namuose? - Turiu 
dar didelį prašymą savo palmės reikalu. Jei Tamstos važiuosite 
į Vilnių gyventi, ar negalėtumėt paimti ir mano didžiulę palmę 
su pastovu sykiu su savais daiktais. Ją supakuotų kelionei Kro- 
nas - tik sunku ją atgabenti. Tuo reikalu jau rašiau švogerkai, 
kuri dirba bibliotekoje - taigi ji, tikiuos, patarpininkaus tuo rei- 
kalu. Tamstai ir Poniai linkiu viso geriausio ir laukiame atva- 
žiuojant. 

J[ulija] Š[alkauskienė) 


(Atvirukas) 
Gerb. 
Prof. Z. Ivinskiui 
Kaunas 
Višinskio g. 32 a 


Brangusai Kolega, 

Neseniai esu Tamstai rašęs, bet tada esu pamiršęs paprašyti 
Tamstą vieno dalyko. Spėju, kad žurnalas „Logos“ bus išimtas 
iš apyvartos ir atiduotas galbūt į makulatūrą. Tuo tarpu 1937 m. 

2 nr. visas yra skirtas filosofinei terminijai. Tas numeris nebu- 
vo tinkamai praplitęs, kaip tik todėl, kad žmonės nežinojo, kad 
jame yra fil. terminija, kurios ne vienas skyrium ieškojo. Ar ne- 
galėtumei Tamsta pasiteirauti, koks bus to numerio likimas. Jei 
būtų galima įsigyti to numerio bent kelis egzempliorius, pra- 
šyčiau man juos pirkti mano sąskaita. Apskritai būtų gera, kad 
šituo klausimu Tamsta pakalbėtumei su [Antanu] Kniūkšta: jis, 
rodos, tokiais klausimais turi pareigą užsiimti. Nenorint nau- 
dotis „Logoso“ etikete, galima būtų nuplėšti viršelį ir duoti spe- 
cialų, tinkamą dalykui. Toks kompromisas galėtų knygą kartais 
išgelbėti. Švietimo komisariatas, kaip teko iš laikraščių patirti, 
atidėjo savo kėlimąsi į Vilnių, tačiau neilgam. Tikimės greit su 
Tamstomis pasimatyti. Gaila tik, kad iki šiolei mums nepasisekė 
užeiti Tamstoms tinkamo buto. Bet dar gali pasitaikyti. Vakar 
turėjome progos nugirsti apie vieną, kuris eventualiai gali būti 
laisvas. - Mes gyvename neblogiausiai. Nėra tik aiškios pers- 
pektyvos. Nemalonų įspūdį daro lito kritimas ir kainų kilimas. 
Tuom atveju jokios santaupos neturi pastovios reikšmės. Visa 
mūsų šeima siunčia linkėjimų Tamstos žmonai ir Tamstai; aš 
dar draugiškai spaudžiu Tamstos dešinę. 

St. Š. 
Vilnius, 1940. X. 21. 

KARLUI ALFONSOVIČIUI 


Gerbiamas Karlai Alfonsovičiau! 

Einu pro Jus per anksti, o vėliau iki pietų ateiti negalėsiu, 
nes visą laiką būsiu universiteto iškilmėse (metinis aktas). Todėl 
užsuksiu pas Jus tarp 4 ir 5 val. Ką turėčiau galvoti apie savo 
darbą, nė pats nežinau - praradau bet kokį tikrumą!. Bet sursum 
corda - pabaiga artėja! 

Jūsų 

St. Šalkauskis 
15/XI.17 


KUNIGAMS J[UOZUI] KOR. PURICKIUI, 
A[NTANUIJ STEP[ONAIČIUIJ, 
V[LADUI] DAUM[ANTUI]-DZIM[IDAVIČIUI) 
IR P. j[UOZUI] GABRIUI ERIBURGE 


Didžiai Gerbiamieji! Kadangi naujos aplinkybės ragina gy- 
venančius Šveicarijoj lietuvius vėl susieiti bendrajam tautiškųjų 
reikalų aptarimui, tai mudu žemiau pasirašiusiu skaitova reika- 
lingu išdėstyti toliau ultimatyvias sąlygas, kurių išpildymas iš 
Tamstų pusės leistų mudviem dalyvauti susirinkimuose ir šiaip 
jau pasitarimuose bendromis teisėmis. 

Bendras su tamstomis darbavimos pasidarė mumdviem ne- 
galimas dėlei sekančių Tamstų pasielgimų: 

1) Kuomet vasario 22 d., besitęsiant Friburge lietuvių susi- 
rinkimui, tarp ko kito buvo nutarta prašyti Amerikos lietuvių 
siųsti Eriburgan vardu Generalinio] k[omite]to k[aro aukoms] 
Lfietuvoje] š[elpti] pinigus belaisviams šelpti, poligrafijai leisti 
ir t. t, tai kun. Djaumantas]-D[(zimidavičius], kun. St[eponaitis] 
ir kun. Purl[ickis] atmetė šitokią balsavimo išdavą, nors visi trys 
balsavime buvo dalyvavę. 

2) Atvažiavus p. G[abriui], ant rytojaus mudviem nesant pa- 
kviestiem a) buvo padarytas naujas nutarimas, sulig kurio tar- 
pininkavimui pinigams, einantiems iš Amerikos, buvo paskirtas 
kun. St[eponaitis], ir taipogi b) buvo pasiųsta Amerikon telegra- 
ma su parašu „Susirinkimas, Ž., G.“ o tuo tarpu mudu buvova 
tyčia aplenkti, nors susirinkimas nesiliovė veikęs pirmykščioje 
savo sąstatoje ir nutarimų protokolari buvo įtraukti keli punktai, 
separatiškai pravesti. Dokumentaliam šitų faktų patvirtinimui 
tarnauja laiškas iš Šveicarijos kun. P[urickio], St[eponaičio], 
Dfaumanto]-D[zimidavičiaus), tilpęs „Llietuvių] Balse“ Nr. 26 

1916 m., kuriame tarp ko kito pasakyta, kas seka: „Pasitarę su 
atvykusiais čia J. Jonyla, kuris pats savo akimis matė belaisvių 
didelį vargą, ir J. Gabriu, mušėme telegramą Amerikon, prašy- 
dami 1000 dol. belaisviams, o taip pat ir Petrapilin“. 

3) „P[ro] Llituania]“ Nr. 2-3 straipsniui, įvardytam „Lithu- 
anie et Pologne“, redaktorius p. Gabrys] prikergė slaptyvardį 
V (ir A.) K., kad tokiu būdu lyg pirštu nurodyti skaitytojams 
į kun. Vliskantą], kuomet jis negal pripažinti savuoju visą 
straipsnio turinį ir negalėjo leisti „P[ro] L[ituania]“ redaktoriui 
vartoti slaptyvardį, kurio visi inicialai bei skiemens sudaro jo 
pavardę. „P[ro] L[ituania]“ Nr. 2-3 buvo skubiai atneštas kun. 
D[aumanto]-D[zimidavičiaus] į G[eneralinio] Kfomiteto] biu- 
rą ir tuo pat laiku vienas šio „P[ro] L[ituania]“ numerio egzem- 
pliorius buvo įteiktas Friburge gr[afui] Plioteriui vardu kun. 
Vliskanto], nors pastarasis nieko apie tai nežinojo. 

4) Kun. P[urickis],St[eponaitis], Djaumantas]-D[zimidavičius]) 
netiknepasmerkėaiškios p. G[abrio] prieš G[eneralinį] KLomitetą] 
intrigos, kuri aplinkybių susimezgime buvo pavartojimas slapty- 
vardžio „K.“, bet dar pasirodė solidarizuoją su juo, piršdami jįjį į 
Gleneralinio] K[omiteto] R[evizijos] K[omisijos] narius, kokiais 
tegal būti užsitikėjimo žmonės. Kun. P[urickio], St[eponaičio), 
Dfaumanto|-D[zimidavičiaus] solidarizavimas su p. G[abriu] 
pastojo juo labiau suprantamas, pasirodžius „Lfietuvių| B[also]“ 
Nr. 26 minėtam laiškui, kuriame tendencijiniai perstatytas 
G[eneralinio] K[omiteto] susiorganizavimas ir veikimas. Pavyz- 
džiui: nurodyta, kad į G[eneralinį] Kfomitetą] įėjo dvarininkai iš 
Gardino, Minsko, ir Vitebsko gubernijų, tuo tarpu įėjo į Klomite] 
tą irgi dvarininkai iš etnografiškos Lietuvos, būtent Kauno ir Vil- 
niaus gub[ernijos], o iš Minsko gub[ernijos] nėra visai, pasakyta, 
būk sulietuvinimo dėlei esą išsiderėta, kad K[omite]to valdyboj iš 
7 narių būtų 4 lietuviai, tuo tarpu tikrai derybų nebuvo ir majori- 
zacija lietuviams buvo principialiai pripažinta; stengtasi prirody- 
ti, jog G[eneralinio] K[omiteto] veikimas randa beveik išimtinai 
kliūtis iš pusės lenkų ir Lietuvos dvarininkų, o tuo tarpu, tiesą pa- 
sakius, didžiausias kliūtis sudarė pačių lietuvių elgimos, ir minėtas 
laiškas tėra vien netikęs teisinimos. 

Didžiuma nurodytųjų aukščiau viešų faktų (grynai asme- 
niškųjų dalykų ir konfidencialių faktų čia nekliudova) buvo jau 
paaiškėję balandžio 19 d., kuomet buvova kviestu p. G[abrio] 
Šveicarijos lietuvių susirinkiman bendram tautiškųjų reikalų 
aptarimui. Todėl jau tuomet pasisakėva negalinčiu dalyvauti 
susirinkime kitaip negu svečiais, t. y. atsisakėva dalyvauti bal- 
savimuose ir palikova pasielgimo laisvę link būsiančių susirin- 
kimo nutarimų. Kaipo priežastis tokio savo elgimos iškėlėva 
šalia skirtumo pakraipos ir vartojamųjų priemonių dar užsiti- 
kėjimo stoką, gimstančią dėlei Tamstų nepripažinimo veikime 
elementarių parlamentarizmo principų. Kilę tuomet ginčai dar 
labiau mudu įtikino parinktosios mudviejų pozicijos tikrumu, o 
paskui ir vėlybesni faktai tą pat mudviem prirodydavo. Taigi ir 
dabar, kuomet atvažiavusieji iš kitur lietuviai šaukia mus, visus 
Šveicarijos lietuvius, bendran susirinkiman, negalime atsisakyti 
nuo principialios savo pozicijos link Tamstų, jei Tamstos nepa- 
norėsit išpildyti sekančių mudviejų reikalavimų: 1) pripažinti 
netikusiais aprašytus aukščiau Tamstų pasielgimus, kuriuose 
nusižengta visuomeniškuoju atžvilgiu, 2) garantuoti mudu nuo 
panašių pasielgimų ateityje pasižadėjimo žodžiu. Norėdami 
likviduoti liūdnus Šveicarijos lietuvių veikimo apsireiškimus 
privatiniu būdu ir duodami Tamstoms tam tikrą progą, skaito- 
va savo priederme iš anksto pranešti, jog Tamstų neišpildymas 
nors vieno iš nurodytų mudviejų reikalavimų paliks mudviem 
moralę teisę laikytis užimtosios pozicijos. 

ANTANUI MACEINAI 


Kaunas, Žemaičių g. 6 bt. 5, 1932 m. spalių 16 d. 


Gerbiamasis Drauge! 

Vakar popiet gavau Jūsų laišką. Ta aplinkybė, kad Pedago- 
gikos institutas Luvene neįkvepia didelio pasitikėjimo, verčia 
ir Jus, ir mane šiuo dalyku susirūpinti. Jei apsispręstume, kaip 
rašote, likti laisvuoju klausytoju, negautumėte Ped[agogikos] 
in[stitu]to diplomo, kas turi Jums principialios reikšmės. Bet, 
žinoma, nemalonu yra studijuoti mokykloje, kuri neimponuoja 
jokia prasme. Gal todėl būtų gerai nuvykti kur Prancūzijon, pa- 
siteiravus Luvene apie geriausią Prancūzijoje aukštąją pedago- 
ginę mokyklą. Čia mes mažiau galime apie tai turėti žinių kaip 
Luvene, kur žmonės geriau nusimano apie prancūzų studijų 
centrus. Dar nebūtų vėlu keltis į Prancūziją. Žinoma, reik tik 
gerai apsidairyti ir iš pagrindų teirautis. Bet, jei vis dėlto liktu- 
mėte Luvene, reikėtų taip tvarkyti savo studijas, kad galėtumėte 
gauti ten kuo mažiausia baigimo diplomą. 

Apsigalvojęs apie savo Jums patarimą ruoštis prie eksperi- 
mentinių dalykų pedagogikos srityje ir pasitaręs su kun. de- 
kanu, manyčiau dabar, kad toks ruošimasis labai plačiu frontu 
būtų Jums nelabai sveikas specializacijos atžvilgiu ir dargi Jus 
pasmerktų per dideliam diletantizmui, kuris neigiamai atsiliep- 
tų ir Jūsų studijų gilumą. Todėl nuo pasiruošimo eksperimenti- 
niams dalykams turite atsisakyti ir laikyti savo tikslu filosofinę 
pedagogiką ir surištas su ja labiausiai filosofines disciplinas. 

Blogiausiu atveju pasiliktų Jums Deutsches Institut fūr wis- 
senschaftliche Pädagogik, Münster i. W. Bet, kaip esu Jums sakęs, 
pas mus Lietuvoje yra jau pakankamai žmonių, ėjusių vokiečių 
mokyklą, ir per maža žmonių prancūzų kultūros. Tarp kitko 
Mūnstery baigusį pedagoginį institutą mes jau turėsim V. Ma- 
kutėną, kuris šiais metais tą institutą turės baigti. 

Taigi, turėdami galvoje šituos bendrus principus, bandyki- 
te savarankiškai apsispręsti ir praktiškai nusistatyti. Už Jus čia 
sunku visai konkrečiai Jūsų klausimą išspręsti. 

Tarp kitko norėčiau atkreipti Jūsų dėmesį ir į tai, kad Jūs tu- 
rėtumėte domėtis tais bendrais teoriniais pedagogikos kursais, 
kurie yra Jūsų pas mus išlaikyti. Visados įdomu ir privalu patirti, 
kokios yra paskutinės pedagogikos mokslo srovės ir laimėjimai. 
Apskritai turite būti visados linkę patikrinti savo žinias ir papil- 
dinėti jas iš kitų naujų šaltinių. Todėl ne per daug pasitikėkite 
tuo, ką esate patyrę ir pramokę pas mus. 

Gera, kad iš pat pradžios neblogiausiai pavyko Jums įsitaisy- 
ti svetimame krašte, tai kiek aplengvina pirmą prisitaikymą prie 
naujų aplinkybių. Tiesa, Jūsų neapsisprendimo stovis neduoda 
Jums nurimti ir imtis rimtai darbo, o tai, be abejo, labai nemalo- 
nus stovis. Taigi linkiu Jums kuo greičiausiai ir kuo racionaliau- 
siai apsispręsti ir sėkmingai imtis didelio ir svarbaus darbo. 

Draugiškai tariu Jums nuoširdų pasveikinimą ir daug labų 
dienų iš nutolusios Lietuvos. 


Jūsų k 
St. Salkauskis 


Kaunas, Žemaičių g. 6 bt. 5, 1932 m. lapkričio 4 d. 


Gerbiamasis Drauge! 

Malonu man buvo gauti Jūsų antrą laišką, iš kurio esu paty- 
ręs, kad esate apsisprendę savo studijų klausime. Dėl šito Jūsų 
apsisprendimo jokių priekaištų negaliu padaryti, nors kai kurie 
mano patarimai ir ėjo kita linkme. Savaime aišku, kad mano 

patarimai neturi Jums privalomos reikšmės. Jie Jums turi būti 
tik viena iš aplinkybių, į kurias Jūs turite atsižvelgti savarankiš- 
kai apsispręsdami savo gyvenimo kelyje. Žinoma, niekas negali 
geriau įsigilinti į visas konkretesnes Jūsų gyvenimo ir pašauki- 
mo aplinkybes, kaip Jūs patys, todėl joks patarimas negali būti 
aklai priimtas, kaip nelygstamai privalomas. Jei kada būčiau pa- 
stebėjęs ar ateity pastebėsiu, kad savo gyvenimo linijoje darote 
klaidą, laikysiu draugiškumo pareiga atkreipti į tai Jūsų dėmesį 
ir atitinkamai Jus įtikinėti, 

Šiuo tarpu prieš bendrą Jūsų apsisprendimo liniją negalėčiau 
nieko ypatingo pasakyti. Viena tik abejonė, man atrodo, čia gali 
būti iškelta: ar bus visai nuoseklu ir todėl metodologiškai pa- 
togu, kad Jūs darysite doktoratą iš šalutinės savo šakos. Jūs juk 
turėsite diplome įrašytą pagrindan filosofijos sistemą; toj pačioj 
srityje pasiliko ir Jūsų licenciato darbas, ir tuo tarpu doktorato 
darbas nuslinks nuo šitos linijos į šoną. Žinoma, abejonė labai 
teoriška ir mažai kam tegali ateiti galvon. Galbūt, kad nėra rei- 
kalo ja ypatingai rūpintis. 

Numatyta Jūsų tema habilitacijos darbui („Tarptautinio au- 
klėjimo problemos“), man rodosi, visai priimtina, kaipo nuo- 
sekliai einanti iš Jūsų doktorato temos ir kaipo atsakanti savo 
tikslingumu Jūsų darbo sąlygom. Todėl aš su visišku įsitikinimu 
už ją pasireiškiu. 

Tai, ką rašote apie galimybę įsigyventi į katalikiškąją litur- 
giją, mane tik įtikina, kad Jūs esate nusistatę plačiai, giliai ir 
visapusiškai imti savo studijų dalykus ir savo mokslinių darbų 
objektus. Man belieka Jums vien iš visos širdies linkėti šitame 
savo kelyje atsiekti kuo sėkmingiausių laimėjimų. 

Lakšteliai, kurių pavyzdį man esate atsiuntę, labai geri ir savo 
popierium, ir savo tiksliu išmatavimu. Mielu noru jų įsigyčiau 
kokį tūkstantį, bet bijau, kad tuo tarpu bus sunkenybių ir su 
atsiskaitymu, ir su persiuntimu. Nebent su dėkingumu priimsiu 
Jūsų patarnavimą kada nors ateity, kai galėsite, grįždami atosto- 
gų, pasiimti su savimi ir man lakštelių. - Taip pat dėkoju Jums 
už Jūsų pasisiūlymą patarnauti man kuo nors mokslo srityje. 
Jei iš tikro būtų reikalo pasiekti kokiu nors būdu užsieninę 

medžiagą ar padaryti bibliografinių pasteiravimų, su malonu- 
mu pasinaudosiu Jūsų pareikštų paslaugumu. 

Užvakar esu atidavęs spaudon rinkinį „Lietuvių tauta ir jos 
ugdymas“. Esu jau baigęs straipsnį apie „Švietimo darbą Lie- 
tuvoje“, kuris belgų katalikų užsakytas 3 tomų veikalui apie 
švietimą Europoje. Dabar šį neilgą straipsnį (10 p.) perrašinėju 
prancūziškai. Emiau jau toliau tęsti terminologijos dalyką, kurį 
norėčiau baigti iki Naujųjų] mfetų], nors tuo ir nelabai tikiu; o 
paskui imsiu savo kursus iš naujo perdirbinėti, gilinti, platinti, 
gryninti, turtinti. Darbas didelis ir ilgas, tikriau, niekados ne- 
baigiamas. Kiek ištesėsiu, sunku pasakyti, lengviau tik darosi 
galvojant apie tai, kad ruošiasi jau pavaduotojas. - Draugiškai 
spaudžiu Jūsų dešinę. 


St. Šalkauskis 


Kaunas, 1932 m. gruodžio mėn. 22 d. 


Gerbiamasis draugę, 

Jūsų straipsnį „Atitautinimas“ gavau, paskaičiau ir esu jau 
įteikęs „Židiniui“. Jokių herezijų ten nesu radęs ir kiek radika- 
liau taisyti nelaikiau reikalinga. Apie Jūsų straipsnius galėčiau 
pasakyti tą patį, ką ir apie savuosius: jie per daug protautiniai ir 
per mažai medžiagingi. Todėl, jei nenorite, kad Jus skaitydami 
žmonės taip pat bartųsi, kaip kad jie barasi mane skaitydami, tai 
kreipkite daugiau dėmesio į erudiciją ir į įdomų dėstomojo da- 
lyko apipavidalinimą. Tiesa, rašyti kalbamuoju būdu yra žymiai 
sunkiau ir darbo reik padėti žymiai daugiau; bet Jūs, stovėda- 
mas vos tik pradžioje savo akademinės karjeros, galite ir turi- 
te šitas sunkenybes pergalėti. Mano „faktinasis“ [redaktorius] 
sutiko, kiek supratau, jei ne visą, tai bent dalį Jūsų straipsnio 
išspausdinti sausio numeryje. 

Labai man buvo įdomu patirti visa tai, ką Jūs rašote apie savo 
studijas. Kiek galiu spręsti iš Jūsų suteikiamų man žinių apie 
disertacijos darbą, man rodos, Jūs einate tikru keliu. Bet, žinoma, 

ką nors tikresnio galima bus pasakyti po to, kaip bus jau paaiš- 
kėjęs visas smulkus Jūsų temos planas. Čia turiu Jus įspėti, kad 
nesilaikytumėte per daug griežtai pirmutinio savo nusistatymo, 
t. y. pirmutinės savo schemos. Gilinantis į medžiagą, pridera visą 
laiką kritiškai save kontroliuoti ir nuolatos statyti sau klausimą, 
ar surinktoji medžiaga pateisina pirmykštį, iš esmės labiau teorinį 
planą. - Prie šios progos viena smulki pastaba: man rodos, būtų 
nuosekliau vietoje „ištobulinti, pamilti, apreikšti“ išrikiuoti šiuos 
imperatyvus šioje tvarkoje: „pamilti, ištobulinti, apreikšti“. 

Visai sutinku, kad Jums labai pravartu įsigilinti į religijos 
filosofijos problemą, kadangi ji turi gyvenimo filosofijoje ve- 
damosios bei atbaigiamosios reikšmės; be to, Jūsų gyvenimo 
kelias ypač pateisina šitą susidomėjimą. Dėl savęs aš jau neabe- 
joju, ar man teks kiek paliesti šitą sritį, kaip kadaise esu svajojęs. 
Taigi bent Jums linkiu atsiekti čia to, kas yra galima su integra- 
linio sintetizmo pagalba ir kūrybinės iniciatyvos priemonėmis. 
Negalėčiau dabar Jums nieko tikslaus pasakyti, ar religijos fe- 
nomenologijos, kaipo religinio nusiteikimo tyrinėjimo, supra- 
timas yra teisingas. Reiktų labiau įsigilinti į dabartinį religijos 
filosofijos stovį, ko tuo tarpu daryti negaliu. Prie šios progos 
norėčiau Jus tik paakinti J. Geyserio darbais iš šitos srities. Jis 
gyvai atsiliepia ir į R. Otto, ir į M. Schelerio religinės problemos 
tyrinėjimus. Bet turbūt jau esate tai patys patyrę iš literatūros. 

Psichologiškai visai suprantamas man Jūsų palinkimas sis- 
temiškai tvarkyti praktinės filosofijos disciplinas, kurios iš tikro 
neturi pastovios santvarkos filosofijos sistemoje. Bet tai nėra 
lengvas dalykas. Šiokių tokių trūkumų nujaučiu ir jūsų nevisiš- 
kame pasisakyme. Visai sutinku, kad ugdymo filosofija gali būti 
priskaityta prie kultūros filosofijos specialiosios dalies, kaip aš 
sakau per filosofijos įvado paskaitas, - prie monografiškai tyri- 
nėjamų kultūros problemų. Bet jei priskaitysime prie kultūros 
filosofijos specialiosios dalies meno filosofiją, tai turėsime čion 
priskaityti taip pat etiką, teisės filosofiją ir net logiką, kaipo ty- 
rinėjančias žmogiškąjį veikimą disciplinas. Tuo tarpu manu su- 
pratimu, tokio suplakimo, visai jau nepaprasto, galima išvengti 
darant principialų skirtumą tarp normatyvinių ir eksplikatyvinių 

praktinės filosofijos disciplinų. Taip pat svarstytinas dar yra 
klausimas, ar bendroji pedagogikos dalis gali būti atstota pe- 
dagogikos įvada, nors ši ir labai yra reikalinga akademiniame 
gyvenime. Įvada ir bendroji dalis vis dėlto turi savų skirtingų 
uždavinių. - Su įdomumu lauksiu tolimesnių Jūsų samprotavi- 
mų išdavų. 

Ačiū širdingai už pasisiūlymą išsiųsti man alfabetą biblio- 
grafiniams lakšteliams: aš vartoju tam tikslui uždedamus lakšte- 
liams iš viršaus arkliukus. Bet vasarą prašyčiau sykiu su lakšte- 
liais atgabenti man ir alfabetą. Mano žmona siunčia Jums daug 
labų dienų; aš tariu Jums draugiškos pagarbos žodį. 


St. Šalkauskis 


P. S. Rytoj, XII.23, išvykstame į Šiaulius ir grįšime Kaunan 
tik 1933. I. 2. 


Kaunas, 1933 m. vasario 20 d. 


Gerbiamasis Drauge, 

Gavęs Jūsų paskutinį laišką įgavau noro tuoj į jį atsiliepti. Tai 
jau įrodo jo įdomumą ir aktualumą. Tačiau praėjo kelios dienos, 
kol galėjau rasti tinkamo laiko savo norui įvykdyti. Stengsiuos 
bent trumpai atsakyti į dalykus, kuriuos keliate savo laiške. 

Patardamas Jums perrikiuoti gairinius Jūsų disertacijos šū- 
kius, nė nespėjau, kad Jūs padarysite iš mano patarimo taip toli 
einančių išvadų. Mano supratimu einant, negalima patriotinio 
auklėjimo statyti, logiškai imant dalyką, anksčiau už tautiškąjį. 
Tautiškasis auklėjimas, kaipo atitinkąs tautybės prigimtį, visų 
pirma įgyvendina ryškiausiu būdu naujose kartose tautišką tipą. 
Gairinis šūkis jam, mano įsitikinimu, turėtų būti „būti“. Patrio- 
tinis auklėjimas, turįs savo uždaviniu sudaryti naujose kartose 
tinkamą nusistatymą savo tautybės atžvilgiu, turi pagrindiniu 
gairiniu savo šūkiu „pamilti“, ir tik nacionaliniam auklėjimui 
galima taikyti gairiniai šūkiai „ištobulinti, apreikšti“. Žinoma, 

kaipo sistematizuojanti schema, šitokia rikiuotė turi lygstamo- 
sios reikšmės; tarp kitko, jos negalima suprasti taip, tarsi tauti- 
nis auklėjimas turėtų prisilaikyti nusakyto nuoseklumo vykdo- 
muoju laiku. Bandykit dar kartą šitą dalyką pergalvoti. 

Ryšyje su gairinių šūkių išrikiavimu stovi Jūsų disertacijos 
plano klausimas. Negalėdamas tuo tarpu pateisinti Jūsų pagrin- 
dinės tvarkos, abejoju apie visišką jo tikslingumą dėl nurodytos 
priežasties. Tarp kitko, Jūsų gairinių šūkių supratimas padarė 
tai, kad Jums tenka II dalyje kalbėti apie tautiškumą, o I-ojo- 
je - apie patriotizmą. Aš bent jaučiu reikalą iš pradžios kalbėti 
apie tautiškumą ir tik paskui - apie patriotizmą, nes šio supra- 
timas pareina nuo tautiškumo supratimo, bet ne atvirkščiai. Jei 
medžiaga būtų tvarkoma kita eile, būtent: I dal. „būti“, II dal. 
„pamilti“ III dal. „ištobulinti, apreikšti“, tektų daryti taip pat 
atitinkamų pakeitimų ir atskirų dalių viduje. Šiaip jau apie trak- 
tuojamosios medžiagos sugrupavimą negalėčiau nieko ypatin- 
go pasakyti. Visai su Jumis sutinku, kad berašant bus galima 
spragas medžiagoje papildyti. 

Jūsų abejojimas dėl dabartinio religijos filosofijos ir kultūros 
filosofijos tvarkymo Vakaruose nėra man svetimas: visados ste- 
bėjausi, kodėl katalikų filosofai, turėdami savo arsenale aristo- 
teliškųjų priežasčių koncepciją, nepanaudoja jos šių disciplinų 
tvarkymo reikalams, skendi neaiškybėse ir neduoda nuoseklios 
sistemos. Turiu norą netolimoje ateityje pateikti užsieniui kultū- 
rinės savo koncepcijos santrauką vieno kito straipsnio pavidalu. 
Seniai jau šitas sumanymas neduoda man ramumo, bet gyveni- 
mo aplinkybės, iš kitos pusės, neleidžia įvykdyti jo tuojau. 

Gaila, kad Liuvene Jūs negalite turėti tiek naudos iš studijų, 
kiek buvo pageidauta, Jums patariant šitą miestą. Principialiai ne- 
galima nieko turėti prieš tai, kad kitais metais važiuotumėte kur 
kitur ieškoti ko nors geresnio. Bet tik reik labai rimtai pasiteirauti 
apie pasirenkamą vietą. Manau, kad Liuvene Jūs turite galimumą 
šitą pasiteiravimą kaip reikiant pravesti. Šiuo klausimu norėčiau 
atkreipti Jūsų dėmesį į tai, kad šiuo metu Jums yra svarbu ne tiek 
visuma, arba sistema, kiek metodas. Todėl būtų labai pageidauja- 
ma, kad galėtumėte kur rasti bent vieną profesorių, kuris Jus galėtų 

įstatyti į realaus, dokumentaliai pagrįsto ir patiriamai kuriamojo 
metodo vėžes. Sistemos ir iniciatyvos Jums visados pakaks, bet 
palinkimas skendėti atitrauktinių spekuliacijų padangėse gali Jus 
kartais nustumti nuo tokių vėžių. Dovanokite už atvirumą, bet 
turiu pasakyti, kad ir paskutinis Jūsų laiškas sukėlė manyje mintį 
apie šitą gresiantį Jums pavojų, - apie pavojų, kuris iki šiolei ne- 
nustojo grėsęs ir man pačiam, o, kaip Žinot, vienas iš mano pa- 
geidavimų yra, kad Jūs galėtumėte pasinaudoti mano patyrimu ir 
išvengti mano darbo trūkumų. 

Kalbamąją mintį sukėlė man tai, ką Jūs pranešate apie savo 
rašinius. Visai gerai suprantu, kad kuriamoji Jūsų iniciatyva ne- 
duoda Jums nurimti nieko nerašant. Bet vis dėlto būtų gera čia 
save kiek prilaikyti lygiai taip, kaip būsimas virtuozas tam tikru 
lavinimosi tarpu turi atsisakyti nuo pramoginių skambinimų 
profaniškesnių dalykų, kad neįgautų netinkamos manieros sti- 
liškų aukšto estetinio masto dalykų atlikime. 

Sakotės visų pirma parašę straipsnį „Mysterium magnum“ 
apie vyro ir moters problemą. Tuo pačiu klausimu, esant Fry- 
burge, man teko rašyti referatą, pavadinus jį „Moterų klausimas 
krikščionybės šviesoje“. Gerai pažįstu šitos problemos sunkumą; 
todėl iki šiolei nedrįsau niekur savo referato spausdinti. Žino- 
ma, galima visaip spekuliuoti apie lyčių prasmę ir jų išaiškinimą 
bei pateisinimą, bet tai reik daryti labai atsargiai. Bijau, kad Jūs, 
skirdami straipsnį viešumai, nepakankamai parodėt tokio atsar- 
gumo. Tam pagrindą man duoda Jūsų išsireiškimas: „Meilė yra 
ne biologinis patraukimas, bet dviejų priešingų dvasios polių pa- 
traukimas, arba veržimasis vieno duoti, kito priimti“. Šiame pos- 
me, mano supratimu, jausti schematizmas su aiškiu palinkimu 
į vienašališkumą: pirma, meilė yra psichofizinė apraiška, vieną 
kartą išeinanti aikštėn savo psichine, kitą kartą - savo fizine puse, 
ir yra nerealiu spiritualizmu priskirti ją prie vienos tik dvasios 
reiškimosi; antra, negalima nelygstamai griežtai teigti, kad vyras 
ir moteris susiskirsto pagal logines kategorijas „duoti“ - „priimti“. 
Būčiau net linkęs manyti, kad trumpame atpasakojime netyčia 
Jums išėjo toks vienašališkas schematizmas, jei jo apraiškų nebū- 
čiau pastebėjęs prie kitokių aplinkybių. 

Be to, tokį pat įspūdį esu gavęs taip pat iš to, ką Jūs rašė- 
te man apie savo straipsnį, skirtą „N[aujajai] romuvai“. Mano 
supratimu, yra vienašališkai schemiška suskirstyti kunigo ir 
poeto pašaukimą pagal vyrišką-tėvišką ir moterišką-motinišką 
struktūrą. Jei kunigo pašaukime ir esama vyriško tėviško pra- 
do, o poeto pašaukime - moteriško motiniško prado, tai toks 
giminingumas toli gražu dar nereiškia tolygumo, kuris įgalintų 
daryti tokių griežtų išvadų, kurių kad Jūs esate padarę. Be to, tik 
fiziologiniu atžvilgiu vyras ir moteris griežtai išsiskiria, ir tai dar 
gamtoje pasitaiko sutapimo kuriozų. Ogi psichologiniu atžvil- 
giu negalima visai griežtai pasakyti, kad vienos psichologinės 
žymės priklauso tiktai vyrui, kitos - tiktai moteriai. Foersteris 
visai net sąmoningai išrodinėja, kad vyrui yra pageidaujamas 
tam tikras moteriškumas, suprastas, žinoma, dvasine prasme, 0 
moteriai - tam tikras vyriškumas, atitinkamai suprastas. O jei 
taip, tai ir pašaukimo klausime negalima taip griežtai atribo- 
ti kunigavimo ir poetavimo, kaip Jūs tai norėtumėte padaryti. 
Pagaliau ir religijos bei meno istorija neduoda mums pakan- 
kamai motyvų griežtai skirti kunigo ir poeto pašaukimą: juk 
pirmykščiame religijos ir meno išsivystymo tarpsnyje dažnai 
dvasininkas ir poetas sutapdavo labai reikšmingu ir sėkmingu 
būdu tame pačiame asmenyje. Tai, kas iš tikro nesutampa kuni- 
go ir poeto pašaukime, yra konkretinės linkmės, kurios priešta- 
rauja aukštajam kunigo pašaukimui. Pavyzdžiui, pornografinė 
linkmė arba net vienašališkas erotizmas su palinkimu į seksua- 
lizmą negali būti suderinti su kunigo pašaukimu. Pridėsiu dar 
prie šios progos, kad net taktiškais sumetimais šitos opios pro- 
blemos judinimas „N. romuvoje“, kuri užima gana dviprasmiš- 
ką poziciją tautininkų atžvilgiu, nėra visai vykęs. , 

Pagaliau kelios trumpos pastabos apie Jūsų pajudintą pa- 
saulio sielos problemą. Kadaise buvau pasaulio sielos koncep- 
cijos šalininkas ir net rašiau savo disertaciją su intencija apginti 
Solovjovo doktriną, bet juo toliau ėjau savo tyrinėjimuose, juo 
sunkiau man buvo atlaikyti jo poziciją. Į galą paneigiau jo kon- 
cepciją ir iš šalininko virtau jos priešininku. Priėjau net išva- 
dą, kad pasaulio sielos koncepcija charakterizuoja tą filosofinio 


318 


išsivystymo tarpsnį, kai, iš vienos pusės, yra jaučiamas plačios 
sintezės reikalas, o iš kitos pusės, dar nesugebama atsipalaiduoti 
nuo varžančių ir klaidinačių vaizduotės sugestijų. Šitoms suges- 
tijoms ypač yra lengva pasiduoti tokioje sunkioje problemoje, 
kokia yra pasaulio vieningumo problema. Tai žinant, itin yra 
svarbu elgtis čia su ypatingu atsargumu. Sutinku, kad ne viskas 
čia yra aišku ir išspręsta priimtinu objektyviai būdu. 
Sprendžiant kalbamąją problemą reik su ypatingu dėmesiu 
atsižvelgti į kelis dalykus. Pirma, vienybės pradas visados yra 
aukštesnės prigimties palyginant su pradais, kuriuos jis jungia: 
taip materialinė lytis yra aukštesnė už paprastą medžiagą; dva- 
sinė lytis (žmogaus siela) yra aukštesnė už tuos elementus, ku- 
riuos ji jungia vienybėn. Pasaulio vienybės pradas, kuris turėtų 
sujungti ne tik materialinius daiktus ir žmones, bet ir dvasines 
substancijas, galėtų būti esybė, kuri yra aukštesnės prigimties 
ir už materialines substancijas, ir už dvasines substancijas (an- 
gelus). Šitam pradui sielos vardas tegali būti pritaikytas vien 
analogine prasme ir dargi labai atsargiai. Antra, pripažinus ši- 
` tam pradui substancijos prigimtį, tuojau kyla klausimas, kas tai 
per esybė: aišku, kad ji negali būti nei materialinis daiktas, nei 
dvasinė substancija sielos ar angelo prasme, nes ji turi suvesti į 
aukštesnę vienybę ir materialinius daiktus, ir sielas ir angelus 
ir todėl - būti už juos visus aukštesnės prigimties. Trečia, pri- 
pažinus pasaulio vienybės pradui substancijos prigimtį susida- 
ro kebli padėtis su žmogaus laisvės klausimu. Jei yra keblu su 
žmogaus laisvės ir Dievo Apvaizdos suderinimu, tai čia yra dar 
kebliau, dar sunkiau, nes šiuo atveju žmogų veržia į vienybę pri- 
gimtoji esybė pagal pasaulio dėsnius, kuri neturi dieviškosios 
kuriamosios galios. Ketvirta, labai reikšminga yra tai, kad visi 
pasaulio sielos įsivaizdavimai ir visos konkretinės jos koncepci- 
jos negali išlaikyti objektyvinės kritikos. Manau, kad tas pats tu- 
rėtų atsitikti, jei bandytumėte padėti į pasaulio sielos koncepcijos 
pagrindą „dėsnių subjektą, turėtoją arba nešėją“, nes, mano įsiti- 
kinimu, Jūsų „tertium datur“ tegali turėti vien grynai verbalinės 
reikšmės. Penkta, problemos sunkenybės žymiai mažėja, kai pa- 
saulio vienybės pagrindą matome vienoje pirmutinėje pasaulio 

priežastyje, kuri yra pasaulį sukūrusi, jį palaiko buityje ir valdo 
šv. Apvaizda. Tam tikra prasme, ne tiesiogine ir ne substancine, 
Dievo esmė, Išmintis, arba Sofija, yra pasaulio siela. Išsprendimas 
nėra vaizdus ir konkretinis, bet, mano įsitikinimu, vieninteliai ra- 
cionalus. Žinoma, įvairių sunkenybių lieka dar apsčiai. Negaliu 
savo teigimus įrodinėti, nes tai pareikalautų iš manęs per daug 
laiko ir energijos, ko dabar sau leisti negaliu. 

Mano sveikata pakenčiama, bet ne geriausia; dirbu toliau termi- 
nologijos klausimą; noriu jį baigti šį pusmetį, bet laiko per maža. 

Sykiu su žmona tariu Jums daug labų dienų. 


Prof. St. Šalkauskis 


Kaunas, 1933 m. balandžio 13 d. 


Gerbiamasis Drauge, 

Šį kartą prieš Jūsų provizorinį planą jokių principialių prie- 
kaištų nemanau kelti. Kaipo provizorinis, jis yra apskritai pa- 
kankamas, su sąlyga išsiaiškinti ir eventualiai papildyti jį at- 
žvilgiu į tautinio auklėjimo metodus, priemones ir veiksnius. 
Kiek prisimenu, Jūs žadėjote duoti savo disertacijoje tautinio 
auklėjimo teoriją, paliekant ateičiai jo praktiką, kaipo temą 
habilitacijos darbui. Tuo tarpu skirstant dabar tautinį auklėji- 
mą šitais dviem atžvilgiais, reik aiškiai nusistatyti, apie ką bus 
kalbama praktinėje tautinio auklėjimo dalyje. Jei, sakysime, Jūs 
panorėtumėte ištirti tautinio auklėjimo praktinę pusę temoje, 
kurią pavadintumėte „Lietuvių tautos ugdymo uždaviniai“, tai 
toks nusistatymas neatpalaiduotų Jūsų nuo reikalo jau diser- 
tacijoje kalbėti bent bendrai apie tautinio auklėjimo metodus, 
priemones ir veiksnius. Jei habilitacijos darbas turėtų vadintis 
„Tautinis auklėjimas. II. Praktinė dalis“, tuo tarpu kai disertacija 
bus pavadinta „Tautinis auklėjimas. I. Teorinė dalis“, tai tuomet 
metodus, priemones ir veiksnius galima būtų palikti praktinei 
daliai. Nusistatymas čia pareina nuo darbo didumo ir Jūsų dok- 
torizavimosi aplinkybių. Doktoratui pakaktų ir to, ką Jūs esate 

užbrėžę savo provizoriniame plane. Tai turite čia nusistatyti ry- 
šium su visomis kitomis Jūsų darbo aplinkybėmis. 

Aprobuodamas visumoje Jūsų provizorinį planą, aš rezer- 
vuoju teisę vis dėlto jį kritikuoti su ta medžiaga, su kuria jis 
sutaps išpildyme, nes, kaipo eventualinis Jūsų oponentas, aš ne- 
galiu šitos laisvės išsižadėti. Taigi plano bendras aprobavimas iš 
mano pusės dar nereiškia jo pripažinimo tobulu. Kaipo pavyzdį 
nurodysiu vieną smulkmeną: pabaigą Jūs esate įvardiję posakiu 
„Tautų susivienijimo šventė“; tuo tarpu šis pavadinimas atsiduo- 
da tam tikra romantika, kuri nepritinka moksliškai disertacijai. 
Tikiu, kad rašydami savo disertaciją Jūs pats pajustumėte šitą 
disharmoniją. Tas pats gali atsitikti ir su kitomis smulkmeno- 
mis, kurios ne iš karto išduoda savo silpnumą. Pagaliau jei net 
sykiu bendromis pajėgomis norėtume planą ištobulinti, tikro 
tobulumo neatsiektume. Bet, šiaip ar taip, Jūsų planas yra jau 
rimtai apgalvotas, pagrįstas tam tikra medžiaga, apskritai tur- 
tingas ir visai pakankamas darbui dirbti. 

Jūsų sumanymui važiuoti į Eryburgą visai pritariu. Nors nuo 
to laiko, kai esu klausęs prof. de Munnyncką, yra praėję 15 metų, 
tikiu vis dėlto, kad jis pasiliko visuomet aukštumoje savo aka- 
deminio pašaukimo ir yra visuomet vienodai aktualus, eidamas 
visados su gerai suprasta pažanga. Jūsų sumanymą vykti nuo 
naujų mokslo metų į Fryburgą paremčiau net nelygstamai, jei 
tuo tarpu prof. Kuraitis nebūtų iškėlęs projekto pasiūlyti Jums 
važiuoti į Paryžių, kad ten darytumėte doktoratą. Tokiam suma- 
nymui yra tam tikro pagrindo: Sorbonos doktoratai nėra kves- 
tionuojami tų, kurie apskritai skersai žiūri į užsienio daktarus. 
Antra vertus, su mano sveikata gali būti visaip iki to laiko, kol 
Jūs pasiruošite doktoratui. Šį pavasarį vėl įvyko mano sveikatoje 
pablogėjimas. Jei turėčiau pasitraukti, čia būtų nepatogumo su 
doktorizavimusi. Tiesa, turiu dar viltį šią vasarą atsitaisyti vie- 
noje Rygos klinikoje, kur vyksiu vasaros atostogų pradžioje. Bet 
reik numatyti visokias galimybes. 

Šio sumanymo atžvilgiu yra gaila, kad iš pat pradžios nebu- 
vo nusistatyta daryti doktorato užsienyje. Dabar nemanau, kad 
galėtumėte pasilikti užsienyje daugiau kaip dar dvejus metus. 

Ar suskubtumėte doktorizuotis Paryžiuje? - Šiaip jau Paryžiuje 
galima rasti rimtų autoritetų tiek pedagogikos, tiek filosofijos 
srityje. Vienas Gilsonas sudaro jau pirmo dydžio žvaigždę. Pa- 
galvokite, pasiteiraukite, parašykite. Vėliau plačiau susirašysime. - 
Geriausi linkėjimai Velykų šventėms! Su draugiška pagarba 


Prof. St. Šalkauskis 


Kaunas, 1933 m. gegfužės. mėn.] 


Gerbiamasis Drauge! 

Mano tėvelio liga, o paskui laidotuvės sukliudė man anks- 
čiau atsakyti į Jūsų paskutinį laišką. Tik dabar galiu trumpai į 
jį atsiliepti. 

Su Jūsų samprotavimais apie važiavimą į Paryžių visai su- 
tinku: ir man pačiam šitas projektas buvo labai abejotinas. 
Neprieštarauju ir Jūsų nusistatymui doktorato ir habilitacijos 
klausimuose. Duok Dieve, kad visi Jūsų sumanymai galėtų toje 
tvarkoje įvykti, kaip Jūs rašote. Man buvo tik naujas dalykas 
Jūsų nusistatymas rašyti habilitacijos darbą apie tarptautinį au- 
klėjimą; matyti, tik žadėjote apie tai man rašyti. Iš esmės ne- 
galiu nieko prieš tai pasakyti, nes iš tikro tautinis auklėjimas 
reikalauja savo atbaigimo tarptautiniame auklėjime, ir yra visai 
nuoseklu nenutrūkstamai jungti tuodu darbu. Prie pasimatymo 
galėsime plačiau pakalbėti apie smulkmenas. Tam tikslui lauk- 
siu Jus antrą Sekminių dieną priešpiet. 

Lakštelių prašyčiau man atgabenti 1 000, jei tiek nesudarys 
Jums per didelio sunkumo. Bet ir už mažesnį kiekį būsiu Jums 
lygiai dėkingas. Mėgiamiausios mano spalvos pilksvos, melsvos, 
žalsvos, bet tai nevaidina man esminės reikšmės. Prašyčiau vie- 
ną alfabetą su atsiųsto pavyzdžio raidėmis ir antra tiek lakštelių 
su kuprelėmis ant raidžių. Bijau tik, kad visa tai neapsunkintų 
Jūsų per daug kelionėje. 

Priimkite draugiškos pagarbos pareiškimą. 

Jūsų 

St. Šalkauskis 


322 


Kaunas, 1933 m. lapkričio 11 d. 
Žemaičių g. 6 bt. 5 


Gerbiamas Drauge, 

Jūsų pirmas laiškas iš Fryburgo man buvo itin malonus ir įdo- 
mus todėl, kad su Fryburgu ir jo universitetu mane jungia gyvi 
ir reikšmingi atsiminimai. Sutinku su Jumis, kad per 13 metų 
miestas turėjo gerokai pasikeisti savo išvaizda, būtent naujojoje 
savo dalyje. Bet spėju, kad Pėrolles turėjo daugiau pasikeisti negų 
Gambachas. Pėrolles kvartale mano laikais reta dar buvo namų, 
tuo tarpu Gambacho maždaug visas šlaitas buvo jau apstatytas 
namais. O kad Pėrolles linkme miestas turėjo plisti, parodo ir 
naujas tiltas per Sariniją į Marly, kuris mano laikais dar nebuvo 
pastatytas. Žinoma, neturėdamas smulkesnių informacijų galiu 
klaidingai miesto augimą įsivaizduoti. - Džiaugiuos, kad miestas 
ir žmonės daro Jums malonų įspūdį: jauki aplinka geriau nuteikia 
darbui, nors sykiu sudaro pavojų dažniau nuo jo atitrūkti. 

Jūsų studijų sutvarkymas atrodo man visai racionalus. Nepa- 
minėjote tiktai, ar žadate lankytis į prof. M. de Munnyncko pra- 
tybas. Manyčiau, kad būtų gera jose dalyvauti, nes turėtumėte 
progos sueiti su juo į asmeninį kontaktą, o be to, galėtumėte prie 
tinkamos progos iškelti aikštėn kokią nors problemą, kuri Jums 
yra ypatingai svarbi. Apskritai prof. de Munnynckas labiau pasi- 
žymi savo paskaitomis negu pratybomis; bet kaip tik todėl, kad jis 
nesuvaržo pratybų eigos savo iš anksto nustatyta programa, galima 
jas panaudoti savo problemų sprendimui. Jei Jūs negalite lankytis į 
pratybas dėl per didelio valandų skaičiaus, kuris neleidžiamas lais- 
viesiems klausytojams, tai galite, kaip esame kalbėję Kaune, priva- 
čiai prašyti profesorių, kad jis leistų Jums dalyvauti pratybose virš 
normos. Šitą reikalą Jūs galite panaudoti kaipo progą įteikti prof. 
de Munnynckui rekomendacinį laišką, kurį siunčiu Jums sykiu su 
šiuo laišku. Paskaitę jį užlipdykite. Iš jo galėsite spręsti, su kokiais 
reikalais Jums tinka kreiptis pas prof. de Munnyncką. 

Labai man įdomu tai, ką rašote apie prof. de Munnyncko es- 
tetiką. Negaluodamas tuo laiku, kai jis ją skaitė, aš negavau jos 
visos išklausyti. Todėl būsiu labai patenkintas, jei Jūs taip vesite 

savo užrašus, bent trumpai, kad galėčiau juos paskaityti. Tai, ką 
šį kartą rašote apie paradoksalų meno kūrinio supratimą, tiek 
yra suglausta, kad aš dar negaliu susidaryti tikslaus supratimo 
apie prof. de Munnyncko koncepciją. Jis iš dalies mėgsta para- 
doksalų mąstymo būdą ir juo dažnai intriguoja klausytojus; bet 
dėl to kaip tik svarbu ypatingai įsidėmėti, kaip jo pabrėžiami 
paradoksai paskui yra išsprendžiami sintetiniu būdu. Įsižiūrėjus 
į paradoksą, bet neįsidėmėjus tinkamai sintetinio išsprendimo, 
gali kartais kilti tokių nesusipratimų, koks kad buvo išėjęs aikš- 
- tėn polemikoje tarp prel. Dambrausko ir prof. Mykolaičio. 

Jūsų straipsniai apie tautinį pašaukimą man atrodo labiausiai 
subrendę iš visų Jūsų iki šiolei spausdintų straipsnių. Gaila, kad 
skaitydamas juos neturėjau intencijos pateikti Jums savo kritiš- 
kas pastabas; todėl nesu pasidaręs reikalingų pasižymėjimų. Bet 
ir su tokia intencija skaitydamas, ne Dievas žino kiek būčiau 
prirankiojęs trūkumų. Tik keliose vietose turėjau noro paste- 
bėti Jums vieną kitą smulkmeną, kurių dabar nebeprisimenu. 
Paskutinę dalį apie auklėjimą tautiniam pašaukimui skaitysiu 
su pieštuku rankoje ir todėl galėsiu Jums apie ją plačiau pasisaky- 
ti. - Prie šios progos norėčiau atkreipti Jūsų dėmesį į garsiausią 
mokslininką geografą, buvusį Fryburgo ulniversite]to, paskui 
Sorbonos profesorių Jean Brunches, kuris turbūt pranešė ir gar- 
sųjį Jūsų cituojamą Fr. Ratzelį. Gaila, kad šitas didelis katalikas 
mokslininkas neseniai yra miręs palyginti jauname amžiuje. 

Mano supratimu, mūsų „kraštotyra“ visai gerai gali eiti vie- 
toje vokiečių „Heimatkunde“, nors tarp tų dviejų terminų nėra 
griežto atitikimo: juodu tik vienodai gerai patenkina praktinį 
reikalą, kuris yra juodu sukūręs. 

Įdomu, kaip Ponia yra patenkinta Šveicarija ir Eryburgo uni- 
versitetu. Sykiu su žmona siunčiame Jums ir Poniai pasveikini- 
mą ir geriausius linkėjimus - sveikatos ir pasisekimo darbe! 


St. Šalkauskis 


P. S. Lauksiu Jūsų tolimesnių pranešimų ir smulkaus diserta- 
cijos plano, apie kurį esate rašę savo paskutiniame laiške. 

Kaunas, 1933 m. gruodžio 5 d. 


Gerbiamasis Drauge, 

Jau greit bus 10 dienų, kai esu gavęs Jūsų laišką; bet kadangi 
Jūsų grandiozinis planas reikalavo kiek laiko, kad galėčiau su 
juo tinkamai susipažinti ir susigyventi, tai tik dabar atsakau į 
Jūsų laišką su pasiryžimu padaryti savo pastabas apie Jūsų di- 
sertacijos planą. 

Jūsų planas parodo tokį Jūsų užsimojimą, kad pradedu abe- 
joti, ar galėsite disertaciją parašyti taip greit, kaip spėjate. Jūsų 
plane yra 326 punktai, kurie reikalauja tiesioginio išvystymo- 
išdėstymo, nekalbant jau apie bendresnių skyrių pavadinimus, 
arba rėmus, kurie dar pareikalaus įvedamųjų pastabų ir plates- 
nių samprotavimų. Jei Jūs panorėsite savo disertacijos punktus 
išvystyti tik tiek, kiek tai darėte savo straipsniuose, įdėtuose 
„Židinyje“, tai minimaliniu mastu imant, Jums reikės parašyti 
650 puslapių. Vidutiniu Jūsų straipsnių mastu išeitų Jums jau 
755 puslapiai, o didesniu mastu — net 975 puslapiai. Atsižvel- 
giant į tai, kad čia neįeina įvedamosios pastabos ir bendresni 
samprotavimai, ir kad Jūs tikriausiai panorėsite išdėstyti savo 
mintis net smulkiau, kaip kad tai darėte savo straipsniuose, reik 
manyti, kad Jūsų disertacija netilps viename tūkstantyje pusla- 
pių. Žinoma, nėra jokių principialių kliūčių panašiam užsimoji- 
mui; bet ir Jūsų darbingumui ir produktyvumui tai gali būti per 
daug, jei esate užsimoję darbą parašyti šių mokslo metų eigoje. 

Nepriskaitau Jūsų prie tų paprastų doktorantų skaičiaus, ku- 
rie užsimoja per plačiai, nepažindami savo tikrų jėgų: Jūs turi- 
te visus davinius ištesėti; bet vis dėlto, esant apribotam laikui, 
numatau reikalą mažinti disertacijos ribas. Tokiu atveju, mano 
nuomone, reikėtų žymiai suglausti tas plano dalis, kurios liečia 
tautinio auklėjimo pagrindimą gyvenimo filosofijos problemų 
sprendimu. Čion priklauso skyriai: „Tauta ir tėvynė“, „Tautišku- 
mo supratimas“, „Patriotizmo pagrindai“, „Tautos tapimas naci- 
ja“, kurie sykiu sudaro maždaug ketvirtą plano dalį. Nesakyčiau, 
kad tuos dalykus, kurie patys per save gal būtų įdomiausi plates- 
nei publikai, reiktų visai pašalinti; juos galima būtų tik žymiai 

suglausti, žinoma, reikalui esant. Pagaliau tai ne principų, bet 
tik pajėgų klausimas. 

Savo visumoje planas yra visai priimtinas ir daro ne tik tei- 
giamą, bet ir, kaip esu išsireiškęs, grandiozinį įspūdį. Matyti 
jame intensyvinis minties darbas, atremtas jau į rimtą ir tur- 
tingą medžiagą. Smulkmenose jis gali būti dar diskutuotinas ir, 
kas svarbiausia, jis gali būti galutinai nustatytas ir ištobulintas 
iki galimų ribų tik dėstant tą medžiagą, kuri yra jau surinkta. 
Sulig tuo, kaip planas tobulėja ir medžiaga yra renkama krauna- 
ma, patarimai iš šalies tampa vis sunkėsni ir turi būti daromi su 
vis didesniu atsargumu: sunku kam nors kitam su tokiu inten- 
syvumu įsigyventi ir įsimąstyti į tą problemą, kuriai Jūs dabar 
dedate visas savo pajėgas. Todėl ir mano pastabos apie smulkes- 
nius plano dalykus bus šiuo atveju atsargesnės negu kitą kar- 
tą ir lies daugiausiai išviršinius palyginti dalykus. Tikiuos, kad 
nuoseklus ir intensyvus minties darbas dėstymo metu ištaisys ir 
išlygins tuos netikslius ir netikslingus dalykus, kariga dar liks po 
mano bendresnių pastabų. 

Vienas iš didesnių plano trūkumų, mano supratimu, yra at- 
sitiktinis kombinavimas daiktavardiškų ir sakiniškų posakių. 
Jūsų plane žymiai persveria daiktavardiški posakiai, ir tik 50 
punktų iš 326 yra išreikšta sakiniškai, pavyzdžiui, „tauta yra 
evoliucijos padaras“, „tauta nėra pastovi“, „kas yra tėviškė“ ir t. t. 
Negalima nelygstamai išsireikšti prieš sakinišką atskirų plano 
punktų išreiškimą, bet toks reiškimo būdas neturi būti vien at- 
sitiktinio pobūdžio šalia daugybės punktų, išreikštų daiktavar- 
diškai. Sakysime, tam tikram skyriuje smulkiausieji punktai yra 
išreiškiami tezių pavidalu, kad jie sudarytų sugestyvią visumą- 
santrauką. 

Daugumoje atsitikimų sakiniški posakiai lengvai gali būti 
paversti daiktavardiškais, pavyzdžiui: „tauta kaipo evoliucijos 
padaras“, „tėviškės sąvoka“ arba „tėviškės supratimas“. Ar galima 
posakį „tauta nėra pastovi“ paversti posakiu „tautos nepastovu- 
mas“, reiktų dar gerai apsimąstyti ryšium su tuo, kas buvo no- 
rima tiksliai pareikšti. Jei Jūs atitinkamai ištaisysite savo planą, 
tai savo pataisas neatsisakykite man atsiųsti, paženklindami jas 

atitinkamu būdu, pavyzdžiui: PDI2b „įgimtas tautiškumo po- 
būdis“; tai aš suprasčiau ta prasme, kad šitaip turi būti pataisy- 
tas pirmosios dalies pirmojo skyriaus antrojo skirsnio punktas 
b. Tokiu būdu aš galėsiu daryti savo egzemplioriuje atitinkamų 
pataisų ir turėti Jūsų planą, evoliucionuojantį pagal darbo eigą. 

Vienas iš esminių dalykų, kuris, mano įsitikinimu, reikalau- 
ja pataisymo, yra netikslus pravedimas ribos tarp tikslo ir už- 
davinio auklėjimo dalykuose. Pavyzdžiui, ĮK, A. Sk. IIlla, b, c 
formuluoja ne tikslus, bet uždavinius. Tikslas yra gėrybė arba 
vertybė, siekiama ugdomuoju veikimu; ogi tasai darbas, arba 
veikimas, kuris tarsi yra užduotas tam, kad šita vertybė galėtų 
būti atsiekta, yra uždavinys. Tautinių padėlių išvystymas, kai- 
po aktyvinis veikimas, yra uždavinys; tautinių padėlių išsivys- 
tymas, kaipo atsiektas stovis, gali jau būti laikomas tam tikra 
vertybe. Analoginio santykio yra tarp intelektualinio lavinimo 
ir intelektualinio išsilavinimo: šis pastarasis yra tam tikras nusi- 
teikimas, kuris yra siekiamas lavinimu ir lavinimusi. „Įvedimas 
į objektyvų tautos gyvenimą“, kaipo aktyvinis veiksmas, tegali 
būti suprastas tik kaipo uždavinys. Mano supratimu, bendriausi 
tautinio auklėjimo tikslai yra tautiškumas, patriotizmas ir rei- 
kalingi nacijai nusiteikimai; atitinkamai tautiškas auklėjimas, 
patriotinis auklėjimas ir nacionalinis auklėjimas yra trys pa- 
grindiniai bendriausi tautinio auklėjimo uždaviniai. Netikslus 
tikslo supratimas pasitaiko dar PDII2a ir PDIV4f. 

Tautinio auklėjimo veiksniai, mano nuomone, nėra išsemti. 
Šalia šeimos, mokyklos ir valstybės tautiniam auklėjimui turi 
veikiamosios įtakos taip pat Bažnyčia, visuomeninės organiza- 
cijos ir galbūt dar kiti - pareina nuo to, kaip yra suprantamas 
skirtumas tarp šių dviejų dalykų. Paminėtosios sąvokos yra įvai- 
rių mokslininkų įvairiai suprantamos. Be gilesnio pasiteiravimo 
į klausimo literatūrą spėju, kad Jūsų pasirinktasis tų dviejų są- 
vokų supratimas yra racionalus, kiek apie tai galiu spręsti iš Jūsų 
tezių. Iš tezių, surištų su tautos kaipo bendruomenė supratimu, 
5 (tauta prigimtimi yra pirmesnė už tautinius individus) ir 6 (tau- 
tiškumo atžvilgiu tautinė bendruomenė yra pirmykštis dalykas, o 
tautinis individas - išvestinis) tezė reikalauja ypatingai atsargaus 

traktavimo ir gali būti pripažintos teisingos ar klaidingos ry- 
šium su išvystymu: čia labai lengva supainioti nominalinė žo- 
džių ir net sąvokų tvarka su realine dalykų tvarka. Taigi būkite 
čia ypatingai atsargūs. 15 tezė (valstybės autoritetas yra išraiška 
tautos teisės gyventi) gali būti teisinga vien drauge su nurody- 
mu tam tikro atžvilgio, kuriuo imamas valstybės autoritetas; ne- 
lygstamai imama šita tezė yra klaidinga. 

Iš tezių, liečiančių tėvynės klausimą, 9 ir 10 tezė gali būti įtar- 
tos kaipo sau kiek prieštaraujančios. Jei „tėviškė yra mūsų tėvų 
gyvenimo žygių patyrusioji žemės vieta“ (10 t.), tai kaip žmonės 
gali būti „tėviškės turinys ir prasmė“, kaip yra pasakyta 9 tezėje? 
Tikslinant kiek šitų tezių formulavimą, prieštaravimas čia gali 
būti lengvai išvengtas. 16 tezė (tėvynės sienos yra tautos sienos) 
gali sukelti visai teisingą klausimą, nejaugi išeiviai nebepriklau- 
so prie tautos, kurios tėvynę jie yra apleidę. Nejaugi gausinga 
ir kultūriškai labai reikšminga dabartinė rusų emigracija nebe- 
priklauso prie rusų tautos? Ryšium su šituo klausimu reikalauja 
tikslinimo ir 17 tezė (tėvynė keliauja drauge su tauta). 

Grynai formaliniu atžvilgiu man atrodo nepriimtini šie po- 
sakiai „jungtis tautinėn bendruomenėn“ [I, 9 t.), „tautinė indi- 
vidualybė yra ne tik pasyvus tautos žygių palaikytojas, bet ir ak- 
tyvus jų kūrėjas“ [I, 5t.], „tauta yra tautinių individų pagrindas 
ir palaikytojas“ [H, 10t.]. 

Abudu su žmona tariame Poniai ir Jums geriausius linkėji- 
mus Naujų metų proga. 

Su draugiška pagarba 

Prof. St. Šalkauskis 


Kaunas, 1934 m. sausio 7 d. 


Gerbiamasis Drauge, 

Jūsų sumanymai, kuriuos man išdėstėte savo laiške iš s[ausio] 
mėn. 3 d., man atrodo visai pagrįsti. Ar tik suskubsite parašyti 
disertaciją iki to laiko, kurį esate sau užsibrėžę? Antra vertus, 
Jums padarius doktoratą, ar neatsiras kam noras nutraukti Jums 

stipendiją, kaipo jau baigusiam savo studijas? Bet tai tik baimės, 
kurioms gali būti nėra tikrai realios dirvos. 

Neatsimenu, ar esame ką sutarę apie objektus Jūsų egzami- 
nams. Jūs turite teisę pasiūlyti pageidaujamus Jums dalykus, 
kurie, Jūsų supratimu, labiausiai yra susiję su Jūsų disertacijos 
tema. Fakulteto teisė yra juos priimti arba juos modifikuoti. 
Mano nuomone, su Jūsų disertacija artimai susiliečia pedagogi- 
kos teorija, kultūros filosofija ir etika. Etikos vietoje būtų galima 
rinktis ir kitokie dalykai, pavyzdžiui: psichologija, antropoge- 
ografija ir kt. Beveik visi šitie dalykai yra tiek platūs, kad būtų 
galima ir net pageidaujaina juos apibrėžti tam tikromis ribomis. 
Pavyzdžiui, iš pedagogikos būtų galima imti tik tą dalį, kuri yra 
vadinama filosofinės pedagogikos vardu, ir t. t. Mano nuomone, 
Jūs netrukus turėtumėte prisiųsti fakultetui pareiškimą, kuriame 
būtų išdėstyta Jūsų doktorato perspektyvos, ir nurodyti dalykai, 
kurie Jums būtų pageidaujami kaipo objektai egzaminams. 

Skaityti Jūsų disertaciją dalimis mokslo metų eigoje mie- 
Ju noru sutinku. Reikės tik pagalvoti apie tai, kaip patogiausia 
būtų man daryti savo pastabas apie Jūsų rašinį. Jei pas Jus liks 
juodraštis, o man siuntinėsite pirmąjį grynraštį, tai būtų gera 
sunumeruoti pastraipas pieštuku, kad būtų galima tiksliai susi- 
rašinėti apie kvestionuojamas vietas. Vienu rankraščiu apsieiti 
vargu ar bus galima, nes jis nuolatinėje kelionėje dalimis gali 
užsinesti. . 

Su pasitenkinimu konstatavau, kad 50 pirmojo plano iš- 
vystomųjų punktų suvedėte antrajame plane prie 43 punktų: 
sutrumpinimas gautas viena septinta dalimi. Vis dėlto truputį 
abejoju, ar 159 sąsiuvinio puslapių sutalpinsite į 3 lankus in 8°. 
Jei taip iš tikro būtų, tai, tuo pačiu mastu rašant, jei nesu su- 
klydęs savo apskaičiavime, disertacija išeitų 300 puslapių. Bet 
ir tokia disertacija, jei norėtumėte ją baigti ir įteikti fakultetui 
iki atostogų, pareikalaus iš Jūsų nepaprastai intensyvaus darbo. 
Taigi kiek galėdami ją trumpinkite neesminėse dalyse. 

Paskutinis ĮKPS planas, palygintas su pirmuoju, iš tikro išlo- 
šė savo nuoseklumu ir didesniu paprastumu. Dėl jo tegalėčiau 
padaryti nebent smulkių neesminių pastabų. Mokslo dalykuose, 

manyčiau, nelabai tinka mažybiniai daiktavardžiai, kurių gyve- 
nimiška vartosena dažnai yra surišta su vaikų ir primityviųjų 
žmonių palinkimais. Todėl „įžangėlė“, bent mano skoniui, ne- 
tinka. Gal būtų galima šitą terminą aplenkti kitais posakiais, 
pavyzdžiui, įžengiamoji pastaba, įžengiamasis žodis ar dar kaip 
kitaip. Pas Jus gana dažnai yra vartojamas terminas „kilimas“ 
atsiradimo prasme: ar visur jis yra neišvengiamas? Ar apsimoka 
jis taip radikaliai atpalaiduoti nuo tiesioginės ir pirmykštės jo 
prasmės? — Tai tik abejonė ir klausimas. ĮKPS I 2 punktai a ir c 
daro gana keistą įspūdį. „Problemos nujautimas“ sudaro miglo- 
tą įspūdį; „keitimasis ir pažinimo sunkenybės“ daro neaiškų ir 
nesuderintą ispūdį. Iš esmės šituos punktus, tikiu, galima būtų 
pateisinti; bet yra geriau, jei planas daro aiškų ir nedviprasmiš- 
ką įspūdį nepriklausomai nuo teksto: tai jo tobulumo rodyklė. 
Kai kurie per dideli plano trumpinimai kartais negali būti pa- 
teisinti šito principo akivaizdoje. Tokį įspūdį man sudaro ĮKPS 
I 3 punktai b ir c ir ĮKPS II 2 punktas e. Pagaliau ĮKPS III 1 visi 
punktai a, b, c, ir d savo turiniu neparodo organiško sąryšio su 
tėviškės sąvoka: tai nėra dar jokia aiški yda, bet tik netobulu- 
mas, kurio esant galimybei geriau būtų išvengti. 

Kiek man tenka spręsti iš Jūsų tezių, Jūsų darbo turinys vys- 
to įdomia, nuoseklia ir bendrai man priimtina linkme. Tiesa, 
tezės neduoda pilno ir tikslaus supratimo apie išdėstymą, ir 
gali net pasirodyti, kad tezė, priimtina vienu atžvilgiu, gali būti 
nepriimtina kitu atžvilgiu, padėtu į išdėstymo pagrindą, arba 
net atvirkščiai. Todėl jei dabar tezėse ko nekvestionuoju, tai dar 
nereiškia, kad paskui viskas man bus priimtina jų išvystyme 
arba jų supratime. Spėdamas, kad atsiųstos man tezės šiaip ar 
taip gali rasti vietos Jūsų disertacijos tekste, laikau reikalinga 
padaryti pastabų dėl jų redakcijos tikslumo ir teisingumo. Dau- 
giausia tai bus nereikšmingos esmės atžvilgiu pastabos, kurios 
nebent galės paraginti Jus kreipti ypatingą dėmesį į minčių iš- 
raiškos tikslinimą. 

6 tezė, liečianti tautinę individualybę, bene bus suformuluo- 
ta per daug išskiriamuoju būdu: „tautinė individualybė išeina 
aikštėn tiktai paskiruose žmogiškuose individuose“. (Jei žino- 

čiau, kad Jūs turite tikslų tezių nuorašą, pasitenkinčiau vien te- 
zės numerio nurodymu.) Kad realus tautinės individualybės pa- 
grindas glūdi individuose, galima visai sutikti; bet kad ji teišeitų 
aikštėn vien tik paskiruose individuose, galima truputį abejoti: 
juk sutelktinio gyvenimo ir sutelktinės psichologijos apraiškos 
priklauso prie santykio kategorijos, tuo tarpu santykis yra kai 
kas daugiau kaip tai, kas yra tik santykio individuose. Reiškiu 
šitą abejonę be gilesnių studijų, negalėdamas skirti šitam klausi- 
mui pakankamai laiko; noriu tik atkreipti Jūsų dėmesį į galimą 
čia priekaištą. 

Ryšium su šita abejone kyla ir abejonė dėl 7 tezės tikslumo: 
„Tautinė individualybė yra <...> žmogaus buvimo būdas (tikroji 
apibrėžtis)“. Kadangi tautinė individualybė yra ištisos masės ap- 
raiška, tai ji galėtų būti aptariama ne kaipo žmogaus, bet kaipo 
žmonių daugybės buvimo būdas. 

Dabar tik pastebėjau, kai skaičiau Jūsų tezes, kad nesu Jums 
atsakęs į kadaise pastatytą klausimą, ar tauta yra bendruomenė 
(Gemeinschaft), ar visuomenė-draugija (Gesellschaft). Atsaky- 
mas į šitą klausimą [...}' 


Kaunas, 1934 m. vasario 13 d. 


Gerbiamasis Drauge, 

Jūsų laišką man ir Jūsų žmonos laišką mano žmonai gavo- 
me. Kol atsakysime iš esmės, noriu pranešti Jums laiškų ir ran- 
kraščio gavimą ir įspėti, kad praeis dar kiek laiko, kol rankraštį 
būsiu paskaitęs ir galėsiu padaryti savo pastabas apie atliktąją 
darbo dalį. Darbą pradėjau jau skaityti, bet kadangi mano dar- 
bo valandos gana apribotos, tai jo skaitymas užtruks ilgokai. 

Iš darbo įspūdis visais atžvilgiais rimtas. Nuolatos darote pa- 
žangą: ir stilius, ir turinys, ir argumentacija įgauna vis daugiau 
svarumo, moksliško subrendimo. Tik įvedamieji klausimai išėjo 
neproporcionaliai išplitę. Jei kiekviena iš pagrindinių dalių bus 
tokio pat ilgumo kaip įvada, tai iš viso susidarys 1 000 pusla- 
pių, ranka rašytų, o spausdintų - gal 750. Tiesa, beveik visi 

dalykai yra reikalingi; tik kartais pasitaiko ne visai pateisinamų, 
prie kurių, pavyzdžiui, priklauso geografijos mokslo išsivysty- 
mas (13-14 p.). Panašūs dalykai kartais gali sudaryti moksliško 
jaunumo įspūdį, nes yra žinoma, kad jaunieji mokslininkai yra 
linkę viską pradėti ab ovo. Tokių dalykų turėtumėte vengti, juo 
labiau kad Jūsų disertacijoje bus gal per daug bendro pobūdžio 
dalykų. 

Visai sutinku su Jumis, kad bus patogiausia, jei grąžinsiu 
Jums Jūsų rankraštį su pataisomis, jame pačiame padarytomis. 
Susirašinėti dėl atskirų rankraščio vietų būtų sunkiau; nebent 
išimtinais atsitikimais tai galima būtų daryti. 

Skaitydamas Jūsų rankraštį darau pastabų ir dėl terminolo- 
gijos; tai man juo labiau pravartu, kad šiuo metu vėl ėmiau la- 
biau varyti savo terminologinę studiją. Terminologijos dalykais 
norėčiau jau dabar padaryti vieną kitą pastabą. Tiesa, įspėju Jus 
prie šios progos, mano pastabos turi Jums ne autoritatyvinės, 
bet grynai fakultatyvinės prasmės. Doktorantas ne pataisomas, 
bet tik raginamas kritiškiau apsispręsti. Tai galioja visoms be 
išimties mano pastaboms, ir dar labiau terminologinėms. Tikiu, 
kad jei jūs būsite dar kartą apsvarstę abejojamus dalykus, jų iš- 
sprendimas bus priimtinas žymiai platesniam žmonių ratui. 

Paskutiniu laiku Jūs esate įvedę į savo planą ir eventualiai 
taip pat į savo tekstą terminą „nacionališkumas“. Tuo tarpu 
tokie terminai kaip „racionališkumas, sociališkumas, naciona- 
liškumas“ yra nepriimtini todėl, kad jie yra sudaryti ne pagal 
taisyklę, bet pagal išimtį, būtent pagal „paviršutiniškumą, vi- 
dutiniškumą“. Galūnė -iškas ir todėl taip pat -iškumas nepri- 
kergiama prie būdvardžių. Iš „racionalus, socialus, nacionalus“ 
galima padaryti „racionalinis, socialinis, nacionalinis“, bet ne- 
galima padaryti „racionališkas, sociališkas, nacionališkas“. Už- 
tat gali būti žodžiai „morališkas, ideališkas“, bet tik todėl, kad 
yra žodžiai „moralė, idealas“. Atitinkamai taisyklingai gaunami 
„morališkumas, ideališkumas“, bet „nacionališkumas“ galėtų 
būti pateisintas, jei būtų daiktavardis „nacionalas“, bendra pras- 
me vartojamas. Be to, šitas terminas Jūsų reikalui neturi visai 
aiškios prasmės. Gal galima būtų čia pavartoti „naciškumą“? 

Jūsų mėgiamas žodis „paskiras“ dr. Salio iškomentuotas 
„Gimtosios kalbos“ 9-10 nr. (1933 m.) ta prasme, kad jis reiškia 
maždaug tai, ką ir žodis pakrikas, būtent, „išsimėtęs, išsisklai- 
dęs“, pavyzdžiui, „paskiras vaikų būrys“; individas pagal savo 
esmę dažniausiai yra „atskiras“ ir tik atsitiktinai „paskiras“. Kai 
20 p. Jūs rašote: „išsklaidyti žmonės, tegu! jie būtų ir vienos ra- 
sės, niekados nesukurs tautos“, tai čia labai tiktų pasakyti „pas- 
kiri žmonės, paskiri individai“. 

Pagaliau paminėsiu, kad Rašybos komisija savo projekte iš- 
sitarė už pilnesnes lytis. Todėl einant šita linkme, vietoje Jūsų 
„šiandie“ būtų labiau pageidaujama rašyti „šiandien“. Tai tik 
atskiros pastabos apie dalykus, kuriuose aiškus apsisprendimas 
būtų pageidaujamas jau pačioje darbo pradžioje. 

Sykiu su žmona tariame Poniai ir Jums nuoširdų pasveiki- 
nimą. 

St. Šalkauskis 


Kaunas, 1934 m. kovo 1 d. 


Gerbiamasis Drauge, 

Disertacijos rašymas, be kita ko, yra priemonė įsigyti suge- 
bėjimą rašyti mokslo veikalus pagal visus formalinius mokslo 
reikalavimus. Štai kodėl disertacijai yra statomi didesni reikala- 
vimai negu šiaip jau mokslo veikalams, rašomiems kitokiomis 
aplinkybėmis. Kas gali būti toleruojama šiuose pastaruosiuo- 
se, paprastai netoleruojama disertacijose. Nesistebėkite tad, jei 
mano pastabos bus kartais gana smulkaus pobūdžio, kartais net 
gryno pedantiškumo sužadintos. 

Visų pirma turiu pastebėti, kad dvi Jūsų įvedamųjų klausi- 
mų dalys yra nelygiai parašytos ir todėl gali būti nelygiai ver- 
tinamos. Mano supratimu, pirmoji dalis „Tauta ir tėvynė“ yra 
parašyta žymiai geriau negu antroji dalis „Tautinis auklėjimas, 
kaip pedagoginis veikimas“. Pirmoji labiau suglausta, antroji 
labiau ištempta: tam pateisinimas, žinoma, gali būti rastas ju- 
dviejų santykiavime su pagrindine tema, jei su šita ypatybe 


333 


nesiriša darbo vertingumas. Paskui pirmojoje dalyje erudicija ir 
kūrybiškumas yra sutapęs organiškoje vienybėje. Tuo tarpu an- 
trojoje dalyje tokio organiškumo nejaučiama: joje pedagoginiai 
rėmai harmoniškai nesutampa su išvystomuoju joje turiniu ir 
net iš dalies pasilieka svetimu kūnu Jūsų darbe. Pirmojoje dalyje 
jausti užsidegimo darbas, antrojoje - pareigos darbas. Pirmo- 
joje stilius gyvas, tamprus, intensyvus, antrojoje - šitomis ypa- 
tybėmis stilius bent tame pačiame laipsnyje nepasižymi. Toks 
skirtingumas gali kilti iš nagrinėjamųjų objektų skirtingumo ir 
iš to susidomėjimo, kuriuo Jūs traktuojate vienus ar kitus iš jų. 
Bet jis taip pat gali pareiti, bent tam tikrame laipsnyje, nuo per 
didelio tempo, kuriuo Jūs rašote savo darbą, ir dargi nuo per 
didelio ištempimo antrosios dalies, kuris nebuvo pateisintas ta 
medžiaga, pas Jus susirinkusia. 

Gal net viskas sykiu nusprendė nusakytąjį dviejų dalių skir- 
tingumą. Šiaip ar taip, turite į tai atkreipti dėmesį ir griebtis 
priemonių, kad tokio nelygumo darbe nebūtų jausti. 

Prie bendresnių Jūsų darbo ypatybių, čia tekalbu apie tas 
neigiamąsias, kurios dažniau yra pastebimos, priklauso palin- 
kimas, pirma, į nelygstamuosius ir ekskliuzyvinius teigimus, 
antra, į per didelį teoriškumą bei schemiškumą ir, trečia, į na- 
grinėjimą beveik visų klausimų ab ovo. Palinkimas į nelygsta- 
muosius ekskliuzyvinius teigimus yra pavojingas tuo, kad jis 
neša mokslininką į vienašališkumą ir kliudo daryti organiškas 
sintezes. Jums, kaipo integralinio sintetizmo šalininkui, ypač 
svarbu šitą palinkimą kontroliuoti ir apvaldyti. Šito palinkimo 
pavyzdžius Jus rasite pažymėtus savo darbo paraštėse. Šitas Jūsų 
palinkimas atkreipė mano dėmesį jau pirmą kartą, kai buvau 
Jus pastebėjęs išeinant viešumon su savo pastabomis bene ro- 
mantizmo teisme, jei nepainioju šito atsitikimo su kuriuo kitu. 
Tuomet Jūs buvote aiškiai palinkę į literatūrinį sociologizmą. 
Pas Jus tai yra intelektualinio temperamento, jei taip galima iš- 
sireikšti, apraiška. Davus valią šitam palinkimui lengvai galima 
susikontraktuoti su tuo, ką Paskalis vadino esprit de gėometrie, 
kaipo priešginybė esprit de finesse”. -Tiesa, jau ne kartą esu pa- 
stebėjęs, kad su kalbamuoju savo palinkimu Jūs kovojate gana 

sėkmingai, bet jo galutinai nugalėti Jums tuo tarpu dar nėra pa- 
sisekę. 

Kadaise esu Jums sakęs, kad man pačiam dėl mano moks- 
linio išsivystymo ypatybių ir ne visai normalių aplinkybių ne- 
pasisekė visiškai nugalėti teoretiškumo ir schematizmo trūku- 
mų. Jūs turite galimybę eiti į savo akademinį pašaukimą visai 
normalėmis vėžėmis. Todėl Jumyse, kaipo antrojoje akademikų 
kartoje, negalės būti pateisinta tai, kas pas mus gal yra toleruo- 
jama tik iš bėdos. Mokinys turi pralenkti savo mokytoją, žino- 
ma, ne mokymosi, bet savo kūrybos laikotarpyje. Jūsų teorišku- 
mas ypatingai pasireiškia tada, kai Jūs, galima sakyti, ištisuose 
puslapiuose išvystote tai, kas „privalo“ būti. Po šitais Jūsų išve- 
džiojimais nejausti dažnai pakankamo svarumo ir erudicijos, 
kad galima būtų įtikėti jų realiu pagrindimu. Mokslo darbe tai, 
kas privalo būti, turi plaukti kaipo savaiminga visai imperatyvi 
išvada iš patirtinių arba realiai pagrįstų davinių. Bet jei pigiais 
samprotavimais yra ginamas savas nusistatymas klausime, kas 
privalo būti, tai toks traktatas prancūzų yra pašiepiamai vadina- 
mas plaidoyer’. Vienoje vietoje Jūsų rankraštyje esu pažymėjęs, 
kur „privalo“ daro itin teorišką įspūdį. Bet tai ne vienintelė vie- 
ta, kur toks įspūdis yra gaunamas. 

Per didelis schemiškumas yra organiškai surištas su teo- 
riškumu, nes rikiuoti sąvokas yra lengviau negu susegreguoti 
realiai patirtus davinius. Ypatingai schemiško dalyko dėstymo 
pavyzdžiu gali eiti Jūsų tautinio auklėjimo pareigų nagrinėji- 
mas ir jųdviejų palyginamasis sugretinimas. Pas Jus net jausti 
palinkimas žaisti efektiškais sąvokų sugretinimais ir pastatymas 
vienų prieš kitas. Toks efektiškas loginių schemų panaudojimas 
tik tada gali būti pateisintas, kai efektiškumas randa pateisinimą 
pačioje tikrovėje. Pirmojoje dalyje žaidimas sąvokų schemomis 
dažniausiai pas Jus atrodo vykęs, arba realus, bet antrojoje 
dalyje schemiškumas dažnai nėra nei pakankamai gyvas, nei 
realus. Apskritai nebūčiau principialiai prieš tam tikrą sąvokų 
žaismą, bet tik statyčiau jam realumo ir pagrįstumo reikala- 
vimus. Jūs sugebate šitą žaismą efektiškai išnaudoti, bet ne- 
turite per daug pasiduoti šitam palinkimui, nes kas per daug 

pasiduoda pagundai žaisti sąvokomis, praranda mokslininko 
ypatybes. 

Apie Jūsų palinkimą nagrinėti klausimus ab ovo esu jau ra- 
šęs. Dabar pridėsiu, kad šitas palinkimas reiškiasi prie įvairių 
progų beveik per visą darbą. Vienas iš ryškiausių pavyzdžių yra 
tas, kur (84-85 p.) yra kalbama apie žmogų kaipo dviejų pasau- 
lių padarą. Šitas palinkimas, iš kitos pusės, priveda prie banalių 
išvystymų visiems žinomų dalykų; kuo mažiausia, tarp palinki- 
mo nagrinėti klausimus ab ovo ir banalių nagrinėjimų yra tam 
tikras giminiškumas. Tai yra jausti ten, kur Jūs kalbate apie radi- 
ją ir kitas tautinio auklėjimo priemones. Turėdamas galvoje an- 
trąją Jūsų įvedamųjų klausimų dalį, būčiau tos nuomonės, kad 
neturint pakankamai reikšmingos medžiagos ir neturint savų 
ypatingai reikšmingų minčių, būtų tikslingiau dėstymą suglaus- 
ti prie esminių dalykų ir vengti darbo ištempimo. 

Iki šiolei turėjau galvoje bendro pobūdžio pastabas; toliau 
turėsiu pereiti prie atskirų dalykų, kurie nebuvo pačiame ran- 
kraštyje pažymėti. Buvau išsitaręs prieš Jūsų „įžangėlę“, bet kai 
Jūs ją apleidote visai ir jos vietoje nieko nepadėjote, neišėjo 
geriau: tarp bendrojo punkto ir jo išvystomųjų papunkčių at- 
sirado neįvardytas ir nesunumeruotas posakis, kuris gali būti 
taikomas, kaipo sous-titre, visiems papunkčiams, tuo tarpu kad 
kartais jis turi gana atsitiktinės pastabos pobūdį. Gal čia būtų 
galima pavartoti tokius pavadinimus kaip „įžengiamasis žodis“, 
„į. pastaba“ arba „įvedamasis žodis“, „į. pastaba“. Ką nors gal 
sugalvosite, kad šitą spragą galima būtų užtverti. 

Jūsų vartojamas terminas „tautinis duomuo“, kuris, kaipo 
formalinis dalykas, pastatomas prieš tautinę gėrybę, nedaro pa- 
kankamai sugestyvaus įspūdžio tam reikalui išreikšti su pakan- 
kamu tikslumu ir aiškumu. Spėju, kad juo Jūs verčiate vokiškąjį 
Anlage, bet jis kaip tik neturi to dispozicijos momento, kuris yra 
reikalingas formaliniam nusiteikimui. Duomuo, kuris iš tikrųjų 
nori atstoti savo geresnį lygmenį, būtent davinį, kaip tik pasižy- 
mi tam tikru materialiniu pobūdžiu ir todėl netinka būti pasta- 
tomas prieš materialinę sąvoką „gėrybė“. Šis netikslumas termi- 
nuose padarė tai, kad visa tautinių duomenų ir tautinių gėrybių 

koncepcija išėjo nepakankamai aiški ir įtikinama. Čia reikėtų 
surasti tinkamesnį terminą: turime juk „palinkimą, polinkį, nu- 
siteikimą“, vartojame „dispoziciją, predispoziciją“ ir galime dar 
pasidaryti naujų terminų pagal terminologijos taisykles. 

Kai skaičiau apie Jūsų išvadžiojimus, liečiančius absoliutiz- 
mo klausimą, ėmiau abejoti, ar Jūs teisingai priskaitote XIX šmt. 
prie charakteringų absoliutizmo laikų (106 p. ir kt.), kurie, Jūsų 
teigimu, pasibaigė absoliutizmo griuvimu sulig pasauliniu karu 
(108 p.). Ar istorikai panorės sutikti su tokia chronologija, rei- 
kėtų dar tiksliai pasiteirauti. Tipiškas absoliutizmas bene bus 
pasibaigęs sykiu su apšvietos laikotarpiu? Aš pats čia nieko ne- 
teigiu; noriu tik iškelti abejonę, kad galėtumėte šitą dalyką tiks- 
liai patikrinti. Faktas juk yra, kad parlamentarizmas ypatingai 
išsivystė pasaulyje antroje XIX šmt. pusėje ir XX šmt. pradžioje. 
Kaip galima maždaug tą patį laikotarpį laikyti absoliutizmo lai- 
ku? 

Dėstomųjų dalykų suskirstymas tautinio auklėjimo atžvilgiu 
(177 p.) į grindžiamuosius, pagalbinius ir tiesioginius man neat- 
rodo nei pakankamai tiksliu, nei realiai pagrįstu, nei sugestyviai 
įtikinančiu. Gailiuos, kad nesu palikęs pas save Jūsų schemos 
nuorašo; nesu net tikras, ar teisingai pavadinu jos tris grupes. 
Esu tik tikras, kad reik ieškoti kitokio pagrindo dėstomiesiems 
dalykams skirstyti ryšyje su tautiniu auklėjimu. Pats tautinis 
auklėjimas čia dar nėra pakankamai tikslus pagrindas skirsty- 
mui. Dėstomojo dalyko santykiavimas su tautinio gyvenimo 
objektais, žinoma, apytikriai čia gali eiti skirstomuoju pagrindu. 
Bet tuomet pirmas skirstymas duotų tiesioginio naudingumo 
dalykus ir netiesioginio naudingumo dalykus. Tiesioginio nau- 
dingumo dalykai, mano supratimu, būtų kaip tik grindžiamieji 
dalykai tautiniam auklėjimui. Antroji grupė būtų pagalbiniai. 
Paskui jau galima būtų grindžiamuosius ir pagalbinius skirsty- 
ti toliau pagal tiesioginio ir netiesioginio naudingumo laipsnį, 
arba kitu kokiu būdu. Improvizuodamas šituo klausimu noriu 
tik Jums sudaryti sugestiją, kaip sistemingai dėstomieji dalykai 
turėtų būti skirstomi tautinio auklėjimo atžvilgiu. Nepreten- 
duoju, kad šita mano improvizacija būtų priimtina, tik su visišku 

įsitikinimu teigiu, kad Jūsų bandymas dar nėra priimtinas. Čia 
turėtumėte dalyką iš naujo persvarstyti. 

Prie silpniausių skirsnių visų pirma priklauso „Tikslo sąvoka 
ir reikšmė pedagogikoje“ ir taip pat tos vietos, kur Jūs liečiate 
juridinius dalykus. Liesti neteisininkui juridinius dalykus reik 
labai atsargiai, nes tai, kas rodosi darytina, draustina ar leisti- 
na sveiko proto piliečiui, kitaip atrodo išlavintam teisininkui. 
Jūsų darbe negalėčiau net nurodyti kokių nors aiškių klaidų, 
liečiančių juridinius dalykus, bet Jūsų būde, kuriuo traktavote 
juridinius visuomeninio gyvenimo dalykus, jausti buvo kaž- 
kas netinkamo, beveik, pasakyčiau, profaniško. Ypač tai jausti 
tose vietose, kur Jūs kalbate, kaip valstybė turėtų reglamentuoti 
tautinį gyvenimą. Bijau, kad čia Jūs nebūtumėte kiek pasidavę 
moderninių diktatūrinių teorijų įtakai. Spręsti apie dabartinius 
eksperimentus itin reik atsargiai, kol nėra paaiškėję jų tikri vai- 
siai. Viena tik yra aišku, kad su šitais eksperimentais yra susijęs 
teisinės kultūros nepaprastas dekadansas. 

Pagaliau kelios pastabos terminologijos klausimais. Savo 
laiku atskirus tautinio auklėjimo uždavinius esu pavadinęs tau- 
tišku, patriotiniu ir nacionaliniu. Toks priesagų nevienodumas 
nėra atsitiktinis dalykas. Tautiškas auklėjimas yra todėl, kad jis 
atitinka tautos esmę, jos prigimtį ir ypatybes. Patriotinis au- 
klėjimas yra todėl, kad jis formuoja patriotus; auklėjimas būtų 
patriotiškas, kai jis atitinka patriotų prigimtį, akciją, ypatybes. 
Patriotiškas auklėjimas charakterizuoja pačius auklėtojus, t. y. 
šitie veikia kaipo patriotai, bet tai dar nereiškia, kad jie formuo- 
ja patriotus. Atitinkamai nacionalinis yra toks auklėjimas, ku- 
ris formuoja naciją. Nacionališkas auklėjimas nėra priimtinas 
jau etimologine prasme, apie ką esu Jums rašęs paskutinį kartą. 
Vietoje „nacionališkumas“ tuomet buvau Jums pasiūlęs „na- 
ciškumas“, kuris padaromas tiesiogiai iš „nacija“. Bet, iš kitos 
pusės, naciškumas gali turėti tą nepatogumą, kad kai kas gali 
rišti jį su naciais, nors toks rišimas nėra būtinai reikalingas. Na- 
cionalumas ne tiek pabrėžtų nacijos momentą ir sykiu iš esmės 
reikštų tą patį, ką ir tautiškumas. Man rodos, kad Jūs nepra- 
vedate aiškios skiriamosios linijos tarp ugdytinio ir auklėtinio. 

Ugdytinis yra ugdymo objektas ir apie jį tenka kalbėti, kai apie 
ugdymą kalbama apskritai. Auklėtinis yra auklėjimo objektas, 
kaip mokinys yra mokymo objektas. Atitinkamai bendrojoje 
pedagogikos dalyje kalbu dažniausiai apie ugdytinį, dorinimo 
moksle - apie auklėtinį, didaktikoje - apie mokinį. 

Jūsų mėgstamą „negalę“ Talmantas „Gimtoje kalboje“ pata- 
ria ištaisyti į „negalią“, pagal žodžius: netvarka, neapykanta, ne- 
darbas, nesantaika ir t. t. Paprastai neigtukas „ne“ nekeičia ga- 
lūnės. Vietoje „augalas“, kuris yra dirbtinis padaras, Skardžius 
pataria vartoti iš seniau žinomą „augmenį“. 

Jūs vartojate šalia „tikrumos“ taip pat „tikrovę“. Abudu ter- 
minu, mano nuomone, yra geru. Bet jei jie reiškia tą pat, reiktų 
apsispręsti už vieną iš jų arba specifikuoti jų prasmę pagal tam 
tikrą skirtumą. 

Man atrodo labai neestetiškai terminas „savisąmonė“, kuris 
lengvai gali būti atstotas „sąmone“ arba „susipratimu“, jei nu- 
rodysime, kam šita sąmonė arba šitas susipratimas priklauso. 
Jei pasakysime, kad lietuviai, arba lietuvių tauta, įsigijo tautinę 
sąmonę arba tautinį susipratimą, tai bus lygu pasakius „savisą- 
monę“. 

Mano pastebėjimų, Jūs, rodos, vartojate „buitį“ ens prasme, 
kaip tai daro prof. Kuraitis. Mano supratimu, „buitis“ reiškia tą 
pat, ką ir existentia, arba vokiečių Dasein. Ens, mano nuomone, 
reiktų versti „esybės“ terminu; artima jam „būtybė“, mano su- 
pratimu, turėtų reikšti gyvą esybę. 

Iš pasikalbėjimo su dr. Saliu patyriau, kad būklė reiškia gy- 
venamą turtą, kaipo buvimo, gyvenimo priemonę. Būklė nieku 
būdu neatstoja stovio, kurį jau Būga aprobavo kaipo taisyklin- 
83- 

Kaip jau esu užsiminęs, „davinys“ man rodosi daug geresnis 
už „duomenį“, nes sugestyvesnis už šį pastarąjį. 

Yra kvestionuojami: „pergyventi“ erleben prasme, „privalyti“ 
sollen prasme. Man dar abejotina atrodo lytis „paaiški“. 

Vietoje „priimtuvo“, kurio nepataisiau, pas mus, kaip esu pa- 
stebėjęs, vartoja tik imtuvą. Kitas savo abejones esu pažymėjęs 
paraštėse. 

Dar kartą primenu, kad visos mano pastabos turi būti trak- 
tuojamos kaipo abejonės ir klausimai, bet ne kaipo autorita- 
tyvinės sugestijos. Jūs turite pilną laisvę jomis pasekti arba jas 
atmesti. Tai juo labiau yra savo „vietoje“ todėl, kad negalėdamas 
skirti pakankamai laiko Jūsų darbui, kai kur, pats jaučiu, esu 
vadovavęsis pirmu įspūdžiu, kuris paskui ne visur pasiteisino, 
bent visoje savo pilnumoje. Nežiūrint visų mano kritiškų pas- 
tabų, jei turėčiau įvertinti Jūsų darbą pažymiu, tai vis dėlto pa- 
žymėčiau jį vertinimu „labai gerai. Todėl neturite reikalo dėl 
mano pastabų labai nusiminti. Bijau tik, kad rašydamas darbą 
nepaprastai smarkiu tempu, kad nepervargtumėte. Jei pajusite 
nuovargio žymes, verčiau pasilsėkite ilgesnį laiką. Ar klausote 
prof. de Munnyncko paskaitas ir dalyvaujate pratybose? 

Mano žmona ir aš tariame Poniai ir Jums nuoširdų pasvei- 
kinimą. 

St. Šalkauskis 


(Nedatuotas laiškas“) 


veiksniai, kurie sugeba turėti savo nusistatymą ir reikšti savo 
pasiryžimus. Organizacijas Jūs esate įglaudę į tautinio auklėjimo 
priemones šalia spaudos ir įstatymų. Įstatymus iš tikro yra tei- 
singiausia laikyti tarp specialiųjų priemonių. Organizacijas tei- 
singiau priskirti prie pripuolamųjų tautinio auklėjimo veiksnių, 
nes per savo vykdomuosius organus jos gali mažiau ar daugiau 
sąmoningai dirbti auklėjimo darbą. Spaudą galima skirti ir prie 
priemonių, ir prie veiksnių, destis koks bus žvelgimo punktas: 
ar ji imama kaipo patys spaudiniai, ar kaipo spaudos organai, 
t. y. jos vadovai ir reiškėjai. Bendrai pasakyčiau, kad veiksnių 
ir priemonių skyriai yra tie vieninteliai skyriai, kurie reikalauja 
kiek gilesnio pergalvojimo ir pertvarkymo. 

Būtų taip pat ne pro šalį iškelti kur tautinio auklėjimo me- 
todo klausimą. Galima kalbėti apie tai, kad siūlytos iki šiolei ir 
siūlomos dabar tautinio auklėjimo sistemos remiasi vienu ar 
kitu metodu daugiau už kitus; o šalia to galima būtų dar kalbėti 

ir apie tai, kokie iš viso metodai turi būti vartojami tautiniame 
auklėjime, arba kaip bendrieji ugdymo metodai turi būti pri- 
taikomi tautiniam auklėjimui. Jei neturėtumėte tiek medžiagos 
šitam klausimui, kad galėtumėte sudaryti naują skyrių šalia tau- 
tinio auklėjimo veiksnių ir priemonių, tai šitą klausimą galima 
būtų jungti tinkamu būdu su skyriumi, pavadintu: „Tautinio au- 
klėjimo vieta pedagogikos sistemoje“. 

Kartais man kildavo klausimas, ar visur atskirų punktų tvar- 
ka yra tikslinga; pavyzdžiui, estetinimo priemones galima būtų 
rikiuoti ir kita tvarka. Bet, pirma, čia daug sveria subjektyvinis 
nusistatymas ir linkimas; antra, tvarka tokiu atveju tegali būti ga- 
lutinai nustatyta nuosekliai dėstant patį dalyką. Todėl jei apskritai 
nekeliu atskirų klausimų dėl punktų tvarkos, tai nereiškia, kad 
visais atvejais laikau Jūsų tvarką nekeistina. Tikiuos, kad Jūs patys 
ją kiek pertvarkysite. Tiesa, nemanau, kad čia bus reikalingi dide- 
li pagrindiniai pertvarkymai. Pavyzdžius ž[iūrėkite| žemiau. 

Keliose vietose, man rodos, būtų dar pageidavimas atskirų 
punktų redakcijos patobulinimas. „Romantikos tėvynė“ gali 
būti įvairiai suprantama. „Tauta kaipo objektyvinė dorovės ly- 
tis“ reikalauja vis dėlto didesnio precizavimo. „Kalbos lavini- 
mas, kaipo individualinės dvasios įjungimas į visuotinę dvasią“ 
nesukelia gerai koordinuotos minties. „Nacionalinis auklėjimas, 
kaip kūrybiškoji dalis tautos tapime nacija“ tuo pačiu motyvu 
reikalauja patobulinimo. 

Šiokių tokių pastabų turėčiau ir terminologijos klausimu. 
Žinoma, čia nepretenduoju būti jokiu autoritetu. „Modas“ visai 
sėkmingai galima atstoti mūsų „būdu“. „Estetinimas“, kad ir yra 
mano vartojamas, vis dėlto nepatarčiau jo vartoti rimtame moks- 
lo darbe; geriau kalbėti apie estetinį lavinimą. „Galvosena“, kad 
ir priimtina kaipo gyvenimiškas terminas, bet moksle bene bus 
estetiškiau pavartojus „mastyseną“. Mūsų kalbos dvasiai geriau 
tinka „sąvaika“ vietoje „sąveikos“. „Lygmuo“ yra Doppelgūnger, 
o niveau yra „lygis“ arba „lygmalas“. Terminas „visuotinoji“ prie 
žmonijos ne tik nieko neprideda, bet dar daro kažkokį keistą 
įspūdį. „Mintytojas“ (iš Jūsų laiško) mano skoniui taip pat ne- 
priimtinas, juo labiau kad galime turėti „mąstytoją“. 

Turiu dar grįžti prie atskirų punktų tvarkos, kuriai nesu da- 
vęs pavyzdžių galimo pakeitimo atžvilgiu. ĮK.PS.13 punktai a 
ir b galėtų būti sukeisti vietomis. PDI skirsniai 1 ir 2 gal taip 
pat galima būtų sukeisti vietomis. Šie pavyzdžiai turi labiausiai 
klausimo prasmės, bet ne griežtų teigimų reikšmės. 

Plane numatyta dalykų, kurie yra problematinės reikšmės 
arba kuo mažiausia reikalauja distinktyvinio precizavimo. Prie 
tokių, mano nuomone, priklauso: „tautiškumas yra įgimtas“, 
„materialinis tautiškumo turinys“ („tautiškumas nėra grynai 
formalinis“), „tautybių mišinio negalimumas individe“, „dvikal- 
bių mokyklų problema“ („išsprendimas neigiamas“), - tai yra 
svarbesni dalykai, kurie man puolė į akį šį kartą. 

Apskritai šios mano pastabos nėra dar galutinės. Po kiek lai- 
ko skaitysiu dar Jūsų planą ir, gavęs naujų įspūdžių ir minčių, 
papildysiu jas dar naujomis pastabomis, jei šių reikalingumas 
bus aktualus. 

Dabar esu jau paskaitęs Jūsų paskutinį straipsnį apie tau- 
tiškąjį pašaukimą. Kaip ir pirmosios dvi dalys, taip ir šita daro 
gerą įspūdį. Klaidingų dalykų, arba net tokių, kurie, mano su- 
pratimu, būtų problematiniai, nesu pastebėjęs. Į vieną tik daly- 
ką turėtumėte atkreipti ypatingą dėmesį, rašydami apie tokius 
dalykus kaip tautinis pašaukimas. Pats šitas objektas yra tiek 
subtilus ir sunkiai pagrindžiamas realiai patirtiniu būdu, kad 
samprotavimai apie jį, nepagrįsti bent labai gyva intuicija, daro 
dažnai pigių spekuliacijų įspūdį. Žinau iš savo patyrimo, kad 
šito įspūdžio sunku yra išvengti panašiuose klausimuose, ir tą 
pat turiu dabar konstatuoti Jūsų atveju. Skaitant Jūsų straipsnius 
apie tautinį pašaukimą ir surištus su juo dalykus, kai kur iš tikro 
susidaro pigių spekuliacijų įspūdis. Kai Jūsų erudicijos bagažas 
bus dar didesnis ir kai sykiu su tuo padidės Jūsų vidaus patyri- 
mas ir intuityvinis sugebėjimas, šito įspūdžio arba efekto į skai- 
tytojus Jums lengviau bus išvengti. Dėl visa ko laikau reikalinga 
Jus apie tai įspėti, kad tokiu būdu turėtumėte progos atkreipti 
didesnį dėmesį į sunkiai pagrindžiamų dalykų motyvavimą. 

Mielu noru sutinku paskaityti Jūsų disertaciją kitą vasarą. 
Taip pat neatsisakau paskaityti ir padaryti savo pastabų, jei 

gausiu iš Jūsų kokių santraukų ir tezių, surašytų Jūsų darbo 
eigoje. 

Man rodos, būtų labai įdomu patirti prof. de Munnyncko 
pažiūrą į dalykus, iškeltus Jūsų „Mysterium magnum“: koks yra 
pagrindas skirtumams tarp vyro ir moters, metafizinis ar fizio- 
loginis? Kaip žiūri krikščioniškoji asketika į celibatinės mote- 
rystės klausimą? — Kiek prisimenu, šitie klausimai nėra svetimi 
šitam plačių pažiūrų dominikonui. 

Savo laišką, pradėtą 5 š[io] mėn. d., baigiu 8 d. Šiuo tarpu 
buvo man daug kliūčių, kurios neduodavo man su susitelkimu, 
ramiai ir nuosekliai, apmąstyti ir išdėstyti savo mintis Jūsų rei- 
kalu. Todėl mano pastabos surašytos gana atsitiktinėje tvarkoje, 
kartais su grįžimais prie tų pačių klausimų. 

Sykiu su žmona reiškiame Jums ir Poniai geriausius linkėji- 
mus, ypač sveikatos ir pasisekimo darbe. 

Prof, St. Šalkauskis 


Kaunas, 1934 m. kovo mėn. 16 d. 


Gerbiamasis Drauge, 

Šalia tų dviejų filosofinės pedagogikos supratimų, apie ku- 
riuos Jūs rašote, gali būti dar trečias. Būtent: filosofine galima 
laikyti tą teorinės pedagogikos dalį, kuri labiausiai orientuojasi 
pagal filosofiją, kaipo pagal savo vedamąjį mokslą; čion, pavyz- 
džiui, patenka pedagoginių tikslų, normų ir vertybių mokslas ir 
apskritai visi tie klausimai, kurie yra ankštoje priklausomybėje 
nuo pasaulėžiūros mokslo. Į taip suprantamą filosofinę peda- 
gogiką, iš kitos pusės, nepatenka ugdymo organizacija ir meto- 
dologija. Bet, žinoma, ir šis filosofinės pedagogikos supratimas 
turi grynai lygstamosios reikšmės. Aš būčiau linkęs Jums ap- 
riboti teorinę pedagogiką kaip tik šitaip suprantama filosofine 
pedagogika. 

Ugdymo filosofija, kaipo pasiliekanti bendrenybių plotmė- 
je, jau žymiai aiškiau skiriasi nuo pedagoginės teorijos ir, ži- 
noma, kaip ir filosofinė pedagogika, galėtų eiti objektu Jūsų 

doktoratiniams egzaminams. Čia yra tik vienas kitas nepatogu- 
mas. Visų pirma ugdymo filosofija, kaipo tokia, pas mus nedės- 
toma. Tuo pačiu išeina, kad pas mus nėra tam objektui kompe- 
tentingo asmens egzaminatoriaus. Antra, jei šis objektas būtų 
aprobuotas, tai tikriausiai man tektų ruoštis Jus egzaminuoti; o 
tai ne tik man būtų per sunku, bet ir nepatogu ta prasme, kad 
iš visų trijų dalykų Jūs turėtumėte laikyti egzaminus pas mane 
vieną: kiti komisijos nariai neturėtų nė vieno objekto. 

Dėl nurodytų motyvų manyčiau, kad būtų patogiau pasilikti 
prie anksčiau numatytų objektų, juos formuluojant šiuo būdu: 
filosofinė pedagogika, etika ir kultūros filosofija, nors gerai su- 
prantu, kad Jūsų antroji kombinacija ir Jums, ir pačiam dalykui 
būtų gal geresnė. Savo pareiškime Fakultetui Jūs galite pasiūlyti 
abidvi kombinacijas, ir F[akulte]to taryba galės (dar kartą) šitą 
dalyką apsvarstyti: Jūs nuo to nieko nenustosite. 

Naujai projektuojamoji Jūsų habilitacijos darbui tema „Pa- 
saulėžiūra ir pedagogika“ arba net atvirkščiai „Pedagogika ir 
pasaulėžiūra“ man atrodo visai priimtina, o Jūsų argumentai 
už ją - suprantami. Būtų tik gaila, jei ateityje neparašytumėte 
„tarptautinio auklėjimo“: tik ryšyje su šituo koreliatyviniu dar- 
bu Jūsų „tautinis auklėjimas“ gali būti tinkamai suprantamas ir 
koreguojamas ten, kur lieka vietos įvairiam supratimui ar net 
klaidingam aiškinimui. Šiaip jau prieš šitą naują temą nieko 
negaliu pasakyti. Pastabas apie prisiųstą man schemą surašysiu 
prie kitos progos. 

Jūsų siūlomas „įvedamųjų klausimų“ pertvarkymas ne tik 
priimtinas, bet ir tikrai remtinas. Darbo sąranga tuomet išeitų 
daug proporcionalesnė. Lauksiu dabar tolimesnės Jūsų darbo 
dalies. 

Termino lytys „buitis“ ir „būtis“ yra savo reikšme visai iden- 
tinės. Ir viena, ir antra lytis yra gyva mūsų tautoje: pirmoji - su- 
valkiečiuose, antroji - žemaičiuose. Buitis tik yra senesnė lytis, 
nes ji siekia tuos laikus, kai lietuviai dar vartojo lytį „bujo“ vie- 
toje dabartinės „buvo“. Šiaip ar taip, abidvi lytys yra bendraties 
„būti“ sudaiktavardinimas: šita prasme jiedvi atitinka lotynų 
„esse“, kas vartojama existencijos prasme. Juk ir mūsų „patartis, 

sutartis, pražūtis, pažintis“ ir daug kitų panašių terminų turi 
tam tikro akto prasmės. Dargi rusų „bytie“, kur kietoji „y“ mor- 
fologiškai atitinka mūsų „ui“ žodyje „buitis“, reiškia ne „ens“, 
bet „existentia“. 

Koedukacijos problema, žinoma, galėtų tikti ir habilitacijos 
darbui, bet vis dėlto ją laikyčiau mažiau vertinga tema negu 
„Pedagogika ir pasaulėžiūra“. Šia proga Jūsų pajudintu klausimu 
turiu pasakyti, kad galima su M. Zollingeriu sutikti apie reikalą 
derinti ugdyme „Pflege“ ir „Zucht“, arba su Foersteriu apie deri- 
nimą ugdyme vyriškumo su moteriškumu, bet tai dar nereiškia, 
kad šio reikalo teigimas tegali plaukti iš tų metafizinių prielaidų 
apie vyro ir moters santykiavimą, kurias Jūs dedate į pagrindą 
savo „Mysterium magnum“. Man būtų labai įdomu patirti prof. 
de Munnyncko nuomonę dviem klausimais: pirma, kur glūdi 
vyro ir moters skirtingumo šaltinis: dvasinėje ar materialinėje 
srityje, ir, antra, kaip žiūrėti į celibatinę moterystę psichofizio- 
logijos ir praktinės etikos atžvilgiais. 

Kaip jau esu Jums sakęs, turiu didelių abejonių, ar sprendžia- 
te teisingai šituos klausimus. Jei Jūs sprendžiate šituos klausimus 
klaidingai, Jūsų knyga galėtų turėti neigiamos reikšmės atskirais 
gyvenimo atsitikimais, ir ją išspausdinus Jums tektų gal ateityje 
gailėtis paleidus ją į pasaulį, kaip kad man teko gailėtis para- 
šius eilę straipsnių tema: „Bažnyčia ir kultūra“. Pasakysiu prie 
šios progos, kad ne man vienam padarė abejotino įspūdžio Jūsų 
„Mysterium magnum“. - Manau, kad prof. de Munnynckas ga- 
lės Jums duoti tikslų atsakymą, jei Jūs savo ruožtu pateiksite jam 
tiksliai suformuluotus paklausus. Jam davus nepritariamą atsa- 
kymą, manyčiau, tuo tarpu reikėtų nuo veikalo spausdinimo at- 
sisakyti ir pasiūlyti Šv. Kazimiero draugijai spausdinti jo vietoje 
Jūsų disertaciją. Jei būtų reikalo, šita prasme galėčiau padaryti 
intervenciją pas D[rau]gijos žmones. 

Šia proga noriu Jus prašyti dviejų dalykų. Pirmas liečia bi- 
bliografiją. Mano laikais Friburgo bibliotekos skaitykloje prie 
durų, vedančių į katalogų ir knygų išdavimo patalpą, iš kairės 
pusės rankos siekimo aukštumoje buvo prancūzų sistematinės 
bibliografijos storulis tomas. Jis buvo tuo vertingas, kad jame 

sistematizuota ne tik autoriai raidyno tvarka, bet ir nagrinė- 
jamieji rašytojai ir šiaip jau objektai. Niekur kitur man neteko 
užeiti panašaus bibliografijos rinkinio. Ir štai man būtų dabar 
įdomu sužinoti šito rinkinio tikslų pavadinimą ir firmą, kuri jį 
yra išleidusi. Gal panašūs rinkiniai ir toliau yra leidžiami? 

Antras klausimas liečia kosmetikos dalykus. Mano laikais 
šalia pašto iš kairės pusės, einant iš Albertinumo, rue de la Gare 
buvo kirpykla, kur buvo pardavinėjama /eau portugale gelsvos 
spalvos. Sulaisčius šituo vandeniu plaukus ir įtrinkus jį į odą, 
buvo gaunamos putos, kurios tuoj pražūdavo ir palikdavo galvą 
sausą, švarią ir sveiką. Niekur tokio vandens paskui nesu gavęs 
ir iki šiolei nerandu niekur nieko tinkamo savo galvai. Kiek ži- 
nau, šitos kirpyklos dabar jau nebėra. Bet gal kur kitur galima 
būtų šitokio vandens gauti? Būčiau dėkingas, jei pasiteirautu- 
mėte šituo klausimu ir net atgabentumėte man kalbamo van- 
dens vykdami atostogų. 

Sykiu su žmona tariame Poniai ir Jums nuoširdų pasveiki- 
nimą. 

St. Šalkauskis 


Kaunas, 1934 m. balandžio 8 d. 


Gerbiamasis Drauge, 

Iš Jūsų paskutinio laiško esu patyręs, kad Jūs labai karštai 
imate „Mysterium magnum“ problemą. Toks neabejingumas 
tyrinėjamoms problemoms yra, be abejo, teigiamas dalykas; 
bet didelis įkarštis turi ir savo pavojų: būtent, kartais dėl šitos 
priežasties galima nepastebėti vieno kurio tyrinėjamosios pro- 
blemos atžvilgio ir patekti į tam tikrą vienašališkumą. - Dėl ce- 
libatinės moterystės neabejoju moraliniu atžvilgiu; man ji nėra 
įtartina, tik bijau, kaip kadaise esu Jums sakęs, kad pas Jus ji ne- 
būtų nušviesta šviesoje romantinio, nepagrįsto realiniu pajauti- 
mu, idealizmo, kuris kitus galėtų paraginti ne pagal savo pajė- 
gas apsispręsti, ir kad su tokiais žmonėmis neišeitų kartais taip, 
kaip sakė Paskalis: „Qui veut faire lange, fait la bête“. - Dėl Jūsų 

koncepcijos apie lyčių skirtingumą pagal sielų skirtingumą tu- 
riu jau abejonių iš esmės. Jūsų koncepcija prieštarauja šv. Tomo 
individuacijos principui, ir jau viena šita aplinkybė reikalauja 
ypatingo atsižvelgimo ir atsargumo ją viešai skelbiant. - Jei turė- 
site įspūdį, kad prof. de Munnynckas Jus gerai suprato, pakan- 
kamai įsigilino ir pritarė Jūsų koncepcijai, tuomet galite ramiai 
spausdinti savo „Mysterium magnum“. Aš tik iškeliu abejones, 
kurios gal Jums ir drumsčia ramybę, bet turi savo reikšmę, kai- 
po atsargos šūkis. 

Jūsų „tautiškąjį auklėjimą“ esu jau paskaitęs ir rytoj sykiu 
su šiuo laišku išsiųsiu Jums atgal. Bendras įspūdis žymiai geres- 
nis kaip iš antrosios „įvedamųjų klausimų“ dalies. Šituo atžvil- 
giu „tautiškas auklėjimas“ neblogai harmonizuojasi su pirmąja 
„įvedamųjų klausimų“ dalimi. Bet ir jame vis dėlto yra atskiruo: 
se skyriuose tam tikro nelygumo. Silpniausią įspūdį man padarė 
paskutinis skyrius „Nutautinimas ir atitautinimas “, nors jis ir 
buvo jau spausdintas „Židinyje“. Gal perdirbant Jums nebuvo 
psichologinio stimulo intensyviau dirbti jau vieną kartą dary- 
tą darbą, ar dėl kitos priežasties, bet tas skyrius išėjo mažiau 
sugestyvus ir mažiau intensyvus už kitus: jis išėjo beveik publi- 
cistiškas. 

Šalia publicistiškumo pastebėjau dar šį kartą Jūsų darbe dar 
tai, kas yra vadinama essai'izmu. Pavyzdžiu tam gali eiti Jūsų 
bandymas 42-43 pusl. nustatyti vieną žodį, kuris charakteri- 
zuoja vieną kurią tautinę kultūrą. Tiksliu moksliniu metodu to 
iš tikrųjų negalima padaryti; tenka tad tai laikyti mažiau ar dau- 
giau sąmojingu būdu, kuris vis dėlto neatstoja moksliško tikslu- 
mo. Mokslinėje disertacijoje tokių dalykų reikėtų vengti. Kitas 
pavyzdys essai'izmui yra Jūsų bandymas nustatyti tautos įtaką 
meno rūšiai (68-71 p.). 

Iš atskirų Jūsų koncepcijų mažiausiai man yra priimtina kal- 
bos koncepcija, kurioje pagrindinę rolę vaidina garsinis vaizdas, 
esmiškai surištas su daiktu. Kad „kalbos <...> nėra tik ženklų 
rinkiniai“ (59 p.), kad savo kilmėje žodis turi šiokio ar tokio re- 
alaus santykio su daiktu, kad yra net viena žodžių grupė (ono- 
matopoetinė), kuri išreiškia formalinį atitikimą tarp garsinio 

dalyko ir žodinio ženklo, su tuo galėčiau sutikti. Bet kad žodis 
reikštų, net savo kilimo tarpsnyje, esminį vaizdą, su tuo sutikti 
negalėčiau. Esu net įsitikinęs, kad substancijos yra įvardijamos 
pagal priepuolybes ir dargi ne formaliniu, bet instrumentaliniu 
būdu, t. y. su sutartinių ženklų pagalba, išskyrus tą palyginti ne- 
gausią grupę, kuri, kaip aukščiau pažymėta, yra išimtis, bet ne tai- 
syklė. Apskritai turiu įspūdį, kad Jūsų kalbos koncepcija turi savo 
pagrinde visą eilę subtilių netikslybių, kurios lengviau nujausti 
negu sprendžiamai analizuoti. Dalykus, kurie man buvo ypatin- 
gai abejotini, rasite savo rankraštyje pažymėtus klaustukais. 

Taip pat negalėčiau su Jumis sutikti tarptautinės kalbos klau- 
sime. Nemanyčiau sykiu su Jumis, kad „tarptautinės kalbos idėja 
yra klaidinga pačioje savo esmėje“ (62 p.). Kad kiekviena dirb- 
tinė kalba neišvengiamai turi turėti trūkumų, su tuo sutikčiau; 
bet jų neišvengiamai turi ir kiekviena gyva kalba. Bet, kas svar- 
biausia, dirbtinė tarptautinė kalba gali visai gerai tarnauti savo 
prigimtiems uždaviniams: mokslui, tarptautiniam susižinojimui 
ir bendravimui, ilgainiui net bet kuriam kalbos, kaipo tokios, už- 
daviniui. Tarptautinė kalba gali evoliucionuoti ir turtinti tiek gra- 
matines savo lytis, tiek ir žodyną. Be to, manyčiau, kad tautinės 
kalbos visai gerai galėtų gyvuoti šalia tarptautinės kalbos. 

Savo teigimų neįrodau, nes tai pareikalautų iš manęs per daug 
laiko ir energijos. Spėju tik, kad neigiamai nuteikė Jus tarptauti- 
nės kalbos atžvilgiu Jūsų kalbos koncepcija, kuri man atrodo kaip 
tik netiksli. Be to, tautiškumo apologijos inercija gal Jus pastūmė 
net toliau kaip kad reikėjo. Pabrėžiu, tai yra mano įspūdžiai, bet 
ne faktai, kuriuos būčiau linkęs nelygstamai ginti. 

Stambesnių pastebėjimų terminologijos dalykuose šį kartą 
neturiu; ogi smulkmenas esu pažymėjęs tekste. 

Su Jūsų schema „Pasaulėžiūra ir pedagogika“ nesu dar pa- 
kankamai susigyvenęs ir todėl, negalėdamas tuo tarpu daugiau 
jai skirti laiko, palieku ją nenagrinėtą; bet nemanykite, kad ją 
esu pamiršęs. 

Sykiu su žmona tariame Poniai ir Jums nuoširdų pasveiki- 
nimą, 

St. Šalkauskis 

Kaunas, 1934 m. balandžio 24 d. 


Gerbiamasis Drauge, 

Su dideliu įdomumu paskaičiau Jūsų laišką, kuriame prane- 
šate sykiu su savo paklausais prof. de Munnyncko atsakus. Turiu 
pripažinti, kad prof. de Munnyncko sprendimai visuose esmi- 
niuose dalykuose išeina į Jūsų naudą. Po to, žinoma, galite jaus- 
tis žymiai drąsiau. Prof. de Munnyncko atsakymas celibatinės 
moterystės klausimu mane visai patenkina, bet tai dar nereiš- 
„kia, kad Jūs esate numatę visas praktinės išminties sunkenybes. 
Jūsų trys pagrindinės sąlygos celibatinei moterystei man atrodo 
toli gražu nepakankamos. Aš būčiau linkęs pastatyti dar tris są- 
lygas, būtent, pirma, tam tikras psichines ir fizines prigimties 
dispozicijas, antra, tam tikrą distanciją tarp vyro ir žmonos, ir 
trečia, tam tikrą taktiką ir strategiją. 

Klausime apie lyčių skirtingumo pagrindą man dar lieka, šalia 
tų neesminių formalinių abejonių, kurių kelia prof. de Munnync- 
kas, neišspręstas svarbus dalykas: kaip jis suderina savo teigimą 
„Ie sexe de la personne humaine trouve sa source dans la forme 
substantielle“ su šv. Tomo skelbiamu individuacijos principu. Aš 
nesu linkęs laikyti visus filosofinius šv. Tomo teigimus nelygsta- 
mai priimtinais; bet skiriantis tokiame klausime su šv. Tomu reik 
turėti labai rimtų argumentų. Man labai būtų įdomu patirti, kaip 
žiūri į šitą dalyką pats prof. de Munnynckas. Gal iš jo paskaitų ar 
iš privatinių pasikalbėjimų galėtumėte tai patirti? 

Turiu įspūdį, kad prof. de Munnynckas, neaprobuodamas 
Jūsų hipotezės apie esybių polius kaipo atspindžius Dievo-Kūrė- 
jo ir Dievo-Palaikytojo, turi racijos. Jūsų analogija daro dirbtinio 
dalyko įspūdį. Man rodos, galima būtų rasti visą eilę koreliatyvi- 
nių dvejetų, reiškiančių natūralų poliarumą: Kūrėjas - kūrinys, 
subjektas - objektas, aktas - potencija, veiksmas - kęsmas, lytis — 
medžiaga. Šių koreliatyvinių dvejetų akivaizdoje prieš aktyvumą 
reiktų statyti pasyvumą (ne receptyvumą, arba imlumą), ogi prieš 
produktyvumą (išdavumas) - receptyvumą (imlumas). 

Šia proga noriu taip pat parašyti apie savo įspūdžius, gautus 
iš Jūsų sinoptinės schemos „Pasaulėžiūra ir pedagogika“. Iš šitos 

schemos matyti, kad nemažą jau minties darbą esate padarę 
kalbamuoju klausimu: ji jau apreiškia platesnį konstruktyvinį 
užsimojimą, kuris ilgainiui gali duoti didesnių laimėjimų. Bet 
dabartiniame savo tarpsnyje Jūsų sinoptinė schema turi dar šio- 
kių tokių trūkumų, kuriuos, tikiuosi, ateityje Jūs pašalinsite. 

Jūsų schema iš dalies dėl savo didumo, iš dalies dėl savo dar 
neatbaigto pobūdžio nedaro dar nei lengvo apžvelgiamumo, nei 
didelio sugestyvumo įspūdžių. Man ji daro net ne tiek sugesty- 
vinės sinoptinės schemos, kiek konspekto įspūdį. Gal būti, kad 
pagrindinė priežastis čia yra pats dydis. Tai yra trūkumai ben- 
dro pobūdžio. 

Prie specialesnių Jūsų schemos trūkumų, mano nuomone, 
priklauso visų pirma abejotinas reikalingumas skirstyti kai ku- 
riuos dalykus pagal gyvenimo laiptus: iš čia gauti kai kur visai 
dirbtiniai ir mažai prasmingi suskirstymai. Pavyzdžiui, vyksmo ` 
skirstymas į sąryšingumą, tikslingumą ir priežastingumą man 
atrodo gana keistas, arba bent toks, koks vargu gali būti patei- 
sintas. Tokiais taip pat man atrodo suskirstymai rubrikose „Ug- 
domosios teisės pagrindas“ ir „Ugdytinio paklusimas“. 

Kai kur bendrų rubrikų-objektų įvardai gerai nesiderina su 
pasaulėžiūros ar pedagogikos esme ar supratimu: estetika, kaipo 
pasaulėžiūros dalis, negali eiti pasaulėžiūros objektu. Čia būtų 
geriau kalbėti apie estetinį gyvenimo ruožą, šalia kurio reikėtų 
pastatyti teorinį ir praktinį ruožą. Taip pat pedagogikos pusėje 
tolimesnis ir artimesnis tikslas nėra tiksliai pastatytas: čia gali- 
ma turėti galvoje pedagogikos, gyvenimo ir ugdymo tikslus. Jų 
laiptų supratimas gali taip pat iššaukti nemaža abejonių. 

Jei estetinio ruožo laiptai man atrodo gerai parinktais, tai 
praktinio ruožo laiptai yra gana abejotini dėl savo per didelio 
teoriškumo ir dėl „virtualizmo“ neaiškumo. Teoriniame ruo- 
že patyrimas ir pažinimas, būdami greta pastatyti, reikalauja 
tikslinimo: juslinis patyrimas ir protinis pažinimas. - Gal Jūsų 
paaiškinimai galėtų kai kurias mano abejones išsklaidyti. Tuo 
tarpu griežtai dar savo sprendimo nedarau. 

Sykiu su žmona tariame Poniai ir Jums nuoširdų sveikinimą. 


St. Šalkauskis 

Kaunas, 1934 m. gegužės 23 d. 


Gerbiamasis Drauge, 

Vakar išsiunčiau Jums atgal „Patriotinį auklėjimą“. Apskritai 
bendras įspūdis ir šitą kartą aiškiai teigiamas: be abejo, bus tai 
vertinga dalis vertingame veikale. Kritiškos pastabos, kurias že- 
miau padarau, liečia ne visumą, bet atskirus dalykus. 

1. Planas šitą kartą gal neišėjo toks sugestyvus ir nuoseklus, 
kaip galima būtų pageidauti. Apskritai jis nėra blogas, bet, jeigu 
galėtumėte, būtų nebloga jį kiek dar nušlifuoti. Plane esu pada- 
ręs šiokių tokių pastabų. 

2. Kai kur idėjinės koncepcijos man atrodo ar ne visai tobu- 
los, ar net abejotinos. - Visų pirma kartais gaunamas įspūdis, 
kad į patriotizmo pagrindą padėta ne tautinės individualybės 
meilė, bet krašto-tėvynės meilė. Einant bent šita linkme nenu- 
matyta tų atsitikimų, kur tautos meilė, krašto meilė ir valstybės 
meilė nesutampa savo objektais. Pas mus yra lenkų, kurie nuo- 
širdžiai myli mūsų kraštą, nors savo tautinėmis ir politinėmis 
aspiracijomis yra lenkų tautybės ir valstybės patriotai. Šalia jų 
turime dar žydų, kurie nuoširdžiai myli mūsų kraštą ir net mūsų 
valstybę, tačiau sykiu yra žydų tautybės patriotai. Jūsų diserta- 
cijoje atsižvelgta į tą normalų atsitikimą, kai krašto, tautos ir 
valstybės meilė sutampa, ir taip dėstyta patriotizmo klausimas, 
kad susidaro įspūdis, jog tiesiog neprileidžiama, kad šitos mei- 
lės skirtųsi savo objektais. Mano nuomone, reikia čia numatyti 
įvairias galimybes ir į patriotizmo koncepcijos pagrindą padėti 
savo tautos meilę. 

3. Šitoje dalyje yra vietų, kur operuojama dogmatiniu būdu 
Apreiškimo daviniais ir savo spėliojimais ateities atžvilgiu. Tai 
pasitaiko 29, 57, 88-91 p. Moksliškoje disertacijoje su šitais da- 
lykais reikia elgtis labai atsargiai. Kai yra nustatyta, kad peda- 
gogikos mokslas yra tam tikroje priklausomybėje nuo religijos 
ir tuo pačiu nuo Apreiškimo ir jo doktrinos, praktiškai ugdymo 
sistemai galima iš to padaryti reikiamų išvadų. Bet disertacijo- 

je vis dėlto yra pareiga neišeiti iš plačiai suprantamos religijos 
filosofijos ribų, t. y. iš ribų mokslo, kuris tesiremia žinojimu. 

Šitose ribose dažnai galima užbrėžti linkmes, kurios veda į Ap- 
reiškimo tiesas, bet yra išmintingiau šitų ribų neperžengti. Tuo 
pačiu idėjų sugestyvumas tik išlošia ir pats darbas tampa labiau 
priimtinas ir tiems, kas nestovi pozityviosios religijos plotmėje. 
Toks būdas yra ir naudingesnis, ir diplomatiškesnis. 

4, Man atrodo gana abejotinu marksizmo traktavimas šalia 
humanistino individualizmo ir nacionalizmo. Jūs kalbate apie 
tai, kad „marksizmas suabsoliutina klasę“ (rodos, 69 p.). Tuo 
tarpu, jei marksizmas iškelia proletariato klasę į pirmą vietą, tai 
ne todėl, kad jam klasė, kaipo tokia, yra garbinimo dalykas, kaip 
kad tauta nacionalizmui, bet todėl, kad su jo pagalba galima 
būtų privesti žmoniją prie tokio stovio, kur daugiau nebebūtų 
klasių. Marksizmui proletariato klasė yra priemonė, bet ne tiks- 
las, o jei taip, tai negalima kalbėti apie klasės suabsoliutinimą. 
Užtat nacionalizmas iš tikro suabsoliutina tautą, nes ją laiko ne- 
lygstamuoju tikslu. 

5. Atrodo man abejotina ir ta koncepcija apie individualu- 
mą, kurią duodate 81 p. Jos esmė išeina aikštėn Jūsų žodžiuose: 
„Juo kuri būtybė yra individualesnė, tuo ji yra netobulesnė“ (81 p). 
Mano supratimu, Absoliutas jungia savyje didžiausią individu- 
alumą su didžiausiu universalumu. Be abejo, materialinis indi- 
vidualumas yra tam tikras ribotumas, gal net, tikriau pasakius, 
yra tam tikro ribotumo lydimas, bet ar čia yra kaltas pats indi- 
vidualumas kaipo toks, dar yra klausimas. Jei individualumas 
būtų negatyvinė apraiška iš savo esmės, jo negalima būtų teikti 
Absoliutui. Po to atrodo visai nepriimtinas toks Jūsų teigimas: 
„Didinti savo individualumą reiškia didinti šitą negatyvinę 
pusę, nes pozityviosios pusės didinimas yra ne mūsų galioje“ 
(t. p.). Be to, čia dar gali kilti klausimas, kodėl pozityviosios 
savo pusės mes negalime didinti. Kai kuriais atžvilgiais sykiu su 
tobulinimusi tikrai galime tai daryti. Galimas dalykas, kad čia 
beskubėdamas nesu Jūsų gerai supratęs; bet, šiaip ar taip, indivi- 
dualumo koncepcija man rodosi ne tik objektyviai nepriimtina, 
bet ir nesiderinanti su Jūsų tautybės ir patriotizmo koncepcija. 

6. Iš Jūsų vartojamos terminijos esu pastebėjęs, kad Jūs pakai- 
tomis vartojate ir „tikrovę“, ir „tikrumą“. Gal reikia apsispręsti už 

vieną katrą terminą arba specializuoti jų dviejų prasmes kokiu 
nors būdu, kuris turėtų būti paaiškintas ir motyvuotas. - Kai kur 
vartojate „užtat“ vietoje „todėl“. Tuo tarpu „užtat“ turi priešini- 
mosi prasmės, kai „todėl“ tarnauja tiesioginiam motyvavimui. 
Kai kur, bet ne visur, esu pažymėjęs tokį, mano nuomone, ne- 
tinkamą vartojimą žodžio „užtat“. Tiesa, savo etimologine pras- 
me jis tarsi turėtų tarnauti motyvavimo reikalui, bet semantiniu 
atžvilgiu jis sudaro mūsų kalbos idiomizmą. - Jūs vartojate lytį 
„žūsta“ kuri yra taip pat taisyklinga, kaip „žyva“ arba „žūva“. Be 
abejo, tai ne klaida, bet, man rodos, bene bus dažniau vartojama 
lytis „žūva“. Ji man ir gražesnė atrodo. 
Sykiu su žmona tariame Poniai ir Jums širdingą pasveikini- ` 
mą. 
St. Šalkauskis 


Kaunas, 1934 m. birželio 6 d. 


Gerbiamasis Drauge, 

Nors esate Kaune, vis dėlto baigiu susirašinėti su Jumis Jūsų 
disertacijos reikalu. Tiesa, šį kartą turiu Jums parašyti mažiau 
negu kada nors, iš dalies gal todėl, kad paskutinė dalis yra žy- 
miai mažesnė už kitas Jūsų disertacijos dalis. Bent tokį įspūdį 
esu gavęs ją skaitydamas. 

Šiaip jau bendras įspūdis, kaip ir iš kitų dalių, geras. Gal tik 
šitą kartą labiau jaučiamas paskubos darbas: pasitenkinta la- 
biausiai bendrybėmis ir net ne tiek atkreipta dėmesio į konkre- 
tinių ir ryškių pavyzdžių parinkimą. 

Bendros koncepcijos atžvilgiu nieko reikšmingo prikišti ne- 
galiu. Dėl atskirų dalykų galėčiau padaryti tik dvi pastabas-abe- 
jones. 

10 ir 11 pusl., kur kalbama apie kultūros turinio žmogiš- 
kumą ir lyties tautiškumą, per daug sumažintas individualinis 
asmens kūrėjo pradas. Maža yra pasakyti, kad „kultūroje gali 
būti individualinių bruožų, bet joje negali būti individualinių 
lyčių“ (10 p.). Kultūrinėje kūryboje tautinės lytys eina artimiausia 

medžiaga, kurią apvaldo, pavartoja ir suima į individualinęs 
tam tikra prasme lytis individualinis kūrėjas. Mano nuomone, 
reikėtų suminėtuose puslapiuose įnešti daugiau tikslumo į Jūsų 
išvadžiojimus. 

29 ir 30 pusl. Jūs vadinate vienu pašaukimo vardu ir tautinį 
pašaukimą, ir šito pašaukimo realizavimą. Ar nebūtų buvę ge- 
riau dalykus vadinti savais vardais: tautinis pašaukimas ir tau- 
tinio pašaukimo realizavimas. Realiniam Žmogui daroma skir- 
tumo tarp pašaukimo ir (specialybės) profesijos. Formaliai Jūs 
prieš metodologiją nenusidedate, nes dvi pašaukimo prasmes 
paaiškinate; bet čia yra tikslingumo klausimas. 

Smulkmenas pažymiu pačiame tekste. 

Tariu Jums draugiškosios pagarbos žodį. 


St. Šalkauskis 


Kaunas, 1934 m. gruodžio 4 d. 
Vytauto pr. 69 bt. 2 


Gerbiamasis Drauge, 

Jūsų laišką, rašytą iš Strasburgo XI.18 d., gavau vos tik šian- 
dien. Mat, nuo ilgesnio laiko nevaikščioju į universitetą, ir ten 
Jūsų laiškas išgulėjo mano dėžutėje ne mažiau kaip dvi savaites. 
Mano nesilankymo į universitetą priežastis - mūsų ligos. Prieš 
mėnesį susirgo skarlatina Juliukas; dešimčiai dienų praėjus 
mano žmona susirgo sunkia anginos forma su votimi gerklėje, o 
aš tuo pačiu laiku susirgau lengva skarlatinos forma. Preventy- 
vinis serumo įsišvirkštimas apsaugojo mane nuo sunkios ligos. 
Aš sirgau tik vieną savaitę, žmona išgulėjo 10 dienų, o Juliukas 
tebeguli iki šiolei, dar, galima sakyti, kovodamas su mirtimi. Jis 
serga labai sunkiai, nors viltis vis labiau didėja. Gruodžio 17 d“ gy- 
dytojai buvo jau nustoję vilties, ir tik energingas cukraus pum- 
pavimas į organizmą jį išgelbėjo. Didžiausias pavojus buvo tas, 
kad vienos komplikacijos ėjo po kitų: iš pradžios limfinių liaukų 
uždegimas, paskui anginos nekrotizavimasis (su apmirimais), 

toliau inkstų uždegimas, ausų uždegimas, nosies infekcija, pa- 
naši į rožę, pagaliau infiltratinės votys nuo įšvirkštimų. Vakar 
Juliukas gavo jau penktą iš eilės pradūrimą ir, tikimės, paskuti- 
nį. Temperatūra dar laikosi 38°, bet yra vilties, kad po chirurgiš- 
kų intervencijų ir ji ims kristi. Visos šitos ligos padarė tai, kad 
mes laikomės tarsi karantine. Aš iki Kalėdų atostogų neskaity- 
siu paskaitų, ir per atostogas niekur nežadame važiuoti. 

Gailiuosi, kad dėl nurodytų aukščiau priežasčių negalėjau 
anksčiau atsiliepti į Jūsų projektuojamą habilitacijos darbą. Ma- 
nau, kad Jūs tuo tarpu toliau dirbote pradėtąjį darbą; jau todėl 
nebandyčiau Jūsų atkalbinėti nuo temos, kuri Jus traukia prie 
savęs. Bet ir šiaip jau yra neracionalu daryti kokių nors stipres- 
nių sugestijų temos pasirinkimo klausimu asmeniui, norinčiam 
habilituotis akademiniam darbui. Taigi visų pirma skaitausi su 
Jūsų tema kaipo su faktu; bet sykiu taip pat pripažįstu, kad ji gali 
gerai tikti Jūsų pasistatytajam tikslui. 

Pirmieji Jūsų plano apmatai, kaipo pirmasis bandymas, stam- 
biai užbrėžtas, dar nedaro aiškaus įspūdžio. Šis planas dar neat- 
vaizduoja dinaminio Jūsų koncepcijos išsivystymo su reikiamu 
sugestyvumu. Tai atsitinka iš dalies todėl, kad tarp atskirų jo 
dalių nejausti pakankamai glaudaus organiško saitingumo. Ug- 
dymo esmė, eidama per šiuos skyrius: „Auginimas ir ugdymas“, 
„Ugdymo pradai“, „Ugdymo funkcijos“, „Ugdymo vieta gyveni- 
mo tvarkoje“, neiškyla visu savo ryškumu ir nejučiomis nuslen- 
ka per daug į periferiją. 

Smulkesniais klausimais, mano supratimu, galima būtų dar 
pažymėti šiuos atskirus dalykus. - „Ugdymo filosofijos sąvoka“ 
tikslingiau būtų kvalifikuoti ne įvado, bet įžangos vardu. - „Au- 
ginimo ir ugdymo“ skyriuje išvystomas auginimas, bet nepakan- 
kamai iškeliamas ugdymas. - Ugdymo pradai, nusakyti smul- 
kesniais punktais, yra iš tikrųjų genetiniai ugdymo tarpsniai. Į 
ugdymo funkcijas ne visai organiškai įglausta ugdomųjų ver- 
tybių ir gėrybių problema. - Ugdymo vieta gyvenimo tvarkoje 
išvystyta atskiruose punktuose be reikiamo konstruktyvumo. 

Apie Jūsų disertaciją iki šiolei nieko man neteko nei skai- 
tyti, nei girdėti kitus paskaičius. Tai iš dalies galima aiškinti 

mano karantinu. Bet jei ką nors patirsiu, tuoj Jums suteiksiu 
žinių. 

Malonu buvo patirti, kaip Jūs ir Ponia susitvarkėte Strasbur- 
ge. Tinkamas apsigyvenimas ir gyvenimo surikiavimas labai 
yra svarbūs darbo sėkmingumui. Tokio sėkmingumo kaip tik 
linkiu Poniai ir Jums ir, be to, sykiu su žmona Tamstoms abiem 
tariame nuoširdų pasveikinimą. 

St. Šalkauskis 


Kaunas, Vytauto pr. 69, bt. 2 
1934 m. gruodžio 18 d. 


Gerbiamasis Drauge, 

Vakar gavau Jūsų laišką, rašytą š[io] mėn. 13 d., ir, ilgai ne- 
delsdamas, atsakau paeiliui į visus pajudintus jame klausimus. 

Juliukas buvo jau gerokai pagerėjęs, bet nauji pūliavimo židi- 
niai vėl pasunkino jo padėtį. Vakar temperatūra vėl siekė 39° , ir 
reikėjo antrą kartą prapjauti kirkšninės liaukos votį. Jei ne bai- 
mė, kad pūliavimo vyksmas plėsis į naujas sritis, stovis, rodos, 
nebūtų labai pavojingas. Tikimės, kad per Kalėdas Juliukas jau 
mums didelių rūpesčių nedarys. 

Plano klausimą atidedu į galą, priešingai savo nusistatymui, 
kuris buvo dėl tvarkos ką tik pareikštas, ir einu prie Jūsų aka- 
deminio darbo ateityje. Šituo klausimu kalbėjau su kunigu de- 
kanu, kai jis buvo gavęs Jūsų laišką iš Strasburgo. Visai aiškiai ir 
griežtai šį klausimą išspręsti dabar iš tikro sunku; bet šį tą jau 
dabar galima numatyti. 

Aš esu nusistatęs atsisakyti į Jūsų naudą nuo kultūros filo- 
sofijos ir bendrosios mokslinio darbo metodikos. Sykiu manau 
iškelti fakulteto taryboje klausimą apie kultūros filosofijos išplė- 
timą iki 4 val. semestrinių. Su metodika tai jau sudarytų Jums 2 
val. teorijos ir 2 val. praktikos į savaitę. 

Kultūros filosofiją galėtumėte dėstyti kad ir kasmet, išsiplės- 
dami vieną kartą labiau į prigimties filosofiją, kitą kartą - į reli- 
gijos filosofiją. Būčiau už tai, kad mūsų skyriuje būtų įvesta reli- 

gijos filosofija ir Jums pavesta; bet numatau tam dalykui šiokių 
tokių kliūčių, kurių nesitikiu įveikti. 

Ugdymo filosofijos su pedagogikos įvadu, kaipo atskiro 
objekto, privalomo pagal mūsų skyriaus planus, mes neturime, 
tai ir toks objektas negali būti atlyginamas, nors ir gali būti pri- 
vatdocento dėstomas. Todėl iš disciplinų, kurių Jums galima 
numatyti jau dabar, iš tikro galima turėti galvoje pedagogikos 
istoriją, kuri iki šiolei neturėjo pastovaus ir atsidėjusio dėstyto- 
jo. Šis dalykas galėtų Jums sudaryti taip pat 4 sem. val. arba dvi 
savaitines valandas per metus. Kultūros filosofiją arba pedago- 
gikos istoriją galima būtų ištęsti į dvejus metus ir tokiu būdu su- 
daryti 3 val. teorijos ir 2 val. pratybų į savaitę. Pradžioje sunku 
būtų daugiau tinkamai ištesėti. 

Apie psichologiją nieko negalėčiau pasakyti. Dėstant vysk. 
Reiniui ir esant psichologijos asistentui dr. Pankauskui, vargu ar 
bus reikalas stiprinti šią sritį dar vieno dėstytojo pajėgomis. 

Iš to, ką esu parašęs apie akademines galimybes, galite orien- 
tuotis, kas gali tekti Jums dėstyti pačioje pradžioje, nors nie- 
kados negalima užtikrinti, kad nesusidarys kitų eventualybių, 
kurios gali radikaliai pakeisti Jūsų darbo kryptį. Visa, kas šiuo 
klausimu pasakyta, neišeina iš netobulų pramatymų ribų. 

Rytoj parašysiu laišką prel. Dambrauskui ir kalbėsiu telefonu 
su prof. Eretu. Kas bus galima, pasistengsiu padaryti. 

Gal jau žinote, kad „Nfaujosios] romuvos“ 204 nr. įdėta 
trumpa Jūsų disertacijos recenzija. Recenzija, kaip pats jos au- 
torius pasisako, yra „grynai informacinio pobūdžio“ ir neišeina 
iš schemingo atpasakojimo veikalo turinio. Ši informacinė re- 
cenzija užima du trečdaliu skilties, išlaikyta palankumo nuotai- 
koje ir pasirašyta inicialais A. P. 

Pagaliau svarbiausias dalykas - Jūsų projektuojamo darbo 
planas. Antrasis planas, aišku savaime, daug tobulesnis už pir- 
mąjį. Nuoseklumas ir sugestyvinė išsivystymo linkmė yra pa- 
siekę jame daug aukštesnio laipsnio. Bet bendrai ta linkmė, ku- 
ria jame esate nuėję, man kelia dar rimtų abejonių. Visų pirma 
Jūsų planas aprėpia tiek klausimų, kad, palikus trumpam laikui, 
Jūs neišvengiamai vėl nueisite ne vertikaline, bet horizontaline 

linkme. Jūs faktiškai turėsite apimti beveik visus pagrindinius 
pedagogikos įvedamosios dalies klausimus. O tai darbui, kuris 
apskaičiuotas vienam pusmečiui, tikrai per daug. 

Antra vertus, Jūsų plane, mano supratimu, neišlaikytas vie- 
nas tiksliai moksliškas pagrindo supratimas. Paprastai pasitaiko 
du pagrindo supratimai: labiau gyvenimiškas ir tiksliai moksliš- 
kas. Pirmąja prasme pagrindas yra apskritai svarbesnis ir ben- 
dresnis klausimo dalykas. Antrąja prasme pagrindas yra tasai 
ankstybesnis ir duotasis dalykas, kuriuo vyksmas turi atsiremti, 
kad galėtų įvykti. Kai kalbate apie ugdomąjį nusiteikimą, ugdo- 
mąsias gėrybes ir ontologinį ugdymo pagrindą, turite galvoje 
antrąją prasmę; kai kalbate apie ugdomąjį veiksmą, turite galvo- 
je pirmąjį labiau gyvenimišką supratimą. 

Pagaliau nemanyčiau, kad ugdymui būtų charakteringas ge- 
netinis išsivystymas nuo nusiteikimo per veiksmą prie išdavos. 
Ugdytinis nėra paprastas objektas, arba veikinys, ir todėl šis ge- 
netinis vyksmas toli gražu nėra ugdymui išsamus. Jis net nesuima 
į save to, kas ugdyme yra svarbiausia. Kas kita mene ir apskritai 
kultūriniame veikime, kur veikiniu eina negyvas daiktas ir kur 
išdava priklauso beveik išimtinai nuo vykdomojo veiksnio. Čia 
sakytasis genetinis vyksmas iš tikro yra charakteringas. 

Iš Jūsų pateiktojo plano du skyriai, būtent „Ugdomasis 
veiksmas“ ir „Ugdomosios gėrybės“, gali eiti temomis ištisoms 
disertacijoms. Gal kiek kuklesnėmis, bet taip pat tinkamomis 
temomis disertacijoms galėtų būti „Ugdomasis nusiteikimas“ ir 
„Ontologinis ugdymo pagrindas“. Todėl visa tai suimti į habili- 
tacijos darbą, kuriam yra tik vienas pusmetis, reikštų išsiskėsti 
bendrybėse ir nieko neištirti iš pagrindų. 

Mano giliu įsitikinimu, reikia rinktis vieną iš suplanuotų 
skyrių. Norint išsilaikyti „Įvado į ugdymo filosofiją“ plotmėje, 
geriausia būtų imti savo temai ugdomąjį veiksmą, suformulavus 
ją šitaip: „Ugdomojo veiksmo prigimtis ir pradai“. Prigimtis ga- 
lėtų reikšti sintetinį momentą, pradai - analitinį. Pradai, mano 
supratimu, galima būtų tik susekti ir griežtai fiksuoti, bet jų ne- 
reikėtų tyrinėti visoje jų platumoje, nes kitaip išeitų vėl tiesiog 
beribis darbas. 

Savaime suprantama, kad, pasirinkus mano siūlomąją temą, 
reikėtų atitinkamą skyrių („Ugdomasis veiksmas“) pertvarkyti. 
Tokiu atveju šį tą reikėtų į jį įtraukti iš kitų skyrių, bet vėl tik bū- 
tinos sintezės ir analizės sumetimais, bet ne plataus tyrinėjimo 
prasme. Mano supratimu, iš kitų skyrių čion tiktų šie dalykai: 
„Ugdomųjų gėrybių esmė ir veikmė“ ir „Ugdymas kaip žmogaus 
idealo realizavimas“, pirm, žinoma, juos priderinus prie temos 
„Ugdomojo veiksmo prigimtis ir pradai“. Ne be to, kad neatsi- 
rastų dar visai naujų dalykų, dabar mano nenumatomų. 

Antrasis planas, kad ne nusakytos abejonės, bendrai būtų 
priimtinas, suponuojant, kad jis rašymo vyksme būtų dar išto- 
bulintas ir priderintas prie surinktosios medžiagos. Ogi teoriškai 
smulkmenose man dar kyla dėl jo šios abejonės. - Man ne visai 
aiškus paralelizmas tarp akstinų ir motyvų. Ar jis čia reikalingas 
ir pateisinamas. Gal vieną katrą terminą reikėtų pakeisti kokiu 
kitu, reiškiančiu kitokią sąvoką? - Skirsnis „Ugdomojo veiksmo 
esmė“, išvystytas atskirais punktais, šitos esmės tinkamai neiš- 
kelia aikštėn. Šitą skirsnį itin gerai reikėtų apgalvoti. - Skirsnis 
„Ugdomasis veiksmas, kaip dviejų sielų sąveika“ be reikalo ap- 
ribotas sielų veikimusi. Čia nė pro šalį būtų turėti galvoje visą 
psichofizinę žmogaus būtybę. - Šalia „Auginimo“ ir „Lavinimo“ 
„3. Auklėjimas“ yra žymiai silpniau išvystytas ir dar turi tokių 
abejotinų dalykų kaip dorumo kvalifikavimą asmens perkeiti- 
mu ir auklėjimo kvalifikavimą asmens esmės keitimu: dorumas 
nėra perkeitimas, o auklėjimas nėra asmens esmės keitimas. 

„Ugdomyjų gėrybių“ skyriuje Jūsų jaustas silpnumas posaky- 
je „ugdymas,kaip makrokosmo pavertimas mikrokosmu“ (sic!) 
man atrodo kažko... [neįsk.] posakis „mikrokosmo pavertimas 
makrokosmu“, bet ir tuomet būtų pasakyta per daug ir todėl 
netiksliai. Čia tiksliausia būtų kalbėti apie potencijų pavertimą 
aktais. - Ugdymas kaip gyvenimo perteikimas“ taip pat kenčia 
nuo teigimo pertekliaus. 

Kaip šiame plane, taip ir plane temai „Ugdomojo veiksmo 
prigimtis ir pradai“ reikėtų daryti sąmoningesnės distinkcijos 
tarp ugdomosios gėrybės kaipo siekiamosios priežasties, ir ug- 
domosios gėrybės kaipo formalinės priežasties. Gal prisimenate 

apie ciklą, kuris buvo pajudintas per egzaminą. Esamoji kultū- 
rinė ir todėl dažniausiai ugdomoji gėrybė turi formuojamosios 
reikšmės ugdymo vyksme; ji dalyvauja sudaryme ugdytinio pri- 
gimtyje ugdomosios vertybės arba tam tikro nusiteikimo; ogi su 
pagalba šito nusiteikimo paskui vėl siekiama ugdomoji gėrybė, 
bet jau kaipo tikslas. Žodžiu tariant, ugdomoji gėrybė, kad ir 
įvairiu atžvilgiu ir momentu, vis dėlto gali eiti ir formaline, ir 
siekiamąja priežastimi. Be kita ko, šitame cikle glūdi pažangos 
pradžia. Ugdymo prigimtį tyrinėjant, svarbu į tai atkreipti ypa- 
tingą dėmesį. 

Besiartinat Kalėdų šventėms sykiu su žmona siunčiame Jums 
ir Poniai širdingiausius linkėjimus: kad šios šventės, nors ir sve- 
timame krašte, būtų Jums malonios ir naudingos. Su draugiška 
pagarba 

Prof. St. Šalkauskis 


Kaunas, Vytauto pr. 69-2, 1935 m. kovo 12 d. 


Gerbiamasis Drauge, 

Su įdomumu paskaičiau Jūsų laišką, kuris atėjo iš Jūsų po 
ilgesnio tylėjimo. Taip ir maniau, kad tuo tarpu intensyviai dir- 
bote, aiškiai jau apsisprendę. Tiesa, paskutiniame savo laiške 
pamiršau dar kartą pridėti, kad išreikšti tą sykį mano patarimai, 
gal kiek griežtesne lytimi, neturi suvaržyti nė kiek Jūsų apsis- 
prendimo laisvės. Aš patariu, bet neturiu nė mažiausio noro už- 
mesti Jums savo nusistatymą. 

Iš to, ką rašote, sprendžiu, kad esate racionaliai apsispren- 
dę savo darbo klausime, nenustodami savo iniciatyvos laisvės. 
Apie smulkmenas tegalėsiu pasisakyti, kai pamatysiu Jūsų dar- 
bą. Ar Jūsų platesnis darbas bus galima pavadinti „Ugdymo 
esmė“, truputį abejoju, nes „esmė“ pasirodys čia per siauras 
dalykas, į kurį neįtilps plačiai tyrinėjamas ugdomasis veiksmas. 
Tam platesniam veikalui visai gerai tiktų pavadinimas „Ugdymo 
pagrindai“, kurį iš pradžios buvote suplanavę. Tik manau, kad 
rudenį Jūs šiaip ar taip panorėsite spausdinti Jūsų habilitacijos 

darbą, juo labiau kad, kaip girdėjau iš kunigo dekano, šį kartą 
nebus kliūčių, kad jį spausdintų mūsų fakultetas. Turėkite tad 
tai galvoje. 

Po Kalėdų turiu daug darbo, nes pradėjau visai iš naujo ra- 
šyti pedagogikos kursą. Šį semestrą tikiuos parašyti įvedamąją 
pedagogikos dalį. Lipdyti naują dalyką iš seno kurso pasirodė 
netikslinga, nes naujas kursas nebūtų pakankamai organiškas. 
Todėl maža kuo pasinaudoju iš seno teksto, nors, žinoma, iš es- 
mės daug kas lieka, nors ir naujai pertvarkyta. 

Jėgos tuo tarpu tarnauja vidutiniškai. Laimė, kad pasitaisė 
Juliukas, išgulėjęs tris mėnesius ir 12 dienų: nėra jau šios sle- 
giančios naštos. Tariu Poniai ir Jums širdingą pasveikinimą. 


St. Šalkauskis 


SUSIRAŠINĖJIMAS SU 
JULIJA PALTAROKAITE-ŠALKAUSKIENE 


Gerbiamoji, 

Nedrąsu man rašyti Tamstai antrą kartą, negavus jokio atsa- 
kymo į pirmąjį savo laišką. Tačiau, beprisimindamas savo laiš- 
ką, prieinu išvadą, kad ne visai aiškus jo turinys galėjo pastatyti 
Tamstą į keblią padėtį ir būti todėl pirma priežastimi visai eilei 
nesusipratimų, kurie, spėju, įvyko vėliau dėl susidariusios ne- 
aiškios padėties. Prisiimdamas tad už visa tai atsakomybę ant 
savęs ir drįstu dabar paaiškinti, kad pagrindinė mano laiško 
mintis buvo užklausimas, ar galėčiau pas Tamstą apsilankyti 
su asmeniniu reikalu, pavyzdžiui, sekmadienį vizitų metu. Iš 
tikrųjų klausimą buvau pastatęs plačiau, numatydamas kliūčių 
teigiamajam Tamstos atsakymui. 

Tuo tarpu laikas eina, ir, kaip parodo patyrimas, negaliu 
tikėtis greit susilaukti tinkamos progos pasikalbėti su Tamsta, 
nors reikalas pasidaro vis didesnis dėl paminėtų anksčiau aplin- 
kybių. 

Manyčiau, jog šitas mano laiškas duoda dabar tamstai pa- 
kankamai laidų, kad Tamsta galėtumei su pasitikėjimu man 
atsakyti į aiškiai jau pastatytą klausimą. Ogi tam atvejui, jei 
Tamstos atsakymas negalėtų būti teigiamas dėl kliūčių, surištų 
su vieta, pasiūlyčiau dar Tamstai teiktis atvykti artimiausią sek- 
madienį (II.27 d.) į Čiurlionies galeriją pietų metu, maždaug 
apie 1 valandą. 

Negavęs Tamstos atsakymo ir paskui Tamstos nesulaukęs 
paskirtojoje vietoje, aiškinsiu Tamstos elgimąsi kaipo galutiną 

atsisakymą nuo pasikalbėjimo su manimi, ką ir pagerbsiu tarsi 
Tamstos pareikštą valią. 
Teikis Tamsta priimti tikros pagarbos išreiškimą. 


St. Šalkauskis 
Kaunas, Aleksotas. Veiverių g. 25, 6-8 
1927 m. vasario 24 d. 


Didžiai Gerbiamas Pone Profesoriau, 

Prieš valandėlę gavau Tamstos laišką iš 24 š[io] m[ėn.l, iš 
kurio paaiškėjo, jog anksčiau turėjau skaityti pirmiau parašytą 
Tamstos laišką, deja, kurio visai neteko man gauti, 

Man labai nemalonu, kad Tamsta turėjai minimą reikalą ati- 
dėlioti bei antrą kartą man rašyti. Taigi norėčiau bent dabar kuo 
greičiausiai Tamstai patarnauti. Ir jei Ponas Profesorius malo- 
nėtų pas mane sekmadienį (27.II) apsilankyti - laikyčiau sau tai 
garbe. Jokių kliūčių iš mano pusės tuo klausimu būti negali. 

Dovanokite man, Pone Profesoriau, dėl viso šito nesusipra- 
timo, kuris įvyko su manim, nors ir ne iš mano priežasties. No- 
rėjau dar šį vakarą tą nesusipratimą likviduoti, pasinaudodama 
telefonu, bet nesuradau Tamstos numerio ir dėl vėlyvo laiko tu- 
rėjau susilaikyti ir skubėti tai atlikti raštu. - 

Tikiuosi, kad ryt dar teks Poną Profesorių matyti visuome- 
ninio auklėjimo pratybose ir gyvu žodžiu atsiprašyti už visus 
nemalonumus dėl šio nesusipratimo. 

Reiškiu giliausią Tamstai pagarbą. 

J. Paltarokaitė 
Kaunas, Kalnų g. 20, b. 8 | 
1927 m. vasario mėn. 25 d. 


Gerbiamoji Panele Julija! 

Keistas ūpas apgalėjo mane man išvažiavus iš Kauno: nusto- 
jęs energijos patekau į tokį apatijos stovį, kad ir šitas laiškas, bijau, 
gali išeiti tiek pat nuobodus, kiek turiu dabar atrodyti žmonėms, 

su kuriais tenka susidurti. Nepasakyčiau net, kad jaučiuos blo- 
gai; spėju tik, kad vieno brangaus asmens nebuvimas mano 
aplinkumoje atima man gyvybę ir džiaugsmingumą... 

23 šio] m[ėn} d. buvo brolienės vardinės, sujungtos su 
įkurtuvėmis naujai pastatytuose namuose. Didesnėje maišyto- 
je draugijoje pasijutau svetimas ir nereikalingas, ypač su savo 
gyvenimo filosofija. Tiesa, buvo ir artimesnių, man palankių ir 
pritariančių žmonių, bet tikras pasižmonėjimas su jaisiais pa- 
sirodė negalimas tarpe tų, kas ieško pigių gyvenimo įspūdžių. 
Galvojau apie tai, kaip yra svarbu apsaugoti šeimyninis židinys 

_ nuo nepageidaujamų pažįstamų, nuo neišbandytų draugų, nuo 
pripuolamų susidraugavimų... 

Vakar buvo tylus malonus, kad ir kiek liūdnas vakaras. Su 
broliu vaikščiojau parke, kuris man priminė įspūdžius, senai jau 
pergyventus. Prisiminiau, būtent, kad praėjo jau lygiai 22 metu, 
kaip esu baigęs Šiaulių gimnaziją. Turėdamas prieš akis šitą ilgą 
tarpą, ėmiau net abejoti, ar esu savo dvasioje tiek jaunas, kiek 
paprastai sakausi. Dabar bijau labiau negu kitados, kad tai ne- 
būtų tuščias pasigyrimas. Šiandien šita baimė dar padidėjo: tiek 
buvo nevykusi šita diena mano gyvenime. Kaip tik todėl šian- 
dien ypatingai gailėjausi, negalėdamas išvysti saulėtai nusišyp- 
sojusį Tamstos veidą. 

Panele Julija, prašau man dovanoti, kad tuo tarpu neįstengiu 
parašyti Tamstai linksmesnio ir džiaugsmingesnio laiško ir kad 
neslepiu net tikro savo ūpo, kuris gali sužadinti Tamstos sieloje 
nerimo. Bet kodėl Tamsta neturėtumei žinoti, kad Tamstos mo- 
ralinė pagalba šiuo metu yra man reikalinga? 

Poryt tikiuos rasti Tamstos laišką Palangoje. Malonu man bus 
patirti, kad Tamsta esi geroje sveikatoje ir kad peršalimas, kuris 
buvo Tamstos jaučiamas man išvažiuojant, greit praėjo be pėd- 
sakų. Tikiuos irgi, kad Tamstos laiškai, kaip ir kitos gyvenimo 
aplinkybės Palangoje, duos man progos parašyti džiaugsmin- 
gesnių, įdomesnių ir malonesnių laiškų. Žinoma, šitas spėjimas 
nėra dar griežtas pasižadėjimas, kurį bijau daryti, turėdamas 
patyrimą, kaip man sunku rašyti laiškai dėl įvairių priežasčių. 
Bet turėkime viltį, kad ateityje nebus taip bloga, kaip dabar! 

Tuo tarpu tariu Tamstai, panele Julija, tikros pagarbos ir šir- 
dingo draugiškumo žodžius. 
St. Šalkauskis 
Šiauliai, 1927 m. birželio 25 d. 


Didžiai Gerbiamas Ponas Stasy, 

„Šį vakarą ypatingai turiu palinkimo nors tokiu būdu į 
Tamstą prakalbėti, nes visą vakarą, ypač nuo 8-ių iki dabar - 
baigiantis 10-ai, skiriu prisiminimams praeito antradienio 
(21.VI) mūsų atsisveikinimo, truputį liūdną, bet labai malonų 
vakarą. Mintyse man kartojasi visas mūsų pasikalbėjimas, o ga- 
liausiai užsilieka man atmintyje paskutinieji prieš atsisveikinant 
Tamstos žodžiai, kurie man liks tarsi ginklas nuo įvairių kartais 
sukylančių abejonių apsiginti. 

Jei būčiau įsitikinusi spiritizmo galia, tai neabejotinai įtikė- 
čiau, kad dabar Tamstos dvasia tikrai randasi štai prieš mane 
savo nuolatinėje vietoje prie stalo. Vaidentuvės pagalba, sujung- 
tos su Tamstos atvaizdo tikru panašumu, tampa man taip gyvas 
Tamstos vaizdas, kad nejučiomis pasiduodu tai džiaugsmingai 
nuotaikai, kuri tokiais momentais many viešpataudavo. | 

O kaip aš dėkinga šio vakaro taip gerom aplinkybėm, duo- 
dančiom galimybę niekieno netrukdomai kuo ilgiausiai pasilik- 
ti toje brangių vaizdų ir atsiminimų šventykloje!.. 

Šiuo atveju, Ponas Stasy, priimkite mano gilios pagarbos ir 
tikro draugiškumo išreiškimą. 

J. Paltarokaitė 
28-VI-27 m. 


Gerbiamoji Panele Julija! 

Nuoširdžiai esu dėkingas Tamstai už laišką, kuriuo Tamsta 
mane pasveikinai Palangoje. Iš tikrųjų tai šviesiausias momen- 
tas nuo mano išvažiavimo iš Kauno. Noriu tuojau Tamstai, bent 
trumpai, atsakyti, kad dar prieš išvažiuojant iš Kauno Tamsta 
galėtumei gauti antrą mano laišką. 

Tiesa, Tamstos laiškas sykiu su džiaugsmu sužadino manyje 
ir nerimo, dėl Tamstos sveikatos. Kaip buvau užsiminęs pirma- 
jame savo laiške, tikėjausi, kad mažas Tamstos persišaldymas 
turėjo greit praeiti be pėdsakų. Tuo tarpu, pasirodo, buvau per 
dideliu optimistu. Nors man dabar pasidarė neramu, bet, iš ki- 
tos pusės, esu patenkintas, kad Tamsta esi parašiusi visą tiesą 
(o gal net ne visą?), nes tai duoda man progos labai įteigiamai 
Tamstos prašyti su visu išmintingų atsargumu elgtis su savo 
sveikata. Nesu dar Tamstai aiškiai pasakęs, nors galėjai Tamsta 
padaryti išvadą iš kitų mano pasakymų, kad Tamstos sveikata 
turi atstoti dviejų žmonių sveikatą, ir kad be gero jos stovio būtų 
jau nusižengimas sudaryti šeimą. Taigi rūpintis savo sveikata 
Tamstai yra ypatinga prievolė ir noriu tikėti, kad Tamsta būsi 
pasiryžusi šitai prievolei sąžiningai ištesėti. 

Prašyčiau, brangioji panele Julija, nelaikyti man už bloga šitą 
ilgoką „įteigimą“, kurį man padiktavo nerimastis: manau, kad 
Tamsta visai gerai suprasi mano motyvų išmintingumą. 

Didelį moralinį pasitenkinimą suteikė man visa tai, ką Tams- 
ta esi parašiusi apie „Brandą“. Tamstos posakiai man prirodo, 
kad Tamsta sugebi atjausti ir net išreikšti tai, kas man brangu, 
kuo ir man tenka gyventi. Tikiuos, kad turėsiu progos plačiau 
parašyti ar pakalbėti apie tai, kad yra Tamstai įdomu sąryšy- 
je su „Brando“ skaitymu. Į tiesioginį Tamstos klausimą dabar 
trumpai atsakysiu, kad Brandas Tamstos pacituotame pasaky- 
me, kaip dažnokai su juo atsitinka, yra per radikalus. Aš bent su 
juo visiškai galėčiau sutikti vien tada, jei jis būtų pasakęs: „Kto 
więc ukochał jedną duszę, miłość ten w sobie prędzej wzruszy 
ku wszystkim ludziom“!. Manau, kad ir po šitos filosofiškojo pe- 
dantizmo pataisos Tamsta būsi patenkinta, kai pasakysiu, kad 
šituose žodžiuose yra įglaustas ir mano paskutinių laikų patyri- 
mas, apie kurį ne kartą jau esu galvojęs. Bet plačiau apie tai prie 
geresnės progos. 

Kaipo „didelis kritikas“ negaliu praeiti patylomis ir tai, kad 
Tamstos laiške yra vienas nereikalingas dalykas: būtent, pasiaiš- 
kinimas dėl išėjimo „iš normalių laiškui ribų“. Aš bent Tams- 
tai jų nepripažįstu ir todėl panašūs Tamstos pasiaiškinimai yra 

man nepageidaujami... Taigi lauksiu beribių laiškų! (adresas tuo 
tarpu - pareikalavimui). 

Sustojau Mohorto pensione. Užėmiau paskutinį laisvą kam- 
barį. Šeimininkas žadąs samdyti netoli iš čion esančią Yčo vilą, 
kur pusryčiai bus duodami skyrium, o pietūs ir vakarienė Mo- 
horte. Kambarys kainuos 5 It., valgis 9 lt. į dieną. Gyventi čia 
galima neblogai. į 

Prašau Tamstos priimti tikros pagarbos ir širdingo draugiš- 
kumo išreiškimą. 

St. Šalkauskis 
Palanga, 1927 m. birželio mėn. 28 d. 


Gerbiamoji Panele Julija! 

Nežinau, ar Tamstai teko gauti antras mano laiškas, pasiųstas 
dar į Kauną 28 š[io] mėn. d., kaip tuoj suimprovizuotas atsaky- 
mas į malonų Tamstos laišką, rašytą 26 š[io] mėn. d. Jei sąžinė 
ir darė man priekaištų, kad ilgokai buvau privertęs Tamstą lauk- 
ti iš manęs laiško, tai, iš kitos pusės, man labai buvo malonu 
gauti pirmą Tamstos laišką, kuris jokia prasme nebuvo apspręs- 
tas turinio to, į ką atsakoma. Tuo pačiu jis man pasidarė ypač 
brangus, ir todėl irgi stengiuos dabar kiek galėdamas atsilyginti 
ir nemėginti Tamstos kantrumo apsileidimu. Būčiau tad pa- 
tenkintas, jei atvykdama į Lūšę, Tamsta rastumei šitą laišką pas 
savo sesutę. 

Manau, kad tas ūpas, kuris slėgė mane, rašantį Tamstai iš 
Šiaulių, negalėjo padaryti į Tamstą gero įspūdžio. Jis irgi buvo 
kaltas, kodėl taip vėlai susirengiau Tamstai rašyti. Dabar, rašy- 
damas iš Palangos, nežadu jau tęsti ta pačia pakraipa, nors ne- 
galiu pasakyti, kad nieko čia man netrūktų. 

Šiauliuose saviškiai norėjo mane sulaikyti, baidydami blo- 
gu oru, bet, pasitikėdamas savo laime, nesidaviau įkalbamas ir 
iš tikrųjų, kaip ir pernai, atvykau į Palangą sykiu su geru oru. 
Išskyrus mažus protarpius, jis iki šiolei yra man visai palan- 
kus. Apsirūpinęs butu, visų pirma nuėjau į paštą pareikalauti 
korespondencijos, bet Tamstos laiško negavau, nes, kaip dabar 

spėju, atėjusi korespondencija nebuvo dar tuomet suskirstyta. 
Teko ieškoti paguodos gamtoje ir aplankyti savo mylimas vietas. 
Ojų turiu čia keletą. 
Visų pirma parko tvenkinys, - tasai apleistas, apaugęs ir ap- 
žėlęs senukas. Jis man yra atgyvento romantizmo simbolis, - to 
` romantizmo, kuris ne tik istorijoje, bet ir kiekvieno žmogaus 
gyvenime turi savo žydėjimo gadynę ir kuris vis labiau grimzta 
į praeitį sykiu su patriarchališkąja bajoriškų gūžtų atmosfera. 
Nors šita atmosfera, istoriškąja savo prasme, yra man svetima 
ir nepatenkina ideologinių mano reikalavimų, vis dėlto šitas 
tvenkinys senukas sužadina manyje visą eilę skaudžiai malonių 
pasiilgimų. Gal todėl, kad jis primena ne tik istorinį, bet ir as- 
meninį romantizmą, kuris kaipo jaunatvės žydėjimas simboli- 
zuoja tai, kas yra žmoguje gražiausia, skaisčiausia, kilniausia... 
O čia istorija žengia mašininės industrializacijos, prozaiškos 
mechanizacijos keliais; čia irgi pilkas kasdieninis gyvenimas su jo 
rūpesniais, vienodumu ir realia proza. Žiūri tad į apžėlusio tven- 
kinio lelijas, seki žuveles, ieškančias prasimušančių pro medžius 
saulės spindulių, ir nežinai, ar džiaugiesi, ar liūdi sykiu su šiomis 
sulaukėjusiomis gėlėmis, su šitais pamirštais sutvėrimėliais... 

Antra mylima mano vieta - tai Birutės kalnas. Man šitas 
kalnas surištais su juo padavimais simbolizuoja didingą mūsų 
praeitį, taip pat paskendusią amžių eigoje, vis dėlto jame nieko 
nerandu, kas man bylotų apie negrįžtamą atgyvento romantiz- 
mo gadynę. Jis stiepiasi aukštyn, yra pilnas saulėto rimtumo, 
nemano senti, nuolat atsinaujindamas jūrų dvelkimu, ir mus 
dar kviečia plačiai užsimoti į ateitį. Čia tarsi plaka Birutės, mūsų 
Lietuvos, širdis. Ji dar jauna, ji dar galinga... Rimtis dabartyje, 
pasitikėjimas ateitimi, - štai pagrindiniai mano įspūdžiai iš Bi- 
rutės kalno. 

Nužengęs kiek toliau nuo Birutės kalno į Klaipėdos pusę, 
patenku į mišką, per kurį ėjo kadaise vokiečių-rusų riba. Šita 
pasienio vieta išliko per ilgą laiką nepaliesta žmogaus rankos, 
ir todėl ji daro kažkokių egzotiškų įspūdžių. Retai kada patenka 
čion kurorto svečiai, todėl čia susidaro visai negyvenamos ir ne- 
aplankomos vietos nuotaika. Turi čia įspūdžio, tarsi esi kažkur 

toli nuo kultūringos Europos, kažkokiam nežinomam krašte. 
Gražus buvo oras, beklajojant man miške. Dairiausi su malo- 
numu į visas puses. Iš vienos pusės buvo matyti pro medžius 
apšviesta saulės spinduliais jūra, o iš antros pusės, viršum miš- 
ko, išaugo tarsi iš balto marmuro debesys. Buvo gera; tik vienas 
pasiilgimo klausimas lydėjo ir skubino namo žingsnius: Kodėl 
Tavęs čia nėra?.. 

Mėgstu ir jūros krantą, kuriuo grįžtu iš dykumos arba į ją 
vykstu. Jis nuolat gaivina, žadina energiją, džiugina akį savo 
nuolat kintančia, niekados visai nepasikartojančia išvaizda. 
Pernai šitas jūros krantas pasipuošė man melsvomis ir raus- 
vomis neaiškaus lūkesčio spalvomis, - spalvomis, pro kurias 
reiškėsi mano lūkesčio objektas. Jei estetinė įsijautimo teorija 
turi tiesos dalį, tai mano psichologinio spalvingumo sutapi- 
mas su Palangos spalvomis yra iš tikro sustiprinto pasigrožė- 
jimo šaltinis. 

Vakare domėjausi gražiu saulėleidžiu. Tai yra vienas iš my- 
limiausių mano reginių. Ypač mėgstu žiūrėti į saulėleidį iš Pa- 
langos tilto. Atsirėmęs į kraštutinius turėklus, tematai vien saulę 
ir jūrą, į kurią ji leidžiasi. Rodos, iš laivo žiūri į šitą gamtos ste- 
buklą. Tik čia kartais žmonės sugeba sudrumsti nuotaiką, ne- 
prisitaikydami prie momento reikalavimų. Ir man aną vakarą 
kiek sugadino ūpą žmonių „žygiai“. Šiaip jau saulėleidis buvo 
nepaprastai gražus, tiesiog šaukėsi menininko, atsiprašau, me- 
nininkės... 

Ketvirtą jau dieną gyvenu Palangoje ir beveik visą laisvą 
laiką praleidžiu gamtoje. Per šitas keturias dienas tik du kartu 
teko kalbėti su mano draugu, kuris apsigyveno tame pačiame 
Mobhorto pensione. Šiaip jau visą laiką pasilieku vienas. Nega- 
lėdamas sutikti to, kas būtų pageidaujamas, beveliju su niekuo 
nesusitikti. Bijau, kad tai nebūtų nusižengimas prieš Brando pa- 
sakymą, apie kurį Tamsta man rašei. 

Štai koks yra mano gyvenimas Palangoje. Nepaminėjau tik 
apie savo kuraciją, kuria, žinoma, sąžiningai rūpinuosi, tikiuos, 
su geru sėkmingumu. Gyvenimu Mohorto pensione esu irgi pa- 
tenkintas, taip kad, rodos, galėsiu čia pasilikti iki galo. 

Kaip esu jau Tamstai rašęs, mūsų šeimininkas yra išnuoma- 
vęs Yčo vilą „Jūros akis“ (Birutės ir Basanavičiaus prospektų 
kampe). Manau, kad liepos pradžioje ten bus dar laisvų kamba- 
rių. Iš ten reiktų vaikščioti pietų ir vakarienės į Mohorto pensi- 
oną. Tai sudarytų kelias minutes kelio. Kaip jau rašiau (kartoju 
tam atvejui, jei Tamsta mano antro laiško nebūtumei gavusi 
Kaune), valgis ir kambarys kainuoja 14 It. Jei Tamsta apsispręs- 
tumei sustoti „Jūros akyje“, galėtumei Tamsta parašyti mūsų 
šeimyninkui šitokiu adresu: p-nas F. Kudirka, Mohorto vila, 
Mickevičiaus g. 3 Nr., Palangoje. 

Mano laiškas netikėtai išėjo iš „normalių laiškui ribų“, bet 
dėl šito dar nesiaiškinu. Bijau tik, kad jame ne viskas bus Tams- 
tai įdomu, nes, paskendęs praplitusiose ribose, nesu dar priėjęs 
prie labiau įdomių ir labiau mums aktualių klausimų. Tai ban- 
dysiu daryti jau kitą kartą, o tuo tarpu prašau Tamstos, brangio- 
ji Panele Julija, priimti mano tikros pagarbos ir širdingo drau- 
giškumo žodžius. i 
St. Šalkauskis 
Palanga, 1927 m. birželio mėn. 30 d. 

Mano adresas tuo tarpu: iki pareikalavimo. 


Gerbiamoji Panele Julija, 

Rašau Tamstai iš Kłaipėdos, kur esu atvykęs įvairiems reika- 
lams atlikti ir kur, turėdamas kiek laisvo laiko, nerandu nieko 
geresnio kaip parašyti Tamstai keletas žodžių. Tai daryti ragina 
mane be galo man malonus antrasis Tamstos laiškas iš Kauno; 
o be to, turiu dar įspūdį, kad mano laiškas, pasiųstas Tamstai į 
Lūšę, kad ir buvo ilgesnis už „ilgiausią“ Tamstos laišką, vis dėlto 
išėjo kiek vienašališkas, kaipo neatsakąs per plačiam mano už- 
simojimui. 

Su dideliu malonumu iš mūsų ikišiolinio susirašinėjimo esu 
patyręs, kad mūsų laiškuose atsispindi gana dažnokai panašių 
jausmų ir vienodų rūpesnių aidai. Tai prirodo, kad esame sau 
jau tiek artimi, jog mūsų gyvenimai eina jau priklausomybėje 
vienas nuo antro. Šita priklausomybė, jei vienu atžvilgiu mus 

suvaržo, tai iš kitos pusės papildo kiekvieną gyvenimą skyrium. 
Aš bent tai jaučiu labai aiškiai ir todėl, atsiskyręs nuo Tamstos 
bent kiek didesniu atstumu, taip realiai pajutau Tamstos trū- 
kumą. Kaip Tamstai esu jau kelis kartus sakęs, nesu visai su- 
harmonizuotas žmogus, ir būtent todėl, kad mano pobūdis ir 
emocionalinis gyvenimas apskritai yra gerokai sudrumstas dėl 
sveikatos susilpnėjimo ir chroniško pervargimo. Jei protas ir 
valia, kitaip tariant, mano būdas padeda man išvesti gyveni- 
me maždaug racionalią liniją, tai dar nereiškia, kad pigiai man 
duodasi šitas laimėjimas ir kad aš nežinau svyravimo, skaudžios 
kovos ir susilpnėjimo momentų. 

Šituo atžvilgiu Tamstos prigimtis yra žymiai sveikesnė ir žy- 
miai harmoningesnė, nors Tamstos auklėjimosi bei lavinimosi 
darnas toli gražu nėra dar pakankamai išdavus. Tamstos laiškai 
yra tam visai geras prirodymas. Juose, kaip apskritai Tamstoje, 
randu tai, ko man trūksta, - tąjį harmoningą ir pilną pergyve- 
nimą, kuris taip mane žavi džiaugsmingu jaunumu. Tokia pat 
nuotaika aš džiaugiuos tik būdamas Tamstos draugijoje ir dar 
kiek laiko po to: kažkokia stebuklinga jėga padaro tuomet mane 
jaunesnį, sveikesnį, stipresnį, ramesnį, harmoningesnį ir net ge- 
resnį. Bet reik man kiek ilgesniam laikui Tamstos nematyti, kai 
imu irti ir kentėti ne tik moraliai, bet ir fiziškai, tikra šito žodžio 
prasme. 

Ir vis dėlto, kai imu svarstyti ateities perspektyvas, kartais 
matau ten tokių dalykų, kurie atima man protarpiais drąsą 
gyventi, ir, rodos, momentais būčiau dėkingas likimui, kad jis 
nutrauktų mano gyvenimo giją. Brangioji, brangiausioji panele 
Julija, prašau dar kiek kantrumo: esu juk pasižadėjęs ir apie tai 
Tamstai pasakyti ar parašyti, bet tam reiktų daugiau laiko pa- 
švęsti, nuosekliai dalyką išdėstyti. Nenoriu šito kalbamo dalyko 
paslėpti, nes Tamsta čia man gal sugebėsi net padėti, mane pirm 
gerai supratusi. 

Bijau, kad ir šitas laiškas sužadins Tamstoje nerimo, nors jis yra 
padiktuotas švelniausių jausmų ir didelio dėkingumo už Tamstos 
nuoširdų nusistatymą. Norėčiau dar daug ką parašyti, bet laiškas, 
kaip ir laikas, atsisako priimti daugiau mano žodžių. 

Prašau man dovanoti šitokį „rašto perteklių“ ir sykiu priimti 
tikros pagarbos ir širdingo draugiškumo išreiškimą. 


St. Šalkauskis 
Klaipėda, Centrinė kavinė, 1927-VII-2 d. 7 val. vak. 


Didžiai gerbiamas Ponas Stasy, 

Jau trečia diena, kai aš Panevėžy, ir nežinau tikrai, kada būsiu 
Petreliuose. Esu tarsi nusistačiusi vakare išvažiuoti, bet negaliu 
užtikrinti, ar ištesėsiu savo nusistatymą, nes žinau Jo Ekscelen- 
cijos? vaišingumą. 

Jaučiuosi čia nepaprastai gerai. (Pavartoju „nepaprastai“, kad 
išskirčiau iš paprastai esamų gerų aplinkybių, t. y. gerą mano 
dvasiai aplinką, kurią čia turiu.) 

Ekscelencija daug laiko skiria pasikalbėjimams su manimi, iš 
kurių, kaip rodosi, ir paaiškėja mano minčių, gyvenimo - atei- 
ties horizontas. O aš, kaip patyriau save, labai mėgstu mintimis 
žvelgti į tą gražią ateities perspektyvą ir čia, atviram pasikalbė- 
jime, dažnai užsiminti apie tai. Taigi mano pokalbiuose dažnai 
vartojamas Tamstos vardas — tai man teikia ypatingo džiaugs- 
mo, kad čia jau turiu galimybę nesislėpti su savo jausmų gyveni- 
mu, juo gyventi ir dar turėti kartais išmintingo pritarimo. 

Ir išorines aplinkybes čia turiu labai geras, tarsi pritaikytas 
ramiai mano dvasios būklei. Vyskupo namas apsuptas sodų ža- 
lumynais, izoliuotas nuo miesto triukšmų ir pašalinių žmonių. 
O man skirtas kambarėlis ypač jaukus, malonus, langu į sodą, 
antram aukšte. 

Jaučiu, kad čia ne Kaunas, kad niekas netrukdo gražioms sva- 
jonėms bujoti; o kad jomis per daug nenutolčiau nuo gyvenimo 
tikrovės, apsaugo mane rimti pasikalbėjimai su Ekscelencija, kar- 
tais kiek realesniais klausimais. Trumpai tariant, mano atostogų 
pradžia yra labai nusisekusi ir duoda vilties tolesnei gerai jų eigai. 

Būčiau labai patenkinta žinoti, kad ir Tamsta visais atžvil- 
giais jautiesi gerai. Tikiuos, bet gaila, kad negaliu paskutiniu 
laiku tuo įsitikinti laišku bei patirti matant Tamstą ir turint 
galimybę pasikalbėti. 

O juk netrukus tai, tikiuos, bus galima, kad ir Palangoje? 

Turėčiau pagal pasižadėjimą šįsyk atsakyti plačiau į Tamstos 
laišką, paskutinį, gautą dar Kaune, bet, prisiminus pasimatymą, 
esu linkus ir tas temas palikti asmeniškam pasikalbėjimui. Ypač 
kas liečia „Brandą“. 

Šiuo atveju dėl vėlyvos vakaro valandos telieka man pareikšti 
Tamstai tikrą pagarbą drauge su nuoširdžiu bei pastoviu drau- 
giškumo jausmu. 

J. Paltarokaitė 
Panevėžys, 3.VII.27 m. 


Gerbiamoji ir Brangioji Panele Julija! 

Šiandien rytą ėjau į paštą su pilnu įsitikinimu, kad Tamstos 
laiškas laukia pareikalavimo. Deja, su nieku teko pasukti iš paš- 
to. Išaiškinau Tamstos tylėjimą tuo, kad keliaujant ir besilankant 
į svečius sunku yra rasti tinkamų aplinkybių laiškams rašyti; tai 
juk ir man kliudė Šiauliuose susirengti parašyti Tamstai pirmąjį 
laišką. Bet, žinoma, galėjo būti Tamstai ir kitų priežasčių... 

Nors į Lūšę esu jau Tamstai pasiuntęs du laišku ir nežinau, 
kiek ilgai Tamsta ten ar Petreliuose išbūsi, vis dėlto rašau dar 
kartą tuo pačiu adresu, nes dėl įvairių priežasčių šiandien kaip 
tik jaučiu reikalą su Tamsta pasikalbėti raštu. Šiandien (1927- 
VII-5 d.) būtent vakare sueina lygiai pusė metų, kaip esu Tams- 
tai parašęs pirmą laišką. Atsimenu, aną vakarą su tvirta nuotaika 
buvau pargrįžęs namo po išpažinties ir pasitarimo su dvasiš- 
ku savo tėvu ir prieš einant gult parašiau, neilgai galvodamas, 
Tamstai laišką, kurį per Tris Karalius paleidau į pašto dėžutę 
tam, kaip pasirodė, kad jis niekados Tamstos nepasiektų. 

Tamsta kadaise esi pareiškusi norą žinoti šito žuvusio laiš- 
ko turinį. Rašydamas vėliau antrąjį laišką, prisiminiau žodis 
į žodį pirmąjį savo laišką ir jį užsirašiau. Štai kaip jis ištisai 
atrodė: „Gerbiamoji, Turėdamas reikalą su Tamsta pasikalbėti, 
prašyčiau, jei Tamsta apskritai nuo pasikalbėjimo neatsisaky- 
tumnei, man pranešti, kada ir kur mudu galėtume susitikti, ne- 
kreipdami į save žmonių akis. - Man gerai tiktų artimiausias 

sekmadienis, jei būtų pakankamai laiko Tamstai man atsakyti. 
Šiaip jau gerai supantu, kad mudviejų susitikimui gali būti ne- 
maža įvairių kliūčių, ir todėl esu pasiruošęs laukti ilgiau ge- 
ros progos. - Teikis Tamsta priimti tikros pagarbos išreiškimą 
(parašas). Kaunas, Aleksotas, Veiverių g. 25, b. 8. - 1927 m. 
sausio mėn. 6 d.“ 

Šitą laišką, parašytą jau po 12 val. nakties, paskui radau ne- 
gudriai suredaguotą, kas iš dalies paragino mane rašyti Tamstai 
tinkamiau suredaguotą laišką, kuris jau pateko į Tamstos rankas 
ir suvaidino savo rolę mūsų susidraugavimo istorijoje. 


r pradėtą ir nebaigtą dėl vėlyvo laiko laišką tęsiu šian- 

T. 6 d.) jau kiek kitokiose aplinkybėse. Būtent, šian- 

teko sulaukti Tamstos laiškas iš Panevėžio. Jo tvirta 

nga nuotaika, pasitikėjimas ateitimi ir šiaip jau graži 

asios pusiausvyra ne tik padarė į mane malonų įspū- 

iog mane sugraudino. Atsimenu, su tokiais pat jaus- 

siau Tamstos papasakojimų kovo mėn. 15 d., kai, laike 

sivaikščiojimo Kęstučio gatvėje, Tamstos harmoninga 

ka mane žavėjo ir sykiu graudino. Matyti, iš tikro Pane- 

,$, kitaip tariant, vyskupo draugija ir pasikalbėjimas su juo, 

turi Tamstai palaimingos įtakos, kuri Tamstą auklėja, stiprina, 

harmonizuoja ir sykiu priartina prie mano idealų. Todėl man 

pasidarė taip ramu ir gera šiandien, kai Tamstos laiškas tam ti- 

kra prasme ir mane įjungė į Panevėžio atmosferą. Taip, brangioji 

panele Julija, bendrų idealų meilė, platus bendrų interesų ratas 

ir turtingas dvasinis bendravimas, — štai kas yra vertingiausias 

laidas šeimyniško susidraugavimo pastovumui, padorumui, 

gražumui. Ir kiekvieną kartą, kai man tenka patirti, kad Tamsta 

eini šita pakraipa, tikrai džiaugiuos ir stiprėju viltimi. Šituo at- 

žvilgiu jaučiu, kad Panevėžy turiu garbingą sąjungininką. Toks 
bent yra bendras mano nujautimas. 

Kai palyginu dabar tą įspūdį, kurį yra padarę į mane Tams- 
tos laiškai, ir ypač paskutinis Tamstos laiškas, su įspūdžiais, ku- 
rių Tamsta turėjai patirti iš mano laiškų, jaučiuos skoloje pas 
Tamstą. Juk mano laiškai, jei ir galėjo džiuginti Tamstą vienu 

atžvilgiu, tai neišvengiamai turėjo kelti nerimo kitu atžvilgiu, 
ir ypač tai tenka pasakyti apie paskutinį mano laišką iš Klaipė- 
dos. Gailiuos, kad nesu tobulesnis, harmoningesnis, stipresnis, 
bet būdamas toks, koks esu, nenoriu ir negaliu net slėptis, nes 
Tamsta privalai žinoti mano vidaus kovas ir kentėjimus, pir- 
ma, todėl, kad Tamsta tinkamu nusistatymu galėsi aplengvinti 
mano vidaus laimėjimus, o antra, todėl, kad šitos kovos ir šitie 
kentėjimai iki šiolei buvo ir, tikiuos, ateityje bus dvasinės mano 
pažangos ir tobulėjimo kelias. 

Todėl, kaipo būsima mano gyvenimo draugė, Tamsta nepri- 
valai baidytis mano nerimstančia dvasia, tuo nuolatiniu pynimu 
kentėjimo su džiaugsmais, kuris sudaro viešpataujančią nuotai- 
ką mano vidaus gyvenime. Tamsta neturi bijoti šitos nuotaikos 
jau todėl, kad ji negresia nieku pavojingu Tamstai asmeniškai. 
Tamsta juk turėjai jau pakankamai progos įsitikrinti mano 
Tamstai jausmų tvirtumu bei pastovumu ir lojaliu dvasinio 
susisaistymo supratimu. Jei, kaip esu rašęs paskutiniame savo 
laiške, ateities perspektyvos tam tikra prasme mane baugina, tai 
baimė čia liečia tai, kas paprastai gyvenime įvyksta, kas šitą gy- 
venimą padaro prozaišku, nuobodžiu, demoralizuojančiu ir už- 
čiulpiančiu į pilko realizmo pelkes. Reik tik apsidairyti aplink, 
kad galima būtų patirti, jog gyvenime devyniasdešimt atsitiki- 
mų iš šimto, kuo mažiausia, priklauso prie tokios degradacijos, 
traukiančios žmones žemyn. Po to Tamsta turėsi sutikti, kad pa- 
sibaisėjimas šitokia degradacija yra jau pirma sąlyga apsidrau- 
dimui prieš ją. Todėl irgi mano vidaus kovos turėtų vesti mane 
ir Tamstą ne degradacijos, bet kilimo keliais, jei Tamstoje būsiu 
radęs dalyko supratimą arba bent norą jį suprasti ir pasiryži- 
mą realizuoti mūsų gyvenime tą aukštesnį idealą, kuris mano 
ieškomas ir kuriamas kontraste su tuo, kas paprastai atsitinka 
kasdienio gyvenimo pilkumoje. 

Štai kokią prasmę turi tos mano vidaus kovos, kurios rado 
atgarsį mano laiškuose. Esu pasižadėjęs prie geresnės progos 
plačiau apie tai papasakoti ar parašyti, bet kadangi tokia proga 
gali pasitaikyti kiek vėliau, tai jau šiandien bendrais posakiais 
esu nusakęs dalyko turinį. Šiuo laiku rašyti plačiau negaliu jau 

todėl, kad formuluoju ateitininkų principus bei pareigas ir ruo- 
šiu porą prakalbų ateitininkų konferencijai. 

Iš Tamstos laiško rašysenos ir minčių eigos iš tikro turėjau 
progos konstatuoti, kad Tamsta jau ilsiesi ir harmoningai susi- 
telki rimtyje. Šita pakraipa ir aš jau einu čia Palangoje. Šiauliai 
paprastai išmuša mane iš vagos ir išblaško. Ogi čia esu jau ge- - 
rokai pasitaisęs, juo labiau kad šitais metais man pasisekė gerai 
apsigyventi ir tinkamai sutvarkyti valgio klausimą. Gydymasis 
irgi davė jau save teigiamai pajausti. 

Dar kartą dėkodamas Tamstai už malonų ir gražų Tamstos 
laišką iš Panevėžio, pareiškiu Tamstai tikros pagarbos ir širdin- 
go draugiškumo jausmus. 

St. Šalkauskis 
Palanga, 1927 m. liepos mėn. 6 d. 


P. S. Iš didelio rašto iš tikro išeinu iš krašto. Rašyčiau dar 
daugiau, kad nebūtų pritrūkę to pačio popieriaus: ir taip jau ne- 
padoriai surankiojau atskirus lakštelius. Tai bene bus jau pasku- 
tinis laiškas į Lūšę: lauksiu Tamstos čion atvažiuosiant. - 

St. Š. 


Gerbiamasis ir Brangiausias Ponas Stasy! 

Nuostabus šio vakaro gamtos grožis, kuriuo tik prieš valan- 
dėlę turėjome progos taip maloniai drauge su Tamsta pasigė- 
rėti, vėl many ugdo ir gaivina tą gilų sielos džiaugsmingumą, 
kuris leidžia man jaustis laimingai. Tie švelniai spalvoti vaiz- 
dai, ramumas ir žavingas romantiškas neapmatomų horizonto 
linijų paslaptingumas mane taip sužavėjo, kad, nenorėdama 
jųjų pakeisti į poilsio saldžius sapnus, noriu dar tais vaizdais 
pagyventi, dar pasigėrėti, perduodama savo jausmų bei min- 
čių nuotrupas Tamstai, Ponas Stasy, kuris savo kilniais jaus- 
mais mane iškeliate iš to pilko gyvenimo sūkurių, per kurių 
rūkus žmonės nemato tų pasaulio grožybių, to nuostabių spal- 
vų švelnumo, kuriuo Sutvėrėjas taip gausiai apdovanojo mūsų 
žemę, visą pasaulį. 

Taip, mano Brangusis Ponas Stasy, Tamsta neabejotinai esi 
priežastis mano džiaugsmingumo dabartyje, mano laimingumo 
žvelgiant į ateities perspektyvą ir siekimo pastovios laimės Am- 
žinatvėje... 

Tamsta man įkvepi meilę gamtai, pasauliui, visiems žmo- 
nėms! 

Aš tą malonią gamtą nuo pat mažens visad mėgau, ja džiau- 
giausi, gėrėjausi, bet dabar dar daugiau ją pamilau. Daugiau pa- 
stebėdama joje grožio, daugiau stebuklingo Apvaizdos sutvar- 
kymo, giliau jaučiu jungdama savo jausmus Tamstai su tomis 
padangių ir jūrų grožybėmis - jų spalvingumu, skaidrumu... 

Aną neužmirštamą dieną (VII.03), pameni Tamsta, kaip gė- 
rėjomės mudu tos dienos saulėtumu, skaidria mėlyne dangaus ir 
vandens. Nė vienas debesėlis nedrumstė tos klasiškos giedros!.. 

„« O kai žvelgiu į ateities perspektyvą - matau gražų vaizdą, 
padavę sau rankas, kaip gyvenimo neatskiriami draugai, eina- 
me į gyvenimą ne vien tam, kad skaidria padange gėrėtumės, ne 
tam, kad saulėtais takais vaikščiotume, bet kad, ir gyvenimo de- 
besims užėjus, nenusilptume dvasia, o vienas kitą stiprintume ir 
remtume, kad gyvenimo uždavinį tinkamiausiai atliktume... 

Su ankstyva dienos šviesa priimkite, brangusis Ponas Stasy, 
širdingiausį mano pasveikinimą drauge su tikros pagarbos ir gi- 
liausių jausmų išreiškimu. 

J. Paltarokaitė 
Palanga, 14-15 liepos 1927 m. 


Brangiausioji Panele Julija! 

Rytoj tikiuos gausiąs Tamstos laišką, bet kadangi negalėsiu 
tuoj atsakyti, tai rašau jau šiandien. Vakar Tamsta turėjai jau 
atvykti Kaunan ir rasti mano laiškelį. Todėl irgi vakar daug apie 
Tamstą mąsčiau, lankydamasis į tas vietas, kur turėjau laimės 
būti sykiu su Tamsta. Iš ryto buvau nuėjęs pažiūrėti į „ilgesio 
tvenkinį“. Oras buvo gražus, bet tvenkinys jau buvo nebe toks, 
kokiu kad jis buvo anksčiau ir ypač birželio mėnesio pabaigoje. 
Vilties jau nebėra: šią vasarą prie jo nesilankys mano mylimoji... 

Popiet buvau nuėjęs į „švedų kalną“. Kelias šitą kartą pasirodė 
man ilgesnis ir sunkesnis, nors ir nebuvau taip toli nužygiavęs, 
kaip kad buvom sykiu nuėję. Tiesa, oras buvo gražus ir gaivinąs. 
Priėjau prie pušelės, kuri saugojo mus nuo lietaus: ir dabar dar 
jos šakos tarsi kviečia praeivį į savo globą. Paskui ieškojau tos 
mažos pušaitės, po kuria sudėjome pasagos dalį; bet ir šį kartą 
jos man nepasisekė surasti. Šitas nepasisekimas paskatino mane 
ryžtis dar kartą apsilankyti į tą pačią vietą ir laimės ieškoti. Tuo 
tarpu turėjau grįžti vakarienės pavalgyti ir brolį išlydėti. Iš tos 
kelionės į švedų kalną siunčiu dabar Tamstai du spygliu nuo 
globojusios mus pušelės ir kelias gėleles, nuskintas prie upelio, 
kur paprastai sustodavom skinti neužmirštuolių. Tai bus mažas 
prirodymas tos atminties, kuri kupina yra mylimojo asmens... 

Sykiu vakar popiet turėjau tarsi vidaus įsitikinimą, kad ir 
Tamsta manęs nepamiršti. Manau net dabar, kad Tamsta suge- 
bi tai padaryti kažkokiu gražesniu ir džiaugsmingesniu būdu. 
Kaip parodė Tamstos atsisveikinimo laiškas, Tamstos prigimtis 
yra sveika, tikslinga ir džiaugsminga, kad ir sunkesnius gyveni- 
mo momentus Tamsta sugebi pagražinti naujų vilčių paguoda. 
Aš įstengiu daug iškentėti ir tik kentėjimo žygiu laimėti galutinę 
harmoniją. Kaip aš džiaugiuos, kad šituo atžvilgiu mes esame 
skirtingi ir viens antrą papildome. 

Mano sesuo jau yra atvykusi į Palangą. Tačiau su ja nesu 
dar įsikalbėjęs kaip reikiant, nes sykiu su ja vieši čia ir mano 
brolienė. Rytoj savo brolienę išlydėsime į į Šiaulius per Klaipė- 
dą. Šiomis dienomis išvažinės iš Palangos ir daugelis kitų pa- 
žįstamų. Taigi ateina tikro poilsio ir rimties dienos. Iki šiolei 
vis turėjau rūpesnių ir turėjau krutėti visokiais reikalais. Gal 
kiek nutuksiu! 

Apie mudu ima jau žmonės kalbėti ir jungti mus į porą. Po- 
nas Turauskas neiškentė net manęs nepakalbinęs šituo klausimu. 
Jis man pranešė, kaipo netikėtiną naujieną, kad, žmonių žinio- 
mis, aš vedąs p[ane]lę Paltarokaitę. Jis teiravęsis pas Paukštelį dėl 
šito dalyko ir gavo atsakymą, kad iš tikro žmonės apie tai kal- 
ba. Tą pačią dieną mano draugas, kuris valgo sykiu su manim 
Mohorte, kalbėjo man apie Juliją, vieno bažnytinio hierarcho 

giminaitę, kuri gerai tiktų man į žmoną. Tikiuos, tuomi kalbos 
dar nesibaigia: žmonės ieško sensacijos. 

Tikiuos, ateityje sugebėsiu parašyti Tamstai su geresne nuo- 
taika, o tuo tarpu, brangiausioji mano drauge, prašau priimti 
širdingiausių mano jausmų išreiškimą. 

Tamstos 

Stasys Š. 
Palanga, 1927-VIII-2 d. 


Brangiausioji Panele Julija! 

Širdingai ačiū už Tamstos laišką, rašytą 9 š[io] mėn. d. Tasai 
mano asmenimi susirūpinimas, kuris dvelkia beveik iš kiekvieno 
jo posakio, yra labai brangus man prirodymas, kiek Tamstos jaus- 
mai yra man palankūs. Šitokis Tamstos nusistatymo rimtumas 
verčia mane ypatingai skaitytis su Tamstos nuotaika ir, kiek ga- 
lima, taupyti Tamstos įspūdingumą. Dėl šitos priežasties negaliu 
dabar nedaryti sau priekaištų, kad mano ne visados aiški nuotai- 
ka, kuri dažnokai prasiveržia aikštėn mano laiškuose, nejučiomis 
persiduoda Tamstai ir ardo Tamstos rimtį. Taip, brangioji panele 
Julija, aš negaliu atvirai nepripažinti, kad mano savijauta yra la- 
bai sudėtinga ir emocionaliu, ir moraliu atžvilgiu. Užtikrinu tik 
Tamstą, kad mano jausmų Tamstai ir mano prisirišimo prie Tams- 
tos tvirtumas yra vis dėlto mano nuotaikoje visados pastovus da- 
lykas. Ir dabar, gavęs nuoširdų Tamstos laišką ir kankindamasis 
ilgesiu ir baime dėl nepakankamai tikro savo likimo, kuris gali 
paveržti ir Tamstos likimą, rodos, būčiau laimingas, jei šiuo metu 
galėčiau priklaupti prie Tamstos kojų ir, jas apkabinęs, širdingai 
pasiguosti pas mylimąjį asmenį. Štai tikra mano savijauta šiuo 
metu. Norėdamas ją smulkiai nupasakoti, daug turėčiau rašyti, 
ko tuo tarpu padaryti negaliu, besiruošdamas jau į kelionę arba, 
tikriau, gyvendamas jau jos nuotaikoje. Atvykęs į Kauną, turėsiu 
šiuos trumpus savo posakius Tamstai tinkamai paaiškinti. 

Dėl sveikatos galiu dabar paaiškinti, kad Tamstos baimė pa- 
sirodė čia visai nepamatuota, nes kaip tik paskutiniais laikais 
ėmiau žymiai taisytis. Ramiau gyvenu, mažiau krutu, rečiau 
susieinu su žmonėmis, — todėl ėmiau kiek tukti, tuo tarpu kad 

iki šiolei svorio visai nebuvau padidinęs. Taip pat pasitaiko ge- 
riau pamiegoti. Gaila, kad kaip tik tokiomis aplinkybėmis tenka 
iš Palangos išvažiuoti. Tiesa, moraliai tolimesnis mano čia buvi- 
mas pasidarė man visai neįdomus ir net sunkus. 

Norėdamas dargi palyginti dabartinį savo sveikatos stovį su 
praėjusių metų stoviu, buvau nuėjęs pas savo gydytoją, kuris 
ištyrė mane visais atžvilgiais ir rado, kad mano sveikata nėra 
pablogėjusi jokiu atžvilgiu. Galima tik gailėtis, kad šios vasaros 
rūpesniai nedavė man pakankamai gerai pasitaisyti. Bet geros 
išdavos galės pasireikšti dar kiek vėliau, jau Kaune. 

Šis mano laiškas yra iš Palangos jau paskutinis, žinoma, šitą 
vasarą, norint išsireikšti su atsargiu tikslumu. Iš Šiaulių para- 
šysiu Tamstai dar kartą. Labai gailiuos, kad negalėsiu daugiau 
turėti laiškų iš Tamstos iki atvažiuosiant į Kauną. Mažą dar viltį 
turiu gauti iš Tamstos laišką rytoj prieš išvažiuojant. Tai būtų 
maloni dovana į kelionę! 

Ačiū už randamą gėlelę, kurią Tamsta teikeisi pridėti prie 
paskutinio savo laiško. Ji, tarsi raudonas orderis, prilipo prie 
laiško ir pro jos lapelius skaičiau Tamstos parašytus žodžius. 
Maža smulkmena, o kaip ji maloni, kai ji pareina iš mylimos 
rankos! Geisčiau, kad visi šitie mano pareiškimai pakeltų Tams- 
tos, brangiausioji panele Julija, nuotaiką, nes juose neginčijamai 
juk glūdi širdingiausi jausmai prie Tamstos prisirišusio 


Stasio Š. 
Palanga, 1927 m. rugpjūčio mėn. 12 d. 


Mano Brangioji Panele Jule! 

Rašau Tamstai, norėdamas įspėti, ką reiškia mano atsisaky- 
mas nuo šios dienos paskaitos. Būdamas gerokai pavargęs ir 
neturėdamas tinkamo laiko atsilsėti, nutariau padaryti šiandien 
pertrauką savo darbuose, juo labiau kad paskaitos parašymas 
pareikalautų šiandien iš manęs per daug pastangų. Ogi vakare 
turėsiu dar ilgoką posėdį. Taigi iš dalies savęs taupymas ir lepi- 
nimas reiškiasi mano šios dienos apsileidime. Manau, kad šito 
paaiškinimo pakaks, kad Tamsta galėtumei būti rami. 

Po to, kai esu matęs Tamstą vakar gerame ūpe ir džiaugsmin- 
gai nusiteikusią, nusiraminau ir aš dėl paskutinio nemalonumo, 
kurį Tamstai teko taip skaudžiai atjausti. Tikiuos, kad gyvenimo 
bandymai neparblokš Tamstos moraliai, ir kad iš kiekvieno to- 
kio bandymo Tamsta išeisi kaskart tvirtesnė ir kaskart turtin- 
gesnė išmintingai sunaudotu patyrimu. Jau iš to, kas Tamstai, 
mano brangiausioji Jule, teko patirti, gali Tamsta spręsti, kad 
mano įspėjimai dėl gyvenimo sunkenybių nebuvo tušti ir kad 
Tamstos gyvenimas, sujungtas su mano likimu, pareikalaus dar 
iš Tamstos tokių aukų, kokių Tamsta dabar ir numatyti negali. 
Iš to, ką esu matęs ir patyręs šiais metais, esu tikras, kad Tams- 
ta, eidama su manimi sykiu į gyvenimo kovą, garbingai pakelsi 
šitos kovos sunkenybes ir ištikimai ištesėsi mylimiausios mano 
gyvenimo draugės pareigose. 

Dovanok, mano brangiausioji, jei šitas laiškas neišėjo toks, 
koks jis turėtų būti ir kokiu aš norėčiau jį padaryti kitokiose aplin- 
kybėse. Bet šiandien esu nusistatęs kiek atsilsėti ir todėl rašau ant 
greitųjų tik tai, kas ateina galvon visai pripuolamai. Tikiuos, jog 
kiek moralizuojantis mano laiško tonas nepaspirs Tamstą abejoti 
apie mano jausmų gilumą bei tvirtumą ir mano draugiškąją pa- 
galbą Tai, kurią Apvaizda man skiria į gyvenimo draugę. 

Tamstos 

Stasys Š. 
Kaunas, 1927 m. lapkričio 11 d. 


Mano brangiausioji Jule! Tai yra pirmas laiškelis, kurį rašau 
savo žmonai ir dar - iš savo kambario į jos kambarį. - Laiko 
trūksta, skubinu: su ponia Čiurlioniene nepasisekė susiskam- 
binti. Ponia Pakštienė pasižadėjo apsilankyti. Dr-as Pakštas gal 
atvyks vakare iš Naumiesčio ir vėliau apsilankys. Užtat netikėtai 
pasižadėjo būti pas mus Algirdas, kuris prašė tarti Tau daug 
labų dienų. Bučiuoju Tavo rankeles. 

Tave širdingai mylintis 

Stasys 
1928-III-11 d. 

Mano Mylimiausioji! 

Ačiū širdingai už Tavo ilgą ir malonų laišką. Mano laiškas 
tiek buvo trumpas ir neįdomus, kad įgavau noro parašyti Tau 
į Mažeikius, kad bent kiek Tau atsilyginčiau ir praneščiau, jog 
pas mus ir su manimi viskas tvarkoje. Buvau labai patenkintas 
sužinojęs, kad Tau su važiavimu į Petrelius labai gerai pasisekė. 
Kad lygiai gerai pasisektų grįžtant atgal! 

Aš jaučiuosi gerai. Tiesa, buvau vieną vakarą kiek pabūgęs, - 
kai sąryšyje su mano viduriais staiga pakilo mano temperatūra. 
Bet kitą dieną buvau jau sveikas ir nenukentėjęs nuo šito siur- 
prizo. Matyti, vaistų apstumas ir dargi grietinėlė, gerokai riebi, 
trumpam užkenkė mano viduriams. Dabar esu atsargesnis su 
vaistais ir valgiu. 

Tėvai laikosi neblogai. Tėvas net paskutiniu laiku pagerėjo. 

Porą kartų teko apsilankyti kinematografe. Tai vienintelis 
įvairumas, kuriuo nuo Tavo išvažiavimo teko išsiblaškyti. Šiaip 
jau gyvename ramiai ir taikiai paprastoj nuotaikoj. 

Šiandien irgi daug netenka rašyti: pirma, nesu tikras, kad 
mano laiškas ras Tave Mažeikiuose; antra, už kelių minučių tar- 
naitė eina į miestą ir turės įmesti laišką į pašto dėžutę. 

Visi mūsiškiai siunčia Motinai ir Tavo seserims širdingą pa- 
sveikinimą; prie šio pasveikinimo aš prisidedu: visa širdimi. Be 
to, prašau perduoti mano pagarbą ir sveikinimą poniai Huščie- 
nei‘ ir poniai Opulskienei“. Tave širdingai ir daug kartų bučiuo- 
ju. 

Tavo kaip visados 

Stasys 
Šiauliai, 
1931. II. 12. 


Mano brangiausioji, 

Pas tėvą, pasirodo, yra lengvas gripas su plaučių uždegimu. 
Padėtis rimta, bet ne be vilties. Jei šiandien vakare ir rytoj iš ryto 
neįvyks pablogėjimas, rytoj perpiet, t. y. apie 3 val., būsiu Kau-' 
ne. Jaučiuos neblogiausiai, kaip ir visi čia Šiauliuose, susirinkę 

aplink tėvą. Tik Nina“ jaučiasi blogiau už kitus, nepasiliuosavusi 
nuo gripo. Esame visi suvažiavę, be išimties. Nėra tik vyrų ir 
Tavęs, t. y. papildomosios pusės. Motina ir visi kiti prašo Tave 
bučiuoti ir tarti daug labų dienų. Taigi iki rytojaus tariu Tau iki 
pasimatymui! Bučiuoju Tave daug kartų labai širdingai. 
Tavo 

Stasys 
Šiauliai, 
1931. IX. 26. 


(Atvirukas) 
Prof. St. Šalkauskis, 
Dr. K. Hach klinika, 
Mežaparks, Ezermalas iela 34 


J. M. 

Poniai J. Šalkauskienei 
Stoties aikštė 3 bt. 1 
Klaipėdoje 

Lietuva 

Riga, 1933. II. 28. 


Mano brangiausioji Jule! 

Turbūt nekantriai lauki jau iš manęs žinių. Tiesa, šį laiškelį 
esu užadresavęs jau vakar lovoje, bet lovoje labai sunku rašyti, o 
dargi turėjau parašyti kan. Šidlauskui laiškelį su pasveikinimu. - 
Dvi dienas gulėjau lovoje; ilsėjaus, kol ėjo kai kurie tyrinėjimai, 
ir pratinaus prie naujos dietos. Šiandien daktaras leido atsikelti 
ir kiek pasivaikščioti klinikoje. Atsilsėjęs jaučiuos gerai. Nieko 
naujo tuo tarpu pas mane neranda; na, bet tepagydo seniau nu- 
statytus negalavimus, ir tai bus gerai. Jau pataisė šiek tiek mano 
miegą; dieta čia atsargesnė negu kitose klinikose ir todėl galima 
tikėtis geresnių išdavų. Vis dėlto esu čia jau valgęs varškinį sūrį, 
saločius, net saločius iš agurkų, žemuoges ir kt. Viso ko duoda 
po truputį, bet labai įvairiai. Valgau vis dėlto daug ir su malonumu. 

Šiandien buvo pirmas geras rezultatas. Daktaras tikisi gerų gy- 
dymo laimėjimų, nes teigia, kad apskritai esu sveikas žmogus. 
Aš visą laiką dar žiūriu į visa tai su dideliu atsargumu: tiek jau 
turėjau apsivylimų po labai gerų vilčių. Šiaip jau klinika daro 
labai gerą įspūdį ir nenusileidžia visoms toms klinikoms, kuriose 
esu buvęs užsienyje. Kambarį turiu kuklų, už kurį mokėsiu (sykiu 
su užlaikymu) mūsų pinigais sumokant dvidešimt litų. — Prieš 
išvažiuodamas iš Šiaulių įmečiau Tau stotyje laišką, tik paskui 
pradėjau bijoti, ar per išsiblaškymą kartais nesu nurodęs Kauno 
miestą. Rašyk kuo daugiausia, kaip gyvenat su Juliuku Klaipė- 
doje, kaip laikosi ponai Antanai*, apskritai kas naujo Jūsų pa- 
dangėje. Nepamiršk pasveikinti p. Emiliją. Rašau gulėdamas, 
daug rašyti negaliu. Tave ir Juliuką širdingai bučiuoju, ponams 
Antanams siunčiu nuoširdų pasveikinimą. 
Tavo i 
Stasys 


Šiauliai, 1933 m. birželio 25 d. 


Mano brangioji Jule! 

Vakar iš ryto gavau Tavo laišką sykiu su pasu, o šiandien apie 
3 val. popiet vykstu į Rygą. Buvau patenkintas, kad nereikėjo 
nervintis dėl paso vėlavimosi. Už tai ir už laišką širdingai ačiū. 

Siunčiu Tau Šv. Kūdikėlio Jėzaus Teresės relikviją, kurią pa- 
miršau Šiauliuose Tau perteikti. Aš imuosi su savimi mažą jo- 
sios altorėlį; nenoriu, kad ir Tu skirtumeisi su Šv. Terese. 

Taip pat pridedu pašto ženklus, kuriuos turėjau Tau perteikti 
čia pat. Į Latviją laiškas eina su ženklu, kaip ir Lietuvoje. - Mano 
adresas Rygoje bus šitokis: Prof. St. Š., Klinika Dr. K. [Hach], 
Mežaparks, Ezermalas ielā 34, Riga, Latvija. Nepastebėjau, ar esi 
paėmusi čiužinio įpilą, gal galėtumei taisyti Juliukui guolį ant 
grindų. Šiaip ar taip, būtų gera, kad pasirūpintumei tuo reikalu 
ir nepratintumei jo miegoti sykiu su Tavimi. 

Šiandien nėra Šiauliuose nei Kazių"“, nei Helės!!, nes jie yra 
išvykę į Vl[adimiro] Zubovo, kuris yra miręs penktadienį rytą, 

laidotuves. Taigi šiandien esame pasilikę mudu su motina. Sudė- 
jęs daiktus, galiu ramiai parašyti laiškus, kurių susikrovė keletas. 

Labai gailiuos, kad nesi parašiusi smulkiau apie Balandos re- 
cenziją mano knygos, nes aš nesu jos girdėjęs. Tavo tylėjimas iš 
dalies sugestionuoja man mintį, kad šita recenzija nebuvo man 
palanki. Visai nesistebėčiau, jei ji būtų panaši į demagogišką 
„Liet[uvos| aido“ „šedevrą“, kuriuo mano straipsniui, įdėtam 
„Židinyje“, buvo prikaišiojamas puolimas tautiškumo ir patri- 
otizmo. Tiesa, nežinau, kokia prasme ir kokio stiliaus yra val- 
džios žmogus p. Balanda. Bet ir šiaip jau suprantu, kad mano 
knygoje apsčiai yra kritikos, taikomos dabartinei tvarkai, o tai 
negali patikti nei valdžiai, nei jos šalininkams. - Prašyčiau Tave | 
mane painformuoti tiksliau, koks buvo turinys p. Balandos pra- 
nešimo. Būsiu Tau už tai dėkingas. 

Sykiu su motina širdingai bučiuojame Tave ir Juliuką, Po- 
nams Antanams siunčiame daug labų dienų. 


Tavo 
Stasys 
(Atvirukas) 
J. M. 
Poniai 


Jul. Šalkauskienei, 
Stoties aikštė, 3 bt. 1 
Klaipėda 

Lietuva 


Atsakymas į laišką iš 1933. VII. 6. 


Mano brangiausioji Jule! 

Dvi dienas paeiliui gaunu iš Tavęs po laišką. Šitą kartą at- 
sakau trumpu laiškeliu. Visų pirma ačiū širdingai už laiškus, iš 
kurių galiu gana gerai spręsti, kaip gyvenate. Viskas, rodos, eina 
pas Jus gerai; duok Dieve, kad ir toliau taip sektųsi. Vis dėlto aš 
Tau patarčiau apsilankyti pas Metą. Dabar gera proga, o šiaip 
jau metų bėgyje gali lankytis pas paprastus gydytojus. Dėl viso 

ko ir šitą aplankyk. - Šiandien išvyko iš čia prof. Pakštas ir kun. 
[Mykolas] Krupavičius, kurie, tyrinėdami čia savo sveikatą, iš- 
buvo visą savaitę. Iš dalies džiaugiuos, kad jų čia nėra: gali- 
ma ramiau gydytis ir nervai geriau ilsisi, kai neįsileidžiama 
su nieku į kalbas. Man tylėjimas geriausias poilsis. Šiaip jau 
apie save šį kartą nieko ypatingo pranešti negaliu. Gydymas 
bendrai visais atžvilgiais eina neblogai, tik nuo dažno, didelio 
ir neįprasto valgymo skrandis pavargsta, susilpsta ir išsiskečia. 
Jei bendras organizmo stiprinimas pergalės šitą silpnumą, ga- 
lutinis rezultatas bus teigiamas ir pastovus. Oras paskutiniais 
laikais puikus; galima sakyti, nė vienos valandėlės nesėdžiu 
užsidaręs kambary. Naktį durys į balkoną gerokai praviros. 
Ponams Antanams tark nuo manęs pasveikinimą. Tave ir Ju- 
liuką širdingai bučiuoju. 
Tavo 

Stasys 

Ryga, 1933. VII, 8. 


Ryga, 1934 m. liepos 17 d. 


Mano brangioji Jule! 

Šiandien gavau Tavo paskutinį laiškelį, rašytą š. mėn. 14 d. 
Taip, daugiau į Rygą Tau nebeteks rašyti. Tačiau iš čia tegalėsiu 
išvažiuoti ne 18, bet 19 d. Mat dr. Hachas mane suvėlino kai 
kuriais atžvilgiais, taip kad rytoj nesuskubsiu iš čia išvykti. Helė 
man rašė, kad motina grįžta į Šiaulius trečiadienį (VIII. 18). Tuo 
būdu galėsiu su motina pasimatyti ketvirtadienį, o penktadienį 
jau būti Klaipėdoje. 

Kadangi pavėluosiu vieną dieną į Klaipėdą, tai rašau Tau šį 
paskutinį kartą bent ilgesnį laišką, nes iki šiolei neteko nė vieno 
uždaro laiško Tau parašyti. Tiesą pasakius, nei laiko, nei nuotai- 
kos šį kartą nebuvo laiškų rašymui. į 

Kaip ir Tu, taip ir iš Šiaulių visi rašo, kad motina ir Juliu- 

"kas gerai jaučiasi ir atrodo, bet apie Tave visi rašo, kad atrodai 
išblyškusi ir pavargusi. Matyti, Tau pajūris neina į sveikatą, o 

be to, turėjai daug rūpesčių, lankydama mūsų motinas kliniko- 
je. Tu džiaugiesi iš mano atvykimo, bet žinok, kad imsiu Tave 
į nagą sveikatos atžvilgiu, turi kaip nors pasitaisyti vasarą, nes 
paskui bus sunkiau. 

Aš pasitaisiau neblogai, nežiūrint į tai, kad ne kartą urzgėjau 
dėl gydytojų parėdymų. Užtat šiemet viskas brangiau apsiei- 
na, ir todėl pinigų maža beliks; juo labiau kad kiek litų sudėjau 
pas Helę; o aš dargi turiu kur juos sudėti, būtent, į laikraščio 
„CerojHua“ prenumeratą. 

Jei motina pargrįžtų į Šiaulius tik penktadienį, tai aš turėčiau 
Vykti į Klaipėdą tik šeštadienį. Žodžiu tariant, pagal motinos 
grįžimą gali orientuotis, kada būsiu Klaipėdoje. Daugiau jau 
neberašysiu. Taigi iki greitam ir maloniam pasimatymui. Tark 
ponams Antanams nuoširdų pasveikinimą; Tave ir Juliuką daug 
kartų širdingiausiai bučiuoju. 

Tavo 

Stasys 


(Atvirukas) 
Prof. St. Šalkauskis, 
Trakų g. 12, Šiauliai, 
Lithuanie 
1934. VIII. 14. 
Madamme 
J. Šalkauskienė 
Poste restante 
Karlovy Vary (Karlsbad) 
Čekoslovakija 


Mano brangioji Jule! Vakar gavau iš Karlsbado pirmą Tavo 
atviruką, rašytą 10 š[io] mėn. d. Turbūt už mano atviruką tu- 
rėjai primokėti todėl, kad buvo prirašyta ir ten, kur tik adresas 
turėtų būti dedamas. Daug naujo šį kartą tau parašyti negalė- 
siu: gyvename, ačiū Dievui, visi neblogai ir skųstis kuo nors 
ypatingai negalime. Juliukas miega labai gerai, bet valgo, kaip 
visuomet, menkiau. Bet dabar vis labiau įpranta valgyti pats. 

Gal todėl sėdi prie stalo žymiai ramiau ir mažiau bėginėja val- 
gymo metu. - Vakar išvažiavo Basė!4; rytoj išvažiuoja Felė!?, Pa- 
liksiu tik aš su Juliuku. Apačioje prie motinos miegos Šimkienė. 
Jei būtų reikalo, ji mane galėtų prikelti. - Pradėjau nakčiai dėti 
šiltą kompresą ant vidurių; tai pagerina man miegą. Tikiuos iki 
mokslo metų pradžios susitvarkyti su sveikata tiek, kad galė- 
čiau dirbti. - Džiaugiuos, kad pagaliau gydaisi rimtai. Jei pini- 
gų būtų reikalinga dar daugiau, parašyk, ir šitą reikalą šiaip ar 
taip sutvarkysiu. Manau, kad šia proga reik tinkamai išnaudo- 
ti ir Karlsbadą, ir Franzesbadeną. - Dabartinis Ninos ir Helės 
adresas yra toks: Stetina ielā 8, Frau Dr. Svensen, Mežaparks, 
Riga (Latvija). Jos ten gyvens iki 20 š[io] mėn. d. Paskui kelsis į 
miestą arčiau klinikos. Kaip visi, kaip Tu? 
Tavo 
Stasys 


Mudu su Juliuku daug kartų širdingiausiai Tave bučiuojame. 
Šiauliai, 1934.VIII.14. 


P. S. Tark nuo manęs daug labų dienų p-niai Leigaraitienei. 


Šiauliai, 1935 m. rugpjūčio 2 d. 


Mano Brangiausioji! 

Tavo laiškelį, rašytą VII. 31, gavau. Ačiū širdingai! - Rašau 
Tau kelis žodžius šiandien, nes, parašius rytoj, negautumei šią 
savaitę žinios iš manęs. Po suirimo, kuris įvyko mano sveikatoje 
nuo dr. Parčevskio vaistų, esu jau atsitaisęs ir vėl ėmiau skaityti 
atsivežtas su savimi knygas. Šį tą taip pat padaręs esu ir termi- 
nologijos dalyke. Oras eina geryn, bet vis dėlto vakar ir šiandien 
nemaža lijo. Šiuo metu (17 14 val.) visai pragiedrėjo ir ruošiuos 
pasivaikščioti į miestą. 

Pinigų iki šiolei nesu sulaukęs ir todėl negalėjau Tau persiųsti 
per Niną. Tikiuos jų gauti iš dienos į dieną; rytoj gal teks eiti 

pasiteirauti į banką. Bijau, kad jie Tave nesulaikytų Klaipėdoje be 
reikalo. Nina iš Šiaulių išvažiavo į Palangą VII. 31 d. Turbūt pasi- 
matysi su ja Klaipėdoje. Dabar Šiauliuose labai ramu. Likome na- 
mie tik Motina ir aš. Man šitas ramumas patinka. Kaziai Šiauliuose 
tuo tarpu dar yra. Rytoj jie siunčia savo daiktus į Kauną ir netrukus 
vyksta ten patys tvarkyti buto: gal pirmadienį, antradienį. 

Pasiteirauk pas ponus Antanus, ar Zinaida Georgijevna" 
grąžino pinigus už vaistus (50 lt. už anticoman). Bijome, kad 
neišeitų čia kokio nesusipratimo. 

Aš palikau savo ilgą baltą dėžutę su china; gal paimtumei ją 
su savimi. 

Motina ir aš daug sykių Tave ir Juliuką širdingai bučiuojame; 
ponams Antanams tariame nuoširdų pasveikinimą. 

Tavo 

Stasys 


Šiauliai, 1936. VIL. 26 d. 


Mano brangioji Jule! 

Šiandien pasilikau Šiauliuose vienas su Motina. Felė išvažia- 
vo naktį. Pas mus lyja; todėl naudojuos tinkamu laiku ir rašau 
Tau laišką, nors didelės rašymui nuotaikos neturiu, nes šiandien 
priešpiet po bažnyčios turėjau migreną. Matyti, per daug rūgš- 
čių vartojau paskutiniais laikais. 

Motina laikosi neblogiausiai; tiesa, kiek serga viduriais. Ry- 
toj mano pradėti avižų kuraciją. Noriu ir aš pabandyti šia proga 
pasėdėti ant dietos. 

Šiauliuose radau Vyskupo“ laišką, kuriame rašo maždaug tą 
pat, ką ir Tau parašęs į Klaipėdą. Tikiuos, kad esi jau Vyskupui 
atsakiusi. 

Iki šiolei negalėjau dar pasikalbėti su Zeigarnikais apie cam- 
polono gavimą. Jei man rytoj nepasiseks čia jo gauti, paprašysiu 
dar atskira atvirute Tave atvežti man iš Kauno. Vakar buvo šeš- 
tadienis, šiandien sekmadienis, ir Rainbergų vaistų sandėlis dvi 
dienas uždaras. Rytoj tikiuos klausimą išaiškinti. 

Išvažiuodamas iš Kauno nesutvarkiau visų reikalų, todėl kai 
kurias smulkmenas noriu Tave prašyti atlikti. 

1. Radijo aparatą reikėtų išjungti iš elektros tinklo ir iš ante- 
nos, o anteną įžeminti. 

2. Tam, kas pasiliks Kaune, pasakyk, kad apsaugotų man vi- 
sus „XX amžiaus“ numerius, o tuos, kurie yra jau atėję, atsivežk 
su savimi. Paskutinį numerį turėjau iš penktadienio, VII. 24 d. 

3. Pas Stelkienę šalia Forumo esu pirkęs labai gerą šepetį 
trynimuisi su išimamuoju koteliu už 3 lt. 50 c. Gal nueitumei į 
tą krautuvę ir sužinotumei, ar tokių šepečių yra daugiau. Turiu 
` galvoje Kazį, o be to, gal savo palikčiau motinai, jei tokių šepe- 
čių galima pirktis Kaune. Ta prasme kalbėjau jau su motina. 

Štai ir visi reikalai. - Šiauliuose jaučiuos neblogai: mėgs- 
tu čion atvykti paatostogauti, ypač tada, kai čia nėra per daug 
žmonių. 

Nežinau, ar suskubsi trečiadienį išvažiuoti 14 val. 32 min. 
Už butą turėsi užmokėti kontoroje, nes šeimininkės mūsų nėra 
Kaune. Be to, reikia įmokėti „Pribačiui“ 35 It. Ateitininkų fon- 
dui išsiųsiu iš Šiaulių, nes už perlaidą reikia tą pat mokėti. Kad 
suskubtumei visus reikalus atlikti iki pietų ir išvažiuoti paminė- 
tuoju traukiniu, bandyk gauti pinigus iš U[niversite]to 11 val. 
Aš ateisiu pasitikti apie 6 val. kaip tik prie traukinio, kuris išeina 
iš Kauno 14 val. 32 min. 

Motina sakė, kad laukia Tavęs su Juliuku ir jau yra pasiilgus 
Jus matyti po ilgesnės pertraukos. Aš širdingai bučiuoju Tave 
daug kartų, taip pat Juliuką. 

Tavo kaip visada 

Stasys 


P. S. Motina prašo Tave ir Juliuką pasveikinti pabučiavimu: 
St. 

(Atvirukas) 
J. M. 


Poniai 

J. Šaikauskienei 
Vytauto pr. 59 b. 8 
Kaune 


Mano Brangioji! 

Jau dvi dienas esu Šiauliuose. Iš pat pradžios pradėjau ilsėtis 
nuo Kauno triukšmo ir tuoj nusiteikiau ramiai. Čia dar kartą 
įsitikinau, kaip labai veikė mano nervus gatvės triukšmas. Nau- 
dodamasis motinos namų ramybe, ėmiau bandyti atprasti nuo 
sedormido: dvi naktis jau be jo miegojau ir manau toliau tęsti 
savo bandymą. Kadangi nedirbu jokio darbo, aplinkybės yra 
gana palankios. Motina ir Helė jaučiasi, matyti, neblogiausiai, 
nors motina vargsta viduriais, o Helė nemiga. Daug laiko pra- 
leidžiame prie radijo, kuris veikia daug geriau negu mūsiškis. 
Iš svetimesnių susitinku čia su Vaciu!“, su kuriuo neretai pasi- 
kalbame. Tai man vis dėlto naudingiau, negu skaityti. Bijau net 
įsitraukti į kokį įdomesnį skaitymą, nes tuomet negalėčiau ti- 
krai naudotis protiniu poilsiu. Prieš penktadienį arba net penk- 
tadienį iš ryto bandysiu susikalbėti su Panevėžiu, kad tą dieną 
jau galėčiau ten išvykti. Motina ir Helė prašo Tave ir Juliuką 
širdingai bučiuoti. Tai darau taip pat ir savo vardu. 

Tavo kaip visada 

Stasys 
Šiauliai, 1937 m. rugsėjo 5 d. 

(Atvirukas) 
J. M. 
Poniai 
Julijau Šalkauskienei 
Čia pat 


Mano brangioji Jule! 

Išvažiuodamas iš Kačerginės pamiršau paimti su savimi Ni- 
nos knygą „Prononciation française“ ar „Phonétique française“, 
ar kaip kitaip. Ji man būtinai reikalinga Šiauliuose. Gal paimtu- 
mei su savimi į kelionę, o aš gausiu iš Tavęs Radviliškyje. Knyga 
nedidelė ir pasižymi tuo, kad vienoje pusėje yra prancūziškas 
tekstas, kitoje nurodytas ir tarimas fonetiškais ženklais. 

Su Vyskupu vakar susiskambinau. Manau, kad suskubsiu su 
Tavimi pasimatyti Radviliškyje. Truputį per maža tik buvo laiko 
Kaune tinkamai susitvarkyti. Dažnų laiškų iš manęs nelauk, nes 
tikro adreso nebuvimas nenuteikia rašymui. Bučiuoju širdingai 
Tave ir Juliuką. 

Tavo 

Stasys 


P. S. Prašyčiau dar atvežti į Radviliškį sugeriamąjį plunksnų 
rašalą. 
St. Š. 
Kaunas, 1939. VIII. 13. 

(Atvirukas) 
J. M. 
Poniai 
Julijai Šalkauskienei 
Palangoje 
Basanavičiaus pr., Gražinos vila 
Šiauliai, 1939. VIII. 22. 


Mano brangioji Jule! 

Šiandien buvo atėjusi p. Bronislava!" ir, be kita ko, prane- 
šė iš Tavo laiško, kad lauki dar iš manęs žinių. Tiesą pasakius, 
jau nebeturėjau intencijos Tau rašyti, nes vėliausiai rytoj, VIII. 
23 d., laukiau Tave atvažiuosiant. Ateinantį pirmadienį, 28 d. 
popiet, jau turėsime vykti į Kauną; tuo būdu Jums su Juliuku 
teks Šiauliuose iš viso išbūti 5 dienas. Taigi jei galėsi jau važiuoti 
rytoj, būtų jau laikas grįžti. Ketvirtadienį, VIII. 24, pp. Antanai 
vyks į Kretingą; jei negalėtumei grįžti trečiadienį, galėtumei su 
jais susitikti Kretingoje ir draugę atvykti į Šiaulius. Suprantu ge- 
rai, kad į Petrelius dabar Tau neteks vykti. Aš Šiauliuose ilsiuos 
neblogiausiai. Tiesa, pasitaiko nemaža svečių. Šiomis dienomis 
žada iš Kauno atvykti Vytautai!š. Numatoma kelionė į Lopatiš- 
kius; jei būsite su Juliuku sugrįžę, galėsime visi drauge vykti. 
Motina, Helė ir aš širdingai bučiuojame Tave ir Juliuką. 

Tavo 

Stasys Š. 


Mano brangioji Jule, 

Ačiū už Tavo laiškelį. Į Tavo klausimus, rodos, esu jau atsa- 
kęs savo pirmajame laiškelyje. Radiją ir laikraščius seku ir todėl 
esu kurse visų įvykių, kurie liečia mus, o taip pat ir pasaulinę 
politiką. Reikšmingas yra dalykas, kad estų laivams įsakyta iš 
jūros grįžti į Murmansko uostą. Šiaip mano gyvenime ir mūsų 
šiauliškių nieko ypatingo. Visi gyvena po senovės neblogiausiai. 
Domo” taip pat perspektyvos neblogos. Visi šiauliškiai siunčia 
pp. Antanams ir kitiems petreliškiams daug labų gražių dienų, 

o Tave ir Juliuką visi širdingai bučiuojame. Ryt vykstu toliau. P. 
Gylienės?? pakvietimą turėsiu galvoje, bet tuo tarpu negalėsiu 
pasinaudoti, ' 


Kaip visada Tavo 
St. Š. 
Šiauliai, 1940. VIII. 3. 


Kaunas, 1940. VIII. 5. 


Mano brangioji Jule, 

Esu jau Kaune. Atvažiavau čion vakar vakare, VIII. 4, o šian- 
dien rytą ruošiuos eiti atlikti reikalų. Jaučiuos neblogai ir esu 
geros vilties. Bet jei kartais man tektų susirgti ir atsigulti į ligo- 
ninę, tai nevažiuok čion manęs slaugyti: bus čia pakankamai 
artimų, kurie manimi susirūpins. Tu rūpinkis visų pirma Ju- 
liuku. - Šiauliuose kiek pavargau, nes buvo daug svečių ir teko 
daug kalbėtis, o maža miegoti ir gulėti. Helė, kaip visada, yra 
nerami dvasia; nerimsta, verda, nori visus įtikinti savo pažiūrų 
teisingumu ir apskritai yra nervinga. Viena dabar jai gerai, kad 
nebijo miegoti, nes pilnas namas gyventojų. Motina priėmė dar 
vieną giminaitę gyventi, nes ši neturi tinkamų gyvenimo sąly- 
gy. Zina?! turi neramumo dėl savo Ženės??, kuris sugeba kartais 
padaryti kvailumą, nors ir yra labai gabus žmogus. Kaune pas 
Viktorus?* viskas eina gerai. Viktoras naujoje padėtyje rado tin- 
kamą pripažinimą ir manau, kad jam nebus blogiau negu anks- 
čiau. Tave ir Juliuką širdingai bučiuoju. 

Tavo 

St. Š. 


P. S. Ponams Antanams ir kitiems petreliškiams siunčiu pa- 
sveikinimą. 

1940. VIII. 6. 


Mano brangioji Jule, 

Ačiū už pranešimą apie Tavo ir Juliuko sveikatos stovį. Labai 
gerai esi padariusi, kad esi parašiusi visą tiesą. Lauksiu tolimes- 
nių pranešimų apie Jūsų sveikatos stovį arba, tikriau, apie ligos 
eigą. Nesu tuo tarpu linkęs važiuoti į Petrelius. Kelionė tolima ir 
reikalauja daug energijos ir lėšų. Be būtino reikalo iš čia neno- 
rėčiau judėti, juo labiau kad Šiauliuose ir Kaune esu jau gerokai 
pavargęs dėl poilsio stokos ir aiškinimosi su žmonėmis. Turėsiu 
kelias dienas padirbėti atrinkdamas bibliotekai knygas, žurna- 
lus, rankraščius ir korespondenciją. Bibliotekos žmogus padės 
man tai padaryti. Rytoj einu pas ministerį, norėdamas formaliai 
išaiškinti savo padėtį ir ta proga pakalbėti apie tinkamą man dar- 
bą. Jau esu susitaręs apie priėmimo valandą. - Bijau, kad pas Ju- 
liuką kartais nebūtų vidurių šiltinės. Nebūtinai, kad pas Jus būtų 
ta pati liga. Pas Tave aiškus gripas, bet pas Juliuką gali būti visaip. 
Tiesa, peršalimo progų jis turėjo pakankamai. Tave ir Juliuką šir- 
dingai ir daug kartų bučiuoju, linkėdamas pasveikti. Ponams An- 
tanams ir visiems petreliškiams tariu daug labų dienų. 

Tavo 


Stasys 
(Atvirukas) 
Gerb. Pil. 
Julijai Šalkauskienei 
Petreliuose 
Ukrinų p. ag. 


Židikų vals., Mažeikių apskr. 
Kaunas, 1940. VIII. 7. 
Mano brangioji Jule, 


Tavo laiškelį su pranešimu apie Juliuko sveikatą po dr. 
Šal.” apsilankymo gavau. Ačiū už informacijas. Labai gaila, 

kad Juliukas, kaip jau būdavo anksčiau, į vasaros galą susilpsta 
savo sveikata. Jau ne pirmą kartą grūdinimas nekaip baigiasi. 
Manau, kad jis atšalo, būdamas nepaklusnus ir nesuvaldomas. 
Nereikėtų labai skubėti su važiavimu į Šiaulius: pirma, jis gali 
atkristi, o antra, galima gripą nuvežti motinai į Šiaulius. Taip 
pat Tau nereikia skubėti keltis ir neatsargiai elgtis. Silpną turi 
širdį ir per ankstyvas vaikščiojimas gali blogai atsiliepti į ben- 
drą sveikatos stovį. Galėtumei ir be pp. Antanų pagyventi kiek 
laiko Petreliuose. - Šiandien buvau pas šv[ietimo] viceministe- 
rį, kuris eina ministerio pareigas. Turėjau išaiškinti formalinį 
savo pareigų klausimą: reikalingas mano atleidimo aktas, nors 
niekam neabejotina, kad nuo liepos 16 d. nesu rektorius. Algą 
tegavau už pusę mėnesio. Atskaičius skolą Taup[omajai] k[asai], 
lieka kiek daugiau kaip 100 It. Ta proga pareiškiau savo sutikimą 
dirbti kitą kokį man tinkamą darbą. Dėl darbo Vilniuje nėra 
dar jokios aiškios perspektyvos. Pp. Antanams ir kitiems pe- 
treliškiams tariu daug labų dienų, o Tave ir Juliuką daug kartų 
bučiuoju linkėdamas geros sveikatos. 


Tavo 
St. Š. 


(Atvirukas) 
Gerb. Pil. 
Julijai Šalkauskienei 
Petreliuose 
Ukrinų p. ag. 
Židikų vals., Mažeikių apskr. 


Kaunas, 1940. VIII. 8. 


Mano brangioji Jule, | 

Šiandien gavau Tavo vakar rašytą laiškelį. Vis man ateina 
galvon, ar kartais Juliukas neserga vidurių šiltine. Reikia šitai 
turėti galvoje ir taikyti labai lengvą dietą. Būtų ne pro šalį pakal- 
bėti telefonu apie tai su gydytoju, kuriam reikėtų suteikti žinių 

apie temperatūros svyravimą. - Alė viską atliko gerai. Knygos, 
matyti, nerado. Išlaidų turėjo kiek daugiau, negu buvome nu- 
matę. Dabar yra išvykusi į tėviškę. Prie progos turėsime atsily- 
ginti. Kaip yra su perspektyva tarnybos pas Gylius“, nežinau, 
nes nieko iš jų nesu matęs. - Už liepos mėnesį, kaip galų gale 
pasirodė, tegavau 17 lt. 90 c. Išvykti iš Kauno į Petrelius nenu- 
matau patogių aplinkybių. Tik kraštutinis reikalas galėtų mane 
prie to priversti. Šiaip turiu būti Kaune ar Vilniuje. Vilniun 
vyksiu kelioms dienoms su Kaziu 12 š[io] m[ėn.] d. Turiu sek- 
ti, informuotis, palaikyti kontaktą, kad manęs „nepražiūrėtų“, 
kaip yra man pasakyta Šv[ietimo] ministerijoje. Šiandien esu 
patyręs, kad Mat[ematikos|-Gamtos f[akulteltas gauna etatą 
pedagogikos mokslui. Tas faktas, kad pedagogų pareikalavi- 
mas auga, man yra jau palankus. - Šiandien esu sutikęs Kaune 
Domą, kuris važiavo į Šiaulius. Gaila, kad neteko ilgiau pasi- 
kalbėti. - Nuolat galvoju, kaip bus su Petreliais. Iš šios dienos 
laikraščio negalėjau padaryti aiškios išvados. Pp. Antanams ir 
visiems petreliškiams siunčiu širdingą sveikinimą, o Tave ir Ju- 
liuką širdingai bučiuoju, linkėdamas greičiau pasveikti. 


St. Š. 


(Atvirukas) 
Gerb. Pil. 
Julijai Šalkauskienei 
Petreliuose 
Ukrinų p. ag. 
Židikų vals., Mažeikių apskr. 


Mano brangioji Jule, 

Manau, kad šis mano laiškelis ras dar Tave Petreliuose. Šian- 
dien nesu gavęs iš Tavęs laiško ir nesu tikras, ar viskas yra pas 
Jus tvarkoje, ar Juliuko sveikata taisosi, o Tavo tvirtėja. — Išva- 
žiuojant reikia išsiregistruoti pas seniūną ir patikrinti, ar jis iš- 
registravo mane ir Alę. - Šiandien apsisprendžiau šiaip ar taip 

keltis į Vilnių. Ten universitete pedagogika bus dėstoma dvie- 
juose fakultetuose. Gal kartais pasiseks ką nors gauti; jei ne 
universitete, tai šiaip mokykloje ar kur kitur. Čia, Kaune, maža 
vilties, nors ir neatsakyta man parama ir palankumo. Vakare 
skambinau telefonu p. Vandrei. Siūlo apsigyventi mums drauge 
didesniame bute, nes mažesnių butų kaip ir nėra. Jie taip pat 
žada susispausti ir verstis savo pajėgomis. Jei butą galima būtų 
suskirstyti į dvi dalis, galima būtų gyventi ir šalia, bet viename 
bendrame bute būtų sunku. Jie taip pat žada keltis į naują butą, 
nes nesitiki išlaikyti dabartinį savo rankose. Esą net numatę butą 
iš 5 kambarių už 125 lt. Kaune gyventojų sutirštinimas butuose 
pravedamas žymiai energingiau. Vienam gyventojui tenka 9 m? 
ploto. Vilniuje tokio nuostato dar nėra, bet ir ten gali būti su lai- 
ku pravedamas intensyvesnis sutirštinimas. Labai gaila, kad iki 
šiolei negalėjau sutvarkyti savo knygų ta prasme, kad atskirčiau 
atiduotinas bibliotekai knygas. Vildžiūnas turėtų man padėti 
padaryti tą darbą, bet jis yra komandiruotas į Kretingą paruošti 
gabenimui kitą biblioteką. Laukiu jo ir noriu kuo greičiausiai 
vykti į Vilnių. Visiems petreliškiams siunčiu daug labų dienų, o 
Tave ir Juliuką bučiuoju linkėdamas sveikatos. 
Tavo 
St. Š. 


P. S. Kailiniai reikia siųsti į Vilnių pareiškėjui, kaipo namų 
vartotą mantą. 


Kaunas, 1940. VIII, 9. 

(Atvirukas) 
Gerb. Pil. 


Julijai Šalkauskienei 
Miesto ligoninėje 
Mažeikiai 


Mano brangioji Jule, 

Dauguma daiktų jau sukrauta į vagoną; dar kartą atvyks 
sunkvežimis, kuris turės paimti virtuvinius dalykus iš Algirdų 
ir drabužius iš Ninos. Rytoj vyksiu į Vilnių ir aš pats, taip kad 
nuo šiolei rašyk man į Vilnių Žygimantų g. 20 bt. 4. Tiesa, iš to 
buto kariai tikriausiai turės išsikelti, bet korespondenciją gausi- 
me peradresuotą. Jei esi parašiusi man į Kauną, Viktorai laišką 
man peradresuos į Vilnių. Nors ir keliuos į Vilnių, bet nieko 
aiškaus dar neturiu. Vakar padaviau prašymą, norėdamas gauti 
pašalpą pagal naują laikinąjį pensijų ir pašalpų įstatymą. O tuo 
tarpu turiu pinigų skolintis iš visų, kas dar gali skolinti. Jaučiuos, 
ačiū Dievui, neblogiausiai, nors daug krutu judu. Labai laukiu 
žinių iš Tavęs apie Tavo ir Juliuko sveikatą. Neramu, kas su Ju- 
mis darosi. Gal, išvažiuodamas į Vilnių, skambinsiu į ligoninę, 
kad patirčiau, koks Jūsų stovis. Atvyko sunkvežimis. Širdingai 
bučiuoju Tave ir Juliuką ir linkiu kuo greičiausiai pasveikti. 

Tavo 


Stasys Š. 
Kaunas, 1940, VIII. 13. 

SUSIRAŠINĖJIMAS SU 
KONSTANTINU RAIČINSKIU 


Kaunas, Mateikos 48-1 
1941, sausio 29 d. 


Mielas Kolega, 

Šįryt gavau Jūsų laišką, dėl kurio su dėkingumu širdyje sku- 
bu šį tą paaiškinti iš savo pusės. 

Jūsų siūlomas kompromisas iš tikrųjų duotų pakankamą 
distinkciją pateisinti abiejų veikalų lygiagretumą ir bendralai- 
kiškumą. Bet kartu tai būtų ir materialinio temos objekto pakei- 
timas, nes apsiriboti laboratorine metodika bei technika reikštų 
gvildenti specialiąją moksl[inio] darbo metodiką, ir būtent la- 
boratorinę. Toks mūsiškis problemos sprendimas, atrodo, nepa- 
tenkintų nė katro fakulteto ir, be to, šitokiam klausimui gvilden- 
ti turiu palyginti mažoka medžiagos. Pagaliau gi laboratorinis 
darbas yra niekas kitas, kaip specialiosios metodikos technika, 
kuri einama kartu su kiekvienu atitinkamos šakos mokslu. Tai 
reiškia specialų dėstytojo išsimokslinimą. 

Aš Jūsų keliamu klausimu taip pat nemaža galvojau ir buvau 
beketinąs šitokią išeitį pasiūlyti: Jum palikti svarstyti grynai me- 
todologinius klausimus, pats apsiriboti vien mokslinio d[arbo] 
technika, atseit konkr[ečiomis] metodinėmis lytimis. Metodą 
suponuočiau kaip skaitytojo žinomą iš kitų šaltinių. Geriau da- 
lyko idėja gal paaiškės iš pavyzdžio. Mikroskopija yra daugelio 
mokslų metodas, tačiau mikroskopijos technika yra skirtinga 
biologijoj, Azikoj, chemijoj... 

Panašiu būdu ir bendrfoji] moksl[inio] dļarbo} metodo- 
logija su mažais niuansais yra vienoda visiems mokslams, 
tiek vad[inamiesiems] humanit[ariniams], tiek techniniams, 
tačiau pati technika skirtinga: pirmuoju atveju daugiausia tu- 
rime reikalo su ištraukomis bei išrašais, antruoju - su proto- 
kolais. 

Tokiu būdu, man rodos, būtų išvengta maksimum lygiagre- 
tumo, nė vienas veikalas nebūtų kito papildymas. Savąjį darbą 
tada galėčiau pavadinti „Bendrąja (metodiško) moks![inio] dar- 
bo technika“. Jum tada atitiktų „Bendr[osios] moksl[inio] dar- 
bo metodikos“ pavadinimas. Lygiagretumo išvengti liktų vienas 
dalykas: Jums vengti techninių klausimų, man nesvarstyti me- 
todinių. Konkrečiai, kad ir moksl[inės] medž[iagos] rankioji- 
mo skyriuje, Jum tektų nagrinėti, pvz., sąsiuvininio, lakštelinio, 
fotografinio-filminio metodo savumus, man, tatai apleidžiant, 
gvildenti vien tai, kaip vienu ar kitu iš tų metodų atliekamas 
konkr[etus] darbas. 

Šia linkme savo projektą aš jau ėmiausi pertvarkyti. 

Jus gerbiąs 

K. K. Raičinskis 


Vilnius, Žygimantų 20-4; 
1941. II 


Gerbiamasis Drauge, 

Gavęs Jūsų laišką, priėjau išvadą, kad mūsų klausime šiomis 
aplinkybėmis vargu galima rasti visai patenkinamą išsprendi- 
mą. Į Jūsų pasiūlymą turiu atsakyti Jūsų žodžiais: „Jūsų siūlomas 
kompromisas iš tikrųjų duotų pakankamą distinkciją pateisinti 
abiejų veikalų lygiagretumą ir bendralaikiškumą. Bet kartu tai 
būtų ir materialinio temos objekto pakeitimas.“ 

Kai jūs norite man „palikti svarstyti grynai metodologinius 
klausimus“ ir žadate „pats apsiriboti vien moksl[inio] d[arbo] 
technika, atseit konkr[ečiomis] metodinėmis lytimis“, ir apskri- 
tai kalbate apie mano dalyką kaipo apie „bendrąją moksl[inio] 

d[arbo] metodologiją“, tai tokiu atveju jūs man siūlote „materi- 
alinio temos objekto pakeitimą“. Mokslinio darbo metodiką vi- 
sada suprasdavau kaipo techninio mokslinio metodo dalyką ir 
skyriau jį nuo mokslinės metodologijos, kuri priklauso logikos 
sričiai, Pasiūlymas man apsiriboti mokslinio darbo metodologi- 
ja faktiškai yra lygus pasiūlymui pereiti į loginės metodologijos 
sritį, nes jei mokslinio darbo metodika yra techninio mokslinio 
metodo dalykas, tai joje technikos nuo metodologijos atskirti 
negalima. 
Kas iš tikro galimas dalykas, tai tas, kad mokslinio darbo me- 
`a būtų taikoma tai ar kitai mokslo sričiai. Žinoma, to ne- 
uprasti, kad Jūs turėtumėte apsiriboti vien laboratorine 
š - vien knygine humanitarine. Šalia bendrųjų dalykų 
mėte tik atsižvelgti į laboratorinio darbo aplinkybes, 
urias bendrąsias akademinio darbo ypatybes. 
to, ką Jūs rašote savo laiško gale, būtent: „Šia linkme 
mo - St. Š.) savo projektą aš jau ėmiausi pertvarkyti“, 
rašymas neturi jau jokios praktinės reikšmės, nes Jūs 
alizuoti savo pasiūlymą anksčiau, negu kad būsite gavęs 
nuomonę. Tokiose aplinkybėse negaliu jaustis susaistytas 
au susitarimu su Jumis. 
Linkiu Jums pasisekimo darbe ir tariu draugiškosios pagar- 
bos žodį. 


Kaunas, 1941. II. 7. 

Gerb. Prof. St. Šalkauskiui 
Žygimantų 20-4 

Vilnius 


Įvyko kaip ir nesusipratimas. Pasiūliau Jum ne obj[ektą] pa- 
keisti, bet apsiriboti 4 la Fonck, sau rezervuodamas sritį d la He- 
yde: Technik d. <...> Arbeitum. Atseit siūlau apsiriboti, jei taip 
galima pasakyti, asimiliacinio darbo metodika, kuri praktiškai 
apima universitetinių studijų darbą, pats pasiimti „kuriamojo 
darbo met[odiką]“, atseit moksl[inio] tyrinėjimo techniką, ku- 


402 


rios apimtis vis dėlto platesnė negu laboratorinis darbas. Ta pras- 
me, man rodos, visai neprasilenkdamas su Jūsų vadinamuoju) 
susitarimu ir pertvarkiau savo planą, išmesdamas kiek galima 
dalykus, kurie būtų Jūsų nagr[inėjimo] klientu. „Jaustis nesu- 
saistytu“, man rodos, pats blogiausias menas - menas būtų vie- 
ną darbą papildyti kitu taip, kad išeitų integralinis vienetas. Aš 
ta linkme jaučiuosi jau padaręs kompromisą, pertvark(ydamas] 
savo planą. Toliau eiti minėti rėmai neleidžia. 
Viso. 
K. K. Raičinskis 


SIMUI SUŽIEDĖLIUI 


Nuorašas 
Vilnius, Žygimantų g. 20 bt. 4 


Lietuvos mokslų akademijos 
gerb. Ponui Generaliniam Sekretoriui S. Sužiedėliui 


Gavęs Tamstos pakvietimą (Nr. 1830 - 1941.IX.13) dalyvauti 
visuotiniame Mokslų akademijos susirinkime š[io] mėn. 22 d. 
17 val., su pasigailėjimu turiu pranešti, kad dėl nesveikatos tame 
susirinkime dalyvauti negalėsiu. Sveikatai pataisyti IX.17 d. iš- 
vykstu ilgesniam laikui į provinciją (Šiauliai, Trakų g. 12) ir ten 
norėčiau turėti pranešimų apie Mokslų akademijos gyvenimą ir 
veikimą. Be kita ko, kai tik bus galima, prašyčiau prisiųsti man 
Mokslų akademijos statutą, kad galėčiau orientuotis apie jos na- 
rių teises bei pareigas. 


Šiauliai, Trakų g. 12; 1941 m. spalio 10 d. 


Lietuvos mokslų akademijos 
Generaliniam Sekretoriui Ponui S. Sužiedėliui 
Vilniuje 

Didžiai Gerbiamas Pone Sekretoriau, 


Širdingai Tamstai dėkoju už laišką Nr. 1913 (1941.IX.29) ir už 
visus prie jo pridėtus priedus. Gailiuos neturėdamas uždarytosios 

Akademijos statuto. Būtų įdomu palyginti įvykusius prie naujų 
aplinkybių pakeitimus. Tačiau tai ne reikalo, bet gryno smalsu- 
mo dalykas. 

Gaila, kad mano brolis neįteikė laiku mano pareiškimo apie 
mano negalėjimą apsilankyti į LMA visuotinį susirinkimą, ku- 
ris yra įvykęs rugsėjo 22 d. 

Dėl išrinktų tame susirinkime naujų akademikų kai kam 
gali kilti klausimas, ar jie tikrai statutiškai yra išrinkti Statuto 
15 str. 


BARBORAI IR JULIJONUI ŠALKAUSKIAMS 


'giausieji Mama ir Tėte, 
vilgą Mamos ir Tėtės laišką, už kurį širdingai dėkoju. 

1 tai buvo Nr. 2, nes viršutinė laiško dalis buvo nu- 

retai gaunu ilgesnius ir detalesnius laiškus, kad tas 

a man malonus netikėtumas. Tiesa, Tėtės atviru- 

turtingi ir taip reguliariai ateina, kad didele dalimi 
uoja kitų laiškų trūkumą. Tuo tarpu Nina man nerašo, 
gavęs iš jos tik vieną atviruką. Kazys tuo tarpu parašė ir 
„ir atviruką. Mano pažįstami taip pat apie mane užmiršo, 
Js aš daviau daug įrodymų, kad juos prisimenu. 

Tiesą sakant, pagaliau įsitikinau, kad visai nemoku su žmo- 
nėmis sugyventi. Turbūt todėl, kad niekuomet nepadarysiu 
pirmojo žingsnio, nes iš viso turiu gan didelę žmonių baimės 
dozę, dėl ko man ir nesiseka su žmonėmis sugyventi. Kažkas 
yra manyje tokio, kas kitus sudirgina, suerzina ir nustato prieš 
mane. Tuo ne kartą turėjau progą įsitikinti, o kartu negaliu 
pakankamai išsamiai išsiaiškinti priežasčių, kurios yra many- 
je. Tiesą sakant, ši kritiška pastraipa nesusijusi su šio laiško 
turiniu. 

Štai jau po savaitės grįžtu į Fribūrą. Mano atostogos baigėsi. 
Jau savaitė gyvenu naujoje vietoje. Persikrausčiau iš Zunder- 
laineno į Merlingeną, kuris taip pat yra prie ežero. Tai, mano 
nuomone, yra gražiausia ir maloniausia vietovė prie to ežero. 
Zunderlainenas yra per daug suspaustas aplinkinių kalnų, ir 
tai mane vargino, nes esu įpratęs prie erdvesnių vietovių. Be to, 

buvau priverstas ieškoti geresnių sąlygų. Čia už 6 frankus tu- 
riu viską, kas reikalinga sveikatai ir poilsiui. Iš tikrųjų pataisiau 
tą savo mažakraujystę. Silpni nervai vis dėlto lieka, bet ar kada 
buvo kitaip? 

Skubu baigti šį laišką, nes tuoj pat turiu išsiųsti į paštą į Ko- 
penhagą, o rytoj iš pat ryto vyksiu į ekskursiją - prie Briencho 
ežero visai dienai. Po ilgai užtrukusių blogų orų galų gale turi- 
me gražią dieną. Yra tiesiog žavu, ir sunku išsėdėti kambary- 
je. Kalbose pasiekiau pažangą, bet per mažai turėjau laiko tam 
darbui. Bučiuoju rankutes Mamai ir Tėtei, kaip ir visą giminę 
širdingai. 

Mylintis sūnus Stachas 


27/VIII 1916 
Merlingenas 


PS. Mano adresas, kaip ir anksčiau, Friburg, „poste restante“. 
Prašau neužmiršti ir pranešti man apie Ninos sveikatą. Kitą kar- 
tą parašysiu daugiau ir geriau. 


Brangiausieji Mama ir Tėte! 

Rašau jau iš Fribūro, kur grįžau š. m. 30 / IX, t. y. prieš tris 
dienas. Paskutines dvi savaites praleidau gražioje vietovėje 
ir geromis sąlygomis. Todėl labai pasitaisiau ir jau trys savai- 
tės kaip neturėjau migrenos. Mažakraujystė tačiau liko, nes tai 
greitai pašalinti neįmanoma. Ypač kad šia vasara kaip reikiant 
pasinaudoti man nepasisekė. Pradžioje buvau užsiėmęs perne- 
lyg intensyviu darbu, o, be to, ir orai šiais metais visą laiką man 
buvo nepalankūs. Pripratęs prie turkestaniškos vasaros, šiek 
tiek jutau šilumos ir saulės trūkumą. Dabar jau pradėjau darbą 
komitete „Lithuania“, kuris skirtas šelpti lietuvius karo belais- 
vius ir yra laikomas Centrinio komiteto Petrograde sekcija. 

Po ilgo Mamos ir Tėtės laiško (turbūt Nr. 2), gavau Tėtės at- 
viruką Nr. 3, kurio trečdalis buvo cenzūros išbrauktas. Todėl ne- 
galėjau suprasti, apie kokius 470 rub. Tėtė minėjo. Kai dėl mano 

pragyvenimo lėšų, tai dar turiu atsargą 3-4 mėnesiams. Bet kada 
galiu paimti algą iš čionykščio komiteto, kuriame dirbu; be to, 
manau, kad tas klausimas bus išspręstas Petrograde. Be to, turiu 
nemaža nerealizuotų rankraščių, kurie man šį tą duos. Vienu žo- 
džiu - bėdos neturiu ir dažnai galvoju, kaip ten Tėtė tvarkosi šiuo 
brangmečiu, turėdamas ribotas lėšas. Ne kartą man buvo labai 
nemalonu, kad sunkiais momentais negaliu ateiti su pagalba. Dėl 
manęs prašom nesirūpinti, o aš džiaugsiuosi, jei žinosiu, kad Tė- 
tei materialiniai reikalai sekasi ne per blogiausiai. 

Šiuo metu gavau butą su visu išlaikymu. Per mėnesį moku 
100 fr., už išlaikymą ir šildymą 9 fr. Kaip šiems laikams, man 
pavyko įsikurti visiškai nebrangiai. Pragyvenimas čia, kaip ir 
visur, pabrango, bet pas mus tas pabrangimas mažai jaučiamas 
dėl kursų skirtumo. Esant dabartiniam normaliam kursui į tai 
būtų galima nekreipti dėmesio. Faktinį brangumą sukuria kur- 
sas. Paskutines dvi savaites gyvenau Merlingene, kur gerame 
viešbutyje mokėjau po 6 fr. per dieną. Esant normaliam kursui 
tai sudarytų apie 2 rub. per mėnesį. Už tą kainą galima turėti la- 
bai gerą kambarį su puikiu vaizdu į ežerą, sveiką ir sotų maistą, 
visus patogumus ir net malonią draugiją, nes viešbučiuose pri- 
imti bendri draugiški santykiai tarp gyventojų. Tačiau dabarti- 
niu kursu jau tektų mokėti apie 120 rub. per mėnesį. 

Su kalbomis man vis nesiseka susitvarkyti taip, kaip norė- 
čiau. Atostogų metu 2 savaites teko dirbti baigiant ankstesnius 
darbus. Kokią savaitę praleidau pasivaikščiojimams. Taigi iš 
penkių savaičių gal tik kokias dvi paskyriau kalboms. Bet ir tai 
davė naudos. Visą laiką ką nors girdžiu ir nuolat koks nors žodis 
ar posakis lieka atmintyje. Bet didžiausia bėda - laiko trūku- 
mas. Jeigu ne tas trūkumas, tai per keletą mėnesių būdamas čia 
būčiau galėjęs daug daugiau padaryti. 

Antrą kartą jau rašau laišką, norėdamas parašyti apie daug 
ką. Bet man tas rašymas taip nesiseka, kad turiu baigti ir atidėti 
tą mūsų pokalbį kitam kartui. Galbūt man laiškus rašyti taip 
nesiseka, nes norisi tiesiogiai pasikalbėti su saviškiais, o laiškas 
visuomet yra tik laiškas. Nuoširdžiai kalbant turiu prisipažinti, 
kad esu baisiai pasiilgęs Jūsų, nes iš 6 paskutinių metų tik pus- 

antro mėnesio praleidau namie. Ir keistas dalykas - kuo ilgiau 
bastausi po pasaulį, ne tik nepriprantu prie naujų vietų, bet vis 
labiau mane traukia į namus ir į Tėvynę. Mano trumpas pabu- 
vojimas Maskvoje pralėkė kaip akimirksnis, kaip sapnas. 

Mano adresas: St. Šalkauskis, Friburg (Suisse), Avenue Mi- 
sencorde 9. 


Fribūras / X 1916 


Brangiausieji Mama ir Tėte! 

Į laišką Nr. 1 atsakau taip pat pirmuoju numeriu. Prieš tai 
išsiunčiau Nr. 1b. Pradžia lyg ir pateisina radikalų Rusijos vi- 
suomeninio gyvenimo pakeitimą, apie kurį mes čia sakome: 
prasidėjo Naujasis Testamentas. 

Vakar gavau Tėtės 7 / II atviruką - Nr. 14, ir Nr. 15 6 / III 
š. m. Tuo pat metu atėjo pirmieji porevoliuciniai numeriai 
„Pycck[na] Ben[omocTn]“. Džiaugiuosi, kad Jūs visi sveiki, nes 
ilgesnį laiką buvau neramus dėl Kazio. Iš to, ką parašiau, gali- 
ma daryti išvadą, kad pašto laiškai kelionėje užtrunka mėnesį 
arba du, o vieną laišką iš Turkestano gavau po aštuonių mėne- 
sių. Laikraščiai paprastai ateina greičiau. Greičiausiai per tris 
savaites. Su dideliu įdomumu skaitau, nors pavėluotai, rusiškus 
laikraščius, nes tik iš jų galiu susidaryti nuomonę apie faktinę 
padėtį Rusijoje. Užsieniniai laikraščiai duoda nepilnas ir atsi- 
tiktines žinias. 

Dabar apie savo darbus. Prancūzų kalbos kursą, pateiktą vo- 
kiškai, jau užbaigiau. Dabar kartoju vokiečių kalbą prancūziš- 
kai. Tačiau tai nereiškia, kad nors vieną iš tų kalbų moku paten- 
kinamai. Kalbėti galiu jau abiem kalbom, nors sunkiau sekasi 
su prancūzų kalba, nes dar nepraėjo šeši mėnesiai, kai pradėjau 
rimtai mokytis šios kalbos. 

Jau ėmiausi versti į prancūzų kalbą darbą, kurį ruošiu spau- 
dai: „Au milieu de deux mondes“, arba „Essai synthétique sur le 
problėme de la civilisation nationale en Lithuanie“. Šia tema 
praeitų metų gale turėjau dvi paskaitas vietinėje draugijoje 

„Lithuania“. Dabar šį dirbą apdoroju detaliau rusų kalba ir ver- 
čiu tuo pat metu į prancūzų kalbą, o paskui su mokytoja na- 
grinėjame tą vertimą. Tuo būdu turiu galimybę sujungti kalbų 
mokymąsi su tuo tikslu, kurio siekiu. Darbą norėčiau baigti iki 
vasaros semestro pabaigos, t. y. iki liepos 30, nors spausdintas 
darbas sudarys ne mažiau kaip 150 psl. 8° formatu. Praėjusiais 
metais, nors daug laiko ir darbo skyriau rašymui, bet aplinkybės 
susidėjo taip, kad iš to neturėjau jokios naudos. Parašiau iš viso 
apie 350 psl. Spaudoje pasirodė tik 30 psl. ir tai - tik silpniausiai 
parengta dalis. Didžiausią ir gerai parengtą darbo dalį, kurią su- 
darė daugiau negu 200 psl., praradau visam laikui dėl fatališkų 
aplinkybių. Dabar prašau apie tai niekam nepasakoti, o aš Jums 
paaiškinsiu, kai susitiksime. Tačiau trečdalis to darbo galėjo 
būti vienos leidyklos įvertinta 1 000 fr. suma. Todėl tikiuosi, 
kad ta pati firma panorės priimti naują darbą, atliktą su dides- 
niu pasiruošimu ir dalyko žinojimu, už kokius 1 500-2 000 fr. 
Tokiu būdu būčiau aprūpintas visam studijų laikotarpiui. Tuo 
pat metu rusišką rankraštį persiųsiu Kaziui, kad esant galimy- 
bei jį realizuotų. Tačiau jei dėl kokių nors priežasčių mano pla- 
nai nebūtų įvykdyti ar man pritrūktų jėgų, tokiu atveju ketinu 
pasibaigus semestrui grįžti į Maskvą, kad parengčiau daktarinę 
disertaciją. Karui pasibaigus turėsiu grįžti į Fribūrą tik metams - 
pristatyti disertaciją ir išlaikyti egzaminą. 

Mano sveikata - kaip visuomet pastaraisiais metais: tempe- 
ratūra normali, jaučiuosi tik nuvargęs, kartais vis turiu migreną 
ir nervai ne geriausios būklės. Dirbti galiu, nors apsisprendžiau 
šią vasarą bet kuria kaina pailsėti, nes jau seniai neturėjau lais- 
vos visos vasaros, O praeitais metais poilsis buvo netikras. 

Bučiuoju rankutes Mamai ir Tėtei, kaip ir visą giminę šir- 
dingai. 

Mylintis sūnus Stachas 
21 / IV 1917 
Fribūras 

Brangiausioji Mama! 

Atsimindamas, kad netolimoje ateityje yra Mamos vardi- 
nės, šį laišką skiriu sveikinimams ir reiškiu geriausius linkė- 
jimus, kokie tik gali būti šiais sunkiais laikais - išlikti gyvai ir 
išlaikyti sveikatą, nes gyvenam tokiu metu, kad ir tai tampa 
lyg prabanga. 

Viskas vyksta taip liūdnai šiame pasaulyje ir kai tokie laikai 
tęsiasi ištisais mėnesiais, kai neturiu žinių iš artimųjų, kai kada 
jaučia sunkų nerimą. Pastarieji įvykiai Peterburge ir Maskvo- 
je duoda daugiau negu pakankamai pagrindo nerimui. O tuo 
tarpu, begalvodamas, kada gi pagaliau ateis mane nuraminan- 
ti žinia, šiandien gavau Tėtės laišką, rašytą prieš penkis mėne- 
sius. Tokiomis aplinkybėmis nelieka nieko kito, kaip pasitikėti 
Apvaizda, kuri iki šiol, ačiū Dievui, mus saugojo. 

Savo laiške Tėtė mini, kad Nina yra Maskvoje ir ruošiasi 
man parašyti. Jeigu ji rašė, tai jos laiško negavau. Nežinau net 
jos adreso. Jeigu gaučiau, tai atsakyčiau. Paskutinis gautas Kazio 
laiškas rašytas iš Maskvos prieš tris su puse mėnesio. Rašau kar- 
tu ir jam bendru visiems adresu. 

Apie save nedaug ką naujo galėčiau pranešti. Prieš mėnesį 
pradėjau trečiuosius mokslo metus universitete. Savo profeso- 
riui pateikiau būsimo darbo planą, kurį jis aprobavo, ragina 
jis mane ir naujam darbui. Tuo tarpu nesusitvarkau iki galo su 
ankstesniu darbu. Su prancūzu, kuris man padeda, turiu dar 
kartą peržiūrėti galutinę redakciją. Darbas netikėtai išsiplėtė, 
o pradžia mokslo metų ir paieška naujo buto sutrukdė darbą 
baigti anksčiau. Baigiu baigiu, o kaip reikiant baigti negaliu. Ta- 
čiau faktiškai tai, kas buvo sunkiausia, užbaigiau. 

Pragyvenimas Fribūre taip pat pabrango. Duoną duoda pa- 
gal korteles, šiuo metu - 250 g, o nuo gruodžio pirmosios - 225 
g. Šiaip jau gyventi dar galima visai neblogai. Su butais gana 
sunku, nes mieste daug internuotų prancūzų karo belaisvių. Ru- 
denį susivėlinau ieškoti buto, todėl vėliau man sunkiai sekėsi 
surasti daugmaž tinkamą kambarį, tačiau toliau nuo centro. Bet 
visa tai yra smulkmenos. Gyvenu čia ne per blogiausiai ir bet 
kokiu atveju nei iš bado, nei nuo šalčio nežūsiu. Todėl prašau dėl 

manęs būti visai ramiems, o apie save pranešti kuo dažniausiai - 
nors porą žodžių apie Jūsų gyvenimą. Šį kartą prašau rašyti per 
Stokholmą adresu: J. Aukštuolis - post box Nr. 397 pour St. Šal- 
kauskis. Galbūt tokiu būdu kai ką pavyks gauti greičiau. Tėtės 
prašyčiau man laikraščių neišrašinėti, nes, kaip jau žinau, vienas 
nr. kainuoja 20 kap. Šiais laikais tai neleistina prabanga. Tačiau 
jei namuose atsiras kokių senų laikraščių, jau visų perskaitytų, 
tai prašyčiau juos kartais man persiųsti. Tai nedaug kainuos, o 
greitis ir reguliarumas nėra svarbu. 

Bučiuoju Mamai ir Tėtei rankutes, kaip ir visą giminę šir- 
dingai. 

Mylintis sūnus Stachas 

13 / XI 1917 


Naujas mano adresas: Schönberg, Villa Germaine, Friburg 
(Suisse) 

KAZIUI ŠALKAUSKIUI 


29. III. 1916 


Mylimasis, 

Stebiuos negavęs iš Tavęs nė vieno laiško, nė vienos žinios. 
Tegaunu tik iš Tėvo reguliariškai laiškelius. Stebina mane ir tai, 
kad nesu gavęs nė vieno laiško lietuviškai rašyto. Gal kai kur 
trūksta lietuviškai suprantančių cenzorių, ir iš čia kyla kliūtys. 

Neseniai rašiau Tėvams ilgesnį laišką ir prašiau persiųsti Tau, 
nes nenorėjau antrą kartą rašyti Tau tą patį. Rasi ten kai kurias 
žinias apie mano kelią Šveicarijon ir apie gyvenimą Fryburge. 

Dabar noriu parašyti Tau apie keistus apsireiškimus lietuvių 
veikime užsienyje, kad privatiškai pasiteirautumei apie arti- 
miausiųjų mūsų veikėjų nuomonę link šito dalyko, nes oficiališ- 
kai apie tai dar nenoriu rašyti dėlei tam tikrų aplinkybių. Kaip 
žinai, Fryburge pradėjo veikti Komitetas nukentėjusiems dėl 
karo Lietuvoje šelpti; Komitetas visai nepolitiškas, pasižymįs tik 
tuomi, kad jo suorganizavimo pamatan padėtas ne vien tautys- 
tės, bet krašto principas su garantija jaunalietuviams didžiumos 
teisių. Šiuo laiku toksai komitetas buvo labai svarbus varginga- 
me Lietuvos gyvenime. Darbas galėtų eiti visai gerai, bet prieš 
Komitetą atkakliai apsiginklavo „Pro Lituania“ vedėjas p. Ga- 
brys ir pasiryžo jį, nesibjaurėdamas jokių priemonių, ar taip, ar 
šiaip išgriauti, nors eiti prieš Komitetą atvirai jis nedrįsta. Kiek 
pažinau p. Gabrį, yra tai žmogus, neturįs jokių tvirtų principų, 
o ypač moralių, - žmogus, pastovus tik vienu atžvilgiu - savo 

neapykanta lenkų, kuriai leidžia apsireikšti dorais ir nedorais 
būdais. Vienu žodžiu, yra tai žmogus neištikimas jokiu atžvil- 
giu, su kuriuo gėda kur nors pasirodyti ir pavojinga susieiti. Ir 
toks žmogus manosi esąs visos Lietuvos atstovas Vakarų Euro- 
poj: jis todėl atsakomai elgiasi. Žinoma, tokiam žmogui nema- 
lonus buvo Komiteto įsisteigimas Fryburge, jam jį neaprobavus 
ir jin nejėjus, juo labiau kad aš, atvažiavęs Fryburgan, prisidėjau 
prie Komiteto veikimo. Tokiu būdu greta jo asmeniškojo In- 
formacijinio biuro! kilo Komitetas, kuris galėjo virsti platfor- 
ma nesutinkantiems su juo elementams. Reikėjo šitą platformą 
kokiu nors būdu išgriauti. Pirmas tinkamas šiam tikslui žings- 
nis — įnešti nesusipratimą tarp įėjusių į Komitetą lietuvių. Pasi- 
naudojus apsireiškusia tarp pastarųjų ambicijos rivalizacija, tai 
jam maždaug pasisekė padaryti. Po to vieni iš lietuvių buvo už 
Komiteto užlaikymą, kiti gi linkę buvo geisti Komiteto iširimo, 
tačiau nieks nedrįso aktyviai Komitetą griauti. Gabriui pasiliko 
padaryti dar antrą žingsnį - pastatyti lietuvius ir Lietuvos dva- 
rininkus, įėjusius į Komitetą, į tokius santykius, kad tolimesnis 
Komitete darbas būtų nebegalimas. Šiam tikslui jis stengėsi ko- 
kiu nors būdu prirodyti, kad beveik visi lietuviai, gyvenantieji 
Šveicarijoj, pritaria ir net dalyvauja jo pakraipoj. Galutinai priė- 
jo prie to, kad pasinaudojo savo „Pro Lituanijoj“? pseudonimu, 
kuris turėjo visus inicialus ir perstatytus skiemenis Komiteto vi- 
cepirmininko pavardės, pastarajam neleidus. Be to, toksai „Pro 
Lituanijos“ numeris buvo įteiktas grovui Plioteriui, Komiteto 
nariui, nuo vicepirmininko vardo pastarajam apie tai nežinant. 
Mažato, tame pat numeryje buvo paskelbta insinuacija ant lenkų 
Vevey'iškio ([H.] Senkevičiaus) komiteto, kuri, būdama net for- 
mališkai neprirodyta, paeinant nuo lietuvių, meta tiesiog infa- 
miją ant visos Lietuvos, nes duoda mūsų priešams progą many- 
ti, kad lietuviai, norėdami suvesti politiškąją su lenkais sąskaitą, 
muša į labdaringąsias lenkų įstaigas. Straipsnis įvardytas šitaip: 
„Comment le Comité général polonais de secours aux victimes 
de la guerre en Pologne, de Vevey, trompe l'opinion publique“. 
Straipsnyje aprašyti nesusipratimai, kilusieji Vilniuje dėl dalini- 
mo pinigų lenkų komitete, Koncza, Wenclawski, Michalkiewicz. 

Vevey'iškis komitetas buvo siuntęs keletą kartų pinigų į minėtą 
Vilniaus komitetą, pavedęs paskutiniam paskirtą dalį suteikti, 
kaipo pagalbą, lietuvių kalbos gyventojams. Vilniaus komitetas 
šitų pinigų neišdavė vilniškiam Lietuvių draugijos komitetui, 
bet suvartojo kitokiu būdu. Aš visai sutinku, jog vilniškis komi- 
tetas suvartojo paskirtus lietuviams pinigus netinkamu būdu, 
lietuviams nenaudingu tautiškuoju atžvilgiu. Tuo pat laiku aš 
visai nesutinku su Vevey'iškio komiteto pažiūromis į lietuvius ir 
su jo veikimo būdu, tačiau mes, lietuviai, kaipo idėjiniai priešai, 
neturime moralės teisės kaltinti Vevey'iškį komitetą, būk jis vei- 
kia mala fide, t. y. žinodamas tikrai, kad pinigų lietuviai negau- 
na, skelbia šelpiąs lietuvius. Juk Vevey'iškis komitetas visai bona 
fide kitaip supranta lietuvius, negu tikrai reikėtų suprasti. Be to, 
kaip galima prirodyti Vevey'iškiam komitetui negatyvų faktą, 
kad lietuviai skiriamųjų jiems pinigų nėra gavę, nes padarytas 
vilniškio Lietuvių draugijos komiteto tvirtinimas, jog jis tųjų 
pinigų nėra gavęs, dar nereiškia Vevey'iškiam komitetui, kad 
lietuviai apskritai pinigų negavę, nors tai ir tvirtina Smetona ir 
daugelis. O čia argi galima užsitikėti moralei „Pro Lituanijos“ 
autoritatei? Jei dar atminti, jog Vevey'iškis komitetas yra lab- 
daringoji įstaiga, nuo kurios priguli šelpimas daugelio žmonių 
badaujančių ir nelaimingų, tai tik beprotis ar visiškai amoralus 
žmogus gal lengvai apsieiti su tokios įstaigos opinija, ir aš, kaipo 
lietuvis, visa morale savo sielos spėka negaliu neprotestoti prieš 
vartojimą lietuvių vardu tokių įrankių kovoje su mūsų idėjiniais 
priešais, kuriais visgi skaitau taip Vevey'iškį, kaip ir vilniškį len- 
kų komitetus. Tačiau nuo oficialių ir viešų žingsnių šiame klau- 
sime užsilaikiau. 

Gabrys tokiu būdu beveik pasiekė savo tikslo: Generalis 
Komitetas dar gyvuoja ir gal gyvuos, bet jo veikimas faktinai 
suparalizuotas!. Visi jaučia, jog skandališkas Komiteto iširimas 
užkenktų lietuvių vardui, ir todėl jo priešai net nedrįsta pirmi 


! Priminsiu, jog gr. Plioteris, labai garbingas vyras, būdamas Ve- 
vey'iškio komiteto vicepirmininku, įeina paprastu nariu į Generalį 
Komitetą. 

padaryti radikalį žingsnį. Aš iki šiolei stengiaus daryti viską, 
kad neleisti pasidžiaugti lietuvių priešams netinkamuoju regi- 
niu, ir todėl manau, kad Komiteto priešai neap... [neįsk.] prieš 
tai, kad ir prieš mane nepavartojus tųjų įrankių, kuriais kovojo 
su Komitetu. Todėl rašau Tau apie viską, kad žinotumei, ką be- 
manyti, kuomet išgirsi apkaltinimus manęs ir visokius įtarimus, 
ir kad galėtumei duoti paaiškinimą, jei Tave kas šiame dalyke 
užkalbins ar darys užmetimus. O geriausis atsakymas tokiuo- 
se atsitikimuose, tai patarimas turėti kantrybę, nes tik faktai ir 
darbai ilgainiui išteisins tuos, kurie ėjo tikru keliu, ir paaiškins, 
kas stengėsi rengti tėvynės ateitį ant melo, neteisybės ir prievar- 
tos pamato. Ir matant, kaip prie pastarųjų priguli ne vienas iš 
čionykščių jaunalietuvių, negalima nejausti gėdos prieš įėjusius 
į Generalį Komitetą dvarininkus, kurie veikia visai bona fide ir 
tur daug geros valios. Šitie liūdni apsireiškimai atėmė man daug 
laiko ir jėgų ir todėl negalėjau per tris pirmus mėnesius pada- 
ryti tai, ką galima buvo padaryti kitokiose aplinkybėse ir ką no- 
rėjau padaryti. Laukiu dabar atsakymo apie atvažiavimą šičion 
kun. prof. Būčio. Jo buvimas būtų be galo naudingas, juo labiau 
kad dvarininkai pasižadėjo išrinkti jį į pirmininkus. Jis galėtų 
suvienyti lietuvius kunigus ir jau vienu savo buvimu Šveicarijoj 
prispirtų Gabrį veikti kitokiais įrankiais. Stebiuos tik, kad iki 
šiolei negaunu nuo Centralinio Komiteto atsakymo savo tele- 
gramai, pasiųstai 11 šio] m[ėn.)] d. 

Tėvas keletą kartų rašė man, kad gyvenimas pabrango. Rašė 
irgi, kad buvo sunkiau susirgęs, Abu tuodu dalyku mane nerami- 
na. Aš negaliu ir turbūt per ilgesnį laiką negalėsiu Tėvui niekuo 
padėti. Nors ir dirbu visuomeniškajam tikslui, tačiau kitąkart 
jaučiu sąžinės išmetinėjimą, kad tokiame sunkiame šeimyniš- 
kojo gyvenimo momente palikau Tėvus ir jais visai nesirūpinu. 
Todėl prašyčiau Tave labai padaryti šiuo atžvilgiu viską, ką tik 
galėsi. Pirma, mūsiškiai gyvena drėgname bute ir, matyt, tai la- 
bai kenkia visų sveikatai, o ypač Tėvo, kuris miega drėgname 
kambaryje. Antra, matyti, jaučiasi tėvas materialiai suspaustas. 
Kol buvau Samarkande, galėjau šiek tiek padėti, o dabar nie- 
ko. Gal ir šitą klausimą pajėgsi kaip nors parūpinti. Link savęs 

prašyčiau parūpinti man iš C[entralinio] Komiteto]? pinigus iš 
anksto visam pusmečiui, tuomet galėčiau ramiai atlikti svarbų 
visuomeniškąjį darbą, kuris pareikalaus maždaug tiek laiko. Bu- 
čiuoju Tave ir pasilieku visuomet Tavo - 

Stasys 


Fryburgas, 29/III. 16 m. 


P. S. Laiško mano nepaleisk iš rankų. 


14. VIII. 1916 


Mylimasis, 

Tavo laiškelį, adresuotą į Albertinum, gavau. Daugiau į Al- 
bertinum niekuomet neadresuok, o ypač nerašyk nieko apie 
visuomeniškąjį lietuvių gyvenimą atvirukuose. Artimiausias 
mano adresas bus: Fribourg (Suisse) - poste restante, Stanislas 
Šalkauskis, nes manau kokiam mėnesiui išvažiuoti iš Eriburgo 
bent kiek pasitaisyti sveikatą. Senai jau turėjau šiokį tokį poilsį, 
o dabar sveikata spiria šiek tiek pailsėti. 

Mano santykiai su čionykščiais lietuviais tiek pablogo ir su- 
sitvėrė tokia atmosfera, kad psichologiškai negaliu su jais dirbti. 
Prigulėjimas nuo jų dabartinėse aplinkybėse yra man tiesiog 
nužeminimu, bent tokiame padėjime jaučiuos susidurdamas su 
jais kokiame norint darbe. Nuo šito kenčia mano nervai ir svei- 
kata. Todėl nuo kurio jau laiko vis galvoju, kaip save emansi- 
puoti ir padaryti savo darbo išdavas neprigulinčiomis nuo kitų 
žmonių. Atsisakęs nuo įgaliojimo, kad nedaryti C[entraliniam|] 
K[omite]tui nemalonumų dėl mano asmens, dabar manau visai 
atsisakyti nuo K(omitelto darbų ir užsiimti korespondencijo- 
mis ir apskritai literatišku darbu. Keturiems mėnesiam turiu 
kuo gyventi, paskolinsiu dar iš Proscevičiaus? 300 rub., tokiu 
būdu galėsiu išgyventi 8 mėnesius. Tuo tarpu pramoksiu kal- 
bą, nes kitaip nepajėgiu tai atlikti greta su kitais darbais, - ir 
bandysiu savo jėgų plačioje dirvoje. Manau, kad ir „Liet[uvių] 

balsas“ galės man bent kiek užmokėti už tuos raštus, kuriuos 
manau jam pagaminti. O jei per tą laiką mano darbavimosi 
projektas nepavyktų, tai žinodamas jau gerai bent vieną kalbą 
galėsiu rasti uždarbį Berne. Imti pinigus nuo visuomenės tik 
mokslui niekuomet negalėsiu, nes žinau jau, kaip tai nemalonu 
ir kaip riša žmogų idėjiškai ir kitais atžvilgiais. Kas link pinigų, 
kuriuos gavau būdamas įgaliotiniu, tai manau, kad už juos at- 
likau naudingą visuomeniškąjį darbą, kuris buvo kaip tik šitam 
laikui reikalingas. - Manau, prisirengęs bent kiek, pradėti ra- 
šinėti į „Pycck[na] Ben[omocTH]“. Bet turiu dar pažinti geriau 
kalbas ir ištirti tūlą kultūros sritį, kad būti rimtu recenzentu. 
Tam darbui reikėtų padėti apskritai keletą mėnesių. Tikiuos 
irgi, kad per kurį laiką galėsiu jau naudotis savo užbaigtų darbų 
vaisiais. Apie mano projektus nieko nerašyk tėvams, kad nepra- 
dėtų nerimastauti apie mano likimą. Paskutinį kartą rašiau tik, 
kad atsisakiau nuo įgaliojimo, bet dirbu Lituanijos biure". - Ne- 
norėčiau tik padaryti nemalonumų C[entraliniam] K[omite]- 
tui, o ypač Yčui, savo atsisakymu, bet, kaip matau, yra tai mano 
asmeniškoji būtinybė, nors kitais atžvilgiais galiu ir nukentėti. 
Tuo tarpu dar nerašau nieko oficialiai, gal net palauksiu Tavo 
atsakymo, kad geriau orientuotis, nes nieko nežinau, kaip žiūri 
C[entralinis] K[omiteltas į mano padėjimą. Painformuok man 
kuo greičiausiai šiuose klausimuose, o kad laiškas greičiau eitų, 
rašyk rusiškai. 

Tuoj gavęs šitą laišką, neatsisakyk man išrašyti „Pycckia 
BelJOMOCTMW“ (Cb 1'9 cenTAGpa) anpecb: Fribourg - poste restan- 
te ~ Stanislas Šalkauskis, - iki 1" sausio 17 m., t. y. keturiems 
mėnesiams. Nenorėčiau, kad vėl pavestumei tai padaryti Tėvui, 
gal pajėgsi tai atlikti iš Petrogrado. 

Bučiuoju Tave. 

Tavo 

Stasys 
14/ VIII. 16 m. Friburgas 

uom 


24.XL16 


Mylimasis, 

Paskutiniais laikais gavau Tavo du laišku ir atviruką. Dabar 
šį tą sužinojau ir supratau. Šitais metais visai mažai laiškų tebe- 
gaunu, tik Tėvas po senovės rašo reguliariai. Mama neberašo 
visai, kaip ir Tau. Metų pradžioje parašė vieną tik atviruką, nes 
buvo reikalas, o paskui nustojo visai atsakinėjusi, todėl ir aš tu- 
rėjau nustoti jai rašęs. 

Su sveikata pasitaisiau ir sugrįžau maždaug prie senovinio 
stovio. Plaučiuose, matyti, nieko ypatingo nebuvo. Dabar vėl 
dirbu po senovės. Priešpiet daugiausia lankau universitetą ir 
biblioteką; popiet dirbu „Lituanijos“ komitete; vakare užsiimu 
kalbomis, skaitau, rašau ir t. t. Apskritai laiko turiu per maža, o 
darbuotis daugiau už 10 valandų į dieną nepajėgiu. Todėl nega- 
liu padaryti viską, ką norėčiau ir ką esu sumanęs. 

Po Kalėdų, kuomet gyvensiu iš paskolintųjų pinigų, turėsiu 
atsisakyti nuo visuomeniškųjų darbų kuriam laikui, kol ne- 
sutvarkysiu asmeniškojo savo padėjimo. Pinigų daugiau nuo 
C[entralinio] K[omiteto] neprašysiu, nes negaliu tai padaryti 
dėl čionykščių santykių, bet ir čia negaliu prigulėti materiališkai. 
Sunku ir daug būtų darbo išdėstinėti visus moralius ir psicho- 
logiškuosius motyvus, kurie mane spiria eiti savistoviai savuoju 
keliu. Kada nors pakalbėsime plačiau. Dabar galiu Tau pranešti, 
jog Proscevičius jau išsiuntė man pinigus, bet dar jų negavau. 
Nemalonu buvo skolintis, bet kitaip tuo tarpu nesusidėjo. Tiesa, 
prašydamas paskolinti nežinojau, kad buvo jau jis vedęs. 

Nuo Naujų metų galėsiu išgyventi 5-6 mėnesius, per kuriuos 
mokinsiuos tik kalbų ir rengsiuos prie korespondento užsiėmi- 
mo. Jau visą mėnesį imu lekcijas prancūzų kalbos. Po Naujų 
metų kalbas varysiu dar smarkiau. Be to, prieš N[aujus] m[etus] 
užbaigsiu du straipsniu: vienas lietuviškai - „Tautinė lietuvių 
idėja“ (30 pusl.), antras rusiškai - „Har(iomanbHaa busionoMia 
JMTOBCKaro Hapoja“? (apie 75 pusl.), kuriuos atsivešiu spaus- 
dinti Petrogradan. Prašysiu Tavęs pabandyti patalpinti rusiškai 
rašytą straipsnį kuriam rusų laikraštyje. Rašiau taip, kad šiuo 

darbu padėti pamatą supažindinimui rusų tautos su lietuvių 
tauta, turėdamas omenyje nuolatinius raginimus „Llietuvių] 
bjalso]“ prie rašymo rusų raštijoje. Jei pavyktų patogiai susitarti 
su kokia redakcija, galėčiau ilgainiui parengti spaudai ir dau- 
giau straipsnių apie lietuvių kultūrą, ekonomiką ir politiką, po 
keliasdešimt puslapių kiekvienas. Tikrai sakant, prirengiamasis 
darbas jau atliktas, reikėtų tik galutinai apdirbti. Gaudamas sis- 
tematiškai honorarą galėčiau per pusę metų iš sistematiškųjų 
straipsnių sudėti knygą apie 300 pusl. Pagalvok apie šitą kom- 
binaciją, bet tuo tarpu apie tai niekam neprasitark aiškiai. Ži- 
noma, galutinai sugalvosi ką nors, kuomet atsiųsiu Tau pirmą 
straipsnį. C[entraliniam] K[omitetui] tuo tarpu nieko nerašau, 
bet ir nieko neprašau. Jei išdėstytas mano planas nepavyktų, vis 
tiek per pusę metų kalbos darbo galėsiu čia rasti paprastą darbą. 

Kitaip šitame „juodame kūne“, kuriame dabar čia esu, nieko 
neištupėsiu, o bus blogiau, kuomet paskui per prievartą atsidur- 
siu dar blogesniame padėjime. Rašyk, kas su tėvais: kaip sveika- 
ta ir materialis padėjimas. Aš, žinoma, jei nepadėsiu niekuo, tai 
jau niekuo ir neapsunkinsiu. 

Bučiuoju Tave. 

Tavo 

Stasys 

24/XI.16 
9 Avenue Misericorde, Fribourg (Suisse) 


22.XII.1916 


Mylimasis, 

Pastarais laikais buvau gavęs iš Tavęs daugiau laiškų, bet 
užtai pats rašiau Tau mažiau negu pirmiau, nes nuo dviejų su 
viršum mėnesių buvau gerokai užimtas. Dabar pasiliuosavau ir 
pirm visa ko stengiuos atlikti užtrukusią korespondenciją. 

„Lituanijos“ komitete jau nustojau dirbęs, nes galų gale ne- 
buvo man jokios prasmės ten darbuotis. Biuro darbas buvo 
ar grynai techninis, ar stačiai fiziškas. Tokiam darbui galima 

pasamdyti žmogų už 100 fr., o aš tuo tarpu netekdamas laiko 
ir jėgų nei bendrame moksle, nei kalbų pažinime nebegalėjau 
pažengti pirmyn. Kartu ar anksčiau, ar vėliau prisieitų, nusto- 
jus tokio darbo, pasirūpinti savistoviai verstis. Taigi pasiryžau 
tai padaryti dabar, negaišindamas be naudos ir be reikalo laiko, 
Žinoma, užsiėmęs savo darbais ir nesidžiaugdamas tarp „ofici- 
alių“ čionykščių savo tautiečių pasitikėjimu, skaitau neparankiu 
ir dalyku naudotis C[entralinio] K[omiteto] įgaliotinio alga. O 
šiaip esu tikras, jog nežūsiu, o Lietuvos reikalams būsiu net nau- 
dingesniu. 

Nesenai gavau iš Petrapilio be jokių paaiškinimų 127 fr. (spė- 
ju - 75 rub.). Jei žinai, ką jie reiškia, tai nepamiršk man pranešti 
jų paskyrimą. 

Nuo Naujų metų nebeturiu reikalo išsirašinėti „Pycckia 
BegOMOCTW“, nes esame čia keli susitarę bendromis jėgo- 
mis išsirašyti svarbiausiuosius rusų laikraščius: L 
Ben[omocTH|“, „Bonpoco1 ncux[onornu] n pnnocf oþun]“ i 
„Pycck[aa] M»icnb“. Man teko pasirūpinti apie pastarąją. Žinau, 
jog anksčiau buvai pirkinėjęs šitą laikraštį, nes juo interesavais. 
Taigi ar negalėtumei dabar reguliariai jį pirkinėti kas mėnuo ir 
perskaitęs siųsti man. Žinau ir kad šitie visi laikraščiai, siunčiant 
užsienin, gerokai apsieina, bet manau, kad tuo tarpu išgalėsi siun- 
tinėti man „Pycck[aa] marcas“, o ten gal kada susiskaitysiva. 

Kiek girdėjau, Yčas jau parvažiavęs, be to - su pačia. Rašau 
jam privatiškai, kad painformuoti jį apie mano santykius su 
Cientraliniu] K[omitetu], nes mano pasiryžimas jau galutinas. 
Tačiau nenorėčiau, kad mano atsisakymas įgautų viešumoje ne- 
tikro apšvietimo. 

Tėvas rašė, jog rengeisi aplankyti Maskvoje saviškius. Kokia- 
me radai visus padėjime? Kaip tėvams su sveikata? Ar nepri- 
trūksta pinigų gyvenimui. Kaip stov klausimas apie atlyginimą 
už sudegintus namus. 

Rašai, jog norėtumei pasimatyti su dėdėmis Aleksandru ir 
Petru. Apie tai tiek aš čia galiu žinoti, kiek Tu Petrapily. Asme- 
niškai spėju, jog negreit dar teks su jais pasimatyti. O paskuti- 
niai atsitikimai tik apie tai įtikina. 

Šiandien pas mus prasidėjo Kalėdos, tikrai sakant, Kalėdų atos- 
togos, kurios truks iš viso 16 dienų. Per tą laiką ketinu uoliai užsi- 
imti prancūzų kalba. Du mėnesiu imu jau lekcijas, greit baigiu pir- 
mą elementarį kursą. Pradėjau jau skaityti originale Ernestą Hello. 

Linkiu Tau linksmų Kalėdų ir laimingų Naujų metų! Bu- 
čiuoju Tave. į 

Tavo 

Stasys 
9/22.XII.16 
Fribourg (Suisse), 9 Av. Misericorde 


21.IIL.17 

Russie-Petrograde 

EBT 

Kasumupy IOnbanosuuy I" IlankoBckoMy 
IleTporpanb 

KosenckuA nep. g. N. 9 kB. 24 


Mylimasis, 

Turėdamas omenyje, kas atsitiko Petrapilyje ir apskritai Ru- 
sijoje, nekantriai laukiu žinių, kaip Tu gyvuoji, o taipogi visi 
mūsiškiai. Tikiuos, jog Tėvas praneš man telegrafu, ar esat gyvi 
ir sveiki. 

Vakar gavau 164 fr. Spėju, jog tai yra pinigai, apie kuriuos 
minėjai savo laiškuose. Širdingai sakau Tau už juos ačiū. Kurį 
laiką nebuvo susinešimų tarp Norvegijos ir Anglijos, ir todėl 
mes negaudavom čia jokios korespondencijos; bet paskutiniais 
laikais, matyt, anglai pasistengė sutvarkyti susinešimus su Ru- 
sija. Paskutinį Tavo laiškelį gavau iš 10/XII. p. m. Greitu laiku 
baigiu teoretiškąjį kursą prancūzų kalbos ir tuomet pabandysiu 
šį tą parašyti laikraščiams. Prancūzų kalboje gerokai nužengiau 
pirmyn. Skaitau dabar gana lengvai ir parašyti jau šį tą galiu, 
bent lengviau negu vokiškai, nors suprantu bekalbant ir pats ga- 
liu kalbėti vis geriau vokiškai. Kad ne tai, kad iš prancūzų kal- 
bos turėjau dėti pačią pradžią, pasekmės būtų geriau matomos, 
o tuo tarpu kalbose dar niekuo nepasižymiu. 

Buvau besirengiąs stoti naujam paliudijimui Rusų konsulate 
Berne, bet tuo tarpu atėjo žinia, kad mus paliuosavo iki rudeniui. 
Nors plaučiai mano pasitaisė dar iš turkestaniškų laikų, tačiau 
tiek dar teturiu trūkumų, jog tikėjausi būsiąs paliuosuotas. Be 
to, jei ir paimtų, turėtų per savaitę įsitikrinti, kad karo darbui iš 
tikro netinku. 

Be galo įdomauju, kas ten pas jus dedasi. Kaip jūs gyvuojat? 
Todėl rašyk neatidėliodamas per Kopenhagą. O jei nebūsit dar 
nei rašę, nei telegrafavę, tai duok telegramą nors keliuose žo- 
džiuose. | 

Bučiuoju Tave ir linkiu viso gero. 

Tavo 


Stasys 
21/111.17 


21.IV.1917 


Mylimasis, 

Vakar gavau vėl „Pycck[ua] Ben[omocTH]“ ir nuo tėvo du 
atviruku. Tai pirmos žinios po revoliucijos įvykimo. Ilgą jau 
laiką nekantriai laukiau nuo jūsų žinių nežinodamas, kaip ten 
Jūs gyvenat ir kaip Jums sekasi. Tėvas paminėjo ir apie Tave, 
kad esi jau apsilankęs Maskvoje po revoliucijos Petrograde. Iš 
šito sprendžiu, kad ir Tu laikais gerai, nors nuo Tavęs dar jokių 
laiškų nesu gavęs. 

Tėvas paminėjo taipogi, kad pasiryžęs esi vėl siųsti man pi- 
nigų. Todėl parašysiu Tau plačiau apie save, kad žinotumei bent 
kiek geriau, ką darau ir kuo pasitikiu ateityje. 

Pinigų dar turiu tiek, kad užsilaikyti iki birželio galui. O ten, 
žinoma, būsiu dėkingas gavęs nuo Tavęs šį tą. Nežinau tik, ar 
per daug Tave nenuskriausiu, bet kaip jau Tau anksčiau rašiau, 
be Tavo pagalbos dar negaliu apsieiti. Kad pinigai neužtruktų 
per ilgai kelionėje, gal geriau būtų perlaidą padaryti telegrafu 
ar per J. Savickį Kopenhagoje, per kurį gauti galiu viską nekliu- 
domas. 

Dabar kas link mano darbų turiu Tau parašyti, kas seka. Visą 
laiką galvoju apie tai, kad prisirengti prie uždarbiavimo rašymu. 
Pereitais 1916 metais iš viso buvau parašęs 350 pusl. Iš jų tik 
menka dalis buvo spausdinta ir tai menkiausi dalykai. 250 pusl. 
savo raštų nustojau ant visados dėl kalbų nežinojimo ir dėl ne- 
labųjų santykių. Kaip tai galėjo atsitikti, papasakosiu kada nors 
besimatant, o Tu tuo tarpu apie tai niekam nieko nesakyk. Gir- 
tis čia nėra ko. Tačiau viena trečdalis mano stambesnio darbo 
turėjo progą būti apkainota vienos leidimo spaustuvės į 1000 fr. 
Tokiu būdu, jei būčiau žinojęs kalbas, būčiau uždirbęs per per- 
eitus metus nuo 2 iki 3 tūkstančių frankų, iš ko galėčiau gyventi 
ir ramiai mokintis. Tuo tarpu, be nepasisekimų, beveik nieko 
neprityriau, ir liko man tik vienas dalykas, parašytas pereitų 
metų gale ir skaitytas „Lituanijos“ draugijojė dviejuose susirin- 
kimuose. Tiesa, yra tai išdava mano visų metų darbo lietuvių 
kultūros srityje. Dabar gi pabaigęs prancūzų kalbos kursą ir ga- 
lėdamas iš bėdos versti, o su kieno pagalba ir spaudoje paleisti, 
pasiryžau tą darbą plačiau apdirbti ir išleisti prancūzų ir rusų 
kalbose. Darbą jau pradėjau taisyti ir versti, įvardęs jį „Au mi- 
lieu de deux mondes“ (arba „Essai synthétique sur le problème 
de la civilisation nationale en Lithuanie“)?. Rašau dabar, iš pir- 
mykščio lietuvių kalboje rašyto rankraščio, rusiškai ir greta ver- 
čiu į prancūzų kalbą, o paskui su mokytoja taisau kalbą. Taigi 
turiu tokiu būdu progą pratintis prie prancūzų kalbos. Darbas 
turės ne mažiau 150 p. in 8° ir norėčiau jį pabaigti iki vasarinio 
semestro galui, t. y. iki 30 liepos. Prancūzišką rankraštį manau 
čia parduoti. Kadangi darbas bus visai originalis ir aktualis, tai 
tikiuos gauti nuo 1500 iki 2000 fr. Rusiškąjį rankraštį atsiųsiu 
Tau, kad pasirūpintumei jo likimu. Gal pasiseks Tau ir jį reali- 
zuoti. Jei pasisektų tokiu būdu įvykinti savo pasiryžimą, tai per 
vasarą turėčiau nuvažiuoti kur gerokai pasigydyti ir atilsėti, nes 
esu jau pavargęs, o ten vargiai ar jausiuos geriau. Jei dėl kokios 
nors priežasties vėl pritirčiau nepasisekimo ar pritrūktų jėgų, 
tuomet semestrui pasibaigus atkeliausiu pas Jus į Rusiją ir rašy- 
siu dizėrtaciją doktoratui. Pasidarbavęs Maskvoje iš Solovjovo 
filosofijos, turėčiau po karo sugrįžti į Friburgą tik vieniems me- 

tams, kad pristatyti dizėrtaciją ir išlaikyti kvotimus. Kaip pasi- 
seks, pamatysime, o dabar darbuojuos kiek pajėgiu. Bučiuoju 
Tave ir laukiu žinių, kas pas Jus Petrograde dedasi. Mažai ką čia 
žinome. 
Tavo 
Stasys 


8.V.1917 

Russie 

Mr Šalkauskas 

Petrograde 

Tocnonuny Kasumupy IOnbanoBuvy HUlankoBckoMy 
IleTporpanb 

Kosenckuū nep. A. N. 9 kB. 24 


Mylimasis, 

Neseniai per Stockholmą gavau senuoju kursu 400 rub. Pini- 
gus atsiuntė J. Aukštuolis su pažymėjimu, jog gavęs įsakymą iš 
Centr[alinio] Komiteto minėtąją sumą man išmokėti. Spėju, jog tai 
yra tie pinigai, apie kuriuos Tu minėjai jau kadaise savo laiškuose 
ir apie kuriuos paskutiniame laiške minėjo Tėvas, rašydamas, kad 
pasiryžai man siųsti keletą šimtų rublių. Labai Tau esu dėkingas 
už pinigus, kurių dabar man užteks ilgesniam laikui. Viskas dabar 
būtų gerai, kad galėčiau kaip reikiant dirbti. Su plaučiais yra gerai, 
bet ant nervų pagrindo kankina mane migrena, o be to, ir vidu- 
riai nevirškina kaip reikiant, todėl dažnai nepajėgiu darbuotis. Iš 
kitos pusės, esu įsitikinęs, kad man reik tik vieną vasarą kaip pri- 
dera atilsėti ir būsiu sveikas. Tuo tarpu norėčiau kokiu nors būdu 
užbaigti iki vasarai darbą, apie kurį tau rašiau pastaruoju kartu. 
Kitaip vėl negalėčiau ramiai ilsėtis. Tam tikslui pasiryžau bent kiek 
nuolat gydytis, kad laikytis iki semestro galui. O ten pažiūrėsiu. 

Jau vieną kartą prašiau Tavęs išsiųsti man medžiagos apie 
Čiurlionies tvėrybą. Rusų literatūroje yra pasirodę jau dvi mo- 
nografiji Bau[ecnas] Asanos'o ir dar kieno kito. Šitos knygos 
man labai reikalingos, todėl prašyčiau Tavęs neilgai trukus jas 
man išsiųsti per J. Savickį, kuris jas man perteiks. Antraše tik 

pridėk „pour St. Šalkauskis“. Taip pat labai esu reikalingas viso- 
kių Čiurlionies paveikslų panašybių. Gal žinai kokių atvirukų 
ar ką dar kitą. 

Norėjau jau ne kartą Tave prašyti, kad apsaugotumei knygą 
ir smulkius dalykėlius, kuriuos pas Tave palikau prieš išvažiuo- 
jant. Bene geriausiai būtų, kad viską įteiktumei Tėvui. 

Bučiuoju Tave. 


Tavo 
Stasys 


8/V.17 
Friburgas 
9 Avenue Misėricorde 


4.VI.1917 


Mylimasis, 

Paskutinis Tavo laiškelis, kurį esu gavęs, rašytas 16/III š. m. 
Per Kopenhagą nesu gavęs nieko, tik nuo Tėvo vakar gavau laiš- 
ką, rašytą 24/III š. m. Matyti, senas kelias visgi tikresnis, todėl 
rašyk man po senovės. Laiškai, gautieji kitais asmenimis per 
Angliją, buvo kelionėje net trumpiau. Dabar, kaip matyti, su- 
sinešimas su Norvegija atsieina periodiškai. Todėl ir „Pycckia 
Bej;OMOCTH“ gaunu iš Maskvos gana pakenčiamai reguliarumo 
žvilgsniu. 

Pinigus (400 r.), kaip jau rašiau Tau, gavau per Stockholmą 
senuoju kursu, todėl esu dabar ilgesniam laikui aprūpintas. O 
ten gal pasiseks atlikti darbą, apie kurį minėjau Tau paskuti- 
niame laiške. Tačiau dėlei jėgų stokos lėtu žingsniu eina jis pir- 
myn. Prancūziškai atlikau iki šiolei vos ketvirtąją jo dalį, tiesa, 
sunkiausiąją. Prancūziškai sekasi man rašyti vis lengviau, nors 
kalbėti pripratimo neturiu. Per greit ėjau šitą kalbą teoretiškuo- 
ju žvilgsniu. Darbo dar užteks beveik trims mėnesiams, nes tik 
dabar, prasidėjus pavasariui, ėmiau taisytis žymiai. Ant nervų pa- 
grindo buvo pagedęs vidurių veikimas. Iš čia paeidavo migrenos; 

be to, per Kalėdas pasidarė su manim vidaus užsinuodymas, 
kuris truko visą beveik savaitę ir gerokai mane prikankino. Pas- 
kui turėjau ekzemą ant rankų ir galvos. Kartu tankios migrenos 
neduodavo man gerai darbuotis. Dabar jau per ištisą mėnesį 
migrenos nebebuvo. Per Sekmines net padariau su savo tautie- 
čiais ekskursiją trims dienoms. Prisiėjo nemažai eiti ir BS: 
Pavargau gerokai, bet sugrįžęs veikiai taisaus. 

Nesenai gavau „Santaros“ komplėtą nuo pirmojo numerio, ir 
tik dabar sužinojau, kad dalyvauji Dem[okratinėje] Liet[uvos] 
laisvės partijoje. Kiek pažinau partijos obalsius ir pačią Santa- 
rą, viskas daro įspūdį rimto kultūrinių radikalų darbo. O tokio 
darbo mums kaip tik dabar reikia. Patinka ypač man tas, kad 
partijos sumanoma vykinti socializmą kultūriniu būdu. Soci- 
alizmui, be abejo, prigul ateitis, bet tik kultūrinis socializmas 
pajėgs įvykti realiai gyvenime. 

Pastaromis dienomis sužinojau, kad rengias važiuoti iš čia 
Petrogradan kun. V|iskantas], buvęs artimas mano pažįstamas, 
taigi jei Tau prisieitų su juo susitikti, žinok, kad per paskutinius 
10 mėnesių neturėjau su juo nieko absoliučiai bendro ir kad su 
šituo žmogumi reik būti labai atsargiam. Todėl, jei jis panorėtų 
kada pasinaudoti pažintimi su manim, tai turi su juomi pasielg- 
ti kaip tik priešingai, nes tai būtų jo daroma ne be tikslo. Jis čia 
sakosi esąs kviestas Lietuvių tautos tarybos; labai abejoju, ar tai 
galimas dalykas. 

Kivirčai, kilusieji L[ietuvių] t[autos] taryboje, daro liūdną 
įspūdį. Nejaugi šiuo momentu lietuviai nesusipras ir nepajėgs 
susitaikinti? Girdėjau, rengiasi visuotinas lietuvių suvažiavi- 
mas, gal jis pajėgs suvienyti visas pakraipas ir sroves bendrame 
darbe. 

Lenkų visos pakraipos ir partijos 19 ir 20 š. m. d. paleido Var- 
šuvoj deklaraciją lietuvių klausime. Galop pradeda truputį švi- 
tėti jų galvose, bet dar nedaug. Pripažįsta Didžiajai Lietuvos Ku- 
nigaikštystei teisę būti neperigulmingąja valstybe, bet supranta 
tąją valstybę gana savotiškai, daugiausiai istoriškai, ir reikalauja 
patvirtinimo unijos, tik P[olska] P(artia] S[ocjalistyczna] palie- 
ka santykių klausimą išrišti demokratiškiems konstituantams 

Varšuvoje ir Vilniuje. Nepamiršk man išsiųsti knygas apie Čiur- 
lionį ir atvirukus su jo paveikslėliais. Bučiuoju Tave. 
Tavo 
Stasys 


2.IX.1918 

Mylimasis, 

Tavo laiškas, rašytas 16 liepos m. d., pasiekė mane 31 rugpjū- 
čio d. Nežiūrint į tai, kad jisai užtruko kelionėje veik pusantro 
mėnesio, jis suteikė man daug įdomių ir nekantriai laukiamų 
žinių apie mūsų šeimynos gyvenimą. Iki šiolei apie Jūsų grįžimą 
Lietuvon težinojau vien iš trumpo „Tėvynės sargo“ pranešimo. 
Paskaitęs apie tai rašiau Tau pirmą kartą į Šiaulius, bet iš Tavo 
laiško nematau, kad m. raštą būtumei gavęs. Taigi vėl bandau 
laimę, juo labiau kad dabar žinau griežtai Tavo antrašą. 

Nesenai uždarytos pusę metų ribos pratrūko ir pasipylė laiš- 
kai iš Rusijos. Taigi savaitė atgal gavau Tėvo laiškus, rašytus dar 
iš Maskvos, būtent N° 12 - 20/III, N° 13 - 8/1V, N° 14 - 27/1V. Iš 
šitų laiškų sužinojau apie Jūsų ruošimąsi tėvynėn ir taipogi apie 
tai, kad Vandė rengiasi ištekėti. Tuo pačiu laiku gavau du laišku 
nuo d-ro Proscevičiaus. Viename jis mini apie Niną'*. Sako, kad 
jis matęs prieš Kalėdas Vacį Š[alkauskį], nuo kurio girdėjęs, jog 
tasai kartu su Nina, draugijoje vieno dar gydytojo lietuvio, ne- 
blogai praleido laiką Samarkande. Buvo tai baigiantis 1917 m. 
Gi d-ro Proscevičiaus laiškai rašyti tuoj po Naujų metų. Apie 

„savo dalykus d-ras Proscevičius rašo, jog nuo revoliucijos ne- 
buvo dar labai nukentėjęs; darbu tik buvo labai užverstas. Susi- 
laukė dukters ir mane užrašė į počius. Štai ir visos žinios, kurias 
buvau gavęs šiais metais, prieš apturėsiant Tavo laišką. - Iš Tėvo 
siųstų man šiais metais rusų laikraščių gavau vos tik keletą nu- 
merių, bet iš jų daugiau suvokiau tikrą revoliucijos dvasią negu 
iš ilgų skaitymų čionykščių laikraščių. 

Apie savo asmens dalykus rašiau Tau minėtajame laiške, 
tačiau nebūdamas tikras, ar esi jį gavęs, dar viską trumpai at- 
kartosiu. - Šitą rudenį tariuos baigti savo mokslą. Su teze esu 

jau lyg ir užbaigęs. Parašiau jos beveik 200 puslapių, atspaus- 
dinau rašomąja mašina ir įteikiau savo profesoriui. Tasai mano 
darbą pagyrė ir pasakė, kad galiu būti ramus dėl jojo priėmimo 
fakultete. Tačiau lieka dar užbaigą parašyti, ką tebegalėsiu pa- 
daryti gerai prisirengęs prie kvotimų. Filosofiškoji čionykščio 
universiteto tradicija siekia tolimiausius žmogaus dvasios dar- 
bo amžius. Žmonėms, stovintiems nuošaliai arba priešingiems 
šitai pakraipai, sunku suprasti, kiek šitasai darbas yra milžiniš- 
kas ir kiek jojo pasekmės yra nuostabios. Man, beeinančiam čia 
mokslą jau trečius metus, teko apie tai įsitikinti tik paskutiniais 
laikais. Todėl norėčiau užbaigti savo tezę jos išvadų įvertini- 
mu atžvilgiu į šitąją „philosophia perennis“. Sulyginant turėjau 
mažai laiko, kad nuodugniai ją ištyrus, tačiau iš čia išvažiuosiu 
gerai numanąs, kokiu keliu privalau toliau eiti ir kaip darbuo- 
tis ateityje. - Kvotimus spėjamai laikysiu lapkričio mėnesyje. 
Būčiau gal laikęs ir anksčiau, kad ne tai, kad turėjau šią vasarą 
ilsėtis bemaž pusantro mėnesio. Pavasarį buvau šiek tiek susir- 
gęs ir negalėjau gerai darbuotis. Pilvo išsiskietimas nedavė nor- 
maliai veikti vidaus organams; todėl galva dažnai svaigdavo ir 
visai netikdavo mokslui. Bet dabar jaučiuos jau gerai ir galėsiu 
smarkiau pasivaryti darbe. Taigi jei viskas seksis kaip reikiant, 
gal jau ant Kalėdų galėsiu būti namie. Žinoma, tvirtai sunku 
ką nors sakyti, nes iš karo valdžių ne visuomet į laiką galima 
išgauti leidimą pervažiuoti kariaujamąją šalį, bet ir šiaip jau gal 
atsirasti visokių kliūčių. 

Pabuvęs kiek namie pas savuosius tariuos apsigyventi Vil- 
niuje ir užsiimti pedagogo karjera filosofijos srityje. Manau, dar- 
bo nepritrūks, o už jį tikiuosi turėsiąs atlyginimą. Darausi tad 
planus, kaip pasiėmus ant savęs rūpestį apie auklėjimą Vilniuje 
jaunesniųjų mūsų šeimynos narių. Ten galėtų užbaigti viduri- 
nį savo mokslą Julys, o paskui ir pastoti universitetan, kuris iki - 
tam laikui, spėju, bus jau atidarytas. Algirdukas“ galėtų vien- 
laik eiti savo mokslą gimnazijoje ir lankytis piešimo bei tapymo 
kursuose. Pagaliau ir Basei!* gal neprošal būtų dar ko pasimo- 
kinti būsiančiame universitete. Jei tasai iš karto ir ne geriausiai 
bus pastatytas, tačiau galėčiau visiems patarnauti asmenišku 

savo prityrimu ir padėti įgyti pozityvų pasaulėžvalgą ir tvirtą 
įprotį darbuotis. Manyčiau tik, jog šiuo laiku svarbu būtų jiems 
visiems gerai pažinti lietuvių kalbą, kad prašalinti šitą pirmąją 
kliūtį mokyklų atmainyme. Nežinau, ar Tėvai pritars mano atei- 
ties saumanymams ir panorės skirtis su jauniausiąja karta, kuri 
turėtų važiuoti Vilniun, vienok taip ar šiaip sprendžiant josios 
auklėjimo klausimą gerai būtų, kad ir mano pasiryžimai būtų 
priimti atžvilgin. Žinoma, apie smulkmenas sunku dabar susi- 
rašyti. 

Iš Tavo laiško spėju, jog Felė yra jau baigusi komercijos kur- 
sus. Ar iš tikro taip jau yra? Kad Helė baigusi jau kursus, žinau 
jau senai. - Kokia dabar Motinos sveikata? Kokiame stovyje ra- 
dote mūsų ūkį Šiauliuose? Ar sugrįžo iš Rusijos dėdės Petro! 
šeimyna? Ar išliko gyvi ir sveiki mūsų giminaičiai, paimti ka- 
riuomenėn: vienas ir antras Koščius, Genys, Zigmas, Česys? 
Paklausams, rodos, galo nebebūtų. Taigi rašydamas dar kada, 
nepasigailėk kuo plačiausių žinių apie viską, kas man gal įdomu 
būti. Nors jau ir už pirmą laišką esu tau tikrai dėkingas. Apie 
politiką šiais laikais sunku rašyti, - suprantu tai gerai ir todėl 
šito nuo Tavęs nebesitikiu. - Mano antrašas: Rue St Pierre, 24. 
Daug kambarių atmainiau nuo savo čia atvažiaimo ir būtų ge- 
rai, kad jų nebereiktų čia ieškotis. Materialiu žvilgsniu gyveni- 
mas, ypač studentų, yra čia menkai sutvarkytas, todėl man taip 
sunku buvo prisitaikyti prie čionykščių sąlygų. Norėčiau tad 
kuo greičiausiai iš čia ištrūkti. Gal tai ir pasiseks nelabai ilgai 
trukus. 

Karštai bučiuoju Tėvelius, Tave ir visus kitus šitam laiške mi- 
nėtus. 

Tavo 

Stasys 
21/IX.18 


P. S. Pamokos universitete vėl prasidės 1/X.18. Jos buvo anks- 


čiau pertrauktos negu papastai dėlei gripo epidemijos, todėl jos 
ir prasidės dviem savaitėm anksčiau. Gripu nesu susirgęs. 

JONUI ŠLIŪPUI 


Friburgas, 1918. I. 24 


Didžiai gerbiamas Daktare! 

Sugrįžus iš Lozanos, malonu man buvo rasti Tamstos laišką. 
Ypač malonu man buvo paskaityti apie Tamstos prielankumą 
mano darbui. Kiek tėmijau, naujų mano idėjų čia šiek tiek bijoma. 
Tuo tarpu šablonas tautiniame klausime, manding, tai apmiri- 
mas. Mes dar neužbaigėm savo atgimimo ir nurimti neprivalome: 
turime imtis vis platesnių idėjų bei koncepcijų, turime palaikyti 
tautiškąjį atgimimo patosą, o tai dažnai neramina pirmąją mūsų 
atgimimo kartą. Manau, kad ir Tamstos koncepcija, kurią Tamsta 
išreiški žodžiais „stoju už susivienijimą mūsų padermės, pakry- 
pimą jūrės link ir užmezgimą susinešimo su skandinavais“, sutin- 
ka iš dalies tą pačią kliūtį. Dėl manęs, tai sunku mano politiškąjį 
idealą geriau išreikšti, negu tai daro Tamstos žodžiai. Asmeniškai 
papildau šitą koncepciją pageidavimu, kad lenkai tuo pat laiku 
pakryptų pietuosna, kad kartu su pietiniais slavais sudarytų kitą, 
neprigulmingą nuo baltiškosios, konfederaciją, kuriedvi konfe- 
deraciji galėtų sulošti Europos gyvenime ypatingą politiškosios 
lygsvaros rolę. Tuomet mes išvengtume pavojaus, paeinančio ly- 
giai iš visų trijų nelabųjų mūsų kaimynų, ir pagaliau galėtumėm 
stoti tikslia tauta. Tokiu būdu visuotinoji nauda būtų suderinta su 
tautine mūsų gerove, o tai būtina tikrosios pažangos sąlyga. 

Savo veikale! paliesti turėjau kai kuriuos iš šitų klausimų 
tik tiek, kiek to reikalavo kultūros problema. Bet pastarosios 

jau anksčiau buvai susidaręs. 

Už pranešimą apie piniginį klausimą esu Tamstai dėkingas. 
Gerai suprantu šio laiko padėjimą. Tikiuos, jog anksčiau ar tru- 
putį vėliau man pasiseks surasti reikalingas knygos spausdini- 
mui lėšas. Čia leidžiu sau išreikšti savo pasitenkinimą, kad šitas 
klausimas davė man progą susipažinti su Gerbiamuoju Dakta- 
ru, kurio prašau priimti tikros pagarbos išreiškimą. 

St. Šalkauskis 


Didžiai Gerbiamas Daktare! 

Iš tikro malonu gauti žinių ir pasidalinti mintimis su savo tau- 
tiečiais šiais ypatingais laikais. Todėl ir už antrąjį Tamstos laiš- 
ką sakau nuoširdžiai ačiū, juo labiau kad Tamstos laiškas duoda 
progos atminti, jog mūsų politikos dalykai ne visur eina lygiai 
taip kaip čia, Šveicarijoje. Taip, atvirai sakant, nesu čionykščios 
politikos šalininku ir iš dalies dėlei šitos priežasties buvau savo 
laiku priverstas pasitraukti nuo politiškojo veikimo. Štai yra jau 
pusantrų metų, kai su politika nebeturiu nieko bendro užsiėmęs 
individualiai - prirengiamuoju darbu. Todėl ir man joje daug esa- 
ma nesuprantamų dalykų, o su tuo, ką kartais pasiseka nuvokti, 
dažnai nesutinku. Skirtumoj nė kiek nepritariu monarchistiško- 
sioms tendencijoms čionykščių kai kurių veikėjų, juo labiau kad 
šios tendencijos ankštai surištos su germanofiliškąja orientacija. 
Jei ir sunku būtų mums iš karto susitvarkyti įgijus demokratiškąją 
respubliką, tai visgi, visai esu isitikinęs, laikui bėgant neblogiau- 
siai prisitaikintumėm prie gyvenimo reikalavimų. Daugiau net, 
lygindamas čionykščius gyventojus su mūsų žmonėmis, spėju 
net, kad užtektų mums 25 metų, kad iš Lietuvos padarytumėm 
tikrai kultūringą šalį. Tuo tarpu gavę kokį vokiečių karalaitį, ne- 
same apsaugoti nuo jokių siurprizų, o kas tikra, tai kad laikui bė- 
gant teturėtumėm tik galvoti, kaip jįjį prašalinus. Rodos, paskuti- 
niai laikai spiria mūsų veikėjus ypatingai pagalvoti apie vokiškąjį 
pavojų. Tuo pat laiku, kuomet atsvirtis iš rusų pusės vis daugiau 
silpsta, vokiečių apetitai negal neaugti. 

Pasirodo, jog Lietuvos neprigulmybė nebuvo paskelbta 8 
plraeito] m[ėn.] d. todėl, kad Vilniaus Taryboje iš 20 narių at- 
sirado tik 4, kurie sutiko pasirašyti po vokiečių sąlygomis. Gal 
sąryšyje su šituo atsitikimu aukščiausioji Šveicarijos lietuvių Ta- 
ryba, savo vardu ir sątaroj su Lietuvos Taryba Vilniuje, padavė 
šiomis dienomis deklaraciją visiems Berno ambasadoriams dėl 
pripažinimo Lietuvos nepriklausoma nuo kaimynų valstybe. 
Kartu ūpas mainosi žymiai ir pas latvius. Latviai galop pradeda 
suprasti, kad laikymasis Rusijos skvernų ne visuomet gal išeiti 
jiems naudon. 8 š[io] m[ėn.] d. buvo šaukiama lietuvių ir latvių 
konferencija Berne. Gaila tik, kad latviai negal čia rasti iš lie- 
tuvių pusės tam tikros veikėjų grupės, kuri galėtų turėti vienu 
laiku lygų užsitikėjimą kaip pas juos, latvius, taip ir pas pačius 
lietuvius. Tuo tarpu, jei yra viena sąlyga, tai trūksta antrosios. 
Taigi sunku čia laukti ypatingų pasekmių iš lietuvių ir latvių 
tarybų. Taip dalykams stovint, manyčiau, jog skandinaviečiai 
turėtų pasirūpinti dviem uždaviniais: pirma, aptašyti atsakan- 
čiai Ententes politiką atžvilgiu į lietuvių tautą ir, antra, derinti 
lietuvių ir latvių politiką ir orientuoti jąją baltiškosios konfede- 
racijos linkon Tuodu uždaviniu vargiai ar gal būt išpildytu visai 
tinkamai čia, Šveicarijoje, todėl gerai būtų, kad rolių pasidalini- 
me skandinaviečiai ypatingai kreiptų į juodu savo domę. Tikrai 
sakant, būtų labai pageidaujama, kad atvyktų čia keletas rimtų 
veikėjų, bet tai šiuo metu mažai tikėtinas dalykas. Tikimės tad, 
kad atvykus užsienin pp. [Martynui] Yčui ir [Alfonsui] Petru- 
liui skandinaviečiai pajėgs imtis stambesnių žygių tarptautinėj 
politikoje. 

Knyga mano gul nespausdinama. Kada pasiseks ją atspaus- 
dinti, ir pats nežinau, juo labiau kad užsiėmęs naujais darbais 
negaliu šiuo klausimu ypatingai rūpintis. 

Teikis, Gerbiamasis Daktare, priimti tikros pagarbos išreiš- 
kimą. 

St. Šalkauskis 


14/II. 18 | Av. du Midi 11 
Fribourg (Suisse) 

Herr J. Aukštuolis 

P-nui D-rui J. Šliūpui 

Malmskillnadsgatan, 11 

Stockholm (Schweden) 

via Deutschland 

St. Šalkauskis 

Avenue du Midi, 11 
Freiburg (Schweiz) 


Didžiai Gerbiamas Daktare! Tamstos brošiūrą „Svensk 
Tidskrift“ gavau ir sakau nuoširdžiai ačiū. Nors kalba nesupran- 
tama, bet visgi, matant knygą iš viršiaus pusės, lieka tūlas suprati- 
mas, kurio negalima susiteikti iš vienų tik recenzijų. Mano knygos 
klausimas stov dar ant vietos. Tuo tarpu susirūpinau savo diserta- 
cijos rašymu, nes pasiryžau rudeny baigti užsienio mokslus ir grįž- 
ti Lietuvon, jei tik tuo metu bus galima laisvai ten įvažiuoti. Tarp 
ko kito, pedagogijos mokslo pritaikinimas prie tautinio auklėjimo 
Lietuvoje man ypatingai yra įdomus. Jei nepastatysime apšvietimo 
ant tikrų pamatų, nepajėgsime sutverti nieko ypatingo. Tai viena iš 
svarbiausių mūsų problemų. Tokie mano dabarties rūpesčiai. Tei- 
kis, Gerbiamasis Daktare, priimti tikros pagarbos išreiškimą. 


St. Šalkauskis 


Herr J. Aukštuolis 
P-nui D-rui J. Šliūpui 
Stockholm (Schweden) 
Malmskillnadsgatan, 11 
St. Šalkauskis 
Av. du Midi, 11 
Freibourg (Suisse) 


Didžiai Gerbiamas Daktare! Per p. J. Aukštuolį gavau šiomis 
dienomis 5 egz. Tamstos knygos, už ką nuoširdžiai sakau Tamstai 
ačiū. Sunku buvo tikėtis, kad Stokholme galima būtų taip dailiai 
spausdinti lietuviškai knygas. Deja, lietuvių-latvių respublikos 
idėja gavo pastaruoju laiku didelį smūgį įvykusios taikos dėlei. 

Rodos, mūsų politikų akys tur dabar atsiverti. Lietuva naujo pa- 
jungimo stovyje, Latvija parblokšta pusiau - štai pasekmės, vokie- 
čių taikos pagamintos. Iš kitos pusės, Ententė baisiai įniršusi prieš 
lietuvius. Matyti bent iš to, kad Journal de Genėve pasibjaurėja 
ištarti net Lietuvos vardą. Laimėjus sąjungininkams sunku bus 
išsiteisinti lietuviams, kurie patys ieškojo vokiečių kilpos. Vienas 
vienintelis dar išganymas - lietuvių-latvių respublika šiaurės są- 
jungoj. Šiuo žvilgsniu tiesdamas Tamstai, Gerbiamasis Daktare, 
ranką linkiu geresnio pasisekimo ateityje pradėtame sumanyme. 
Teikis, Tamsta, priimti tikros pagarbos išreiškimą. 


St. Šalkauskis 
1918.III.11. 


P. S. Atsiprašau, kad rašau vėlai ir šitokiu būdu: esu labai 
užimtas. 


Monsieur J. Aukštuolis 
P-nui D-rui J. Šliūpui 
Malmskillnadsgatan, 11! 
Stockholm 

Schweden via Deutschland 


Didžiai Gerbiamas Daktare, 

Nuoširdžiai ačiū už angliškai rašytą Tamstos knygą. Pa- 
skendęs visokiuose darbuose mažai teužsiimu politika, todėl ir 
Tamstai neturiu laiko plačiau parašyti, nors ant visų Tamstos 
laiškų atsakiau maždaug savo laiku. Sulaukęs daugiau atsakan- 
čios valandėlės, parašysiu Tamstai plačiau apie Šveicarijos lietu- 
vių gyvenimą, o tuo tarpu prašau, Gerbiamasis Daktare, priimti 
tikros pagarbos išreiškimą. k 

St. Šalkauskis 


22/IX.18 Av. du Midi, 11 
Fribourg 


PP-ams Aukštuoliui ir Šeiniui siunčiu daug labų dienų. 

SUSIRAŠINĖJIMAS SU 
ANTANU VISKANTU 


Weissenburg, 4.VIIL.1916 


Gerbiamasis! 

Ačiū už laiškutį su prisiųstuoju darbu. P. Mzk. pasiėmė jau tai- 
syti ekonomiką. Link [neįsk.], jis užsigeidė išleisti jų šiek tiek. Re- 
daktoriaus klaustis čia nereikia, nes tezės nėra tikrai apdraustos, 
nes nieko apie tai brošiūroje nepasakyta. Iš Rappersvillio man at- 
siųsta ne tie dalykai, ką prašiau, taigi nieko žemėlapiams neturiu. 

Prašyčiau prisiųsti Maironio „Lietuvos istoriją“, tenai Vy- 
tauto portretas yra, arba vieną Vytauto portretą, jeigu gautu- 
mei kur - gal kun. [Ignas] Česaitis turi. Tai darau vien tam p. 
Mzk. tikslui. 

Prašyčiau dar prisiųsti tą istoriją, kur kalbama apie likvidaci- 
jos periodą, kurią Tamsta nuo kun. Česaičio pasiskolinai. Man 
ji būtinai dvejetai dienų reikalinga. 

Dovanok už tokį rašymą, [neįsk.] manęs laukia. . 

Lieku su tikra pagarba. 

Tamstos 

K[un.] A. Viskantas 


Gerbiamasis kunige, 

„Atgimimas“ išeina labai ilgas. Galima jį šiek tiek sutrum- 
pinti. Ypač antrą šių lapų pusę esu rašęs su paskuba ir todėl ne- 
pajėgiau ją kaip reikiant sutvarkyti. Norėjau šiandien pabaigti 

prirengiamąją „Atgimimo“ stadiją ir siųsti kartu su prašomąja 
Tamstos knyga. Tačiau nespėjau visa ką į laiką atlikti. Dabar jau 
10 valanda vakaro. Taigi siunčiu knygą ir rankraštį tik rytoj ryt, 
t.y. 8/VIII.16. „Atgimimą“ pabaigsiu jau per dvi dieni, t. y. poryt 
vakare, jei tik kas nesutrukdys. Ryte atvažiuoja B. Pilsudskis ir 
nor su manim pasimatyti, bet sakosi neilgam laikui atvažiuosiąs 
Friburgan. - Jaučiuos dabar geriau, nors nesu toli gražu visai 
tvarkoje. Važiuoti kur kitur atilsėti ir pasigydyti visgi turėsiu. 
Tačiau į darbą jau įsikinkiau, ir jaučiuos ramiau ir giedriau, ką 
ir Tamstai linkiu. Tokie tai dalykai! Teikis Tamsta priimti tikros 
pagarbos išreiškimą. 

St. Šalkauskis 


7/VIII.16. 
Friburgas 


P. S. Nieko iš kunigų lietuvių dar nėra. Aš pradėjau dantis 
plombuoti. Friburge pasiliksiu, kol darbo nepabaigsiu. Manau 
sau, kam pražudyti darbo laiką išvažiavus kur į gerą vietą, kame 
turėčiau mokintis kalbos. Geriau čia pabaigsiu darbą, o ten tu- 
rėsiu tik kalbomis ir sveikata rūpintis. Be to, toks sumanymas 
ragina mane greičiau darbą užbaigti. Paskutinę dalį tikiuos pa- 
rašyti per savaitę, nes daug turėsiu rašyti iš pilvo, o tai greičiau- 
siai einas. 


Weissenbourg, 9 rugpjūčio 1916 


Gerbiamasis! 

Gavau Tamstos darbą link Lietuvos padėjimo po rusų valdžia 
drauge su Grabieco veikalu. Atvirukas irgi atėjo. Ačiū labai. 

Likvidacijos periodas man visai nesiseka rašyti. Man sunku, 
tai eina iš daugelio priežasčių. Vietomis Tamstos mintys ne- 
aiškiai išreikštos. Be to, aš neturiu drąsos taikinti griežtai prie 
Lietuvos tai, kas istorikų pasakojama link Lenkijos kad ir tuo 
periodu. Be to, nežinau, ar verta ir net ar paranku taip daug 

skirti vietos šitam periodui, mums žinių, paliečiančių Lietuvą 
kaipo tokią, mažai teturint. 

Istoriškiems faktams patikrinti aš nieko su savimi neturiu. 

Link jėzuitų taip daug ir sau priešingo kalbama, kad jų isto- 
rija. mūsų krašte nesimato, kad galima būtų pasakyti gerai ištirta 
esanti. Tuo tarpu skaitau Grabieco veikalą. 

Kolei Grabieco neturėjau, aš perrašinėjau jau sutvarkytą- 
sias dalis. Istoriškąją dalį perrašiau ligi Liublino unijos. Be to, 
pradedant nuo Liublino unijos pertaisiau sulig to kaip buvova 
kalbėjusiu ir kaip man rodėsi ligi to periodo galo. Tačiau neper- 
rašinėju su Tamsta nepasitaręs. 

Dar perrašiau į 15 puslapių įžengiamosios dalies. 

Ekonomiškoji dalis p. M. jau peržiūrėta. Jos perrašymui pri- 
sieis kokią savaitę laiko padėti, nes bus į 50 puslapių. 

Paskutinėmis dienomis gavau atvirukus nuo [Jono Juliaus] 
Bielskio ir [Kazimiero] Prapuolenio. Ypatingo nieko. 

Gaila, kad man nesiseka kaip ekonomiška ta istoriškoji dalis. 
P. M. esant labai būtų paranku greitu laiku darbą atlikti, o dabar 
nežinia, kuomet aš jį užbaigsiu. 

Vatikane gana svarbios permainos. Mgr. Pacelli, pasirodo, 
važiuoja į Monachiją kaipo nuncijus. O iš tenai ir iš Vienos nun- 
cijai — jau kardinolais Ryme būtų. 

Lieku su tikra pagarba. 

Tamstos 

Kun. A. Viskantas 


Weissenburg, 15.VIII.1916 


Gerbiamasis! 

Istoriškosios dalies galą gavau. Ačiū. Prašau prisiųsti Jaruše- 
vičiaus tą tomą, kuriame kalbama apie Lietuvos istorijos likvi- 
dacijos periodą. 

Lieku su tikra pagarba. 

Tamstos 

Kun. A.Viskantas 

Weissenburg, 15.VIII.1916 


Gerbiamasis! 

Gavau Tamstos darbą apie polit(inius] elem[entus] Lietuvo- 
je. Ačiū. Vakar rašiau Tamstai link atvažiavimo į Weissenburgą. 
Jeigu atvažiuoji, pranešk kiek galima anksčiau, kad pensione 
pritaisytų Tamstai visa, kas reikia. Be to, prašyčiau atvežti dide- 
lių hostijų 15, kurių paprašytumei iš Villa Misericorde arba iš 
seselių uršulyčių - pažįstamų ir čia, ir ten. 

Be to, pagalvok apie žemlapį prie brošiūros. Gal kun. Česaitis 
turi Lelevelį ar kitą, - kur nors surasti prašyčiau. Būtų, manau, 
tikrai labai reikalinga. 

Atvažiuodamas pranešk valandą, nes vienam bus sunkoka 
surasti hotelį. 

Lieku su tikra pagarba. 

Tamstos 

Kun. A.Viskantas 


Weissenburg, 19.VIII.1916 


Gerbiamasis! 

Gavau didžiąsias hostijas, kurias buvai geras man išsiųsti. 
Ačiū labai. Gailiuosi tačiau varginęs Tamstą tais dalykais, nes 
pats galėjau stačiai vienoms ar kitoms seselėms, ir būtų prisiun- 
tusios. 

Sulig Tamstos prašymo siunčiu Tamstai Grabieco knygą. 

Lieku su tikra pagarba. 

Tamstos 

A. Viskantas 


P. S. Antrąją dalį, arba politiškuosius Lietuvos elementus, jau 
gavau. Neatmenu, ar rašiau Tamstai apie tai. 

Eribourg, 11.IX.1916 


Gerbiamasis! 

Siunčiu tamstai „IMonuTuueckme aneMeHTHI“!. Perskaičiau 
Tamstos antrą kartą rašytąjį darbą link likvidacijinio periodo. 
Jis yra puikiai atliktas. Suminkštinimai didesni, negu aš to rei- 
kalavau. Esencialiai nieku nesiskiria nuo manojo darbo; taip aš 
iš naujo savo darbo rašyti nereikalausiu. Tačiau perrašinėdamas 
aš naudosiuosi jumis kai kuriose vietose. Be to, prašysiu praneš- 
ti, ar sutinki Tamsta, kad aš atspausdinčiau pirmąją dalį mūsų 
darbo laikraštyje. Paskui mes galėtuviva už viena tai knygoje at- 
spausdinti tokiu būdu, kokiu norėtuviva. 

Su tikra pagarba 

Kun. A. Viskantas 


Stanislas Šalkauskis 
Sundlauenen, 13 rugsėjo d. 1916 m. 
Pension Wyler, Sundlauenen 


Kunigui Antanui Viskantui | 
Friburge 


Gerbiamasis Kunige, 

Tamstos laišką, rašytąjį 11 š(io] m[ėn.] d., gavau kartu su 
savo rankraščiu, už kurio atsiuntimą sakau Tamstai didelį ačiū. 

Spausdinti laikraščiuose dalimis tai, ką buvova žadėjusiu iš- 
leisti atskira knyga, jokiu būdu nesutinku, o gi prieš paskelbimą 
vienos kokios dalies rašto „Didysis karas ir Lietuvos atgimimas“ 
be mano žinios turėsiu teisę viešai protestuoti, kaipo vienatinis 
intelektualio darbo autorius, Tai užklaustas Tamstai pranešu vi- 
sai griežtoje formoje, nerašydamas tuo tarpu apie priežastis. 

Apgalvojęs padarytąsias asmeniškai Tamstai 10 š[io] m[ėn.] 
mano propozicijas link užbaigimo sumanytojo darbo terandu 
iš trijų tik vieną tikrai pozitive. Sulig anos propozicijos baigia- 
va darbą šitokiu būdu. Pirmojoje (teoretiškojoje) ir trečiojoje 

(ekonomiškojoje) dalyje pasirašova abudu, nes šiose dviejose 
dalyse priėjova prie šiokio tokio sutikimo. Antrąją dalį („Lie- 
tuvos fizionomija“) aš duodu sutrumpintą sulig mano sistemos 
ir pasirašau po ja asmeniškai Tamstai jąją išvertus prancūziš- 
kai. Pagaliau ketvirtojoje dalyje (politiškojoje) Tamsta pasirašai 
asmeniškai ir todėl pasinaudojęs jau mano rankraščiu Tamsta 
gali jo turinį ištaisyti sulig savo nuožiūros. Suprantamas daly- 
kas, kad kiekvieno iš mudviejų laisvė tam tikrose dalyse negal 
būt absoliuti, todėl Tamsta turėsi paskaityti man politiškąją dalį 
galutinoje redakcijoje. 

Šitą propoziciją palaikau dabar visai ultimatyviškai, nes tai 
vienintelis priimtinas man dabar užbaigimo darbo būdas, o kito 
dabartinėse aplinkybėse ir mudviejų santykiuose net nematau. 
Todėl meldžiu Tamstos duoti man netrukus aiškų galutiną at- 
sakymą. Negavęs gi iš Tamstos jokio atsakymo per savaitę nuo 
šios dienos, skaitysiuos visai laisvu atžvilgiu į Tamstą ir link su- 
tarties dėl sumanytojo darbo. O kaip suprantu šitą laisvę, prane- 
šiu Tamstai reikalui esant tam tikru būdu. 

Kad tuomet techniškas Tamstos darbas gal nustoti visiškos 
savo reikšmės, už tai moralės atsakomybės nenešiu, nes jau- 
čiuos išsėmęs visas priemones, kad užbaigti darbą, ir nes dar- 
bavaus, kaip Tamsta žinai, tikrai iš paskutiniųjų net tuomet, 
kuomet Tamsta nutarei, kad mano darbas bus veltui daromas. 
Toks buvo paskutinis mano darbas, kurį Tamsta pats pripažinai 
„puikiai atliktu“. - Dabar prašau šitą likusį dar pas Tamstą ran- 
kraštį man sugrąžinti, kadangi „Lietuvos fizionomija“ ar taip, ar 

"šiaip negalės pasirodyti mano parašytu pirmykščiu maštabu. 

Tamsta minėjai dar apie daromus pataisymus galutinoje re- 
dakcijoje tam atvejui, kad darbas būtų baigiamas, turiu pridurti, 
kad aš asmeniškai nebesutiksiu leisti Tamstai daryti tekste nors 
mažiausias atmainas be mano žinios. 

Teikis Tamsta priimti tikros pagarbos išreiškimą. 


St. Šalkauskis 

Fribourg 15.IX.1916 


Gerbiamasis! - 

Mūsų darbui užbaigti aš nurodau šį kelią. Vietose, kur mu- 
dviejų pažiūros skirtųsi, galima būtų padėti pastabą, kad tenai 
Tamsta nesutinki arba kitaip žiūri į tą dalyką. Šią taisyklę galima 
būtų vartoti, kur tik Tamsta rastum reikalinga. Šitoks projek- 
tas, kaip Tamsta matai, paliuosuoja įsitikinimus nuo prievartos 
bendrame darbe. O juk tik to čia ir tetrūksta. 

Link „Tautiškos Lietuvos fizionomijos“ turiu pasakyti, kad 
jos sutvarkymui, kaip ji dabar stovi, man yra prisiėję ją perrašyti 
tris kartus. O kadangi tenai yra 90 puslapių, tai aišku, kiek man 
prisiėjo tam darbui laiko ir vargo padėti. Todėl vertimo jokio 
tame dalyke aš neapsiimu. Tačiau tą dalį reikia būtinai sutrum- 
pinti. Tą darbą atlikčiau aš pats ir tai iš manęs ne taip daug laiko 
reikalautų. Už dvejetos savaičių galima būtų visą darbą užbaigti 
ir jau spaudon atiduoti visą veikalą, nes ir finansinių kliūčių aš 
nebematau. 

Siunčiu Tamstai „Ilepnog peanbnoň ynnu JinTB»i n Ionb- 
wn“. Darbas iš tikrųjų puikiai atliktas sulig medžiagos, kokią 
turėta. Jeigu aš nebūčiau to darbo anksčiau atlikęs, aš būčiau 
Tamstos raštą su visai mažomis permainomis tiesiai išvertęs. 

Baikiva tą darbą greičiau. Atmink, kad ir mano kantrybė ir 
ištura turi savo ribas. 

_ Lieku su tikra pagarba. 
Kun. A. Viskantas 

Stanislas Šalkauskis 
Merlingen, 16 rugsėjo 1916 
Hôtel des Alpes, Merlingen 


Kunigui Antanui Viskantui 
Friburge 


Gerbiamasis Kunige, 

Tamstos laišką, rašytąjį 15 šio) m[ėn.], gavau ir kartu su 
dėkingumu patvirtinu sugrąžinimą man paskutinio mano ran- 
kraščio. 

Pasiūlytas Tamstos projektas apie darbo užbaigimo būdą 
nepriimtinas yra jau dėlei sekančios priežasties. Kurioziškai iš- 
rodytų skaitytojui raštas, po kuriuo pasirašytų dviese ir kuris 
vienlaik būtų išmargintas pastabomis apie tai, kad vienas iš pa- 
sirašiusiųjų nesutinka su antru; tokių kuriozų pasaulio raštijoje 
dar nerandame. 

Šito visai objektyvio argumento jau užtenka, kad Tamstos 
propoziciją pripažinti praktiškai nevykdintinąja. Gi subjektyvių 
argumentų atsirastų daug daugiau, bet nenoriu jų išdėstinėti, 
kadangi prisieitų rašyti vien tik apie dalykus, labai Tamstai ne- 
malonius. Dėlei tos pat priežasties neliečiu čia irgi dalykų, ku- 
riuos Tamsta esi pajudinęs paskutiniame savo laiške. 

Susirašinėjimą apie darbo užbaigimo būdą skaitau jau už- 
baigtu ir sulig savo laiško, rašytojo 13 š[io] m[ėn.] d., palieku tik 
Tamstai laiką iki 20 š[io] m[ėn.] d. (su jąja), per kurį Tamsta dar 
gali išreikšti savo pasiryžimą priimti manąją darbo užbaigimo 
poziciją, išdėstytą minėtame mano laiške. 


Teikis Tamsta priimti tikros pagarbos išreiškimą. 


St. Šalkauskis 

Fribourg, 17.IX.1916 


Gerbiamasis! 

Ant Tamstos laiško, rašyto 16.IX.1916, nors man ir labai ne- 
malonu, turiu pranešti, kad link mūsų darbo užbaigimo aš ma- 
nau ligi pat galo laikytis projekto, kurį mudu vykinava jau nuo 
septynių mėnesių. To projekto priežastys Tamstos paties buvo 
išdėstytos, kada aš, nors kitos nuomonės būdamas, sutikau, 
Tamstai įkalbinėjant, jįjį priimti. Naujai atsiradusios priežas- 
tys, kurios išplaukė iš dabartinio darbo stovio ir kurios verčia 
ir toliau laikytis to paties projekto, mano buvo Tamstai išdės- 
tytos iš dalies gyvu žodžiu ir iš dalies raštu paskutiniame mano 
laiške. Šičia priminsiu tik tiek, kad permainyti darbo projektą 
dabar, kada darbas jau visai baigiamas, tai vis viena kaip jeigu 
kas baigdamas statyti bažnyčią bizantiškame stiliuje užsigeistų 
ją pabaigti gotiškame stiliuje. 

Mudviejų darbas galutinai bus užbaigtas už kokios savaitės, 
neskaitant ekonomiškosios dalies perrašymo. Lieku su tikra pa- 
garba visuomet tas pats Tamstai atsidavęs 


Kun. A. Viskantas 


P S. Išeina per daug ilgi perskyrimai; reikėtų, man rodos, šiek 
tiek juos sutrumpinti juos dalijant. Ar veikiai jau grįši Eriburgan? 


Stanislas Šalkauskis 
Merlingen, 19 rugsėjo 1916 m. 
Hôtel des Alpes, Merlingen 


Kunigui Antanui Viskantui 
Friburge 


Gerbiamasis Kunige, 

Gavęs Tamstos laišką, rašytąjį 17 šio] m[ėn.], teturiu tik tiek 
pranešti, kad poryt tolimesniame savo elgimesi link mano atlik- 
to darbo skaitysiuos visiškai laisvu. 

Neatsakau sulig esybės ir šito Tamstos laiško, nes matau, kad 
Tamsta visai sąmoningai nenori pripažinti susitvėrusiojo padė- 
jimo. 

Tikrą dalykų stovį išaiškinsiu bent kiek vėliau. Nedariau šito 
iki šiolei, kadangi mano išaiškinimas galėtų padaryti negalimu 
mudviejų bendradarbiavimąsi jokioj formoj. 

Teikis Tamsta priimti tikros pagarbos išreiškimą. 


St. Šalkauskis 


P. S. Jei Tamsta nenorėtumei sutikti, kad asmeniškąja savo 
laisve pasinaudosiu visai teisingai, bėgyje trijų metų neatsisaky- 
siu nuo trečiųjų garbės teismo. 

Tas pats St. Š. 


Friburg, 26.IX.1916 


Gerbiamasis! 

Aš laikiau reikalingu išpildyti dalį mūsų darbo, kur kalbama 
apie politiškus Lietuvos elementus. Baigiu visai. Kada galėtu- 
viva juos peržiūrėti drauge? Neilgai trukus aš jau manau duoti 
spausdinti visą knygą. 

Su tikra pagarba 

Kun. A.Viskantas 


27/IX.1916 iš Merlingeno duotas ant atviruko sekantis atsa- 
kymas: „Gerbiamasis Kunige, 

Ant Tamstos atviruko, rašytojo 26 š. m., tik tiek turiu pra- 
nešti, jog paskutinį mano motyvuotą žodį dėl sumanytojo rašto 
Tamsta rasi mano apdraustame laiške, kuris bus Tamstai pasiųs- 
tas iš Friburgo 30 š. m. d. Teikis Tamsta priimti tikros pagarbos 
išreiškimą. 

St. Šalkauskis“ 

Su originalu tikrai? 

St. Šalkauskis 

Stanislavas Šalkauskis 
Friburgas, 30 rugsėjo 1916 m. 
Fribourg (Suisse), poste restante 


Kunigui Antanui Viskantui 
Friburge 


Gerbiamasis Kunige, 

Dabar, kuomet praėjo 20 š[io] m[ėn.] diena ir kuomet mudu 
nesusitaikinom sumanytojo rašto užbaigimui, skaitau reikalu 
motyvuojamuoju būdu peržiūrėti susitvėrusį padėjimą, nusta- 
tyti mudviejų teises pradėtame darbe, o kartu irgi duoti teisingą 
apšvietimą tiems dalykams, kuriuos Tamsta buvai palietęs savo 
laiškuose, rašytuosiuose 11, 15, 17 ir 26 š[io] m[ėn.]. 

Darbo tvarka. Sutinku su Tamsta, kad darbo tvarkos projek- 
tas, kurį pradėjova vykinti rašte „Didysis karas ir Lietuvos atgi- 
mimas“, buvo mano sumanytas, bet iš pat pradžios tasai projek- 
tas išrodydavo šitokiu būdu: aš rašau pirmykštį tekstą rusiškai; 
Tamsta naudojiesi juo kaipo medžiaga ir gamini prancūziškąjį 
tekstą; kartu Tamsta verti pastarąjį į lietuvių kalbą; po to aš ga- 
lutinai apdirbu lietuviškąjį tekstą ir suteikiu Tamstai nustatymui 
prancūziškosios redakcijos, kuri, suprantamas dalykas, skaity- 
tųsi priimta esant bendram sutikimui. Tamsta, lyg ir būdamas iš 
pradžios kitokios nuomonės apie darbo tvarką, priėmei manąją 
tvarką nesąlygodamas joje jokių permainų. Tuo tarpu prakti- 
koj tuoj pasirodė, jog Tamsta vos tik gali apsidirbti su mano 
rankraščiais, o pagaminti tuo pat laiku vertimą lietuvių kal- 
boje ir tokiu būdu suteikti man sąlygą nustatymui galutinos 
redakcijos - Tamsta nebepajėgi. Matydamas Tamstos darbavi- 
mosi tempą, mačiau irgi, kad prie nieko nebeprivestų ir mano 
reikalavimai prisilaikyti pirmykščiai nutartos tvarkos. Todėl ty- 
lėjau. Bet laikui bėgant susitvėrė visai nenormalus padėjimas: 
paaiškėjo, kad aš, būdamas vienatiniu intelektualiu viso rašto 
autorium, faktinai buvau Tamstos beveik neprileidžiamas prie 
dalyvavimo nustatymo galutinos redakcijos prancūzų kalboje. 
Kaip tai atsitiko, pasistengsiu žemiau išaiškinti. 

Kaip buvo vikinamas darbas? Vadinamasis „bendras mu- 
dviejų raštas“, taip kaip jis yra dabar atliktas, pagamintas yra ši- 
tokiu būdu. Aš sugalvojau planą ir pakviečiau Tamstą pasitarti. 
Man paeiliui aiškinant plano tvarką, Tamsta ją pasyviai priim- 
davai, prisidėjęs bent kiek aktyviau prie nustatymo pavadinimo 
skyriaus: „Politiškieji Lietuvos elementai“. Čia jau pažymėsiu, 
kad šitą savo pasyvumą ir iniciatyvos stoką mudviejų rašte 
Tamsta paskui ne kartą vadinai pasidavimu ir tarnavimu mano 
asmeniui. - Bet toliau, priėjus man prie tveriamojo darbo, man 
paaiškėjo dar daugiau, kad naudotis darbe iš Tamstos pusės ko- 
kiais pozityviais ir tvertinais patarimais man nelemta, nes tokių 
patarimų išgauti iš Tamstos niekuomet nepasisekdavo. Todėl, 
atsidėjęs ant savęs, rašiau darbą savistoviai. Tokį prityrimą su- 
teikė man jau net pirmoji dalis, įvardyta: „Karas ir tautų teisės“. 
Kuomet aš pagaminau tam tikrą koncepciją, tai Tamsta, nors 
ir kritikavai ją gana stipriai, bet nepajėgei prie jos prisidėti nė 
viena gyva mintimi, o prikergęs pradžioje šablonišką ir nuobo- 
džią įžangą, Tamsta turėjai paskui prisipažinti, kad kitą kartą ši- 
taip Tamsta neberašytumei. Be to, nepajėgdamas nugalėti mano 
rašto formos (kaipo negalutinos) silpnybių, Tamsta mokėjai tik 
stipriai išreikšti savo neužsiganėdinimą dėl mano rašto neto- 
bulumo. Šitas pirmas bandymas padarė tarimąsi tarp mudviejų 
dar sunkesniu ir aš net atsisakiau aiškinti savo raštus taip, kaip 
Tamsta reikalavai, t. y. nupasakojant juos „savo žodžiais“, nes 
jau tuomet man prisiėjo pritirti, kad Tamsta nenori paimti dar- 
be jokių sunkenybių ir kartu elgiesi visai be atodairos į tai, kiek 
darbo pasiėmiau aš ant savęs. - Visgi, rašydamas „Tautiškąją 
Lietuvos fizionomiją“, aš dar retkarčiais dalinaus su Tamsta su- 
manymais, be to, šioks toks nuomonių apsimainymas įvykdavo 
tarp mudviejų beveik tik apie sekančius klausimus: 1) Lietuvos 
unija su lenkais, 2) koncepcija apie senalietuvius bei jaunalie- 
tuvius, 3) lietuvių kultūra lenkų kalboje, 4) Lietuvos bajorija XIX 
šmt. pradžioje, ir apie panašius smulkesnius dalykus. Vienu žo- 
džiu, iš sumanytojo rašto turinio nuomonių apsimainymas tarp 
mudviejų įvykdavo beveik išimtinai tik apie tuos dalykus, kurie 
buvo idėjiniu būdu surišti su Tamstos inspiruotu „Generaliu 

Komitetu“. Tik šitoje skiltyje Tamsta pasirodei maždaug kom- 
petentišku. Bet Tamsta jau žinai, prie kokių išvadų aš priėjau 
pažymėtuose klausimuose. Bestudijuodamas juridiškąją unijos 
pusę priėjau prie nuomonės, jog Tamstos perspektyva šiame da- 
lyke gerokai vienpusiška; koncepcija apie senalietuvius ir jauna- 
lietuvius politiškoje dalyje pasirodė ne visai pritaikinama, nors 
prie jos sutvėrimo prisidėjau labai aktyviai ir atkakliai gyniau 
per lietuvių susirinkimą, apie lietuvių kultūrą lenkų kalboje raš- 
te kalbėti neprisiėjo dėl paskubos, nes darbas ir taip per daug 
išaugo; galop apie bajorijos rolę Lietuvoje pradžioje XIX šmt. vi- 
sai nesutikova ir Tamsta mano galutinus išvedimus stačiai tam 
tikroj vietoj prašalinai. - Ekonomiškąją rašto dalį ir apie poli- 
tiškuosius Lietuvos elementus rašiau net dar savarankiškiau, ir 
Tamsta neturėjai beveik jokio supratimo, kaip šitos dalys bus 
rašytos. Tokiu būdu sulig teisybės galiu skaitytis vienatiniu in- 
telektualiu autoriumi visos sistemos apie „Didijį karą ir Lietuvos 
atgimimą“, o be to, esu faktinai ir formaliai realiu autorium visų 
jos dalių, kurios sistematingai yra išdėstytos mano rusiškuose 
rankraščiuose. Ir kuomet aš aiškiai pabrėžiau savo teises, kaipo 
autoriaus, laiške, rašytame 13 š[io] m[ėn.], Tamsta, jausdamas 
per daug aiškią teisybę, nedrįsai prieš jas kuo nors prasitarti. 
Koks gi buvo Tamstos darbas? Jau iš to, kas aukščiau pa- 
sakyta, aišku, kad sumanytajan raštan Tamsta nepajėgei įnešti 
jokio tvertinojo elemento. Visos bent kiek stambesnės Tams- 
tos prierašos pasirodė mechaniškai įspraustais svetimais kūnais 
rašinio organizme. Galiu jas net visas paminėti: 1) didaktiško- 
ji pradžia pirmosios dalies „Karas ir tautų teisės“, apie kurią 
Tamstos prisipažinimą anksčiau jau minėjau, 2) apmainymas 
pradžioje antrosios dalies mano koncepcijos apie lietuvių kal- 
bą ir pobūdį kai kuriais išsireiškimais iš Elisėe Reclus ir kt. Čia 
buvo prašalinta organiškoji visumos dalis ir pakeista rinktiniais 
elementais, o tuo tarpu paskui Tamsta turėjai tam tikrose aplin- 
kybėse prisipažinti, kad iš karto Tamsta negalėjai gerai suprasti 
mano koncepcijos. 3) „Lietuvos fizionomijoje“ Tamsta padarei 
tris stambesnes atmainas: a) apie Jogailos įsiviešpatavimą ir vei- 
kimą, b) apie Zigmanto II laikus ir c) apie Liublino uniją. Visos 

šitos atmainos įnešė į rašinį Kontvio tvėrybos elementus. Man 
stipriai šias vietas kritikuojant, Tamsta net apsiėmei jas iš naujo 
taisyti, o apie Liublino unijos aprašymą Tamsta tiesiog pripa- 
žinai, kad jis netinka bendram rašinio būdui. Tačiau Tamstos 
taisymai maža teištobulino šitas vietas, kurios taip ir pasiliko 
svetimomis mano sistemai. Neskaitant dar vieno kito Tamstos 
išsireiškimo, manau, mažai tesuklysiu pasakęs, kad tai ir visas 
sutvertas Tamstos įnašas į „bendrą mudviejų darbą“. Jei iš šitų 
160 puslapių, kuriuos mudu kartu perskaitėva, suskaityti Tams- 
tos savistoviai parašytas vietas, tai jos vargiai sudarytų daugiau 
negu 5 puslapius. - Tiesa, lieka dar techniškasis Tamstos triū- 
sas, buvęs reikalingas rašinio išdailinimui formos žvilgsniu, su- 
trumpinimui ir pritaikinimui jo prie prancūzų kalbos. 

Kaipo intelektualis rašto autorius drįstu tvirtinti, kad ir tasai 
Tamstos darbas stovėjo toli gražu ne ant pageidaujamos aukš- 
tumos. Dailinimas formos beveik visuomet buvo darytas turi- 
nio sąskaita, sutrumpinimas buvo Tamstos suprantamas labai 
mechaniškai: Tamsta dažniausiai vienas vietas tik vertei, o kitas 
vietas tik šalinai. Organiškosios visumos apėmimo savo darbe 
Tamsta niekuomet neparodydavai. Šitos Tamstos darbo ypatybės 
daugiausiai apsireiškė antrojoje rašto dalyje „Lietuvos fizio- 
nomija“. Apie pirmąją esu jau kalbėjęs. Trečioji, ekonomiškoji 
dalis beveik ištisai buvo Tamstos išversta iš mano rankraščio. 
Apie ketvirtąją dalį, kurioje iš mano 41 puslapio Tamsta padarei 
27 psl., nesprendžiu, nes jos mudu neskaitėva. Nesprendžiu irgi 
apie prancūziškąją Tamstos kalbą, kurios nepažįstu. - Bet už tai 
visan raštan Tamsta daug įnešei organiškai man priešingos Mar- 
kaus ir Kontvio dvasios ir oportunizmo atžvilgiu į šio pasaulio 
galiūnus. Nepažindamas prancūzų kalbos, aš tiesiog neturėjau 
ginklų kovoti prieš šituos Tamstos darbo apsireiškimus, nes jie 
slėpėsi styliaus ypatybėse ir kitokiose dalyko išdėstymo smulk- 
menose. Bet maža to, paskui Tamsta nepanorėjai visai skaitytis 
su mano reikalavimais dėl nustatymo galutinos redakcijos, kas 
stačiai vedė prie darbo sustabdymo. 

Kaip kilo tarp mudviejų nesutikimai darbe? Matydamas 
Tamstos darbo nurodytas ypatybes, bet nenorėdamas sustabdyti 

jį visai, buvau sutikęs praleisti Tamstos sutaisytą prancūzų kal- 
boje tekstą iki Lublino unijai, žiūrėdamas į tai kaipo į malum 
necessarium. Išreikalauti nors mažiausias permainas Tamstos 
išsireiškimuose ar žodžiuose man pasisekdavo su didžiausiu 
vargu net tuomet, kuomet Tamsta pats matei, kad mano reika- 
lavimai visai racionalūs. Dėl paskutinės priežasties Tamsta apsi- 
ėmei irgi ištaisyti savo aprašymą Liublino unijos, kad įnešus 
daugiau juridiškosios precizijos, be to, kadangi tuo laiku pablo- 
go mudviejų grynai asmeniškieji santykiai, apie kuriuos kalbu 
žemiau, tai Tamsta, padaręs šitame dalyke visai neesmines per- 
mainas, pranešei man, o paskui su nenu... [neįsk.] net nusišyp- 
sojimu prisiekinėjai man, kad raštas ištaisytas sulig mano pagei- 
davimų. Bet tai dar mažmožis. Tuo pat laiku prisiėjo mudviem 
peržiūrinėti du skyriu: „Likvidacijinį lietuvių valstybės perio- 
dą“ ir „Lietuvos atgimimą“. Šituodu skyriu dėlei paskubos, iš 
vienos pusės, ir dėl mano sveikatos stovio, iš antros, aš negalė- 
jau išdailinti formos žvilgsniu ir pasitenkinau tik tuo, kad su- 
kroviau, kiek radau ir pajėgiau, medžiagos, kurią apdirbti ir su- 
tvarkyti buvo Tamstos priedermė, o jei apskritai darbas buvo 
atliktas silpnai, tai Tamsta, kaipo bendradarbis, turėjai jį papil- 
dyti. Tuo tarpu susitikus mudviem Veissenburge, Tamsta progai 
esant nesidrovėjai išpasakoti savo neužsiganėdinimą, kad mi- 
nėtuoju skyriu neparašytu taip, kad Tamsta galėtumei juos taip 
„sklandžiai išversti“, kaip tai buvo su ekonomiškąja dalimi. Kuo- 
met gi pradėjova skaityti Tamstos tekstą prancūzų kalboje, tai 
pasirodė, kad rašto ištobulinimui nieko ypatingo nepadaryta, 
net mano medžiaga liko nei išnaudota, nei kaip reikiant sutvar- 
kyta. Aš, bebūdamas jau sutikęs praleisti „Likvidacijinį perio- 
dą“, išklausęs „Lietuvos atgimimą“ įsitikinau, kad abu skyriu 
turi būt mano taisomu iš naujo, nes Tamsta neprisidedi prie ti- 
krai bendro darbo. Nežiūrint į tai, jog sveikatos žvilgsniu buvo 
man tai daryti labai sunku, aš visgi ištaisiau „Likvidacijinį peri- 
odą“ ir buvau jau besirengiąs taisyti „Lietuvos atgimimą“. Bet 
čia paaiškėjo, jog Tamsta ne tik nenori skaitytis su mano reika- 
lavimais reikalingų pataisymų, bet stačiai darai darbui obstruk- 
cijas (dar Veissenburge nebuvau apie tai galutinai įsitikinęs, bet 

dabar vartoju šitą žodį visai sąmoningai). Tamsta atsisakei tai- 
syti savo tekstą sulig mano reikalavimų taip, kad jis pasidarytų 
priimtinas abiemdviem, ir tik savo laiške, r[ašytame] 11/IX.16, 
pripažinęs mano pertaisytą darbą „puikiai atliktu“, rašai, kad 
„perrašinėdamas aš naudosiuosi jumis kai kuriose vietose“. Tuo 
tarpu kaip savo atsisakymu nuo antrinio ištaisymo, taip ir pasi- 
ryžimu daryti galutinus pataisymus man nedalyvaujant Tamsta 
šalinai mane visai nuo apdirbimo galutinos rašto formos, kas ne 
tik neatitikdavo bendrojo darbo reikalavimams, bet irgi mano, 
kaipo intelektualio autoriaus, padėjimui. Atsidėti gi su užsitikė- 
jimu ant Tamstos darbe juo toliau, juo mažiau galėjau, nes iš 
minėtųjų dviejų skyrių, kuriuos prisiėjo taisyti, o irgi iš asme- 
niškųjų pasikalbėjimų mačiau, kad Tamstai, prityrus nepasise- 
kimų visuomeniškajame veikime ir besiskirstant su manimi, 
ėmė smarkiai augti oportunizmas atžvilgiu į tas sferas, kuriose 
Tamsta jauteisi dar ne visai sukompromituotas. Šita gi Tamstos 
pakraipa kartu su Markaus ir Kontvio dvasia ypatingai spyrė 
mane reikalauti pataisymų aktualiose rašto dalyse, kurios, be to, 
išėjo silpniausiomis. Tokiu būdu, maža to, kad buvo neišlaikytas 
pirmykštis projektas, kuris turėtų man garantuoti dalyvavimą 
nustatyme galutinos redakcijos, maža to, kad aš ir šiaip jau be 
kalbos pažinimo buvau apribotas šiuo žvilgsniu, Tamsta dar at- 
kakliai atsisakydavai pasidarbuoti nustatymui tokios redakcijos, 
kuri būtų priimtina ir man, ir Tamstai. Atvažiavęs gi į Sundlau- 
enen 10 š[io] m[ėn.] Tamsta aiškiai pasisakei, kad darbuotis 
daugiau atliktame darbe Tamsta negali, bet kartu, man spiriant, 
Tamsta aiškiai pripažinai, kad spausdinti raštą, taip kaip jis yra, 
atskiroj knygoje negalima. Nežiūrint į tai, Tamsta visgi propo- 
navai man tą dieną išklausyt paskutinę dalį apie „Politiškuosius 
Lietuvos elementus“, bet kartu kalbėjai Tamsta ir apie tai, kad 
ilgiau laukti Tamsta nebemanai, kad Tamsta rasi būdą darbą at- 
spausdinti, kad Tamsta mane nenuskriausi, kad mudviem nesu- 
tinkant galima padėti slapyvardį „du lietuviu“ ar L. ir J. ir kt. 
Man paaiškėjo, kad Tamsta tiesiog su manim žaidi ir obstrukci- 
jiniai stabdai tą darbą, kurį dar iš dalies galima buvo pavadinti 
bendruoju, nes jis reikalingas buvo galutinai rašinio formai 

apdirbti, ir kad Tamsta turi pasiryžimą spausdinti raštą be mano 
sutikimo ir man nepriėmus galutinos redakcijos. Kuomet gi aš 
pradėjau labai stipriai protestuoti, tai lyg besitraukdamas atža- 
garin Tamsta pasakei, kad tai buvo tik sumanymas, ir net savo 
laiške, r[ašytame) 11/IX.16, Tamsta klausei mano sutikimo pa- 
talpinti teoretiškąją rašto dalį laikraštyje, su kuo aš nesutikau 
dėl priežasčių, kurios paaiškės iš šito mano laiško. - Kuomet 
Tamsta nesutikai taisyti nepriimtinus man skyrius, o taipgi atsi- 
sakei praplatinti proporcijos dėlei paskutinę dalį, tai matyda- 
mas, jog susitarimas tarp mudviejų turinio dalykuose negali- 
mas, padariau ultimatyviškąją propoziciją pasidalinti „Lietuvos 
fizionomija“ ir „Politiškais Lietuvos elementais“ taip, kaip išdės- 
tyta mano laiške, r[ašytame] 13/IX.16. Buvo tai vienintelis bū- 
das dar užbaigti darbą, kuomet persiskyrėm negalėdamu prieiti 
prie abiem priimtinos redakcijos. Bet ir čia Tamsta pasirodei 
oponentu. Iš visų Tamstos argumentų girdėjau ir skaičiau tris. 
1) Žodžiu Tamsta man sakei pliką tvirtinimą, kad jau turime 
darbą baigti tokiu būdu, kaip pradėjome. Bet ar tai racionalus 
argumentas tuomet, kuomet jau tiek pirmykščiai sumanytosios 
tvarkos sąlygų neišlaikyta iš Tamstos pusės? 2) Savo laiške, 
r[ašytame]15/II.16, Tamsta mini, kad „Lietuvos fizionomijos“ 
sutvarkymui ir perrašinėjimui Tamsta padėjai daug laiko ir var- 
go, iš ko lyg išeina, kad todėl Tamstai sunku atsisakyti nefigū- 
ruoti jos autorium. Čia apsireiškia ypatingas Tamstos naudos 
žvilgsnis į mūsų darbą. Kad Tamsta sutvarkymui ir perrašinėji- 
mui antrosios dalies padėjai daug laiko ir vargo, Tamsta apie tai 
gerai atmeni, bet kad aš jos sutvėrimui padėjau ne tik daug 
laiko ir vargo, bet ir gerokai sveikatos, apie tai Tamsta užmiršti 
visai, taip pat kaip Tamsta visai nenori skaitytis su mano teisėmis 
kaipo intelektualio autoriaus. 3) Galop savo laiške, r[ašytame] 
17/1X.16, Tamsta vartoji argumentą, kad mano proponuojama- 
me darbo užbaigime nebebūtų stiliaus išlaikymo. Abejoju labai, 
ar galėjai Tamsta įsitikinęs vartoti šitą argumentą, žinodamas 
gerai, kas sutvėrė ištisą veikalą ir kieno vienas tikslus darbas gul 
+ jo pamate. - Tamstos kontrprojektas išmarginti rašinį mano 
pastabomis, kur aš nesutinku su Tamsta, buvo nepriimtinas dė- 

lei objektyvios priežasties, kurią išrodžiau savo laiške, r(ašytame] 
16/IX.16. Dabar pridėsiu, jog jis ir faktinai buvo neįvykdomas, 
kuomet mano nesutikimas paliečia daugiausiai tą pašalinę dva- 
sią ir oportunizmą, kuriuos Tamsta įneši į visą mano raštą ir 
kurie apsireiškia tokiose subtilybėse, su kuriomis kovoti pasta- 
bomis nebegalima. O kas svarbiausia, Tamstos projektą vyki- 
nant, susitvertų toks nenormalus padėjimas, kuomet pats auto- 
rius virstų savo populiarizatoriaus komentatorium ir papeikėju. 
Pagaliau ir Tamsta pats nustojai savo pareigas vykinti. Tokiu 
būdu Tamstos projektas raštui užbaigti pasirodė aiškiai nevyk- 
dintinuoju; kartu Tamsta neišreiškei nei mažiausio palinkimo 
bendrai nustatyti priimtiną abiem galutiną redakciją, kuri ir be 
to pastojo jau negalima dėlei mudviejų persiskyrimo pakraipo- 
se ir dėl pablogėjusios mano sveikatos, kuriai dabar pradėjo 
kenkti obstrukcijinis Tamstos elgimosi būdas. Todėl man liko 
tik ultimatyviškai remti savo projektą, kuris buvo lengviausias 
įvykdinimui ir kuris suteikdavo Tamstai labai užtektiną atlygi- 
nimą už Tamstos techniškąjį darbą, nes Tamsta turėjai pasida- 
ryti bendraautorium pirmosios ir trečiosios dalies ir autorium 
ketvirtosios dalies, kuomet aš likdavau vienatiniu autorium tik 
antrosios dalies. Kadangi Tamsta iki paskirtam mano laikui, t. y. 
iki 20 š[io] m[ėn.] d. (su jaja), nesutikai priimti mano projektą, 
tai nuo šito laiko skaičiau ir skaitau save laisvu atžvilgiu į suma- 
nytąjį raštą. - Kad užbaigti mūsų nesutikimų istoriją, turiu dar 
paliesti Tamstos laiškus, kurie labai gerai apibūdina Tamstos el- 
gimąsi mudviejų darbe. Nežiūrint į mano ultimatyviškąjį reika- 
lavimą, Tamsta, lyg užmiršęs apie tai, ką buvai Tamsta asmeniš- 
kai sakęs ir kaip atsisakinėjęs nuo visokio tolimesnio darbo, 
apsiėmei savo laišku, r[ašytu] 15/IX,16, per dvi savaites sutrum- 
pinti „Lietuvos fizionomiją“ ir spaudon atiduoti visą veikalą; čia 
dingo net Tamstos abejojimai apie reikalingus pinigus spaudai, 
bet apie tai, kaip galime susitaikinti galutinos redakcijos nusta- 
tyme, Tamsta nė žodžiu nepamini, tarytum Tamstos redakcija 
būtų jau man priverstinai priimtina. Per dvi dieni, kuomet mano 
reikalavimas laišku, r[ašytu] 16/IX.16, buvo dar sustiprintas, 
Tamsta praneši man laišku, r[ašytu] 17/IX.16, „kad mudviejų 

darbas galutinai bus užbaigtas už kokios savaitės“. Kuomet gi aš 
po to dar rašiau Tamstai 19 š. m., kad nesulaukęs 20 š[io] m[ėn.] 
Tamstos sutikimo užbaigti darbą sulig manojo projekto skaity- 
siu save laisvu, - Tamsta, praėjus 9 dienoms nuo paskutinio 
Tamstos laiško, praneši vėl visai netikėtai sekantį dalyką: „aš lai- 
kiau reikalingu papildyti dalį mūsų darbo, kur kalbama apie po- 
litiškus Lietuvos elementus. Baigiu visai. Kada galėtuviva juos 
peržiūrėti drauge? Neilgai trukus aš jau manau duoti spausdin- 
ti visą knygą“ (cituoju ištisai Tamstos atviruką, r[ašytą] 26/IX.16; 
mano pabraukta). Ir vėl apie tai, kad aš pasiliuosavau jau nuo 
„bendrojo“ su Tamsta darbo, kad mudu nesutikova dėl redakci- 
jos „Lietuvos fizionomijos“, - nė žodžio, o prie viso ko - Tams- 
tos pranešimas, kad Tamsta manai duoti spausdinti neilgai tru- 
kus visą knygą, lyg Tamsta būtumei vienatinis jos autorius. Aš 
necharakterizuoju šituos Tamstos pasielgimus, juos gana pami- 
nėti, nes jie gana iškalbingai apie save šaukia. Aš tik Tamstos pa- 
klausiu po viso šito, ar tiesa yra tai, kad mudviem darbo užbaigi- 
mui tetrūksta „paliuosavimo įsitikinimų nuo prievartos bendrame 
darbe“ (Tamstos laiškas, r[ašytas] 15/IX.16)? - Tarp ko kito turiu 
pataisyti vieną sąmoningąją Tamstos netiesą apie darbo trūku- 
mą. Nežiūrint į tai, kad paskutinį kartą mudviem besimatant aš 
tą dalyką paliečiau tikroje šviesoje, Tamsta savo laiške, r[ašytame] 
17/IX.16, pamini, kad „senasis mudviejų projektas yra jau vyki- 
namas nuo septynių mėnesių“. Taigi tiesos dėlei turiu Tamstai 
išrodyti, kad raštas, nors pats savaime ir išėjo didelis, bet dėl 
mano darbo intensyvumo jis truko ne taip ilgai. Pirmąjį puslapį 
aš parašiau 16/IV.16 m. (balandžio m.) ir paskutinį pabaigiau 
31 /VIII.16 (rugpjūčio m.), t. y. nuo darbo pradžios iki jo galo 
praėjo 4⁄2 mėnesių, į kuriuos įėjo irgi laikas, pašvęstas kitiems 
dalykams. Iš šitų 4:4 mėn. tik vienai pertraukai dėl sveikatos ir 
kitų aplinkybių sugaišinau apie 5 savaites, o prieš išvažiuojant iš 
Friburgo dar 2 savaites „Lituanijos“ reikalams. Lieka neskaitant 
smulkesnių pertraukų bent kiek daugiau negu 2⁄2 mėnesių, 
dosniai skaitant 3 mėn., mano tvertinojo darbo, tiesa, labai in- 
tensyvio. Bet, kadangi Tamsta varei darbą sulig mano rankraš- 
čių, todėl darbą pradėjai vėliau negu aš, o pabaigei jį tik 10 die- 

nų vėliau, nes į Sundlauenen su pabaigta paskutine dalimi 
"Tamsta atvažiavai 10 š[io] m[ėn.] d., tai maksimaliai ir Tamstos 
darbas galėjo trukti tik 4⁄2 mėn. Bet iš šito laiko kiek dar Tams- 
ta buvai sugaišinęs kitiems reikalams, dargi kartu su manim. Be 
to, labai abejoju, ar intensyvumo žvilgsniu galima lyginti Tams- 
tos darbą su tveriamuoju mano darbu. Minėdamas apie tai, kad 
Tamsta padėjai darbe daug „laiko ir vargo“, Tamsta turėjai ypa- 
tingą savo tikslą. Kuomet, paaiškėjus obstrukcijinei Tamstos 
taktikai, aš apsistojau savo laiškuose ant realio pagrindo, kad aš 
esu veikalo autoriumi, Tamsta tik techniškuoju darbininku, 
Tamsta nedrįsai stačiai tiesai prieštarauti, bet visuose mažmo- 
žiuose stengeisi sutverti įspūdį, kad Tamsta visur darbavais su 
manim kartu ir esi tikrai bendraautorium. Tai turėjai Tamsta 
omenyje, rašydamas, kad mudviem tetrūksta paliuosavimo įsi- 
tikinimų nuo prievartos bendrame darbe, kad Tamsta tiek daug 
padėjai laiko ir darbo raštui, kad stilius bus neišlaikytas, priė- 
mus mano projektą apie rašto užbaigimą, ir t. t. Nė kiek nesvy- 
ruoju pavadinti galutinai visus minėtus Tamstos laiškus sąmo- 
ningai neteisingais, nes juose, išrodant paviršutiniai dirbtiną 
minkštą formą, stengtasi užmaskoti sąmoningai kietą turinį. Ši- 
tuose laiškuose skirtinai tik apsireiškė toji pamatinė neteisybė, 
kuri man prisiėjo pritirti santykiuose su Tamsta. Išaiškinti ir 
šitą klausimą man prisieina jau dėl to, kad Tamsta esi padaręs 
man užmetimą, būk aš ardžiau bendrąjį mudviejų darbą tuo, 
kad ėmiau likviduoti artimesnius su Tamsta santykius. Bet aps- 
kritai Tamstos elgimos mudviejų darbe būtų visai nesupranta- 
mas ir tiesiog priešingas sveikam protui, jei jis neturėtų gilesnių 
šaknų asmeniškuosiuose mudviejų santykiuose. Todėl kyla 
klausimas - 

Kaip atsiliepė asmeniškieji mudviejų santykiai į bendrąjį 
darbą? Visai pripažįstu, kad aš nuo kurio jau laiko sąmoningai 
likvidavau artimesnius su Tamsta santykius, nes pats esu savo 
laiku atvirai apie tai sakęs, bet tuo pat laiku, rodos, užtektinai 
parodžiau savo pasiryžimo kaip žodžiu, taip ir darbu užbaigti 
pradėtąjį darbą. Tamsta matei, kaip aš iš naujo ėmiausi taisyti 
silpniau mano parašytus skyrius, kad padaryti juos priimtinais 

abiemdviem. Vienas jau ištaisytas skyrius buvo Tamstos pri- 
pažintas „puikiai atliktu“, tokiu būdu darbas darėsi priimtinu 
abiem, jei Tamsta norėtumei skaitytis su mano reikalavimais ir 
dar pasidarbuoti. Kad darbo žvilgsniu iš mano pusės nebuvo 
kliūčių, tai gal liudyti ir Tamstos tartas man žodis, kad aš be- 
sidarbuodamas „persidirbau“. Todėl žiūrėdamas į dalyką taip, 
kad darbas - darbu, o santykiai - santykiais, likvidavau sąmo- 
ningai artimesnius ryšius su Tamsta, nes buvo tam visai užtekti- 
nos priežastys, iš kurių reikalas paliuosuoti mano individualybę 
ir sąžinę iš po Tamstos prievartos buvo svarbiausioji. Savo laiku 
sakiau Tamstai apie tai bent kiek minkštesnėj formoj. Bet dabar 
vadinu dalykus tikrais jų vardais. Kitaip kaip prievarta mano 
individualybės ir sąžinės dalykuose negaliu pavadinti Tamstos 
atsinešimą prie mano asmens, ir paaiškinimui galiu nupasa- 
koti keletą faktų, kurie kalba patys už save. Kuomet aš, elgda- 
masis per lietuvių susirinkimą sulig savo sąžinės ir tautiškojo 
lojalumo be jokių suktybių, nepatenkinau Tamstą, tai Tamstos 
nekantrybė netikėtai prasiplyšo šiuose gerai Tamsta apibūdi- 
nančiuose žodžiuose: „Duočiau į snukį“. Šiuose dviejuose žo- 
džiuose Tamsta apsireiškei visas, kaip esi, mudviejų santykiuo- 
se. Nemažiau stebėtinas ir jautriam žmogui nesuprantamas yra 
Tamstos pasiryžimas per prievartą primesti man savo bičiulys- 
tę. Kuomet aš pasakiau Tamstai apie savistovumą nuo Tamstos 
veikime ir elgimesi, tai Tamsta per keletą dienų kankinai mane, 
visa to žodžio prasme, vartodamas visus tam tikrus manevrus, 
reikalaudamas iš manęs, kad sutartiniai mudviejų santykiai pa- 
siliktų nors iki galo darbo. Tikslas buvo aiškus: Tamsta norėjai 
supainioti mane darbu, kurio dargi aš pats buvau autorium. Tai 
suprasdamas, aš aiškiai pasakiau Tamstai, kad Tamstos neklai- 
dinti, jog statau klausimą apie asmeniškuosius mudviejų santy- 
kius dar prieš pabaigiant darbą, kad nebūti šiame dalyke niekuo 
surištu. Pasiliuosuoti nuo tos formos bičiulystės, kurią Tamsta 
buvai net pasiryžęs palaikyti per prievartą, turėjau teisę ir net 
moralią priedermę visokiose aplinkybėse. - Galop, kuo buvo 
mudviejų vadinamasis bendras raštas? Kuomet man teko įsiti- 
kinti, kad mano darbas ne tik nieko neišlošia dėl bendradarbia- 

vimosi su Tamsta, bet daug pralošia, kaip ir aš asmeniškai, - aš 
visgi buvau pasiryžęs padaryti dėl Tamstos auką iš savo indivi- 
dualios tvėrybos prisilaikydamas principo, kad volenti non fit 
injuria". O kad šitas pasiryžimas buvo visai tikras, Tamsta galė- 
jai puikiai įsitikinti tuomet, kuomet aš leidau Tamstai per tau- 
tų konferenciją? skaityti nuo Tamstos vardo mano koncepciją 
„Karas ir tautų teisės“, kuomet atsisakiau, Tamstai reikalaujant, 
spausdinti savo rašinį „Tautiškoji lietuvių idėja“, kurion įėjo keli 
elementai, kurie turėtų įeiti į sumanytąjį raštą ir kurie tuo pat 
laiku buvo mano tvėrybos gaminiai; pagaliau kuomet nuolan- 
kiai klausiau Tamstos patėmijimus apie tai, kad per lietuvių su- 
sirinkimą mano buvo per daug pasakyta apie rašinio koncep- 
ciją, kuri vėl prigulėjo vien tik prie mano tvėrybos. Ir dabar aš 
paklausiu Tamstos, ko dėlei aš pasidaviau į tokią individualią 
vergystę, kuri ėjo net toliau, negu leidžia tikroji visai dora sa- 
vimeilė? Nejaugi tik dėl to, kad Tamsta pažįsti prancūzų kalbą 
ir aš be Tamstos apsieiti negaliu? Ant nelaimės Tamsta taip ir 
supratai susitvėrusį tarp mudviejų padėjimą ir pradėjai lošti ant 
šitos savo reikalingumo stygos ir lošei tol, kol ji nenutrūko. Man 
visuomet buvo nesuprantama, kokios teisės dėka Tamsta gali iš 
manęs reikalauti, kad aš visą darbą apdirbčiau iki paskutiniam 
stoviui ir Tamstai tik palikčiau „dailiai ir sklandžiai“ išversti ir 
padėti greta mano pavardės Tamstos pavardę. Tamstos išreiš- 
kimas man nepasitenkinimo, kuomet aš mažiau apdirbau abu 
paskutiniu „Lietuvos fizionomijos“ skyriu, buvo tik išreiškimas 
to, kad Tamsta jautiesi turįs teisę reikalauti iš manęs tos indivi- 
dualios vergystės, apie kurią aukščiau rašiau. Bet jei kyla klau- 
simas, ar aš pats turėjau moralią teisę pasiduoti į tokią vergys- 
tę, tai jau negal būt abejojimų, kad Tamsta jokiose aplinkybėse 
neturėjai ir neturi teisės iš manęs jos reikalauti. O ką Tamsta 
darai, jei nereikalauji jos, kuomet nė klausyti nenori apie tai, 
kad apdirbti bendromis jėgomis priimtiną abiem galutiną re- 
dakciją veikalo, kurį aš pagaminau; kuomet Tamsta atsisakai 
priimti mano projektą apie pasidalinimą antra ir ketvirta rašto 
dalimis, kuris duoda Tamstai lygų su manim atlyginimą rašte, 
bet palieka man mano teises ant to tvertinojo darbo, kuris, be to, 

mano atliktas 114 puslapiuose Lietuvos istorijos ir 15 psl. apie 
lietuvių kultūrą. Atmesdamas mano projektą, kuris dar vienas 
galėjo sutvarkyti darbą, Tamsta parodei, kad nenori priimti ant 
savęs jokios sunkenybės darbe ir atsakomybės, bet tuo pat laiku 
Tamsta pasiryžęs esi per prievartą užgriebti viską, kas Tamstai 
duodama ir kas nebeduodama, nežiūrint į tai, ar Tamsta turi 
kokios moralios teisės, ar ne. Galop ką reiškia, jei ne prievar- 
tos išsireiškimą, Tamstos pranešimas paskutiniu laiku: „Neilgai 
trukus aš jau manau duoti spausdinti visą knygą“. Kur mano, 
kaipo autoriaus, sutikimas, kur susitaikinimas nustatyme pran- 
cūziškosios redakcijos? Taip Tamstai besielgiant, galiu su gryna 
sąžine kaip apie rašto užbaigimą bendruoju būdu, taip ir apie 
asmeniškuosius mudviejų santykius pasakyti trumpai: gana to 
jungo! 

Mudviejų teisės atliktame darbe. Taip susidėjus aplinky- 
bėms skaitau reikalingu apsistoti ant realių teisių pagrindo ir 
tokiu būdu likviduoti paskutinius mudviejų santykius dėl su- 
manytojo ir atlikto darbo. Mano teisės visai aiškios: tik aš, kaipo 
vienatinis kaip viso veikalo „Didysis karas ir Lietuvos atgimi- 
mas“, taip ir jo dalių autorius, teturiu nedalinamąsias teises gar- 
sinti, platinti, versti ir plėtoti šitą sistemą; ir kol ji nėra mano 
atspausdinta viešai, net Tamsta neturi teisės ja naudotis kokiu 
nors būdu viešiems reikalams. Tik jai spaudoje pasirodžius, su- 
lig mano sutikimo Tamsta galėtumei ja naudotis kartu su kitais 
tokiu būdu, kaip paprastai naudojamasi svetimais tvariniais. 
Todėl dabar Tamsta ne tik neturi teisės šitą veikalą garsinti nei 
visą, nei dalimis, bet irgi laisvai jį apdirbti ir duoti spaudon. 
Pagarsinimas veikalo ar anonimiškas, ar nuo mano vardo, ar 
nuo Tamstos vardo, ar nuo abiejų vardų, arba net savotiškas 
apdirbimas vis tiek visuomet bus plagiatu su priemaiša fal- 
sifikacijos, t. y. kriminaliu nusižengimu. Man gal nepriderėtų 
kitam aiškinti kriminalią tokio galimojo pasielgimo pusę, bet 
Tamsta įgaliavai mane tai padaryti savo pasielgimais: pirma, 
aiškiu savo pasiryžimu pasielgti prieš mano sutikimą, su kuo 
Tamsta atvažiavai į Sudlauenen ir ką dabar Tamsta patvirtini 
savo pranešimu, kad neilgai trukus manai duoti spausdinti visą 

knygą; antra, tarsi naiviais savo prirodinėjimais, kad mano sis- 
temoje Tamsta randi labai mažai to, ką esi jau anksčiau skaitęs 
ar girdėjęs, tokių idėjų pas mane būk visai mažai esą. Stebėti- 
nas dalykas, kodėl pas Tamstą buvo kitoks apie tai supratimas, 
kuomet Tamsta draudei man spausdinti asmeniškąjį mano ra- 
šinį „Tautiškoji lietuvių idėja“, kurio tik kai kurie elementai per- 
dirbtoj formoje turėjo įeiti į veikalą „Didysis karas ir Lietuvos 
atgimimas“, kurį irgi ne Tamsta sutvėrei, bet po kuriuo greta 
su mano pavarde turėjo figūruoti irgi Tamstos pavardė. Iš kur 
pas Tamstą šituodu skirtinu saiku sau ir kitiems? - Kokios gi 
Tamstos teisės atliktame darbe? Iš Tamstos pusės yra neužgin- 
čijamas faktas, kad Tamsta atlikai tam tikrą darbą, bet šitas dar- 
bas dėl kai kurių priežasčių, o svarbiausia dėl Tamstos elgimosi 
liks grynu faktu be ypatingų teisių. Neužginčiju tai, kad iš pat 
jau pradžios darbui lemta buvo nukrypti taip, kad aš turėjau 
daugiausiai tverti, o Tamsta daugiau tvarkyti ir taikinti jį prie 
prancūzų kalbos. Bet kas kaltas, kad Tamsta pasirodei darbe 
visai beveik bejėgiu ir bergždžiu tveriamuoju žvilgsniu, o prie 
viso ko Tamsta galop apsistojai nesidrovėdamas ant pamato 
išnaudojimo manęs (prirodymų šitam laiške užtenka!). Tams- 
ta turėtumei teisę iš manęs reikalauti, kad aš neardyčiau pada- 
rytos su Tamsta sutarties atlikti darbą iki galui be pakankamų 
iš Tamstos pusės priežasčių. Kitaip man kitose aplinkybėse 
galėtų kilti priedermė atlyginti Tamstai materialiai už nustotą 
laiką ir padėtąjį darbą. Be to, visos darbo istorijos išdėstymas 
parodo, kad kliūtys, kurios padarė darbo užbaigimą negalimu, 
nebuvo sutvertos mano elgimusi pačiame darbe. Be to, aš, kai- 
po veikalo autorius, pripažįstu atliktą Tamstos darbą netiku- 
siu. Kadangi mano tvirtinimai visgi yra vienos suinteresuotos 
pusės tvirtinimai, tai proponavau Tamstai ir vėl proponuoju 
garbės teismą, kuris galėtų galutinai nuspręsti apie darbo li- 
kvidaciją. Teismą priimsiu, kaip rašiau, trijų metų bėgyje nuo 
20 š. m. rugsėjo dienos, t. y. laikotarpyje iki 20 rugsėjo d. 1919 ms 
Gi savo teises atžvilgiu į atliktą mano rusiškuose rankraščiuo- 
se darbą vykinu neapribojamai jau nuo 20 šio] m[ėn.] d. - 
Be to, kad visgi duoti Tamstai progą pasinaudoti techniškuoju 

savo darbu, galėčiau padaryti iš savo pusės tik vieną nusileidi- 
mą, bet suprasdamas tai ne kaipo moralę priedermę, o tik kaipo 
žmoniškojo su Tamsta pasielgimo ženklą. Tamsta atlikai darbą 
sulig nepaskelbto dar originalo, padaręs veikale tokias nees- 
mines permainas, kurios, mano nuomone, susilpnino turinį, be 
to, Tamsta padarei keletą svetimų veikalui įnašų ir suteikei jam 
netinkamą stilių ir dvasią. Todėl nenorėdamas, kaipo autorius, 
atsakomybės už šitas permainas, sutikčiau, kad Tamsta spausdin- 
tumei rašinį nuo savo vardo, bet su dviem prierašom - Tamstos, 
kad darbą beveik išimtinai Tamsta esi atlikęs sulig nepaskelbto 
dar mano originalo, ir mano prieraša, kad leidžiu Tamstai raštą 
spausdinti, bet dėlei įvykusių kai kurių permainų nenešu visai 
atsakomybės ir užlaikau sau visas teises tolimesnio darbo to- 
bulinimo ir platinimo. Šitokį leidimą galėčiau Tamstai duoti 
tik atspausdinti raštą vieną kartą laikraščiuose ir padaryti vie- 
ną laidą atskiroj knygoj iš viso 3000 egzempliorių, už kuriuos 
materialį pelną pasiimi Tamsta sau. Bet pabrėžiu griežtai, kad 
šitokį mano sutikimą Tamsta turėtumei gauti atskiram akte, ku- 
riame būtų išdirbtas tekstas kaip mano, taip ir Tamstos prierašų 
ir kuris būtų parašytas dviejuose egzemplioriuose, po kuriais 
būtuva pasirašiusiu abudu. Pažymėsiu dar, kad Tamstai spaus- 
dinant straipsnius laikraščiuose prierašos turėtų būti daromos 
kiekvienoje dalyje, ogi knygoje, suprantama, tik įžangoje. Šita gi 
mano propozicija Tamstai jokių teisių neduoda, nes tur tik pro- 
vizoriškąją reikšmę. Nustatymą akto turinio ir prierašų teksto 
irgi sutinku pavesti garbės teismui, jei Tamsta nenorėsi priimti 
tuos, kuriuos galėčiau sustatyti. Tokiu būdu galėčiau dar duoti 
Tamstai progą pasinaudoti savo darbu tose ribose, kurios atsa- 
ko tikrajai Tamstos rolei vadinamajame bendrame darbe. Kitos 
kalbos tarp mudviejų apie šitą dalyką jau būt nebegali. 

O dabar atsisveikindamas su Tamsta drįstu vardan buvusių- 
jų santykių padaryti Tamstai vieną perspėjimą: Kunige, netikru 
eini keliu savo veikime, ar nereikėtų rimčiau pagalvoti apie tai, 
bene pasirodo vox populi ir atžvilgiu į Tamstą esąs vox Dei! 

Teikis Tamsta priimti tikros pagarbos išreiškimą. 


Stasys Šalkauskis 

Fribourg, 1.X.1916 


Gerbiamasis! 

Tamstos laišką iš 30.IX gavau. Nesitikėjau, kad taip toli nu- 
eitumi toje pakraipoje. Iš viso ko matyti, kad Tamsta nesupratai 
kaip reikiant mano minčių nei gyvu žodžiu, nei raštu išreikštų 
ir tai labai daugelyje vietų. Tamsta mano laiškuose ir žodžiuose, 
tarp kito ko, radai sau daug išmetinėjimų, o tuo tarpu aš visai jų 
nenorėjau daryti. Todėlei ir Tamstos išvedžiojimai tankiausiai 
yra neįtikiną, nes jų pamatas netikras. 

Be to, rašai, kai aš tai šį, tai tą pranešu Tamstai visai neti- 
kėtai. Laikau taigi reikalinga atvirai pasakyti, kad paskutiniais 
laikais aš nepripažindavau Tamstos žodžiams visos prasmės, 
kokia jiems prigulėjo sulig jų skambėjimo, nes maniau, Tamstai 
persidirbusiam esant man išpuola būti kantriam. O ir pasku- 
tinįjį Tamstos laišką gavęs aš tos taktikos dar nepermainau ir 
kaipo atsakymą pranešu, kokiame padėjime mūsų darbas yra. 
Tiktai vakar užbaigiau perrašinėti dalį apie ekonomiškąjį Lie- 
tuvos padėjimą. Išėjo 45 puslapiai. „Tautiškojoje fizionomijoje“ 
aš šiokias tokias permainas padariau, bet daug jos nemažinau, 
nes paskutinioji dalis irgi turės apie 40 puslapių. Įžanginė dalis 
turi 22 puslapius. Taigi, be „Tautiškosios fizionomijos“, yra 107 
puslapiai. 

Reikėtų mudviem perskaityti paskutiniąją dalį ir viso darbo 
užbaigimą galutinai aptarti, nes aš jau visa ką padariau, kad ga- 
lima būtų jį už keletos dienų jau į spaudą atiduoti. Paprastai nuo 
10 val. ryto ir nuo 2 val. po pietų aš darbuojuosi universiteto 
knygyno skaitykloje. 

Lieku su tikra pagarba 


Kun. A.Viskantas 

„SUSIRAŠINĖJIMAS SU 
OSKARU WOJNOWSKIU 


Kaunas, 1932 m. spalio 4 d. 


Didžiai gerbiamam Ponui 
Daktarui Oskarui Wojnowskiui 


Varšuva, Hortensja 3, b. 4 


Gerbiamas Pone Daktare, 

Rašydamas laišką Ponui Daktarui manau esant reikalinga 
pirmiausia pasakyti kelis žodžius apie save. Esu vienas iš Pono 
Daktaro pacientų, bet nepriklausau prie tų, kurie nekritiškai ir aklai 
priima Jūsų diagnozavimo ir vaistų skyrimo metodą. Išstudijavau 
Pono Daktaro „Moje Credo“ (Mano kredo) ir St. A. Wotowskio 
brošiūrą apie Poną Daktarą ir, turėdamas supratimą apie filoso- 
fiją apskritai ir Rytų žinias konkrečiai, nelaikau Pono Daktaro 
išvadų nepagrįstomis, nors medicinos problemos traktavimo 
būdas, taikomas kūrinyje „Moje Credo“, man neatrodo, kaip tai 
smulkiau paaiškinu antroje mano laiško dalyje, atitinkąs tikslių- 
jų mokslinių ar filosofinių tyrinėjimų reikalavimus. 

Kreipiausi į Poną Daktarą š. m. birželio 22 dieną ir tą pačią 
dieną kartu su vaistais gavau jų vartojimo paskyrimą Nr. 7052. 
Paskirtų man vaistų negalėjau vartoti dėl padidėjusio jautrumo 
mano skrandžio, kuris nepriima didesnio kiekio medikamentų, 
taip pat kasdien vartojamų daugelio vaistų kombinacijų. Mėgi- 
nimai laikytis paskyrimo davė atvirkščią rezultatą, kuris tęsiant 

būtų net pavojingas mano sveikatai. Tad esu priverstas kreiptis 
į Poną Daktarą keletu klausimų, į kuriuos kuo nuolankiausiai 
prašyčiau atsakyti man šia tvarka. | 

1. Ponas Daktaras aptikote mano smegenėlių ir nugaros 
smegenų ligas. Gydytojai irgi nustato mano centrinės nervų 
sistemos organinę ligą, tik nesutaria dėl jos rūšies apibūdini- 
mo. Man būtų labai svarbu žinoti, ką (kokią ligą) užrašėte, Pone 
Daktare, savo diagnozėje. Vizito metu pamiršau apie tai kon- 
krečiai paklausti. 

2. Kaip turiu elgtis, negalėdamas vartoti vaistų pagal Pono 
Daktaro paskyrimą? Ar nebūtų galima suskirstyti juos į grupes 
ir vartoti tam tikra nustatyta eile, ir kokia būtent? Man duotą 
paskyrimą sudaro šie vaistai: 1-a - Cerebri, 2-a - Kr., 3-ia - Epi- 
lobin, 4-a - Elmisan, 5-a - Nerw, 6-a - trynimai, 10, 7-a - Art, 
8-a - Rp. 3, 9-a - Convalex. 

3. Psichologiškai man yra labai nemalonu vartoti vaistus, 
apie kurių poveikį neturiu nė menkiausio supratimo; prie to- 
kių priklauso „Art“ ir „Rp. 3“. Be to, baiminuosi, ar milteliuose 
„Nerw“ kartais nėra morfijaus ar kokio kito narkotiko. Prašau 
šiuo klausimu kelių žodžių paaiškinimui. 

4. Kuo nuolankiausiai prašau man pranešti, ar ketinate, Pone 
Daktare, nutraukti ligonių priėmimą per Kalėdų atostogas, ir 
kokiam laikui. 

Sutvarkęs reikalą tikiuosi, kad gerbiamas Ponas Daktaras leis 
man išsakyti savo nuomonę vienu atžvilgiu apie Pono Daktaro 
kūrinį, nors nesu gydytojas ir neketinu gilintis į jo išvadų medi- 
cininę vertę. Man rūpi tik psichologinė Jūsų problemos pusė, tai 
yra medicinos pasaulio įtikinimo būdas. 

Ponas Daktaras gana plačiai kritikuoja Vakarų mediciną ir 
rodo jos bejėgiškumą gydant daugelį ligų, kurios puola žmoni- 
ją. Tačiau ką pozityvaus priešpriešina Ponas Daktaras tai medi- 
cinai? Savo patirtį, apie kurią skaitytojas iš Pono Daktaro kny- 
gos negauna jokio tikslesnio supratimo ir kurios dėl to negali 
kritiškai vertinti. Ponas Daktaras daro paslaptingas aliuzijas į 
savo gydymo būdus, bet praktiškai ir konkrečiai niekas nega- 
li jų patikrinti, nes veikale apie tai nėra atitinkamų duomenų. 

Kritikuojant Vakarų mediciną ir reikalaujant aklai pasitikėti 
savo patirtimi ir paslaptingosiomis Rytų žiniomis neįmanoma 
įtikinti medicinos pasaulį. Manau, kad prarają tarp jų Pono 
Daktaro „Moje Credo“ tik padidins, nes pati problema keliama 
antimoksliškai. 

Savo kūrinio III dalies įžangoje Ponas Daktaras pažymi, kad 
„atsižvelgdamas į tai, kaip mano knygą priims mokslinis pa- 
saulis ir visuomenė, gal ryšiuos atskiru veikalu paskelbti savo 
eksperimentinių tyrinėjimų ir praktinio jų panaudojimo nusta- 
tant diagnozes rezultatus“ (p. 177). Paprastai mokslo žmonės, 
ir ypač filosofai, skelbia savo tvirčiausius įsitikinimus ir vieši- 
na savo patirtį neatsižvelgdami į publikos palankumą. Priešin- 
gai, mokslinės tiesos interesus jie kelia aukščiau už asmeninę 
sėkmę, nes laiko šventa savo pareiga visiškai nesavanaudiškai 
kovoti su klaidomis vardan tiesos. Būtent tai yra mokslininkų 
heroizmas, kuris reikalauja atsidavimo ir aukų. Tik šiuo keliu 
einant galima įtikinti tiesos šalininkus ir praturtinti žmoniją 
naujais laimėjimais. 

Keliant medicininę problemą tokiu būdu, kaip tai daro Po- 
nas Daktaras, susidaro psichologinių kliūčių, kurios susikalbė- 
jimą su gydytojų pasauliu daro neįmanomą. Dėl to negalima 
nesisieloti, nes vien vakarietiškojo moksliškumo ir rytietiško- 
sios intuicijos drauge su ilgomis jos tradicijomis sintezė, kartu 
su nepaprastais Pono Daktaro gabumais, galėtų duoti tikrai ne- 
paprastų rezultatų. 

Prašau atleisti man už kritines pastabas, kurios Ponui Dak- 
tarui gali būti nelabai malonios. Bet žvelgiant iš neutralios pa- 
dėties į Pono Daktaro konfliktą su oficialiąja medicina, besire- 
miantį abipusiu nesusikalbėjimu, laikau savo kaip palankaus 
paciento pareiga atkreipti Pono Daktaro dėmesį į tai, kas didina 
minėtą nesusipratimą. 

Būdamas lietuvis nemoku tobulai lenkų kalbos, bet vokiškai 
rašyti man būtų dar sunkiau. Tačiau jeigu Ponui Daktarui būtų 
lengviau atsakyti vokiečių kalba, labai prašau atsakyti vokiškai, 
suprasiu Poną Daktarą pakankamai gerai. 

Su nuoširdžia padėka ir pagarba.! 

P. S. Atsakymą man prašom siųsti dviejuose vokuose šiuo 
būdu: 

1) išorinis vokas turi būti su adresu: 

Fräulein Alice Junge, Blasewitzer Strasse 11, Dresden; 

2) vidinis vokas turi būti su adresu: 

Prof. St. Šalkauskis, Žemaičių g. 6 bt. 5, Kaunas, Litauen. 


Oskaro Wojnowskio farmacijos laboratorija 
ir vaistažolių fabrikas Varšuvoje 
Didžiai gerbiamam Ponui Prof. Stasiui Šalkauskiui Kaune 


Didžiai Gerbiamas Pone Profesoriau, 

Į vertingą Gerb. Pono šio mėn. 4 dienos laišką leidžiu sau 
chronologiškai atsakyti Didžiai gerbiamam Ponui taip: 

<...>? 

IV. Naudodamasis proga kuo nuoširdžiausiai dėkoju Gerb. 
Ponui už jo - nors ir kritines - pastabas apie mano knygą 
„Moje Credo“. Bet į malonias Gerb. Pono pastabas leidžiu sau 
pažymėti, kad pirmoji mano knyga „Moje Credo“ anaiptol 
neturėjo tikslo atskleisti Vakarų medicinos bejėgiškumą ir to 
bejėgiškumo nerodo, taip pat neturėjo tikslo aprašyti mano 
tyrimų eksperimentus, kurie domina gerb. Poną ir kurie ne- 
abejotinai domintų gal dar keliolika medikų ir filosofų, bet 
objektyviai turėtų būti nuobodūs ir sunkiai suprantami pla- 
tesniam net ir vidutinio lygio gydytojų ratui, nė nekalbant apie 
platesnę visuomenę. 

Knyga „Moje Credo“ - kaip teigia jau jos pavadinimas - tu- 
rėjo ir turi tikslą atspindėti bent bendrais bruožais mano pažiū- 
ras į kelius, kuriais žengia vadinamoji oficialioji medicina, bei 
nurodyti kryptis ir pagrindus, taip pat ir teorijas, kurioms ats- 
tovauju ir kuriomis vadovaujuosi savo praktikoje. Toje knygoje 
pažymėjau, kad teorijas ir taisykles, kuriomis remiuosi, galima 
ištirti ir patikrinti, ir net papildyti, bet tik darniai bendradar- 
biaujant su oficialiosios medicinos atstovais. 

Knyga „Moje Credo“ teikia vidutinio lygio inteligentui, skai- 
tytojui, taip pat mokslo žmonėms lyg ir mano doktrinų ir pažiū- 
rų supratimą - teikia gydytojų pasauliui tarsi mano diagnozavi- 
mo ir gydymo pagrindų veidrodį, tam tikrus - nors ir bendrais 
bruožais - mano požiūrio paaiškinimus ir pateisinimus, būtent 
mano nuorodomis į daugelį mokslo veikalų, bet nepateikia vien 
tyrimų rezultatų, nes jie, pirmiausia, iš knygos nebūtų teisingai 
suprasti, o juo labiau negalėtų būti greitosiomis patikrinti be 
kelių šimtų eksperimentų ir klinikinių stebėjimų pagal mano 
nurodymus ir man kontroliuojant. 

Tad šiomis sąlygomis man nebuvo įmanoma jau pirmoje 
knygoje, kuri, jei galima sakyti, turėjo būti ir yra mano žinių 
fonas ir apmatai, pateikti visuomenės žiniai eksperimentinio 
mano teorijų ir taisyklių pagrindimo aprašymus. 

Su Gerbiamo Pono nuomone, kad knyga „Moje Credo“ padi- 
dino ar gali padidinti mano susikalbėjimo su gydytojų pasauliu 
kliūtis, nesutinku, bent jau dėl tos priežasties, kad tikrovė pa- 
teikė man visai priešingą efektą. Tad darau prielaidą, kad mano 
šalininkų ir bičiulių iš gydytojų pasaulio kiekio padidėjimas leis 
man toliau ramiai tęsti tyrinėjimus ir apsaugos nuo herojiškos 
kovos, kurią Gerb. Ponas teikėtės nurodyti kaip į tikslą vedantį 
kelią, būtinumo. 

Su didžia pagarba lieku visada pasirengęs teikti paslaugas 
Gerb. Ponui 

Oskaras Wojnowskis 

PAAIŠKINIMAI 


Stasio Šalkauskio Raštų IX tome spausdinama knyga „Didysis ka- 
ras ir Lietuvos atgimimas“, o paskui daugmaž chronologine tvarka: 
išlikę rankraštiniai studijų Maskvos universitete laikotarpio (1905- 
1911 m.) pranešimai ir rašiniai, taip pat rankraštiniai studijų Fribūro 
universitete laiku (1915-1920 m.) parašyti keli straipsniai ir dieno- 
raščio fragmentai, įvairūs vėliau rašyti ir į ankstesnius Raštų tomus 
neįdėti smulkūs tekstai, taip pat laiškai. 

Veikalų, kurie pasirodė autoriui prižiūrint, kalba neliečiama - nei 
leksika, nei sintaksė. Pagal dabartinės kalbos normas koreguota tik ra- 
šyba ir skyryba, ištaisytos korektūros klaidos. Laiškų kalba redaguojama 
labai nežymiai. Verstiniai tekstai pateikiami dabartine lietuvių kalba. 


DIDYSIS KARAS IR LIETUVOS ATGIMIMAS 

Studija spausdinama pagal rankraštį, saugomą Vilniaus universi- 
teto bibliotekos Rankraščių skyriuje (F 140-337). 

Iš rusų kalbos vertė Natalija Arlauskaitė. 

Išlikusiame lietuviškame studijos tituliniame puslapyje įrašytas 
slapyvardis: Julijus Goštautas, 

"Ši pastraipa turėtų būti skyriaus „V. Ekonominis Lietuvos gyveni- 
mas“ pradžioje, p. 96. 

2 Litauen - Lietuvių informacijos biuro Šveicarijoje 1916-1919 
metais leistas žurnalas. 


STUDENTAI LIETUVIAI DABARTINĖJ GADYNĖJ 
Pranešimas spausdinamas pagal rankraštį, saugomą Vilniaus uni- 
versiteto bibliotekos Rankraščių skyriuje (F 140-250). 
! Juozapo Albino Herbačiausko slapyvardis. 

MASKVOS LIETUVIŲ STUDENTŲ DRAUGIJOS PIRMININKO 
ATASKAITA 
Pranešimas spausdinamas pagal rankraštį, saugomą Vilniaus uni- 
versiteto bibliotekos Rankraščių skyriuje (F 140-250). 


SENOJI TVARKA JAU GRIŪVA 
Tekstas spausdinamas pagal rankraštį, saugomą Vilniaus universi- 
teto bibliotekos Rankraščių skyriuje (F 140-250). 


„BROLIAI KARAMAZOVAI“ KAIP GENIALI ŽMONIJOS 
DVASIOS EPOPĖJA 
Tekstas spausdinamas pagal mašinraštį, saugomą Vilniaus univer- 
siteto bibliotekos Rankraščių skyriuje (F 140-268). 
Iš rusų kalbos vertė Natalija Arlauskaitė. 


KARAS IR KULTŪRA 
Straipsnio fragmentas spausdinamas pagal mašinraštį, saugomą 
Vilniaus universiteto bibliotekos Rankraščių skyriuje (F 140-268). 
Iš rusų kalbos vertė Natalija Arlauskaitė. 


DIDYSIS KARAS IR LIETUVOS ATGIMIMAS [STRAIPSNIS] 
Straipsnis spausdinamas pagal rankraštį, saugomą Vilniaus uni- 
versiteto bibliotekos Rankraščių skyriuje (F 140-337). 


TAUTIŠKASIS MŪSŲ PAŠAUKIMAS | 
Straipsnis spausdinamas pagal rankraštį, saugomą Vilniaus uni- 
versiteto bibliotekos Rankraščių skyriuje (F 140-337). 
Prie pavadinimo slapyvardis: Šaukas-Kaukas. 


[STUDIJŲ FRIBŪRE LAIKŲ DIENORAŠČIO FRAGMENTAI] 
Tekstas spausdinamas pagal pirmąją publikaciją: Julija Šalkauskie- 
nė, Į idealų aukštumas. Atsiminimai apie prof. Stasį Šalkauskį, Vilnius: 
Katalikų akademija, 2000, p. 143-150. 
! Paryžiuje įvyko dvi Pavergtų tautų sąjungos surengtos Pavergtųjų 
tautų konferencijos. ` 

PROVIZORINĖ LIETUVIŲ KATALIKŲ MOKYTOJŲ SĄJUNGOS 
IDEOLOGINĖ PLATFORMA 

Tekstas spausdinamas pagal mašinraštį, saugomą Vilniaus univer- 
siteto bibliotekos Rankraščių skyriuje (F 140-214). 


PASTABOS APIE KAND(IDATO) A. MACEINOS RAŠTĄ 
„MYSTERIUM MAGNUM“ 
Tekstas spausdinamas pagal rankraštį, saugomą Vilniaus universi- 
teto bibliotekos Rankraščių skyriuje (F 140-253). 
! „Kas nori padaryti angelą, padaro gyvulį“ (Blaiseo Pascalio po- 
sakis) ir „Geresnis yra gero priešas“ (pranc.). 


MANO ATSIMINIMAI IŠ GIMNAZIJOS LAIKŲ 
Tekstas spausdinamas pagal pirmąją publikaciją: Ateitis, 1929, 
Nr. 5-6, p. 247-251. 


ATSAKYMAS PROE PR. DOVYDAIČIUI, 
PRITAIKYTAS PRIE JO 50 METŲ SUKAKTIES 
Tekstas spausdinamas pagal pirmąją publikaciją: Ateitis, 1936, 
Nr. 12, p. 474-481. 


MANO GYVENIMO EIGA 
Tekstas spausdinamas pagal rankraštį, saugomą Juliaus ir Ritonės 
Šalkauskų asmeniniame archyve. 


PROE ST. ŠALKAUSKIO 50 METŲ SUKAKTIES PROGA 
(Žinios apie gyvenimą, studijas ir darbus) 
Tekstas spausdinamas pagal mašinraštį, saugomą Vilniaus univer- 
siteto bibliotekos Rankraščių skyriuje (F 140-183). 


VĮYYTAUTO] D[IDŽIOJO] UNIVERSITETO REKTORIAUS 
PROE ST. ŠALKAUSKIO PASIKALBĖJIMAS SU ŽURNALISTAIS 
Interviu spausdinamas pagal mašinraštį su pataisymais ranka, sau- 
gomą Vilniaus universiteto bibliotekos Rankraščių skyriuje (F 140- 
198). 

PILNUTINĖ DEMOKRATIJA 
Studijos planas spausdinamas pagal rankraštį, saugomą Vilniaus 
universiteto bibliotekos Rankraščių skyriuje (F 140-286). 
Tai paskutinis Stasio Šalkauskio parašytas tekstas. 


LAIŠKAI 


Pranui Dielininkaičiui 

Laiškai spausdinami pagal originalus, saugomus Danutės Linčiu- 
vienės asmeniniame archyve. 

' Pranas Dielininkaitis 1938 m. gruodžio 16 d. tautininkų val- 
džios buvo šešiems mėnesiams ištremtas į gimtinę už neteisėtą po- 
litinę veiklą. 

? Juozas Eretas 1932 m. buvo tautininkų valdžios pusantro mėne- 
sio kalintas už neteisėtą politinę veiklą. Sužinojęs kalėjime apie duk- 
ros gimimą, J. Eretas nusprendė duoti jai Laisvės vardą. 


Pranui Dovydaičiui 

Laiškas spausdinamas pagal mašinraštinį nuorašą su pataisymu 
ranka, saugomą Vilniaus universiteto bibliotekos Rankraščių skyriuje 
(F 140-369). 


Fondams ir draugijoms i 

Laiškai spausdinami pagal rankraštinius ar mašinraštinius juod- 
raščius ir nuorašus, saugomus Vilniaus universiteto bibliotekos Rank- 
raščių skyriuje (F 140-66, 75, 68, 69, 70). 


K. Hachui 

Laiškai spausdinami pagal nuorašus, saugomus Vilniaus universi- 
teto bibliotekos Rankraščių skyriuje (F 140-78). 

Iš rusų kalbos vertė Natalija Arlauskaitė. 


Zenonui Ivinskiui 

Laiškai spausdinami pagal originalus, saugomus Lietuvos nacio- 
nalinės M. Mažvydo bibliotekos Rankraščių skyriuje (LNB F 29- 
1221). 

! Teologijos-filosofijos fakultetas tarybų valdžios buvo atskirtas 
nuo Vytauto Didžiojo universiteto ir perkeltas į Kauno tarpdiecezinę 
kunigų seminariją. 

? Lietuvių katalikų mokslo akademija. 

* Generalinis komitetas karo aukoms Lietuvoje šelpti, įsikūręs Fri- 
būre. 


Karlui Alfonsovičiui 

Laiškas spausdinamas pagal originalą, saugomą Vilniaus universi- 
teto bibliotekos Rankraščių skyriuje (F 140-270). 

Iš rusų kalbos vertė Natalija Arlauskaitė 

! Laiškas parašytas Stasio Šalkauskio veikalo „Ties dviejų pasaulių 
riba“ 232 lapo kitoje pusėje. Adresatas, rusų emigrantas, vertė ar pa- 
dėjo versti šį veikalą iš rusų į prancūzų kalbą. 


Susirašinėjimas su Konstantinu Raičinskiu 

Laiškai spausdinami pagal rankraštinius ir mašinraštinius origi- 
nalus, saugomus Vilniaus universiteto bibliotekos Rankraščių skyriuje 
(F 140-383, 372). 


Antanui Maceinai 

Laiškai spausdinami pagal rankraštinius ir mašnraštinius origina- 
lus, saugomus Vilniaus universiteto bibliotekos Rankraščių skyriuje 
(F140-371) ir Algirdo Dauknio asmeniniame archyve. 

! Laiško pabaigos nėra. 

* Geometrinis protas, subtilusis protas (pranc.). 

* Ginamoji kalba (pranc.). 

* Laiško pradžios nėra. 

5 Žmogaus asmens lyties šaltinis yra substancinė forma (pranc.). 

é Galbūt turėta omenyje lapkričio 17 diena. 


Susirašinėjimas su Julija Paltarokaite-Šalkauskiene 

Laiškai spausdinami pagal originalus, saugomus Juliaus ir Ritonės 
Šalkauskų asmeniniame archyve. 

Laiškai buvo spausdinti knygoje: Julija Šalkauskienė, Į idealų aukš- 
tumas. Atsiminimai apie prof. Stasį Šalkauskį, Vilnius: Katalikų akade- 
mija, 2000, p. 216-228. 

Laiškuose minimus asmenis padėjo identifikuoti Julius Šalkauskas. 

' Kas pamilo vieną sielą, tas savyje greičiau sužadins meilę visiems 
žmonėms (lenk.). 

? Panevėžio vyskupas Kazimieras Paltarokas, Julijos Paltarokaitės- 
Šalkauskienės pusbrolis. 

3 Stasio Šalkauskio brolis Algirdas Šalkauskis. 

4 Židikų apylinkių dvarininkė. 

5 Stasio Šalkauskio sūnaus Juliaus Šalkausko krikšto motinos mo- 
tina. 

6 Stasio Šalkauskio sesuo Antanina Šalkauskytė. 

7 Povilas Šidlauskas - Panevėžio vyskupijos kapitulos kanaunin- 
kas, vyskupo Kazimiero Paltaroko sekretorius. 

5 Antanas Bukantas ir Julijos Šalkauskienės sesuo Bronislava Bu- 
kantienė. 

* Emilija Tamulytė-Vainauskienė. 

' Stasio Šalkauskio brolis Kazys Šalkauskis ir Vanda Šalkauskienė. 

H Stasio Šalkauskio sesuo Elena Šalkauskytė-Lukauskienė. 

?? Stasio Šalkauskio sesuo Barbora Šalkauskytė-Bendoravičienė. 

13 Stasio Šalkauskio sesuo Felicija Šalkauskytė. 

“ Stasio Šalkauskio pusbrolio Vaclovo Šalkauskio žmona. 

15 Kazimieras Paltarokas. 

té Stasio Šalkauskio pusbrolis Vaclovas Šalkauskis. 

17 Julijos Šalkauskienės sesuo Bronislava Bukantienė, 

18 Vytautas Bendoravičius ir Barbora Šalkauskytė-Bendoravičienė. 

8 Gydytojas ir visuomenės veikėjas Domas Jasaitis. 

2 Gydytojo ir Vytauto Didžiojo universiteto Teologijos-filosofjos 
fakulteto docento Antano Gylio žmona. 

2! Zinaida Georgijevna Šalkauskienė. 

2 Zinaidos Georgijevnos Šalkauskienės sūnus Jevgenijus Rozaljevas. 

3 Viktoras Labanauskas ir Vanda Šalkauskytė-Labanauskienė. 

2 Mažeikių ligoninės gydytojas Šalkauskas (bendrapavardis). 

* Antanas Gylys ir jo žmona. 


J[uozui] Kor. Purickiui, A [ntanui] Step[onaičiui], V [ladui] Daum [antui]- 
Dzim[idavičiui] ir J[uozui] Gabriui 

Laiškas spausdinamas pagal juodraštį, saugomą Vilniaus universi- 
teto bibliotekos Rankraščių skyriuje (F 140-233). 

Simui Sužiedėliui 
Laiškai spausdinami pagal mašinraštinius nuorašus, saugomus 
Vilniaus universiteto bibliotekos Rankraščių skyriuje (E 140-370). 


Barborai ir Julijonui Šalkauskiams 

Laiškai spausdinami pagal originalus, saugomus Juliaus ir Ritonės 
Šalkauskų asmeniniame archyve. 

Iš lenkų kalbos vertė Julius Šalkauskas. 


Kaziui Šalkauskiui 

Laiškai spausdinami pagal originalus, saugomus Juliaus ir Ritonės 
Šalkauskų asmeniniame archyve. 

! Lietuvių informacinis biuras Juozo Gabrio buvo įsteigtas 1911 m. 
Paryžiuje, o 1915 m. perkeltas į Šveicariją. 

* „Pro Lituania“ - Juozo Gabrio 1915-1918 ir 1923 m. leistas mė- 
nesinis biuletenis prancūzų kalba. 

* Kaip Generalinis lenkų pagalbos karo aukoms Lenkijoje komite- 
tas iš Vevey klaidina viešąją nuomonę (pranc.). 

* Martyno Yčo iniciatyva įkurtos Lietuvių draugijos nuo karo nu- 
kentėjusiems šelpti Centrinis komitetas buvo Peterburge. 

5 Stasio Šalkauskio draugas gydytojas Feliksas Proscevičius. 

6 Lithuania - Fribūre 1915 m. įkurtas, o vėliau į Lozaną perkeltas 
belaisvių ir tremtinių šelpimo komitetas. 

7 Lietuvių tautos fizionomija (rus.). 

* Fribūro universiteto lietuvių studentų draugija. 

* Tarp dviejų pasaulių. Sintetinė esė Lietuvos tautinės civilizacijos 
klausimu (pranc.). 

10 Demokratinės tautos laisvės „Santaros“ partija įsteigta 1917 me- 
tais. Leido savaitraštį „Santara“. 

" Lenkijos socialistų partija (lenk). 

12 Stasio ir Kazio Šalkauskių sesuo Antanina Šalkauskytė. 

13 Stasio ir Kazio Šalkauskių brolis Algirdas Šalkauskis. 

M Stasio ir Kazio Šalkauskių sesuo Barbora Šalkauskytė. 

!5 Stasio ir Kazio Šalkauskių tėvo brolis. 

Jonui Šliūpui 

Laiškai spausdinami pagal originalus, saugomus Lietuvos nacio- 
nalinės M. Mažvydo bibliotekos Rankraščių skyriuje (LNBRS £. 1, 
B. v. 239), 

! Knygoje „Ties dviejų pasaulių riba“, kurios išleidimu Stasys Šal- 
kauskis tada rūpinosi. 


Susirašinėjimas su Antanu Viskantu 

Laiškai spausdinami pagal originalus ir vieną autorinį nuorašą, saugo- 
mus Vilniaus universiteto bibliotekos Rankraščių skyriuje (F 140-270). 

! Politiniai elementai(rus.). 

? Lietuvos ir Lenkijos realios unijos laikotarpis (rus.). 

3 Stasio Šalkauskio prierašas laiško nuoraše, įterptame į tekstų rin- 
kinį, patvirtintą notaro. Žr. 6 paaiškinimą. 

i Norinčiajam (sutinkančiajam) žala nepadaroma (/ot.). - Bendro- 
sios teisės principas, pagal kurį asmuo, sutikęs su galima žala, negali 
reikalauti, kad kitas už ją atsakytų. 

* Lozanoje 1916.5.30-1916.6.4 vyko (Rusijos) Pavergtųjų tautų 
konferencija. 

€ Antanas Viskantas vis dėlto išspausdino veikalą savo vardu: An- 
toine Viscont, La Lituanie et la guerre, Genėve: Atar, 1917. Tada Stasys 
Šalkauskis kreipėsi į garbės teismą, sudarytą iš kunigų Igno Česaičio 
ir Izidoriaus Tamošaičio. Štai šio garbės teismo posėdžio protokolas: 


„Fribourg (Suisse) 
23 balandžio 1917 m. 
Protokolas 


1916 metais p. Stanislovas Šalkauskis, Friburgo universiteto stu- 
dentas, sutarė su Friburge gyvenančiu kun. Antanu Viskantu išleis- 
ti prancūzų kalba knygą apie Lietuvą. Pradėtas darbas gana greitai 
stumta pirmyn, tik kuo arčiau buvo galo, tuo didesni nesusipratimai 
kilo tarp p. St. Šalkauskio ir kun. A. Viskanto. Dalykas baigės tuo, kad 
knygą apie Lietuvą, prancūzų kalba rašytą, išleido vienas kun. Ant. 
Viskantas, įvardinęs ją „La Lituanie et la Guerre“, autorius Antoine 
Viscont, 206 pusl., 9 planches hors texte et 2 cartes, ėdition „Atar“ 

Corsaterie, 12, Genėve 1917. Minėtoji knyga pasirodė iš spaudos 10 
sausio 1917 metais, * 

Šitoks kun. A. Viskanto pasielgimas įžeidė antrą knygos bendra- 
darbį p. St. Šalkauskį, kuris prieš knygai pasirodysiant iš spaudos pas 
notarą F Wolhauserį Friburge užtvirtino savo veikalui bendrai leisti 
įdėtą darbą - rankraščius ir korespondenciją nuo tų laikų, kai bendras 
darbas pradėjo irti. Notaro dokumentas įdėtas pabaigoje rankraščio, 
pažymėtas 7 spalių (October) 1916 (šešioliktais) metais. 

Gavęs kun. A. Viskanto „La Lituanie et la Guerre“, gerai patikrinęs 
jos turinį su savo rankraščiais, atrado, kad tai ne kas kita kaip plagi- 
atas, tik su tam tikromis pataisomis, priedais, sutrumpinimais. Ko- 
kis yra panašumas tarp rankraščių p. Šalkauskio ir „La Lituanie et la 
Guerre“, patsai p. Šalkauskis pažymėjo savame rankraštyje puslapius 
kun. Viskanto knygos ir įrašė jo knygoje savo pastabas pagal tai, ar jo 
rankraštį kun. Viskantas laisvai vertė, ar ką savistoviai nuveikė, ar tik 
sumodifikavo rankraščio turinį, ir t. t. 

p. Šalkauskis, kaip knygos bendraautoris, išsižadėdamas savo tei- 
sių, kurias būtų galėjęs teismo keliu atgauti, prašė mudviejų - kun. Izi- 
doriaus Tamošaičio ir kun. Ignoto Česaičio - visą dalyką apsvarstyti ir 
su mūsų nutarimu visiškai pasižadėjo sutikti, 

Balandžio 23 dieną 1917 m. dalyką apsvarstėva ir vienbalsiai nu- 
tarėva: 

1. Visus dalykus, kylančius dėlei pasirodymo knygos kun. Ant. Vis- 
kanto „La Lituanie et la Guerre“, kurią p. St. Šalkauskis apskundžia 
kaipo savo rusų kalba rašyto rankraščio (pseudonimas Julijus Goštau- 
tas, vardas lietuvių kalba rankraščiui padėtas „Didysis karas ir Lietu- 
vos atgimimas“) plagiatu esant, palikti patogiam laikui. 

2. Laikas bus skaitomas patogiu, kuomet mudu abu nutarsiva jį 
tokiu esant. 

3. Tuomet dalyką nuodugniai ištirti, patikrinti galėsime ir nutarsi- 
me, kokiems tikslams jį reikia pavartoti. 

4. Jeigu tik vienas iš mūsų pripažins laiką esant patogiu ir norės 
dalyką svarstyti, gi kitas su tuomi nesutiks, nesutinkąs privalo atsista- 
tydinti ir į savo vietą patsai turi pakviesti kitą asmenį. Lygiai pasielgs 
ir tuomet, kad nesutiks reikalui atėjus būti to dalyko teisėjas. 

5. Du sutinkančiu dalyką teisti pasikvies dar trečiąjį asmenį ir, atli- 
kę visus garbės teismo legališkumus, padarys nusprendimus. 

6. Mums abiem atsisakius dalyką teisti, visus dokumentus grąžina- 
me p. St. Šalkauskiui arba įteikiame mūsų išrinktiems žmonėms. 

7. Patsai p. St. Šalkauskis atsisako visiškai nuo visų teisių, kurias 
turi ar gali turėti link savo rankraščio, kurį sunaudojo, kaip apskun- 
džia, kun. Ant. Viskantas. 

8. Tuo tarpu p. Šalkauskio mums įteiktus dokumentus: rusų kal- 
ba rašytą rankraštį, korespondenciją p. Šalkauskio su kun. Viskantu, 
tilpusią vienoje knygoje ir notaro patvirtintą, taip pat kitus dokumen- 
tus, kurie nušviečia santykius p. Šalkauskio su kai kuriais Šveicarijoje 
gyvenančiais lietuviais, užlipinam ir antspaudus uždėję sudedame už- 
sitikėjimo vietoje. 


24 gegužio 1917 metuose 
Albertinum 
Kun. I. Česaitis 
Kun. I. Tamošaitis“ 


Nežinomomis aplinkybėmis šis protokolas ir visa notaro patvirtin- 
ta medžiaga vėl atsidūrė Stasio Šalkauskio rankose, S. Šalkauskis įdėjo 
protokolą į voką su antspaudu ir užrašu: „Slaptūs dalykai. Be prasi- 
kaltimo sąžinei nežvelk“. Jį ir visą bylą ilgus metus saugojo Šalkauskio 
našlė Julija Šalkauskienė, o vėliau atidavė saugoti Vilniaus universiteto 
bibliotekos Rankraščių skyriui. 


Susirašinėjimas su Oskaru Wojnowskiu 

Laiškai spausdinami pagal mašinraštinį nuorašą ir originalą, sau- 
gomus Vilniaus universiteto bibliotekos Rankraščių skyriuje (F 140- 
78). 

! Mašinraštiniame laiško nuoraše parašo nėra. 

? Lietuva ir Lenkija 1920-1938 m. nepalaikė diplomatinių santykių 
ir tarp jų nebuvo tiesioginio pašto ryšio, 

3 Praleista grynai medicininio pobūdžio konsultacija. 

DARBĄ BAIGIANT 


Pirmasis Stasio Šalkauskio Raštų tomas pasirodė prieš dvidešimt 
dvejus metus, 1990-aisiais. Tuo ypač rūpinosi tuometinis „Minties“ 
leidyklos Filosofinės literatūros skyriaus vedėjas Antanas Rybelis ir 
leidyklos vyriausiojo redaktoriaus pavaduotojas Romualdas Ozolas. 
Tada nebuvo galima net apytikriai numatyti nei Raštų apimties, nei 
kiek laiko truks jų leidyba. Serijoje „Iš Lietuvos filosofinio palikimo“, 
kurioje buvo pasirodžiusios vos kelios knygos, tikėtasi išleisti porą 
tomų, bet skaitytasi ir su tuo, kad pasirodžius pirmajam kils triukšmas 
ir antrajam tomui gauti leidimo nebepavyks. Tad į pirmąjį, kuris galė- 
jo likti ir paskutiniu, siekta sudėti bent pačius svarbiausius filosofinius 
S. Šalkauskio veikalus. 

Panašiomis aplinkybėmis pasirodė ir antrasis tomas, skirtas filoso- 
finės terminijos darbams. Tačiau konjunktūra keitėsi, ir į trečiąjį tomą 
jau buvo galima įdėti net Juozo Girniaus apžvalginį straipsnį. Tik tada 
susiformavo toks Raštų projektas, kokį buvo mėginama įgyvendinti 
iki šio paskutinio, devintojo, tomo, t. y. pateikti apypilnį Šalkauskio 
tekstų rinkinį. Dėl tokio „organiško“ Raštų augimo, įtraukiant tai, kas 
anksčiau buvo praleista, jų sandara pasidarė kiek paini. 

Paties autoriaus parengtas publikacijas, daugelis iš kurių išbarstyta 
periodiniuose leidiniuose, daugiau kaip dvigubai papildė rankraštinė 
medžiaga iš archyvų, daugiausia - iš Vilniaus universiteto mokslinės 
bibliotekos Rankraščių skyriaus: paskaitų kursai, laiškai, autobiografi- 
nio pobūdžio ir ankstyvieji rašiniai. Vieno privačiose rankose atsidū- 
rusio teksto kopiją parūpino tuometinis Sąjūdžio Šiaulių skyrius. 

Atsisakyta tik kai kurių smulkių tekstų, artimai kartojančių tai, kas 
autoriaus išsamiau buvo išdėstyta kur kitur, proginių, taip pat tokių, 

kurie atrodė mažai reikšmingi norint kuo išsamiau pristatyti skaitan- 
čiajai visuomenei S. Šalkauskio filosofiją, ideologiją, pedagogikos teo- 
riją, pagaliau - jo asmenį. Liko nespausdinti kai kurie proginiai teks- 
tai ir proginių kalbų planeliai, Fribūro universiteto studento užrašai, 
Vytauto Didžiojo universiteto profesoriaus vestų seminarų ir pratybų 
protokolai su jo pastabomis, trumpos skaitytų kursų programos, tar- 
nybiniai raštai įstaigoms, taip pat dalis dienoraščio ir laiškų Žmonai, 
kurių nesutiko viešai skelbti S. Šalkauskio artimieji. Laiškų, neprieina- 
mų ir nežinomų sudarytojui, galbūt ir kitokių tekstų, tikriausiai liko ir 
pas privačius asmenis. 

Atgavus nepriklausomybę, Raštų leidimo tempas, deja, gerokai su- ` 
lėtėjo. Leidykla labai susilpnėjo ir sunkiai vertėsi, o įstaigoms, nuo ku- 
rių priklausė leidybos finansavimas, tai labai menkai terūpėjo. Tačiau 
sudarytojas galėjo visiškai laisvai spręsti, ką į Raštus dėti, o ko atsisa- 
kyti ir kokia turi būti jų apimtis. Visa atsakomybė už tai tenka jam. 

Darbą baigiant galvotina apie tai, kas dėl vienų ar kitų priežasčių 
liko neaprėpta devyntomių S. Šalkauskio Raštų, bet būtų reikšminga 
šio lietuvių filosofijos klasiko kūrybai ir asmeniui pažinti. Apie teks- 
tus, kurie ateityje galėtų sudaryti leidinį „Nespausdintasis S. Šalkaus- 
kis“. Jei suinteresuotas šių Raštų skaitytojas aptiktų visuomenei ne- 
žinomų S. Šalkauskio tekstų arba žinotų, kur jų ieškoti, sudarytojas 
prašo pranešti jam adresu: arunas.sverdiolas2gmail.com. 


Arūnas Sverdiolas 

Alantas Vytautas 256 

Albertas Brandenburgietis 66 

Aleksandras 23, 51, 52, 

Aleksandras I 71-75 

Aleksandras III 226 

Birutė 368 

Čiurlionienė (Sofija Kymantaitė) 
381 

Fonck L. 402 


Gabrys Juozas 307-309, 413-416 

Gediminaičiai 45 

Gediminas 22, 35, 42, 99 

Geyser J. 314 

Giedraitis Juozapas Arnulfas 80 

Gyliai (Antanas Gylys ir jo žmo- 
na) 397 

Gylienė 394 

Gilson Étienne Henry 322 

Goethe Johann Wolfgang von 13 

Goštautas Julijus (S. Šalkauskio 
slapyvardis) 247 

Grabiec J. 437, 438, 439 


Habsburgai 73 

Hach K. 289, 383, 384, 386 

Heyde Johannes Erich 402 

Hello Ernest 234, 237, 238, 247, 
248, 422 

Herostratas 83 

Huščienė 382 


Yčas Martynas 145, 281, 282, 367, 
370, 418, 421, 433 


480 


Iešmantai 277 

